Robert 
kmalluza 


AUTORUL UMĂRUL“ ÎN LUME AL ROMANELOR DE ACȚIUNE 


R TI orală 2 
i # ~ NY 3 
~ ` P 
a F < X T N ~ 
4 r ; Ery E - 
“ ai $ 3 
Y X 
i =~ , i L U VUA di a 
> II À T 3 - ` 
p 4 E SEs LE 
d TA NE zi SĂ 
AR > 
Pra 
Ş x a z 


ROBERI LUDLUM 


TINUTUL 
MAGIC 


Traducere VIOREL CIOCAN 


VA Lab 


I S.B.N.: 
973-9343-92-9 


Copyright e Jonathan Ryder 1974; Robert Ludlum 1996 
Editura Lider 
1996 


PARTEA ÎNTÂI 


Port Antonio/Londra 


1 


Port Antonio, Jamaica 


Perdeaua albă de stropi ai oceanului ţâşni în sus din stânca de 
coral şi, o fracțiune de secundă, rămase suspendată pe fundalul 
de un albastru întunecat al Caraibelor. Apoi, jetul de apă se 
prăvăli peste miile de crăpături minuscule, ascuţite şi neregulate 
ce formau stratul de coral, întorcându-se în ocean, contopindu-se 
cu el. 

Timothy Durell se duse către capătul îndepărtat al uriaşului 
bazin de formă neregulată, împrejmuit de corali şi urmări lupta, 
înverşunată dintre ape şi stânci. Acea zonă izolată de pe ţărmul 
de nord al Jamaicăi ilustra compromisul între activitatea omului 
şi fenomenele naturale. Vilele Trident erau construite pe un strat 
de coral, înconjurate de acesta din trei părţi, cu o singură cale de 
acces spre drumurile din faţă. Construcţiile reprezentau replici 
miniaturale ale numelor pe care le purtau, case de oaspeţi aflate 
în faţa mării şi a câmpiilor de coral. Fiecare dintre ele constituia o 
entitate; flecare era izolată de celelalte, aidoma întregului 
complex faţă de teritoriul alăturat pe care se afla Port Antonio. 

Durell, tânărul director englez al Vilelor Trident, absolvent al 
Colegiului de Management hotelier din Londra, avea o serie de 
iniţiale după numele său, care indicau mai multă ştiinţă de carte 
şi experienţă decât lăsa să se înţeleagă înfăţişarea lui juvenilă. 

Dar Durell era într-adevăr bun; ştia asta nu numai el, dar şi 
proprietarii complexului Trident. Nu încetase nici o clipă să caute 
neprevăzutul, ceea ce, împreună cu dexteritatea obţinută prin 
rutină, reprezenta esenţa unui management de calitate. 

Acum descoperise ceva neaşteptat şi asta îl tulbura. 

Era o imposibilitate matematică. Sau, dacă nu imposibil, cu 
siguranţă extrem de improbabil. 

Pur şi simplu nu avea sens. 

— Domnul Durell? 

Omul se întoarse. Secretara lui jamaicană, ale cărei trăsături şi 
piele cafenie trădau un străvechi amestec de sânge african şi 
britanic, venise pe marginea bazinului cu un mesaj. 

— Da. 

— Zborul Lufthansa de la Munchen la Montego are întârziere. 

— E vorba despre rezervarea făcută de Keppler, nu-i aşa? 

— Da. Vor pierde legătura care-i aduce pe insulă. 

— Trebuia să vină la Kingston. 

— N-au sosit, spuse fata, pe un ton dezaprobator, dar fără 
asprimea ce se degaja din afirmaţia lui Durell. E limpede că nu 
vor să-şi petreacă noaptea la Montego; au expediat un mesaj de 
la bordul avionului. Va trebui să le trimiteţi un charter... 

— După ce m-au anunţat doar cu trei ore înainte? Să le trimită 
nemţii! Avionul lor a întârziat. 

— Au încercat. N-au găsit nici unul disponibil în Mo'Bay. 

— Sigur, nu e nici unul... O să vorbesc cu Hanley. Urmează să 
se întoarcă la Kingston cu familia Warfield pe la ora cinci. 

— Poate că n-o să vrea să... 

— O să vrea. Suntem în aceeaşi situaţie. Sper că n-o să se 
întâmple aşa toată săptămâna. 

— De ce spuneţi asta? Ce vă îngrijorează? 

Durell se întoarse la balustradă şi privi întinderea de coral şi 
stâncile. Işi aprinse o ţigară, protejând cu palma flacăra de briza 
caldă. 

— Câteva lucruri. Nu sunt sigur că le pot preciza pe toate. Știu 
însă ceva. 

Se uită la fată, fără s-o vadă, cu o privire pierdută în amintiri. 

— Acum vreo douăsprezece luni, au început să sosească 
rezervări pentru această săptămână. In urmă cu unsprezece luni, 
toate locurile erau ocupate. Toate vilele au fost închiriate... 
pentru această săptămână. 


— Complexul Trident e foarte popular. Ce vi se pare aşa de 
ciudat? 

— Nu înţelegi. De unsprezece luni încoace, toate rezervările şi- 
au păstrat valabilitatea. Nici o singură amânare sau vreo 
schimbare de dată. Nici măcar pentru o zi. 

— Mai puţină bătaie de cap pentru dumneavoastră. Credeam 
că o să fiţi încântat. 

— Nu-ţi dai seama? E matematic impo... mă rog, cel puţin o 
nepotrivire. Douăzeci de vile. Considerând că e vorba despre 
cupluri, asta înseamnă patruzeci de familii, zău aşa - mame, taţi, 
mătuşi, unchi, veri... Vreme de unsprezece luni, nu s-a întâmplat 
nimic care să schimbe planurile cuiva. Nici unul dintre ei n-a 
murit - iar la tarifele noastre nu-i avem în vedere în primul tind 
pe tineri. N-a intervenit nici o afacere urgentă, nici pojar sau 
oreion, nici nunţi, înmormântări sau vreo boală mai lungă. Totuşi, 
noi nu organizăm încoronarea reginei; oferim doar o săptămână 
în Jamaica. 

Fata râse. 

— Parcă aţi recita o poezie, domnule Durell. Vă deranjează 
faptul că lista dumneavoastră de aşteptare, atât de bine 
întocmită, a rămas nefolosită? 

— Şi, apropo, vor sosi cu toţii, continuă tânărul director, pe un 
ton precipitat. Acest Keppler este singurul care are o problemă şi 
cum o rezolvă? Trimiţând un mesaj prin radio, de undeva de 
deasupra Atlanticului. Trebuie să recunoşti ca asta e cam mult. 
lar ceilalţi? Nimeni n-a cerut să-l aştepte o maşină, nici n-a 
solicitat vreo confirmare de pe insulă, nemaivorbind de faptul că 
nu şi-au făcut nici un fel de griji în privinţa bagajelor sau a 
distanțelor. Sau în legătură cu altceva. Pur şi simplu vor fi aici. 

— Nu şi familia Warfield. Căpitanul Hanley s-a dus cu avionul 
la Kingston ca să-i aducă. 

— Dar noi n-am ştiut asta. Hanley şi-a închipuit în mod greşit 
lucrul ăsta. Aranjamentul s-a perfectat în particular de la Londra. 
El a crezut că noi le-am dat numele lui, dar eu unul n-am făcut-o. 

— Nici dumneavoastră, dar nici altcineva... Fata se opri. Dar 
vin... din toate colţurile lumii. 

— Da. Aproape egal împărţiţi. Din Statele Unite, Anglia, Franţa, 
Germania şi... Haiti. 

— Ce vreţi să spuneţi? întrebă fata, observând îngrijorarea ce 
se aşternuse pe chipul lui Durell. 

— Am ciudata impresie că toţi oaspeţii noştri ce urmează să 
vină săptămână asta se cunosc între ei. Dar nu vor ca noi să ştim 
asta. 


Londra, Anglia 


Americanul înalt, cu părul de culoare deschisă, într-un trenci 
descheiat, ieşi pe uşa dinspre Strand a Hotelului Savoy. Se opri o 
clipă şi ridică privirea spre cerul englezesc ce se profila deasupra 
blocurilor de pe stradă. Era un lucru perfect normal - să observe 
cerul, să verifice starea vremii după ieşirea din adăpost - dar 
bărbatul nu aruncă obişnuita privire fugară a unui om preocupat 
de evoluţia factorului climatic. 

El se uită cu atenţie. 

Orice geolog care-şi câştiga existenţa făcând prospecţiuni 
geofizice pentru guvern, companii de fundaţii cunoştea 
importanţa covârşitoare a vremii; putea însemna progres ori 
întârziere. 

li intrase în reflex. 

Ochii lui cenuşii, limpezi, erau adânciţi în orbitele străjuite de 
sprâncene groase, mai întunecate decât părul castaniu deschis, 
pieptănat cu iritantă regularitate peste cap. Chipul său avea 
culoarea proprie celor ce sunt permanent expuşi capriciilor 
vremii, cu tenul bronzat, dar nu ars de soare. Cutele din jurul 
ochilor păreau săpate mai curând de activitatea lui decât de 
vârstă - o faţă în permanent conflict cu elementele naturii. Avea 
pomeţii obrajilor ridicaţi, buzele pline, maxilarele lipsite de 
energie, denotând o anume blândeţe a omului, într-un contrast 
abstract cu înfăţişarea aspră impusă de activitatea sa 
profesională. 

Blândeţea i se citea şi în priviri; nu izvora din slăbiciune, ci din 
curiozitate; erau ochii unui bărbat care cerceta cu atenţie - poate 
fiindcă nu cercetaseră suficient în trecut. 

Acest om trecuse prin numeroase încercări. 

După ce termină de examinat cerul, îl salută pe portarul în 
uniformă, clătinând apoi din cap în semn de refuz. 

— Nu doriţi un taxi, domnule McAuliff? 

— Nu, mulţumesc, Jack. O să merg pe jos. 

— E cam frig, domnule. 

— Mă înviorează - am de parcurs o distanţă mică. 

Portarul îşi duse mâna la şapcă şi îşi îndreptă atenţia spre un 
Jaguar care tocmai sosise. Alexander McAuliff îşi continuă drumul 
pe strada Savoy, trecu pe lângă teatru şi biroul American 
Express, mergând către Strand. Traversă strada şi intră în traficul 
uman, luând-o spre nord, către Podul Waterloo. Işi încheie 
fulgarinul şi-i ridică gulerul, ferindu-se de frigul londonez de 
februarie. 

In câteva minute avea să ajungă la intersecţia Waterloo unde 
îşi fixase o întrevedere la ora unu. 

Convenise cu reprezentantul companiei Dunstone să se 
întâlnească în felul ăsta, dar spera că tonul vocii sale exprimase 
clar iritarea. Ar fi fost de acord să ia un taxi, să închirieze o 
maşină sau să angajeze un şofer la nevoie, dar, dacă Dunstone 
trimitea o maşină după el, de ce nu-l lua de la Savoy? Nu că l-ar 
fi deranjat mersul pe jos; dar detesta să se întâlnească cu 
oameni în automobile aflate în mijlocul unor străzi aglomerate. 
Era al naibii de neplăcut. 

Omul de la Dunstone dăduse o scurtă explicaţie care, din 
punctul său de vedere, era singura necesară: „Aşa preferă 
domnul Julian Warfield”. 

Observă imediat automobilul. Trebuia să fie al lui Dunstone 
sau al lui Warfield. Un Rolls-Royce, cu o caroserie de un negru 
strălucitor, lucrată manual, care circula maiestuos, anacronic, 
printre economicele Austin, MG şi alte mărci europene. Aşteptă 
la bordura trotuarului, aflată la trei metri de traversarea pe pod. 
Nu trebuia să facă nici un gest de recunoaştere spre Rolls-ul ce 
se apropia încet. Aşteptă până când maşina opri exact în faţa lui 
şi uşa din spate se deschise. 

— Domnul McAuliff? întrebă nerăbdător bărbatul vârstnic cu 
faţa tinerească dinăuntru. 

— Domnul Warfield? răspunse la întrebare McAuliff, convins că 
nu aceasta era identitatea omului de vreo cincizeci de ani, cu 
aspect pedant de funcţionar. 

— Slavă Cerului, nu. Numele meu e Preston. Săriţi înăuntru; 
cred că am depăşit limita admisă. 

— Da, aşa e. 

Alex se aşeză pe canapeaua din spate, în vreme ce Preston se 
retrăgea să-i facă loc. Englezul întinse mâna. 

— Îmi pare bine de cunoştinţă. Eu sunt cel cu care aţi vorbit la 
telefon. 

— Da... domnul Preston. 

— Îmi pare sincer rău pentru inconvenientul de a ne întâlni în 
felul ăsta. Bătrânul Julian are şi el ciudăţeniile lui. 

McAuliff îşi zise că poate îl judecase greşit pe omul de la 
Dunstone. 

— A fost puţin neclar, asta-i tot. Dacă a vrut să-şi ia măsuri de 
precauţie - nu-mi dau seama pentru ce motiv - trebuie să 
recunosc că a găsit o maşină grozavă pentru întâlnirea asta. 

Preston râse. 

— Aşa e. Dar am învăţat de-a lungul anilor, că Warfield, 
asemenea lui Dumnezeu, acţionează pe căi misterioase, care 
sunt totuşi perfect logice. El are întotdeauna dreptate. O să luaţi 
prânzul cu el, să ştiţi. 

— In regulă. Unde? 

— La Belgravia. 

— In cazul acesta, mergem într-o direcţie greşită. 

— Julian şi Dumnezeu - fundamentul logicii, amice. 

Rolls-ul traversă Waterloo, o luă spre sud către Cut, făcu la 
stânga până la Blackfriars Road, apoi din nou la stânga, peste 
Podul Blackfriars şi la nord, spre Holborn. Era un traseu derutant. 

Zece minute mai târziu, maşina opri în faţa intrării cu 
baldachin a unei clădiri din gravelit, cu o placă din alamă în 
dreapta uşilor duble din sticlă, pe care scria SHAFTESBURY 
ARMS. Portarul apucă mânerul portierei şi vorbi cu jovialitate: 

— Bună ziua, domnule Preston. 

— Bună ziua, Ralph. 

McAuliff îl urmă pe Preston în clădire, traversând holul 
confortabil spre un grup de trei lifturi. 

— Locul ăsta îi aparţine lui Warfield? întrebă el, mai mult ca să 
facă conversaţie decât din curiozitate. 

— Nu, e al meu. Deşi eu n-o să iau prânzul cu voi. Totuşi, am 
încredere în bucătar. O să fii servit cum se cuvine. 

— N-o să ţin seama de asta. „Julian şi Dumnezeu”. 

Preston zâmbi neutru, în timp ce uşa ascensorului se deschise. 

Julian Warfield vorbea la telefon atunci când Preston îl 
introduse pe McAuliff în camera de zi elegantă, decorată cu gust. 
Bătrânul stătea lângă o masă de epocă aşezată în faţa unei 
ferestre înalte, cu vederea spre Belgrave Square. Prin 

dimensiunile sale, fereastra încadrată de lungi draperii albe 
evidenția talia scundă a lui Warfield. E chiar un tip mărunt, îşi 
zise Alex, în timp ce răspundea salutului cu mâna al lui Warfield 
cu un semn din cap şi cu un zâmbet. 

— Atunci o să trimiţi statisticile de creştere la Macintosh, zise 
Warfield fără grabă la telefon. Sunt sigur că n-o să fie de acord, 
dar o să-l convingeţi. La revedere. 

Micuţul bătrân puse receptorul în furcă şi-l privi pe Alex. 

— Domnul McAuliff, nu-i aşa? In clipa următoare chicoti. Asta e 
o lecţie esenţială în afaceri. Foloseşte experţi care se contrazic în 
toate privinţele şi obţine cele mai bune argumente de la ambele 
părţi în vederea unui compromis. 

— AŞ spune că e un sfat bun în orice împrejurare, răspunse 
McAuliff. Atâta vreme cât experţii se contrazic în legătură cu o 
chestiune în discuţie şi nu doar de amorul artei. 

— Eşti isteţ. Imi place asta... Mă bucur să te cunosc. 

Warfield trecu pe lângă Preston. Mersul îi era ca şi vorbirea: 
fără grabă, cu paşi lenți. Increzător psihic, dar nesigur fizic. 

— Mulţumesc pentru apartament, Clive. Şi Virginiei, desigur. 
Ştiu din experienţă că prânzul va fi delicios. 

— Pentru puţin, Julian. Eu o să plec. 

McAuliff întoarse iute capul şi-l privi pe Preston. Familiaritatea 
cu bătrânul Warfield era ultimul lucru la care s-ar fi aşteptat. 
Clive Preston zâmbi şi ieşi repede din cameră, în vreme ce Alex îl 
urmărea cu privirea, nedumerit. 

— Ca să răspund întrebărilor dumitale nerostite, zise Warfield, 
deşi ai vorbit cu Preston la telefon, el nu face parte din Dunstone 
Limited. 

Alexander se întoarse către scundul om de afaceri. 

— De câte ori v-am sunat la birourile companiei Dunstone 
căutându-vă, a trebuit să las un număr pentru ca altcineva să-mi 
telefoneze... 

— Intotdeauna după câteva minute, îl întrerupse Warfield. 

Nu te-am lăsat niciodată să aştepţi; ar fi fost necivilizat. De 
câte ori ai telefonat - de patru ori, cred - secretara mea l-a 
informat pe domnul Preston. La biroul lui. 

— lar Rolls-ul de la Waterloo era al lui Preston, zise Alex. 

— Da. 

— Deci, dacă m-ar fi urmărit cineva, înţelegea că fac afaceri 
cu Preston. Aşa a fost de când sunt la Londra. 

— Asta am urmărit. De ce? Credeam că e evident. Preferăm să 
nu ştie nimeni că discutăm un contract cu dumneata. Mi se pare 
că primul nostru apel telefonic la New York a fost concludent în 
acest sens. 

— Spuneaţi că e ceva confidenţial. Toată lumea susţine acelaşi 
lucru. Dacă aspectul ăsta era aşa de important, de ce aţi mai 
menţionat numele Dunstone? 

— Ai fi venit încoace dacă nu-l menţionam? 

McAuliff se gândi o clipă. Cu excepţia unei săptămâni de schi 
la Aspen, mai avusese câteva alte proiecte. Dar Dunstone era 
Dunstone, una dintre cele mai mari corporaţii pe piaţa 
internaţională. 

— Nu, probabil că n-aş fi venit. 

— Eram convinşi de lucrul ăsta. Ştiam că eşti pe cale să 
negociezi cu ITT o mică afacere în sudul Germaniei. 

Alex îl fixă pe bătrân cu o privire surprinsă. Nu se putu abţine 
să nu zâmbească. 

— Asta, domnule Warfield, trebuia să fie o chestiune 
confidențială. 

Warfield îi răspunse pe acelaşi ton amuzat. 

— Inseamnă că noi ştim mai bine ce e aceea confidenţialitate, 
nu-i aşa? ITT joacă cu cărţile pe faţă... Vino să bem ceva înainte 
de masă. Ştiu ce preferi: scotch cu gheaţă. Ceva mai multă 
gheaţă decât cred eu că e bună pentru organism. 

Bătrânul râse uşor şi-l conduse pe McAuliff în celălalt capăt al 
încăperii. Prepară băuturile rapid, mişcându-şi mâinile cu 
dexteritate, în contradicţie cu mersul său lent. 

— Am aflat câte ceva despre dumneata, domnule McAuliff. Mi 
s-a părut fascinant. 

— Am auzit că se interesa cineva de mine. 

Stăteau în fotolii, unul în faţa celuilalt. La auzul afirmației lui 
McAuliff, Warfield îşi ridică ochii din pahar şi-şi privi interlocutorul 
cu asprime, aproape înfuriat. 

— Mi se pare greu de crezut. 

— Nu s-au rostit nume, dar informaţia a ajuns la mine. Din opt 
surse. Cinci americane, două canadiene şi una franceză. 

— Care nu duceau la Dunstone. 

Trupul mărunt al lui Warfield părea înţepenit; McAuliff înţelese 
că atinsese o coardă sensibilă. 

— Am spus că nu s-au menţionat nume. 

— Ai pronunţat numele Dunstone în vreo conversaţie 
ulterioară? Spune-mi adevărul, domnule McAuliff. 

— N-am nici un motiv să-l ascund, răspunse Alex, pe un ton 
uşor dezaprobator. Nu, nu l-am pronunţat. 

— Te cred. 

— Aşa şi trebuie. 

— In caz contrar, te-aş fi plătit generos pentru timpul irosit şi 
ţi-aş fi sugerat să te întorci în America ca să reiei negocierile cu 
ITT. 

— Aş putea face asta oricum, nu crezi? 

— Dar îţi plac banii. 

— Foarte mult. 

Julian Warfield puse paharul jos şi îşi împreună mâinile mici şi 
subţiri. 

— Alexander T. McAuliff. „T” vine de la Torquin, un nume rar 
folosit, poate chiar nemaiîntâlnit. Nu se află nici pe antetul 
dumitale; lumea spune că-ţi displace... 

— E adevărat. Nu mă înnebunesc după el. 

— Alexander Torquin McAuliff, patruzeci şi patru de ani. 

Licenţiat, masterat în ştiinţe, doctor în filosofie, dar titlul de 
doctor e la fel de nefolosit ca şi numele mijlociu. Facultăţile de 
geologie ale mai multor universităţi americane importante, 
incluzându-le pe cele din California şi Columbia, au pierdut un 
excelent cercetător atunci când doctorul McAuliff a decis să-şi 
pună talentul în slujba unor scopuri preponderent comerciale. 

Bărbatul zâmbi, cu o expresie gen „ce-să-mă-fac”, dar 
neînsoţită de semnul întrebării. 

— Stresul din facultăţi şi laboratoare nu e mai puţin accentuat 
decât cel de pe teren. Atunci de ce să nu fie plătit? 

— Da. Am fost de acord că-ţi plac banii. 

— Dumitale nu? 

Warfield râse, sincer şi din toată inima. Trupul lui slab şi scund 
se scutura de plăcere, în vreme ce-i umplea din nou paharul lui 
Alex. _ 

— Excelentă replică. Intr-adevăr bună. 

— N-a fost aşa grozavă. 

— Dar m-ai întrerupt, zise Warfield întorcându-se în fotoliu. 
Intenţia mea era să te impresionez. 

— Sper că nu aveai în vedere propria-mi persoană. 

— Nu. Cu meticulozitatea noastră... Fac parte dintr-o familie 

strâns unită, un mediu ştiinţific sigur... 

— E necesar? întrebă McAuliff, întrerupându-l pe bătrân în 
timp ce-şi plimba degetul pe buza paharului. 

— Da, replică simplu Warfield, continuând netulburat. Tatăl 
dumitale era - şi este, la pensie - un reputat specialist în 
agronomie; mama dumitale, din nefericire decedată, avea o 
admirabilă fire romantică. De la ea provine numele „Torquin” şi, 
până la moartea ei, nu ai evitat niciodată inițiala sau numele. Ai 
avut un frate mai mare, aviator, căzut la datorie în ultimele zile 
ale războiului din Coreea; dumneata însuţi ai fost la înălţime în 
Vietnam. După obţinerea doctoratului, se credea că vei continua 
tradiţia ştiinţifică a familiei. Dar o tragedie personală te-a scos 
din lumea laboratoarelor. O tânără - logodnica dumitale - a fost 
ucisă pe străzile New Yorkului. Noaptea. Te-ai învinovăţit pe 
dumneata... şi pe alţii. Urma să te întâlneşti cu ea, însă o sesiune 
ştiinţifică, convocată în ultimul moment şi complet inutilă, te-a 
împiedicat. Alexander Torquin McAuliff a părăsit universitatea. 
Am schiţat exact situaţia? 

— Dumneata îmi violezi intimitatea. Repeţi informaţii care, 
deşi personale, nu prea sunt secrete. E uşor să le pui cap la cap. 
In plus, eşti de-a dreptul insuportabil. Nu cred că o să iau masa 
cu dumneata. 

— Mai aşteaptă câteva minute înainte de a lua o hotărâre. 

— Am luat-o chiar acum. 

— Sigur, încă puţin... Doctorul McAuliff a început o nouă 
carieră cu o tenacitate extraordinară. S-a angajat la câteva firme 
de  prospecţiuni geologice, unde a desfăşurat o activitate 
remarcabilă; apoi a părăsit companiile şi a oferit clienţilor condiţii 
mai avantajoase pentru contractele viitoare. Industria de 
construcţii nu cunoaşte frontiere naţionale: Fiat construieşte la 
Moscova; Moscova la Cairo; General Motors la Berlin; British 
Petroleum la Buenos Aires; Volkswagen la New Jersey, SUA; 
Renault la Madrid - şi lista e departe de a fi completă. Totul 
începe cu un simplu dosar, înţesat de paragrafe tehnice 
complicate, care stipulează ce se poate face şi ce nu, în materie 
de construcţii, pe terenul respectiv. E un exerciţiu foarte simplu, 
care garantează totul. Dar, fără dosarul ăla, nimic nu e posibil. 

— Cele câteva minute solicitate de dumneata sunt pe 
terminate, Warfield. În numele comunităţii prospectorilor, îţi 
mulţumesc că ne recunoşti utilitatea. Cum spuneai, suntem 

deseori consideraţi drept o garanţie. 

McAuliff puse paharul pe măsuţa de lângă fotoliu şi dădu să se 
ridice. Warfield vorbi calm şi la obiect: 

— Ai douăzeci şi trei de conturi bancare, incluzând patru în 
Elveţia; îţi pot da numerele de cont, dacă vrei. Altele se află la 
Praga, Tel Aviv, Montreal, Brisbane, Săo Paolo, Kingston, Los 
Angeles şi, desigur, New York, printre altele. 

Alexander rămase nemişcat pe marginea fotoliului, aţintindu-l 
cu privirea pe bătrân. 

— Ai avut ceva de lucru. 

— Am fost meticulos. Evident, nimic nu e ilegal; nici unul 
dintre conturi nu este prea mare. Impreună totalizau două 
milioane patru sute de mii de dolari americani, în urmă cu câteva 
zile, când ai venit de la New York. Din nefericire, cifra nu are 
importanţă. Din cauza convențiilor internaţionale privind 
transferurile financiare, banii nu pot fi centralizaţi. 

— Acum ştiu sigur că nu vreau să iau masa cu dumneata. 

— Poate că nu. Dar ce-ai zice de alte două milioane de dolari? 
Bani gheaţă, cu toate taxele americane plătite. Depozitaţi într-o 
bancă la alegerea dumitale. 

McAuliff continua să-l fixeze pe Warfield. Trecură câteva clipe 
până când vorbi. 

— Vorbeşti serios, nu? 

— Foarte serios. 

— Pentru o prospecțiune? 

— Da. 

— Există cinci firme bune chiar aici, la Londra. De ce mă 
angajaţi pe mine la un asemenea preţ şi nu-i folosiţi pe ei? 

— Nu dorim o firmă. Preferăm o persoană. Un om pe care l-am 
studiat amănunţit; un om despre care credem că va onora cel 
mai important aspect al contractului. Secretul. 

— Asta sună ameninţător. 

— Deloc. E o necesitate financiară. Dacă se află ceva, vor 
începe speculaţiile. Preţurile terenurilor vor creşte exorbitant, iar 
proiectul ar deveni irealizabil. Ar trebui să fie abandonat. 

— Despre ce e vorba? Inainte de a da un răspuns, trebuie să 
ştiu asta. 

— Intenţionăm să construim un oraş în Jamaica. 

McAuliff refuză politicos oferta lui Warfield de a chema maşina 
lui Preston să-l ia de la Belgravia. Alex voia să meargă pe jos, să 
mediteze în aerul rece de iarnă. Mişcarea îl ajuta să-şi pună în 
ordine gândurile; aerul proaspăt şi rece îl îndemna la 
introspecţie. 

Nu fiindcă ar fi avut la ce se gândi în mod special, dar trebuia 
să digere ceea ce aflase. Într-un anume sens, vânătoarea se 
încheiase. Se vedea capătul încâlcit al labirintului, după 
unsprezece ani de rătăciri complicate. Nu era vorba de bani în 
sine. Ci de bani în accepțiunea de bandă rulantă ce-l ducea spre 
independenţă. 

Completă. Totală. Fără să mai trebuiască să facă ceea ce nu 
dorea. 

Moartea lui Ann - uciderea ei - marcase un moment de 
cotitură. Il ajutase să judece limpede. Dar judecata avea rădăcini 
adânci, dincolo de explozia emoţională. Sesiunea ştiinţifică - 
descrisă exact de Warfield drept „complet inutilă” - era 
simptomatică pentru lumea ştiinţifică. 

Toate activităţile de laborator erau subordonate necesităţii de 
a justifica subvenţiile de perspectivă. Doamne! Câtă muncă 
inutilă! Câte întruniri fără sens! Cât de des se abandona o 
activitate utilă fie pentru că nu se acordau subvenţii pentru 
cercetare, fie din cauza şefului de departament care stabilea 
priorităţile pentru a obţine progrese mai evidente pentru o 
fundaţie interesată de progres. 

Nu putea lupta cu sistemul academic; era prea furios ca să 
accepte politica acestuia. Aşa că îl părăsise. Proiectele care nu 
ofereau cea mai favorabilă „imagine a profitului” erau 
abandonate, fără a se mai reveni asupra lor. 

Limitează-te la afaceri. Nu pierde vremea. 

Aşa că părăsi şi companiile şi se puse pe treabă de unul 
singur. Un om care putea decide pentru sine valoarea 
contractelor. Şi dacă acestea meritau efortul. 

Luând în considerare toate aspectele, tot... tot ce-i propusese 
Warfield, i se părea nu numai corect şi acceptabil, ci de-a dreptul 
nemaipomenit. Două milioane de dolari neîmpovăraţi de taxe şi 

perfect legali pentru o prospecţiune pe care ştia că o poate duce 
la bun sfârşit. 

Cunoştea vag zonele din Jamaica deja prospectate: la est şi 
sud de Falmouth, pe țărm până la Duncan's Bay; în interior până 
la Cock Pit. De fapt, de această din urmă regiune părea să fie 
foarte interesată Dunstone; porţiuni întinse - în unele cazuri, 
necartografiate - de munţi şi junglă de nepătruns. Kilometri 
întregi de natură sălbatică, la zece minute de mers cu avionul de 
la sofisticatul Montego Bay şi la cincisprezece de explozivul, în 
continuă expansiune New Kingston. 

Dunstone avea să-i furnizeze coordonatele exacte în 
următoarele trei săptămâni, timp în care el trebuia să-şi formeze 
echipa. 

Ajunsese din nou pe Strand, strada Savoy aflându-se la câteva 
blocuri distanţă. Şi tot nu hotărâse nimic; nici n-avea ce, 
exceptând decizia de a începe să-şi caute oameni la universitate. 
Era sigur că avea să găsească destule persoane interesate; spera 
doar ca acestea să aibă nivelul de calificare solicitat. 

Totul era în regulă. Cu adevărat. 

Cobori pe aleea spre curtea interioară, îi zâmbi portarului şi 
intră pe uşile de sticlă groasă ale hotelului. Trecu pe lângă 
recepţie şi întrebă dacă avea vreun mesaj. 

Nu primise nici unul. 

Dar era altceva. Funcţionarul în smoching din spatele ghişeului 
îi puse o întrebare. 

— Urcaţi în cameră, domnule McAuliff? 

— Da... da, o să merg în cameră, răspunse Alex, derutat de 
întrebare. De ce? 

— Poftim? 

— De ce întrebi? McAuliff zâmbi. 

— Personalul de serviciu este pe etaj, domnule, răspunse 
omul, cu o privire înţelegătoare şi cu blândeţe în glas. S-ar putea 
să facă curăţenie sau să calce. E oră de vârf pentru ei. 

— Nici o problemă. 

Alex zâmbi din nou, dădu din cap în semn de mulţumire şi 
porni spre micul ascensor cu grilaj de alamă. Incercase să 
descifreze vreun mesaj în ochii omului, dar nu reuşise. Totuşi, 
ştia că era altceva la mijloc. In cei şase ani de când locuia la 
hotel, nimeni nu-l întrebase vreodată dacă „urca în cameră”. 
Raportată la bunele maniere englezeşti - respectate şi la Savoy - 

întrebarea i se părea neobişnuită. 

Sau era vorba despre precauţiile lui, cele faţă de Dunstone, 
care i se impuseseră atât de repede şi cu atâta forţă? 

In cameră, McAuliff se dezbrăcă, îşi puse un halat de baie şi 
ceru puţină gheaţă de la oficiul de pe etaj. Mai rămăsese mult 
whisky într-o sticlă de pe birou. Se aşeză într-un fotoliu şi 
deschise un ziar, lăsat acolo de serviciul de cameră. 

Confirmând rapiditatea cunoscută a personalului de la Savoy, 
se auzi un ciocănit la uşa dinspre coridor. McAuliff se ridică din 
fotoliu, apoi se opri. Personalul de la Savoy nu bătea la uşă - 
intra pur şi simplu în hol. Intimitatea era asigurată prin 
închiderea uşilor dormitoarelor care dădeau în hol. 

Alex se duse repede la uşă şi o deschise. Nu era nici un 
membru al personalului. În schimb, văzu un bărbat de vârstă 
mijlocie, înalt şi cu înfăţişare plăcută, îmbrăcat într-un pardesiu 
de tweed. 

— Domnul McAuliff? 

— Da. 

— Numele meu e Hammond. Pot să vorbesc cu dumneata, 
domnule? 

— Păi... da, sigur. 

Alex privi pe coridor şi-i făcu semn omului să intre. 

— Am cerut nişte gheaţă; credeam că eşti camerista. 

— Atunci pot să intru în... scuză-mă, în toaleta dumitale? Aş 
prefera să nu fiu văzut. 

— De ce? Eşti de la Warfield? 

— Nu, domnule McAuliff. Serviciul de Informaţii Britanic. 

— M-am prezentat într-un mod detestabil, domnule McAuliff. 
Te superi dacă o fac din nou? 

Hammond păşi în dormitor. Alex puse cuburi de gheaţă într-un 
pahar. 

— Nu e nevoie. Nimeni nu mi-a bătut vreodată la uşa camerei 
de hotel să-mi spună că e de la Serviciul de Informaţii Britanic şi 
are nevoie de toaleta mea. E o asociere cam bizară de fapte... 
Bei ceva? 

— Mulţumesc. Unul mic, te rog, cu puţin sifon. 

McAuliff turnă cât i se ceruse şi-i împinse paharul lui 
Hammond. 

— Scoate-ţi pardesiul. la loc, te rog. 

— Eşti foarte amabil. Mulţumesc. 

Englezul îşi dezbrăcă pardesiul şi-l aşeză cu grijă pe spătarul 
unui scaun. 

— Sunt foarte curios din fire, domnule Hammond. McAuliff se 
aşeză lângă fereastră, iar englezul în faţa lui. Funcţionarul de la 
recepţie m-a întrebat dacă urc în cameră. Pentru dumneata a 
făcut-o, nu-i aşa? 

— Da, aşa e. Totuşi, nu ştie nimic. Crede că unii directori 
doresc să te vadă în particular. Se întâmplă adesea. De obicei, 
pentru chestiuni financiare. 

— Mulţumesc. 

— Nu se va repeta, dacă te deranjează. 

— Câtuşi de puţin. 

— Eram la subsol. Când am auzit că vii, am urcat cu 
ascensorul. 

— O cale mai degrabă complicată... j 

— Absolut necesară, îl întrerupse englezul. În ultimele câteva 
zile ai fost permanent supravegheat. Nu intenționez să te sperii. 

McAuliff se opri cu paharul la jumătatea drumului spre buze. 

— Tocmai ai făcut-o. Presupun că nu dumneata m-ai 
supravegheat. 

— Mă rog, se poate spune că am observat - de la distanţă, 
atât pe urmăritori, cât şi ţinta lor. 

Hammond sorbi din whisky şi zâmbi. 

— Nu cred că-mi place jocul ăsta, zise calm McAuliff. 

— Nici nouă. Eşti de acord să-mi fac o prezentare mai 
completă? 

— Te rog. 

Hammond scoase din buzunarul hainei un portact negru din 
piele, se ridică din fotoliu şi se apropie de McAuliff. Ridică 
portactul şi îl deschise. 

— Sub stemă se află un număr de telefon. Te rog să suni acolo 
pentru verificare, domnule McAuliff. 

— Nu e necesar, domnule Hammond. Nu mi-ai cerut nimic. 

— Aş putea să-ţi cer. 

— Atunci, o să sun. 

— Da, înţeleg... Foarte bine. 

Hammond se întoarse la fotoliu. 

— Documentele mele atestă că lucrez la Serviciul de Informaţii 
Militare. Din acte nu reiese însă că am fost detaşat la Ministerul 
de Externe şi la Controlul Veniturilor Interne. Sunt analist 
financiar. 

— La Serviciul de Informaţii? Alex se ridică din fotoliu şi se 
apropie de cana cu gheaţă şi sticla de whisky. Arătă spre ele. 
Hammond clatină din cap. E ciudat, nu? Pot înţelege activitatea 
unei bănci sau a unui birou de brokeraj, dar nu şi chestiunile de 
capă şi spadă. 

— In linii mari, activitatea de informaţii are legătură cu 
finanţele, domnule McAuliff. Desigur, cu grade diferite de 
subtilitate. 

— Acum am înţeles. Alex turnă în pahar şi, remarcând tăcerea 
ce urmă, îşi dădu seama că Hammond aştepta să se aşeze din 
nou în fotoliu. Când mă gândesc la asta, înţeleg ce vrei să spui, 
zise el luând loc. 

— Acum câteva minute, m-ai întrebat dacă sunt de la 
Dunstone Limited. 

— Nu cred că am spus asta. 

— Foarte bine. Julian Warfield - acelaşi lucru. 

— A fost o greşeală din partea mea. Nu-mi amintesc să te fi 
întrebat ceva. 

— Da, sigur. E un aspect esenţial al înţelegerii pe care ai 
încheiat-o. Putem să nu facem nici o referire la domnul Warfield 
sau la Dunstone, ori la cineva sau ceva legat de ei. Sincer 
vorbind, în acest moment, aprobăm din tot sufletul o asemenea 

atitudine. Printre altele şi pentru faptul că, dacă ar trebui să 
violezi secretul, probabil că ai fi ucis imediat. 

McAuliff lăsă paharul şi-l fixă pe englezul care vorbea atât de 
calm şi la obiect. 

— Asta-i ridicol, spuse el simplu. 

— Asta e Dunstone Limited, răspunse încet Hammond. 

— Atunci cred că ar fi necesare câteva explicaţii. 

— O să fac tot ce-mi stă în puteri. Pentru început, află că a mai 
fost trimisă o echipă să efectueze prospecţiunea geofizică pentru 
care ai semnat un contract... 

— Nu mi s-a spus asta, îl întrerupse Alex. 

— Din motive întemeiate. Oamenii sunt morţi. Ar trebui să 
spun „dispăruţi şi morţi”. Nimeni n-a reuşit să dea de urma 
membrilor jamaicani ai echipei; în privinţa albilor, suntem siguri 
că au murit. 

— Cum aşa? De ce sunteţi siguri? 

— Pentru un motiv cât se poate de simplu, domnule McAuliff. 
Unul dintre oameni era agent britanic. 

McAuliff se simţea vrăjit de povestea agentului britanic rostită 
cu voce joasă. Hammond părea un expert de la Oxford, ce 
dezvăluia complexitatea ceţoasă a unei drame elisabetane, 
lămurind  răbdător fiecare întorsătură a unui complot 
fundamental inexplicabil. Emitea ipoteze acolo unde nu dispunea 
de informaţii, după ce se asigura că McAuliff înţelesese că era 
vorba doar despre supoziţii. 

Dunstone Limited nu era o simplă companie de dezvoltare 
industrială; cu alte cuvinte, obiectivele sale le depăşeau cu mult 
pe acelea ale unui trust. Şi nu era doar britanică, aşa cum sugera 
lista membrilor ce alcătuiau consiliul de administraţie. In 
realitate,  Dunstone Limited reprezenta cartierul general 
„colector” al unei organizaţii internaționale de bancheri 
preocupaţi de edificarea unor carteluri globale, mai presus de 
interferenţele şi controalele Pieței Comune Europene şi ale 
alianțelor sale comerciale. Asta însemna - o ipoteză - eliminarea 
intervenţiei economice a guvernelor: Washington, Londra, Berlin, 
Paris, Haga şi toate celelalte puncte ale busolei financiare. In 
ultimă instanţă, acestea trebuiau reduse la statutul de clienţi, nu 
de generatoare ale resurselor sau negocierilor. 

— Vrei să spui, în esenţă, că Dunstone e pe cale să-şi 
organizeze propriul guvern. 

— Exact. Un guvern bazat exclusiv pe factori de economie 
comercială. O concentrare de resurse financiare nemaiîntâlnită 
de pe vremea faraonilor. In afara acestei catastrofe economice, 
se urmăreşte şi absorbţia guvernului din Jamaica de către 
Dunstone Limited. Jamaica e baza proiectată de operaţii a lui 
Dunstone. Şi au şanse de reuşită, domnule McAuliff. 

Alex îşi puse paharul pe pervazul lat a-l ferestrei. Incepu să-şi 
caute încet cuvintele, privind acoperişurile din gresie ce coborau 
în pantă spre curtea interioară a hotelului. 

— Incerc să înţeleg, din ceea ce mi-ai spus dumneata şi din 
ceea ce ştiu eu. Dunstone preconizează să investească masiv în 
dezvoltarea Jamaicăi. Foarte bine, suntem de acord cu asta, 
cifrele fiind astronomice. In schimbul acestei investiţii, Dunstone 
se aşteaptă ca guvernul recunoscător de la Kingston să-i confere 
o mare influenţă politică. Cel puţin la asta m-aş aştepta eu dacă 
aş fi Dunstone. Taxe normale pe credite, concesii la importuri, 
creşterea şomajului, proprietăţi imobiliare... interesele generale. 
Nimic nou. McAuliff întoarse capul şi-l privi pe Hammond. Nu sunt 
sigur că întrevăd o catastrofa financiară... poate cu excepţia 
celei engleze. 

— Dumneata ai făcut rectificarea; eu îmi reproşez lucrul ăsta, 
spuse Hammond. Dar numai în mică măsură. Eşti foarte 
perspicace; e adevărat că - /a început - îngrijorarea noastră era 
legată de Marea Britanie. Ţinea de perversitatea englezească, 
dacă vrei. Dunstone e un factor important în balanţa comercială 
britanică. Nu ne-ar plăcea s-o pierdem. 

— Deci aţi pus la cale o conspirație... 

— Stai puţin, domnule McAuliff, interveni agentul, fără să 
ridice vocea. Eşalonul cel mai înalt al guvernului britanic nu 
inventează conspirații. Dacă Dunstone ar fi ceea ce pretinde că 
este, responsabilii de la Downing Street ar lupta deschis pentru a 
ne apăra interesele. Mă tem că nu e cazul. Dunstone pătrunde în 
zone extrem de sensibile din Londra, Berlin, Paris, Roma... şi, mai 
mult ca sigur, Washington. Dar voi reveni la asta. Pentru moment 
aş dori să mă concentrez asupra Jamaicăi. Ai folosit termenii 
„concesii”, „scăderea taxelor”... „influenţă” şi „interese”. Eu 
spun „absorbţie”. 

— Vorbe. 

— Legi, domnule McAuliff. Suverane; aprobate de prim- 
miniştri, de cabinete şi parlamente. Gândeşte-te un minut, 

domnule  McAuliff. Un guvern legitim al unei naţiuni 
independente localizate strategic, controlat de un monopol 
industrial uriaş, cu pieţe de desfacere în întreaga lume. Nu e 
ceva îndepărtat. E chiar după colţ. g 

Alex se gândi la toate astea. Mai mult de un minut. Indemnat 
de vorbirea molcomă a lui Hammond, ce-i furniza „clarificări”. 

Fără a dezvălui metodele de investigație ale Serviciului MI 5, 
britanicul explică modul de operare al lui Dunstone. Capitaluri 
enorme fuseseră transferate din băncile elvețiene pe King Street 
din Kingston, acea zonă restrânsă de clădiri ce adăposteau 
marile instituții bancare internaționale. Dar masivul aflux de 
lichidităţi nu era depozitat în bănci britanice, americane sau 
canadiene, ci în băncile jamaicane, mai puțin sigure, care nu se 
mai confruntaseră niciodată în istoria lor cu un asemenea 
eveniment. 

Nişte capete se învârteau uimite. Câteva capete. Unor oameni 
situaţi în poziţii extraordinar de înalte li se demonstra în mod 
convingător că o nouă forţă invadase Kingstonul, o forţă atât de 
puternică încât Wall Street şi Whitehall ar fi tremurat în prezenţa 
ei. 

— Dacă ştii atât de multe, de ce nu acţionezi? Opreşte-i! 

— Nu e posibil, răspunse Hammond. Toate tranzacţiile au 
acoperire; nu poate fi acuzat nimeni. E o reţea financiară prea 
complexă. Creierul lui Dunstone e Warfield. In acţiunile sale 
porneşte de la premisa că o societate închisă e eficientă în 
măsura în care diversele ei ramificații ştiu puţin sau deloc una 
despre alta. 

— Cu alte cuvinte, nu aveţi dovezi şi... 

— Nu putem incrimina ceea ce n-am dovedit, îl întrerupse 
Hammond. 

— Îi puteţi ameninţa. Cu alte cuvinte, să porniţi de la ceea ce 
ştiţi al naibii de bine că e adevărat şi să faceţi un scandal 
teribil... Dar nu vreţi să vă asumaţi riscuri. Ajungeţi la acele zone 
„sensibile” din Berlin, Washington, Paris etc. Aşa e? 

— Da. 

— Trebuie să fie al naibii de sensibili. 

— Noi credem că au compromis oameni extraordinar de 
puternici din întreaga lume. 

— Membri de guverne? 

— Împreună cu cei din industriile importante. 

— De exemplu? 

Hammond îi susţinu privirea lui Alex. 

— Inţelegi că ceea ce spun e doar o ipoteză. 

— In regulă. Dar memoria mea e scurtă. 

— Foarte bine. Britanicul se ridică din fotoliu şi-i dădu ocol. 
Vocea îi rămase calmă, dar nu lipsită de claritate. Ţara dumitale; 
e posibil să fie vorba despre vicepreşedintele Statelor Unite sau 
cineva din biroul său şi, cu siguranţă, membri necunoscuţi ai 
Senatului şi ai cabinetului preşedintelui. Anglia - figuri 
proeminente din Camera Comunelor şi, fără îndoială, directori ai 
diverselor departamente de la Controlul Veniturilor Interne. 
Germania - vorsitzen de rang înalt din Bundestag. Franţa - 
relicve elitiste dintre gauliştii prealgerieni. Oamenii ăştia trebuie 
să existe în relaţie cu Warfield. Progresul înregistrat de Dunstone 
ar fi fost imposibil fără a se exercita influenţă în asemenea locuri. 
De asta suntem siguri. 

— Dar nu ştiţi despre cine anume e vorba. 

— Nu. 

— Şi credeţi cumva că eu vă pot ajuta? 

— Aşa credem, domnule McAuliff. 

— Cu posibilităţile de care dispuneţi, veniţi totuşi la mine? Eu 
am semnat un contract cu Dunstone pentru o prospecţiune de 
teren, atât şi nimic mai mult. 

— A doua prospecţiune efectuată de Dunstone, domnule 
McAuliff. 

Alexander îl ţintui cu privirea pe englez. 

— Şi dumneata susţii că acea echipă a pierit. 

Hammond se întoarse la fotoliu şi se aşeză din nou. 

— Da, domnule McAuliff. Ceea ce înseamnă că Dunstone are 
un adversar. Unul la fel de redutabil ca şi forţele lui Warfield. Şi 
noi nu avem nici cea mai vagă idee despre cine e vorba. Ştim 
doar că există, ca ei există. Intenţionăm să luăm legătura cu cei 
care vor acelaşi lucru ca şi noi. Putem garanta securitatea 
expediției pe care urmează s-o întreprinzi. Dumneata eşti cheia. 
Fără sprijinul dumitale suntem blocaţi. In absenţa noastră, 
dumneata şi echipa pe care o vei forma v-aţi putea afla într-un 
mare pericol. 

McAuliff sări din fotoliu şi se opri în faţa agentului britanic. 
Respiră adânc de câteva ori, apoi se îndepărtă hotărât de 
Hammond; pe urmă începu să se plimbe prin camera de hotel. 

Englezul părea să înţeleagă reacţia lui Alex. Pe moment, nu 
scoase un cuvânt. 

— Iisuse! Eşti o figură, Hammond! g 

McAuliff se întoarse la fotoliu, dar nu se aşeză. Işi luă băutura 
de pe pervaz, mai mult pentru a ţine în mână paharul. 

— Vii aici, întocmeşti un dosar împotriva lui Warfield pe baza 
culturii dumitale economice, apoi îmi spui calm că am semnat 
ceea ce ar reprezenta ultimul meu contract dacă nu cooperez cu 
voi. 

— Asta-i mai degrabă o versiune simplificată, amice. 

— Este exact ce-am spus! Şi dacă vă înşelaţi? 

— Nu ne înşelăm. 

— Ştii al naibii de bine că nici eu nu pot dovedi asta. Dacă mă 
întorc la Warfield şi-i vorbesc despre această mică discuţie 
neoficială, pierd contractul din clipa în care am deschis gura. Şi 
odată cu el, cel mai mare onorariu pe care l-a primit vreodată un 
geodez. 

— Pot să întreb care e suma? Din curiozitate pur ştiinţifică. 

McAuliff îl privi pe Hammond. 

— Ce-ai zice de două milioane de dolari? 

— AŞ zice că sunt surprins că n-a oferit trei. Sau patru. De ce 
nu? N-ai trăi suficient ca să-i cheltuieşti. 

Alex se uită în ochii englezului. 

— Cu alte cuvinte, dacă nu mă ucid duşmanii lui Dunstone, o 
s-o facă Dunstone? 

— Aşa credem noi. Nu există altă concluzie logică. După ce vă 
terminaţi treaba. 

— Inţeleg... 

McAuliff se îndreptă spre sticla de whisky şi turnă în pahar cu 
atenţie, de parcă ar fi măsurat lichidul. Nu se oferi să-i umple şi 
lui Hammond paharul. 

— Dacă îi transmit lui Warfield ceea ce mi-ai spus, chiar o să 
zici că o să mă... 

— Ucidă? Asta-i cuvântul, domnule McAuliff? 

— Nu prea am motive să folosesc genul ăsta de cuvinte, 
domnule Hammond. 

— Fireşte. E greu să te obişnuieşti cu ele... Da, credem că te- 
ar ucide. Ar pune să fii lichidat, bineînţeles după ce te-ar interoga 
minuţios. 

McAuliff se sprijini de perete, privind băutura din pahar, dar 

fără să se atingă de ea. 

— Nu-mi daţi o alternativă, nu-i aşa? 

— Cum să nu? Eu pot părăsi această încăpere ca şi cum nu ne- 
am fi întâlnit niciodată. 

— Şi dacă te vede cineva? Vorbeai despre o supraveghere. 

— N-o să mă vadă; va trebui să mă crezi pe cuvânt. 

Hammond se lăsă pe spătarul fotoliului şi îşi împreună mâinile 
gânditor. 

— Sigur, în situaţia asta n-o să-ţi putem oferi protecţie, 
împotriva celeilalte facţiuni... 

— Protecţie fată de ceva nedemonstrabil, interveni blând Alex. 

— Da. 

— Fără alternativă... 

McAuliff se depărtă de perete şi luă câteva înghiţituri de 
whisky. 

— Cu excepţia uneia, Hammond. Să presupunem că accept să 
colaborez, pornind de la premisa că ar putea fi ceva adevărat în 
învinuirile... sau teoriile dumitale. Să nu te aştepţi să-ţi dau 
socoteală. 

— Vrei să fii mai explicit? 

— Nu accept orbeşte ordine. Nu sunt o păpuşă pe sfori. Solicit 
această condiţie - oficial. Nu ştiu dacă ăsta e termenul potrivit. 

— Ai perfectă dreptate. Şi eu am folosit frecvent această 
expresie. 

McAuliff se duse în faţa englezului, lângă braţul fotoliului său. 

— Acum spune-mi clar. Ce trebuie să fac? 

Vocea lui Hammond fu calmă şi exactă: 

— Există două obiective. Primul, cel mai important, îl 
constituie oponenții lui Dunstone. Acei indivizi bine informaţi şi 
suficient de fanatici pentru a ucide prima echipă de prospectare. 
Dacă sunt descoperiţi, e de presupus că te vor conduce la al 
doilea obiectiv nu mai puţin important: numele celor din ierarhia 
necunoscută a lui Dunstone. Oamenii fără chip din Londra, Paris, 
Berlin, Washington... fie şi unul sau doi. Ti-am rămâne profund 
recunoscători pentru orice informaţie exactă. 

— De unde să încep? 

— De la foarte puţin, din păcate. Dar avem ceva. E doar un 
cuvânt, poate un nume. Nu ştim. Dar suntem încredinţaţi că e 
teribil de important. 

— Un cuvânt? 

— Da. Halidon. 

Era ca şi cum ar fi lucrat în două domenii distincte ale 
realităţii, nici unul nefiind pe de-a-ntregul veridic. In zilele 
următoare, McAuliff se întâlni cu bărbaţi şi femei de la 
laboratorul de geofizică al Universităţii din Londra, adunând date 
ale personalului pentru a-şi forma echipa de prospectare. 
Universitatea era acoperirea lui Dunstone - împreună cu 
Societatea Regală de Istorie - şi nimeni nu ştia că expediţia urma 
să fie frământată de Dunstone. 

In primele ore ale dimineţii se întâlnea cu R C. Hammond, de 
la Serviciul de Informaţii Britanic, în case mici, bine păzite, aflate 
pe străzi slab luminate din Kensington şi Chelsea. Ajungea la 
acele adrese schimbând de două ori maşinile - taxiuri conduse 
de şoferi ai Serviciului MI 5. lar la fiecare întâlnire, lui Alex i se 
furniza un alibi în legătură cu locul unde se afla: o petrecere, o 
fată, un restaurant aglomerat pe care-l cunoştea; nimic 
neobişnuit, totul fiind uşor de explicat şi de verificat. 

Şedinţele cu Hammond vizau domenii distincte de instruire: 
climatul politico-financiar din Jamaica, contactele din insulă ale 
Serviciului MI 5 şi dobândirea unor deprinderi elementare - cu 
instrumente - de comunicare şi evitarea filajului. 

La unele întruniri, Hammond aducea „specialişti” în Indiile de 
Vest - agenţi negri care puteau să răspundă la orice întrebare pe 
care ar fi putut s-o pună McAuliff. Avea puţine întrebări; în urmă 
cu mai bine de un an, prospectase nişte zăcăminte de bauxită 
pentru Kaiser lângă Oracabessa şi credea că aceasta îi atrăsese 
atenţia lui Julian Warfield asupra lui. 

Când erau singuri, R C. Hammond vorbea pe un ton monoton 
despre atitudinile şi reacţiile pe care Alex trebuia să şi le cultive. 

Oferă întotdeauna adevăruri parțiale... cu aparență firească... 
cu elemente uşor de verificat... 

Vei descoperi că e rezonabil să operezi pe planuri diferite... în 
chip natural, instinctiv. 

Foarte repede, îti vei forma propriile antene... va deveni o a 
doua natură. Vei intra într-un ritm... care va fi legătura dintre cele 
două obiective ale dumitale... 

Agentul britanic nu era niciodată exagerat, ci doar se repeta. 

De fiecare dată reproducea frazele, cu mici variaţiuni ale 
cuvintelor. 

Alex îşi dădea seama că Hammond îl înzestra cu elementele 
de bază: unelte şi încredere. 

— Vei cunoaşte numele legăturii dumitale din Kingston peste 
câteva zile; Kingston e o cloacă; încrederea e o floare rară acolo. 

— Încrederea cui? întrebă McAuliff. 

— Bună întrebare, replică agentul. Nu stărui asupra acestei 
chestiuni. E treaba noastră. Memorează-i pe ceilalţi. 

Alex privi numele bătute la maşină pe hârtia care nu trebuia 
să dispară de la locuinţa din Kensington. 

— Aveţi o mulţime de oameni pe statul de plată. 

— Puțin cam prea mulţi. Cei cu asterisc sunt agenţi dubli. Ai 
noştri şi ai CIA. Agenţia Centrală de Investigaţii a devenit prea 
politizată în ultimii ani. 

— Te îngrijorează scurgerile de informaţii? 

— Da. Dunstone Limited e foarte activă la Washington, chiar 
dacă nu lucrează pe faţă. 


Dimineţile gravita în sfera de realitate a lui Dunstone - 
Universitatea din Londra. Descoperi că-i era mai uşor decât 
crezuse să alunge grijile din timpul nopţilor. Teoria lui Hammond 
despre obiectivele separate se confirma; intrase în ritm. Atenţia 
lui se îndrepta acum spre problemele profesionale - recrutarea 
membrilor echipei de prospectare. 

Convenise că numărul lor nu trebuia să fie mai mare de opt, 
preferabil mai mic. Domeniile de specialitate erau cele obişnuite: 
stratificările de şisturi argiloase, calcar şi rocă de bază; analiza 
pungilor de apă şi gaze; vegetaţie - cercetare botanică şi 
pedologică; şi, în fine, deoarece prospecţiunea se întindea până 
în interiorul regiunii Cock Pit, era nevoie de cineva familiarizat cu 
diversele dialecte şi obiceiuri din zonele periferice. Warfield 
considerase inutil acest ultim post; Alex ştia mai bine. 
Resentimentele erau puternice în Jamaica. 

McAuliff optase deja pentru unul din membrii echipei, un 
analist al solului pe nume Sam Tucker, din California. Sam era un 
bărbat imens, de vreo cincizeci de ani, predispus spre tot soiul 
de excese, dar un profesionist de marcă în domeniul lui. Părea şi 
cel mai demn de încredere om pe care-l întâlnise vreodată Alex, 
un prieten de nădejde cu care făcuse prospecţiuni din Alaska 

până în Oracabessa, în urmă cu un an. McAuliff sugerase că, 
dacă Julian Warfield îl refuza pa Sam, putea să-şi caute alt 
geodez. 

Era o falsă ameninţare, ţinând seama de miza jocului, dar 
merita riscul de a o lansa, pentru a-l face să renunţe la această 
idee. Alex voia cu tot dinadinsul să-l ia pe Sam în Jamaica. 
Ceilalţi aveau să fie noi, nepuşi la încercare; Tucker se 
descurcase bine de-a lungul anilor. Putea avea încredere în el. 

Warfield completase un cec Dunstone pe numele lui Sam 
Tucker şi admisese că n-avea nimic împotrivă, cu excepţia 
câtorva idiosincrazii minore. Dar Sam urma să aibă acelaşi statut 
ca şi ceilalţi membri; nimeni nu trebuia să cunoască interesele lui 
Dunstone. Evident. 

Nimeni n-o să afle nimic. Alex era sigur de lucrul acesta. Mai 
mult decât credea Warfield. Şi asta dacă exista ceva adevărat în 
afirmaţiile uluitoare ale lui R C. Hammond, Fiecărui membru al 
echipei urma să i se spună aceeaşi poveste. Să i se ofere o serie 
de fapte stabilite de Dunstone Limited. Până şi instituţiile 
implicate luară faptele drept reale; nu aveau nici un motiv să n-o 
facă. Garanţiile financiare nu erau puse la îndoială; reprezentau 
literă de evanghelie universitară. Erau râvnite, respectate, 
nicidecum discutabile. 

Prospecţiunea geologică fusese posibilă datorită subvenţiei 
acordate de Societatea Regală de Istorie, cu sprijinul Comitetului 
pentru Activităţi al Commonwealth-ului din Camera Lorzilor. 
Expediția urma să fie rezultatul coroborării eforturilor depuse de 
Universitatea din Londra şi de către Ministerul jamaican al 
Educaţiei. Toate salariile, cheltuielile şi plăţile de orice fel aveau 
să fie făcute prin biroul trezoreriei universitare. Societatea 
Regală urma să stabilească liniile de credit bancar, iar 
universitatea trebuia să avanseze fondurile respective. 

Scopul prospecţiunii era compatibil cu strădaniile Comitetului 
din Camera Lorzilor, ai cărui membri făceau parte din 
majoritatea societăților regale. Aceasta reprezenta o altă 
legătură de neuitat cu Britannia. Un studiu ce avea să figureze în 
manualele şcolare în anii următori. Deoarece, conform 
ministerului Jamaican, nu se afla consemnată nici o prospecţiune 
geofizică a acestui teritoriu. 

Evident. 

lar dacă ar fi existat, era sigur că nimeni n-ar fi adus-o în 

discuţie. 

Literă de evanghelie universitară. 

Furtişagul universităţii. Nu întreba nimeni. 

Alegerea lui Alexander McAuliff pentru postul de şef al 
prospecţiunii stârnise nedumerire, atât în cadrul societăţii, cât şi 
al universităţii. Dar americanul fusese preferat de către 
ministerul jamaican. Cineva se simţea insultat de fostele colonii. 

Cineva lua banii; comentariile erau de prisos. 

Literă de evanghelie. 

Insă totul era suficient de complicat pentru a fi teoretic viabil, 
îşi spunea McAuliff. Julian Warfield înţelegea împrejurările în care 
trebuia să acţioneze. 

Ca şi R C. Hammond, de la Serviciul de Informaţii Britanic. 

lar Alex îşi dădu seama că nu mai putea amâna intrarea în joc. 
Atât Dunstone Limited, cât şi MI 5 erau angajate în realizarea 
unor obiective precise. El risca să piardă în aceste angajamente, 
în unele privinţe, pierduse deja. Dar alegerea echipei era 
preocuparea lui imediată. 

McAuliff îşi folosise destul de des propria manieră de abordare 
pentru a şti că dădea rezultate. Nu avea să discute cu nimeni 
înainte de a cunoaşte amănunţit activitatea fiecăruia; fiecare 
dintre cei chemaţi la interviu trebuia să-şi prezinte în scris 
experienţa. In afară de domeniul exact de specializare, îl interesa 
adaptabilitatea la condiţiile fizice şi climaterice şi disponibilitatea 
la compromisuri în situaţii concrete. 

El îşi făcuse treaba. Era pregătit. 

— Secretara mi-a spus că doriţi să mă vedeţi, doctore McAuliff. 

Bărbatul de la uşă era decanul Facultăţii de Geofizică, un 
bărbat slab, cu ochelari, care încerca să-şi ascundă 
resentimentele faţă de Alex. Fără îndoială că omul se simţea 
trădat, atât de Societatea Regală, cât şi de Kingston, fiindcă nu 
fusese ales el pentru postul lui McAuliff. Terminase recent o 
excelentă prospecţiune în Anguilla; erau prea multe asemănări 
între acea însărcinare şi misiunea din Jamaica pentru a nu se 
simţi frustrat. 

— Dumnezeule! exclamă Alex. Abia aşteptam să mă primiţi în 
biroul dumneavoastră. 

Trecu pe lângă biroul decanului şi zâmbi stângaci. Se opri 
lângă singura fereastră ce dădea spre o curte pătrată, mică şi îi 
urmări pe studenţii cu cărţi în mână, mulţumit că nu mai făcea 

parte din acea lume. 

— Cred că sunt pregătit să încep interviurile în după-amiaza 
asta. 

— Aşa de repede? 

— Mai cu seamă datorită dumneavoastră, domnule profesor 
Ralston. Mi-aţi dat nişte recomandări excelente. Nu o spunea din 
politeţe. Dintre cei zece aspiranţi, jumătate fuseseră propuşi de 
Ralston; ceilalţi cinci erau liber-profesionisti, foarte apreciaţi de 
două firme londoneze de prospecţiuni. Chiar sunt tentat să-i iau 
pe oamenii dumneavoastră, fără să-i mai văd pe ceilalţi, continuă 
Alex, cu amabilitate. Dar ministerul de la Kingston insistă să-i 
examinez şi pe aceştia. 

McAuliff îi întinse lui Ralston o hârtie cu numele celor cinci 
neuniversitari. 

— A, da. li cunosc pe câţiva dintre ei, spuse Ralston, cu vocea 
îmblânzită de complimentul lui Alex. E un cuplu aici... o pereche, 
înţelegi? 

— Cum? 

— Sot şi soţie. Familia Jensen. 

— E un singur Jensen. Care-i soţia? 

— R L. Wells. Ea e Ruth Wells, soţia lui Jensen. 

— Nu mi-am dat seama... Nu cred că asta e în favoarea lor. 

— De ce nu? 

— N-aş putea să spun cu precizie, răspunse sincer Alex. N-am 
lucrat niciodată cu un cuplu căsătorit la o prospecţiune. O reacţie 
stupidă, nu-i aşa? Mai cunoşti pe cineva de pe listă? 

— Pe un individ. Aş prefera să nu comentez. 

— Eu te-aş ruga s-o faci. 

— Ferguson. James Ferguson. Mi-a fost student. Un tip foarte 
direct. De-a dreptul încăpățânat, dacă înţelegi ce vreau să zic. 

— Dar e botanist, nu geolog. 

— Are antrenament în prospecţiuni; geofizica e a doua lui 
specializare. Dar asta s-a întâmplat mai demult. 

McAuliff răsfoia nişte hârtii de pe birou. 

— Nu chiar aşa demult. A participat doar la trei prospecţiuni, 
toate în ultimii patru ani. 

— De fapt, aşa e. Şi ar trebui să-l vezi. E considerat foarte bun. 

— Aştia sunt oamenii dumneavoastră, zise Alex, oferindu-i o a 
doua pagină lui Ralston. Am ales cinci dintre cei opt pe care mi i- 
ai indicat. Ne rezervă vreo surpriză? Apropo, sper că o să fiţi de 

acord. 

Ralston citi lista, potrivindu-şi ochelarii şi strângând din buze. 

— Da, mi-am închipuit că o să-i alegi pe ăştia. Ai înţeles, 
desigur, că acest Whitehall nu e de-ai noştri. A fost recomandat 
de Institutul pentru Studiul Indiilor de Vest. Un tip strălucit, după 
cum spune preşedintele. Eu nu l-am cunoscut. Câştigă mulţi bani 
de pe urma cursurilor universitare. 

— E negru, nu-i aşa? 

— A, sigur. Cunoaşte fiecare limbă, fiecare dialect, fiecare 
obicei sau aberaţie culturală din Antile. Teza lui de doctorat 
depistează nu mai puţin de douăzeci şi şapte de triburi africane 
în insule. De la Bushwadi până la Koromanti. Cercetările lui 
despre integrarea afro-indiană sunt studii de referinţă. E şi un 
dandy, din câte ştiu. 

— Vreţi să-mi mai vorbiţi despre cineva? 

— Nu, de fapt, nu. O să-ţi fie greu să te hotărăşti asupra 
expertului în şisturi argiloase. Ai pe listă doi oameni foarte buni. 
Numai dacă... reacţiile dumitale imediate nu vor avea prioritate, 
într-un fel sau altul. 

— Nu înţeleg... 

— Ar fi o obrăznicie din partea mea să comentez mai mult. 
Apoi, profesorul adăugă repede: Să rog pe cineva să stabilească 
întâlnirile? 

— Mulţumesc, ar fi foarte bine. Dacă pot fi programati toţi cei 
zece, aş dori să-i rezerv fiecăruia câte o oră, în următoarele 
câteva zile; ordinea rămâne la latitudinea candidaţilor. 

— O oră... 

— O să-i chem din nou pe cei cu care mai vreau să stau de 
vorbă. N-are rost să piardă toţi timpul. 

— Da, sigur. 


Primul candidat se descalifică singur, din clipa în care intră în 
camera de hotel a lui McAuliff. Faptul că era mai mult beat decât 
treaz, la ora unu după-amiază, putea fi explicabil, dar acesta fu 
pretextul pentru a-l elimina dintr-un motiv mai important: 
şchiopăta cu piciorul drept şi nu părea să facă faţă rigorilor 
expediției. Alţi trei bărbaţi fură respinşi din raţiuni asemănătoare: 
toţi manifestau, în mod evident, ostilitate faţă de Indiile de Vest - 
un virus englezesc răspândit, corespondentul britanic al lui 
Americanus Bădăranus. 

Familia Jensen - Peter Jensen şi Ruth Wells - reprezentă o 
surpriză plăcută. Cei doi soţi aveau înjur de cincizeci de ani, o fire 
optimistă, o situaţie materială bună şi păreau interesaţi atât unul 
de altul, cât şi de munca lor. El era specialist în minereuri, ea, 
într-o disciplină înrudită cu paleontologia - fosilele. Specializarea 
lui avea aplicaţii practice, a ei era mai abstractă, dar justificabilă 
teoretic. 

— Pot să-ţi pun câteva întrebări, doctor McAuliff? întrebă Peter 
cu o voce plăcută, umplându-şi pipa. 

— Bineînţeles. 

— Nu pot spune că ştiu prea multe despre Jamaica, dar asta 
pare să fie o călătorie al naibii de ciudată. Care-i treaba? 

Alex îi fu recunoscător că-i oferise ocazia de a recita explicaţia 
furnizată de Dunstone Limited. În timp ce vorbea, îl privi atent pe 
specialistul în minereuri şi respiră uşurat când văzu înţelegerea 
din ochii geologului. Când termină, făcu o pauză şi adăugă: 

— Nu ştiu dacă asta limpezeşte lucrurile. 

— Bineînţeles că le limpezeşte, amice. Nobilimea loveşte din 
nou! Peter Jensen chicoti, aruncându-i o privire soţiei sale. 
Societatea Regală s-a zbătut mult până să găsească ceva de 
făcut. Membrii ei de la Camera Lorzilor i-au dat de lucru. Bună 
treabă. Sunt convins că universitatea o să scoată niscaiva parale. 

— Din păcate, bugetul nu e prea generos. 

— Serios? Peter Jensen îşi luă pipa în mână şi-l privi pe 
McAuliff. Atunci poate că nu înţeleg. lartă-mă, dar nu eşti 
cunoscut în branşă drept un şef zgârcit... şi pe bună dreptate, aş 
adăuga. Reputația dumitale ţi-a luat-o înainte. 

— Din Balcani până în Australia, adăugă Ruth Wells Jensen, cu 
o expresie de uşoară iritare la adresa soţului ei. lar dacă ai nişte 
înţelegeri separate, asta nu e treaba lui Peter. 

Alex râse încet. 

— Sunteţi amabili amândoi. Dar nu e vorba despre nimic 
deosebit. Am lucrat pe insulă pentru diverse companii. Sper ca 
situaţia să se repete. Toate certificatele geofizice sunt emise de 
Kingston, iar cei de acolo m-au cerut pe mine. Hai să numim asta 
o investiţie. 

McAuliff îl fixă din nou pe Peter Jensen; îşi repetase de 
nenumărate ori acest răspuns. Britanicul îşi privi soţia. Scurt. 
Apoi chicoti, aşa cum făcuse cu câteva clipe în urmă. 

— Şi eu aş face la fel, amice. Numai să vegheze Domnul 

asupra prospecţiunii pe care aş conduce-o eu. 

— Una pe care aş evita-o ca pe o zi de 1 Mai în Trafalgar, 
spuse Ruth, râzând încet, asemeni soţului ei. Pe cine ai ales, 
dacă-mi pot permite să întreb? Cineva cunoscut? 

— Incă pe nimeni... De-abia am început... 

— Păi, îl întrerupse Peter Jensen, cu o licărire de umor în ochi, 
deoarece suferi din cauza cheltuielilor de transport, trebuie să-ţi 
spun că noi preferăm să nu fim separați. Ne-am obişnuit 
oarecum unul cu altul. Dacă te interesează unul din noi, celălalt 
s-ar mulţumi cu jumătate, numai să nu ne despărţim. 

Indoielile pe care le mai avea Alex fură risipite de cuvintele lui 
Ruth Wells Jensen. Ea mimă cu o precizie amuzantă tonul 
profesoral al soţului ei. 

— O jumătate, bătrâne, poate fi negociată. Apartamentul 
nostru e al naibii de friguros în perioada asta a anului. 

Familia Jensen urma să fie angajată. 

Al treilea candidat din afara universităţii, James Ferguson, 
fusese corect descris de Ralston drept un tip direct şi 
încăpățânat. Aceste trăsături reprezentau însă consecinţele 
energiei şi nerăbdării lui, după cum i se păru lui McAuliff. 
Ferguson era tânăr - douăzeci şi şase de ani - şi nu părea genul 
de om care să supravieţuiască, cu atât mai mult să se afirme în 
mediul universitar. Alex recunoscu în Ferguson o bună parte din 
propria tinereţe: preocupare pentru temele sale şi intoleranţă 
faţă de lumea cercetătorilor, în care studia. O contradicţie, dacă 
nu un conflict de interese. Ferguson lucrase ca liber-profesionist 
pentru companii agro-industriale, iar cea mai bună recomandare 
a sa o constituia faptul că rămânea rareori fără lucru, pe o piaţă 
a muncii care nu oferea prea multe slujbe. James Ferguson era 
unul dintre cei mai buni specialişti în vegetaţie. 

— Aş fi încântat să mă întorc în Jamaica, zise tânărul, la câteva 
clipe după începerea interviului. Acum doi ani, am fost la Port 
Maria, pentru Fundaţia Craft. După părerea mea, întreaga insulă 
e o mină de aur dacă s-ar dezvolta industria pe bază de produse 
vegetale. 

— Unde-i aurul? întrebă McAuliff. 

— În fibrele de baracoa. În al doilea stadiu de creştere. S-ar 
putea dezvolta soiul ăsta de banane, care i-ar înnebuni pe cei din 
industria fibrelor sintetice şi a tricotajelor, fără a mai vorbi de 
negustorii de fructe. 

— Poţi dovedi asta? 

— Aproape am făcut-o, după părerea mea. Din această cauză 
am fost concediat de fundaţie. 

— Ai fost concediat? 

— Fără nici un fel de menajamente. N-are rost să ascund 
treaba asta; nici nu prea-mi pasă. Mi-a spus să mă limitez la ce 
aveam de făcut. Ce idee! O să găseşti probabil câteva referinţe 
negative despre mine, dacă eşti interesat. 

— Sunt interesat, domnule Ferguson. 

Interviul cu Charles Whitehall îl tulbură pe McAuliff. Mai precis 
omul, nu calitatea informaţiilor primite avu darul să-l 
impresioneze. Whitehall era un negru cinic, un londonez originar 
din Indiile de Vest, ale cărui concepţii vădeau o anume 
agresivitate. Infăţişarea lui îl surprinse pe McAuliff. Pentru un om 
care scrisese trei cărţi despre istoria Caraibelor, considerate de 
Ralston drept „studii de referinţă”, Charles Whitehall arăta 
aproape la fel de vârstnic ca Ferguson. 

— Să nu te înşele înfăţişarea mea, domnule McAuliff, spuse 
Whitehall, după ce intră în cameră şi-i întinse mâna lui Alex. 
Culoarea mea tropicală ascunde mai bine vârsta decât tenul alb. 
Am patruzeci şi doi de ani. 

— Mi-ai citit gândurile. 

— Nu neapărat. Sunt obişnuit cu reacţia asta, răspunse 
Whitehall, apoi se aşeză, descheindu-şi sacoul elegant şi 
încrucişându-şi picioarele acoperite de o pereche de pantaloni 
raiaţi. 

— Fiindcă nu-ţi plac vorbele inutile, doctor Whitehall, o să fiu 
concis. De ce eşti interesat de această prospecţiune? Probabil că 
poţi câştiga mult mai mulţi bani ca profesor universitar. O 
prospecţiune geofizică nu e cea mai rentabilă slujbă. 

— Să zicem că aspectele financiare trec pe planul al doilea, 
poate într-unul dintre puţinele momente ale vieţii mele. In timp 
ce vorbea, Whitehall scoase din buzunar un portţigaret din 
argint. Adevărul e, domnule McAuliff, că am un sentiment de 
împlinire personală întorcându-mă în ţara mea în calitate de 
expert ce lucrează sub egida Societăţii Regale de Istorie. 

Alex îi dădu crezare. Deoarece, după cum înţelesese, 
Whitehall era un savant mult mai respectat peste hotare decât în 
ţara lui. Se părea că Charles Whitehall dorea să obţină o 
recunoaştere pe măsura valorii sale, care-i fusese refuzată de 

către cercurile intelectuale - sau poate mondene? — din 
Kingston. 

— Cunoşti regiunea Cock Pit? N 

— La fel de mult ca oricine nu e curier. Insă din punct de 
vedere istoric şi cultural, incomparabil mai bine. 

— Ce e un curier? 

— Curierii sunt oamenii de pe dealuri. Fac parte din 
comunităţile montane. Lucrează ca ghizi, dacă-i găseşti. Sunt de- 
a dreptul primitivi. Pe cine ai angajat pentru prospecţiune? 

— Cum? 

Alex se gândea la curieri. N 

— Am întrebat cine merge cu dumneata. In echipa de 
prospectare. Aş fi curios să ştiu. 

— Păi... nu au fost ocupate toate posturile. E un cuplu, Jensen 
- minereuri şi paleontologie; un tânăr botanist, Ferguson. Un 
american, prieten de-al meu, analist al solului, pe nume Sam 
Tucker. 

— Cred că am auzit de Jensen, deşi nu sunt sigur. Pe ceilalţi 
nu-i Cunosc. 

— Te aşteptai să-i ştii? 

— Sincer vorbind, da. Proiectele Societăţii Regale atrag în 
general oameni de mare calibru. 

— Ca, de pildă, dumneata? întrebă zâmbind McAuliff. 

— Nu  păcătuiesc prin modestie, zise savantul negru, 
răspunzând zâmbetului lui Alex cu un rânjet larg. Şi sunt foarte 
interesat. Cred că ţi-aş putea fi de ajutor. 

Asta era şi părerea lui McAuliff. 

Al doilea analist de şisturi argiloase purta numele A. Gerrard 
Booth. Booth era un candidat universitar recomandat personal 
de Ralston în următorii termeni: „l-am promis lui Booth că o să 
supun atenţiei dumitale aceste documente şi articole. Cred că 
Booth ar fi un membru valoros al expediţiei.”. 

Profesorul Ralston îi dăduse lui McAuliff un dosar plin cu 
studiile lui A. Gerrard Booth privind straturile de roci din diverse 
locuri de pe glob, cum ar fi Turcia, Corsica, Zair şi Australia. Alex 
îşi aminti că citise unele articole în Wationa/ Geologist şi că 
apreciase luciditatea şi profesionalismul autorului. Booth era 
bun, ba chiar mai mult decât bun. 

In plus, Booth era o femeie. Colegii o cunoşteau pe A. Gerrard 
Booth drept Alison; nimeni nu dădea atenţie numelui mijlociu. 

Avea unul dintre cele mai sincere zâmbete pe care le văzuse 
vreodată McAuliff. Era aproape un râs - s-ar fi putut spune chiar 
masculin, dacă aprecierea n-ar fi fost contrazisă de feminitatea 
ei pronunţată. Avea ochii albaştri, vioi şi limpezi - ochii unui 
profesionist. Strângerea ei de mână era fermă - tot a unui 
profesionist. Părul ei, şaten deschis, moale şi uşor ondulat fusese 
periat de mai multe ori, pentru interviu, îşi zise Alex. Putea avea 
orice vârstă între treizeci şi treizeci şi cinci de ani; nu era 
imposibil să-ţi dai seama la o simplă observare, dacă făceai 
abstracţie de ridurile formate de râs în colţul ochilor. 

Alison Booth nu era doar un bun profesionist, dar - cel puţin la 
prima vedere - şi o persoană foarte atrăgătoare. Termenul 
„profesionist” îi tot venea în minte lui McAuliff în timp ce stăteau 
de vorbă. 

— L-am rugat pe Rolly - pe doctorul Ralston - să-mi promită că 
va omite faptul că sunt femeie. Să nu-l consideri vinovat. 

— Erai atât de convinsă că sunt antifeminist? 

Ea ridică mâna şi îşi dădu părul lung şi moale într-o parte. 

— Nu m-am gândit la o ostilitate preconcepută, doctor 
McAuliff. Numai că înţeleg obstacolele concrete. Sper să te 
conving că sunt corespunzătoare. 

Apoi, ca şi cum şi-ar fi dat seama de ambiguitatea vorbelor 
sale, Alison Booth se opri zâmbind şi îşi trase rochia pe 
genunchi... cu profesionalism. 

— Sunt convins ca, eşti corespunzătoare în munca de teren şi 
în laborator. 

— Presupun că orice alt aspect ar fi neesenţial, spuse femeia, 
cu o uşoară urmă de rezervă englezească în voce. 

— Nu neapărat. Există probleme de mediu, un anume 
disconfort fizic, dacă nu chiar privaţiuni. 

— Nu cred că Jamaica e comparabilă cu Zairul sau cu regiunile 
periferice ale Australiei. Am făcut prospecţiuni acolo. 

— Ştiu... 

— Rolly mi-a spus că n-o să accepţi referinţe de la membrii 
altor expediţii înainte de a vorbi cu noi, îl întrerupse Alison Booth. 

— Izolarea grupului prezintă unele riscuri. Apar relaţii 
tensionate între membrii lui. Am pierdut oameni valoroşi în 
trecut, fiindcă alţii asemenea lor au reacţionat negativ faţă de ei 
din raţiuni neîntemeiate. 

— Dar femeile? 

— Le-am inclus şi pe ele în această apreciere. 

— Am referinţe foarte bune, doctor McAuliff. Din raţiuni 
întemeiate. 

— O să ţi le cer. 

— Le am la mine. Alison desfăcu geanta mare din poală, 
scoase două plicuri şi le puse pe marginea biroului lui McAuliff. 
Referințele mele, doctor McAuliff. 

Alex râse şi luă plicurile. O privi pe femeie; ochii li se întâlniră. 
Privirea ei exprima o provocare agreabilă, dar şi o anume 
rugăminte. 

— De ce e atât de importantă prospecţiunea asta pentru 
dumneata, domnişoară Booth? 

— Fiindcă sunt bună şi pot să duc la bun sfârşit această 
treabă, răspunse ea simplu. 

— Lucrezi la universitate, nu-i aşa? 

— Jumătate de normă, cursuri şi laborator. Nu sunt angajată 
permanent... la dorinţa mea. 

— Deci nu e vorba despre bani. 

McAuliff făcuse o afirmaţie. 

— Mi-ar prinde bine, deşi nu sunt disperată. 

— Nu mi te pot închipui în pragul disperării, zise el, schiţând 
un zâmbet. 

Apoi Alex văzu - sau crezu că vede - o umbră în ochii ei, un soi 
de îngrijorare, care dispăru la fel de repede precum apăruse. 
instinctiv, el insistă asupra chestiunii. 

— Dar de ce doreşti să vii în această expediţie? Cu calificarea 
dumitale, sunt sigur că poţi găsi şi alte oferte. Probabil mai 
interesante şi mai bine plătite. 

— Imi convine perioada, răspunse ea încet, după o uşoară 
ezitare. 

— Ai vreun motiv anume pentru care vrei să petreci o 
perioadă mai lungă de timp în Jamaica? 

— Nu mă interesează Jamaica în mod special. Dacă făceai 
prospecţiuni la capătul Mongoliei era acelaşi lucru. 

— Inţeleg. 

Alex puse cele două plicuri pe birou. Arboră în mod deliberat o 
mină indiferentă. Ea reacţionă prompt. 

— Foarte bine, doctor McAuliff. Nu e un secret pentru prietenii 
mei. Femeia ţinea geanta în poală. N-o strângea; gesturile ei 
erau cât se poate de fireşti. Când vorbi, vocea, ca şi privirea 

exprimau hotărâre. Devenise din nou profesionistul desăvârşit. 
Mi-ai spus domnişoara Booth. In realitate, Booth e numele de 
căsătorie. Din păcate, mariajul meu a eşuat; s-a încheiat recent. 
Solicitudinea oamenilor de bună-credinţă poate fi agasantă în 
astfel de perioade. Aş prefera să dispar o vreme. 

McAuliff îi susţinu privirea, încercând să descifreze ceva 
dincolo de cuvintele ei. Era ceva, dar ea nu-i permitea să afle ce; 
expresia de pe chipul ei îi spunea asta... profesional. 

— Nu e relevant. Te rog să mă scuzi. Dar îţi mulţumesc că mi- 
ai spus. 

— Responsabilitatea dumitale e... satisfăcută? 

— Mă rog, curiozitatea mea, în orice caz. Alex se aplecă în 
faţă, cu coatele pe birou, cu mâinile împreunate sub bărbie. In 
plus şi sper să nu consideri deplasată remarca mea, ai făcut 
posibilă invitaţia de a lua masa cu mine. 

— Cred că asta depinde de importanţa pe care ai acordat-o 
cooptării mele. 

Vocea lui Alison era politicoasă, dar nu rece. Şi avea o 
adorabilă licărire de umor în ochi. 

— Sincer vorbind, eu mi-am făcut un obicei din a lua cina, sau 
un prânz prelungit, chiar să şi beau un pahar cu cei pe care 
intenţionez să-i angajez. Dar în cazul de faţă mă abţin să admit 
lucrul ăsta. 

— E o replică dezarmantă, doctor McAuliff, zise ea schiţând un 
zâmbet. Aş fi încântată să cinez cu dumneata. 

— O să mă străduiesc să nu fiu plin de solicitudine. De altfel, 
nici nu cred că e necesar. 

— lar eu sunt sigură că eşti departe de a fi. 

— Nu în mod relevant. 

Ajuns în intersecţia dintre High Holborn şi Chancery, McAuliff 
îşi privi ceasul. Cifrele cadranului licăriră în întunericul ceţos al 
Londrei; era ora 11.40. Rolls-Royce-ul lui Preston întârziase zece 
minute. Sau poate că n-avea să mai vină. | se spusese că, dacă 
maşina nu apărea până la miezul nopţii, trebuia să se întoarcă la 
Savoy, urmând să fie programată altă întâlnire. 

Uneori trebuia să-şi amintească ale cui ordine le executa, 
întrebându-se în acelaşi timp dacă nu cumva era urmărit. 
Reprezenta un stil de viaţă degradant, medită el: permanenta 
vigilenţă te bloca într-un spaţiu al fricii. Toate poveştile despre 
lumea  conspiraţiilor, populată de umbre, omiteau josnicia 
esenţială, caracteristică acestui univers. Nu mai aveai nici o 
independenţă; era o lume sufocantă. 

Ca urmare a convocării sale de către Warfield în acea seară, îl 
sunase insistent pe Hammond, deoarece trebuia să se 
întâlnească şi cu agentul britanic, la ora unu noaptea. Însuşi 
McAuliff solicitase întrevederea, iar Hammond stabilise ora şi 
locul. Apoi, în aceeaşi seară, la ora 10,20, primise telefon de la 
Dunstone: Să fii la intersecţia dintre High Holborn şi Chancery la 
11.30, adică după o oră şi zece minute din acel moment. 

La început, Hammond era de negăsit. Telefonul său 
ultrasecret de la MI 5 pur şi simplu nu răspundea. Alex nu avea 
alt număr, iar Hammond îi spusese în repetate rânduri să nu 
sune niciodată la birou şi să-şi lase numele. Nici din camera de 
hotel nu trebuia să-l sune pe agent. Hammond nu avea încredere 
în centraliste. Nici în frecvențele telefoanelor celulare. 

Lui Alex nu-i rămânea decât să se ducă pe Strand, să intre în 
mai multe cârciumi şi farmacii şi să-l sune pe Hammond de la 
telefoane publice, până când acesta avea să răspundă. Fără 
îndoială că era supravegheat - de către cineva - aşa că trebuia 
să se prefacă plictisit după fiecare apel eşuat. Descoperi că îşi 
ţesea astfel pânza unei minciuni, în cazul în care Warfield l-ar fi 
întrebat ceva. Pretextul era încercarea de a o găsi pe Alison 
Booth spre a anula invitaţia la masă pentru ziua următoare. 
Bineînţeles că nu intenţiona să contramandeze întâlnirea, dar 
povestea conţinea suficient adevăr pentru a se susţine. 

Oferă întotdeauna adevăruri parţiale. Atitudine şi reacţie. MI 5. 

In cele din urmă, la telefonul lui Hammond răspunse un 
bărbat, care-i spuse pe un ton indiferent că agentul avea să 
întârzie la o cină. 

Dumnezeule!...  Carteluri mondiale, tainice înțelegeri 
internaţionale la cel mai înalt nivel, conspirații financiare şi o cină 
târzie. 

Pe un ton echilibrat, opus temerilor lui McAuliff, omul îi spuse 
că Hammond va fi anunţat. Alex nu era mulţumit; insistă ca 
Hammond să stea lângă telefon - chiar dacă trebuia să aştepte 
toată noaptea - până când el, Alex, avea să-l sune după 
întâlnirea cu Warfield. 

Era ora 11.45. Rolls-Royce-ul tot nu apăruse. Privi înjur la cei 
câţiva pietoni de pe High Holborn ce mergeau prin ceața deasă. 
Se întrebă care dintre ei - dacă exista vreunul - era interesat de 
persoana lui. 

Spaţiul fricii. 

Se gândi şi la Alison. Cinaseră împreună a treia seară la rând; 
ea spusese că avea de pregătit un curs, aşa că întâlnirea lor 
fusese scurtă. Ţinând seama de complicațiile ce urmară, scuza ei 
picase la ţanc. 

Alison era o fată ciudată. Profesionalismul îi ascundea foarte 
bine vulnerabilitatea; nu se îndepărta niciodată de perimetrul 
umorului blând care o proteja. Zâmbetul ei, ce aducea a râs, 
ochii albaştri afectuoşi, mişcarea lentă, graţioasă a mâinilor ei... 
erau într-o oarecare măsură scutul ei de apărare. 

Nu fusese nici o problemă în selectarea ei de la prima 
vedere... din punct de vedere profesional. Era de departe cel mai 
bun candidat pentru echipă. Alex se considera reputat specialist 
în stratificarea rocilor de pe ambele continente, totuşi se îndoia 
că ar fi vrut să-şi pună la încercare cunoştinţele cu cele ale fetei. 
Alison Gerrard Booth era cu adevărat bună. 

Şi adorabilă. 

lar el voia să meargă împreună în Jamaica. 

Pregătise un argument pentru Warfield, în caz că băncile de 
date din blestematele de computere ale lui Dunstone ar fi 
respins-o. Discuţia finală asupra membrilor echipei aleşi de el 
făcea obiectul acelei întruniri nocturne. 

Dar unde era afurisitul de automobil negru cât o corabie? 

— Scuzaţi-mă, domnule, se auzi o voce profundă, aproape 

guturală, în spatele lui McAuliff. 

Se întoarse şi văzu un bărbat cam de vârsta lui, într-o manta 
cafenie; părea să fie un docher sau un muncitor pe un şantier de 
construcţii. 

— Da? 

— Sunt pentru prima dată în Londra şi cred că m-am rătăcit. 
Bărbatul arătă spre placa cu numele străzii, care abia se vedea la 
lumina slabă a unui felinar. 

— Aici scrie Chancery Lane, care ar trebui să fie lângă un loc 
de-i zice Hatton, unde-ar trebui să mă-ntâlnesc cu prietenii mei. 
Nu-l găsesc, domnu'. 

Alex făcu un semn spre stânga. 

— E mai sus, la două sau trei blocuri distanţă. Bărbatul întinse 
din nou mâna, ca un nătâng, în direcţia indicată de McAuliff. 

— Acolo, domnu’? 

— Da, acolo. 

Omul îşi scutură braţul de câteva ori, de parcă ar fi vrut să 
sublinieze direcţia. 

— Sunteţi sigur, domnu’? Apoi cobori glasul şi vorbi repede. Vă 
rog să vă reprimaţi orice reacţie, domnule McAuliff. Continuaţi, 
ca şi cum aţi explica. Domnul Hammond o să se întâlnească cu 
dumneavoastră în Soho; acolo e un club de noapte care se 
cheamă „Bufnița Sfântului Gheorghe”. O să vă aştepte. Staţi la 
bar, vă găseşte el. Nu vă faceţi probleme cu timpul. Vă roagă să 
nu-l mai sunaţi. Sunteţi urmărit. 

McAuliff înghiţi în sec, se albi şi îşi flutură mâna - puţin cam 
prea ostentativ, crezu el - spre Hatton Garden. Apoi vorbi şi el în 
şoaptă pe un ton precipitat: 

— Iisuse! Dacă eu sunt urmărit, înseamnă că şi dumneata eşti! 

— Luăm în calcul asemenea situaţii... 

— Nu-mi place completarea asta! Ce-o să-i spun lui Warfield? 
să mă lase Soho? 

— De ce nu? Şi spuneţi că simţiţi nevoia să pierdeţi o noapte. 
Nu aveţi nici un program mâine dimineaţă. Americanilor le place 
Soho, aşa că e ceva firesc. Nu sunteţi un jucător înrăit, dar mai 
riscaţi nişte bani din când în când. 

— Dumnezeule! Urmează să-mi descrii şi viaţa sexuală? 

— AŞ putea, dar n-o fac. Vocea guturală, puternică, din nord, 
reveni. Mulţumesc, domnu’. Sunteţi tare bun, domnu’. Sper c-o 
să dau de prietenii mei. 

Omul se îndepărtă rapid în noaptea ceţoasă. McAuliff se 
înfioră; mâinile îi tremurau. Le vâri în buzunare, căutându-şi 
ţigările. Respiră uşurat când simţi metalul brichetei. 

Mai erau cinci minute până la ora douăsprezece. O să mai 
aştepte câteva minute după miezul nopţii, apoi o să plece. 
Instrucţiunile spuneau „să se întoarcă la Savoy”; urma să fie 
stabilită altă întâlnire. Asta însemna oare că aveau să se vadă în 
aceeaşi noapte, dar mai târziu? La orele dimineţii? Ori „să se 
întoarcă la Savoy” însemna pur şi simplu că nu mai trebuia să 
stea la intersecţia lui High Holborn cu Chancery Lane? Era oare 
liber în acea noapte? 

Cuvintele fuseseră limpezi, dar lăsau loc oricărei interpretări. 
Dacă avea de ales, ar fi putut - după câteva opriri pe drum - să 
se ducă în Soho, la Hammond. Reţeaua de supraveghere ar fi 
constatat faptul că Warfield nu venise la întâlnire. Opțiunile îi 
erau deschise. 

Doamne! îşi zise Alex. Ce se întâmplă cu mine? Cuvinte şi 
înțelesuri... opțiuni şi alternative. Interpretări ale... ordinelori 

Cine dracu’ îi dădea /u; ordine? 

El nu era un om căruia să i se comande! 

Dar când observă că mâna îi tremura în timp ce ducea ţigara 
la buze, înţelese că de fapt asta era - pentru o perioadă 
neprecizată de timp. Timp într-un infern în care fusese privat de 
libertate. 

Cele două limbi ale ceasului de la mână se suprapuseră. Să-i 
ia dracu' pe toţi! El o să plece! Avea s-o sune pe Alison şi să-i 
spună că dorea să treacă pe la ea să bea ceva... s-o întrebe dacă 
îl lăsa să vină. Hammond putea să aştepte toată noaptea în 
Soho. Cum îi zicea barului ăluia? „Bufnița Sfântului Gheorghe”. Al 
naibii de stupid nume! 

Să-l ia dracu' pe Hammond! 

Rolis-Royce-ul se zări prin ceaţă, venind dinspre Newgate, cu 
motorul duduind, o imixtiune violentă în liniştea străzii. Se 
apropie de trotuar în faţa lui McAuliff şi opri brusc. Şoferul se 
dădu jos, ocoli corabia lungă a maşinii şi-i deschise lui Alex uşa 
din spate. 

Totul se petrecu atât de repede încât McAuliff aruncă ţigara şi 
se sui în automobil, derutat; nu se acomodase cu brusca 
schimbare de planuri. Julian Warfield stătea în colţul opus al 
uriaşei banchete din spate, silueta lui părând şi mai măruntă în 

interiorul spaţios al vehiculului. 

— Imi pare rău că te-am lăsat să aştepţi până în ultima clipă, 
domnule McAuliff. Am fost reţinut cu treburi. 

— Întotdeauna faci afaceri cu un ochi aţintit spre păstrarea 
secretului şi cu celălalt spre efectul de şoc? întrebă Alex, în timp 
ce se lăsa pe spătarul banchetei, uşurat că putea să vorbească în 
voie. 

Warfield răspunse amuzat, cu râsul lui bătrânesc: 

— Faţă de Ross Perot, eu nu sunt decât un negustor de maşini 
vechi. 

— Totuşi, eşti al naibii de imprevizibil. 

— Vrei ceva de băut? Preston are un bar chiar acolo. Warfield 
arătă spre spătarul scaunului din faţă. Trage de clema aia. 

— Nu, mulţumesc. Poate că o să beau ceva mai târziu, nu 
acum. 

Uşor, uşor McAuliff, îşi zise el. Pentru numele Domnului, nu fi 
ostentativ! Hammond poate să aştepte toată noaptea. Acum 
două minute chiar asta ţi-ai propus. 

Bătrânul scoase un plic din buzunarul hainei. 

— O să-ţi dau imediat vestea cea bună. Nu avem obiecţii 
serioase faţă de nici un membru al echipei, abstracţie făcând de 
câteva chestiuni minore. Dimpotrivă, credem că ai dat dovadă de 
ingeniozitate în stabilirea componenţei ei... 

După spusele lui Warfield, reacţia iniţială de la Dunstone faţă 
de prima sa listă fusese negativă. Nu din cauza siguranţei - acele 
chestiuni minore - nici a calităţii. McAuliff îşi făcuse bine temele. 
Obiecţiile izvorau dintr-un punct de vedere teoretic. Ideea 
prezenţei femeilor într-o prospecţiune geologică fusese respinsă 
imediat, în principal din cauza diminuării forţei echipei, fără să se 
invoce neapărat o slăbiciune. Orice proiect care presupunea o 
călătorie era realizat, prin tradiţie, de către bărbaţi; prezenţa 
unei femei reprezenta un factor de risc. Nu putea decât să ducă 
la complicaţii - oricât de multe. 

— Aşadar, am tăiat două nume de pe listă, înțelegând că, prin 
eliminarea lui Wells, urma să-l pierdem şi pe soţul ei, Jensen... 
Trei respinşi din primii cinci; ştiam că n-o să-ţi placă, dar mai a; fi 
înţeles... Ulterior mi-am dat seama. La naiba, dumneata ai gândit 
mai bine decât noi toţi! 

— N-am folosit nici o strategie, Warfield. Am alcătuit cea mai 
bună echipă pe care am putut s-o adun. 

McAuliff simţi că trebuia să strecoare această afirmaţie. 

— Poate că nu în mod conştient, dar calitativ ai format un grup 
excelent. Includerea celor două doamne, una căsătorită şi 
amândouă foarte bune în domeniul lor, a însemnat o 
îmbunătăţire substanţială. 

— In ce sens? 

— Asta conferă - ele conferă - un aer de inocenţă expediției. O 
patină de erudiție, de fapt; un aspect pe care l-am trecut cu 
vederea. O echipă entuziastă de bărbaţi şi femei - cu o subvenție 
de la Societatea Regală - atât de diferită de toate expedițiile 
formate, exclusiv din bărbaţi. Zău, e cu adevărat remarcabil. 

— Nu asta a fost intenţia mea. Imi pare rău că te dezamăgesc. 

— Nu e nici o dezamăgire. Rezultatul e acelaşi. Inutil să-ţi mai 
spun că le-am prezentat şi celorlalţi acest aspect şi toţi l-au 
acceptat imediat. 

— Presupun că orice le-aţi fi spus, ei ar fi acceptat fără să 
crâcnească. Care sunt chestiunile minore? 

— „Informaţii suplimentare pe care le-ai putea lua în 
considerare”, ca să-i citez pe ei. 

Bătrânul se întinse şi aprinse o veioză. Apoi scoase câteva 
pagini din pardesiu, le despături şi le puse deasupra plicului. Işi 
potrivi ochelarii pe nas şi aruncă o privire paginii de deasupra. 

— Soţul şi soţia, aceşti Jensen şi Wells. Sunt foarte activi în 
cercurile politice de stânga. Marşuri pentru pace, mitinguri 
împotriva bombardamentelor. Treburi de genul ăsta. 

— Asta n-are nici o legătură cu munca lor. Mă îndoiesc că şi-ar 
propune să-i organizeze pe băştinaşi. 

McAuliff vorbise în mod deliberat pe un ton plictisit. Dacă 
Warfield intenţionase să aducă în discuţie astfel de „chestiuni”, 
voia ca magnatul să înţeleagă că el le considera irelevante. 

— În Jamaica e o mare instabilitate politică; tulburări, mai 
exact. N-ar fi în interesul nostru ca vreunul din oamenii dumitale 
să fie prea receptiv la asemenea probleme. 

McAuliff se întoarse şi-l privi pe bătrânel - buzele subţiri făcute 
pungă, hârtiile ţinute între degetele subţiri şi osoase sub 
fasciculul subţire de lumină galbenă, ce-i dădea tenului său 
îmbătrânit o culoare bolnăvicioasă. 

— Dacă s-ar întâmpla - ceea ce mi se pare puţin probabil - ca 
familia Jensen să facă zarvă pe teme politice, aş renunţa la ei. Pe 
de altă parte, atragerea unor asemenea oameni ar putea fi 

profitabilă pentru dumneata. Nu prea văd cum ar lucra - ştiind 
despre ce e vorba - pentru Dunstone. 

— Da, zise Warfield calm. Ne-am gândit şi la asta. Tipul acela, 
Ferguson, a avut necazuri cu fundaţia Craft. 

— A făcut o descoperire de importanţă capitală în legătură cu 
fibrele de baracoa. Asta i-a speriat de moarte pe Craft şi pe 
sponsorii lui. 

— Noi nu avem dispute cu Craft. Nici nu ne dorim să intrăm în 
conflict cu ei. Faptul că tânărul ăsta lucrează cu dumneata ar 
putea trezi nedumeriri. Craft e apreciat în Jamaica. 

— Nici unul nu se ridică la valoarea lui Ferguson, în nici un caz 
contracandidatul lui, iar el era cel mai bun din lotul celor rămaşi. 
O să-l ţin pe Ferguson departe de Craft. 

— E absolut necesar. Altfel nu putem fi de acord. Charles 
Whitehall, savantul-dandy negru, reprezenta, din punct de 
vedere psihologic, un caz patologic - conform datelor deţinute de 
Dunstone. În plan politic era conservator, un conservator negru, 
care s-ar fi putut erija în liderul reacţionarilor din Kingston dacă 
ar fi rămas pe insulă. Dar viitorul lui nu era în Jamaica, după cum 
îşi dăduse seama mai demult. lar faptul acesta îl dezamăgise în 
cel mai înalt grad. Warfield se grăbi, totuşi, să adauge că 
informaţiile negative erau echilibrate - dacă nu chiar depăşite - 
de performanţele ştiinţifice ale lui Whitehall. Interesul său faţă de 
prospecţiune reprezenta, în fond, un factor pozitiv; includerea lui 
putea înlătura orice bănuială că proiectul ar fi urmărit scopuri 
materiale. Şi, parcă pentru a pune capac complicaţiilor acestui 
om sofisticat, Whitehall mai deţinea şi centura neagră la jukato, 
o artă marţială mai dificilă şi mai periculoasă, derivată din judo. 

— Legăturile noastre din Kingston sunt foarte impresionate de 
faptul că omul vi s-a alăturat. Se pare că vor să-i ofere o catedră 
la Universitatea Indiilor de Vest. Probabil că el o să accepte în 
schimbul unei remuneraţii corespunzătoare. Şi acum, să trecem 
la ultima persoană. 

Warfield îşi scoase ochelarii, îi puse în poală peste hârtii şi îşi 
frecă vârful nasului subţire. 

— Doamna Booth... doamna Alison Gerrard Booth. 

Alex fierbea de indignare. Warfield îi spusese deja că nu 
existau obiecţii la adresa lui Alison; nu voia să audă informaţii 
intime, personale, scoase la iveală de oamenii fără chip de la 
Dunstone. 

— Ce e cu ea? întrebă McAuliff, controlându-şi vocea. Dosarul 
ei vorbeşte de la sine. 

— indiscutabil. E foarte calificată... şi nerăbdătoare să 
părăsească Anglia. 

— Mi-a explicat asta. Eu am crezut-o. Tocmai a divorţat şi 
presupun că situaţia nu e tocmai plăcută... din punct de vedere 
social. 

— Asta ţi-a spus dumitale? 

— Da. Eu o cred. 

Warfield îşi puse din nou ochelarii şi lovi uşor pagina din faţa 
lui. 

— Mă tem că e ceva mai mult decât atât, domnule McAuliff. Ţi- 
a spus cine era soţul ei? Cu ce se ocupa? 

— Nu. N-am întrebat-o. 

— Da... mă rog, cred că ar trebui să ştii. David Booth aparţine 
unei familii importante - de viconţi, mai exact - care a rămas 
lefteră vreme de o generaţie. El e asociat la o firmă de import- 
export, unde realizează nişte venituri la limita decenţei. Totuşi, 
domnul Booth trăieşte pe picior mare. Are câteva case - aici şi pe 
continent - conduce maşini scumpe, e membru al celor mai bune 
cluburi. Ciudat, nu ţi se pare? 

— Aşa s-ar zice. Dar cum aţi obţinut toate aceste informaţii? 

— Droguri, spuse Julian Warfield, de parcă ar fi anunţat ora 
exactă. David Booth face curierat în slujba cercurilor de interese 
franco-americane din Corsica şi Marsilia. 

Câteva clipe, cei doi tăcură. McAuliff înţelegea consecinţele şi, 
în cele din urmă, vorbi: 

— Doamna Booth a făcut prospecţiuni în Corsica, Zair şi 
Turcia. Vrei să sugerezi că şi ea e implicată? 

— Puțin probabil. S-ar putea chiar să nu-şi dea seama. La 
urma urmei, a divorţat de individ. După părerea noastră, ea a 
aflat despre implicaţia soţului ei şi, din acel moment, s-a temut 
să mai rămână în Anglia. Mai mult ca sigur că nu are de gând să 
se întoarcă. 

Urmă o altă pauză, căreia într-un târziu McAuliff îi puse capăt. 

— Când ai spus că „s-a temut”, presupun că te-ai referit la 
faptul că a fost ameninţată. 

— Foarte posibil. Orice ar şti ea poate fi dăunător. Booth n-a 
fost prea încântat de ideea divorţului. Nu din punct de vedere 
afectiv - e un muieratic - ci probabil din motive legate de 

călătoriile lui. 

Warfield împături din nou hârtiile şi le puse în buzunarul 
pardesiului. 

— Păi, zise Alex, asta e o adevărată bombă. Nu ştiu în ce 
măsură sunt pregătit s-o amorsez. 

— Ţi-am dat această informaţie despre doamna Booth, fiindcă 
ne-am gândit că ai fi aflat-o şi singur. Am vrut să te pregătim, nu 
să-ţi schimbăm părerea. 

McAuliff se întoarse iute şi-l privi pe Warfield. 

— Vrei să rămână în echipă fiindcă ar putea... ar putea să-ţi fie 
de folos. Nicidecum din considerente de ordin ştiinţific. 

Uşurel McAuliff. Uşurel! 

— In vremurile acestea tulburi îţi trec prin minte tot soiul de 
gânduri. 

— Nu-mi place povestea asta! 

— Nu te-ai gândit la acest aspect. Dumneata crezi că e mult 
mai la adăpost în Jamaica decât la Londra. Eşti îngrijorat, nu-i 
aşa? Te-ai întâlnit des cu ea în ultima săptămână. 

— Nu-mi place să fiu urmărit, ripostă Alex. 

— Am acţionat pentru protecţia dumitale, răspunse repede 
Warfield. 

— Protecție față de ce? Pentru numele Domnului, protecție 
față de cine? McAuliff îl privi țintă pe bătrân, conştient de faptul 
că îi displăcea profund. Se întrebă dacă Warfield avea să fie mai 
explicit decât Hammond în privinţa protecției. Sau dacă ar fi 
recunoscut existenţa unei prospecţiuni jamaicane anterioare? 
Cred că am dreptul să ştiu, adăugă el înfuriat. 

— O să afli la momentul potrivit. Totuşi, aş vrea să-ţi arăt mai 
întâi hârtiile astea. Sunt convins că vei fi satisfăcut. 

Warfield luă plicul nelipit şi scoase din el câteva pagini subţiri, 
capsate împreună cu o foaie mai groasă de hârtie. Erau copii la 
indigo ale scrisorii sale de acceptare, semnată în Belgrave 
Square cu mai bine de o săptămână în urmă. McAuliff întinse 
mâna şi aprinse veioza din dreptul lui, luă hârtiile de la Warfield 
şi întoarse foile subţiri până când ajunse la pagina mai groasă. 
Era o copie xerox a unui transfer de depozit de la Chase 
Manhattan Bank din New York. Cifrele se vedeau clar: în stânga 
figurau sumele vărsate în contul său de către un concern 
elveţian; în dreapta, taxele maxime aplicate acestui venit, 
achitate autorităţilor elveţiene şi Serviciului Intern de Venituri al 

Statelor Unite. 

Suma netă era de 1 270.000 dolari. Alex ridică privirea spre 
Warfield. 

— Primul meu onorariu trebuia să fie de douăzeci şi cinci la 
sută din valoarea totală a contractului privind activitatea 
principală de prospectare. Ne-am înțeles că va fi plătit la sosirea 
echipei în Kingston. Anterior acestei date, dumneata erai 
răspunzător de cheltuielile mele, iar dacă nu ne înţelegeam, îmi 
reveneau cinci sute pe zi pentru timpul irosit. De ce această 
schimbare? 

— Suntem foarte mulţumiţi de activitatea dumitale de 
pregătire a expediției. Am vrut să-ţi demonstrăm buna noastră 
credinţă. 

— Nu te cred... 

— In afară de asta, continuă Warfield, ridicând vocea la auzul 
obiecţiilor lui Alex, nu a intervenit nici o schimbare în contract. 

— Ştiu ce-am semnat. 

— Nu prea bine, după cum se pare. Citeşte cu atenţie 
înţelegerea! Acolo scrie clar că ţi se va acorda minimum 
douăzeci şi cinci la sută; nu mai târziu de sfârşitul zilei pe care 
am stabilit-o pentru începerea prospecţiunii. Nu se menţionează 
nimic în legătură cu o sumă mai mare de douăzeci şi cinci la 
sută; nu există interdicţia acordării ei la o dată anterioară. Ne-am 
gândit că o să te bucuri. 

Bătrânul îşi împreună mâinile mici asemenea unui Gandhi 
Novidentul în veşminte Savile Row. McAuliff reciti scrisoarea de 
transfer de la Chase Manhattan. 

— Din documente reiese că banii aceştia reprezintă 
contravaloarea serviciilor prestate până la data de azi. Ai fi avut 
ceva bătaie de cap cu recuperarea sumei dacă nu m-aş fi dus în 
Jamaica. Şi având în vedere obsesia dumitale în privinţa 
secretului, mă îndoiesc că ţi-ai fi dat o osteneală prea mare. Nu, 
domnule Warfield, aici e altceva la mijloc. 

— Increderea, domnule McAuliff. Generaţia dumitale pierde 
din vedere acest aspect. 

Magnatul zâmbi blând. 

— Nu vreau să fiu grosolan, dar nu cred că dumneata ai avut 
vreodată aşa ceva. Dumneata eşti un manipulator, nu un 
ideolog. Repet: e altceva la mijloc. 

— Foarte bine. 

Warfield îşi dezlipi mâinile delicate, rămânând în postura de 
Gandhi, sub lumina galbenă a veiozei. 

— Am ajuns în felul acesta la protecţia despre care vorbeam şi 
în privinţa căreia, pe bună dreptate, ai solicitat lămuriri 
suplimentare. Eşti unul dintre noi, Alexander Torquin McAuliff. O 
componentă foarte importantă, esenţială a planurilor lui 
Dunstone. Ca o recunoaştere a contribuţiei dumitale, le-am 
recomandat directorilor noştri să te considere egalul lor. Prin 
urmare, onorariul care ţi-a fost acordat este suma iniţială alocată 
unuia de-ai noştri. După cum ai remarcat chiar dumneata, ar fi 
fost neobişnuit să se facă o asemenea plată în alte condiţii. 

— Unde dracu' vrei să ajungi? 

— İn cuvinte mai dure, să nu încerci vreodată să ne renegi. 
Eşti un participant benevol la activitatea noastră. Dacă s-ar 
întâmpla vreodată - indiferent de motiv - să nu fii de acord cu 
Dunstone, să nu schiţezi nici o tentativă de a te despărţi de noi. 

McAuliff îl fixă pe bătrânul care zâmbea. 

— De ce-aş face asta? întrebă el încet. 

— Fiindcă avem motive să credem că există... elemente 
dornice să ne frâneze dezvoltarea. Ar putea încerca să ia 
legătura cu dumneata; poate au şi făcut-o deja. Viitorul dumitale 
e alături de noi. Financiar, poate şi ideologic... cu siguranţă sub 
aspect legal. 

Alex încetă să-l mai privească pe Warfield. Rolls-ul o luase la 
vest, spre New Oxford, la sud pe Charing Cross, apoi din nou la 
vest pe Shafftesbury. Se apropiau de luminile lui Piccadilly 
Circus, culorile ţipătoare zărindu-se difuz prin ceața groasă. 

— Pe cine ai sunat atât de insistent în seara asta? 

Bătrânul nu mai zâmbea. McAuliff întoarse capul de la 
fereastră. 

— Nu văd de ce ar fi treaba dumitale, dar o sunam - 
nicidecum insistent - pe doamna Booth. O să luăm mâine masa 
împreună. lritarea mea se datora acestei întâlniri programate în 
grabă şi faptului că nu voiam s-o deranjez după miezul nopţii. Ce 
credeai? 

— N-ar trebui să fii atât de ostil... 

— Am uitat, îl întrerupse Alex. Incerci doar să mă protejezi. 
De... elemente. 

— Pot să fiu ceva mai exact. 

Ochii lui Julian Warfield îi priviră pe ai lui Alex cu o intensitate 

neobişnuită. 

— N-are rost să mă minţi, aşa că mă aştept să-mi spui 
adevărul. Ce înseamnă pentru dumneata cuvântul „Halidon”, 
domnule McAuliff? 

Cacofonia isterică a muzicii rock îi asaltă dureros urechile. 
După aceea, îi fură agresaţi ochii, de straturi de fum gros, 
translucid, care-l făcură să lăcrimeze, nările reacționară şi ele la 
mirosul dulce-înţepător de tutun amestecat cu marijuana şi 
haşiş. 

McAuliff îşi croi drum prin mulţimea de trupuri lipicioase, dând 
la o parte braţe agitate şi trăgând blând, însă ferm, de umerii 
celor prezenţi, înainte de a ajunge în cele din urmă la capătul 
barului. 

„Bufnița Sfântului Gheorghe” ajunsese la zbuciumata sa oră 
de vârf. Luminile halucinante explodau pe pereţi şi tavan într-un 
crescendo ritmic; trupurile aveau poziţii concave ori convexe, 
legănându-se şi zvârcolindu-se violent. 

Hammond stătea într-un separeu circular, împreună cu alte 
cinci persoane: doi bărbaţi şi trei femei. Alex se opri, ascuns în 
spatele băutorilor şi al dansatorilor şi-i privi pe comesenii lui 
Hammond. Era ceva amuzant de ciudat. Hammond şi bărbatul 
din faţa lui, de vârstă mijlocie, erau îmbrăcaţi „corect”, ca şi 
două din cele trei femei, amândouă trecute de patruzeci de ani. 
Al treilea cuplu îl formau doi tineri rockeri, înveşmântaţi în haine 
din piele neagră, pline de fermoare. Scena avea un mesaj cât se 
poate de clar: părinţii făceau pe placul tinerei generaţii, 
incomodă, însă curajoasă. 

McAuliff îşi aminti cuvintele omului de pe High Holborne. Sta; 
la bar, o să vină el la tine. Reuşi să ajungă lângă tejgheaua de 
mahon a barului şi să ridice tonul pentru a-i da comanda 
barmanului negru, cu păr atât de scurt, încât părea chel. McAuliff 
se întreba când o să se urnească Hammond de la masă; nu voia 
să aştepte mult. Avea multe să-i spună agentului britanic. 

— Scuză-mă, te cheamă cumva McAuliff? 

Surprins de acea întrebare urlată, Alex vărsă o parte din 
băutură. Cel care strigase era tânărul de la masa lui Hammond. 
Agentul nu pierdea timp. 

— Da. De ce? 

— Părinţii prietenei mele te-au recunoscut. Mi-au cerut să te 
invit acolo. 


52 


În momentele ce urmară, lui McAuliff i se păru că juca într-o 
piesă din cadrul altei piese. Un scurt exerciţiu de actorie, cu 
dialoguri familiare, jucat în faţa unei asistenţe plictisite, formată 
din alţi actori, mai plini de viaţă. Dar elementul surpriză îl făcu pe 
Alex să aprecieze în mod special îndemânarea lui Hammond. 

II cunoştea din vedere pe bărbatul de vârstă mijlocie din faţa 
lui Hammond. Şi pe soţia lui. li mai întâlnise de vreo două sau 
trei ori, cu ocazia călătoriilor anterioare la Londra. Nu erau genul 
de oameni pe care-i puteai recunoaşte pe stradă - sau la 
„Bufnița Sfântului Gheorghe” - dacă nu-ţi aminteai împrejurările 
în care-i întâlniseşi. 

Hammond fu prezentat cu numele său adevărat, iar McAuliff 
se aşeză lângă el. 

— Cum dracu' ai aranjat întâlnirea asta? întrebă Alex după 
cinci chinuitoare minute în care încercă să-şi amintească de 
unde-i cunoştea pe cei doi. Ei ştiu cine eşti? 

— Să râzi din când în când, spuse Hammond cu un zâmbet 
calm. Cred că sunt undeva în ierarhia guvernamentală, jonglând 
cu cifre în camere prost luminate... Pregătirile astea erau absolut 
necesare. Warfield şi-a dublat oamenii care te supraveghează. 
Nu ne încântă deloc treaba asta; poate că ne-a observat, deşi e 
puţin probabil. 

— Te asigur că a observat ceva. 

Alex îşi dezveli dinţii într-un surâs, dar zâmbetul era fals. 

— Am să-ţi spun multe. Unde ne putem întâlni? 

— Aici. Acum, fu replica britanicului. Vorbeşte din când în când 
şi cu ceilalţi, deşi e perfect plauzibil să purtăm o conversaţie. O 
putem continua la un prânz sau la o băutură peste o zi, două. 

— Nu se poate. Plec la Kingston poimâine dimineaţă. 

Hammond se opri cu paharul la buze. 

— Aşa repede? Nu ne aşteptam la asta. 

— E nesemnificativ, comparativ cu altceva... Warfield ştie 
despre Halidon. Asta e, m-a întrebat dacă eu ştiu ceva. 

— Cum? 

— Domnule McAuliff, se auzi interpelarea strigată din celălalt 
capăt al mesei. Cunoaşteţi cu siguranţă familia Benson din 
Kent... 

Replica picase la ţanc, îşi zise Alex. Hammond amuţise de 
uimire, apoi starea de şoc cedă rapid locul unei acceptări 
înfuriate. Conversaţia despre uitata familie Benson avea să-i 

ofere lui Hammond un răgaz de gândire. lar Alex dorea ca el să 
facă lucrul ăsta. 

— Ce a spus exact! întrebă Hammond. 

Halucinantele lumini rotitoare îşi proiectară formele stridente 
pe masă, dându-i agentului o înfăţişare grotescă. 

— „Ce înseamnă pentru dumneata cuvântul «Halidon»?”. 

— Ce i-ai răspuns? 

— l-am spus că e un oraş din New Jersey. 

— Poftim? 

— Halidon, New Jersey. E un oraş. 

— Scris altfel, presupun şi pronunţat altfel. L-ai păcălit cu 
ignoranţa dumitale? 

— De ce nu? Chiar sunt ignorant. 

— l-ai ascuns faptul că ai auzit cuvântul ăsta? E teribil de 
important! 

— Da... da, aşa cred. De fapt, mă gândeam la altceva. La alte 
câteva lucruri... 

— A mai pomenit de el ulterior? îl întrerupse agentul. 

— Nu. M-a privit lung, dar nu l-a mai menţionat. Ce crezi că 
înseamnă toate astea? 

Deodată, un dansator cu capul în nori, făcând piruete, se 
aplecă peste masa lor, cu ochii pe jumătate deschişi şi cu gura 
căscată. 

— la te uită, ăştia-s mămici şi tătici! zise el, bolborosind 
cuvintele cu un accent aspru de Yorkshire. Ce ziceţi de distracţia 
celor tineri, mămicilor? 

— La naiba! 

Hammond vărsase o parte din băutură. 

— Sunaţi după majordom, babacilor! Trimiteţi-l la bătrânu' 
Edinburgh. E-un prieten de-al meu, bunu’ şi bătrânu' Edinburgh. 

Dansatorul surescitat dispăru la fel de repede precum 
apăruse. Celălalt cuplu îmbrăcat corect încercă să-l consoleze pe 
Hammond, criticându-i cu asprime pe patronii de la „Bufniţa”; 
tinerii îşi dădură toată silinţa să aplaneze lucrurile. 

— E în regulă, nu vă faceţi probleme, zise agentul amabil. M- 
am udat puţin, atâta tot. 

Hammond îşi scoase batista şi începu să-şi şteargă fruntea. 
Mesenii îşi reluară conversațiile întrerupte de incident. Britanicul 
se întoarse către McAuliff, cu un zâmbet resemnat ce-i 
dezminţea vorbele. 

— Nu pot să mai stau decât un minut; dacă o să fie nevoie, vei 
fi contactat mâine. 

— Aşadar... conflictul ăsta a fost un semnal? 

— Da. Acum, ascultă-mă şi reţine ce-ţi spun. N-am timp să 
repet. După ce ajungi la Kingston, o să te descurci singur o 
vreme. Sincer vorbind, nu ne aşteptam să pleci aşa de curând... 

— Stai puţin! îl întrerupse McAuliff, vorbind încet, înfuriat. Să 
te ia naiba! Dumneata ascultă... şi reţine! Mi-ai garantat 
securitate deplină şi contact permanent. De aceea am acceptat... 

— Nu s-a schimbat nimic, i-o reteză Hammond, zâmbind 
părinteşte - în contradicţie cu ostilitatea calmă dintre ei. Ai 
contactele; ai memorat optsprezece-douăzeci de nume... 

— În zona de nord, nu în Kingston! Trebuie să-mi spui numele 
din Kingston! 

— O să facem tot ce se poate până mâine. 

— Nu e de-ajuns! 

— Trebuie să fie, domnule McAuliff, spuse Hammond pe un ton 
glacial. La Kingston, la est de Victoria Park, pe Duke Street, se 
află o pescărie numită Tallons. In caz de urgenţă - şi numai 
atunci - dacă ai de transmis informaţii, vorbeşte cu patronul. Are 
o artrită la mâna dreaptă. Insă, reţine, el nu face decât să 
transmită veştile. Nu te poate ajuta altfel. Acum, chiar că trebuie 
să plec. 

— Mai am de spus câteva lucruri. 

Alex puse mâna pe braţul lui Hammond. 

— Va trebui să le amâni... 

— Un singur lucru. Alison Booth. Ştiai, nu-i aşa? 

— Despre soţul ei? 

— Da. 

— Ştiam. Sincer vorbind, în primul moment am crezut că era 
omul lui Dunstone. A, referitor la nedumerirea dumitale legată de 
menţionarea Halidonului de către Warfield: ce voia să spună? 
După părerea mea, nici el nu ştie mai mult decât noi. ŞI, la 
rândul său, se străduieşte ca şi noi să afle despre ce e vorba. 

Cu iuţeala unuia mult mai tânăr, Hammond se ridică de la 
masă, se strecură pe lângă McAuliff şi se scuză faţă de ceilalţi. 
Alex stătea acum lângă femeia între două vârste, despre care 
credea că venise cu Hammond. Nu-i reţinuse numele în timpul 
prezentărilor, dar privind-o acum, nu mai avu nici o îndoială. | se 
citea în ochi îngrijorarea - chiar teama; încerca s-o ascundă, însă 

nu reuşea. Zâmbea ezitant, forţat. 

— Aşadar, dumneata eşti tânărul... 

Doamna Hammond se opri şi duse paharul la buze. 

— Tânăr şi nu prea, ripostă McAuliff, observând că mâna 
femeii tremura, aşa cum îi tremurase şi lui cu o oră în urmă, la 
întâlnirea cu Warfield. E greu de conversat aici, în gălăgia asta. 
Şi cu luminile astea îngrozitoare. 

Doamna Hammond păru să nu audă sau să ia în seamă 
vorbele lui. Halucinantele lumini oranj şi galben, ca şi verdele 
dezgustător desenau un tatuaj ciudat pe chipul ei înspăimântat. 
Ce bizar, îşi zise Alex, dar nu se gândise niciodată la Hammond 
ca la o persoană particulară, care să aibă o soţie sau o viaţă 
intimă. 

Şi, în vreme ce se gândea la aceste nebănuite realităţi, femeia 
îi strânse braţul şi se aplecă spre el. In vacarmul năucitor şi sub 
luminile orbitoare, ea îi şopti lui McAuliff la ureche: 

— Pentru numele lui Dumnezeu, du-te după el! 


Trupurile dansatorilor formau un zid ce se zvârcolea cu mişcări 
violente. Îşi croi drum printre ei, împingând şi dând din coate, 
fără să ia în seamă obscenităţile ce i se strigau. Incercă să-l 
zărească pe intrusul zăpăcit care îi atrăsese atenţia lui Hammond 
izbindu-se de masa lor. Dispăruse fără urmă. 

Apoi, la capătul ringului de dans aglomerat şi luminat de 
flashuri, zări mişcările aparent dezordonate ale câtorva bărbaţi 
ce împingeau pe cineva spre un coridor strâmt. Era Hammond! 

Se năpusti din nou asupra zidului de trupuri contorsionate, 
spre capătul încăperii. Un negru înalt încercă să stăvilească 
asaltul lui Alex. 

— Hei, şefu'! Opreşte-te! Eşti cumva patron aici? 

— Dă-te la o parte! La naiba! la mâna de pe mine! 

— Cu plăcere, şefu'! 

Negrul îşi luă mâinile de pe haina lui McAuliff, strânse pumnul 
şi-l repezi în stomacul lui Alex. Forţa loviturii şi şocul surprizei îl 
făcură pe McAuliff să se chircească de durere. 

Se îndreptă cât putu de repede şi se apropie de individ 
clătinându-se pe picioare. Negrul reuşi să-i  răsucească 
încheietura mâinii, iar McAuliff căzu printre dansatorii din jur. 
Când se ridică, atacatorul dispăruse. 

Urmă un moment straniu de durere intensă. 

Fumul şi mirosurile ce pluteau în aer îl înnebuneau; apoi 
înţelese. Trăgea adânc aer în piept; îşi pierduse răsuflarea. Cu 
mai puţină forţă, dar la fel de hotărât, îşi continuă drumul printre 
dansatori, către coridorul îngust. 

Era un culoar ce ducea spre toalete. „Puicuţe” la dreapta, 
„Cocoşei” la stânga. La capătul lui se afla o uşă de care atârna 
un lacăt uriaş, menit probabil să le amintească clienţilor că pe 
acolo nu aveau scăpare; la „Bufnița Sfântului Gheorghe” trebuia 
plătită consumaţia înainte de plecare. 

Lacătul fusese descuiat, apoi repus în belciugele rotunde, cu 
braţul curbat la un centimetru de gaură. McAuliff îl sparse şi 
deschise uşa. 

leşi într-o alee întunecată, plină de cutii de gunoi şi resturi 
menajere. Nu se vedea, practic, nici o lumină, în afară de cerul 
nopţii, estompat de ceaţă şi licărul slab al ferestrelor caselor din 
jur. În faţa lui se afla un zid înalt de cărămidă, iar la dreapta, 
aleea trecea pe lângă alte uşi, oprindu-se într-o fundătură 
formată de unghiul ascuţit al zidului. La stânga, se zărea o 
deschizătură între clădirea discotecii şi zidul din faţă; era un 
pasaj ce dădea în stradă. Şi acolo se găseau lăzi de gunoi, ce 
împrăştiau o duhoare puternică. 

McAuliff privi suprafaţa de ciment a coridorului şi marginile 
sale înguste, luminate de lămpile de pe stradă. Străbătuse vreo 
şase metri când văzu micile băltoace de lichid, de un roşu 
întunecat. 

leşi în fugă pe stradă; lumea se rărise; Soho se apropia de ora 
sa fermecată. Totul se petrecea acum înăuntru: cluburi private, 
săli de jocuri ilegale deschise toată noaptea, încăperi discrete în 
care se făcea sex în toate felurile şi la orice preţ. Privi trotuarul în 
sus şi-n jos, încercând să găsească o breşă în traficul uman. 

Nu era nimic. 

Cercetă pasajul; urmele de sânge fuseseră întinse de paşii 
trecătorilor, picăturile dispărând brusc la marginea trotuarului. 
De bună seamă pe Hammond îl urcaseră într-un automobil. 

Pe neaşteptate, McAuliff simţi lovitura unor pumni în spate. Se 
răsuci într-o parte, orbit de lumina unui neon şi, datorită 
rapidităţii acestei mişcări, nu fu azvârlit în stradă. In schimb, 
atacatorul său, un negru uriaş, sări peste bordura trotuarului în 
faţa unui Bentley ce venea în mare viteză. McAuliff simţi o durere 
ascuţită pe faţă. Bărbatul fu lovit de maşină; scoase un țipăt 

pătrunzător înainte de a - şi da duhul; scrâşnetul roţilor îi 
confirmă lui McAuliff incredibila realitate. Bentley-ul îşi continuă 
cursa, zdrobindu-şi victima fără să încetinească. Ajunse la colţ şi 
viră brusc la stânga, urcând pe trotuar; roţile huruiră când 
atinseră din nou pavajul, apoi automobilul se făcu nevăzut. 
Pietonii ţipau, bărbaţii alergau, târfele dispărură în dosul uşilor, 
peştii îşi vârâră mâinile în buzunare, în vreme ce McAuliff stătea 
în faţa cadavrului mutilat, conştient de faptul că acel sfârşit îi 
fusese lui destinat. 


Cobori în fugă pe strada Soho, pentru a se depărta de 
mulţimea ce se aduna în spatele lui pe trotuar. Se vor pune 
întrebări, vor apărea martori... oameni care şi-ar fi amintit că el 
se aflase la locul crimei - implicat, nu doar găsindu-se acolo, 
cugetă el. Nu avea nici o explicaţie şi înţelese instinctiv că nu-şi 
putea permite să fie identificat - nu înainte de a primi nişte 
răspunsuri. 

Negrul mort era cel care îl agresase la „Bufnița Sfântului 
Gheorghe”, nu se îndoia nici o clipă de asta: bărbatul îl 
surprinsese cu o lovitură atroce în stomac, pe ringul de dans şi-i 
răsucise încheietura mâinii, aruncându-l la picioarele dansatorilor 
ce se învârteau acolo. Era omul care îl împiedicase să ajungă la 
Hammond pe coridorul îngust ce trecea pe lângă „Puicuţe” şi 
„Cocoşei” şi dădea în aleea întunecată de afară. 

De ce îl oprise negrul? De ce, pentru numele lui Dumnezeu, 
încercase să-l ucidă? 

Unde era Hammond? 

Trebuia să ajungă la un telefon. Trebuia să sune la numărul lui 
Hammond şi să vorbească cu cineva, cu oricine i-ar fi putut da 
nişte răspunsuri. 

Deodată, Alex îşi dădu seama că trecătorii îl priveau cu 
atenţie. De ce? Era evident. Alerga - mă rog, mergea prea 
repede. Un om mergând grăbit la acea oră pe strada ceţoasă din 
Soho bătea la ochi. Nu-şi putea permite aşa ceva; îşi încetini 
mersul său la întâmplare şi traversă fără ţintă mai multe străzi 
necunoscute. 

Totuşi, oamenii continuau să-l privească ciudat. Despre ce era 
vorba? 

Apoi înţelese. Simţea sângele cald şiroindu-i pe obraz. Îşi 
aminti de durerea ascuţită din obraz atunci când uriaşele mâini 

ale negrului îl loviseră pe trotuar. Poate fusese zgâriat de un inel. 
Sau de o unghie... ce mai conta? Fusese rănit, iar acum sângera. 
Căută în buzunarul hainei o batistă. Toată porţiunea laterală a 
sacoului era sfâşiată. 

lar el fusese prea surprins ca să mai observe sau să simtă 
haina rupându-i-se ori sângele de pe faţă. 

lisuse! Ce privelişte! Un bărbat cu sacoul rupt şi cu obrajii 
însângeraţi, îndepărtându-se în grabă de locul unde îşi pierduse 
viaţa un negru în Soho. 

Mort? Decedat? 

Nu. Ucis. 

Dar pentru ei, metoda avea o semnificaţie aparte: o 
îmbrânceală violentă în mijlocul străzii, potrivită astfel încât să 
întâlnească bara de protecţie grea a unui Bentley aflat în plină 
viteză. 

La mijlocul blocului următor - care bloc? - zări o cabină 
telefonică. Una englezească, mai largă şi mai întunecată decât 
ruda ei americană. Grăbi pasul şi scoase câteva monede din 
buzunar. Intră în cabină; era întuneric, prea întuneric. De ce? Luă 
din buzunar bricheta metalică, ţinând-o strâns, ca pe un mâner, 
ca şi cum, dacă i-ar fi dat drumul, ar fi căzut într-o prăpastie. O 
aprinse, respiră adânc şi formă numărul la lumina flăcării. 

— Ştim ce s-a întâmplat, domnule McAuliff, răspunse o voce 
glacială. Poţi să-mi spui exact din ce loc suni? 

— Habar n-am. Am alergat... am traversat mai multe străzi. 

— E foarte important să ştiu unde eşti. Când ai plecat de la 
„Bufniţă”, în ce parte ai luat-o? 

— Am alergat, ce dracu'! Am alergat. Cineva a încercat să mă 
ucidă! 

— In ce parte ai alergat, domnule McAuliff? 

— Spre dreapta... vreo patru sau cinci blocuri. Apoi iarăşi la 
dreapta; pe urmă la stânga, cred că vreo două blocuri. 

— În regulă. Acum stai liniştit. Suni dintr-o cabină telefonică. 

— Da. Nu, la naiba, sun dintr-o cabină te/efonică!... Da. Pentru 
numele Domnului, spune-mi ce se întâmplă! Aici nu există plăci 
cu numele străzii; sunt în mijlocul blocului. 

— Te rog să te calmezi. 

Englezul îl înnebunea cu calmul său imperturbabil. 

— Cum sunt clădirile din afara cabinei? Dă-mi un indiciu 
oarecare. 

Vremea era ceţoasă, dar McAuliff descrise cât putu de bine 
magazinele şi clădirile întunecate. s 

— lisuse, asta-i tot ce pot spune. O să plec de aici. Incerc să 
găsesc un taxi, pe urmă vreau să-l văd pe unul dintre voi! Unde 
să mă duc? 

— Nu te duci nicăieri, domnule McAuliff! Tonul interlocutorului 
deveni categoric. Rămâi acolo unde te afli. Dacă există vreo 
lumină în cabină, stinge-o. Am priceput unde eşti. Venim să te 
luăm în câteva minute. 

Alex puse receptorul în furcă. Sigur, nu exista nici un bec în 
cabină. Derbedeii din Soho îl furaseră. Incercă să gândească. Nu 
primise nici un răspuns. Doar ordine. Alte ordine. 

Era o nebunie. Ultima jumătate de oră fusese demenţială. Ce 
făcea el? De ce se afla într-o cabină telefonică întunecată, cu 
faţa însângerată şi haina ruptă, tremurând şi temându-se să 
aprindă o ţigară? 

O nebunie! 

Lângă cabină se afla un bărbat care zornăia nişte monede în 
mână, mutându-şi greutatea de pe un picior pe altul, iritat. Omul 
îi ceruse lui McAuliff să aştepte în cabină, dar în acest caz s-ar fi 
putut ca individul de pe trotuar să protesteze vehement, 
atrăgând atenţia celorlalţi asupra lui. Dacă ar suna pe altcineva? 
Dar pe cine? Pe Alison? Nu... acum trebuia doar să se gândească 
la Alison, nu să vorbească cu ea. _ 

Se comporta ca un copil îngrozit! li era frică să se mişte, să 
iasă din cabină şi să-l lase pe bărbatul grăbit care-şi zornăia 
monedele să intre acolo. Nu, nu trebuia să se poarte astfel, 
învățase lecţia asta cu mulţi ani în urmă - cu secole în urmă - în 
Vietnam. Dacă rămâneai nemişcat riscai să devii o ţintă. Trebuia 
să fii adaptabil, în limitele bunului-simţ. Mai presus de orice, era 
necesar să-ţi foloseşti instinctele şi să fii în permanentă alertă. 
Să ai abilitatea şi capacitatea de a te mişca rapid, ăsta era lucrul 
cel mai important. 

lisuse! Asocia furia criminală din Vietnam cu incidentul 
petrecut pe o stradă lăturalnică din Soho. Trasa, de fapt, o 
paralelă şi se chinuia să se adapteze situaţiei. Dar dura al naibii 
de mult! 

Deschise uşa, îşi şterse faţa şi murmură nişte scuze către 
bărbatul ce-şi zornăia monedele în palmă. Se duse către o intrare 
mai retrasă, vizavi de cabină şi începu să aştepte. 

Bărbatul cu care vorbise la telefonul lui Hammond se ţinu de 
cuvânt. Aşteptarea nu fu lungă, iar Alex recunoscu automobilul 
cu care Hammond venise de câteva ori să se întâlnească cu el. 
Se apropie cu viteză constantă şi opri în faţa cabinei, cu motorul 
pornit. 

McAuliff părăsi intrarea întunecată şi se duse grăbit spre 
maşină. Uşa din spate se deschise, iar el urcă înăuntru. 

Şi îngheţă din nou. 

Pe bancheta din spate stătea bărbatul negru care trebuia să 
fie mort, un cadavru mutilat pe o stradă din faţa „Bufniţei 
Sfântului Gheorghe”! i 

— Da, domnule McAuliff. Eu sunt, zise omul. Imi cer scuze că 
te-am lovit, dar dumneata mi-ai ieşit în cale. Te simți bine? 

— O, Doamne! 

Alex înţepenise pe marginea banchetei, în vreme ce maşina 
porni, accelerând în josul străzii. 

— Credeam... adică am văzut... 

— Suntem în drum spre Hammond. O să înţelegi mai bine 
atunci. Stai liniştit. Ultima oră a fost pentru dumneata foarte 
obositoare. Din întâmplare, în mod cu totul neaşteptat. 

— Te-am văzut mort! 

Cuvintele îi scăpaseră fără voie de pe buze. 

— Ai văzut un negru ucis, la fel de masiv ca şi mine. 
Dezbăraţi-vă de prejudecata că toţi arătăm la fel. Nu e nici 
adevărat, nici prea măgulitor. Apropo, numele meu e Talion. 

McAuliff făcu ochii mari. 

— Nu, nu-i adevărat. Talion e numele unei pescării de lângă 
Victoria Park. În Kingston. 

Negrul râse încet. 

— Foarte bine, domnule McAuliff. Te-am pus la încercare. 
Fumezi? 

Alex luă recunoscător ţigara ce i se oferi. „Talion” aprinse un 
chibrit, iar McAuliff trase adânc fumul în piept, încercând să-şi 
recapete stăpânirea de sine. 

Işi privi mâinile. Se simţea profund tulburat. Ascundea capătul 
aprins al ţigării în căuşul palmei, aşa cum făcuse cu secole în 
urmă, ca ofiţer de infanterie în junglele din Vietnam. 


Merseră aproape douăzeci de minute, trecând în viteză pe 
străzile londoneze ce duceau spre periferia oraşului. McAuliff nu 

încercă să urmărească traseul privind pe fereastră; pur şi simplu 
nu-l interesa. Era concentrat asupra hotărârii pe care trebuia s-o 
ia. Intr-un sens mai profund, aceasta avea legătură cu imaginea 
mâinilor sale - care nu mai tremurau - făcute căuş în jurul ţigării. 
Pentru a o proteja de un vânt inexistent? Pentru a nu-şi trăda 
poziţia? Pentru a se feri de lunetiştii duşmanului? 

Nu. El nu era soldat, nici nu fusese vreodată cu adevărat. 
Interpretase rolul ăsta fiindcă nu existase altă cale de a 
supravieţui, în afară de supravieţuire, nu avea nici un motiv să 
lupte; nici un război nu fusese unul personal şi nici n-o să fie 
vreodată. Cu siguranţă nu cel al lui Hammond. 

— Am ajuns, domnule McAuliff, zise negrul care îşi spunea 
Talion. E un loc mai degrabă pustiu, nu-i aşa? 

Maşina intrase pe un drum aflat lângă un câmp pe care nu 
creştea nici un fir de iarbă. Era o întindere de pământ nivelat, de 
vreo două hectare, ce părea pregătit pentru ridicarea unei 
construcţii. Dincolo de teren se vedea malul unui râu; Alex 
presupuse că era Tamisa, aşa trebuia să fie. In depărtare se 
zăreau nişte clădiri mari, cubice, arătând ca nişte depozite. 
Depozite de-a lungul malului unui râu. Nu-şi dădea seama unde 
se aflau. 

Şoferul luă o curbă strânsă la stânga, iar maşina începu să se 
zgâlţâie pe terenul accidentat. Prin parbriz, McAuliff văzu în 
lumina farurilor două vehicule, la vreo sută de metri în faţă, 
amândouă berline. Maşina din dreapta avea interiorul luminat, în 
câteva secunde, şoferul parcă lângă al doilea automobil. 

McAuliff cobori şi îl urmă pe „Talion” spre berlina luminată. 
Ceea ce văzu îl derută, îl înfurie şi-i întări hotărârea de a se 
retrage din războiul lui Hammond. 

Agentul britanic stătea ţeapăn pe bancheta din spate, cu 
cămaşa şi pardesiul peste umeri şi cu mijlocul pieptului dezgolit 
acoperit de bandaje late. Avea ochii uşor întredeschişi, ceea ce 
însemna că fusese rănit destul de grav. Alex mai văzuse această 
imagine - cu sute de ani în urmă - îndeosebi după un atac la 
baionetă. 

Hammond fusese înjunghiat. 

— Te-am adus aici din două motive, McAuliff. Şi te asigur că a 
fost o acţiune riscantă, îi zise agentul lui Alex, care stătea lângă 
uşa deschisă. Te rog să ne laşi singuri, adăugă el, uitându-se la 
negru. 

— N-ar trebui să fii la spital? 

— Nu. Nu e o rană serioasă. S 

— Ai fost înjunghiat, Hammond, îl întrerupse McAuliff. Asta-i un 
lucru destul de serios. 

— Eşti melodramatic; nu e nimic grav. Sper că observi că sunt 
plin de viaţă. 

— Eşti norocos. 

— Norocul, domnule, n-are nici o legătură cu cele întâmplate! 
Aş vrea să-ţi intre în cap lucrul ăsta. 

— in regulă. Dumneata eşti Căpitanul Minune, inamicul 
indestructibil al oamenilor răi. 

— Sunt un veteran de cincizeci de ani, aflat în serviciul 
Majestății sale şi n-am fost niciodată foarte bun la fotbal... 
soccer, pentru dumneata. Hammond gemu în timp ce se apleca 
în faţă. Şi e foarte posibil să nu fi fost în bandajele astea strânse 
dacă mi-ai fi urmat instrucţiunile şi n-ai fi făcut o scenă pe ringul 
de dans. 

— Cum? 

— Insă dumneata m-ai determinat să mă depărtez de acel loc. 
Asta în primul rând. Din clipa în care a devenit clar că eram în 
pericol, acel pericol a şi fost înlăturat. In nici un moment nu mi- 
am primejduit viaţa. 

— Fiindcă pretinzi dumneata lucrul ăsta? Cu un bandaj lat de 
douăzeci şi cinci de centimetri care-ţi susţine abdomenul? Nu 
încerca să vinzi castraveți grădinarului. 

— M-am ales cu rana asta în panica pe care ai creat-o 
dumneata! Eram pe cale să realizez cel mai important contact 
din program, cel pe care voiam să-l faci dumneata. 

— Cu Halidon? 

— Aşa credem noi. Din nefericire, n-avem cum să verificăm. 
Vino cu mine. 

Hammond apucă strâns mânerul portierei şi, sprijinindu-se cu 
mâna dreaptă de scaunul din faţă, ieşi cu greu din maşină. Alex 
schiţă un gest de ajutor, deşi ştia că avea să fie refuzat. Agentul 
îl conduse pe McAuliff spre automobilul din faţă, scoțând, în timp 
ce se apropiau, o lanternă din buzunarul pardesiului. In umbră se 
zăreau câţiva oameni, cărora li se ordonă să se îndepărteze. 

In maşină se aflau două trupuri neînsufleţite: unul răsturnat 
peste volan, celălalt prăbuşit pe bancheta din spate. Hammond 
îndreptă fasciculul lanternei spre cele două cadavre. Amândoi 

erau bărbaţi, negri, de vreo treizeci şi cinci de ani, îmbrăcaţi în 
costume ieftine. McAuliff nu mai înţelegea nimic: nu existau 
semne de violenţă, nici geamuri sparte, nici sânge. Interiorul 
maşinii era curat, chiar paşnic. Cei doi morţi puteau să fi fost 
nişte funcţionari tineri care se odihneau într-o parcare, la 
jumătatea unei lungi călătorii de afaceri. Nedumerirea lui Alex se 
spulberă la următorul cuvânt al lui Hammond. 

— Cianură. 

— De ce? 

— Evident, nişte fanatici. Au preferat să moară decât să 
dezvăluie nişte informaţii... împotriva voinţei lor, desigur. Ne-au 
înţeles greşit. Totul a început în momentul când ai încercat atât 
de făţiş să ieşi după mine de la „Bufnița Sfântului Gheorghe”. 
Asta i-a alarmat prima dată; când m-au lovit... aici. 

Hammond arătă cu mâna spre bandaje. McAuliff nu încercă să- 
şi ascundă furia. 

— M-am cam săturat de afurisitele dumitale de ipoteze 
caustice! 

— Ţi-am spus că a fost riscant să te aduc aici... 

— Nu-mi mai spune poveşti! 

— Nu uita că, fără noi, speranţa dumitale de viaţă ar fi de 
patru luni - în cel mai fericit caz. 

— Conform versiunii dumitale. 

Dar versiunea agentului avea mai multă consistenţă decât 
putea să priceapă McAuliff în acel moment. Alex întoarse spatele 
neplăcutei privelişti. Fără un motiv anume, rupse bucata de stofa 
sfâşiată din haină şi se sprijini de capota maşinii. 

— Dacă tot mă faci răspunzător de atâtea rele, spune-mi ce s- 
a întâmplat în seara asta. 

Englezul se conformă. Cu câteva zile în urmă, agenţii MI 5 
depistaseră o a doua „forţă” implicată în mişcările lui Dunstone. 
Trei, poate patru subiecţi neidentificaţi ce apăreau mereu. Toţi 
erau negri. Li s-au făcut fotografii, li s-au reconstituit amprentele 
luate din restaurante sau de pe obiecte aruncate - pachete de 
ţigări, ziare şi altele - şi toate datele intraseră în computerele de 
la New Scotland Yard şi Serviciul de Emigrări. Nu fuseseră 
înregistraţi nicăieri; subiecţii erau „negativi” în relaţie cu firma 
Dunstone. Evident... apoi treaba se limpezise în cursul serii, când 
unul dintre subiecţi omorâse un om de la Dunstone, care-l 
urmărea. 

— Am ştiut atunci, zise Hammond, că ne orientasem corect; 
ţinta era clară. Rămânea să stabilim contactul efectiv, pentru a 
ne înţelege. Am cochetat chiar cu ideea de a aranja cât mai 
repede o întâlnire între dumneata şi aceşti oameni, poate în 
dimineaţa asta. Să hotărăşti atâtea lucruri într-un răstimp atât de 
scurt... 

Avu loc un prudent contact preliminar cu subiecţii: „atât de 
nevinovaţi şi plini de speranţe, încât aproape că le-am oferit ce 
mai rămăsese din imperiu. Sigur, îi îngrijora eventualitatea unei 
capcane”. 

Fusese fixată o întâlnire la „Bufnița Sfântului Gheorghe”. Să-l 
aducă pe american în Soho, la club, iar dacă decizia se dovedea 
greşită, McAuliff putea fi reţinut, odată aflat înăuntru, în caz 
contrar, împrejurările ar fi fost optime - toate părţile prezente. 

— Dar oamenii lui Warfield? întrebă Alex. Ai spus că şi-a dublat 
efectivul oamenilor care mă supraveghează. 

— Te-am minţit. Voiam să rămâi acolo unde te aflai. Warfield 
are un singur om care te urmăreşte. L-am făcut să-ţi piardă 
urma. Cei de la Dunstone au grijile lor: unul dintre oamenii lor a 
fost ucis. Nu puteai fi făcut răspunzător pentru asta. 

Evenimentele serii se derulau aşa cum anticipase Hammond: 
fără incidente. Agentul făcuse aranjamentele pentru masă - „îi 
cunoaştem aproape pe toţi cei cu care te întâlneai la Londra, 
amice” - şi aşteptase momentul prielnic. 

Apoi, într-o succesiune rapidă, toate datele problemei se 
modificaseră. Mai întâi fusese anunţul făcut de Alex privind 
plecarea peste două zile a echipei de prospectare - MI 5, în 
vreme ce corespondentul său peste hotare, MI 6, nu era pregătit 
la Kingston. Apoi veni informaţia că Warfield rostise numele 
„Halidon”, ceea ce, desigur, nu constituia o surpriză. Firma 
Dunstone trebuie să-i fi căutat înfuriată pe ucigaşii primei echipe 
de prospectare. Insă MI 5 nu bănuia că Dunstone ajunsese atât 
de departe. Următoarea breşă fusese agentul zăpăcit care se 
lovise de masă şi rostise cuvântul „Edinburgh” de două ori. 

— La fiecare douăzeci şi patru de ore folosim câte un cuvânt 
neobişnuit, care are o singură semnificaţie: „renunţă, pericol 
maxim”. Dacă este repetat, aceasta înseamnă pur şi simplu că 
acoperirea noastră a căzut. Sau a fost înţeleasă greşit. Atunci 
trebuie pregătite armele. 

In acel moment, Hammond înţelesese grava eroare ce fusese 

comisă. Agenţii săi îi îndepărtaseră pe oamenii lui Warfield, dar 
nu şi pe unul dintre negri. McAuliff fusese observat în compania 
lui Warfield la miezul nopţii, pentru o bună bucată de timp. La 
câteva minute după ce Alex intrase la „Bufniţa”, urmăritorul său 
negru apăruse şi el, alarmat de faptul că prietenii lui fuseseră 
prinşi într-o capcană. 

Confruntarea începuse în nebunia halucinantă de la „Bufnița 
Sfântului Gheorghe”. Hammond încercase să evite 
deznodământul fatal. Incălcase regulile. Nu era încă ora 2.30, 
dar, întrucât Alexander McAuliff fusese văzut cu el, nu-şi mai 
putea permite să aştepte. Incercase să stabilească o formă de 
legătură, să explice, să aplaneze izbucnirea de mânie. 

Aproape că reuşise, când unul dintre negri - mortul prăbuşit 
peste volan - îl văzuse pe McAuliff sărind de la masă şi 
aruncându-se în mulţime, împingând oamenii din calea lui şi 
căutându-l înnebunit pe Hammond. 

Priveliştea aceasta  stârnise panică, Hammond fusese 
înjunghiat, folosit ca scut şi împins pe uşa din spate spre alee de 
către doi dintre subiecţi, în vreme ce al treilea alergase în faţa 
clubului pentru a alerta maşina care trebuia să-i ia de acolo. 

— Ceea ce s-a întâmplat în următoarele câteva minute a fost 
în egală măsură un chin şi o alinare, zise Hammond. Oamenii mei 
nu m-ar fi lăsat singur în faţa primejdiei, aşa că, în clipa când am 
ieşit pe trotuar cu răpitorii mei, aceştia au fost reţinuţi. l-am 
urcat în maşina asta şi am plecat, sperând să restabilim buna 
înţelegere. Dar i-am permis, intenţionat, celui de-al treilea om să 
dispară - o dovadă de bună-credinţă din partea noastră. 

Apoi agenţii MI 5 plecaseră spre câmpul pustiu. Fusese 
chemat un doctor, pentru a-l îngriji pe Hammond. lar celor doi 
subiecţi - cu armele şi cheile maşinii confiscate - li se dăduse 
posibilitatea să se consulte între ei, în speranţa că aveau să-şi 
clarifice îndoielile în timp ce Hammond era bandajat. 

— Au făcut o ultimă încercare să fugă, însă nu aveau cheile 
maşinii. Aşa că şi-au luat fiolele sau tabletele mortale şi, odată 
cu ele şi vieţile. Până la urmă, n-au avut încredere în noi. 

McAuliff tăcu preţ de câteva clipe. Hammond nu întrerupse 
tăcerea. 

— lar „dovada dumitale de bună-credinţă” a încercat să mă 
ucidă. 

— Aşa se pare. A mai rămas un singur bărbat în Anglia pe care 


66 


trebuie să-l găsim: şoferul. Înţelegi că nu putem fi făcuţi 
răspunzători; ai nesocotit instrucţiunile noastre... 

— O să ajungem şi la asta, îl întrerupse McAuliff. Spuneai că 
m-ai adus aici din două motive. L-am înţeles pe primul: oamenii 
dumitale acţionează rapid şi garantează protecţia... dacă 
instrucţiunile nu sunt „nesocotite”. Alex imită pronunția lui 
Hammond. Care e cel de-al doilea motiv? 

Agentul veni direct în faţa lui McAuliff şi în lumina slabă, Alex 
observă intensitatea privirii lui. 

— O să-ţi spun că nu mai ai de ales şi că trebuie să continui 
colaborarea cu noi. S-au întâmplat prea multe. Eşti prea implicat. 

— Asta zicea şi Warfield. 

— Are dreptate. 

— Şi dacă refuz? Dacă, pur şi simplu, îmi fac bagajul şi plec? 

— Ai deveni suspect şi irecuperabil. Ai fi hăituit până-n pânzele 
albe. Crede-mă pe cuvânt, am mai văzut situaţii din astea. 

— Grozavă afirmaţie pentru un - cum îi zice - analist financiar? 

— Titluri, domnule McAuliff. Complet lipsite de importanţă. 

— Nu şi pentru soţia dumitale. 

— Te rog să... Hammond trase adânc aer în piept. Când începu 
să vorbească, nu puse o întrebare. Făcu o afirmaţie calmă, 
îndurerată. Ea te-a trimis după mine. 

— Da. 

Fu rândul lui Hammond să tacă. Şi al lui Alex să nu-l tulbure, în 
tot acest răstimp, McAuliff privi cum se chinuie agentul de 
cincizeci de ani să-şi vină în fire. 

— Oricum, rămâne faptul că ai nesocotit instrucţiunile. 

— Trebuie să fie o plăcere să trăiască cineva cu dumneata. 

— M-am obişnuit cu asta, răspunse Hammond cu răceală, în 
următoarele câteva luni, asocierea noastră o să fie foarte 
strânsă. Şi va trebui să faci exact ce-ţi spun. Altfel, vei fi un om 
mort. 


67 


PARTEA A DOUA 


Kingston 

Soarele roşu-arămiu părea o gaură arsă în tapiseria de un 
albastru neuniform a cerului de seară. Norii joşi erau tiviţi cu 
galben; deasupra se contura neantul vineţiu. Noaptea blândă a 
Caraibelor urma să se lase curând peste acea parte a lumii. La 
aterizarea avionului la Port Royal, avea să fie întuneric. 

McAuliff privea orizontul prin geamul fumuriu al hubloului. În 
fotoliul de lângă el, dormea Alison Booth. 

Familia Jensen se afla de partea cealaltă a avionului, iar Alex 
îşi zise că, pentru un cuplu ale cărui convingeri politice erau de 
centru-stânga, se acomodaseră cu o remarcabilă uşurinţă la 
facilităţile oferite de clasa întâi. Comandaseră cel mai bun vin, 
pateu de gâscă, rață cu portocale şi salată Malakof, de parcă 
numai asta ar fi mâncat de ani de zile. Alex se întrebă dacă nu 
cumva Warfield se înşela. Toate cunoştinţele sale cu vederi de 
stânga, în afara fostului bloc sovietic, erau lipsiţi de umor; nu 
însă şi familia Jensen. 

James Ferguson stătea singur pe un fotoliu din faţă. La 
începutul călătoriei, Charles Whitehall se aşezase lângă el, apoi 
se dusese în holul cel mare, găsise o cunoştinţă din Savanna-la- 
Mar şi rămăsese acolo. Ferguson pusese pe fotoliul neocupat o 
sacoşă din piele ce conţinea echipament fotografic. Schimba 
frecvent filtrele obiectivului, fotografiind cerul prin hublou. 

McAuliff şi Alison se aşezară şi ei la masa ocupată de Charles 
Whitehall şi prietenul său şi comandară câte un pahar de 
băutură. Amicul savantului negru era alb, bogat şi bea zdravăn. 
Mai moştenise şi câteva vechi proprietăţi din sud-estul Jamaicăi, 

iar lui Alex i se păru ciudat că Whitehall pierdea atâta vreme cu 
el. Nu-i făcea nici o plăcere să-l vadă pe Whitehall cum 
răspundea cu promptitudine observaţiilor banale şi deloc 
amuzante ale prietenului său alcoolic. 

Alison atinsese braţul lui McAuliff după al doilea pahar. Era un 
semnal de întoarcere la fotoliile lor; amândurora le fusese de- 
ajuns. 

Şi Alison? 

In timpul ultimelor zile petrecute la Londra, avusese atâtea 
lucruri de făcut, încât nu reuşise să se întâlnească cu ea de câte 
ori ar fi vrut. Fusese ocupat până peste cap cu probleme 
organizatorice: să cumpere şi să închirieze echipamente, să 
obţină vize pe paşapoarte, să afle câte vaccinuri trebuiau făcute 
(nu fusese necesar nici unul), să deschidă conturi bancare la 
Montego, Kingston şi Ocho Rios şi să calculeze cheltuielile 
suplimentare pentru o prospecţiune geologică de lungă durată. 
Dunstone nu se implicase direct, dar îl ajutase considerabil din 
umbră. Oamenii companiei îi spuseseră exact unde să se ducă şi 
cu cine să vorbească; iţele încurcate ale birocraţiei - 
guvernamentale şi comerciale - fuseseră descălcite. 

Intr-o seară convocase toată echipa - cu excepţia lui Sam 
Tucker, care avea să li se alăture la Kingston. Cinaseră la 
Simpsons. Fusese destul de plăcut; toţi erau profesionişti. Fiecare 
îi studiase pe ceilalţi şi făcuse comentarii elogioase la adresa 
activităţii ştiinţifice desfăşurate de aceştia. Whitehall primise 
cele mai multe laude - aşa cum se şi cuvenea. Era o adevărată 
celebritate, dacă se putea spune aşa. Ruth Jensen şi Alison 
păreau să se înţeleagă bine, lucru pe care McAuliff îl prevăzuse. 
Soţul lui Ruth, Peter, adoptase o atitudine părintească faţă de 
Ferguson, manifestând îngăduinţă faţă de neîncetatele ironii ale 
tânărului. Charles Whitehall fusese cel mai manierat, uşor distant 
şi foarte decent, cu un spirit erudit nuanţat şi o modestie 
netrucată. 

Dar Alison? Nu contramandase întâlnirea cu ea după nebunia 
de la „Bufnița Sfântului Gheorghe” şi tot ce-a urmat pe câmpul 
pustiu de la periferia Londrei. li inspira sentimente contradictorii. 
Îl irita faptul că ea nu-i vorbise despre activităţile dubioase ale 
fostului ei soţ. Dar nici nu accepta vaga temere a lui Hammond 
că s-ar putea să fie omul lui Warfield. N-avea sens. Ea nu era 
decât o persoană independentă ca şi el. Postura de emisar tăcut 

al lui Warfield i-ar fi afectat independenţa. Alison nu putea face 
una ca asta fără să se dea de gol. 

Incercă, totuşi, s-o determine să vorbească despre soţul ei. Ea 
îi răspundea cu clişee amuzant „civilizate”, cum ar fi „să nu mai 
răscolim cenuşa”, iar el nu insista. Nu voia, în acel stadiu al 
relaţiei lor, să discute despre David Booth cu el. 

Nu era relevant. 

— Doamnelor şi domnilor, se auzi o voce masculină, gravă, în 
difuzoarele avionului. Sunt căpitanul Thomas. Ne apropiem de 
coasta nord-estică a Jamaicăi; în câteva minute vom survola Port 
Antonio şi vom cobori spre aeroportul Palisados din Port Royal. 
Rugăm toţi pasagerii să-şi ocupe locurile în fotolii. E posibil să 
apară o mică turbulenţă deasupra lui Blue Mountains. Vom 
ateriza la opt şi douăzeci, ora locală. La Kingston, temperatura 
este de 17 grade, iar vizibilitatea e bună... 

După ce vocea calmă, puternică tăcu, McAuliff se gândi la 
Hammond. Dacă agentul britanic ar fi vorbit la un difuzor, glasul 
i-ar fi semănat mult cu acela al căpitanului Thomas, îşi spuse 
Alex. 

Hammond. 

McAuliff nu pusese capăt dezacordului lor temporar - cum îl 
caracterizase Hammond - într-un mod prea plăcut. Respinsese 
decizia severă a agentului ca Alex să procedeze aşa cum îl 
instruia Hammond invocând un argument neserios: urma să 
primească un milion de dolari de la Dunstone Limited şi avea de 
gând să-l obţină. De la Dunstone sau din altă parte. 

Hammond explodase. La ce-i foloseau două milioane de dolari 
unui geolog mort? Alex trebuia să se revanşeze într-un fel pentru 
avertismentele şi protecţia pe care le primea. Dar, în cele din 
urmă, Hammond recunoscuse că se simţea nevoia de altceva 
pentru motivarea colaborării lui Alexander. Supravieţuirea era 
ceva prea abstract, iar reversul ei nu se putea proba. 

In acea dimineaţă, McAuliff primi la hotel un formular de acord 
adus de către un comisionar angajat temporar; Alex îl 
recunoscuse pe bărbatul cu manta cafenie de pe strada High 
Holborn. Acordul stipula clauza rambursării, în eventualitatea 
„pierderii onorariului”, a sumei fixe de un milion de dolari. Dacă 
rămânea - iar el spera din tot sufletul să fie aşa - urma să 
primească banii. Expediase documentul la New York. 

Hammond. 

Se întrebă care era explicaţia; ce clarificări putea aduce o 
soţie a cărei voce şoptită ascundea atâta teamă? Se gândi la 
viaţa personală a lui Hammond, deşi pricepea instinctiv că, 
indiferent de natura întrebării pe care i-ar fi pus-o, n-ar fi primit 
niciodată răspuns. 

Aşa era Hammond. Poate că toţi oamenii care lucrau în 
aceeaşi branşă aveau ceva în comun. Oameni din umbră; soțiile 
lor - trăind în nesfârşite tuneluri de frică. Spaţii ale fricii. 

Pe urmă mai era şi... 

Halidon. 

Ce însemna oare? Ce era? 

Era o organizaţie a negrilor? 

Poate da, poate nu, spusese Hammond. Cel puţin, nu numai 
asta. Avea prea multe surse de informaţii, prea mare influenţă în 
sectoare puternice. Se vehiculau prea mulţi bani. 

Cuvântul acela ieşise la iveală în împrejurări ciudate, de-a 
dreptul oribile. Agentul britanic ce făcuse parte din echipa 
anterioară de prospectare fusese unul din cei doi bărbaţi morţi 
într-un incendiu izbucnit într-o tabără de pe malul râului Martha 
Brae, în adâncul regiunii Cock Pit. 

Existau dovezi în sensul că cei doi membri morţi ai echipei 
încercaseră să scoată echipamentul din foc, se asfixiaseră cu 
fumul şi arseseră în infernul de bambus. 

Dar mai era ceva; ceva atât de cumplit, încât până şi 
Hammond avusese o ezitare înainte de a-i povesti ce se 
întâmplase. 

Cei doi bărbaţi fuseseră legaţi de crengi de bambus, pe 
trunchiuri, separate, fiecare aflat lângă echipamentul de 
prospecţiune. Oamenii arseseră de vii, pentru simplul motiv că 
nici unul nu putuse fugi de acolo. Dar agentul lăsase un mesaj, 
un singur cuvânt zgâriat pe carcasa metalică a unui geoscop. 

Halidon. 

Examinarea microscopică aruncase o ultimă lumină asupra 
poveştii de groază: se găsiseră particule de smalţ dentar uman. 
Agentul zgâriase literele cu dinţii lui sparţi. 

Halidon... răsărit sfânt. 

Definiţie necunoscută. Un cuvânt? Un nume? Un om? Un sunet 
de trei măsuri? 

Ce însemna? 

— E minunat, nu-i aşa? zise Alison, privind dincolo de el, pe 

geam. 

— Te-ai trezit? 

— Cineva a deschis un aparat de radio şi un bărbat vorbea... 
tot timpul. Zâmbi şi îşi întinse picioarele lungi. Apoi căscă, iar 
sânii i se ridicară sub mătasea albă a bluzei. McAuliff o privea. lar 
ea, simţindu-i privirea, zâmbi din nou - amuzată, nu provocator. 
Relevanţa, doctor McAuliff. iți aminteşti? 

— Cuvântul ăsta o să-ţi producă necazuri, doamnă Booth. 

— N-o să-l mai pronunţ. Şi când te gândeşti că nu l-am prea 
folosit înainte de a te cunoaşte. 

— Imi place legătura; să nu încetezi să-l rosteşti. 

Ea râse şi îşi luă agenda de pe braţul fotoliului. 

Urmă o serie de mişcări de ridicare şi coborâre, în timp ce 
avionul intra în zona de turbulenţă aeriană. O depăşiră curând, 
însă, pe când o traversau, geanta deschisă a lui Alison ateriză în 
poala lui Alex. Un ruj de buze, pudră, chibrituri şi un tub scurt, 
gros căzură şi se împrăştiară între picioarele lui McAuliff. Urmă 
un moment de ezitare. O agendă deschisă oferea un avantaj 
nemeritat unui privitor străin, fiind oarecum o extensie 
neprotejată a intimităţii cuiva. lar Alison nu era genul de om care 
să se aplece repede între picioarele unui bărbat pentru a-şi 
strânge lucrurile. 

— N-a căzut nimic pe podea, spuse încurcat Alex, întinzându-i 
lui Alison geanta. Uite. 

Luă rujul şi pudra cu mâna stângă, iar cu dreapta apucă tubul 
gros care, la prima vedere, părea să aibă o semnificaţie specială. 
Totuşi, când îi căzură ochii pe învelitoare, semnificaţia deveni 
alta. Tubul era o armă, un spray. Pe suprafaţa cilindrului fuseseră 
imprimate cuvintele: 


CONŢINE GAZ 312 

NUMAI PENTRU UZUL ARMATEI ŞI/SAU AL POLIŢIEI 
NUMĂRUL AUTORIZAŢIEI 4316 

ÎNREGISTRAT: 1-6. 


Numărul autorizaţiei şi data fuseseră scrise de mână, cu 
cerneală. Oficialităţile britanice autorizaseră folosirea sprayului 
cu gaz în urmă cu o lună. 

Alison luă tubul din mâna lui. 

— Mulţumesc, fu tot ce spuse. 

— Ai de gând să deturnezi avionul? Obiectul ăsta pare să 

producă efecte letale. 

— Fetele de la Londra au problemele lor... femeile din ziua de 
azi. Au fost nişte incidente în blocul unde locuiesc. Poţi să-mi dai 
o ţigară? Mă simt puţin derutată. 

— Sigur. 

McAuliff vâri mâna în buzunarul cămăşii şi luă pachetul de 
ţigări, scoțând una pentru ea. l-o aprinse, apoi vorbi încet, foarte 
blând. 

— De ce mă minţi, Alison? 

— Nu te mint. Cred că nu-i frumos din partea dumitale să 
gândeşti aşa. 

— Ah, încetează. 

Zâmbi, încercând să diminueze gravitatea întrebării sale. 

— Poliţia, mai ales cea londoneză, nu furnizează spray un cu 
gaz pentru a pune capăt „incidentelor”. lar tu nu arăţi ca un 
colonel din personalul auxiliar feminin al armatei. 

In timp ce vorbea, Alex avu brusc senzaţia că poate greşea. 
Nu cumva Alison Booth era emisarul lui Hammond? Nu al lui 
Warfield, ci al serviciilor britanice de informaţii? 

— Se fac excepţii. Serios, Alex. 

Îl privi în ochi; nu minţea. 

— Pot să risc o presupunere? Un motiv? 

— Cum vrei. 

— David Booth? 

Ea privi în zare, trăgând adânc din ţigară. 

— Ai aflat despre el. Din cauza asta mi-ai pus atâtea întrebări 
aseară. 

— Da. Credeai că n-aş fi aflat? 

— Nu-mi păsa... nu, nu-i adevărat; cred că voiam să afli, dacă 
asta mă ajuta să obţin slujba. Dar nu-ţi puteam spune eu. 

— De ce nu? 

— O, Doamne, Alex! Chiar tu ai spus; aveai nevoie de cei mai 
buni specialişti, nu de oameni cu probleme personale. După 
toate probabilitățile, m-ai fi şters imediat de pe listă. 

Zâmbetul îi dispăruse. Pe chip i se citea doar îngrijorarea. 

— Acest Booth trebuie să fie un tip dat naibii. 

— E un om foarte bolnav, foarte vicios. Dar îl pot ţine în frâu 
pe David. Intotdeauna am reuşit. E de o laşitate extraordinară. 

— Aproape toţi oamenii vicioşi sunt aşa. 

— Nu ştiu dacă se poate generaliza. Dar nu e vorba despre 

David. Ci de omul pentru care a lucrat. 
— Cine? 
— Un francez. Un marchiz. Numele lui e Chatellerault. 


Echipa luă taxiuri separate spre Kingston. Alison rămase în 
urmă cu McAuliff, care se ocupă de echipament cu ajutorul celor 
din Ministerul jamaican al Educaţiei. Alex încerca, faţă de 
jamaicani, acelaşi vag resentiment pe care-l avusese faţă de 
oamenii de ştiinţă de la Londra; numai că acum era vorba şi de 
culoarea pielii. Nu existau şi acolo geologi negri? Păreau să 
gândească localnicii. 

Această impresie îi fu întărită de vameşii îmbrăcaţi în uniforme 
kaki. Ei insistară să examineze fiecare balot, fiecare cutie, de 
parcă ar fi conţinut cele mai periculoase mărfuri de contrabandă 
imaginabile. Hotărâseră să aplice cu minuţiozitate legea, în 
vreme ce McAuliff stătea neputincios lângă ei. 

O oră şi jumătate mai târziu, întregul echipament fusese 
verificat şi marcat, înainte de a fi transportat la Aerodromul 
Boscobel din Ocho Rios. Nervii lui McAuliff erau atât de încordaţi, 
încât scrâşnea din dinţi şi transpira abundent. O prinse de braţ 
pe Alison şi se îndepărtară spre terminal. 

— Pentru numele Domnului, Alex, îmi rupi cotul! zise Alison cu 
răsuflarea tăiată, încercând să-şi stăpânească râsul. 

— Scuze... îmi cer scuze. Blestemaţii ăştia îşi închipuie că sunt 
stăpânii lumii! Tică/oşii! 

— E insula /or... 

— Nu sunt dispus să ascult predici anticolonialiste, o 
întrerupse el. Mai curând aş bea ceva. Hai să ne oprim la bar. 

— Şi bagajele noastre? 

— lisuse! Am uitat. Pe-aici, dacă-mi amintesc bine, spuse Alex, 
arătând spre o uşă din dreapta. 

— Da, răspunse Alison. Nu „Sosiri”. Cunosc altă semnificaţie a 
termenului. 

— Să fii calmă. Primul meu ordin în calitate de şef al tău e să 
nu scoţi o vorbă înainte de a ne recupera bagajele. In tot acest 
timp eu o să ţin un pahar cu băutură în mână. 

Dar, împrejurările impuseră revocarea ordinului lui McAuliff. 
Bagajele lor nu se vedeau nicăieri. Şi se părea că nimeni nu ştia 
unde puteau fi; tot calabalâcul pasagerilor de la cursa 640 fusese 
ridicat. Cu o oră în urmă. 

— Noi am fost în acel avion. N-am preluat bagajele. Aşa că 
trebuie să fie o neînțelegere, îi zise tăios Alex funcţionarului 
responsabil cu bagajele. 

— Păi, uită-te, şefu', răspunse jamaicanul, iritat de insinuarea 
americanului privind incompetenţa lui. Toate valizele luate - 
nimic rămas. Cursa şase patruzeci a fost aici, şefu'! Nu în alt loc. 

— Vreau să vorbesc cu reprezentantul companiei British Air. 
Unde e? 

— Cine? 

— Şeful tău, fir-ar să fie! 

— Eu şefu'! replică înfuriat negrul. 

Alex se stăpânea cu greu. 

— Ascultă, s-a făcut o încurcătură. Compania aeriană e 
răspunzătoare, asta vreau să zic. 

— Eu nu cred, şefu', spuse funcţionarul bătând în retragere şi 
întorcându-se către un telefon. Sun la British Air. 

— Chiar te rog. McAuliff îi şopti lui Alison: Probabil că bagajele 
noastre sunt în drum spre Buenos Aires. 

Aşteptară până când omul termină scurta conversaţie 
telefonică. 

— Uite, şefu'. Funcţionarul îi întinse telefonul lui Alex. 
Vorbeşte, te rog. 

— Alo. 

— Doctor McAuliff? zise o voce de britanic. 

— Da, McAuliff. 

— N-am făcut decât să urmăm instrucţiunile din nota 
dumneavoastră, domnule. 

— Ce notă? 

— Cea adresată serviciului pentru clasa întâi. Şoferul ne-a 
adus-o. Taxiul. Bagajele dumneavoastră şi ale doamnei Booth au 
fost duse la Courtleigh Manor. Aşa aţi cerut, nu-i aşa, domnule? 

Vocea rostea cuvintele răspicat, de parcă vorbitorul s-ar fi 
adresat cuiva care băuse prea mult şi nu mai era în stare să 
priceapă. 

— Inţeleg. Da, e-n regulă, zise Alex calm. 

Inchise telefonul şi se întoarse spre Alison. 

— Bagajele noastre au fost duse la hotel. 

— Zău? Ce bine! 

— Nu, nu cred că-i bine, răspunse McAuliff. Hai să căutăm 
barul ăla. 

Se aşezară la o masă dintr-un colţ al sălii de aşteptare a 
aeroportului. Un chelner în jachetă roşie le aduse băuturile, 
murmurând un cântec popular jamaican. Alex se întrebă dacă 
departamentul turistic al insulei îi instruise pe toţi cei care-i 
serveau pe străini să fredoneze cântece şi să se mişte în ritmul 
lor. Îşi luă paharul şi aproape că-l dădu pe gât. Observă că 
Alison, care nu se dădea în vânt după băutură, părea la fel de 
nerăbdătoare să bea ceva. 

Luând în calcul toate elementele - toate era posibil ca bagajul 
lui să fi fost furat. Nu al ei. Dar în notă erau precizate valizele lui 
şi ale doamnei Booth. 

— Mai ai şi alte piese de artilerie la tine? întrebă iute Alex. 
Cum e sprayul ăla? 

— Nu. De altfel, detectoarele de metal ar fi declanşat alarma. 
lar pe ăsta l-am declarat la vamă. 

Alison arătă spre geanta ei. 

— Da, sigur, murmură el. 

— Constat că eşti de un calm remarcabil. Credeam că o să 
telefonezi la hotel, să vezi dacă au ajuns bagajele... a, nu pentru 
mine. Eu nu călătoresc cu bijuteriile Coroanei. 

— O, Doamne, scuză-mă, Alison. 

Işi trase fotoliul şi dădu să se ridice. 

— O să sun chiar acum. 

— Nu, te rog. 

Ea se întinse şi îşi puse mâna peste a lui. 

— Mă gândesc că toate acţiunile tale izvorăsc dintr-un motiv 
anume. Nu vrei să pari supărat. Cred că ai dreptate. Dacă 
bagajele s-au pierdut, pot înlocui tot ce aveam acolo chiar în 
dimineaţa asta. 

— Eşti foarte înţelegătoare. Mulţumesc. 

Ea îşi retrase mâna şi bău din nou. El îşi schimbă poziţia în 
fotoliu, îndreptându-şi privirea spre interiorul holului. Incepu să-i 
examineze discret pe cei aflaţi la celelalte mese. 

Holul hotelului era pe jumătate ocupat. Din locul unde se afla, 
în colţul de vest al încăperii, Alex putea vedea aproape fiecare 
masă. Le examină cu atenţie, întrebându-se, aşa cum se 
întrebase cu două nopţi în urmă, pe High Holborn, cine putea fi 
interesat de persoana /ui. 

La intrarea slab luminată se observă o mişcare. McAuliff se 

uită într-acolo şi văzu în cadrul uşii silueta unui bărbat solid, 
îmbrăcat cu o cămaşă albă, fără haină. Vorbea cu o stewardesă, 
dând uşor din cap în semn de refuz, în timp ce privea înăuntru. 
Deodată, Alex clipi şi se uită mai atent la bărbat. 

II cunoştea. 

II întâlnise ultima dată în Australia, pe Kimberly Plateau. | se 
spusese că omul se retrăsese în Jamaica. 

Robert Hanley - un pilot. 

Hanley stătea la intrarea în hol, căutând pe cineva. lar Alex 
înţelese instinctiv că era vorba despre el. 

— Scuză-mă, îi spuse el lui Alison. E acolo un tip pe care-l 
cunosc. Dacă nu mă înşel, cred că pe mine mă caută. 

În timp ce-şi croia drum printre mesele şi umbrele din 
încăpere, McAuliff îşi zise că era oarecum normal ca Robert 
Hanley, dintre toţi oamenii din Caraibe, să fie implicat în acea 
afacere. Hanley, omul deschis, care avea de-a face cu o lume 
tainică fiindcă era, mai presus de orice, un om de încredere. Un 
om vesel, însă şi dur în acelaşi timp, un profesionist a cărui 
experienţă era mult mai vastă în raport cu misiunea ce-i fusese 
încredinţată. Cineva care supravieţuise în mod miraculos şase 
decenii, deşi, după toate semnele, de-abia ar fi putut trăi patru. 
Totuşi, Robert Hanley nu părea mai vârstnic de patruzeci şi cinci 
de ani. Nici măcar părul tuns scurt, blond-roşcat nu-i albise. 

— Robert! 

— Alexander! 

Cei doi bărbaţi îşi strânseră mâinile şi se bătură pe umeri. 

— l-am spus doamnei care mă însoţeşte că probabil pe mine 
mă cauţi. Sincer vorbind, sper să mă fi înşelat. 

— Ar fi fost bine, prietene. 

— De asta mă temeam. Despre ce e vorba? Hai înăuntru. 

— Imediat. Să-ţi dau mai întâi vestea. N-aş vrea ca doamna să 
te ia la întrebări. 

Hanley îl duse pe Alex dincolo de uşă; se opri lângă un zid. 

— E vorba despre Sam Tucker. 

— Sam? Unde e? 

— Asta-i problema, prietene. Nu ştiu. Sam a venit cu avionul la 
Mo'Bay acum trei zile şi m-a sunat la Port Antonio; băieţii din Los 
Angeles i-au spus că o să fiu acolo. Eu mi-am luat zborul spre el, 
fireşte şi întâlnirea a fost nemaipomenită. N-o să intru în 
amănunte. În dimineaţa următoare, Sam a coborât în holul 

hotelului să-şi ia un ziar, cred. De atunci nu s-a mai întors. 

Peste o oră, Robert Hanley trebuia să se întoarcă la Port 
Antonio cu avionul. Se înţelesese cu McAuliff să nu-i vorbească 
lui Alison despre Sam Tucker. Hanley promisese să-l caute în 
continuare pe Sam; el şi cu Alex urmau să păstreze legătura. 

Cei trei luară un taxi de la Port Royal spre Kingston, la 
Courtleigh Manor. Hanley rămase în maşină şi se duse la micul 
aerodrom Tinson Pen, unde îşi ţinea avionul. 

La recepţia hotelului, Alex întrebă nonşalant, dar nu şi 
nepăsător: 

— Bagajele noastre au sosit? 

— Sigur că da, domnule McAuliff, răspunse funcţionarul, 
ştampilând formularele de înregistrare şi făcând semn unui 
hamal. Cu câteva minute în urmă. Le-am dus în camerele 
dumneavoastră, care sunt alăturate. 

— Câtă atenţie, zise Alex încet, întrebându-se dacă Alison îl 
auzise pe omul de la recepţie. 

Funcţionarul nu vorbise tare, iar Alison se afla în celălalt capăt 
al biroului şi răsfoia broşurile turistice. Apoi se uită la McAuliff; 
auzise. Pe chip avea o expresie neutră. 

Cinci minute mai târziu, ea deschise uşa dintre cele două 
camere, iar Alex înţelese că nu mai avea rost să facă speculaţii. 

— Am făcut aşa cum mi-aţi ordonat, domnule şef, zise Alison, 
intrând. N-am atins... 

McAuliff ridică repede mâna, făcându-i semn să tacă. 

— Patul, comoara mea! Eşti o minune, iubire! 

Chipul lui Alison avea o expresie deconcertată. Fu un moment 
stânjenitor, pentru care el nu era pregătit; nu se aşteptase ca ea 
să vină din proprie iniţiativă în camera lui. Totuşi, n-avea rost să 
rămână nemişcat, cu un aer stupid. 

Vâri mâna în buzunarul hainei şi scoase un mic instrument 
metalic, de dimensiunile unui pachet de ţigări. Era unul dintre 
cele câteva obiecte pe care i le dăduse Hammond. (Tot el vorbise 
cu cei de la British Airways la Londra, pentru a-l scuti de 
necesitatea de a declara obiectele metalice aflate asupra sa.). 

Micuța cutie metalică reprezenta un aparat electronic de 
analiză, ce funcţiona cu o baterie miniaturizată de mare voltaj, în 


79 


ciuda simplităţii modului de utilizare, avea un mecanism 
complex, iar Hammond pretindea că era folosit frecvent în 
ultimul timp. Detecta prezenţa dispozitivelor electronice de 
ascultare, aflate în interiorul unei suprafeţe de vreo şapte metri 
pătraţi. Alex intenţionase să pună în funcţiune aparatul imediat 
după intrarea în cameră. In schimb, deschisese distrat uşile de la 
micul balcon şi aruncase o privire spre Blue Mountains, a căror 
siluetă întunecată se profila maiestuos pe fundalul nopţii senine 
din Kingston. 

Alison Booth privi atentă aparatul, apoi pe McAuliff. Teama şi 
furia i se citeau în privire, dar avu prezenţa de spirit să nu spună 
nimic. 

Aşa cum fusese învăţat, Alex porni instrumentul şi începu să 
descrie în aer semicercuri laterale şi verticale, pornind din cel 
mai îndepărtat colţ al camerei. La fel trebuia să procedeze şi în 
celelalte trei colţuri. Se simţea stânjenit, aproape ridicol, în timp 
ce-şi flutura încet braţul prin aer, de parcă ar fi acordat cine ştie 
ce binecuvântare ocultă. 

Apoi, dintr-odată, stinghereala îi dispăru. Simţi în schimb o 
durere deasupra stomacului, ca o împunsătură ascuţită, iar 
respiraţia i se opri şi ochii i se aţintiră asupra acului subţire de pe 
ecranul aparatului. II mai văzuse deseori mişcându-se, în timpul 
exerciţiilor făcute cu Hammond; fusese curios, chiar fascinat de 
mişcările sale tremurate, ezitante. Acum însă era înfricoşat. 

Nu se mai afla la o şedinţă de antrenament într-o cameră 
izolată şi sigură, cu Hammond explicându-i răbdător şi meticulos 
importanţa zonelor de suprapunere. Acum se confrunta cu 
realitatea; niciodată nu crezuse că aşa ceva chiar avea să i se 
întâmple. Până acum, totul fusese cumva improbabil. 

Totuşi, în acel moment, sub ochii lui, acul subţire oscila cu 
minusculă violenţă. Senzorii fini semnalau prezenţa unui intrus. 

Undeva, în imediata sa apropiere se afla un obiect străin, cu 
funcţia de a transmite tot ce se vorbea în acea cameră. 

Îi făcu semn lui Alison; ea se apropie cu prudenţă. El gesticulă 
şi îşi dădu seama că mimica lui părea cea a unui participant lipsit 
de imaginaţie la un concurs de ghicitori. Arăta spre aparat, apoi 
spre buzele lui. Când ea vorbi, se simţi ca uni idiot. 

— Mi-ai promis că ieşim să bem ceva în grădina aia grozavă 
de la parter. Putem amâna celelalte treburi... iubire. 

Rostise cuvintele calm, cu simplitate. Totul sunase foarte 

credibil. 

— Ai dreptate, răspunse el, simțind că n-are vocaţie de actor. 

Numai să fac un duş. 
_ Se duse repede la baie şi dădu drumul apei să curgă în cadă. 
Impinse uşa până când rămase întredeschisă; zgomotul apei nu 
era foarte puternic. Se întoarse în locul unde stătuse şi continuă 
să manevreze aparatul, reducând amploarea semicercurilor în 
funcţie de mişcarea acului şi încercând să localizeze obiectul, aşa 
cum îl învățase Hammond. 

Singura surpriză o constitui faptul că luminiţa roşie a 
aparatului îl îndrumă exact deasupra valizei sale, aflată lângă 
perete, printre celelalte bagaje. 

Luminiţa roşie indica prezenţa obiectului la treizeci de 
centimetri de instrument. 

li dădu aparatul lui Alison şi deschise cu prudenţă valiza. 
Scoase lucrurile din ea - cămăşi, ciorapi şi lenjerie - şi le puse - 
de fapt, le aruncă - pe pat. Când valiza fu mai mult goală decât 
plină, trase de banda elastică şi îşi trecu degetele peste interiorul 
husei din piele. 

McAuliff ştia ce să caute; Hammond îi arătase zeci de 
microfoane, cu diverse forme şi dimensiuni. 

Îl găsi. 

Era prins de căptuşeala exterioară: o mică protuberanţă de 
mărimea unui buton acoperit cu piele. Îl lăsă acolo, aşa cum îl 
învățase Hammond şi continuă să examineze restul valizei, în 
căutarea celui de-al doilea microfon. 

II găsi şi pe acela. Pe partea opusă. 

Luă aparatul de la Alison, se depărtă de bagaje şi începu să 
descrie rapid „semicercuri” prin restul încăperii. Aşa cum îi 
spusese Hammond că s-ar putea întâmpla, acul instrumentului 
nu se mai mişcă. Deoarece, dacă un transmiţător era fixat pe un 
obiect portabil, faptul demonstra că acela era singurul dispozitiv 
în funcţiune. 

Restul camerei era curat. Hammond folosise cuvântul „steril”. 

McAuliff se duse în baie; nici acolo nu era nimic. Inchise 
robinetele şi strigă spre Alison: 

— Ai despachetat? 

De ce dracu' spusese asta? Dintre toate stupizeniile... 

— Sunt deprinsă cu expedițiile de prospectare, veni răspunsul 
relaxat. Toate hainele mele sunt din materiale sintetice. Dar aş 

vrea să văd grădina aia grozavă. Grăbeşte-te. 

Impinse uşa de la baie şi o văzu închizând balconul şi trăgând 
draperiile peste geamul înalt până la tavan. Alison Booth făcea 
exact ce trebuia, îşi zise el. Hammond îi repetase deseori 
indicaţia: După ce găseşti un microfon, verifică zona din jur, 
gândeşte-te că s-ar putea să existe şi o supraveghere vizuală. 

leşi din baie; ea îl privi... Nu, se gândi el, de fapt, îl fixa cu 
privirea. 

— Bun, spuse ea. Ai terminat. Am impresia că nu ţi-ai ras toată 
barba, dar arăţi acceptabil. Hai să mergem... iubire. 

După ce ieşiră pe coridor, Alison îi luă braţul şi se îndreptară 
spre lift. El încercă să vorbească de câteva ori, însă de fiecare 
dată ea îl întrerupse. 

— Aşteaptă până ajungem jos, îi spuse ea în şoaptă. 

In grădină, după ce se aşezară, Alison ceru să fie mutaţi la altă 
masă, aflată în capătul opus. Una care, observă Alex, nu avea 
plante sau palmieri în apropiere. Nu se aflau acolo mai mult de 
zece cupluri, nici un bărbat singur şi nici o femeie neînsoţită. 
McAuliff avu senzaţia că Alison examinase cu atenţie fiecare 
pereche. 

Sosiră băuturile; chelnerul plecă, iar Alison Booth începu să 
vorbească: 

— Cred că e momentul să stăm de vorbă... despre lucruri pe 
care nu le-am discutat. 

Alex îi oferi o ţigară. Ea refuză, dar el îşi aprinse una. Câştiga 
astfel câteva secunde înainte de a răspunde, amândoi fiind 
conştienţi de lucrul ăsta. 

— Scuză-mă pentru ce-ai văzut în cameră. N-aş vrea să dai 
prea mare importanţă celor întâmplate. 

— Ar fi amuzant, iubitule, numai ca tu erai aproape isterizat. 

— Ce drăguţ! 

— Ce anume? 

— Ai spus „iubitule”. 

— Te rog. Putem să rămânem în plan profesional? 

— Dumnezeule! Tu poţi? 

— Eu sunt geolog. Tu ce eşti? 

McAuliff o ignoră. 

— Ai spus că eram... tulburat sus. Ai dreptate. Dar m-a 
surprins calmul tău. Ai făcut exact ce trebuia, în vreme ce eu 
scotoceam prin cameră. 

— De acord. Scotoceai... Alex, ţi s-a cerut cumva să mă 
angajezi pentru expediţia asta? 

— Nu. Mi s-a spus să mă gândesc de două sau trei ori înainte 
de a te accepta. g 

— Putea să fie vorba despre un complot. Imi doream cu 
disperare această slujbă; aş fi fost în stare să mă culc cu tine 
pentru a o obține. 

— Nu s-au făcut presiuni asupra mea în ceea ce te priveşte. 
Am fost doar avertizat. Şi asta din cauza preocupărilor colaterale 
ale fostului tău soţ, ceea ce ar explica proveniența banilor pe 
care-i are. Spun „bani”, fiindcă probabil nu pot fi consideraţi 
venituri. 

— Explică proveniența tuturor banilor lui, care nu sunt 
declaraţi drept venit. Şi nu cred în ruptul capului că Facultatea 
de Geofizică a Universităţii din Londra putea să aibă acces la 
asemenea informaţii. Cu atât mai puţin Societatea Regală. 

— Te  înşeli. O mare parte din banii destinaţi acestei 
prospecţiuni constituie o subvenție guvernamentală, acordată 
prin intermediul Societăţii şi al Universităţii. lar când guvernul 
cheltuieşte nişte bani, se interesează de oameni şi de statele de 
plată. 

McAuliff fu plăcut surprins de propriul răspuns. Vorbise aşa 
cum îl instruise Hammond, dând o replică spontană şi logică. 
Oferă întotdeauna adevăruri parțiale, cu aparență firească... 
acestea fuseseră cuvintele lui Hammond. 

— Să trecem peste această apreciere discutabilă, tipică pentru 
mentalitatea americană, zise Alison, căutându-şi ţigările. Cred că 
o să-mi dai o explicaţie în privinţa celor întâmplate sus. 

Sosise momentul, se gândi Alex, întrebându-se dacă avea să 
se descurce după cum îi spusese Hammond: Să reduci orice 
explicaţie la doar câteva cuvinte, pline de bun-simţ şi simplitate 
şi să nu divaghezi. li aprinse ţigara şi vorbi pe un ton nepăsător: 

— Există o sumedenie de tertipuri politice în Kingston, în 
marea lor majoritate mărunte, dar şi mai dure. Implicaţiile 
acestei prospecţiuni sunt foarte controversate. Resentimente 
legate de origine, gelozii, genul ăsta de lucruri. Ai văzut ce s-a 
întâmplat la vamă. Există oameni în stare să ucidă pentru a ne 
discredita. Mi s-a dat afurisitul ăla de aparat pentru a-l folosi în 
cazul în care aş fi considerat că se întâmplă ceva neobişnuit. Aşa 
am crezut şi am avut dreptate. 

Alex bău ce mai rămăsese în pahar şi urmări reacţia femeii, îşi 
dăduse toată silinţa să pară sincer. 

— Adică, în legătură cu bagajele noastre, spuse Alison. 

— Da. Nota aia n-avea nici o noimă, iar funcţionarul de la 
recepţie a spus că valizele noastre ajunseseră cu puţin înainte de 
a veni noi. Dar fuseseră luate de la aeroport cu aproape două ore 
mai devreme. 

— Inţeleg. Şi o  prospecţiune geologică poate provoca 
asemenea acte necugetate? Asta-i greu de admis, Alex. 

— Nu şi dacă examinezi mai atent situaţia. De ce se fac 
prospecţiuni? Care e, în general, justificarea lor? Oare nu aceea» 
că cineva - nişte oameni - intenţionează să construiască ceva? 

— Nu şi cei care ne plătesc. Cercetarea e întinsă pe o arie mult 
prea mare. Aş spune că e o treabă evident ştiinţifică. Orice 
altceva ar fi... Alison se opri, uitându-se în ochii lui McAuliff. 
Doamne Sfinte! Dacă e vorba despre altceva, e pur şi simplu de 
necrezut! 

— Poate că sunt unii care cred. Şi dacă e aşa, ce presupui că 
ar face? Alex îi făcu semn chelnerului, ridicând două degete 
pentru a comanda alt rând de băutură. Alison Booth rămăsese cu 
gura căscată de uimire. 

— Milioane şi milioane şi milioane, zise ea încet. Ar cumpăra 
tot ce se vede înjur! 

— Numai dacă ar fi convinşi că au avut dreptate. 

Alison îl obligă s-o privească. La început, când el refuză, 
uitându-se la chelnerul care-şi pierdea timpul, ea îşi puse mâna 
peste a lui, pentru a-i capta atenţia. 

— Şi au dreptate, nu-i aşa, Alex? 

— Nu dispun de nici o dovadă în sensul ăsta. Eu am un 
contract cu Universitatea din Londra, contrasemnat de 
Societatea Regală şi de ministerul Jamaican. Ce fac ei cu 
rezultatele e treaba lor. N-avea rost să formuleze o dezminţire 
seacă. La urma urmei, el era un prospector profesionist, nu un 
clarvăzător. 

— Nu te cred. Ai fost informat. 

— Nu am fost informat. Mi s-a cerut să fiu atent, atâta tot. 

— Acele... mici instrumente nu le sunt date unor oameni 
avertizaţi doar să fie atenţi. 

— Aşa mi-am zis şi eu. Dar ştii ceva? Amândoi greşim, Alison. 
Instrumentele astea se folosesc frecvent în ziua de azi. Mai ales 

dacă lucrezi în străinătate. Nu-i un comentariu prea plăcut 
despre încredere, nu-i aşa? 

Chelnerul le aduse băuturile. Fredona şi se mişca în ritmul 
melodiei. Alison continuă să-l fixeze pe McAuliff. Deşi nu era 
sigur, simţea că ea îl credea. După plecarea chelnerului, fata se 
aplecă peste masă, nerăbdătoare să vorbească. 

— Şi ce trebuie să faci acum, după ce ai găsit chestiile alea 
cumplite? 

— Nimic. O să raportez mâine dimineaţă la minister, atât şi 
nimic mai mult. 

— Vrei să spui că n-o să le scoţi de acolo ca să le calci în 
picioare sau ceva de genul ăsta? Le laşi pur şi simplu unde le-ai; 
găsit? 

Nu era o perspectivă plăcută, îşi zise Alex, dar Hammond îi 
spusese clar: dacă găsea un microfon, să nu se atingă de el şi să- 
| folosească. Putea fi de nepreţuit. Inainte de a îndepărta un 
asemenea dispozitiv, trebuia să raporteze şi să aştepte 
instrucţiuni. La o pescărie numită Talion's, lângă Victoria Park. 

— Ei mă plătesc... ne plătesc. Probabil că vor face o 
investigaţie discretă. Ce mai contează? Eu nu am nici un secret. 

— Şi nici n-o să ai, zise Alison încet, însă răspicat, retrăgându- 
şi mâna dintr-a lui. 

McAuliff înţelese deodată absurditatea poziţiei sale. Era în 
acelaşi timp ridicol şi sublim, amuzant şi agasant. 

— Pot să mă răzgândesc şi să sun pe cineva? întrebă el. 

Alison începu încet - foarte încet - să schiţeze adorabilul său 
zâmbet. 

— Nu. Am fost nedreaptă... şi chiar te cred. N-am mai 
cunoscut niciodată un bărbat atât de nepăsător. Eşti fie cu 
desăvârşire inocent, fie formidabil de ascuns. Ultima variantă mi 
se pare mai puţin plauzibilă; erai mult prea nervos în cameră. 

Işi puse din nou palma peste mâna lui liberă. Cu cealaltă, Alex 
dădu pe gât al doilea pahar. 

— Pot să întreb de ce n-ai fost la fel de nervoasă? 

— Da. E timpul să-ţi spun. lţi datorez asta... Eu nu mă mai 
întorc în Anglia, Alex. Mulţi ani de-acum încolo, dacă nu cumva 
niciodată. Nu pot. Am colaborat timp de câteva luni cu Interpolul. 
Am cunoscut aceste mici chestii oribile. Aşa le ziceam noi. 
Chestii. 

McAuliff simţi din nou durerea ascuţită din stomac. Era teamă, 

chiar mai mult decât teamă. Hammond spusese că Serviciul 
Britanic de Informaţii bănuia că Alison n-avea să se întoarcă în 
Anglia. Julian Warfield sugerase că ea ar putea fi de folos din 
motive abstracte, fără nici o legătură cu contribuţia ei la 
prospecţiune. 

Nu ştia sigur cum - sau de ce dar intuia că Alison era folosită. 

Aşa cum se întâmpla şi cu el. 

— Cum s-a întâmplat asta? întrebă el mimând surpriza. 

Alison descrise în linii mari felul în care fusese implicată. 
Căsnicia ei se alterase înainte de prima aniversare. Pe scurt, 
Alison Booth ajunsese curând la concluzia că soţul ei o curtase şi 
se însurase cu ea din motive strâns legate de călătoriile ei 
profesionale. 

— ... era ca şi cum i se ordonase să mă ia, să mă folosească, 
să mă consume... 

Tensiunea apăru curând după căsătorie: Booth era neobişnuit 
de interesat de prospecţiunile ei. Şi, aparent din senin, îi soseau 
oferte de prospecţiuni de la firme puţin cunoscute, care plăteau 
însă bine, pentru operaţiuni ce se remarcau prin exotism. 

— „printre altele, desigur, în Zair, Turcia, Corsica. Mi se 
alătura de fiecare dată. Zile, uneori săptămâni la rând... 

Prima confruntare cu David Booth avusese loc în Corsica. 
Prospecţiunea se desfăşura în largul coastelor, în zona Capo 
Senetose. David sosise pe la mijlocul perioadei, pentru a rămâne 
ca de obicei două sau trei săptămâni şi în tot acest răstimp 
primise o serie de telefoane ciudate şi se dusese la nişte întâlniri, 
care se pare că-l tulburaseră peste măsură. La Ajaccia soseau 
bărbaţi în avioane mici şi rapide; alţii veneau pe mare cu traulere 
sau mici vase oceanice. David dispărea ceasuri întregi, apoi zile 
la rând. Aria unde îşi desfăşura activitatea Alison nu-i permitea 
să se întoarcă la hotelul de pe țărm decât seara târziu; soţul ei 
nu-şi putea ascunde mişcările, nici faptul că prezenţa lui în 
Corsica nu se datora devotamentului său faţă de ea. 

Ea îi pretinse o explicaţie, enumerându-i ceea ce nu putea fi 
negat şi etichetând brutal justificările lui David drept ceea ce 
erau: minciuni grosolane. El se pierduse, plânsese, se apărase şi, 
în cele din urmă, îi spusese adevărul. 

Pentru a-şi menţine un standard de viaţă pe care era incapabil 
să-l asigure din afaceri oneste, David Booth intrase în traficul 
internaţional de droguri. Iniţial, fusese curier. Asocierea sa la o 

mică firmă de import-export era ideală pentru treaba asta. Firma 
nu avea o identitate reală; desfăşura o activitate greu de definit, 
furnizând marfă unei clientele ce aparţinea mai curând elitei 
sociale decât celei comerciale, respectiv obiecte de artă 
decorativă. Putea să călătorească mult fără să ridice semne de 
întrebare autorităţilor. Intrarea lui în lumea contrabandiștilor 
fusese banală: datorii la jocuri de noroc, combinate cu alcool în 
exces şi legături jenante cu femei. Pe de o parte, n-avea de ales; 
pe de alta, era bine plătit şi nu-şi făcea probleme de conştiinţă. 

Dar Alison îşi făcea. Prospecţiunile erau perfect legale, 
dovedind abilitatea şefilor lui David de a depista colaboratori 
care nu trezeau suspiciuni. Lui David i se dăduseră numele unor 
firme ce făceau prospecţiuni în anumite zone din bazinul 
mediteranean şi i se spusese să le contacteze pentru a le oferi 
serviciile respectabilei sale soţii, precizând că el avea să 
contribuie discret la salariul ei dacă era angajată. Un soţ bogat şi 
devotat, interesat doar să facă fericită o soţie pasionată de 
meseria ei. Ofertele erau întotdeauna acceptate. Şi, găsindu-i lui 
Alison asemenea  „ocazii”, călătoriile lui căpătau o dublă 
justificare. Activităţile sale de curierat se extinseseră dincolo de 
orizontul îngust al afacerilor sale. 

Alison îl ameninţase că renunţă la slujba ei din Corsica. David 
făcuse o criză de isterie. Insistase asupra faptului că avea să fie 
ucis şi Alison odată cu el. li descrisese o organizaţie coruptă atât 
de puternică şi ramificată, încât Alison, temându-se pentru vieţile 
lor, o lăsase mai moale. Fusese de acord să-şi termine treaba în 
Corsica, dar spusese clar că mariajul lor era încheiat. Nimic nu 
avea să modifice acea hotărâre. 

Aşa credea la vremea aceea. 

Intr-o după-amiază târzie, aflându-se pe teren - de fapt, în 
largul mării, la câteva sute de metri de țărm - Alison lua mostre 
din forajele efectuate pe fundul mării. In cabina mică a vasului se 
găseau doi bărbaţi. Erau agenţi ai Interpolului. Il urmăreau pe 
soţul ei de câteva luni. lInterpolul adunase o cantitate 
impresionantă de dovezi. Se afla acum spre finalul investigaţiei. 

— Inutil să mai spun că se pregătiseră pentru sosirea lui. 
Camera mea era la fel de sigură cum ar fi trebuit să fie a ta în 
seara asta... 

Agenţii prezentaseră o situaţie cât se poate de clară. Dacă 
soţul ei îi descrisese o puternică reţea de corupţie, oamenii 

Interpolului îi vorbiseră despre o altă lume - de durere, suferinţă 
şi oribilă, inutilă moarte. 

— Ah, erau experţi, zise Alison, cu ochii încărcaţi de amintiri şi 
cu un zâmbet trist de compasiune. Au adus zeci de fotografii. 
Copii în agonie, tineri, fete distruse. N-o să uit niciodată feţele 
alea. Aşa cum, de fapt, voiau şi ei... 

Rugămintea lor era metoda clasică de recrutare: doamna 
David Booth se afla într-o postură unică. Putea să facă atât de 
multe, să ofere atât de mult. lar dacă ea ar fi plecat aşa cum îl 
ameninţase pe soţul ei - brusc, fără explicaţii - se punea 
întrebarea dacă avea dreptul să procedeze astfel. 

Doamne, îşi zise McAuliff ascultând-o, cum se mai schimbă 
lucrurile... Oamenii de la Interpol puteau să fi fost în locul lui 
Hammond, vorbind într-o cameră de la Hotelul Savoy. 

Stabiliseră o înţelegere şi creaseră un program, eşalonat pe o 
perioadă rezonabilă de timp pentru „deteriorarea” căsniciei lor. 
Ea îi spusese lui Booth, care respirase uşurat, că o să încerce să 
salveze relaţia lor, cu condiţia ca el să nu-i mai vorbească 
niciodată despre activităţile sale. 

Timp de o jumătate de an, Alison Gerrard Booth raportase 
mişcările soţului ei, identificase fotografii, plantase zeci de 
microfoane în camere de hotel, automobile şi în propriul lor 
apartament. Procedase astfel cu convingerea că David Booth 
indiferent de învinuirile care i s-ar fi adus - avea să fie protejat 
de agresiuni fizice. Graţie marii abilităţi a Interpolului. 

Nu se oferiseră nici un fel de garanţii. 

— Când s-a sfârşit întreaga poveste? întrebă Alex. 

Alison privi în zare, spre panorama întunecată, înfricoşătoare, 
oferită de Blue Mountains, ce se înălţau în beznă la câţiva 
kilometri spre nord. 

— Când am ascultat o înregistrare care m-a afectat foarte 
tare; m-a îndurerat cu atât mai mult cu cât eu am făcut-o 
posibilă. 

Intr-o dimineaţă, după un curs la universitate, un om al 
Interpolului sosise la biroul ei de la Facultatea de Geologie. Avea 
în servietă un casetofon şi o casetă cu înregistrarea unei 
conversații dintre soţul ei şi o legătură a marchizului de 
Chatellerault, bărbatul considerat a fi şeful operaţiunilor cu 
droguri. Alison ascultase vocea unui om distins, care descria, 
beat fiind, prăbuşirea căsniciei lui cu o femeie pe care o iubea 

foarte mult. Îl auzise strigând şi plângând, învinuindu-se că nu 
fusese omul potrivit pentru ea. Vorbise despre refuzul pe care-l 
întâmpinase la rugămintea sa de a face dragoste, despre felul 
cum ea îl respingea. lar la sfârşit, spusese clar că detestă faptul 
că o folosise; că, dacă ea ar fi aflat, el s-ar fi sinucis. Se străduise 
din răsputeri să n-o implice în vreuna din operaţiunile lui 
Chatellerault. Şi reuşise de minune. 

— Interpolul a tras o concluzie la fel de dureroasă ca şi 
înregistrarea. David aflase cumva de activitatea mea. Trimitea 
un mesaj. Era timpul să mă retrag. 

In patruzeci şi opt de ore, fusese perfectat divorţul, în 
îndepărtatul Haiti. Alison Booth era liberă. 

Dar, desigur, departe de a fi liberă. 

— In mai puţin de un an, se va ajunge la Chatellerault, la 
David... la ei toţi. Şi undeva, cineva le va pune pe toate cap la 
cap şi va ajunge la o concluzie: soţia lui Booth... 

Alison luă paharul, bău şi încercă să zâmbească. 


— Asta-i tot? întrebă Alex, nefiind sigur dacă relatarea ei se 
încheiase. 

— Asta-i tot, doctore McAuliff. Acum spune-mi sincer, m-ai fi 
angajat dacă ai fi ştiut? 

— Nu, nu te-aş fi angajat. Mă întreb de ce n-am ştiut. 

— Nu e genul de informaţie pe care s-o deţină universitatea, 
Serviciul de Emigrări sau oricine altcineva. 

McAuliff încercă să-şi ascundă spaima subită ce-l cuprinsese. 

— Ai auzit de slujba asta de la cei din universitate, nu-i aşa? 

Femeia râse şi îşi înălţă frumoasele sprâncene în semn de 
protest. 

— O, Doamne, ăsta-i subiectul preferat!... Nu, recunosc că am 
fost ceva mai iute; mi-a luat ceva timp să întocmesc lista aia de 
lucrări pentru tine. 

— Cum ai aflat? 

— De la Interpol. Căutam o ocazie de luni de zile. M-au sunat 
cu zece sau douăsprezece zile înainte de interviu. 

McAuliff nu trebuia să se lanseze în calcule rapide. Zece sau 
douăsprezece zile înainte de interviu însemna, aproximativ, data 
la care se întâlnise cu Julian Warfield în Belgrave Square; şi mai 
târziu cu un om pe nume Hammond, de la Serviciul Britanic de 
Informaţii. 

McAuliff simţi din nou durerea înţepătoare din stomac. Numai 
că acum era mai ascuţită, mai puternică. Dar nu se putea 
concentra asupra ei. Atenţia îi fu atrasă de un om care străbătea 
aleile umbrite ale grădinii. Mergea şovăielnic spre masa lor. E 
beat, îşi zise Alex. 

— Ei, Doamne, aici eraţi! Ne tot întrebam unde naiba v-aţi 
dus! Suntem cu toţii în barul dinăuntru. Whitehall dă un concert 
formidabil la pian! Un afurisit de Noel Coward negru! A, să nu uit, 
cred că bagajele voastre au ajuns aici. Am văzut că aveaţi 
probleme, aşa că am scris o notă pentru ticăloşii ăia să vi le 
trimită încoace. Dacă au putut să descifreze scrisul meu 
deformat din cauza băuturii. 

Tânărul James Ferguson se prăbuşi pe un scaun liber şi-i 
adresă un zâmbet de alcoolic lui Alison. Apoi se întoarse şi-l privi 
pe McAuliff, dar zâmbetul îi dispăru de pe buze când văzu ochii 
lui Alex aţintiţi asupra lui. 

— Ai fost foarte amabil, zise calm McAuliff. 

In clipa următoare, Alexander văzu ceva în ochii lui Ferguson. 
Atenţia concentrată din fundul ochilor aparent sticloşi. 

James Ferguson nu era nici pe departe atât de beat pe cât 
voia să lase impresia. 

Îşi propuseră să nu doarmă toată noaptea. Era replica lor 
tacită dată prezenţei acelor „oribile chestii mici”. Se alăturară 
celorlalţi în bar şi, asemenea unui brav căpitan, McAuliff îl abordă 
pe şeful de sală; înţeleseră cu toţii că întreaga consumaţie avea 
să fie plătită de directorul lor. 

Charles Whitehall se dovedi a fi exact aşa cum spusese 
Ferguson. Avea un talent de muzician profesionist; cântecele lui 
argotice - pline de simţire jamaicană - erau amuzante, delicate, 
uneori glaciale şi, alteori, foarte ritmate. Vocea lui avea forţa şi 
limpezimea unui cântăreţ de balade din Kingston; doar ochii i 
rămâneau pierduţi în zare. Capta atenţia şi-i distra pe ceilalţi, dar 
el nu-i băga în seamă şi nu era amuzat, îşi zise Alex. El 
interpreta. 

In cele din urmă, după aproape două ore, se sătură de cântat, 
primi aclamaţiile asistenţei pe jumătate ameţite şi se îndreptă 
spre masă. După strângeri de mână, aplauze şi îmbrăţişări cu 
Ferguson, familia Jensen, Alison Booth şi Alex, se aşeză pe un 
scaun lângă Alex. Acolo stătuse Ferguson - invitat de Alex - dar 
tânărul botanist fu bucuros să plece, nesigur pe picioare. 

— A fost formidabil! zise Alison, întinzându-se peste McAuliff 
ca să-i strângă mâna lui Whitehall. 

Alex urmări reacţia jamaicanului; mâna neagră de caraibian - 
Cu unghii îngrijite şi inel de aur strălucitor - strânse delicat 
degetele lui Alison, ca o femeie. Apoi, pe neaşteptate, Whitehall 
îi ridică încheietura şi-i sărută mâna. 

Un chelner aduse o sticlă de vin alb, pentru a fi examinată de 
Whitehall. El citi eticheta în lumina slabă din bar, ridică privirea 
spre ospătarul zâmbitor şi dădu aprobator din cap. Apoi se 
întoarse către McAuliff; Alison sporovăia cu Ruth Jensen peste 
masă. 

— Aş vrea să vorbesc cu dumneata între patru ochi, spuse 
într-o doară jamaicanul. Vino în camera mea, să zicem peste 
douăzeci de minute după ce plec. 

— Singur? 

— Singur. 

— Nu putem aştepta până mâine dimineaţă? 

Whitehall îşi ridică ochii întunecaţi spre McAuliff şi răspunse 
încet, dar tăios: 

— Nu, nu putem. 

James Ferguson se ridică dintr-odată, clătinându-se, de pe 
scaunul din capătul mesei şi înălţă paharul în cinstea lui 
Whitehall. Se bălăbănea, aşa că înşfăcă marginea mesei cu mâna 
liberă; părea întruchiparea unui tânăr foarte beat. 

— Pentru Charles Întâiul din Kingston! Afurisitul de Sir Noel 
negru! Eşti pur şi simplu fantastic, Charles! 

Brusc, se aşternu liniştea, până când ecoul cuvântului „negru” 
se stinse. Chelnerul umplu repede paharul lui Whitehall; nu era 
timp pentru degustări. 

— Mulţumesc, zise Whitehall politicos. Consider că mi-ai făcut 
un compliment, desigur... glumeţule. = 

— Glumeţule! strigă Ferguson încântat. Imi place! De-acum 
înainte să-mi spui g/lumeţule! Şi-acum aş vrea să... 

Vorbele lui Ferguson fură întrerupte de o grimasă de durere ce 
se aşternu pe chipul său palid. Brusc, deveni foarte clar că 
puterea lui de asimilare a alcoolului ajunsese la capăt. Lăsă 
şovăitor paharul pe masă, se clătină pe spate şi, cu o mişcare 
lentă, se prăbuşi pe podea. 

Toţi mesenii se ridicară în picioare. Chelnerul puse repede 
sticla jos şi porni spre Ferguson; fu urmat de Peter Jensen, care 
era cel mai aproape. 

— O, Doamne, zise Jensen îngenunchind. Cred că bietului om o 
să i se facă rău. Ruth, vino să mă ajuţi... Hei, chelner! Dă-mi o 
mână de ajutor! 

Soții Jensen, ajutaţi de doi chelneri, îl ridicară pe tânărul 
botanist în şezut, îi desfăcură cravata şi încercară să-l readucă în 
simţiri. Charles Whitehall, stând lângă McAuliff, luă două şervete 
şi le aruncă peste masă, spre cei care îi acordau îngrijiri. Alex 
urmări reacţiile jamaicanului; nu era ceva plăcut. Ferguson îşi 
legăna capul dintr-o parte în alta şi gemea din cauza suferinţei. 

— Cred că e momentul să plec, spuse Whitehall. Deci, peste 
douăzeci de minute? 

McAuliff încuviinţă. 

— Sau cam aşa ceva. 

Jamaicanul se întoarse către Alison, îi luă delicat mâna, i-o 
sărută şi zâmbi. 

— Noapte bună, draga mea. 

Uşor iritat, Alex îi ocoli pe cei doi şi se duse către soţii Jensen, 
care, cu ajutorul chelnerilor, îl ridicau pe Ferguson în picioare. 

— O să-l ducem în camera lui, zise Ruth. L-am avertizat în 
privinţa romului; nu merge cu whisky. Sunt convinsă că nu m-a 
ascultat. 

Zâmbi şi dădu din cap. 

McAuliff nu-şi dezlipea ochii de pe chipul lui Ferguson. Se 
întreba dacă avea să mai vadă ceea ce observase mai devreme. 
Ceea ce urmărea de mai bine de o oră. 

Apoi văzu. Sau crezu că vede. 

In timp ce braţele îi fură aşezate pe umerii unui chelner şi ai 
lui Jensen, Ferguson deschise ochii. Nişte ochi ce păreau să 
plutească în orbitele lor. Dar pentru o fracțiune de secundă, 
priviră fix, concentrați, fără să sticlească. Ferguson făcea ceva 
foarte firesc pentru cineva care mergea printr-o încăpere slab 
luminată. Privea drumul pentru a evita obstacolele. 

lar în acea clipă era perfect treaz. 

De ce juca James Ferguson un rol atât de penibil? McAuliff 
trebuia să vorbească cu tânărul a doua zi dimineaţă. Despre 
câteva lucruri, inclusiv despre o notă „mâzgălită la beţie”, în 
urma căreia o valiză declanşase mişcarea acului unui detector 
electronic. 

— Bietul băiat! O să se simtă îngrozitor mâine dimineaţă. 

Alison venise lângă Alex. li priviră amândoi pe soţii Jensen 
scoţându-l pe uşă pe Ferguson. 

— Sper să fie doar un biet băiat care a luat-o razna în seara 
asta şi că beţia n-o să devină un nărav. 

— Haide, Alex, fii mai tolerant! E un tânăr foarte simpatic, care 
a băut câteva pahare în plus. 

Alison se întoarse şi privi masa pustie. 

— Se pare că petrecerea s-a terminat, nu-i aşa? 

— Parcă stabilisem s-o continuăm. 

— Eu obosesc repede, iubitule; nu mai sunt aşa de hotărâtă. 
Dar convenisem să verificăm bagajul meu cu mica ta cutie 
magică. Ce zici? 

— De acord. 

McAuliff făcu semn chelnerului. 

Ajunseră pe coridorul de la etajul lor; apropiindu-se de uşa ei, 
McAuliff luă cheia de la Alison. 

— Trebuie să mă întâlnesc cu Whitehall peste câteva minute. 

— Da? Cum aşa? E foarte târziu. g 

— Mi-a spus că vrea să vorbească cu mine. Intre patru ochi. 
Habar n-am de ce. Termin repede. 

Vâri cheia în broască, deschise uşa, apoi o opri instinctiv pe 
Alison în prag până când aprinse lumina şi privi înăuntru. Camera 
era pustie, uşa spre dormitorul lui rămăsese deschisă, aşa cum o 
lăsaseră cu câteva ceasuri în urmă. 

— Eşti impresionant, şopti Alison, rezemându-şi bărbia pe 
braţul întins ce o împiedica să intre. 

— Cum? 

El îşi retrase braţul şi se duse către uşa dintre dormitoare. 
Lumina din camera lui era aprinsă - aşa cum o lăsase. Inchise 
uşa încet, scoase aparatul din haină şi se îndreptă spre pat, unde 
erau puse cele două valize ale lui Alison. Ţinu instrumentul 
deasupra lor; acul nu se mişcă. Străbătu în viteză întreaga 
cameră, binecuvântând-o lateral şi vertical din toate colţurile. 
Incăperea era „curată”. 

— Ce-ai spus? întrebă el încet. 

— Eşti protector. E o senzaţie plăcută. 

— De ce era stinsă lumina în camera asta şi la mine nu? 

Nu auzise răspunsul ei. 

— Fiindcă am stins-o eu. Am venit aici, mi-am luat agenda, m- 
am rujat şi m-am întors la tine în cameră. Lângă uşă e un 
întrerupător. 

— Nu-mi amintesc. 

— Erai surescitat. Presupun însă că nu camera mea e în 
centrul atenţiei, ci a ta. 

Alison intră şi închise uşa dinspre coridor. 

— Aşa e, dar vorbeşte mai încet. Chestiile astea blestemate. 
Pot asculta şi prin uşi sau prin pereţi? 

— Nu, nu cred. 

II privi cum îi lua valizele de pe pat şi traversa camera cu ele. 
Se opri lângă dulap, căutând o poliţă pentru bagaje. Nu era nici o 
banchetă. 

— Nu crezi că exagerezi? 

— Poftim? 

— Ce faci cu bagajul meu? N-am despachetat încă. 

— Ah. 

McAuliff simţi că roşeşte. Se simţi ca un idiot. 

— Scuză-mă. Ai fi putut spune că sunt exagerat de ordonat. 

— Sau doar exagerat. 

El duse valizele înapoi spre pat şi se întoarse s-o privească, cu 
bagajele în mână. Era cumplit de obosit. 

— A fost o zi grea... spuse Alex. Faptul că nu s-a încheiat încă 
mă descurajează teribil; mai trebuie să merg la Whitehall... lar în 
camera alăturată, dacă sforăi sau vorbesc în somn, ori mă duc la 
baie şi las uşa deschisă, totul se înregistrează undeva pe bandă. 
Nu pot spune că mă deranjează, dar nici nu mă face să mă simt 
la largul meu. Şi ar mai fi ceva de zis, dacă tot bat câmpii. Eşti o 
fată minunată, adorabilă şi ai dreptate, sunt exagerat... de 
exemplu, în clipa asta simt dorinţa nestăpânită să te strâng în 
braţe, să te sărut şi să-ţi simt braţele în jurul meu şi... eşti atât 
de atrăgătoare... şi ai un zâmbet minunat... şi nu-mi doresc 
decât să te strâng în braţe şi să uit de altceva... acum am 
terminat de bătut câmpii, iar tu poţi să-mi spui să mă duc la 
dracu', fiindcă nu sunt relevant. 

Alison Booth rămase tăcută, privindu-l pe McAuliff câteva 
momente care lui i se părură o veşnicie. Apoi se îndepărtă încet, 
cu grijă de el. 

— Ai idee cât de stupid arăţi cu valizele alea în mână? şopti 
ea, aplecându-se şi sărutându-l pe buze. 

El dădu drumul bagajelor; la auzul zgomotului pe care-l făcură 
când se izbiră de podea, amândoi zâmbiră. Alex o trase spre el şi 
în timp ce o săruta buzele lor căutându-se, strivindu-se, 
deschizându-se - îşi dădu seama că Alison tremura, strângându-l 
cu o forţă care însemna mai mult decât dorinţa de a fi posedată. 
Totuşi, nu era teamă; nu era nici ezitare, nici retragere, ci doar 
nelinişte. 

O lăsă încet pe pat; ea îşi descheie bluza de mătase şi îi puse 
mâinile pe sâni. El o mângiâia, iar ea închise ochii şi şopti: 

— A trecut atât de mult timp, Alex. Crezi că Whitehall poate să 
mai aştepte puţin? Fiindcă mie îmi este imposibil... 


Zăceau unul lângă altul, dezbrăcaţi, sub aşternuturile moi. Ea 
se ridică într-un cot şi-l privi, cu părul căzându-i peste faţă. Işi 
trecu degetele peste conturul buzelor lui, apoi limba, sărutându-l. 

— N-am nici un pic de ruşine, zise ea râzând încet. Vreau să 
fac dragoste cu tine toată noaptea. Şi cea mai mare parte a 
zilei... Sunt înfierbântată, m-am simţit extraordinar şi vreau să 
rămân aici. 

El întinse mâna şi îşi trecu degetele prin părul ei. 

— O să pierdem foarte puţin timp cu mâncatul şi dormitul. 

Se auzi ţârâitul slab al unui telefon. Venea dinspre uşa dintre 
dormitoare. Din camera lui. 

— Ai întârziat la întâlnirea cu Charles Whitehall, spuse Alison. 
Ar fi bine să răspunzi. 

— Afurisitul nostru de sir Noel. 

Cobori din pat, se duse repede spre uşă, o deschise şi intră în 
cameră. Ridicând receptorul, aruncă o privire spre draperiile 
trase de la uşile balconului; îi mulţumi în gând lui Alison pentru 
prevederea ei. 

— A fost vorba de douăzeci de minute, domnule McAuliff. A 
trecut aproape o oră. 

Whitehall era de-a dreptul furios. 

— Imi pare rău, dar am spus „cam aşa ceva”. Pentru mine, o 
oră înseamnă „cam aşa ceva”. Mai ales când cineva îmi dă 
ordine la ora asta din noapte, fără să fie rănit. 

— Hai să nu ne certăm. Poţi să vii mai repede? 

— Da. 

— Când? 

— Peste douăzeci de minute. 

Alex trânti receptorul mai tare decât era nevoie şi se uită la 
valiza lui. Oricine l-ar fi ascultat la capătul celălalt al liniei, aflase 
că urma să iasă din cameră şi să se întâlnească cu cineva care 
încercase să-i dea ordine la ora trei dimineaţa. Avea să se 
gândească mai târziu la asta. 

— Ai idee cât de frumos eşti? Din cap până în picioare, zise 
Alison când el se întoarse în camera ei. 

— Ai dreptate, n-ai pic de ruşine. 

— De ce ţi-ai lăsat ciorapii în picioare? Ai un aer ciudat. 

Ea se ridică în capul oaselor, cu cearşaful tras peste sâni şi se 
întinse după ţigările de pe noptieră. 

— Aprinde-mi şi mie una, te rog. Trebuie să mă îmbrac. 

McAuliff îşi căută pe lângă pat hainele pe care le aruncase 
înfrigurat cu o jumătate de oră în urmă. 

— Era supărat? 

Îi întinse o ţigară, în timp ce el îşi punea pantalonii şi pescui 
cămaşa de pe podea. 

— Foarte supărat. E un arogant nenorocit. 

— Cred că Charles Whitehall vrea să plătească o poliţă sau 

cam aşa ceva, spuse Alison, privindu-l absentă. E furios. 

— Poate că e vorba despre recunoaşterea propriei valori. M-a 
obținut-o la nivelul pe care crede el că îl merită. 

— Aşa s-ar explica şi faptul că a refuzat complimentele. 

— Ce anume? întrebă el. 

— Micul lui spectacol de la bar a fost teribil de elaborat. Nu 
fusese pregătit pentru un club de noapte. Era creat pentru 
Covent Garden. Sau pentru sala cea mare a Naţiunilor Unite. 


Bătu încet la uşa lui Whitehall, iar când aceasta se deschise, 
jamaicanul apăru într-un halat japonez brodat. Pe sub veşmântul 
înflorat, purta pantaloni reiaţi, iar în picioare avea papuci de 
catifea. 

— Intră, te rog. De data asta, ai ajuns mai devreme. Nu s-au; 
curs nici cincisprezece minute. 

— Eşti obsedat de timp. E trecut de ora trei dimineaţa; prefer 
să nu mă uit la ceas. Alex închise uşa. Sper că ai să-mi pui ceva 
important. Fiindcă altfel o să mă înfurii al naibii de tare. 

Whitehall se duse către birou, luă de acolo o foaie de hârtie 
împăturită şi-i arătă un fotoliu lui McAuliff. 

— la loc, te rog. Şi eu mă simt epuizat, dar trebuie să stăm le 
vorbă. 

Alex se aşeză în fotoliu. 

— Dă-i drumul. 

— Cred că e momentul să stabilim o înţelegere. Nu va afecta 
în nici un fel contribuţia mea la această prospecţiune. 

— Mă bucur să aud lucrul ăsta. Nu te-am angajat să distrezi 
lumea de la bar. 

— A fost o digresiune, zise Whitehall cu răceală. Nu mă critica; 
sunt foarte talentat. 

— Mi-am dat seama. Ce noutăţi mai ai? 

Savantul lovi uşor hârtia din mâna lui. 

— Din când în când va trebui să lipsesc. Nu mai mult de o zi 
sau două. Fireşte, o să te înştiinţez dinainte, iar dacă se vor ivi 
probleme, îmi voi reface programul - în măsura în care va fi 
posibil. 

— Ce o să faci? McAuliff se îndreptă în fotoliu. Când va i... 
posibil... o să-ţi aranjezi programul după al meu? Ce drăguţ! Sper 
că prospecţiunea asta n-o să fie o povară pentru dumneata. 

Whitehall râse decontractat. 

— Deloc. Chiar asta căutam. Şi o să vezi că o să fii foarte 
mulţumit... deşi nu ştiu dacă ar trebui să mă preocupe treaba 
asta. Vezi dumneata, eu nu pot accepta motivele oficiale ale 
acestei prospecţiuni. Şi presupun că mai sunt vreo doi oameni 
care, dacă ar fi sinceri, mi-ar împărtăşi îndoielile. 

— Vrei să spui că te-am angajat invocând un fals pretext? 

— Încetează, replică savantul negru, cu ochii îngustaţi de 
furie. Alexander McAuliff, omul de încredere al companiilor de 
prospecţiuni, a cărui activitate îl poartă prin toată lumea... în 
schimbul unor onorarii substanţiale, se hotărăşte dintr-odată să 
devină caritabil din raţiuni ştiinţifice? Să piardă patru sau şase 
luni de activitate profitabilă pentru a conduce o prospecțiune 
ştiinţifică? 

Whitehall râse ca un şacal iritat, se duse repede spre 
draperiile de la uşa balconului şi le dădu puţin într-o parte. 
Răsuci ivărul geamului, pe care-l întredeschise; briza nopţii umflă 
draperia. 

— Nu cunoşti clauzele contractului meu, spuse Alex pe un ton 
neutru. 

— Ştiu pentru ce plătesc universităţile, societăţile regale şi 
ministerele educaţiei. Nu e domeniul dumitale, McAuliff. 

Jamaicanul se întoarse la pat şi se aşeză pe marginea lui. 
Ridică hârtia împăturită în dreptul bărbiei şi-l fixă pe Alex. 
McAuliff ezită, apoi spuse încet: 

— Am impresia că, într-un fel, descrii propria dumitale situaţie. 
Unii oameni din Londra nu credeau că o să accepţi slujba asta. 
Era vorba de o sumă infimă în raport cu veniturile dumitale. 

— Exact. Poziţiile noastre sunt asemănătoare. Evident, din 
motive foarte diferite... Din anumite considerente mă voi duce în 
această dimineaţă la Savanna-la-Mar. 

— La prietenul dumitale din avion? 

— O persoană plicticoasă. Doar un mesager. Whitehall ridică 
foaia împăturită de hârtie. Omul mi-a trimis o invitaţie. Te-ar 
interesa s-o citeşti? 

— Nu mi-ai oferi-o dacă n-ar fi importantă. 

— Nu-mi dau seama. Poate că-mi spui dumneata. 

Alex luă hârtia ce-i fusese întinsă şi o despături. Purta antetul 
hotelului Georges V din Paris. Scrisul de mână era aplecat, cu 
trăsături rapide şi cuvinte mâzgălite în viteză. 

Dragă Whitehall, 

lartă-mă pentru graba cu care îţi scriu acest bilet, dar tocmai 
am aflat că suntem amândoi în drum spre Jamaica, Eu, pentru o 
binevenită odihnă, iar dumneata - din câte înţeleg - pentru 
efectuarea altor cercetări de valoare. 

Mi-ar face plăcere să te întâlnesc. Prietenul nostru comun îţi va 
oferi amănuntele. Eu voi sta la Savanna-la-Mar, deşi incognito. 
Omul nostru o să-ţi dea toate explicaţiile. 

Cred că o întâlnire cât mai grabnică ar fi benefică pentru 
amândoi. Admir de multă vreme trecutele (?) dumitale activităţi 
de pe insulă. ţi cer doar ca întâlnirea noastră şi prezenţa mea pe 
insulă să rămână confidenţiale. Deoarece îţi admir strădaniile, ştiu 
că vei înţelege. 

Chatellerault. 


Chatellerault...? 

Marchizul de Chatellerault. 

„Patronul” lui David Booth. Bărbatul din spatele reţelei de 
traficanţi de droguri, ce se întindea în cea mai mare parte a 
Europei şi în bazinul mediteranean. Omul de care Alison se 
temea atât de tare, încât purta cu ea tot timpul un spray cu gaz 
ce arăta ca o armă mortală! 

McAuliff îşi dădu seama că Whitehall îl observa. Se strădui să 
rămână nemişcat, afişând doar un aer indiferent. 

— Cine-i ăsta? întrebă cu blândeţe McAuliff. Cine-i acest 
Chatel... Chatellerault? 

— Nu ştii? 

— Ah, pentru numele Domnului, Whitehall, zise Alex 
exasperat. Termină cu jocul ăsta stupid. N-am auzit niciodată de 
el. 

— Dar ar fi fost posibil să auzi. Savantul îl fixă din nou cu 
privirea pe McAuliff. Credeam că legătura e evidentă. 

— Ce legătură? 

— Cu oricare dintre motivele dumitale de a te afla în Jamaica. 
Chatellerault e, printre altele, un bancher cu resurse 
considerabile. Ciudată coincidenţă, nu ţi se pare? 

— Nu ştiu despre ce vorbeşti. 

McAuliff aruncă o privire asupra biletului trimis de 
Chatellerault. 

— Ce înţelege el prin „trecutele - semnul întrebării - dumitale 
activităţi de pe insulă”? 

Whitehall făcu o pauză înainte de a răspunde. Când vorbi, 

arboră un calm ce accentua importanţa cuvintelor lui. 

— Acum cincisprezece ani, mi-am părăsit ţara fiindcă gruparea 
politică pentru care lucram... cu dăruire şi în secret... a fost 
obligată să treacă în ilegalitate. De fapt, să-şi continue 
activitatea în ilegalitate. Timp de un deceniu am hibernat - în 
aparenţă. Dar numai în aparenţă. Acum m-am reîntors. Cei din 
Kingston nu ştiu nimic. De aceea e nevoie de discreţie. În pofida 
unor riscuri considerabile, am nesocotit această discreţie, ca o 
dovadă de bună-credinţă. Faţă de dumneata... desigur. De ce te 
afli aici, McAuliff? Poate că, dacă îmi spui, voi înţelege de ce un 
om de talia lui Chatellerault doreşte să vorbească cu mine. 

Alex se sculă din fotoliu şi se duse fără grabă spre uşile 
balconului. Făcea mişcare, pentru că asta îl ajuta să se 
concentreze. Mintea îi lucra intens, unele gânduri avertizându-l 
că Alison era în pericol... altele împotrivindu-se neconvingător 
acestei idei. 

Trecu în spatele fotoliului aflat în faţa patului lui Whitehall şi-i 
apucă strâns spătarul. 

— In regulă, o să fac un târg cu dumneata. O să-ţi dezvălui 
motivul pentru care mă aflu aici, dacă şi dumneata o să mă 
lămureşti asupra... activităţilor dumitale. 

— O să-ţi spun strictul necesar, răspunse Charles, privindu-l cu 
sinceritate. Va fi suficient, vei vedea. Nu pot să-ţi spun tot. N-ar fi 
bine pentru dumneata. 

— Nu sunt sigur că-mi convine condiţia asta. 

— Te rog. Ai încredere în mine. 

Fără îndoială, omul nu înţelegea, îşi spuse Alex. 

— Bine... eu cunosc coasta de nord; am căutat acolo bauxită 
pentru Kaiser. Sunt considerat un bun profesionist - am alcătuit 
nişte echipe bune şi mi-am câştigat o reputaţie... 

— Da, da. Treci la subiect, te rog. 

— In momentul în care am acceptat conducerea acestei 
prospecţiuni, guvernul jamaican mi-a garantat dreptul la 
douăzeci de procente din profitul oricăror investiţii în industrie pe 
următorii şase ani. Asta ar putea însemna milioane de dolari. E 
simplu ca bună ziua. 

Whitehall rămase nemişcat, cu mâinile împreunate sub bărbie 
- un băieţaş elegant, aflat în pielea unui bărbat gânditor. 

— Da, e plauzibil, zise el în cele din urmă. La Kingston, totul e 
de vânzare. Aşa s-ar putea explica interesul lui Chatellerault. 

Alex rămase în spatele fotoliului. 

— Aşadar, ăsta-i motivul pentru care mă aflu aici. Al dumitale 
care e? 

— Ai făcut bine că mi-ai vorbit despre acest aranjament. Sper 
din toată inima să se realizeze. Meriţi asta din plin. 

— Ce dracu' înseamnă asta? 

— Înseamnă că mă aflu aici în calitate de om politic. Doar în 
privinţa problemelor din Jamaica. Trebuie să respecţi această 
condiţie... şi discreţia mea. La o adică, aş nega orice, iar 
dumneata te-ai compromite  implicându-te în problemele 
jamaicane. Până la urmă, tot noi vom deţine controlul la 
Kingston. : 

— O, lisuse! Incepe vreo afurisită de revoluție! 

— De un gen deosebit, domnule McAuliff. Vorbind pe şleau, eu 
sunt fascist. Fascismul e singura speranță pentru insula mea. 

McAuliff deschise ochii, ridică mâna de sub pătură şi văzu că 
era ora 10.25. Avusese de gând să se scoale la 8.30, cel târziu la 
9. 

Trebuia să se întâlnească cu un om. Un bărbat cu artrită, la o 
pescărie numită Talion' s. Se uită la Alison. Dormea ghemuită 
ceva mai departe de el, cu părul împrăştiat pe cearşaf şi faţa 
îngropată în pernă. Fusese formidabilă, îşi zise el. Nu, amândoi. 
Fuseseră formidabili. Ea fusese... ce cuvânt folosise? 
Infierbântată.  Spusese: „Sunt  înfierbântată şi mă simt 
extraordinar...” aceeaşi impresie avusese şi el. 

Formidabilă. Şi afectuoasă, plină de înţelesuri. 

Totuşi, gândurile îl năpădiră din nou. 

Un nume care nu însemnase nimic pentru el în ziua 
precedentă devenise dintr-odată o forţă redutabilă, prezentată 
separat de către doi oameni care fuseseră nişte străini pentru el 
cu o săptămână în urmă. 

Chatellerault. Marchizul de Chatellerault. 

Aflat acum în Savanna-la-Mar, pe coasta sud-vestică a 
Jamaicăi. 

Charles Whitehall avea să-l vadă în scurt timp, dacă nu cumva 
se şi întâlniseră deja. Fascistul negru şi bancherul francez. Suna 
ca un act de vodevil. 

Dar Alison Booth purta în geantă un spray cu efect mortal, în 
eventualitatea că s-ar fi întâlnit vreodată cu el. Sau cu cei care 
lucrau pentru el. 

Care era legătura? Cu siguranţă trebuia să existe una. Se 
întinse, având grijă să n-o trezească. Deşi i-ar fi plăcut s-o ia în 
braţe, să-i mângâie trupul şi să facă dragoste cu ea de 
dimineaţă. 

Nu putea. Avea prea multe treburi. Prea multe lucruri la care 
să se gândească. 

Se întrebă care urmau să fie instrucţiunile. Şi cât avea să 
dureze până să le primească. Şi ce hram purta omul cu artrită de 
la pescăria Talion's. Şi, la fel de important, unde Dumnezeu se 
afla Sam Tucker? Trebuia să ajungă la Kingston până a doua zi. 
Nu-i stătea în fire lui Sam să dispară fără o vorbă; şi totuşi, 

fuseseră nişte vremuri... 

Când o să primească dispoziţia de a zbura în regiunea nordică 
şi să înceapă munca de prospectare? 

N-avea să afle răspunsurile fixând tavanul din patul lui Alison 
Booth. Şi nici nu voia să dea vreun telefon din camera lui. 

Zâmbi, gândindu-se la „micile chestii oribile” din servieta sa. 
Existau oare omuleţi pe măsură aplecaţi asupra aparatelor în 
camere întunecoase, aşteptând nişte sunete care nu se mai 
auzeau? Se simţi oarecum consolat de această imagine. 

— iți aud gândurile. 

Vocea lui Alison era înăbușită de pernă. 

— Nu ţi se pare remarcabil? 

— E înfricoşător. Ea se rostogoli cu ochii închişi, zâmbi şi îl 
căută pe sub pătură. Şi când te întinzi eşti foarte senzual. 

li mângâie abdomenul plat, apoi coapsele, iar McAuliff înţelese 
că răspunsurile mai aveau de aşteptat. 


Taxiul îl lăsă la Victoria's South Parade. Denumirea arterei 
sugera semnificația ce-i fusese atribuită în secolul al 
nouăsprezecelea. Gloata care se perinda prin faţa intrării în parc 
părea o mulţime de păuni viu colorați, păşind ţanţoş, apoi 
grăbind pasul, numai pentru a se opri ca să caşte gura. 

McAuliff intră în parc, străduindu-se să treacă drept un turist 
ce se plimbă agale. Din când în când, simţea priviri ostile aţintite 
asupra sa în timp ce îşi croia drum spre centrul parcului, 
mergând pe aleea pietruită. Intâmplarea a făcut să nu zărească 
nici un alt alb prin preajmă; nu se aşteptase la asta. Avea 
senzaţia că era un obiect ce putea fi tolerat, dar care trebuia 
supravegheat. Nu inspira deloc încredere. 

Se simţea ca un intrus de o culoare ciudată, care invadase 
centrul acestui loc de joacă al omului alb. li veni să râdă când 
văzu o tânără mamă jamaicană trăgându-şi copilul zâmbitor pe 
partea opusă a aleii când îl zări apropiindu-se. Ţâncul fusese în 
mod evident fascinat de silueta înaltă, cu piele rozalie; mama, 
calmă şi plină de demnitate, ştia mai bine cum trebuia să se 
comporte. 

Văzu semnul alb, dreptunghiular, cu litere cafenii: QUEEN 
STREET, LA EST. Săgeata arăta spre dreapta, către o alee mai 
îngustă. O luă într-acolo. 

Işi aminti cuvintele lui Hammond: Nu te grăbi. Niciodată, dacă 

se poate. În nici un caz atunci când urmează să stabileşti un 
contact. Nimic nu e mai bătător la ochi - cu excepţia unei femei - 
decât un bărbat grăbit într-o mulţime liniştită, sau un bărbat, 
care se opreşte la fiecare doi metri pentru a-şi aprinde aceeaşi 
ţigară, ca să-i poată privi cu atenţie pe cei din jur. Acţionează 
firesc, în funcţie de zi, de vreme, de împrejurări. 

Era o dimineaţă... o amiază caldă. Soarele jamaican dogorea, 
însă dinspre port, aflat cam la un kilometru distanţă, adia vântul. 
Ar fi fost foarte normal pentru un turist să se aşeze pe o bancă şi 
să se bucure de soare şi de briză; să-şi descheie gulerul cămăşii, 
eventual să-şi dea haina jos. Să privească înjur curios ca orice 
turist. 

La stânga se afla o bancă; o pereche tocmai se ridicase. Acum 
era liberă. Işi dădu haina jos, trase de nodul cravatei şi se aşeză. 
Işi întinse picioarele şi se comportă aşa cum i se părea normal. 

Dar nu era normal. Pentru cel mai evident dintre motive: 
părea prea liber, prea relaxat în acest loc de destindere al omului 
alb. Simţi asta imediat. Stânjeneala îi fu accentuată de un bătrân 
în cârje care trecu pe acolo şi avu o clipă de ezitare când ajunse 
în dreptul lui. Este puţin băut, îşi zise Alex; avea fruntea uşor 
transpirată şi mersul puţin cam nesigur. Exprima un amestec de 
surpriză şi dezaprobare. E 

McAuliff se sculă de pe bancă şi îşi puse haina pe braţ. li zâmbi 
absent bătrânului şi dădu s-o pornească pe alee, când zări un alt 
bărbat alb în Victoria Park. Cel puţin, singurul pe care-l vedea el. 
Se afla departe, în diagonală faţă de el, pe aleea ce mergea de la 
nord la sud, la aproximativ o sută cincizeci de metri distanţă. 

Un tânăr cu un mers greoi şi o claie de păr negru nepieptănat. 
Şi se întorsese. Alex n-avea nici un dubiu. Îl urmărea. 

Era James Ferguson. Tânărul care reuşise a doua performanţă 
a serii la Courtleigh Manor în noaptea trecută. Beţivul care 
avusese prezenţa de spirit să ţină ochii întredeschişi pentru a 
evita obstacolele într-o cameră slab luminată. 

McAuliff porni repede pe alee, apoi o luă prin iarbă spre 
trunchiul unui palmier înalt. Acum se afla la aproape două sute 
de metri de Ferguson. Se ascunse după copac şi aruncă o privire. 
Era conştient că jamaicanii aşezaţi pe pajişte se uitau la el; 
dezaprobator, desigur. 

Aşa cum se aştepta, Ferguson fu alarmat că pierduse din ochi 
obiectivul ce trebuia supravegheat. (Ciudat, îşi zise Alex. Acum 

se putea gândi la cuvântul „supraveghere”. Nu credea că-l 
folosise de zece ori până în urmă cu trei săptămâni.) Tânărul 
botanist începu să meargă repede printre plimbăreţii cu piele 
cafenie. Hammond avea dreptate, se gândi McAuliff. Un bărbat 
grăbit într-o mulţime liniştită bătea la ochi. 

Ferguson ajunse la intersecţia cu Queen Street şi se opri. 
Acum se afla la mai puţin de patruzeci de metri de Alex; ezită, 
neştiind dacă era mai bine să se retragă spre South Parade sau 
să meargă înainte. 

McAuliff se lipi de trunchiul palmierului. Ferguson o luă înainte, 
cât putu de repede. Agitaţia mulţimii de pe Queen Street East 
era un adăpost. Parcul devenise nesigur. 

Dacă aceste concluzii erau corecte - şi expresia agitată de pe 
chipul lui Ferguson părea să le confirme - McAuliff mai aflase 
ceva despre acest tânăr ciudat: el făcea ceea ce făcea sub 
constrângere şi cu foarte puţină experienţă. Fii atent la lucrurile 
mărunte, îi spusese Hammond. Se află acolo; vei învăța să le 
observi. Semne care îţi spun că e vorba fie de o forță serioasă, 
fie de o reală slăbiciune. 

Ferguson ajunse la poarta East Parade vizibil uşurat. Se opri şi 
privi cu atenţie în toate direcţiile. Zona nesigură se afla în 
spatele lui. Se uită la ceas, aşteptând ca polițistul să permită 
trecerea pietonilor. Se auzi fluierul, automobilele se opriră cu un 
scrâşnet de frâne, iar Ferguson îşi continuă drumul pe Queen 
Street. Ascunzându-se în mulţime, Alex porni după el. Tânărul 
părea acum mai relaxat. Nu mai mergea atât de agitat şi nu-i 
mai fulgera cu privirea pe cei din jur. De parcă, pierzându-şi 
duşmanul, era mai preocupat de explicaţiile pe care urma să le 
dea decât de restabilirea contactului. 

Dar McAuliff voia ca legătura să fie restabilită. Era un moment 
propice să-i pună tânărului Ferguson întrebările la care aştepta 
răspuns. 

Alex traversă strada, evitând traficul şi sări pe trotuar din faţa 
unui taxi. Îşi croi drum prin puhoiul de trecători, spre capătul 
opus al drumului. 

Intre Mark Lane şi Duke Street se afla o stradă laterală. 
Ferguson ezită, privi înjur şi optă pentru această variantă. Se 
întoarse brusc şi o luă pe acolo. 

McAuliff cunoştea acea stradă. Dădea spre zona liberă a 
portului şi era înţesată de baruri. Fusese acolo cu Sam Tucker 

într-o după-amiază târzie, după o întâlnire la Sheraton cu cei de 
la Kaiser. Işi amintea şi că o alee în diagonală intersecta strada 
dinspre Duke Street. Amănuntul îi venise în minte fiindcă Sam 
crezuse că în acel pasaj întunecat şi umed putea găsi cârciumi cu 
specific local, dar descoperiseră că acesta era folosit doar pentru 
aprovizionarea celorlalte baruri. Sam fusese dezamăgit; se dădea 
în vânt după cârciumile dosnice cu specific local. 

Alex o luă la fugă. Nesocotea astfel avertismentul lui 
Hammond de a nu atrage atenţia. Omul cu artrită putea să 
aştepte. Acum era momentul să pună mâna pe James Ferguson. 

Traversă din nou Queen Street, fără să ia în seamă dezordinea 
pe care o provoca în trafic, nici fluierul înfuriat al poliţistului 
jamaican. Alergă spre blocul din josul străzii; acolo se afla aleea 
în diagonală. Părea chiar mai strâmtă decât îşi amintea. Pătrunse 
în pasaj, împingându-i pe trecători, murmurând scuze şi 
încercând să evite privirile severe ale celor ce veneau din 
direcţie opusă provocări tăcute, copii jucându-se de-a hoţii şi 
vardiştii. Ajunse la capătul pasajului şi se opri. Se lipi cu spatele 
de zid şi privi în susul străzii laterale. Calculase bine timpul. 

James Ferguson, cu o expresie de copoi pe chip, era la doar 
zece metri mai încolo. Apoi la cinci. Şi atunci McAuliff ieşi din 
pasaj drept în faţa lui. 

Faţa tânărului se făcu albă ca varul. Alex îl împinse la perete; 
pietonii treceau în ambele direcţii, unii dintre ei privindu-i 
acuzator. 

Zâmbetul lui Ferguson era fals şi vocea încordată. 

— Ei, salut, Alex... doctor McAuliff. Ai ieşit la cumpărături? 
Asta-i locul potrivit. 

— Am făcut eu cumpărături, glumeţule? Tu ar trebui să ştii, 
nu-i aşa? 

— Nu ştiu ce... Eu n-am... 

— Poate că eşti tot beat, îl întrerupse Alex. Ţi-ai băut minţile 
aseară. 

— M-am făcut de râs rău de tot. Te rog să primeşti scuzele 
mele. 

— Nu e nevoie. Ai fost la limita decenţei. Şi foarte convingător. 

— Zău, Alex, exagerezi puţin. Ferguson se dădu înapoi. O 
jamaicană, cu coşul ţinut pe cap, trecu în grabă. Am spus că-mi 
pare rău. Sunt sigur că şi tu ai întrecut uneori măsura. 

— Foarte des. De fapt, chiar şi aseară eram mult mai beat 

decât tine. 

— Nu ştiu ce vrei să insinuezi, prietene şi, sincer vorbind, mă 
doare prea tare capul ca să mai pot dezlega enigme. Incă o dată, 
te rog să mă scuzi. 

— Pentru nişte păcate imaginare, glumeţule. Hai să găsim 
unele adevărate. Fiindcă am să-ţi pun nişte întrebări. 

Ferguson îşi scoase stângaci pălăria de pe cap şi dădu la o 
parte claia de păr de pe frunte. 

— De ce complici lucrurile? Am de făcut nişte cumpărături. 
Tânărul încercă să-l ocolească pe McAuliff. Acesta îi înşfacă 
braţul şi-l împinse din nou la perete. 

— Economiseşte-ţi banii. O să faci târguieli la Londra. 

— Nu! Ferguson înţepeni; ridurile din jurul ochilor se 
accentuară. Nu, te rog, şopti el. 

— Atunci să începem cu valizele. McAuliff îi lăsă braţul, 
aţintindu-l cu privirea. 

— Ţi-am spus, scânci tânărul. Aveai probleme. Am încercat să 
te ajut. 

— Bineînţeles că aveam probleme! Şi nu numai la vamă. Unde 
au ajuns bagajele mele? Ale noastre? Cine le-a luat? 

— Nu ştiu. Jur că nu ştiu! 

— Cine ţi-a cerut să scrii nota aia? 

— Nimeni nu mi-a cerut! Dumnezeule, eşti nebun! 

— De ce ai jucat scena aceea aseară? 

— Ce scenă? 

— Nu erai beat... erai treaz. 

— O, lisuse Atotputernic, aş vrea să ai mahmureala mea. 
Zău... 

— Nu e bine, glumeţule. Să mai încercăm o dată. Cine ţi-a 
cerut să scrii nota aia? 

— Nu mă asculţi... 

— Te ascult. De ce mă urmăreşti? Cine ţi-a spus să mă 
urmăreşti în dimineaţa asta? 

— Doamne, nu eşti sănătos! 

— Doamne, eşti concediat! 

— Nu!... Nu poţi face asta. Te rog. 

Vocea lui Ferguson era din nou înspăimântată o şoaptă. 

— Ce-ai spus? McAuliff îşi sprijini mâna dreaptă de perete, 
deasupra umărului ascuţit al lui Ferguson. Apoi se aplecă spre 
ciudatul tânăr. Aş vrea să mai aud o dată. Ce nu pot să fac? 

— Te rog... nu mă trimite înapoi. Te implor. Ferguson respira 
pe gură; pe buzele subţiri îi apăruseră picături de salivă. Nu 
acum. 

— Să te trimit înapoi? Puțin îmi pasă unde te duci! Nu sunt 
paznicul tău, băieţaş. 

Alex îşi luă mâna de pe zid şi îşi smulse haina de pe braţul 
stâng. 

— Ai dreptul la un bilet de avion pentru întoarcere. O să ţi-l 
semnez în după-amiaza asta şi o să-ţi mai plătesc o noapte la 
Courtleigh. După asta, te descurci singur. Du-te unde dracu’ vrei. 
Dar nu cu mine; nu cu echipa de prospecţiune. 

McAuliff se întoarse şi se îndepărtă brusc. O luă pe aleea 
îngustă şi se amestecă printre trecătorii grăbiţi. Ştia că Ferguson, 
uluit, avea să-l urmeze. Nu trecu mult până când îi auzi vocea 
tânguitoare. Alex nu se opri şi nici nu privi în urmă. 

— McAuliff! Domnule McAuliff! Te rog! 

Accentul englezesc răsună între zidurile apropiate de 
cărămidă, creând un contrapunct distonant cu tonul 
conversaţiilor vioaie ale jamaicanilor. _ 

— Te rog, aşteaptă... lartă-mă, iartă-mă, te rog. Imi pare rău, 
lasă-mă să trec, te rog... 

— Ce faci, dom'le? Nu mă împinge. 

Apostrofarea verbală nu-l opri pe Ferguson; dimpotrivă, 
înghiontelile se îndesiră. Alex continua să meargă, simţindu-l pe 
tânăr cum bloca pasajul. Situaţia era de un comic straniu: un alb 
urmărindu-l pe alt alb într-un pasaj aglomerat şi întunecat, 
destinat - din precauţie - exclusiv localnicilor. McAuliff era la 
câţiva paşi de ieşirea spre Duke Street când simţi mâna lui 
Ferguson prinzându-i braţul. 

— Te rog. Trebuie să vorbim... nu aici. 

— Dar unde? 

leşiră în stradă. In faţa lor văzură o căruţă lungă, trasă de un 
cal, plină cu fructe şi legume. Proprietarul, cu un sombrero pe 
cap, se certa cu clienţii lângă un cântar străvechi; câţiva copii 
zdrenţăroşi furau banane din spatele căruţei. Ferguson ţinea 
strâns braţul lui McAuliff. 

— Du-te la Devon House. E o... 

— Ştiu. 

— Afară e un restaurant. 

— Când? 

— Peste cincisprezece minute. 


Taxiul intră pe aleea lungă de la Devon House, un exemplu 
remarcabil de arhitectură georgiană, datând dintr-o epocă a 
supremaţiei engleze şi a banilor europeni. In faţa coloanelor 
imaculate se găseau grădini circulare; alei cu dale curate 
şerpuiau în jurul unei fântâni imense. In micul restaurant în aer 
liber, situat lângă o aripă a clădirii, mesele erau ascunse de 
înalte garduri vii, iar clienţii nu se vedeau din faţă. McAuliff 
numără doar şase mese. Un restaurant cu adevărat mic; ar fi fost 
imposibil să urmăreşti pe cineva fără să fii observat. Poate că 
Ferguson nu era atât de nepriceput pe cât părea. 

— Hei, salut, prietene! 

Alex se întoarse. Ferguson strigase de pe aleea centrală, care 
ducea la fântână; acum avea cu el aparatul fotografic, cutiile şi 
instrumentele de măsură aferente. 

— Bună, zise McAuliff, întrebându-se ce rol avea de gând să 
joace tânărul acum. 

— Am făcut nişte fotografii grozave. Să ştii că locul ăsta e 
încărcat de istorie. 

Ferguson se apropie de el şi-i făcu o poză lui Alex. 

— Asta-i ridicol, răspunse calm McAuliff. Pe cine dracu' încerci 
să prosteşti? 

— Ştiu foarte bine ce fac. Te rog să fii cooperant. Apoi 
Ferguson continuă să-şi joace rolul, ridicând vocea şi aparatul 
fotografic în acelaşi timp. Ştiai că pe locul acestei vechi alei s-a 
aflat iniţial curtea? Duce spre partea din spate a casei, unde erau 
cazaţi soldaţii, în nişte dormitoare din cărămidă. 

— Mi se pare fascinant. 

— E trecut de unsprezece, bătrâne, zise Ferguson tare, plin de 
entuziasm. Ce-ai zice de o halbă? Sau un rom? Eventual cu o 
gustare. 

Pe terasa restaurantului se mai aflau doar două cupluri. 
Pălăriile de pai şi pantalonii bufanţi ai bărbaţilor se potriveau cu 
ochelarii de soare cu strasuri ai femeilor; erau turişti, deloc 
impresionați de Devon House. În curând aveau să vorbească unii 
cu alţii, făcându-şi planuri să se întoarcă la barul vasului de 
croazieră sau măcar în zona liberă a portului. Nu păreau 
interesaţi de Ferguson ori de Alex, iar asta era tot ce conta. 

Un chelner plictisit, îmbrăcat cu o jachetă albă, murdară, 

aduse romul jamaican. Nu fredona vreo melodie, nici nu se mişca 
ritmic, observă Alex. Restaurantul de la Devon House părea un 
loc inactiv. Kingston nu era Montego Bay. 

— O să-ţi spun exact ce s-a întâmplat, spuse brusc Ferguson, 
foarte nervos; vocea lui devenise iarăşi o şoaptă alarmată. ŞI 
asta-i tot ce ştiu. Am lucrat pentru Fundaţia Craft, cunoşteai 
lucrul ăsta, nu-i aşa? 

— Evident, răspunse McAuliff. Chiar ţi-am pus în vedere să nu 
iei legătura cu Craft. Ai fost de acord. 

— N-aveam de ales. Când am coborât din avion, dumneata şi 
cu Alison aţi rămas în urmă; Whitehall şi soţii Jensen s-au dus 
înainte, să-şi ridice bagajele. Eu fotografiam în infraroşu 
aeroportul... eram în zona intermediară, s-ar putea spune. M-am 
dus către poarta de sosire şi prima persoană pe care am văzut-o 
a fost însuşi Craft; fiul, desigur, nu bătrânul. El conduce acum 
fundaţia. Am încercat să-l evit. Aveam toate motivele; la urma 
urmelor, el m-a concediat. Dar n-am reuşit. Şi m-a uimit faptul că 
era plin de efuziune. Şi-a cerut scuze; mi-a spus că făcusem o 
treabă remarcabilă şi că venise personal la aeroport să mă 
întâlnească după ce aflase că făceam parte din echipa de 
prospectare. 

Ferguson luă o gură de rom şi îşi aruncă ochii în jurul terasei. 
Părea că se blocase, de parcă n-ar fi ştiut cum să continue. 

— Spune mai departe, îl îndemnă Alex. Până acum mi-ai vorbit 
doar despre o întâlnire neaşteptată. 

— Trebuie să înţelegi. A fost atât de ciudat - aşa cum ziceai, 
neaşteptat. Şi în vreme ce el vorbea, se apropie de mine un tip în 
uniformă şi mă întreabă dacă sunt Ferguson. Eu spun că da, iar 
el îmi zice că dumneata o să întârzii, că eşti ocupat; că dumneata 
vrei să-ţi trimit bagajele la hotel. Trebuia să scriu o notă în sensul 
ăsta, pentru ca British Air să le poată expedia. Craft s-a oferit, 
desigur, să mă ajute. Părea o treabă măruntă, perfect plauzibilă. 
Am scris nota şi individul a zis că o să se ocupe el de bagaje. 
Craft i-a dat un bacşiş. Generos, presupun. 

— Ce fel de uniformă purta? 

— Nu ştiu. Nu mi-am dat seama. Când eşti în străinătate, toate 
uniformele ţi se par la fel. 

— Continuă. 

— Craft m-a invitat să bem ceva. l-am spus că nu puteam. Dar 
el insista şi eu nu voiam să fac o scenă; în plus şi dumneata 

întârziai. Acum înțe/egi de ce am acceptat, nu-i aşa? 

— Continuă. 

— Am mers în sala de sus... cea cu vedere spre pistele de 
aterizare. Îi zice cumva... 

— Observaţie. 

— Cum? 

— Se numeşte Sala de observaţie. Te rog să continui. 

— Da. Ei bine, situaţia devenise îngrijorătoare. l-am spus că 
era vorba despre valizele mele, ale lui Whitehall şi ale soţilor 
Jensen. Şi ale dumitale, desigur. Nu voiam să te întrebi unde mă 
aflu... mai ales în împrejurările acelea. 

Ferguson mai luă o înghiţitură; McAuliff se stăpâni şi-i spuse 
direct: 

— Cred că ar fi bine să treci la subiect, glumeţule. 

— Sper că porecla asta n-o să se lipească de mine. A fosto 
seară cumplită. 

— O să fie o după-amiază şi mai cumplită, dacă nu continui. 

— Da... Craft mi-a spus că dumneata urma să mai întârzii la 
vamă o oră, iar tipul în uniformă avea să le spună celorlalţi că 
făceam poze; între timp eu mă duceam la Courtleigh. Era o 
treabă ciudată. Apoi a schimbat complet subiectul. A început să 
vorbească despre Fundaţie. Spunea că erau pe punctul să facă 
un important pas înainte în legătură cu fibrele de baracoa; că în 
mare parte acest progres se datora muncii mele. Şi că, din 
considerente juridice, dar şi morale, voiau să mă întorc la Craft. 
De fapt, mi se oferea un procentaj din afacere. lţi dai seama ce 
ar putea însemna asta? 

— Dinspre partea mea n-ai decât să te duci la ei chiar astăzi. 

— Milioane! continuă Ferguson, neluând în seamă întreruperea 
lui Alex. Pur şi simplu, milioane... în timp, fireşte. N-am avut 
niciodată bani. Am fost lefter mai tot timpul. A trebuit să 
împrumut bani pentru echipamentul fotografic, ştiai asta? 

— Nu m-au interesat niciodată chestiile astea. Dar s-a 
terminat. Acum lucrezi pentru Craft. 

— Nu. Nu încă. Asta-i problema. După prospecţiune. Trebuie 
să rămân cu echipa de prospectare - cu dumneata. 

Ferguson îşi termină romul şi-l căută din ochi pe chelner. 

— Doar să rămâi cu echipa? Cu mine? Cred că ai omis ceva. 

— Da. Aşa e. 

Tânărul se aplecă peste masă; evita privirea lui McAuliff. 


111 


— Craft spunea că e ceva inofensiv. Vor să ştie doar cine sunt 
oamenii din guvern cu care tratezi... ceea ce înseamnă 
majoritatea oamenilor cu care ai de-a face, deoarece aproape 
toţi sunt în guvern. Trebuie să ţin un jurnal. Asta-i tot; doar un 
jurnal zilnic. Ferguson ridică privirea spre Alex, cu ochi rugători, 
înţelegi, nu-i aşa? Nu e nici un pericol. 

McAuliff îi susţinu privirea tânărului. 

— Din cauza asta m-ai urmărit azi-dimineaţă? 

— Da. Insă nu intenţionam să procedez aşa. Craft a sugerat că 
aş putea afla multe doar... urmându-te supus, întrebându-te 
dacă îmi permiteai să te însoțesc atunci când te duceai să rezolvi 
anumite probleme legate de prospecţiune. El zicea că oricum eu 
sunt supărător de curios şi vorbesc mult; ar fi fost ceva firesc. 

— Două bile pentru Craft. 

— Cum? 

— O veche expresie americană. Cu toate astea, m-ai urmărit. 

— Nu asta a fost intenţia mea. Te-am sunat în camera 
dumitale. De mai multe ori. Nu mi-a răspuns nimeni. Apoi am 
sunat-o pe Alison... îmi cer scuze. Cred că era supărată. 

— Ce-a spus? 

— Presupunea că plecaseşi din cameră cu câteva minute în 
urmă. Am alergat în holul hotelului. Apoi afară. Luaseşi un taxi. 
Abia atunci am plecat în urmărirea dumitale, cu altă maşină. 

McAuliff îşi puse paharul jos. 

— De ce n-ai venit direct la mine în Victoria Park? Te-am văzut 
şi atunci te-ai întors. j 

— Eram încurcat... şi speriat. In loc să-ţi propun să te însoțesc, 
făceam altceva, chiar te urmăream. 

— De ce te-ai prefăcut că erai beat aseară? 

Ferguson trase adânc aer în piept, nervos. 

— Fiindcă atunci când am ajuns la hotel, am întrebat dacă 
sosise bagajul dumitale. Nu venise. M-am speriat... înţelegi, 
înainte de a mă despărţi de el, Craft mi-a vorbit despre valizele 
dumitale... 

— Despre microfoane? îl întrerupse Alex înfuriat. 

— Despre ce? Deodată, James înţelese. Nu. Nu! Îți jur, nimic de 
genul ăsta. O, Doamne, ce îngrozitor! Ferguson făcu o pauză, cu 
un aer gânditor. Totuşi, se leagă, desigur... 

Nimeni nu putea premedita nişte reacţii atât de contradictorii, 
îşi zise Alex. N-avea rost să sară în sus. 

— Cum e cu valizele? 

— Ce... a, da, Craft. La sfârşitul conversaţiei, a zis că bagajul 
dumitale urma să fie verificat - verificat, asta-i tot ce-a spus. A 
sugerat că, dacă întreba cineva, eu să spun că fusese iniţiativa 
mea să scriu nota; să susţin că dumneata avuseseşi probleme. 
Dar nu trebuia să-mi fac griji, bagajele dumitale aveau să ajungă 
la hotel. Insă nu erau acolo, înţelegi? 

McAuliff nu înţelegea. Oftă plictisit. 

— lar dumneata ai fi pretins că ai fost înşelat? 

— Fireşte... Am înţeles că aveai să afli despre notă; m-ai fi 
întrebat de ea, cu siguranţă şi ai li fost teribil de înfuriat dacă s- 
ar fi pierdut bagajele; ai fi dat vina pe mine... Probabil că nu ţi-ai 
fi pus mintea cu un tip beat care a încercat să-ţi facă un serviciu. 
Aşa m-am gândit eu, zău. 

— Ai o imaginaţie foarte bogată, glumeţule. Aş spune chiar 
întortocheată. 

— Poate. Dar dumneata nu te-ai înfuriat, nu-i aşa? Nimic nu s- 
a schimbat. Asta-i ironia: nimic nu s-a schimbat. 

— Cum adică, nimic nu s-a schimbat? 

Ferguson zâmbi nervos. 

— Păi... te urmez supus. 

— Eu cred că s-a schimbat ceva foarte important. Mi-ai vorbit 
despre Craft. 

— Da. Aş fi făcut-o oricum; azi-dimineaţă intenţionam să-ţi 
spun totul. Craft nu trebuie să ştie; n-are cum să afle. Eu doar te 
voi urma. O să-ţi cedez o parte din banii pe care-i voi primi. ţi 
promit. lţi dau şi în scris, dacă vrei. N-am avut niciodată bani. E 
pur şi simplu o ocazie minunată. Inţelegi, nu-i aşa? 

ÎI lăsă pe Ferguson la Devon House şi luă un taxi spre oraşul 
vechi. Nu-i păsa de eventualii urmăritori. Era momentul să se 
gândească la problemele lui, nu să-şi facă griji din cauza 
supravegherii. Nu avea o ţintă precisă. 

Acceptase - condiţionat - să colaboreze cu Ferguson. Condiţia 
era să acţioneze pe două planuri: pe de-o parte, botanistul îşi 
ţinea jurnalul - pentru care urma să primească nume verificate - 
iar pe de altă parte, McAuliff avea să fie informat în legătură cu 
întrebările pe care le punea Craft. 

Ridică privirea către plăcuţele indicatoare; se afla la 
intersecţia străzilor Tower şi Matthew, la câteva blocuri distanţă 
de port. Pe un stâlp de pe trotuar se afla un telefon public. Spera 
că funcţionează. Intr-adevăr, mergea. 

— A sosit cumva un anume domn Sam Tucker? îl întrebă el pe 
funcţionarul de la celălalt capăt al firului. 

— Nu, domnule McAuliff. De fapt, am verificat lista de 
rezervări cu câteva minute în urmă. Controlul se face la ora trei: 

— Păstraţi camera. E plătită. 

— Mă tem că nu e, domnule. Nouă ni s-a spus doar că 
dumneavoastră răspundeţi de problemă; încercăm să vă ajutăm. 

— Sunteţi foarte amabili. Totuşi, păstraţi-o. Există mesaje 
pentru mine? 

— Numai o clipă, domnule. Mi se pare că sunt. 

Tăcerea care urmă îi dădu timp lui Alex să se gândească la 
Sam. Unde dracu' era? McAuliff nu fusese atât de alarmat ca 
Robert Hanley de dispariţia lui Tucker. Printre excentricităţile lui 
Sam se numărau şi călătoriile neaşteptate, întreprinse sub 
impulsul momentului în diferite zone. In Australia, Tucker stătuse 
patru săptămâni la rând într-o comunitate îndepărtată de 
aborigeni, mergând zilnic vreo patruzeci de kilometri cu un Land 
Rover până în Kimberley, la locul prospecţiunii. Bătrânul Tuck era 
întotdeauna fascinat de neobişnuit - asociat, de regulă, cu 
obiceiurile şi stilul de viaţă al locuitorilor ţării în care se afla. Dar 
acum, el se găsea în apropiere de Kingston. 

— Scuze pentru întârziere, spuse jamaicanul, tonul vioi al vocii 
dezminţind sinceritatea afirmației sale. Sunt câteva mesaje. Le- 

am pus în ordinea transmiterii lor. 

— Mulţumesc. Care sunt... 

— Toate sunt urgente, domnule, îl întrerupse funcţionarul. La 
unsprezece şi cincisprezece a sosit primul; de la Ministerul 
Educaţiei. Să luaţi legătura cu domnul Latham cât mai curând 
posibil. Următorul, la ora unsprezece şi douăzeci, e de la un 
domn Piersall, de la Sheraton. Camera cincizeci şi unu. Apoi un 
domn Hanley a sunat de la Montego Bay, la douăsprezece şi şase 
minute; a insistat că e foarte important să vă găsească. Numărul 
lui de telefon e... 

— Aşteaptă puţin, zise Alex, scoțând un pix şi un carneţel din 
buzunar. Scrise numele Latham, Piersall, Hanley. Continuă. 

— Centrala Montego, optzeci-doi-doi-şapte. Până la ora cinci. 
Domnul Hanley a spus să-l sunaţi la Port Antonio după ora şase 
treizeci. 

— Ai numărul de acolo? 

— Nu, domnule. Doamna Booth a lăsat vorbă la ora unu şi 
treizeci şi cinci că se va întoarce în cameră la două şi jumătate. A 
spus să o sunaţi dacă telefonaţi din oraş. Asta-i tot, domnule 
McAuliff. 

— In regulă. Mulţumesc. Aş vrea să verific dacă am notat 
corect. 

Alex repetă numele şi esenţa mesajelor, apoi ceru numărul de 
telefon de la Sheraton. Nu-şi dădea seama cine putea fi domnul 
Piersall. Revăzu în minte cele douăsprezece nume de contact pe 
care i le dăduse Hammond; nici unul nu era Piersall. 

— Asta-i tot, domnule? 

— Da. Fă-mi, te rog, legătura cu doamna Booth. Telefonul lui 
Alison sună de câteva ori înainte ca ea să răspundă. 

— Eram sub duş, zise ea cu răsuflarea tăiată. Speram să fii 
aici. 

— Eşti înfăşurată cu un prosop? 

— Da. De fapt, l-am lăsat pe clanţa uşii deschise, dacă vrei să 
ştii. Ca să pot auzi telefonul. 

— Dacă aş fi acolo, l-aş scoate. Prosopul, nu telefonul. Alison 
râse, iar McAuliff îşi imagină chipul ei frumos în lumina soarelui 
de amiază de pe Tower Street. 

— Ai dreptate, eşti înfierbântată. Dar lăsaseşi vorbă că e ceva 
urgent. Ce s-a întâmplat? 

Se auzi un declic în interiorul cutiei telefonice; timpul plătit era 

pe sfârşite. Alison auzise şi ea. 

— Unde eşti? Te sun eu, zise ea repede. 

Numărul fusese şters cu răutate de pe cadranul aparatului. 

— N-am cum să-ţi spun. Cât e de urgent? Mai am de dat un 
telefon. 

— Nu-i aşa de urgent. Numai să nu stai de vorbă cu un om pe 
nume Piersall până când nu discutăm noi. Pa, iubitule. 

McAuliff fu tentat să o sune din nou pe Alison; cine era 
Piersall? Dar mai întâi trebuia să-l găsească pe Hanley în 
Montego. O să sune cu taxă inversă; nu mai avea destule 
monede. 

Dură aproape cinci minute până când sună telefonul lui Hanley 
şi încă trei până ce Hanley o convinse pe operatoarea hotelului 
ieftin unde stătea că el urma să plătească convorbirea. 

— Imi pare rău, Robert, spuse Alex. Sunt la un telefon public 
din Kingston. 

— E-n regulă, prietene. Ai auzit ceva despre Tucker? 

Era o anume insistenţă în graba cu care Hanley pusese 
întrebarea. 

— Nu. N-a ajuns la hotel. Mă gândeam că poate ştii tu ceva. 

— Ştiu, într-adevăr, dar nu-mi place deloc ce-am auzit. M-am 
întors la Mo'Bay acum vreo două ore, iar nenorociţii ăştia de la 
hotel mi-au spus că doi negri au luat lucrurile lui Sam, i-au plătit 
cazarea şi au dispărut fără o vorbă. 

— Cum e posibil aşa ceva? 

— Aici nu e Hilton, prietene. Cu bani poţi face orice. 

— Şi tu unde eşti? 

— La naiba, am luat aceeaşi cameră pentru după-amiaza asta. 
Dacă Sam încearcă să ia legătura cu mine, probabil că o să mă 
caute aici. Intre timp, am pus câţiva prieteni să se intereseze de 
el în oraş. Tot nu vrei să anunţăm poliţia? 

McAuliff ezită. Fusese de acord cu dispoziţia lui Hammond de a 
nu se adresa poliţiei jamaicane înainte de a lua legătura cu unul 
dintre contacte pentru a primi instrucţiuni. 

— Nu încă, Rob. 

— E vorba despre un vechi prieten! 

— Incă n-a expirat termenul la care trebuie să apară, Robert. 
N-am motive întemeiate să raportez dispariţia lui. Şi, 
cunoscându-l pe vechiul nostru prieten, n-aş vrea să-l pun într-o 
situaţie penibilă. 

— AŞ face un mare tărăboi din cauza celor doi străini care i-au 
luat lucrurile! 

Hanley era furios, dar McAuliff nu-l putea învinovăţi pentru 
asta. _ 

— Nu ştim cu precizie dacă sunt într-adevăr străini. II cunoşti 
pe Tuck, angajează servitori de parcă ar fi în suita lui Eric cel 
Roşu. Mai ales dacă are bani şi poate să-i cheltuiască prin zone 
îndepărtate. Aminteşte-ţi de Kimberley, Rob. Fusese o afirmaţie. 
Şi-a cheltuit salariul pe două luni pentru a pune bazele unei 
comunităţi agricole, ce naiba. 

Hanley chicoti. 

— Aşa e, prietene, îmi amintesc. Voia să se lanseze în nişte 
afaceri cu vin împreună cu _ ticăloşii ăia păroşi. E omul 
organizaţiilor umanitare cu o praştie în mână... în regulă, Alex. 
Aşteptăm până mâine. Eu trebuie să mă întorc la Port Antonio. 
Te sun mâine dimineaţă. 

— Dacă nu apare până atunci, o să anunţ poliţia, iar tu poţi să- 
ţi activezi reţeaua subterană - pe care sunt sigur că ţi-ai format- 
o până acum. 

— Ai perfectă dreptate. Noi, veşnicii călători, trebuie să ne 
protejăm. Şi să fim strâns uniţi. 

Soarele orbitor de pe murdara stradă caraibiană şi duhoarea 
din cabina telefonică îl convinseră pe McAuliff să se întoarcă la 
Courtleigh Manor. Mai târziu, poate la începutul serii, avea să 
găsească pescăria numită Talion’ s şi pe artriticul ei proprietar. 

O porni pe Matthew Lane spre nord şi luă un taxi de pe Barry 
Street; o maşină dărăpănată, de o marcă incertă, cu siguranţă nu 
din acel deceniu, nici din cel anterior. Urcându-se în ea, mirosul 
de vanilie îi invadă nările. Vanilia şi romul, aromele Jamaicăi: 
plăcute seara, insuportabile ziua, în căldura teribilului soare 
ecuatorial. 

In vreme ce taxiul ieşea din vechiul oraş - cel din faţa portului 
- unde ruinele lăsate de om şi abundenta floră tropicală se 
luptau să coexiste, Alex privea neplăcut surprins clădirile apărute 
peste noapte în Noul Kingston. Era ceva obscen în alăturarea 
acestor construcţii elegante din piatră şi sticlă fumurie de 
grămezile de cocioabe murdare, acoperite cu tablă ondulată - 
casele copiilor sfrijiţi, care se jucau fără chef cu câini slăbănogi şi 
ale tinerelor însărcinate, prematur îmbătrânite, ce agăţau haine 
zdrenţuite pe frânghii găsite în zona portului şi cărora li se citea 

în ochi tristeţea de a fi nevoite să înfrunte o nouă zi din mizera 
lor viaţă. lar noile clădiri impunătoare se aflau la mai puţin de 
două sute de metri de locuinţe şi mai jalnice: bărci putrezite, 
infestate de şobolani, adăpostindu-i pe cei ce atinseseră ultimul 
prag al demnităţii umane. La două sute de metri. 

McAuliff înţelese dintr-odată ce erau acele clădiri: bănci. Trei, 
patru, cinci... şase bănci. Aşezate una lângă alta sau faţă în faţă, 
la o aruncătură de băț. 

Bănci. 

Elegante, stupide, cu geamuri fumurii. 

La două sute de metri. 

După opt minute, străvechiul automobil intră pe aleea 
străjuită de palmieri de la Courtleigh Manor. La zece metri de 
poartă, şoferul opri brusc, cu o smucitură. Alex, care se aplecase 
să-şi scoată portmoneul, se lovi de scaunul din faţă, iar şoferul îşi 
ceru imediat scuze. Apoi, McAuliff văzu ce făcea jamaicanul. 
Scotea un cuţit lung de vreo şaptezeci şi cinci de centimetri 
dintr-o bucată de postav uzată, pe care o puse sub scaun. 
Şoferul rânji. 

— Fac o cursă în oraşu' vechi, domnu’. La cocioabe. Am tot 
timpul asupra mea cuţitu' ăsta. 

— Ai nevoie de el? 

— Da, domnu'! Mai bine i-ar împuşca pă indivizii ăia murdari. 
Nu-s buni de nimic, domnu’. Să-i trimită cu bărcile înapoi în 
Africa. P-ormă să scufunde bărcile; da, domnu'. 

— E o soluţie grozavă. 

Maşina opri lângă trotuar, iar McAuliff coborî. Şoferul zâmbi 
slugarnic, rostind un preţ exagerat. Alex îi întinse exact suma 
cerută. 

— Sunt sigur că ai inclus şi bacşişul, zise el, aruncându-i 
bancnotele pe fereastră. 

La recepţie, Alex luă mesajele pe care le primise; mai sosise 
unul. Domnul Latham, de la Ministerul Educaţiei, sunase din nou. 


îmbrăcată în costumul de baie, Alison stătea la soare în 
balcon. McAuliff intră în camera ei pe uşa dintre cele două 
dormitoare. Ea se întoarse spre el, iar Alex îi luă mâna. 

— ţi dai seama cât de răpitoare eşti, frumoasă doamnă? 

— Mulţumesc, frumosule domn. 

El îşi retrase încet mâna. 


118 


— Vorbeşte-mi despre Piersall, zise el. 

— E la Sheraton. 

— Ştiu. La camera cincizeci şi unu. 

— Ai vorbit cu el. 

Alison era evident îngrijorată. 

— Nu. Mi-a lăsat vorbă. Să-l sun la camera cincizeci şi unu. 
Foarte urgent. 

— S-ar putea să fie acolo acum; nu ajunsese când ai sunat tu. 

— Da? Am primit mesajul chiar înainte de a vorbi cu tine. 

— Atunci trebuie să fi coborât în hol. O fi vorbit de la un 
telefon public. După câteva minute. 

— De ce? 

— Fiindcă a fost aici. Am avut o discuţie cu el. 

— Povesteşte-mi. 

Ea îi relată. 

Alison terminase de pus în ordine notele pregătite pentru 
cercetarea de pe coasta de nord şi voia să facă un duş, când 
auzise nişte bătăi rapide în uşa lui Alex. Crezând că era cineva 
din echipa lor, Alison deschisese uşa ei şi privise pe coridor. 
Bărbatul înalt, zvelt, îmbrăcat într-un costum alb, păruse surprins 
de apariţia ei. Fusese un moment jenant pentru amândoi. Alison 
îi spusese că auzise bătăile în uşă şi că ştia că McAuliff era 
plecat; domnul dorea să lase un mesaj? 

— Părea foarte nervos. Ingăimase ceva, apoi zisese că încerca 
să dea de tine încă de la ora unsprezece. M-a întrebat dacă 
putea avea încredere în mine. Dacă aş vorbi numai cu tine. Era 
extrem de tulburat. L-am invitat în camera mea, dar m-a refuzat, 
spunând că era în criză de timp. Pe urmă i-a scăpat ceva. A zis că 
avea veşti de la cineva pe nume Sam Tucker. Asta nu-i 
americanul care trebuia să vină în echipa noastră? 

Alex nu-şi ascunse panica. Din poziţia aplecată în care stătea, 
îşi îndreptă brusc spatele. 

— Ce-i cu Tucker? 

— A zis doar că avea veşti de /a el sau despre el. Nu a fost 
prea clar. 

— De ce nu mi-ai spus asta la telefon? 

— Mi-a cerut el să n-o fac. Zicea să-ţi spun când o să te văd, 
nu la telefon. A presupus că o să te înfurii, dar te ruga să iei 
legătura cu el înainte de a te duce la altcineva. Apoi a plecat. 
Alex, despre ce dracu' vorbea omul ăla? 

McAuliff nu răspunse; se îndreptă spre telefon. Ridică 
receptorul, privi uşa dintre dormitoare, apoi închise repede 
telefonul. Se duse în grabă spre uşa deschisă, o închise, apoi 
veni la aparat. Formă numărul de la Sheraton şi aşteptă. 

— Cu domnul Piersall, vă rog, la camera cincizeci şi unu. 

Pauza care urmă îl înfurie pe McAuliff. Fu întreruptă de tonul 
blând al unei voci joase de englez, care-i ceru mai întâi să se 
prezinte, apoi îl întrebă dacă era un prieten sau, poate, o rudă a 
doctorului Piersall. După ce auzi răspunsurile lui Alex, vocea 
onctuoasă continuă, iar în acest timp McaAuliff îşi aminti de o 
noapte friguroasă pe o stradă din Soho, în faţa „Bufniţei Sfântului 
Gheorghe”. Şi de strălucirea becului cu neon care-i salvase viaţa 
şi-l condamnase la moarte pe prezumtivul lui asasin. 

Doctorul Piersall avusese un tragic accident. Fusese izbit de 
un automobil ce venea în viteză pe o stradă din Kingston. 

Murise. 

Walter Piersall era american, doctor în antropologie, specialist 
în zona Caraibelor, autor al unui studiu fundamental despre 
primii locuitori cunoscuţi ai Jamaicăi, indienii arawak şi 
proprietarul unei case numite High Hill, lângă Carrick Foyle, în 
districtul Trelawny. 

Acestea reprezentau în esenţă informaţiile furnizate de către 
domnul Latham, de la Ministerul Educaţiei. 

— E o adevărată tragedie, domnule McAuliff. A fost un om 
onorabil, un savant. Pentru Jamaica e o pierdere grea. 

— O pierdere! Cineva l-a ucis, domnule Latham. 

— Din câte înţeleg, există foarte puţine date: maşina a 
dispărut în viteză, descrierile sunt contradictorii. 

— S-a întâmplat în plină zi, domnule Latham. 

Latham făcu o pauză. 

— Ştiu, domnule McAuliff. Ce pot spune? Sunteţi american; el 
era american. Eu sunt jamaican, iar grozăvia s-a petrecut pe o 
stradă din Kingston. Sunt profund mâhnit, din mai multe motive. 
Deşi nu l-am cunoscut personal. 

Sinceritatea lui Latham era exagerată. Alex cobori vocea. 

— Ai spus „grozăvie”. Insinuezi că a fost mai mult decât un 
accident? 

— Nu. Nu s-a comis nici un jaf sau vreo agresiune împotriva 
omului. A fost un accident. Provocat, fără îndoială, de consumul 
de rom şi de inactivitate. Astea se găsesc din belşug în Kingston, 
domnule McAuliff. Oamenii... sau copiii care au comis crima asta 
au fugit cu siguranţă pe dealuri. După ce se vor trezi din beţie, îi 
va cuprinde frica; se vor ascunde. Poliţia din Kingston nu e deloc 
blândă. 

— Inţeleg. McAuliff era tentat să rostească numele lui Sam 
Tucker, dar se abţinu. li zise lui Latham doar că Piersall îi lăsase 
un mesaj. Deocamdată nu trebuia să-i spună mai mult. Păi, dacă 
pot face ceva... 

— Piersall era văduv, trăia singur la Carrick Foyle. Poliţia 
spunea că voia să ia legătura cu un frate din Cambridge, 
Massachusetts... Ştii cumva de ce te-a căutat? 

— Habar n-am. 

— O bună parte din prospecţiune se va desfăşura în districtul 
Trelawny. Poate că el auzise şi voia să-ţi ofere ospitalitatea sa. 

— Poate... Domnule Latham, e logic ca el să fi aflat despre 
prospecţiune? 

Alex ascultă cu atenţie răspunsul lui Latham. Din nou, 
Hammond: învață să observi lucrurile mărunte. 

— Logic? Ce e logic în Jamaica, domnule McAuliff? Nu prea s-a 
păstrat secretul legat de faptul că ministerul nostru - cu delicatul 
ajutor al fostei ţări tutelare - a iniţiat o tardivă evaluare 
ştiinţifică. Un secret prost păstrat încetează să mai fie un secret. 
Poate că nu e logic ca doctorul Piersall să fi ştiut, însă e cu 
siguranţă posibil. 

Fără ezitări, fără răspunsuri pripite, fără cuvinte învăţate pe de 
rost. 7 

— Atunci, poate că din cauza asta m-a sunat. Imi pare rău. 

— Regret nespus. 

Latham făcu din nou o pauză, însă fără vreo intenție anume. 

— Deşi poate părea nepotrivit, domnule McAuliff, aş vrea ca 
discuția asta să rămână între noi. 

— Desigur. Te ascult. 

— Toate avizele pentru prospecţiune au sosit la sfârşitul 
acestei dimineţi... în mai puţin de douăzeci şi patru de ore. De 
obicei durează aproape o săptămână. 

Procedura era neobişnuită, însă Alex începuse să se deprindă 
cu asemenea situaţii. Când era vorba de Dunstone Limited, 
barierele fireşti cădeau cu o uşurinţă suspectă. Peste tot se 
găseau mesageri nevăzuţi, îndeplinind ordinele lui Julian 
Warfield. 

Latham spunea că ministerul anticipase mari dificultăți atunci 
când echipa de prospectare avea să intre în zona Cock Pit - 
kilometri întregi de teritoriu nelocuit, o adevărată junglă. Era 
nevoie de însoțitori, de ghizi care să cunoască bine regiunea 
aceea nesigură. Şi trebuiau stabilite nişte înțelegeri cu 
descendenţii recunoscuţi ai marunilor, cei care, în baza unui 
tratat din 1739, controlau cea mai mare parte a teritoriului. 
Oameni aroganţi, războinici, aduşi pe insulă ca sclavi, marunii 
cunoşteau jungla mult mai bine decât stăpânii lor albi. Suveranul 
britanic George | le oferise marunilor independenţa, printr-un 
tratat care le garanta stăpânirea eternă a regiunii Cock Pit. Era o 
decizie mai înţeleaptă decât continuarea vărsărilor de sânge. În 

plus, teritoriul acela se considerase nepotrivit pentru a fi locuit 
de colonişti. 

Timp de peste 235 de ani, acest tratat fusese adesea 
ridiculizat, dar niciodată violat, spunea Latham. Permisiunea 
formală era şi în prezent solicitată de Kingston „Colonelului 
marunilor” pentru toţi cei care voiau să pătrundă pe pământurile 
lor. Nici ministerul său nu făcuse excepţie. 

Dar ministerul era în realitate Dunstone Limited, îşi zise 
McAuliff. Aşa că accesul în zonă era garantat, iar permisele 
fuseseră obţinute cu promptitudine. 

— Echipamentul expediției a fost trimis cu avionul la Boscobel, 
spuse Latham. De acolo, camioanele îl vor transporta în locul 
unde urmează să înceapă prospecţiunea. 

— İn cazul ăsta o să plec mâine după-amiază sau, cel mai 
târziu, poimâine dimineaţă. O să angajez oameni la Ocho Rios; 
ceilalţi pot să vină ulterior. Avem nevoie de maximum două zile. 

— Ghizii dumitale - noi le spunem „curieri” - vor fi disponibili 
peste două săptămâni. Sper că o să te descurci şi fără ei până 
atunci. Am înţeles că la început o să lucrezi pe țărm. 

— Două săptămâni e bine... aş vrea să fac o selecţie a 
curierilor, dacă nu te superi. 

— Nu prea ai ce să selectezi, domnule McAuliff. Nu-i o treabă 
care să atragă prea mulţi tineri; rândurile lor se răresc simţitor. 
Dar o să fac ce pot. 

— Mulţumesc. E posibil să am traseele aprobate până mâine 
dimineaţă? 

— Le vei primi la hotel pe la ora zece. La revedere, domnule 
McAuliff. Şi încă o dată, sincerele mele regrete pentru doctorul 
Piersall. 

— Nici eu nu l-am cunoscut, domnule Latham, zise Alex. La 
revedere. 

Nu-l întâlnise niciodată pe Piersall, îşi spuse McAuliff, dar 
auzise de Carrick Foyle, satul unde locuise savantul. Nu-şi 
amintea de unde, însă numele îi era cunoscut. 

Alex închise telefonul şi o privi pe Alison, care se afla în 
balcon. Il urmărise, ascultase şi nu-şi putea ascunde teama. Un 
bărbat zvelt, nervos, într-un costum alb, îi spusese - cu mai puţin 
de două ore în urmă - că avea nişte informaţii confidenţiale, iar 
acum omul acela murise. 

Soarele portocaliu al după-amiezei târzii arunca săgeți de 

lumină spre umbrele întunecate ce învăluiau balconul miniatural, 
în spatele lui se zărea verdele închis al palmierilor înalţi, iar 
dincolo de ei se înălța copleşitor lanţul muntos. Alison Booth 
părea un personaj dintr-un tablou în clarobscur, pictat în culori 
tropicale. 

— Spunea că a fost un accident. Alex se îndreptă încet spre 
uşile balconului. Toată lumea e tulburată. Piersall era stimat pe 
insulă. Se pare că sunt mulţi şoferi beţi în Kingston. 

— lar tu nu l-ai crezut nici o clipă. 

— N-am spus asta. 

Işi aprinse o ţigară; nu voia să se uite la ea. 

— Nici nu trebuie. N-ai scos o vorbă nici despre prietenul tău, 
Tucker. De ce? 

— Din bun-simţ. Vreau să vorbesc cu poliţia, nu cu un director 
de la un minister. El nu face decât să se bâlbâie şi să creeze 
confuzie. Atunci să mergem la poliţie. Alison se ridică din 
şezlong. Mă duc să mă îmbrac. 

— Nu! McAuliff îşi dădu seama că tonul lui fusese prea 
categoric. Adică o să mă duc eu. Nu vreau să te implic şi pe tine. 

— Eu am vorbit cu omul. Nu tu. 

— O să le spun eu asta. 

— De ce să afle prin intermediari? 

— Fiindcă aşa zic eu. Alex se întoarse, căutând o scrumieră. 
Nu era convingător şi îşi dădea seama de lucrul ăsta. Ascultă-mă 
Alison. Se întoarse către ea. Am primit permisele. Mâine mă duc 
la Ocho Rios, să angajez şoferi şi cărăuşi; voi o să veniţi peste 
două zile. In absenţa mea, nu vreau ca tu - sau oricare alt 
membru al echipei - să aveţi de-a face cu poliţia ori cu altcineva. 
Treaba noastră aici e să facem prospecţiuni. Asta-i răspunderea 
mea. Nu vreau să depăşim termenele. 

Ea trecu peste pragul uşii de la balcon, ieşind din fundalul 
colorat şi se opri în faţa lui. N 

— Eşti un mincinos îngrozitor, Alex. ingrozitor în sensul că nu 
te pricepi deloc să minți. 

— Acum mă duc la poliție. Pe urmă, dacă nu se face prea 
târziu, o să trec pe la minister să vorbesc cu Latham. Am fost 
cam aspru cu el. 

— Mi s-a părut că ai încheiat conversaţia pe un ton foarte 
politicos. 

Alison era cea care observa lucrurile mărunte specificate de 

Hammond, îşi zise McAuliff. Se pricepea la asta mai bine decât 
el. 

— M-ai auzit doar pe mine... Nu şi pe el... dacă nu mă întorc 
până la şapte, ai putea să-i suni pe soţii Jensen şi să cinezi cu ei. 
O să vin şi eu cât pot de repede. 

— Soții Jensen nu sunt aici. 

— Cum? 

— Calmează-te. l-am sunat ca să-i invit la prânz. Au lăsat 
vorbă la recepţie că, întrucât aveau o zi liberă, s-au dus să 
viziteze oraşul. Port Royal, Oraşul Spaniol, Portul Vechi. 
Directorul hotelului le-a indicat traseul. 

— Sper să se distreze. 


Îi spuse şoferului că o să se plimbe vreo jumătate de oră prin 
oraş. Avea un răgaz de treizeci de minute până la întâlnirea de 
pe Duke Street - o să examineze restaurantul; nu cunoştea 
adresa exactă - aşa că taximetristul putea să-şi pună mintea la 
contribuţie în tot acel răstimp. 

Şoferul protestă: treizeci de minute îi trebuiau doar ca să 
ajungă pe Duke Street de la Courtleigh în traficul după-amiezei. 
McAuliff dădu din umeri şi spuse că timpul nu era o problemă. 

Asta şi dorise şoferul să audă. leşi pe Trafalgar, o luă la sud pe 
Lady Musgrave şi intră pe Old Hope Road. Proslăvi virtuțile 
comerciale ale Noului Kingston, comparând progresele făcute cu 
isprăvile maeştrilor sistematizării. Omul vorbea cu glas monoton, 
folosind expresii exagerate în legătură cu „milioanele americane 
ce curgeau întruna” şi care transformaseră tropicalul şi 
suprapopulatul Kingston într-o Mecca financiară a Caraibelor. Era 
de la sine înţeles că milioanele puteau fi şi germane, englezeşti 
sau franţuzeşti, în funcţie de accentul clientului din taxi. 

Nu conta. McAuliff privea pe geamul din spate traficul din jur. 

Era acolo. 

Un Chevrolet verde, un model vechi de câţiva ani. Rămăsese 
cu două sau trei maşini în spate, dar de câte ori taxiul cotea sau 
depăşea alte vehicule, Chevroletul verde făcea aceleaşi 
manevre. 

Şoferul observă şi el. 

— Ai necazuri, domnu'? 

N-avea nici un rost să mintă. 

— Nu ştiu. 

— Eu ştiu, domnu'. Maşina aia verde a fost tot timpul în spate. 
Era şi-n parcarea de la Courtleigh Manor. Cu doi nemernici în ea. 

McAuliff îl privi pe şofer. Ultima remarcă a jamaicanului îi 
aduse în minte cuvintele lui Robert Hanley de la Montego Bay. 
Doi negri au luat lucrurile lui Sam. Alex pricepea că legătura era 
forţată - în cel mai bun caz o coincidenţă într-o ţară populată de 
negri - dar nu-i trebuia mai mult. 

— Poţi să câştigi douăzeci de dolari, prietene, îi spuse el 
repede şoferului, dacă o să faci două lucruri. 

— Spune la mine, domnu'! 

— Mai întâi, lasă maşina verde să se apropie cât să-i pot 
vedea numărul, pe urmă încearcă să ne pierdem de ei. Poţi să 
faci asta? 

— Fii atent, domnu’! 

Jamaicanul răsuci volanul spre dreapta; taxiul intră imediat pe 
banda din dreapta, evitând în ultima clipă un autobuz ce se 
apropia, apoi făcu din nou la stânga, în spatele unui Volkswagen. 
McAuliff se aplecă pe banchetă, cu capul lipit de geamul din 
dreapta. Chevroletul verde repetă mişcările taxiului, lăsând între 
ei două maşini. 

Brusc, taximetristul acceleră din nou, depăşi Volkswagen-ul şi 
porni în viteză spre un semafor care îşi aprinsese culoarea 
galbenă. Răsuci maşina spre strada din stânga intersecţiei; Alex 
citi cuvintele scrise pe un indicator mare, în formă de scut: 


TORRINGTON ROAD 
INTRARE 
PARCUL MEMORIAL GEORGE VI. 


— Am început concursul de viteză, domnu'! strigă şoferul. 
Nemernicu' verde trebuie să oprească la stopu' de pe Snipe 
Street. lese repede d-acolo. Acu' uită-te bine! 

Taxiul porni în viteză pe Torrington, ieşi de două ori de pe 
banda stângă pentru a depăşi trei vehicule şi intră în trombă pe 
poarta largă a intrării în parc. Acolo, şoferul frână brusc, întoarse 
taxiul spre o alee ce părea înfundată, răsuci volanul şi viră spre 
ieşirea într-o stradă laterală. 

— Să te uiţi bine la ei acu’, domnu’! ţipă jamaicanul în timp ce 
reducea viteza, înscriindu-se în şirul de maşini ce ieşeau din 
Parcul Memorial George al VI-lea. 

Chevroletul verde apăru după câteva secunde, prins între 

automobilele ce intrau în parc. Atunci înţelese exact McAuliff ce 
făcuse şoferul. Acolo începuseră antrenamentele. Parcul 
Memorial George al VI-lea găzduia sportul regilor. Kingston se 
pregătea de cursele automobilistice. 

Alex îşi notă numărul maşinii, ferindu-se să fie văzut, dar 
observând că cei doi negri din Chevrolet nu-şi dăduseră seama 
că trecuseră la câţiva metri de maşina pe care o urmăreau. 

— Nemernicii ăia tre’ să ocolească acu’ tot parcu’, domnu'! 
Ticăloşi nenorociţi!... Unde vrei să mergi, domnu’? Acu’ avem 
timp destul. Nu ne mai găsesc. 

McAuliff zâmbi. Se întrebă dacă talentele jamaicanului figurau 
în manualul lui Hammond. 

— Ai câştigat cinci dolari în plus. Du-mă la intersecţia lui 
Queen Street cu Hanover Street, te rog. N-are rost să mai 
pierdem vremea. 

— Hei, domnu”! Te servesc cât stai în Kingston. Fac ce-mi spui. 
Nu pun întrebări, domnu'. 

Alex privi legitimaţia murdară din plastic de la bord. 

— Taxiul ăsta nu-ţi aparţine... Rodney. 

— Faci târgu' cu mine, domnu’; eu fac târgu' cu patronu’. 

Şoferul rânji în oglinda retrovizoare. 

— O să mă mai gândesc. Ai un număr de telefon? 

Jamaicanul scoase repede o carte de vizită supradimensionată 
şi i-o întinse lui McAuliff. Aparţinea companiei de taxiuri, de genul 
acelora ce se găsesc la recepţiile hotelurilor. Numele lui Rodney 
era trecut cu un scris de copil în josul cartonului. 

— Suni la companie, spui că vrei să vină Rodney. Numa’ 
Rodney, domnu'. Eu primesc mesaju' imediat. Ştiu tot timpu' 
unde-i Rodney. Eu merg la hoteluri şi la Palisados. Mă găsesc 
repede. 

— Şi dacă nu vreau să-mi las numele... 

— Fără nume, domnu'! îl întrerupse jamaicanul rânjind în 
oglindă. Am o memorie, vai de ea. Nu vreau nume! Spui la 
telefon... că eşti tipu' de la cursa de maşini. Zici unde te afli; eu 
vin să te iau, domnu’. 

Rodney porni în viteză spre sud, către North Street, viră la 
stânga pe Duke, apoi din nou spre sud, pe lângă Gordon House, 
uriaşa clădire nouă a parlamentului din Kingston. 

Pe trotuar, McAuliff îşi încheie haina, îşi strânse cravata, 
compunându-şi figura unui om de afaceri alb nesigur în privinţa 

intrării pe care trebuia s-o folosească. Talion's nu figura în cartea 
de telefon, nici în registrul de firme; Hammond îi spusese că se 
afla mai jos de şirul clădirilor guvernamentale, ceea ce însemna 
dincolo de Queen, însă nu-i dăduse amănunte. 

In timp ce căuta pescăria, îi studia pe oamenii din jur, de 
vizavi şi din automobilele care păreau să meargă mai încet decât 
le permitea traficul. 

Preţ de câteva minute, se simţi din nou într-un spaţiu al fricii; 
se temea că forţa nevăzută îşi aţintise ochii asupra lui. 

Ajunse pe Queen Street şi traversă în grabă, cu ultimii pietoni 
care prinseseră culoarea verde. Pe trotuarul celălalt, se întoarse 
rapid să-i privească pe cei rămaşi în spate. 

Soarele portocaliu coborâse la orizont, aruncând o fâşie de 
lumină orbitoare dinspre Victoria Park, la câteva sute de metri 
spre vest. Restul străzii se afla în întunericul delimitat net de 
umbrele construcţiilor de piatră şi lemn din jur. Automobilele 
treceau spre est şi vest, împiedicând vizibilitatea celor de la 
colţul de nord. De la colţuri. 

Era derutat. Se întoarse şi o luă pe lângă clădiri. 

Văzu mai întâi semnul. Era murdar, cu urme de vopsea 
scorojită, veche de luni de zile, poate de ani: 


TALLON'S. 

PEŞTE DE CALITATE ŞI DELICATESE LOCALE 
311 1/2 QUEEN'S ALLEY 

BLOCUL 1 - DUKE ST. WEST. 


Se duse spre bloc. Intrarea în Queen's Alley, cu o înălţime de 
circa trei metri, era tăiată de un grilaj acoperit cu flori tropicale. 
Pasajul pavat cu bolovani nu dădea în strada alăturată, aşa cum 
se întâmplă la Paris, Roma şi în Greenwich Village. Deşi se afla în 
centrul unei zone comerciale, coridorul acela avea ceva deosebit, 
de parcă ar fi fost destinat numai locatarilor - care trebuiau să 
aibă chei - şi nu uzului public. Tot ce-i lipsea, îşi zise Alex, era o 
poartă. 

La Paris, Roma şi în Greenwich Village, astfel de pasaje largi 
adăpostesc unele dintre cele mai bune restaurante din lume, 
cunoscute doar iniţiaţilor. 

In Shenzhen, Macao şi Hong Kong, asemenea locuri erau 
ascunzişuri unde se putea obţine orice în schimbul banilor. 

In Kingston, pasajul acela adăpostea un om cu artrită care 

lucra pentru serviciile britanice de informaţii. 

Queen's Alley nu avea mai mult de cincisprezece metri 
lungime. Pe dreapta se afla o librărie cu vitrine luminate, în care 
erau expuse cărţi de o mare diversitate, de la tomuri ştiinţifice 
legate în piele până la literatură pornografică. Pe partea stângă 
se găsea pescăria. 

Işi imaginase că va vedea cuve cu gheaţă spartă, adăpostind 
grămezi de peşti morţi şi bărbaţi cu halate albe şi murdare, 
agitându-se în jurul cântarelor şi tocmindu-se cu clienţii. 

În vitrină era gheaţă spartă; se zăreau şi câteva grămezi de 
peşti cu ochi sticloşi. Insă îl impresionară celelalte vietăţi ale 
oceanului, aranjate cu gust: calmari, caracatiţe, rechini şi 
crustacee. 

Talion's nu era Fulton Market. 

Parcă pentru a-i confirma presupunerile, pe uşa pescăriei ieşi 
un şofer în uniformă, cu o sacoşă din plastic în mână, ermetic 
închisă. a 

Uşile duble erau masive, greu de deschis. lnăuntru, tejghelele 
luceau de curăţenie; pe podele fusese presărat rumeguş alb. 
Oamenii de serviciu chiar asta erau: îngrijitori, nu vânzători. 
Purtau halate lungi croite dintr-un material scump, cu dungi albe 
şi albastre. Cântarele din spatele vitrinelor frigorifice cu rame 
cromate erau din alamă lustruită. De jur-împrejurul încăperii, pe 
numeroase rafturi luminate din tavan de becuri mici, se zăreau 
sute de cutii de conserve, cu delicatese aduse din toate colţurile 
lumii. 

Părea aproape ireal. 

In prăvălie mai existau trei clienţi: o pereche şi o femeie 
singură. Cuplul aflat în capătul îndepărtat al magazinului studia 
etichetele de pe rafturi; femeia comanda ceva de pe o listă, cuo 
precizie exagerată, arogantă. 

McAuliff se apropie de tejghea şi rosti cuvintele pe care fusese 
instruit să le spună. 

— Un prieten din Santo Domingo mi-a spus că aveţi păstrăv de 
pe coasta de nord. 

Negrul cu ten mai deschis de-abia îl privi pe Alex, însă acela fu 
momentul recunoaşterii. Omul se aplecă, aranjă nişte crustacee 
într-o cutie şi răspunse într-o doară. Şi corect: 

— Avem nişte păstrăv proaspăt de la Martha Brae, domnule. 

— Eu prefer păstrăvul de apă sărată. Eşti sigur că nu mă poţi 

ajuta? 

— Să caut, domnule. 

Bărbatul puse cutia în vitrină, se întoarse şi o luă pe un coridor 
din spatele tejghelei, un pasaj despre care Alex bănui că ducea 
la camerele frigorifice. 

Când văzu un om ieşind pe o uşă laterală a coridorului, 
McAuliff îşi ţinu respiraţia, încercând să-şi ascundă surprinderea. 
Era negru, slab şi vârstnic; mergea sprijinindu-se într-o cârjă, cu 
braţul drept ţeapăn şi cu un tremur uşor al capului. 

Era bărbatul din Victoria Park: bătrânul care îl fixase 
dezaprobator în faţa băncii dinspre aleea care dădea în Queen 
Street. Se duse spre tejghea şi vorbi cu o voce aparent mai 
puternică decât trupul său. 

— Un domn căruia îi place păstrăvul de apă sărată, spuse el, 
cu un accent mai curând britanic decât jamaican, însă nu lipsit 
de inflexiuni caraibiene. Ce-o să mă fac cu amatorii de păstrăv 
de apă dulce, care mă costă atât de mult? Vino, se apropie ora 
închiderii. O să alegi din ce-o să-ţi ofer eu. 

Un îngrijitor cu halat dungat ridică o tăblie prinsă în balamale 
de lângă tejghea. Alex îl urmă pe bătrânul artritic pe coridorul 
scurt, apoi printr-o uşă îngustă, într-un mic birou ce părea replica 
miniaturală a magazinului. Pereţii erau lambrisaţi cu lemn de 
nuc; mobila consta într-un birou de mahon cu un fotoliu rotitor, o 
canapea moale din piele şi un fotoliu amplasat în faţa biroului. 
Lumina venea indirect, de la singura veioză din porțelan de pe 
birou. După ce închise uşa, Alex văzu fişetele din lemn de stejar 
aliniate lângă perete. in ciuda dimensiunilor ei reduse, camera 
era foarte confortabilă - sălaşul izolat al unui contemplativ. 

— la loc, domnule McAuliff, zise proprietarul pescăriei, 
indicându-i fotoliul, în timp ce şchiopăta în jurul biroului. După 
aceea se aşeză şi el şi îşi sprijini cârja de perete. Te aşteptam. 

— Ai fost în Victoria Park azi-dimineaţă. 

— Nu m-am aşteptat să te întâlnesc atunci. Ca să fiu sincer, 
m-ai luat prin surprindere. Ţi-am privit fotografia minute în şir 
înainte de a ieşi la plimbare. In nici un caz n-aş fi făcut legătura 
între chipul din poză şi omul care stătea pe bancă în Victoria 
Park. 

Bătrânul zâmbi şi ridică palmele în sus, dând de înţeles că 
fusese o coincidenţă neaşteptată. 

— Apropo, numele meu e Talion. Westmore Talion. Suntem o 

veche familie jamaicană, presupun că ţi s-a spus. 

— Nu, dar... pescăria dumitale pare să confirme acest lucru. 

— A, da. Avem preţuri foarte mari, suntem exclusivişti. Primim 
comenzi prin telefon. Clienţii noştri sunt cei mai bogaţi oameni 
de pe insulă. Din Savanna, Montego, Antonio şi Kingston. Avem 
un serviciu propriu de livrări - cu avionul, desigur... E mai 
convenabil. 

— Aşa mă gândeam şi eu. Având în vedere activităţile 
dumitale extraprofesionale. 

— Pe care, desigur, nu trebuie să le aduci în discuţie, domnule 
McAuliff, răspunse repede Talion. 

— Am să-ţi spun câteva lucruri. Aş dori să transmiţi 
informaţiile, iar Hammond să facă ce crede de cuviinţă. 

— Pari înfuriat. 

— Dintr-un singur motiv. Al naibii de înfuriat... Doamna Booth. 
Alison Booth. A fost manipulată de Interpol. Cred că treaba asta a 
transpirat. Şi-a adus o contribuţie dificilă - şi nu lipsită de risc. 
Poate că ar trebui s-o lăsaţi în pace. 

Talion împinse cu piciorul în podea şi răsuci fotoliul spre 
dreapta. intinse apoi mâna şi o puse pe cârjă. 

— Eu sunt doar o... legătură, domnule McAuliff, dar, din câte 
am înţeles, nimeni nu a exercitat presiuni asupra dumitale s-o 
angajezi pe doamna Booth. Ai făcut-o din proprie iniţiativă. 
Despre ce manipulare mai poate fi vorba? 

Alex îl privi pe micul om artritic cum se juca cu mânerul cârjei. 
Fu izbit de senzaţia că, într-un fel ciudat, Westmore Talion era o 
combinaţie rafinată dintre Julian Warfield şi Charles Whitehall. 
Similitudinea unor detalii i se părea tulburătoare. 

— Voi sunteţi nişte profesionişti adevăraţi, zise el, cu o anume 
amărăciune în glas. Daţi dovadă de o mare ingeniozitate când se 
pune problema să prezentaţi alternative. 

— Ea nu se poate duce acasă, domnule McAuliff, crede-mă pe 
cuvânt. 

— Dintr-un anume punct de vedere, s-ar putea s-o facă... 
Marchizul de Chatellerault e în Jamaica. 

Talion se răsuci în fotoliu pentru a-l privi pe McAuliff. Preţ de o 
clipă, părea că îngheţase. Il fixă pe Alex, iar atunci când clipi, o 
făcu de parcă ar fi respins în tăcere afirmaţia lui Alex. 

— E imposibil, zise el simplu. 

— Nu e doar posibil, dar cred că nici nu e vreun secret. Sau 

dacă e, nu e bine păstrat; şi, aşa cum spunea cineva acum o oră, 
ăla nu mai e secret. 

— Cine ţi-a dat această informaţie? 

Talion se sprijini în cârja pe care o apucă mai strâns. 

— Charles Whitehall. Azi-dimineaţă, la ora trei. A fost invitat la 
Savanna-la-Mar, să se întâlnească cu Chatellerault. 

— În ce împrejurări? 

— Nu contează. Important e faptul că Chatellerault se află în 
Savanna-la-Mar. E oaspetele unei familii numite Wakefield. Sunt 
albi şi bogaţi. 

— li cunoaştem, zise Talion, notându-şi greu ceva cu mâna 
bolnavă. Sunt clienţii mei. Ce mai ai să-mi spui? 

— Două chestiuni. Una este extrem de importantă pentru 
mine şi te avertizez că nu plec de aici până când nu se rezolvă 
cumva. 

Talion ridică ochii de pe hârtie. 

— Faci afirmaţii nefondate. Nu ştiu ce acţiuni pot întreprinde 
într-o situaţie anume. Faptul că stai aici nu schimbă cu nimic 
lucrurile. Te rog să continui. 

Alex îi descrise întâlnirea neaşteptată a lui James Ferguson cu 
Craft la Aeroportul Palisados şi manevra care urmase, cu 
amplasarea microfoanelor în bagajul său. li vorbi şi despre oferta 
bănească a lui Craft în schimbul informaţiilor despre 
prospecţiune. 

— Nu mă surprinde. Oamenii lui Craft sunt de o curiozitate 
notorie, spuse Talion, luându-şi anevoie notițe. Poţi să-mi 
vorbeşti despre problema pe care o consideri atât de 
importantă? 

— Aş vrea mai întâi să recapitulez. 

— Ce să recapitulezi? 

Talion puse pixul jos. 

— Ceea ce ţi-am spus. 

Talion zâmbi. 

— Nu e nevoie, domnule McAuliff. Notez încet, dar mintea mea 
e în alertă. 

— Aş vrea să ne înţelegem bine... Serviciile britanice de 
informaţii vor Halidonul. Asta a fost scopul - unicul scop - al 
recrutării mele. Imediat după obţinerea Halidonului eu îmi voi 
încheia misiunea. Totuşi, echipa de prospecţiune va beneficia în 
continuare de protecţie. 

— Şi? 

— Eu cred că aveţi Halidonul. Înseamnă Chatellerault şi Craft. 

Talion continuă să-l privească ţintă pe McAuliff, cu o expresie 
total neutră. 

— Asta e concluzia la care ai ajuns? 

— Hammond spunea că Halidonul o să intervină. Să încerce în 
cele din urmă să oprească prospecţiunea. Nu e nevoie să fac o 
schiţă. Urmele marchizului şi ale lui Craft se potrivesc. Puneţi 
mâna pe ei. 

— Inţeleg... 

Talion se întinse din nou după cârjă sceptrul lui, sabia lui 
fermecată. 

— Aşadar, simplificând lucrurile, geologul american a dezlegat 
enigma Halidonului. 

Câteva clipe, nici unul nu vorbi. McAuliff rupse tăcerea cu 
aceeaşi furie reţinută: 

— Eşti un om foarte arogant, domnule Talion. N-aş putea 
spune că-mi placi în mod special. 

— Printre grijile mele nu se numără şi stima dumitale, 
domnule McAuliff. Jamaica e pasiunea mea - da, pasiunea mea, 
domnule. Ceea ce crezi dumneata nu mă interesează... decât în 
măsura în care faci afirmaţii absurde, care mi-ar putea afecta 
activitatea... Arthur Craft, pere et fi/s, au jefuit această insulă 
vreme de cincizeci de ani. Ei nutresc convingerea că sunt trimişii 
lui Dumnezeu. Oamenii lor pot face multe în numele lui Craft; nu 
s-ar ascunde în spatele unui simbol. lar Halidon este un simbol, 
domnule McAuliff... Marchizul de Chatellerault? Ai avut perfectă 
dreptate. Doamna Booth a fost manipulată - în mod strălucit, 
cred - ca să intre în echipa dumitale. S-a realizat o polenizare 
încrucişată, dacă vrei; împrejurările erau optime. Două intervenţii 
simple asupra unei flori, obligând-o să se deschidă. Ea a fost pur 
şi simplu momeala, domnule McAuliff. Chatellerault e bănuit 
demult că ar fi un asociat al lui Julian Warfield. Marchizul 
lucrează cu Dunstone Limited. 

Talion luă cârja, o puse pe birou şi continuă să-l privească cu o 
figură inexpresivă. In cele din urmă, McAuliff zise: 

— Mi-aţi ascuns informaţii; nu mi-aţi spus lucruri pe care 
trebuia să le ştiu. Totuşi, pretindeţi să acţionez de parcă aş fi 
unul de-al vostru. Nu e în regulă, Talion. 

— Exagerezi. N-are rost să complicăm o situaţie care e deja 

încâlcită. 

— Trebuia să mi se vorbească despre Chatellerault şi nu să 
aflu despre el de la doamna Booth. 

Talion dădu din umeri. 

— O scăpare. Putem continua? 

— Da. E vorba de un om pe nume Tucker. Sam Tucker. 

— Prietenul dumitale din California? Cel care face analize de 
sol? 

— Da. 

McAuliff îi spuse ce-i relatase Hanley, fără a-i pomeni numele. 
Sublinie asemănarea dintre cei doi negri care luaseră lucrurile lui 
Tucker şi cei doi jamaicani care-i urmăriseră taxiul într-un 
Chevrolet verde. li descrise pe scurt îndemânarea şoferului, 
dovedită pe pista de curse din parc şi-i dădu lui Talion numărul 
de înmatriculare a Chevroletului. 

Patronul pescăriei se întinse după telefon şi formă un număr 
fără să vorbească cu Alex. 

— Sunt Talion, zise el încet în receptor. Vreau o informaţie M 
V. E urgent. Numărul e KYB patru-patru-opt. Sună-mă la numărul 
ăsta. Puse receptorul în furcă şi se uită la McAuliff. N-o să dureze 
mai mult de cinci minute. 

— Ai sunat la poliţie? 

— Poliţia n-ar avea de unde să ştie... Am înţeles că ministerul 
a primit permisele echipei azi. Dunstone uşurează treaba, nu-i 
aşa? 

— l-am spus lui Latham că mă duc mâine după-amiază la 
Ocho Rios. N-o s-o fac dacă nu apare Tucker. Asta vreau să ştii. 

Westmore Talion întinse din nou mâna după cârjă, dar nu cu 
agresivitatea manifestată mai devreme. Devenise brusc mai 
gânditor, chiar mai blând. 

— Dacă prietenul dumitale a fost luat împotriva voinţei sale, 
asta înseamnă că e vorba de răpire. O infracţiune foarte 
serioasă, care, ţinând seama de faptul că e american, ar provoca 
mari necazuri. E lipsit de sens, domnule McAuliff... Spui că 
trebuie să apară astăzi, ceea ce poate însemna până diseară, 
nu? 

— Da. 

— Atunci îţi sugerez să aşteptăm. Nu-mi vine să cred că părţile 
implicate ar putea - sau ar vrea - să comită o greşeală atât de 
grosolană. Dacă nu ai veşti de la domnul Tucker până, să zicem, 

diseară la ora zece, dă-mi un telefon. 

Talion scrise un număr pe o bucată de hârtie pe care i-o dădu 
lui Alex. 

— Te rog să memorezi numărul ăsta; hârtia o laşi aici. 

— Ce o să faci dacă Tucker nu apare? 

— O să-mi folosesc relaţiile perfect legale şi o să prezint 
problema celor mai influente autorităţi din poliţia jamaicană. O 
să alertez oameni sus-puşi din guvern; chiar şi pe guvernatorul 
general, dacă e nevoie. Şi Croix s-a săturat de crime; turismul 
de-abia acum s-a revigorat. Jamaica nu poate admite răpirea 
unui american. Eşti mulţumit? 

— Da. Alex strivi ţigara în scrumieră şi în acel moment îşi 
aduse aminte de reacţia lui Talion la vestea apariţiei lui 
Chatellerault în Savanna-la-Mar. Ai fost surprins că Chatellerault 
se află pe insulă. De ce? 

— Acum vreo două zile era înregistrat la hotelul George V din 
Paris. N-a lăsat vorbă că pleacă, ceea ce înseamnă că a zburat 
încoace clandestin, probabil prin Mexic. Asta mă nelinişteşte. 
Trebuie să ai mare grijă de doamna Booth. Deţii o armă, nu-i 
aşa? 

— Două puşti, în echipament. Un Remington cu lunetă şi o 
puşcă automată de calibrul 22. Altceva n-am. 

Talion stătu o clipă pe gânduri, apoi se hotărî. Scoase un inel 
de chei din buzunar, alese una şi deschise un sertar al biroului. 
Extrase un plic voluminos, îl deschise şi puse pe registru un 
pistol. Din plic mai căzură şi nişte cartuşe. 

— Asta-i un Smith Wesson cu ţeavă scurtă, de calibrul 38. 
Toate marcajele au fost înlăturate. Nu poate fi identificat. la-l, te 
rog; e curat. Singurele amprente vor fi ale dumitale. Ai grijă. 

McAuliff privi arma câteva clipe, înainte să întindă mâna şi s-o 
ia. S-ar fi lipsit bucuros de ea; s-o deţină ar fi însemnat cumva un 
angajament de a merge până la capăt. Insă i se puse din nou 
problema alternativei: absenţa armei ar fi putut fi o prostie, deşi 
nu se gândea s-o folosească pentru mai mult de o demonstraţie 
de forţă. 

— În dosarul dumitale e menţionată priceperea pe care o ai în 
mânuirea armelor de foc mici. Dar asta se întâmpla cu mult timp 
în urmă. Vrei să-ţi refaci îndemânarea la un poligon de tir? Avem 
mai multe, la câteva minute de mers cu avionul. 

— Nu, mulţumesc, răspunse Alex. In Australia, nu cu mult timp 

în urmă, era singura mea distracţie. 

Telefonul sună cu un zgomot stins. Talion ridică receptorul şi 
spuse simplu: 

— Da? 

II ascultă în tăcere pe individul de la capătul firului. După ce 
termină, se uită la McAuliff. 

— Chevroletul verde e înregistrat pe numele unui om mort. 
Maşina aparţine lui Walter Piersall. Adresa: High Hill, Carrick 
Foyle, districtul Trelawny. 

McAuliff mai stătu o oră la Westmore Talion, timp în care 
bătrânul aristocrat jamaican îşi activă reţeaua de informatori. 
Avea surse peste tot în insulă. 

Inainte de scurgerea acestui interval, fu descoperit un fapt 
important: decedatul, Walter Piersall din Carrick Foyle, districtul 
Trelawny, avea doi angajaţi negri care-l însoțeau tot timpul în 
călătorii. Similitudinea dintre cei doi bărbaţi care luaseră lucrurile 
lui Sam Tucker de la hotelul din Montego Bay şi cei doi jamaicani 
ce-l urmăriseră pe Alex în Chevroletul verde nu mai era 
deplasată. Şi, deoarece Piersall pomenise, în discuţia purtată cu 
Alison Booth, numele lui Sam, se impunea concluzia că fuseseră 
implicaţi aceiaşi doi oameni. 

Talion ordonă oamenilor lui să-i găsească pe angajaţii lui 
Piersall. Apoi avea să-l sune pe McAuliff. 

Alex se întoarse la Courtleigh Manor. Se opri la recepţie să 
întrebe dacă primise vreun mesaj. Alison era la masă; spera săi 
se alăture şi el. Atât şi nimic mai mult. 

Nici un semn de la Sam Tucker. 

— Dacă mă caută cineva, sunt la restaurant, îi zise el 
recepţionerului. 

Alison stătea singură la masă în mijlocul încăperii aglomerate, 
înţesată de plante tropicale şi cu ferestrele zăbrelite larg 
deschise. În mijlocul fiecărei mese ardea câte o lumânare în 
interiorul unei lămpi; erau singurele surse de lumină. Umbre 
tremurau pe frunzişul vişiniu, verde şi galben; se auzea un 
murmur de bună dispoziţie, întrerupt de râsete delicate; 
manechine perfect îngrijite, perfect îmbrăcate, mişcându-se 
încet, păreau să aştepte începerea jocurilor nopţii. 

Era ora manechinelor. Când bunele maniere, graţia studiată şi 
micile subtilităţi deveneau importante. Mai târziu avea să fie 
altfel; alte lucruri treceau pe primul plan... şi adesea neplăcute. 
Motiv pentru care James Ferguson ştiuse că aşa-zisa lui beţie de 
noaptea trecută fusese plauzibilă. 

Şi pentru care Charles Whitehall aruncase sfidător şervetul pe 
podea. Ca să fie curățată mizeria făcută de străin. 

— Pari gânditor. Sau prost dispus, spuse Alison când Alex 

trase scaunul să se aşeze. 

— Nu chiar. 

— Ce s-a întâmplat? Ce-a spus poliţia? Aproape că mă 
aşteptam să fiu sunată. 

McAuliff îşi repetase replica, dar, înainte să i-o dea, arătă spre 
ceaşca de cafea şi paharul de coniac din faţa lui Alison. 

— Presupun că ai cinat. 

— Da. Mi-era foame. Tu n-ai mâncat? 

— Nu. Imi ţii companie? 

— Sigur. O să-i dau afară pe eunuci. 

El ceru ceva de băut. 

— Ai un zâmbet minunat. Parcă ai râde. 

— Nu ocoli răspunsul. Ce s-a întâmplat? 

McAuliff minte destul de bine, îşi zise el. Cu siguranţă mai bine 
- sau cel puţin mai convingător - decât până atunci. li spuse lui 
Alison că stătuse aproape două ore la poliţie. 

Westmore Talion îi furnizase adresa şi chiar îi descrisese 
interiorul sediului central; fusese ideea jamaicanul ui ca el să 
cunoască nişte detalii. Nu se ştia niciodată când puteau fi de 
folos. 

— Ei susţin teoria lui Latham. Spun că e vorba de nişte beţivi. 
Au insinuat şi că Piersall avea vicii ascunse. A fost accidentat 
într-un cartier foarte deocheat. 

— Povestea asta mi se pare cusută cu aţă albă. Vor să se 
acopere. 

Alison se încruntă, cu un aer neîncrezător. 

— Se poate, răspunse Alex într-o doară, sincer. Dar nu pot 
face legătura dintre el şi Sam Tucker, iar asta e singura mea 
grijă. 

— Dar există legătura. El mi-a spus. 

— lar eu le-am spus /or. Au trimis oameni la Carrick Foyle - 
acolo trăia Piersall. In Trelawny. Alţii s-au dus după lucrurile lui la 
Sheraton. Dacă găsesc ceva, mă sună. 

McAuliff simţi că minciuna era plauzibilă. La urma urmei, nu 
făcea decât să distorsioneze adevărul. Westmore Talion şi nu 
poliţia, urma să întreprindă toate aceste cercetări. 

— Şi eşti mulţumit cu asta? Ai de gând să-i crezi pe cuvânt? 
Cu câteva ore în urmă erai teribil de neliniştit din cauza domnului 
Tucker. 

— Şi acum sunt, spuse Alex, punând jos paharul şi privind-o. 

Nu mai trebuia să mintă. 

— Dacă nu am veşti de la Sam până diseară... sau mâine 
dimineaţă, o să mă duc la Ambasada Americană şi o să fac un 
scandal monstru. 

— A... foarte bine. Le-ai spus despre microfoanele găsite azi- 
dimineaţă? Nu mi-ai zis nimic despre asta. 

— Despre ce? 

— Microfoanele din bagajul tău. Spuneai că vrei să le declari la 
poliţie. 

McAuliff simţi din nou o anume nepotrivire; îl irita faptul că nu 
respecta cursul întâmplărilor. Desigur, nu-l văzuse pe Talion mai 
devreme, nu primise instrucţiuni de la el, dar asta nu era o 
explicaţie. 

— Trebuia să te fi ascultat aseară. Să scap de ele; să le calc în 
picioare, eventual. 

— Există o soluţie mai bună. 

— Care? 

— Să le pui în altă parte. 

— Ca de exemplu? 

— Ei, într-un loc inofensiv, dar foarte aglomerat. Asta îi ţine pe 
oameni ocupați, iar benzile continuă să se învârtă. 

McAuliff râse; nu era un râs prefăcut. 

— Foarte amuzant şi foarte practic. Şi unde ar trebui să fie? 

Alison îşi prinse bărbia în palme - o fetiţă răutăcioasă, ce 
punea ceva la cale. 

— Ar trebui să fie în interiorul unei suprafeţe de vreo sută de 
metri - asta-i distanţa obişnuită dintre microfoane şi receptor. Şi 
într-un loc unde se desfăşoară o activitate intensă... la să vedem. 
L-am lăudat pe chelnerul-şef pentru aperitive. Sunt sigură că m- 
ar duce la bucătar să-mi dea reţeta. 

— E perfect. Nu pleca. Mă întorc imediat. 


Alison Booth, fostă colaboratoare a Interpolului, îl informă că 
două instrumente electronice fuseseră ataşate de coşul de rufe 
murdare de sub masa din bucătăria hotelului. Le strecurase 
înăuntru - şi le împinsese - împreună cu un şervet murdar, în 
vreme ce bucătarul îi spunea ce ingrediente folosise pentru 
prepararea sosului său Jamaican. 

— Coşul era lung, nu adânc, îi explică ea, în timp ce McAuliff 
termina de mâncat. Am apăsat destul de tare; cred că adezivul 


139 


le-a fixat bine. 

— Eşti nemaipomenită, zise Alex cu convingere. 

— Nu, doar experimentată, răspunse ea, fără prea mare haz. 
Ai învăţat doar o parte a jocului, dragul meu. 

— Nu prea seamănă cu tenisul. 

— A, dar există compensaţii. De pildă, ai idee cât de multe 
posibilităţi există? In acea bucătărie, în următoarele trei ore şi 
ceva, până se va descoperi totul? 

— Nu prea înţeleg ce vrei să spui. 

— O să fie un efort nebunesc de a transcrie cuvinte şi fraze. 
Discuţiile din bucătărie au prescurtările lor, un limbaj propriu. Se 
va presupune că ţi-ai dus valiza la o destinaţie prestabilită, 
pentru a pleca, fireşte. O să fie o confuzie totală. 

Alison zâmbi, cu un licăr răutăcios în ochi, aşa cum zâmbise şi 
când se dusese să plaseze microfoanele. 

— Vrei să spui că „sos beamez” poate fi denumirea codificată 
a puştii mitralieră? lar „şuncă, salată şi roşii” ar însemna 
eventual „atacați plajele”? 

— Cam aşa ceva. E foarte posibil, să ştii. 

— Credeam că aşa ceva se întâmplă doar în filmele despre al 
doilea război mondial. Cu nazişti ţipând unii la alţii şi trimițând 
diviziile de tancuri în direcţii greşite. McAuliff îşi privi ceasul. Era 
9.15. Am de dat un telefon şi vreau să verific o listă de mărfuri 
cu Ferguson. Elo să... 

Se opri. Alison întinsese mâna şi o pusese pe braţul lui. 

— Nu întoarce capul, îi spuse ea încet, dar cred că micile 
noastre chestii au provocat o reacţie. Un bărbat tocmai a intrat 
grăbit pe uşa restaurantului şi caută pe cineva. 

— Pe noi? 

— AŞ zice că pe tine, mai exact. 

— Mesajele codificate din bucătărie nu i-au păcălit prea mult 
timp. 

— Poate că nu. Pe de altă parte, e foarte posibil să te fi pierdut 
din vedere la un moment dat, iar acum vor să te verifice. E un 
hotel prea mic ca să stai toată ziua... 

— Descrie-mi-l, te rog, o întrerupse McAuliff. Cât mai detaliat. 
Se mai uită încoace? 

— Te-a văzut şi s-a oprit. Cred că-şi cere scuze de la chelnerul- 
şef. E alb, îmbrăcat cu pantaloni de culoare deschisă, sacou 
negru şi o cămaşă albă - ba nu, galbenă. Este puţin mai scund 


140 


decât tine, destul de îndesat... 

— Cum? 

— Adică voluminos. De vârstă medie, vreo treizeci de ani. Are 
părul lung, nu prea mult, dar lung. Blond închis ori castaniu 
deschis; e greu de apreciat la lumina asta. 

— E în ordine. Acum trebuie să mă duc la telefon. 

— Aşteaptă să plece; te priveşte din nou, spuse Alison, 
prefăcându-se interesată, dar abţinându-se să nu râdă. Uită-te 
spre chelner şi fă-i semn să vină cu nota. Ca din întâmplare, 
dragul meu. 

— Mă simt de parcă aş fi într-o şcoală de doici. Având cea mai 
drăguță profesoară din oraş. 

Alex ridică mâna, îl văzu pe chelner şi-i făcu semn să-i aducă 
nota de plată. 

— O să te conduc în camera ta, apoi o să cobor să dau telefon. 

— De ce? Foloseşte telefonul din cameră. Chestiile alea nu mai 
sunt acolo. 

La naiba! lar nu era pregătit. Lucrurile mărunte, întotdeauna 
lucrurile mărunte. Alea te dădeau de gol. Hammond îi spusese de 
nenumărate ori... Hammond. Hotelul Savoy. Nu suna de la hotel! 

— Mi s-a spus să folosesc un telefon public. Or avea motivele 
lor. 

— Cine? 

— Ministerul, Latham... şi poliţia, desigur. 

Alison îşi retrase mâna de pe braţul lui, iar chelnerul îi aduse 
lui Alex nota la semnat. Ea nu-l credea, nici măcar nu se 
prefăcea că-i dă crezare. De ce-ar fi făcut-o? Era un actor prost; 
se deconspirase... Dar prefera situaţia asta decât să facă 
afirmaţii în doi peri sau să-i dea răspunsuri stângace lui 
Westmore Talion la telefon, sub privirile lui Alison. Nu voia să se 
autocenzureze în timpul conversaţiei cu omul său de legătură; nu 
putea să fie atent şi la Alison în timp ce vorbea. N-ar fi vrut să-şi 
asume riscul ca ea să audă numele lui Chatellerault, sau chiar o 
aluzie la el... Alison pricepea repede. 

— Aplecat? 

— Imediat după ce-ai semnat nota. Şi-a dat seama că nu mai 
rămânem mult timp. 

Replica ei nu fusese rostită pe un ton înfuriat, nici afectuos, 
doar neutru. 

leşiră din restaurant, trecură prin arcadele înfrunzite spre hol, 

apoi se îndreptară către ascensoare. Nici unul nu scoase un 
cuvânt. Continuară să urce în tăcere, situaţie întrucâtva 
suportabilă datorită prezenţei celorlalţi pasageri în acel spaţiu 
strâmt. 

El deschise uşa şi repetă măsurile de precauţie luate cu o 
seară înainte - mai puţin cea cu detectorul. Acum se grăbea; 
dacă o să-şi amintească, avea să binecuvânteze camera cu 
aparatul electronic mai târziu. Verifică atent camera lui şi închise 
uşa de legătură cu dormitorul ei. Se uită pe balcon şi în baie. 
Alison stătea pe hol şi-l privea. 

— O să stai aici până mă întorc? 

— Da, răspunse ea simplu. 

O sărută pe buze şi rămase lângă ea mai mult decât s-ar fi 
aşteptat Alison; era mesajul lui pentru ea. 

— Eşti o doamnă desăvârşită. 

— Alex. Işi puse mâinile cu blândeţe pe braţele lui şi ridică 
privirea. Cunosc simptomele. Crede-mă. Nu se uită aşa de uşor... 
Sunt lucruri pe care nu mi le spui, iar eu n-o să te întreb. O să 
aştept. 

— Dramatizezi situaţia, Alison. 

— Ciudat. 

— Ce ţi se pare ciudat? 

— Ce-ai spus. Eu i-am adresat exact aceleaşi cuvinte lui David. 
La Malaga. Era nervos, înspăimântat. lar eu i-am zis: David, 
dramatizezi situaţia... acum ştiu că în acel moment a înţeles. 

McAuliff o privi în ochi. 

— Tu nu eşti David, iar eu nu sunt tu. Mai direct nu pot să-ţi 
spun asta. Acum trebuie să mă duc la telefon. Ne vedem mai 
târziu. Pune zăvorul. 

O sărută din nou, ieşi pe uşă, apoi o închise. Aşteptă până 
când auzi zgomotul siguranţei trase, apoi se întoarse către lift. 

Uşile se închiseră; ascensorul coborî. Muzica blândă se revărsa 
peste capetele oamenilor de afaceri şi ale turiştilor. 

McAuliff se gândea la discuţia pe care urma s-o aibă cu 
Westmore Talion şi la soarta lui Sam Tucker. 

Liftul se opri la un etaj intermediar. Alex privi absent 
butoanele ce indicau etajele, întrebându-se într-o doară cum mai 
putea să încapă cineva în cabina ticsită. Nu fu nevoie să se mai 
gândească la asta; cei doi bărbaţi care aşteptau în faţa uşii 
zâmbiră şi făcură semn că aveau să aştepte următoarea cursă. 

Şi atunci McAuliff îl văzu. În spatele uşilor ce se închideau 
încet, departe pe coridor. Un bărbat solid cu sacou negru şi 
pantaloni de culoare deschisă. Descuiase o uşă şi se pregătea să 
intre în cameră; îşi dăduse jos haina ca să pună cheia în buzunar. 
Avea o cămaşă galbenă. 

Uşa se închise. 

— Scuzaţi-mă! Scuzaţi-mă, vă rog! spuse repede McAuliff, în 
timp ce trecea pe lângă un bărbat în smoching şi apăsă butonul 
pentru etajul 2. Am uitat etajul, îmi pare foarte rău. 

Ascensorul, oprit electronic de comanda bruscă, se zdruncină 
uşor, de parcă ar fi fost planificat pentru întreruperi neaşteptate. 
Uşile se deschiseră, iar Alex trecu grăbit printre pasagerii iritaţi, 
dar îndatoritori. 

Rămase pe coridor, în faţa uşii liftului, pe care-l chemă imediat 
sus, apăsând pe un buton. Apoi se răzgândi. Unde se aflau 
scările? Semnul pe care scria IEŞIREA PE SCARI era albastru cu 
litere albe. | se păru ciudat; indicatoarele de ieşire aveau 
întotdeauna culoarea roşie. Acela se afla în capătul îndepărtat al 
culoarului. Porni în grabă pe mocheta groasă, zâmbind nervos 
unei perechi ce ieşea pe o uşă de la mijlocul coridorului. Bărbatul 
avea vreo cincizeci de ani şi era beat; fata, mulatră, de vreo 
douăzeci de ani, nu părea să fi băut nimic, 

Purta haine elegante, de târfă de lux. li zâmbi lui Alex; un alt 
tip de mesaj. El pricepu şi-i transmise din priviri că nu era 
interesat, dar că-i ura noroc să se descurce cum putea cu 
beţivul. 

Impinse bara uşii de ieşire. Se auzi un zgomot puternic; o 
închise cu atenţie în urma sa, bucuros că găsise clanţa pe partea 
opusă. 

Urcă scările în vârful picioarelor, încercând să reducă la 
minimum zgomotul paşilor săi. Pe următoarea uşă de oţel văzu 
numărul trei roman, scris cu negru pe vopseaua bej. Apăsă uşor 
clanţa şi deschise încet uşa spre coridorul etajului trei. 

Era pustiu. La parter începuseră jocurile nocturne; jucătorii 
aveau să rămână acolo până când câştigau, pierdeau sau îşi 
înecau amarul în alcool. Trebuia doar să fie atent la clienţii 
rătăciţi sau prea agitaţi, cum fusese fraierul de la etajul doi, 
manevrat cu atâta precizie de copila mulatră. Incercă să-şi 
amintească la ce uşă se oprise bărbatul cu cămaşa galbenă. 
Destul de departe de lift, dar nu la capătul culoarului. Nici lângă 

scări; cam la două treimi din distanţă! Pe dreapta; îşi dezbrăcase 
haina cu mâna dreaptă, scoțând la iveală cămaşa galbenă. Asta 
însemna că uşa nu se afla în stânga lui Alex. Inversând poziţia, 
putea fi vorba de una dintre cele trei... nu, patru uşi de la stânga 
lui. Incepând cu a doua uşă de la scări, la o treime din distanţa 
faţă de lift. 

Dar care dintre ele? 

Tăcere. Peste tot. 

Se uită la numerele de alamă de pe uşi - 218, 216, 214, 212. 
Chiar şi 210. Mai departe nu s-ar fi potrivit cu ce îşi amintea el. 

Se opri la jumătatea drumului şi se întoarse. Poate că ştia 
destul. Suficient cât să-i spună lui Westmore Talion. Aflase de la 
Alison că distanţa la care erau captate microfoanele miniaturale 
atingea o sută de metri până la echipamentul de recepţie. Etajul 
ăla, porţiunea din hotel unde se afla era în interiorul acestei 
limite. În spatele uneia din acele uşi se găsea un magnetofon 
acţionat de un om ce stătea în faţa unui difuzor sau cu căştile pe 
cap. 

Poate că era suficient să raporteze numerele camerelor. De ce 
şi-ar fi continuat căutările? 

Totuşi, ştia că trebuie s-o facă. Cineva găsise de cuviinţă să se 
amestece în viaţa lui, într-un mod nepermis. Puţine lucruri îi 
stârneau o reacţie violentă, iar unul dintre ele era violarea 
premeditată a intimităţii sale. Şi lăcomia. Il înfuria şi lăcomia. Fie 
ea individuală, fie aparţinând universitarilor sau companiilor. 

Cineva pe nume Craft - împins de lăcomie - îşi instruise ciracii 
să dea buzna în viaţa personală a lui Alex. 

Alexander Tarquin McAuliff era foarte furios. 

Porni înapoi spre scară, pe acelaşi drum, lipit de perete, 
apropiindu-se de fiecare uşă, pe lângă care trecea, oprindu-se şi 
rămânând nemişcat. Asculta. 

212,214,216,218... N 

Apoi o luă de la capăt. Era vorba de răbdare. In spatele uneia 
dintre acele uşi se afla un bărbat cu o cămaşă galbenă. Voia să-l 
găsească. 

Auzi ceva. 

La camera 214. 

Era un radio. Sau un televizor. Cineva dăduse sonorul mai 
tare. Nu distingea cuvintele, dar auzea replicile rapide ale unui 
dialog dintr-un difuzor ce hârâia, prea solicitat ca să nu 

distorsioneze vocile. 

Deodată, se auzi zgomotul aspru, metalic al unui zăvor. 

La câţiva centimetri de McAuliff, cineva trăsese siguranţa şi se 
pregătea să deschidă uşa. 

Alex alergă spre scări. Nu putea evita zgomotul, ci doar să-l 
micşoreze în timp ce se strecura pe palierul de beton slab 
luminat. Se întoarse şi trase după el uşa grea de oţel; îi prinse 
apoi marginea cu mâna stângă pentru a împiedica închiderea ei 
completă şi hârşâitul metalic. 

Privi prin crăpătura uşii. Bărbatul cu cămaşă galbenă ieşi din 
cameră, atent la ce se întâmpla înăuntru. Era la vreo 
cincisprezece metri distanţă, pe coridor unde nu se auzea decât 
zgomotul făcut de televizor. Părea nervos, iar înainte de a 
închide uşa, aruncă o privire în cameră şi zise aspru, cu accentul 
tărăgănat al celor din sud: 

— Inchide tâmpenia aia, maimuţă afurisită! apoi trânti uşa şi 
porni grăbit spre ascensor. Rămase la capătul coridorului, 
uitându-se nervos la ceas şi ştergându-şi pantofii de pantaloni, 
până când becul roşu şi un clinchet slab îi semnalară sosirea 
liftului. McAuliff îl urmărea din casa scării, aflată la vreo şaizeci 
de metri distanţă. 

In clipa în care uşile liftului se închiseră, Alex ieşi pe coridor. 
Se opri în dreptul camerei 214 şi rămase câteva clipe nemişcat. 
Era o hotărâre la care putea renunţa, ştia asta. Avea posibilitatea 
să plece, să-l sune pe Talion şi să-i spună numărul camerei. 

Dar nu ar fi fost satisfăcut de aşa ceva. li trecu prin minte o 
idee mai bună: să meargă la Talion împreună cu individul care se 
afla în cameră. Dacă nu i-ar fi plăcut, n-avea decât să se ducă 
dracului. Şi el şi Hammond. Deoarece se stabilise că 
microfoanele fuseseră plantate de un om pe nume Craft, care n- 
avea nici o legătură cu nebulosul Halidon, Arthur Craft putea să 
primească o lecţie. Înțelegerea făcută de Alex cu Hammond nu 
prevedea suportarea unor abuzuri din partea unei terţe părţi. 

Părea perfect logic să-l scoată pe Craft din joc. Omul îi 
înceţoşa obiectivele, îi dădea peste cap căutarea. 

McAuliff aflase două lucruri concrete despre Arthur Craft: era 
american şi fiul lui Craft cel bătrân. In plus, nu părea să fie o 
persoană simpatică. Trebuia să acţioneze. 

Bătu la uşa cu numărul 214. 

— Da, domnu'. Cine e, domnu'? se auzi o voce 

dinăuntru. Alex aşteptă puţin şi bătu din nou. Vocea se auzi mai 
aproape de uşă. Cine e, vă rog, domnu'? 

— Arthur Craft, idiotule! 

— Ah! Da, domnu' Craft, da! 

Vocea era speriată. Clanţa se răsuci; zăvorul nu fusese tras. 
Uşa se deschise vreo zece centimetri când McAuliff îşi repezi 
umărul în ea, cu toată greutatea celor nouăzeci de kilograme ale 
sale. Uşa se izbi de jamaicanul de înălţime medie dinăuntru şi-l 
azvârli în mijlocul încăperii. Alex trânti uşa cu zgomot, ecoul 
loviturii străbătând tot coridorul. 

Jamaicanul îşi recăpătă echilibrul, privindu-l pe agresor cu un 
amestec de furie şi frică în ochi. Se întoarse spre biroul din 
cameră; de fiecare parte a lui se aflau boxe. Intre ele era un 
pistol. 

McAuliff se repezi spre birou încercând să apuce cu mâna 
stângă arma şi vrând să-l înhaţe pe negru cu dreapta. Mâinile li 
se întâlniră deasupra oţelului cald al pistolului; Alex îşi înfipse 
degetele în gâtul jamaicanului. 

Acesta se zbătu să scape; pistolul căzu de pe tăblia biroului pe 
podea. McAuliff îl izbi pe jamaican cu pumnul, apoi deschise 
brusc mâna, îl prinse de păr şi-i trase capul în jos. In clipa 
următoare, Alex îşi repezi genunchiul stâng în pieptul omului, 
apoi îl pocni în plină figură. 

Auzi voci din străfundurile memoriei: Fo/oseşte-ți genunchii! 
Picioarele! Inşfacă! Strânge! Loveşte în ochi! Orbul nu poate 
lupta! Doboară-l! 

Apoi totul încetă. Vocile se stinseră. Omul căzuse la picioarele 
lui. 

McAuliff se dădu înapoi. Era înspăimântat; se întâmplase ceva 
cu el. Preţ de câteva secunde îngrozitoare, se întorsese în jungla 
din Vietnam. Privi în jos la jamaicanul nemişcat de pe podea. 
Zăcea cu capul întors, lipit de mochetă; sângele îi şiroia dintre 
buzele trandafirii. 

Slavă Domnului, omul respira. 

Totul se întâmplase din cauza armei. Blestemata aia de armă! 
Nu se aşteptase la aşa ceva. La o luptă, da. Furia lui o justifica. 
Dar se gândise la o bătaie - serioasă, terminată repede. L-ar fi 
înfruntat, ba chiar l-ar fi silit să meargă cu el pe oricine asculta 
benzile. Ca să-l debusoleze şi să-i dea o lecţie unui patron lacom. 

El însă procedase greşit. 

Era ceva periculos. Acţionase mânat de violenţa supravieţuirii. 

Benzile. Vocile. Vocile surescitate continuau să se audă din 
difuzoarele de pe birou. 

Nu dialogurile de la televizor le auzise el, ci vocile din 
bucătăria hotelului. Bărbaţi strigând, alţii răspunzând înfuriaţi; 
ordinele şefilor, lamentările subordonaţilor. Totul cu o frenezie, o 
agitaţie... aproape ininteligibile. Trebuie să-i fi înfuriat la culme 
ceea ce ascultau. 

Apoi Alex văzu rolele fixate pe magnetofon. Din cine ştie ce 
motiv, acesta se afla pe podea, în dreapta biroului. Un mic 
magnetofon Wollensak, ale cărui role se învârteau de parcă 
nimic nu s-ar fi întâmplat. 

McAuliff înşfăcă cele două boxe şi le lovi de mai multe ori una 
de alta, până când lemnul se sparse şi cutiile se desfăcură. 
Smulse difuzoarele şi firele din ele şi le aruncă în cameră. Apoi se 
duse în dreapta biroului şi lovi cu călcâiul magnetofonul, 
zdrobindu-i numeroasele componente, până când un nor de fum 
ieşi din interior, iar rolele se opriră. Se aplecă şi smulse banda; 
putea s-o ardă, însă nu era nimic important înregistrat pe ea. 
Rostogoli cele două bobine pe podea şi fâşia de bandă formă un 
V îngust pe covor. 

Jamaicanul gemu; clipi, apoi înghiţi în sec de câteva ori şi tuşi. 
Alex luă pistolul de pe podea şi îl puse la centură. Se duse la 
baie, dădu drumul la apa rece şi muie un prosop în chiuvetă, apoi 
se întoarse cu el la jamaicanul rănit care tuşea. Se lăsă în 
genunchi, îl ajută pe negru să stea în şezut şi-i şterse faţa. Apa 
se prelinse pe cămaşa şi pantalonii omului... apă amestecată cu 
sânge. 

— Imi pare rău, zise Alex. N-am vrut să te rănesc. N-aş fi făcut- 
o dacă nu te pregăteai să pui mâna pe blestematul ăla de pistol. 

— Domnu”! Jamaicanul se întrerupse, tuşind. Eşti nebun, 
domnu”! Negrul se ţinu de piept şi gemu, încercând să se ridice 
în picioare. Ai spart... tot, domnu’! spuse bărbatul rănit, uitându- 
se la echipamentul distrus. 

— Sigur! Poate că domnul Craft al tău o să înţeleagă mesajul. 
Dacă vrea să se joace de-a spionajul industrial, să caute pe 
altcineva. Eu observ imediat intruşii. Haide, să mergem. 

Alex îl luă pe om de braţ şi porni spre uşă. 

— Nu, domnu'! strigă negrul, opunându-se. 

— Ba da, domnu’, zise McAuliff calm. Vii cu mine. 

— Unde, domnu'? 

— Să ne întâlnim cu un bătrânel care are o pescărie, atâta tot. 

Alex îl împinse; jamaicanul se agăţă de el. Are coastele rupte, 
îşi zise McAuliff. 

— Te rog, domnu’! Nu la poliţie, domnu’! Am pierdut tot! 

Ţinându-se cu mâinile de piept, jamaicanul îl privea rugător. 

— Ai vrut să pui mâna pe armă, domnu”! Asta-i o treabă foarte 
urâtă. 

— Aia nu-i arma mea. Arma aia n-are gloanţe, domnu’. 

— Cum? 

— Uită-te, domnu’! Te rog! Am slujbă bună... Nu rănesc pe 
nimeni... 

Alex nu-l asculta. Vâri mâna la centură să scoată arma. 

Era un pistol pentru dat startul, de genul celor folosite de 
arbitri la concursurile de atletism. 

— Ah, Doamne Sfinte... Arthur Craft junior se juca - jocuri de 
copii cu jucării pentru copii. In regulă, domnu'. Spune-i atunci 
patronului tău ce ţi-am zis. Data viitoare o să-l târăsc la tribunal. 

Era o prostie ce spusese, îşi zise Alex, ieşind pe coridor şi 
trântind uşa în urma sa. N-avea să meargă la nici un tribunal; îi 
prefera pe Julian Warfield sau pe adversarul său, R C. Hammond. 
Pe lângă Dunstone Limited şi serviciile britanice de informaţii, 
Arthur Craft era o nulitate. O imixtiune lipsită importanţă şi - 
după toate probabilitățile - nimic mai mult. N 

leşi din lift şi încercă să repereze cabinele telefonice. Işi 
aminti: se aflau în stânga intrării, după biroul recepţiei. li salută 
din cap pe recepţioneri, în timp ce se gândea la numărul de 
telefon al lui Westmore Talion. 

— Domnul McAuliff? 

Cel care vorbise era un jamaican înalt, cu umeri laţi, puşi în 
evidenţă de haina strâmtă pe care o purta. 

— Da. 

— Vreţi să veniţi cu mine, vă rog? 

Alex îl privi. Arăta îngrijit, cu pantalonii călcaţi, cămaşă albă şi 
cravată. 

— Nu... de ce-aş veni? 

— Vă rog, avem foarte puţin timp. Afară vă aşteaptă cineva. 
Un domn Tucker. 

— Cum? Cum a... 

— Vă rog, domnule McAuliff. Nu pot să stau aici. 

Alex ieşi după jamaican pe uşile de sticlă de la intrare. 

Când ajunseră pe alee, îl văzu în parcare pe bărbatul cu 
cămaşă galbenă - omul lui Craft; omul se opri şi-l privi, neştiind 
ce să facă. 

— Vă rog să vă grăbiţi, spuse jamaicanul, luând-o la fugă. 
Dincolo de poartă. Maşina vă aşteaptă! Alergară pe alee şi 
trecură de poarta de piatră. Chevroletul verde aştepta într-o 
parte a drumului, cu motorul pornit. Jamaicanul deschise uşa din 
spate pentru Alex. Intraţi! 

McAuliff se conformă. 

Sam Tucker, a cărui siluetă masivă ocupa aproape toată 
bancheta din spate, cu claia de păr roşu reflectând luminile de 
afară, îi întinse mâna. 

— Mă bucur că te văd, băiete! 

— Sam! 

Maşina ţâşni înainte, ţintuindu-l pe Alex de banchetă. McAuliff 
observă că în faţă stăteau trei bărbaţi. Şoferul avea pe cap o 
şapcă de base-ball; al treilea bărbat - aproape la fel de solid ca 
Sam Tucker - era înghesuit între şofer şi jamaicanul cu care se 
întâlnise în holul hotelului. Alex se întoarse spre Tucker. 

— Ce înseamnă asta, Sam? Unde dracu' ai fost? 

Insă răspunsul nu veni de la Sam Tucker. Negrul de la geam, 
cel care îl condusese până la maşină, se întoarse şi spuse calm: 

— Domnul Tucker a fost cu noi, domnule McAuliff. Atâta timp 
cât vom putea controla evenimentele, noi suntem legătura 
dumitale cu Halidonul. 

Merseră aproape o oră. Urcând tot timpul, după cum i se păru 
lui McAuliff. Drumurile întortocheate şerpuiau spre înălţimi, 
cotiturile erau bruşte, iar curbele ascunse de vegetaţia tropicală 
ce se revărsa în cascade. Existau şi porţiuni de drum nepavat, pe 
care automobilul le traversa cu greu. 

McAuliff şi Sam Tucker vorbeau încet, ştiind că discuţia lor era 
auzită de cei din faţă. Insă asta nu părea să-l deranjeze pe 
Tucker. 

Povestea lui Sam era perfect logică, având în vedere 
obiceiurile şi stilul lui de viaţă. Sam Tucker avea prieteni sau 
cunoştinţe neştiute de nimeni în multe părţi ale lumii. Nu fiindcă 
el le-ar fi ascuns în mod intenţionat identitatea, ci pentru că 
făceau parte din viaţa lui personală, nu din cea profesională. 

Unul dintre aceşti oameni fusese Walter Piersall. 

— Ţi-am pomenit de el anul trecut, Alexander, zise Tucker în 
întunericul din spatele maşinii. La Ocho Rios. 

— Nu-mi amintesc. 

— i-am spus că trebuia să mă întâlnesc cu un om de ştiinţă la 
Carrick Foyle. Urma să petrec vreo două weekend-uri cu el. 

Asta era, îşi spuse McAuliff. Numele Carrick Foyle; îl mai 
auzise. 

— Acum îmi amintesc. Ceva în legătură cu nişte conferinţe la 
Institutul Kingston. 

— Aşa e. Walter era un tip grozav - un antropolog cu care nu 
te plictiseai. l-am telegrafiat că mă întorc pe insulă. 

— Ai luat legătura şi cu Hanley. El e cel care a dat alarma. 

— L-am sunat pe Bob după ce am ajuns la Montego, unde 
voiam să mă distrez puţin. N-am avut cum să dau de el mai 
târziu. Am călătorit în viteză, iar când am ajuns la destinaţie, 
acolo nu era telefon. Mi-am închipuit că o să se înfurie. 

— Era îngrijorat, nu furios. Ai dispărut fără urmă. 

— Ar fi trebuit să-şi dea seama. Eu am prieteni pe insula asta, 
nu duşmani. Cel puţin nu o persoană cunoscută. 

— Ce s-a întâmplat? Unde te-ai dus? 

Tucker îi spuse. 

Când Sam sosise la Montego Bay, găsise un mesaj de la 

Piersall la biroul de sosiri. Trebuia să-l sune pe antropolog la 
Carrick Foyle după ce se instala. Aşa făcuse, dar un servitor îi 
spusese că Piersall putea să mai întârzie. 

Apoi Tucker îl sunase pe vechiul lui prieten Hanley şi se 
îmbătaseră amândoi, aşa cum obişnuiau de fiecare dată când se 
întâlneau. 

A doua zi de dimineaţă, în timp ce Hanley încă dormea, Sam 
plecase de la hotel să-şi cumpere ţigări de foi. 

— In locul ăla, serviciul de cameră nu e prea diversificat, 
băiete. 

— Bănuiam asta, confirmă Alex. 

— Când am ieşit în stradă, prietenii noştri de aici - Tucker 
arătă spre cei din faţă - aşteptau într-o furgonetă... 

— Domnul Tucker era urmărit, îl întrerupse jamaicanul de 
lângă geam. Doctor Piersall a aflat şi ne-a trimis pe noi la Mo'Bay 
să avem grijă de prietenul lui. Domnul Tucker se scoală devreme. 

Sam rânji. 

— Tu mă cunoşti. Chiar dacă sunt beat, nu pot dormi mult. 

— Ştiu, spuse Alex, amintindu-şi de numeroasele camere de 
hotel şi tabere de prospecţiune pe care Tucker începea să le 
colinde în revărsatul zorilor. 

— A fost o mică neînțelegere, continuă Sam. Băieţii ăştia mi- 
au zis că Piersall mă aştepta. Atunci mi-am zis: ce dracu', 
oamenii stăteau după mine toată noaptea, aşa că era normal să 
plec imediat cu ei. Bătrânul Hanley nu s-ar fi sculat într-o oră, 
două... L-aş fi sunat de la casa lui Piersall. Dar, fir-ar să fie, n-am 
mers la Carrick Foyle. Ne-am îndreptat spre o tabără dintr-o 
pădure de bambus, lângă Martha Brae. Am avut nevoie de 
aproape două ore să ajungem acolo - un loc uitat de Dumnezeu, 
Alexander. 

La sosirea în tabără, Sam fusese întâmpinat călduros de 
Walter Piersall. Dar, după câteva minute, Tucker înţelesese că se 
întâmplase ceva cu prietenul său. Nu mai era acelaşi om pe care- 
| cunoscuse cu un an în urmă. Avea un soi de râvnă, o încordare 
pe care nu i-o remarcase până atunci. 

Walter Piersall era preocupat de problemele jamaicane. 
Echilibratul antropolog devenise un partizan înfocat al luptelor 
dintre grupările sociale şi politice din Jamaica. Ajunsese peste 
noapte un apărător înverşunat al drepturilor băştinaşilor şi-un 
duşman al exploatatorilor străini. 

— Am întâlnit de zeci de ori situaţii asemănătoare, Alexander, 
spuse Sam. Din Tasmania până-n Caraibe; e un fel de febră a 
insulei. O luare în posesie... o identificare, după toate 
probabilitățile. Oamenii migrează acolo datorită taxelor, climei 
sau naiba ştie din ce motive, apoi se proclamă protectori ai 
ţărilor de refugiu în care trăiesc... 

In peregrinările sale de-a lungul şi de-a latul insulei, Piersall 
auzise tot soiul de zvonuri despre o uriaşă conspirație. Localizată 
chiar în districtul Trelawny. La început, le respinsese; se vorbea 
că erau implicaţi oameni a căror onestitate nu fusese niciodată 
pusă la îndoială. Oameni de o remarcabilă statură morală. 

Sindromul conspirației era o pacoste veşnic prezentă pentru 
orice guvern ce-şi exercita mandatul; Piersall înţelegea lucrul 
ăsta. Şi reprezenta consecinţa influxului de capital străin în 
căutare de paradisuri fiscale, a unui parlament ce iniţia mai 
multe programe de reformă decât putea controla şi a unei 
restrânse, dar bogate aristocrații locale ce încerca să-şi ia măsuri 
de precauţie - corupţia devenise un modus vivendi. 

Piersall hotărâse, odată pentru totdeauna, să nu mai plece 
urechea la zvonuri. Cu patru luni în urmă, se dusese la Ministerul 
Teritoriilor şi depusese o cerere de cumpărare, prin intermediar, 
a cincizeci de kilometri pătraţi de pământ la hotarul de nord al 
regiunii Cock Pit. Era, într-adevăr, un gest inofensiv. O asemenea 
tranzacţie ar fi însemnat ani de zile petrecuţi prin tribunale şi 
presupunea respectarea tratatelor istorice în vigoare pe insulă; 
intenţiona doar să dovedească faptul că guvernul de la Kingston 
era receptiv la cererea lui. Şi că, prin urmare, nu străinii 
controlau ţara. 

— Din acea zi, viaţa lui Piersall a devenit un infern. Sam 
Tucker îşi aprinse o ţigară subţire de foi; fumul aromat zbura pe 
geamul deschis în întunericul de afară. Era hărțuit de poliţie, 
târât prin tribunalele districtului în baza unor acuzaţii absurde; 
cursurile de la Institut şi Universitate i-au fost suspendate; i se 
interceptau convorbirile telefonice, iar conversațiile lui erau 
răstălmăcite de avocaţii guvernului... în cele din urmă, zvonurile 
pe care încercase să le spulbere l-au omorât. 

Câteva clipe, McAuliff nu zise nimic. 

— De ce era Piersall atât de nerăbdător să ia legătura cu tine? 
îl întrebă pe Tucker. 

— În telegrama pe care i-o trimisesem, îi scriam că urma să 

fac o prospecţiune importantă în Trelawny. Un proiect iniţiat la 
Londra, cu ajutorul autorităţilor din Kingston. Nu voiam să-şi 
închipuie că străbăteam nouă mii de kilometri doar pentru a-l 
vizita; era un om ocupat, Alexander. 

— Dar astă-seară ai fost în Kingston. Nu într-o tabără din 
Martha Brae. Doi dintre oamenii ăştia - McAuliff arătă spre cei 
din faţă - m-au urmărit în cursul după-amiezei. Cu această 
maşină. 

— O să-ţi răspund eu, domnule McAuliff, spuse jamaicanul de 
lângă geam, întorcându-se şi rezemându-şi cotul de spătarul 
scaunului. Cei de la Kingston au interceptat telegrama domnului 
Tuck; au făcut nişte legături, domnu'. Au crezut că domnul Tuck 
era amestecat în treburi necurate împreună cu domnul Piersall. 
Necurate pentru ei, domnu'. Au trimis oameni periculoşi la 
Mo'Bay. Ca să afle ce făcea Tuck... 

— De unde ştii asta? interveni Alex. 

Timp de o fracțiune de secundă, omul de la geam îi aruncă o 
privire şoferului. In lumina slabă, întretăiată de umbrele de pe 
drum nu putea fi sigur, dar lui McAuliff i se păru că şoferul 
dăduse imperceptibil din cap. 

— l-am prins pe oamenii ce veniseră la Mo'Bay după domnul 
Tuck. Ceea ce am aflat l-a îngrijorat foarte tare pe domnul 
Piersall. In asemenea măsură, încât am zburat imediat la 
Kingston. Ca să te găsim, domnu’... Doctor Piersall a fost omorât 
din cauza asta. 

— Cine l-a ucis? 

— Dacă i-am cunoaşte pe făptaşi, aceştia ar atârna spânzurați 
în Victoria Park. 

— Ce aţi aflat... de la oamenii din Montego? 

Bărbatul care vorbea păru să se uite din nou la şofer. 

Răspunse după câteva secunde. 

— Oamenii ăia din Kingston credeau că doctor Piersall avea să 
se amestece în treburile expediției. Faptul că te-a căutat, 
domnu', le-a confirmat bănuiala. După ce l-au omorât, au 
respirat uşuraţi. 

— Şi nu ştiţi cine a făcut-o... 

— Ucigaşi plătiţi, domnu’, îl întrerupse negrul. 

— Asta-i o nebunie! McAuliff vorbise pentru sine, dar se uitase 
la Sam Tucker. Oameni care îşi omoară semenii... bărbaţi în 
urmărirea altor bărbaţi. E o nebunie! 

— Ce e o nebunie pentru un om care vizitează pescăria lui 
Talion? întrebă deodată jamaicanul. 

— Cum ai... McAuliff se opri. Era tulburat, doar fusese atât de 
atent. De unde ştii? Te-am pierdut pe pista de curse! 

Jamaicanul zâmbi şi dinţii lui reflectară lumina ce venea prin 
parbriz. 

— Păstrăvul oceanic nu prea e preferabil celui de apă dulce, 
domnu'. 

Vânzătorul de la tejghea! Nonşalantul vânzător cu halat în 
dungi. 

— Omul de la tejghea e de-al vostru. Asta-i o treabă bună, zise 
încet McAuliff. 

— Suntem profesionişti. Westmore Talion este agent britanic. 
Seamănă atât de mult cu englezii: înregistrează orice ajutor 
clandestin al persoanelor interesate. Şi e atât de stupid! Poate 
colegii lui de la Eton să aibă încredere în el, nu însă şi 
compatrioţii lui. 

Jamaicanul îşi retrase braţul de pe spătar şi se întoarse cu 
spatele. Răspunsul fusese dat. 

Sam Tucker vorbi deschis, cu un aer gânditor: 

— Alexander... spune-mi ce dracu' se întâmplă. Ce-ai făcut, 
băiete? 

McAuliff se întoarse către Sam. Masivul, vioiul şi capabilul său 
prieten îl ţintuia cu privirea prin întuneric, cu chipul brăzdat de 
scânteierea luminilor de pe drum. În ochii lui Tucker se citea 
deruta şi suferinţa. Şi mânia. 

Ce dracu făcuse el? îşi zise Alex. 

— Am ajuns, domnu’, spuse şoferul cu şapca de base-ball, 
care nu vorbise în timpul călătoriei. 

McAuliff privi pe geam. Se aflau pe un deal înconjurat de 
coline. Totul era luminat de o lună jamaicană, situată deasupra 
norilor joşi de lângă Blue Mountains. In depărtare, la vreo patru 
sute de metri distanţă, se vedea o construcţie semănând cu o 
cabană. La una din ferestre se zărea o lumină slabă. La dreapta 
erau alte două... construcţii. Nu clădiri, nu case ori cabane - 
nimic ce putea fi definit; doar nişte siluete deformate... 
translucide? Da... sfori, pânze. Sau plase. Erau nişte acoperişuri 
ca de cort, susţinute de numeroşi stâlpi. Pe urmă, Alex înţelese: 
dincolo de corturi pământul fusese netezit, iar pe margini, din 
zece în zece metri, se aflau nişte făclii stinse. Corturile erau 

hangare camuflate; terenul servea drept pistă de aterizare. 

Se găseau pe un aerodrom din munţi, nemarcat. 

Chevroletul încetini, apropiindu-se de ceea ce se dovedi a fi o 
mică fermă. Dincolo de capătul clădirii se vedea un tractor vechi; 
unelte agricole - pluguri, cobiliţe, furci - erau aruncate la 
întâmplare. În lumina lunii, ustensilele păreau nişte relicve de 
piatră. Nefolosite - doar nişte vestigii moarte. 

Un camuflaj. 

Aşa cum erau şi hangarele. 

Un aerodrom care nu figura pe nici o hartă. 

— Domnule McAuliff, domnule Tucker. Vă rog să veniţi cu 
mine. 

Negrul de lângă geam deschise portiera şi ieşi afară. Sam şi 
Alex îl urmară. Şoferul şi al treilea jamaican rămaseră înăuntru şi, 
după ce pasagerii se îndepărtară de maşină, şoferul acceleră şi 
dispăru pe drumul desfundat. 

— Unde se duc? întrebă McAuliff neliniştit. 

— Să ascundă automobilul, răspunse negrul. Kingston trimite 
patrule aeriene de la brigada antidrog, sperând să descopere 
aerodromuri ca acesta. Cu puţin noroc, observă luminile 
avioanelor de pe traseele narcoticelor. 

— Asta-i regiunea marijuanei? Credeam că e la nord, zise 
Tucker. 

Jamaicanul râse. 

— Marijuana, haşiş, opiu... la nord, la est, la vest. E o industrie 
înfloritoare, domnu’. Nu şi pentru noi. Haideţi să intrăm înăuntru. 

Uşa micii ferme se deschise la apropierea celor trei. In cadrul 
ei stătea bărbatul cu ten deschis, pe care Alex îl văzuse prima 
dată într-un halat cu dungi, în spatele tejghelei de la Tallon's. 

Interiorul căsuţei era primitiv: scaune din lemn, o masă 
rotundă, masivă, în centrul singurei camere şi un pat de 
campanie lângă perete. Aparatura radio sofisticată aflată pe o 
masă din dreapta uşii contrasta cu restul încăperii. Lumina pe 
care o văzuseră la fereastră venea de la o lampă cu abajur 
aşezată în faţa maşinăriei; de afară se auzea huruitul unui 
generator ce furniza necesarul de energie electrică. 

McAuliff observă toate acestea la câteva secunde după ce 
intrase în cameră. Apoi văzu încă un om, stând în umbră în 
capătul opus, cu spatele la ceilalţi. Silueta lui - croiala hainei, 
umerii, talia îngustă, pantalonii strâmţi - îi era cunoscută. 

Bărbatul se întoarse; lampa de pe masă îi lumină trăsăturile. 
Charles Whitehall îl privi ţintă pe McAuliff, apoi dădu încet din 
cap. 


Uşa se deschise şi al treilea jamaican intră împreună cu 
şoferul Chevroletului. Cel din urmă se duse spre masa rotundă 
din centrul camerei şi se aşeză pe un scaun. Işi scoase şapca de 
base-ball, dând la iveală ţeasta mare, complet rasă. 

— Numele meu e Moore, Barak Moore, domnule McAuliff. Ca 
să nu mai fi îngrijorat, o să-ţi spun că femeia, Alison Booth, a fost 
înştiinţată. l-am spus că te-ai dus la minister, la o întrunire. 

— Mă îndoiesc că o să înghită povestea asta, răspunse Alex. 

— Dacă vrea să verifice, i se va spune că eşti cu Latham la un 
depozit. Nu ai de ce să-ţi faci griji, domnu'. 

Sam Tucker rămăsese lângă uşă; era relaxat, însă curios. Şi 
puternic; îşi ţinea braţele groase încrucişate pe piept, iar 
trăsăturile aspre - bronzate de soarele Californiei - îi trădau 
vârsta şi-i subliniau forţa. Charles Whitehall stătea lângă 
fereastra peretelui din stânga, chipul lui elegant şi trufaş 
exprimând dispreţ. 

Negrul cu ten deschis de la pescăria lui Talion şi cei doi 
jamaicani „luptători” îşi trăseseră scaunele lângă peretele din 
dreapta, departe de centrul atenţiei, dând astfel de înţeles că 
Barak Moore era şeful lor. 

— Vă rog, luaţi loc. 

Barak Moore arătă spre scaunele din jurul mesei. Erau trei. 
Tucker şi McAuliff se priviră; n-avea rost să refuze. Se duseră 
către masă şi se aşezară. Charles Whitehall rămase lângă 
fereastră. Moore ridică privirea spre el. 

— Nu vrei să vii lângă noi? 

— Numai dacă o să simt nevoia să stau jos, răspunse 
Whitehall. 

Moore zâmbi şi zise, în timp ce se uita la Whitehall: 

— Domnu' Charley abia suportă să se afle în aceeaşi cameră 
cu mine şi cu atât mai puţin la aceeaşi masă. 

— Atunci ce caută aici? întrebă Sam Tucker. 

— Nu cunoştea destinaţia înainte de aterizare. Am schimbat 
piloţii în Savanna-la-Mar. 

— Numele lui e Charles Whitehall, îi spuse Alex lui Sam. Face 
parte din echipa mea. Nici eu nu ştiam că o să-l întâlnesc aici. 

— Ce specialitate ai, băiete? 

Tucker se lăsase pe spătarul scaunului, vorbind cu Whitehall. 

— Jamaica... băiete. 

— Nu voiam să te jignesc, fiule. 

— Dar ai un ton jignitor, răspunse simplu Whitehall. 

— Charley şi cu mine, continuă Barak Moore, ne aflăm la polii 
opuşi ai spectrului politic. In ţara voastră, se foloseşte termenul 
„mârlan alb”; el mă consideră „gunoi negru”. Cam din aceleaşi 
motive. Crede că sunt prea necioplit, prea gălăgios, prea 
nespălat. În ochii domnului Charley, eu sunt un revoluţionar 
barbar... iar el, vezi Doamne, e un rebel grațios. Moore îşi flutură 
mâna în faţă, cu un gest de balerin, insultător. Cauzele noastre 
sunt diferite, foarte diferite. Eu vreau ca Jamaica să fie a 
întregului popor. El o vrea doar pentru o mână de oameni. 

Whitehall rămase nemişcat în timp ce-i dădea replica. 

— Eşti la fel de orb ca şi în urmă cu zece ani. Singurul lucru 
care s-a schimbat e numele tău, Bramwell Moore. Whitehall 
continuă apoi pe un ton zeflemitor. Barak... un nume la fel de 
pueril şi lipsit de sens ca şi filosofia socială pe care ai adoptat-o; 
seamănă cu orăcăitul unei broaşte râioase. 

Moore înghiţi în sec înainte de a răspunde. 

— AŞ putea să te ucid imediat, cred că ştii asta. Dar ar fi la fel 
de contraproductiv ca şi soluţiile pe care cauţi să le impui în ţara 
noastră. Avem un duşman comun, tu şi cu mine. Să profităm de 
asta, domnu' fascist. 

— Vocabularul mentorilor tăi. L-ai învăţat pe de rost sau ţi-au 
impus să citeşti? 

— la ascultați! îi întrerupse McAuliff înfuriat. N-aveţi decât să 
vă bateţi, să vă înjuraţi sau să vă ucideţi unul pe altul, că puţin 
îmi pasă, nu vreau decât să mă întorc la hotel! Se întoarse spre 
Barak Moore. Orice-ai avea de spus, isprăveşte mai repede. 

— Are dreptate, domnu' Charley, zise Moore. Noi o să vorbim 
mai târziu. Voi face, cum se spune, o trecere în revistă. E un 
scurt rezumat, domnu'. Faptul că există planuri de dezvoltare 
pentru o zonă întinsă a insulei - planuri ce exclud poporul - e 
deja cunoscut. Moartea doctorului Piersall confirmă acest lucru. 
Faptul că prospecţiunea geologică pe care o conduci are legătură 
cu acele planuri e o presupunere logică. De aceea, Ministerul 
Educaţiei şi Societatea Regală - conştient sau nu - nu dezvăluie 
identitatea celor care se află în spatele acestor interese 

financiare. Mai mult, domnul McAuliff, prezent aici, nu e străin de 
întreaga situaţie, deoarece ţine legătura cu serviciile britanice de 
informaţii prin dispreţuitul Westmore Talion... Asta e rezumatul. 
încotro ne îndreptăm? Moore îl fixă pe Alex cu ochii ca două mici 
cratere într-un munte uriaş din piele neagră. Avem dreptul să ne 
îndreptăm într-o anumită direcţie, domnule McAuliff. 

— Înainte de a-l izbi de pereţi, băiete, interveni Sam Tucker, 
spre surprinderea lui Alex, aminteşte-ţi că nu sunt de partea ta. 
Nu spun că n-o să fiu, dar deocamdată aşa stau lucrurile. 

— Eu credeam că ar trebui să fii la fel de interesat ca şi noi, 
Tucker. 

Absența cuvântului „domnule”, îşi zise McAuliff, dovedea 
ostilitatea lui Moore izvorâtă din faptul că Sam folosise apelativul 
„Dăiete”. Nu observase că Tucker se adresa tuturor cu acel 
termen. 

McAuliff se uită la Tucker, apoi la Moore şi, în cele din urmă, la 
Whitehall. Hammond nu-l instruise în vederea unei asemenea 
confruntări. Cu excepţia avertismentului de a fi cât mai firesc; să 
ofere adevăruri parţiale. 

— Cei din Serviciul Britanic de Informaţii - şi tot ce reprezintă 
ei - vor să zădărnicească aceste planuri tot atât de mult ca şi voi. 
Dar au nevoie de informaţii. Ei cred că Halidonul le deţine. Vor să 
ia legătura cu Halidonul. Eu ar trebui să fac această legătură. 

Alex nu ştia la ce să se aştepte în urma afirmațiilor făcute, dar 
cu siguranţă nu la ceea ce urmă. Trăsăturile aspre ale lui Barak 
Moore, părând groteşti sub imensa ţeastă rasă, căpătară încet- 
încet o expresie amuzată, apoi una de sinceră veselie; era totuşi 
o bucurie izvorâtă din cruzime. Gura i se deschise larg şi din ea 
izbucniră hohote răguşite de râs. 

Dinspre fereastră se auzi alt zgomot, alt râs: mai ascuţit, ca de 
şacal. Gâtul zvelt al lui Charles Whitehall era întins spre spate, 
capul spre tavan, iar braţele îi erau încrucişate peste haina 
ajustată pe talie. Părea un preot oriental negru, amuzat de 
ignoranţa unui novice. 

Cei trei jamaicani aşezaţi pe şirul de scaune de lângă perete, 
cu dinţii sticlindu-le în umbră, zâmbeau, iar trupurile li se 
scuturau încet de râs tăcut. 

— Ce-i aşa de amuzant? întrebă McAuliff, iritat din cauza 
umilinţei la care fusese supus. 

— Amuzant, domnu'? Mult mai mult decât amuzant. Mangusta 

urmează şarpele veninos, iar şarpele vrea să-şi facă prieteni? 
Moore izbucni din nou într-un râs hidos. Asta nu scrie în nici o 
lege a naturii, domnu'! 

— Ceea ce vrea să sublinieze Moore, domnule McAuliff, 
interveni Whitehall apropiindu-se de masă, este ridicolul în care 
cazi închipuindu-ţi că Halidonul ar coopera cu englezii. E de 
neconceput. Halidonii acestei insule i-au scos pe britanici din 
Jamaica. Pe scurt, MI 6 nu prezintă încredere. 

— Ce este Halidonul? 

Alex îl privea atent pe savantul negru, care rămase nemişcat, 
cu ochii la Barak Moore. 

— E o forţă, spuse încet Whitehall. 

McAuliff se uită la Moore; acesta îi susţinea privirea lui 
Whitehall. 

— Asta nu spune prea multe, nu-i aşa? 

— Nimeni din camera asta nu-ţi poate face dezvăluiri 
suplimentare, domnu'. 

Barak Moore îşi întoarse privirea spre Alex. Charles Whitehall 
vorbi. 

— Nu e vorba despre persoane, McAuliff. Halidonul e o 
instanţă nevăzută, un tribunal fără săli de judecată. Nimeni nu te 
minte. Această mică echipă de aici, aceşti trei oameni, trupa de 
elită a lui Moore, cum s-ar spune... 

— Măsoară-ţi cuvintele, domnu’ Charley! Noi nu le folosim! 
Elită! 

Barak rosti cu dispreţ cuvântul. 

— E ceva imaterial, continuă Whitehall. Aş risca să afirm că în 
Jamaica nu sunt mai mult de cinci sute de oameni care să fi auzit 
de Halidon. Şi mai puţin de cincizeci care cunosc sigur pe vreunul 
dintre membrii săi. lar aceia ar prefera să înfrunte chinurile lui 
Obeah decât să le dezvăluie identitatea. 

— Obeah! Sam Tucker rosti cuvântul pe un ton critic. Nu avea 
nici o înţelegere pentru satanismul şovin care umplea de teroare 
minţile a mii şi mii de băştinaşi - corespondentul jamaican al 
voodoo-ului haitian. Obeah e o tâmpenie, băiete! Cu cât mai 
curând or să afle asta sătenii şi cei de pe coline, cu atât mai 
repede se vor elibera de frică! 

— Dacă îţi închipui că este vorba numai despre sate şi coline, 
te înşeli amarnic, zise Whitehall. Noi, în Jamaica, nu considerăm 
Obeah drept o atracţie turistică. li acordăm prea mult respect. 

Alex ridică ochii spre Whitehall. 

— Dumneata ai respect pentru asta? Eşti un adept al acestui 
cult? 

Whitehall îşi cobori privirea spre McAuliff, cu o expresie 
înţelegătoare şi cu o undă de umor în ochii săi ageri. 

— Da, domnule McAuliff, nutresc un profund respect pentru 
Obeah. l-am depistat originile sale în Mama Africa. Am văzut ce i 
se acordă în junglă, în savană. Respect; nu spun devoțiune sau 
credinţă. 

— Inseamnă că Halidonul este o organizaţie. McAuliff îşi 
scoase ţigările. Barak Moore întinse mâna, acceptând una; Sam 
se aplecă în scaun. Alex continuă: O societate secretă care are o 
mare putere. De ce? Din cauza lui Obeah? 

— Parţial, domnu’, răspunse Moore, aprinzându-şi ţigara cu 
gesturile unui om neobişnuit să fumeze prea des. E şi foarte 
bogat. Se zvoneşte că are bogății mai mari decât ne-am putea 
imagina, domnu'. 

Deodată, McAuliff înţelese ceea ce era evident. Se uită când la 
Charles Whitehall, când la Barak Moore. 

— lisuse Atotputernic! Voi sunteţi la fel de dornici să ajungeţi 
la Halidon ca şi mine! Ca şi Serviciul Britanic de Informaţii! 

— Aşa e, domnu’. 

Moore stinse ţigara de-abia începută pe tăblia mesei. 

— De ce? întrebă Alex. 

— Avem de-a face cu doi uriaşi, domnule McAuliff, răspunse 
Charles Whitehall. Unul negru, celălalt alb. Halidonul trebuie să 
învingă. 

Întâlnirea de la ferma izolată, situată pe o colină de lângă Blue 
Mountains ţinu până la ora două noaptea. 

Căzură de acord asupra obiectivului comun: să ia legătura cu 
Halidon. 

Şi, întrucât ipoteza lui Barak Moore şi a lui Charles Whitehall 
potrivit căreia Halidonul nu ar trata direct cu Serviciul Britanic de 
Informaţii era plauzibilă, McAuliff acceptă să colaboreze cu cei 
doi negri situaţi pe poziţii opuse. Barak şi trupa lui de „elită” 
aveau să ofere protecţie suplimentară echipei de prospectare. 
Doi dintre cei trei bărbaţi ce stătuseră lângă perete, în încăperea 
de la fermă, urmau să coboare la Ocho Rios şi să fie angajaţi 
drept cărăuşi. 

Dacă jamaicanii bănuiau că el ştia mai multe decât le spusese, 
nu exercitau presiuni asupra lui, îşi zise Alex. Acceptaseră 
versiunea - spusă lui Whitehall a doua oară - potrivit căreia el 
considerase iniţial acea prospecţiune drept o investiţie pentru 
activităţi viitoare. MI 6 era o complicaţie care i se vârâse cu de-a 
sila pe gât. 

Jamaicanii păreau să fi înţeles că el avea propriile sale griji, 
fără legătură cu ale lor. Şi numai când o să fie sigur că acele griji 
nu intrau în contradicţie cu problemele lor, el avea să fie absolut 
sincer. Nişte împrejurări absurde îl obligaseră să intre într-o luptă 
la care nu voia să ia parte, dar un lucru prevala asupra celorlalte 
consideraţii: securitatea oamenilor pe care-i adusese pe insulă. 

Două chestiuni. Două milioane de dolari. 

De la oricare dintre duşmani - Dunstone Limited ori Serviciul 
Britanic de Informaţii. 

— Aşadar, MI 5 nu ţi-a spus, la Londra, cine se află în spatele 
acestei violări de teritoriu, zise Barak Moore - dar nu întrebător - 
apoi continuă imediat: Asta le depăşeşte pe slugile lor din 
Kingston. 

— Dacă britanicii ajung la Halidon, or să dezvăluie tot ce ştiu, 
zise McAuliff. Sunt sigur de asta. Mi-au spus că vor să le 
împărtăşească informaţiile. 

— Prin urmare, englezii presupun că Halidonul ştie multe, 
adăugă Whitehall gânditor. Mă întreb dacă aşa e. 

— Au motivele lor, spuse Alex prudent. A mai existat o echipă 
de prospectare. 

Jamaicanii auziseră de ea. Dispariţia ei fusese fie dovada 
opoziţiei Halidonului, fie un act izolat de jaf şi crimă al unei 
bande rătăcite de primitivi din Cock Pit. Nu se putea şti. 

Cercuri în interiorul altor cercuri. 

Dar marchizul de Chatellerault? De ce insistase să se 
întâlnească cu Whitehall la Savanna-la-Mar? 

— Marchizul e un om nervos, zise Whitehall. Pretinde că are 
afaceri în întreaga insulă. Prospecţiunea asta i se pare dubioasă. 

— Te-ai gândit cumva că şi Chatellerault e implicat? McAuliff i 
se adresase direct savantului negru. MI 5 şi 6, aşa cred. Talion 
mi-a spus lucrul ăsta azi după-amiază. 

— Dacă e aşa, înseamnă că marchizul n-are încredere în 
colegii lui. 

— Ţi-a pomenit şi de alt membru al echipei? întrebă Alex, 
temându-se de răspuns. 

Whitehall se uită la McAuliff şi răspunse simplu. 

— A făcut câteva aluzii, dar i-am spus că nu mă interesează 
chestiunile colaterale. Nu erau oportune; am afirmat răspicat 
lucrul ăsta. 

— Mulţumesc. 

— N-ai pentru ce. 

Sam Tucker îşi înălţă sprâncenele zburlite, cu o expresie 
bănuitoare. 

— Da' ce dracu' era oportun? Ce voia? 

— Să fie informat despre mersul prospecţiunii. Să i se 
raporteze toate rezultatele. 

— Şi de ce şi-a închipuit că o să faci treaba asta? 

Sam se aplecă pe scaun. 

— Mai întâi, fiindcă m-ar fi plătit generos. Apoi, crede că ar 
putea fi şi alte zone de interes, care, sincer vorbind, nu există. 

— Ha. Domnu’! interveni Moore. Vedeţi, ei cred că domnu’ 
Charley poate fi cumpărat! Ştiau că nu le-ar merge cu Barak 
Moore! 

Whitehall îi aruncă o privire dispreţuitoare revoluționarului. 

— Nu prea ai pentru ce să fii plătit. 

Işi deschise tabachera de argint; Moore rânji la vederea ei. 
Whitehall o închise încet, o puse în dreapta lui şi îşi aprinse 
ţigara cu un chibrit. 

— Să continuăm. N-aş vrea să pierd toată noaptea aici. 

— In regulă, domnu’. 

Barak aruncă o privire rapidă celor prezenţi. 

— Noi vrem acelaşi lucru ca şi englezii. Să ajungem la Halidon. 

Moore pronunţase cuvântul în dialectul jamaican: holidaun. 

— Dar Halidonul trebuie să vină la noi. Şi asta numai dacă vor 
avea un motiv serios. Nu putem striga după ei. N-or să iasă 
singuri la lumină. 

— Nu înţeleg o iotă din toate astea, spuse Tucker, aprinzându- 
şi un trabuc subţire, dar, dacă îi aşteptaţi să vină, puteţi rămâne 
cu fundul în baltă. 

— S-ar putea să existe o cale. Credem că doctorul Piersall ne-a 
indicat-o. 

Moore ridică din umeri, exprimând astfel o anume 
incertitudine, de parcă n-ar fi ştiut să-şi aleagă cuvintele. 

— Luni de zile în şir, doctorul Piersall a încercat să... 
definească Halidonul. Să-l caute, să înţeleagă. A cercetat istoria 
Caraibelor, a triburilor arawak, a Africii. Ca să găsească un 
înţeles. Moore se opri şi-l privi pe Whitehall. Ţi-a citit cărţile, 
domnu' Charlie. l-am spus că eşti un mincinos ordinar, o capră 
râioasă. Mi-a răspuns că nu minţeai în cărţile tale... Din mai 
multe fragmente, doctorul Piersall a alcătuit piesele unui puzzle, 
cum îi spunea el. Hăârtiile lui sunt la Carrick Foyle. 

— Stai puţin! Sam Tucker era iritat. Walter mi-a vorbit întruna 
vreme de două zile. La Martha Brae, în avion, la Sheraton. N-a 
pomenit nimic despre asta. De ce? 

Tucker se uită la jamaicanii de lângă perete, care fuseseră cu 
el de când plecase din Montego Bay. 

Negrul care vorbise în Chevrolet îi răspunse: 

— Era prematur, domnu’. Fusese de acord să aştepte până 
când urma să te întâlneşti cu McAuliff. Aia nu-i o poveste pe care 
s-o repeţi prea des. 

— Şi ce i-a spus acel puzzle? întrebă Alex. 

— Doar o parte, domnu', zise Barak Moore. Numai o parte din 
puzzle era terminată. Dar doctorul Piersall a elaborat câteva 
teorii. In primul rând, Halidon ar fi o ramură a tribului Kromanti. 
După războaiele marunilor s-au izolat, fiindcă nu erau de acord 
cu tratatele care le cereau marunilor - kromantilor - să-i 
descopere şi să-i predea englezilor pe sclavii fugari pentru 
englezi. Halidonii nu voiau să devină vânători plătiţi ai fraţilor lor 

africani. Timp de zeci de ani, au fost nomazi. Apoi, în urmă cu 
vreo două sute, două sute cincizeci de ani, s-au stabilit într-un 
loc. Necunoscut, inaccesibil celor din exterior. Dar nu s-au rupt 
de lume. Bărbaţi aleşi anume erau trimişi să îndeplinească tot ce 
bătrânii credeau de cuviinţă. Femeile rămâneau acasă, unde 
năşteau şi îşi creşteau copiii, astfel că s-a evitat amestecul cu 
alte neamuri. La fel stau lucrurile şi în ziua de azi... încă două 
aspecte: comunitatea Halidonului trăieşte sus, în munţi, Piersall 
era sigur de asta. Şi deţine mari bogății. Acestea sunt piesele din 
puzzle; multe lipsesc. 

Câtva timp, nimeni nu vorbi. Apoi Tucker întrerupse tăcerea: 

— E o poveste grozavă, zise el, dar nu prea văd cu ce ne ajută. 
Faptul că ştim de existenţa lor n-o să-i scoată la iveală. Și 
spuneai că noi nu putem să-i căutăm. Fir-ar să fie! Dacă acest... 
trib trăieşte în munţi de două sute de ani şi nimeni nu i-a găsit, 
n-o s-o facem tocmai noi, băiete! Care-i „calea” pe care a 
indicat-o Walter? 

— Dacă rezultatele doctorului Piersall sunt adevărate, ca/ea 
constă în cunoaşterea lor, domnule Tucker, răspunse Charles 
Whitehall. 

— Vrei să fii mai explicit? întrebă Alex. 

In mod surprinzător, savantul negru se întoarse respectuos 
către necioplitul luptător de gherilă. 

— Presupun că... Barak Moore ar trebui să furnizeze 
amănuntele. După părerea mea, cheia se află în afirmaţiile lui de 
adineauri, potrivit cărora Halidonul nu ne poate contacta în 
absenţa unui motiv serios. 

— Nu greşeşti, domnu'. Doctorul Piersall era sigur că, dacă 
Halidonul ar afla că existenţa tribului - şi marea sa bogăţie - au 
fost confirmate de câţiva oameni responsabili, ar trimite un 
mesager. După părerea lui Piersall, ei îşi apără bogăţiile mai mult 
ca orice. Dar trebuie să fie pe deplin convinşi de autenticitatea 
acestor afirmaţii... Asta e calea. 

— Pe cine să convingi? întrebă Alex. 

— Cineva trebuie să meargă la Maroon Town, la hotarul 
regiunii Cock Pit. Această persoană urmează să ceară o audienţă 
la Colonelul Marunilor, oferindu-se să plătească mulţi bani. 
Doctorul Piersall credea că acest om, al cărui rang se transmite 
de la o generaţie la alta în cadrul aceleiaşi familii tribale, e 
singura legătură cu Halidonul. 

— Şi lui ar urma să i se spună povestea? 

— Nu, domnule McAuliff! Nici măcar Colonelul Marunilor nu 
prezintă o încredere prea mare. Oricum, n-ar înţelege nimic. 
Studiile doctorului Piersall au dezvăluit că Halidon a păstrat o 
legătură permanentă cu fraţii africani. Se cheamă nagarro... 

— Limba  akwamu, interveni Whitehall. A dispărut, dar 
influenţa există în dialectele ashanti şi mossai-grusso. Nagarro e 
o abstracţiune, cea mai bună traducere ar fi „spirit materializat”. 

— Un spirit... Alex începu să repete fraza, apoi se opri. 
Dovada... dovada e ceva real. 

— Da, răspunse Whitehall. 

— Unde e? întrebă McAuliff. 

— Dovada trebuie căutată în înţelesul altui cuvânt, spuse 
Barak Moore. Inţelesul cuvântului „Halidon”. 

— Care e? 

— Nu ştiu... 

— La naiba! explodă Sam Tucker. 

Barak Moore ridică mâna, impunându-i tăcere. 

— Piersall l-a găsit. Trebuie transmis Colonelului Marunilor, 
urmând ca el să-l ducă în munţi. 

McAuliff avea fălcile încordate; se stăpânea din răsputeri. 

— Nu putem transmite ceea ce nu avem. 

— O să-l aveţi, domnu’. 

Barak îşi fixă privirea asupra lui Alexander. 

— Acum o lună, doctorul Piersall m-a dus la casa lui din 
Carrick Foyle. Mi-a dat nişte instrucţiuni. Dacă i s-ar fi întâmplat 
ceva, eu trebuia să mă duc într-un loc aflat în pădurea de pe 
proprietatea lui. Am memorat poziţia lui, domnu'. Acolo, îngropat 
în pământ, se află un pachet învelit în muşama. In pachete o 
hârtie pe care stă scris înţelesul cuvântului „Halidon”. 

Şoferul care-i duse înapoi la Kingston era jamaicanul ce părea 
să fie adjunctul lui Barak Moore, omul care le vorbise pe drumul 
de sosire la aerodrom. ll chema Floyd. Charles Whitehall stătea 
faţă în faţă cu el; Alex şi Sam Tucker se aşezară în spate. 

— Dacă aveţi nevoie de justificări pentru perioada cât aţi lipsit, 
li se adresă Floyd, spuneţi că a avut loc o lungă discuţie despre 
echipament, la un depozit al ministerului. Pe Crawford Street, 
lângă docuri. Se poate verifica. 

— Şi cu cine ne-am întâlnit? întrebă Sam. 

— Cu un om pe nume Latham. El se ocupă... 

— Latham? îl întrerupse Alex, amintindu-şi foarte bine de 
conversaţia telefonică pe care o avusese cu omul de la minister 
în acea după-amiază. El este cel care... 

— Ştim, îl întrerupse Floyd, rânjind spre oglinda retrovizoare. E 
omul nostru, domnu'. 


Intră în cameră cât putu de încet. Ceasul arăta ora trei şi 
jumătate; hotelul era cufundat în tăcere Jocurile nocturne se 
încheiaseră. Inchise uşa încet şi păşi pe mocheta moale. In 
camera lui Alison ardea o lumină, iar uşa era întredeschisă cu 
vreo treizeci de centimetri. In dormitorul lui domnea întunericul. 
Alison stinsese toate lămpile; când plecase, cu cinci ore în urmă, 
erau aprinse. 

De ce făcuse asta? 

Se apropie de uşa crăpată, scoţându-şi haina. 

In spatele lui se auzi un declic. Lampa de pe noptieră fusese 
aprinsă, scăldând încăperea într-o lumină slabă, mai puternică 
doar lângă sursă. Alison stătea în capul oaselor, în patul lui. li 
vedea mâna dreaptă, în care ţinea strâns micul cilindru „furnizat 
de poliţia londoneză”; îl puse lângă ea, ascunzându-l sub pătură. 

— Bună, Alex. 

— Bună. 

— Am rămas aici fiindcă am crezut că o să sune prietenul tău, 
Tucker. De dincolo nu l-aş fi auzit. 

— Şi eu care mi-am închipuit că ai motive mai serioase. 

li zâmbi şi se apropie de pat. Ea luă cilindrul şi-l răsuci. 

Se auzi acelaşi declic. Aşeză ciudata armă pe noptieră. 

— Şi pentru că vreau să vorbim. 

— Asta sună ameninţător. Se aşeză pe pat. N-am putut să te 
sun... totul s-a petrecut atât de repede. A apărut Sam; tocmai 
intra pe uşa hotelului, întrebându-se de ce eram supărat... pe 
urmă, în timp ce se înregistra la recepţie, a sunat Latham. Era 
foarte grăbit. Cred că l-am pus pe jar cu plecarea mea la Ocho 
Rios. O mare parte din echipament nu fusese trimis la Boscobel... 

— Telefonul tău n-a sunat, îl întrerupse calmă Alison. 

— Cum? 

— Domnul Latham nu te-a sunat în cameră. 

McAuliff era pregătit; îşi amintise de acel mic detaliu. 

— Fiindcă am lăsat vorbă că luăm masa. A trimis un mesaj la 
restaurant. 


166 


— Foarte bine. Alex. 

— Ce-i cu tine? l-am spus recepţionerului să te sune şi să-ţi 
explice. Ne grăbeam... pe Crawford Street... lângă docuri... 
înainte de a închide registrele. 

— Asta nu sună prea convingător. Mă aşteptam la mai mult 
din partea ta. 

McAuliff observă că Alison era foarte serioasă. Şi înfuriată. 

— De ce spui asta? 

— Recepţia nu m-a sunat; nici un receptioner nu mi-a explicat 
nimic. Alison pronunţă cuvântul „recepţioner” cu accent 
american, exagerând deosebirea faţă de pronunția engleză. Era 
insultător. A telefonat un „asistent” al domnului Latham. Nici el 
nu s-a descurcat prea bine. Nu ştia ce să zică atunci când i-am 
spus că vreau să vorbesc cu Latham; l-am luat prin surprindere. 
Ştiai că Gerald Latham locuieşte în sectorul Barbican din 
Kingston? E trecut în cartea de telefon. 

Alison se opri; tăcerea era încordată. Alex vorbi încet, făcând o 
afirmaţie. 

— Era acasă. 

— Era acasă, confirmă Alison. Nu-ţi face griji. Nu ştie cine l-a 
sunat. Am vorbit mai întâi cu o femeie, iar când a venit el la 
telefon, am închis. 

McAuliff respiră adânc şi vâri mâna în buzunarul cămăşii, după 
pachetul de ţigări. Nu ştia ce să mai spună. 

— Îmi pare rău. 

— Şi mie, zise ea calm. O să scriu mâine dimineaţă cererea de 
demisie. Va trebui să accepţi o poliţă pentru costul biletului de 
avion şi celelalte cheltuieli pe care le-am făcut. Banii care mi-au 
rămas o să-mi ajungă o vreme. In mod sigur o să găsesc o slujbă. 

— Nu poţi face asta. 

McAuliff constată că rostise cuvintele apăsat, cu deplină 
convingere. Şi ştia de ce. Alison era hotărâtă să părăsească 
echipa; urma s-o părăsească. Dacă motivul - sau motivele - 
venirii ei în Jamaica nu erau cele pe care le invocase, n-ar fi 
trebuit s-o facă. 

— Pentru numele lui Dumnezeu, nu poţi demisiona fiindcă eu 
am minţit în legătură cu ce-am făcut timp de câteva ceasuri! Ce 
naiba, Alison, n-o să-ţi dau socoteală! 

— Ah, nu te mai purta ca un tâmpit încrezut, rănit în orgoliu! 
Nici în postura asta nu eşti prea grozav. Nu o să mai trec încă o 

dată prin labirint. Sunt sătulă până peste cap. Ai auzit? Deodată, 
vocea i se stinse, iar ea îşi ţinu respiraţia. In ochi i se citea frica. 
Nu mai pot suporta, zise ea. 

El o privi atent. 

— Ce vrei să spui? 

— In după-amiaza asta mi-ai descris amănunţit o lungă 
discuţie cu poliţia jamaicană. Clădirea, zona, ofiţerii... foarte 
amănunţit, Alex. Am telefonat acolo după ce am sunat la 
Latham. N-au auzit niciodată de tine. 

Ştia că ar fi trebuit să-i spună totul de la început - din 
momentul în care se lăsase antrenat în această nebunie, indu-i 
adevărul, s-ar fi simţit mai uşurat. 

Tot adevărul. Astfel încât întreaga poveste să capete sens. 
Dacă avea vreunul. 

Aşa făcu. 

Şi în timp ce povestea, constată că încerca să înţeleagă totul 
din nou. Vorbea încet, chiar monoton; era expunerea unui om ce 
grăia printr-o ceaţă tulbure. 

Despre ciudatul mesaj primit de la Dunstone Limited, care îl 
adusese de la New York la Londra, punându-l faţă în faţă cu un 
om pe nume Julian Warfield. Despre un „analist financiar” de la 
Hotelul Savoy, pe legitimaţia căruia scria” R C. Hammond, 
Serviciul Britanic de Informaţii”. Despre zilele zbuciumate când 
trăise în două lumi ce-şi contestau propriile realităţi - 
antrenamentul sub acoperire, întâlnirile secrete, angajarea 
personalului pentru prospecţiune în baza unei false motivații. 
Despre un speriat şi neputincios James Ferguson, angajat să 
spioneze prospecţiunea de către un om pe nume „Arthur Craft 
cel Tânăr”, care nu se mulțumea cu faptul că se număra printre 
cei mai bogaţi oameni din Jamaica. Despre un arogant Charles 
Whitehall, ale cărui inteligenţă şi erudiție rămâneau în limitele 
unui concept depăşit, dezonorant. Despre un mic localnic artritic, 
al cărui sânge franco-african îl ajutase să pătrundă în aristocrația 
jamaicană şi în MI 6, prin intermediul studiilor de la Eton şi 
Oxford. 

Despre ciudata relatare a lui Sam Tucker, privind 
transformarea lui Walter Piersall, antropolog convertit de „febra 
insulei”, într-un autodeclarat apărător al refugiului său tropical. 

Şi, în sfârşit, despre un revoluţionar ras în cap, pe nume Barak 
Moore. Şi despre căutarea, de către toţi, a unei „instanţe 
nevăzute” numite Halidon. 

O nebunie. Dar foarte, foarte reală. 

Soarele îşi arunca primele săgeți de lumină prin norii cenuşii 
de peste Blue Mountains. McAuliff stătea în cadrul uşii de la 
balcon; miresmele dimineţii jamaicane urcau din pământul umed 

şi coborau dinspre palmierii înalţi, răscolindu-i pielea şi nările. 

Era aproape de sfârşit. Vorbiseră - el vorbise - timp de o oră şi 
patruzeci şi cinci de minute. Rămăsese să-i spună despre 
marchizul de Chatellerault. 

Alison era tot în pat, cu spatele rezemat de perne. Avea ochii 
obosiţi, dar nu înceta să-l privească. 

El se întrebă ce-ar fi spus sau făcut ea când ar fi pomenit 
numele lui Chatellerault. Se temea de reacţia ei. 

— Eşti obosită; şi eu. Ce-ar fi să termin în cursul dimineţii? 

— E dimineaţă. 

— Atunci, mai târziu. 

— Nu cred că-i bine. Aş prefera să aud totul dintr-odată. 

— Nu mai e mult. 

— Atunci aş zice că ai lăsat ce-i mai important la sfârşit. Am 
dreptate? 

Nu-şi putea ascunde panica pe care o resimțea. Privea dincolo 
de el, la lumina ce pătrundea pe uşa balconului. Era mai 
puternică acum, un amestec straniu de galben pastelat şi 
portocaliu intens, specific dimineţilor jamaicane. 

— Ştii că te priveşte pe tine... A 

— Sigur că ştiu. Am simţit asta încă de aseară. Işi întoarse 
privirea spre el. Nu voiam să recunosc faţă de mine însămi... dar 
ştiam. Totul era prea bine ticluit. 

— Chatellerault, zise el încet. E aici. 

— O, Doamne, şopti ea. 

— Nu poate ajunge la tine, crede-mă. 

— M-a urmărit. O, Doamne... 

El se ridică şi se apropie de pat. Se aşeză pe marginea lui şi-i 
mângâie încet părul. 

— Dacă aş fi crezut că-ţi poate face rău, nu ţi-aş fi spus 
niciodată. Pur şi simplu l-aş fi... înlăturat. /isuse, îşi zise Alex. Ce 
uşor rostea cuvinte noi! Avea oare să spună în curând omorât 
sau eliminat? 

— Chiar de la început, totul a fost programat. Eu am fost 
programată. Privea spre balcon, lăsându-l să-i mângâie obrazul, 
de parcă nu şi-ar fi dat seama. Trebuia să pricep lucrul ăsta; nu 
te lasă în pace aşa uşor. 

— Cine? 

— Toţi, dragul meu, răspunse ea, luându-i mâna şi ducându-i-o 
la buze. Oricum i-ai numi, n-are importanţă. Scrisorile, numerele, 

absurdităţile cu aer oficial... Am fost avertizată, nu pot spune că 
nu. 

— Cum? El îi puse mâna jos, obligând-o să-l privească. Cum ai 
fost avertizată? Cine te-a avertizat? 

— La Paris, într-o seară. Cu doar trei luni în urmă. După ultima 
întrevedere de la... carnavalul subteran, cum îl numeam noi. 

— Interpolul? _ 

— Da. Am cunoscut un tip şi pe soţia lui. Intr-o sală de 
aşteptare, de fapt. Asta nu trebuia să se întâmple; izolarea e 
foarte importantă, dar cineva a încurcat camerele. Erau englezi. 
Am stabilit să cinăm împreună. El vindea automobile Porsche la 
firma Macclesfield. Ambii soţi erau la capătul puterilor. El fusese 
recrutat deoarece obiectul afacerilor sale - maşinile - servea la 
transportarea acţiunilor furate de la bursele europene. De fiecare 
dată când credea că s-a sfârşit, ei găseau motive să continue - 
cel mai adesea, fără să-i spună. Lucra pentru ei de vreo trei ani; 
aproape că-şi pierduse minţile. Urma să părăsească Anglia. Să se 
stabilească la Buenos Aires. 

— Putea foarte bine să refuze. N-aveau cum să-l oblige. 

— Nu fi naiv, iubitule. Fiecare nume pe care îl afli e altă 
capcană, fiecare nouă metodă de operare pe care o raportezi e o 
crestătură în plus pe răbojul experienţei tale. Alison surâse trist. 
Ai călătorit în ţinutul informatorilor. Ţi-ai dobândit propriul 
stigmat. 

— Îţi mai spun o dată: Chatellerault nu poate ajunge la tine. 

Ea făcu o pauză, apoi îi înţelese cuvintele, neliniştea. 

— S-ar putea să ţi se pară ciudat, Alex. Vreau să spun că nu 
sunt o persoană curajoasă - dar nici nu mi-e foarte teamă de el. 
Groaza, frica sunt apanajul lor. Ei nu m-ar lăsa să plec. Nu 
contează promisiunile, înțelegerile, garanţiile. Nu pot rezista. Un 
dosar pe undeva, sau un computer activat care a scos la iveală 
numele lui; în mod automat apare şi al meu în banca de date. 
Asta a fost: factorul X plus factorul Y; rezultatul - viaţa ta nu-ţi 
mai aparţine. Trăieşti mereu cu frica-n sân. 

Alex îi înlănţui umerii cu braţul. 

— Nu e obligatoriu, Alison. Putem oricând pleca. 

— lubitule, jubitu/e... Nu poți. Nu înţelegi? Nu în felul ăsta. E 
vorba despre ce laşi în urmă: înţelegeri, dosare nenumărate 
înţesate de cuvinte, cuvintele tale... nu le poţi contesta. Treci 
frontiere, ai nevoie de documente; lucrezi, ai nevoie de referinţe. 

Conduci o maşină, iei un avion sau pui bani într-o bancă... Ei au 
toate armele. Nu te poţi ascunde. Nu de ei. 

McAuliff se depărtă de ea, ridicându-se în picioare. Luă 
cilindrul strălucitor de pe noptieră, uitându-se la litere şi la data 
eliberării. Se duse către balcon şi respiră adânc; simţi aroma 
slabă, foarte slabă de vanilie şi un miros vag de mirodenie. 

Rom cu dafin şi vanilie. 

Jamaica. 

— Greşeşti, Alison. Nu e nevoie să ne ascundem. Din mai 
multe motive, ar trebui să terminăm ce-am început; aici ai 
dreptate. Dar tragi o concluzie greşită. Situaţia asta o să 
înceteze. Se întoarse spre ea. Crede-mă pe cuvânt. 

— Aş vrea s-o fac. Serios. Dar nu văd cum. 

— E o veche tactică de infanterie. Atacă-i pe ceilalţi înainte de 
a fi tu atacat. Toţi agenţii şi toate Interpolurile din lume ne 
folosesc mizând pe frica noastră. Ştim ce pot face din ceea ce noi 
credem că sunt vieţile noastre bine organizate. E firesc; ei sunt 
ticăloşi. Şi recunosc asta. Dar te-ai gândit vreodată la 
dimensiunile dezastrului pe care am fi în stare să-l provocăm 
acestor indivizi? Şi asta-i firesc, fiindcă şi noi putem fi ticăloşi. O 
să jucăm până la capăt - înconjurați de paznici înarmaţi. Şi după 
ce vom termina, îi vom fi lichidat. La atac! 


Charles Whitehall şedea în fotoliu, cu un păhărel de Pernod pe 
masa alăturată. Era ora şase dimineaţa; nu se culcase. N-avea 
rost să încerce să doarmă; somnul, oricum, n-ar fi venit. 

Se afla de două zile pe insulă şi rănile de acum zece ani 
fuseseră deja zgândărite. Nu se aşteptase la asta; sperase să 
ţină situaţia sub control. Nu să fie controlat. 

Duşmanul lui de acum nu era inamicul - inamicii - cu care 
aşteptase zece ani să se lupte: guvernanţii din Kingston; poate 
că lucrurile se agravaseră - avea de-a face cu radicali precum 
Barak Moore. Era un duşman nou, tot atât de vrednic de dispreţ, 
însă infinit mai puternic, deoarece dispunea de mijloacele 
necesare pentru a controla iubita lui ţară. 

S-o controleze prin corupţie; în cele din urmă s-o 
stăpânească... posedând-o. 

ÎI minţise pe Alexander McAuliff. La  Savanna-la-Mar. 
Chatellerault recunoscuse că făcea parte din conspirația pusă la 
cale în districtul Trelawny. Serviciul Britanic de Informaţii nu se 

înşelase.  Marchizul îşi putea extinde averea cu condiţia 
dezvoltării zonelor necultivate de pe coasta de nord şi din Cock 
Pit, iar el intenţiona să-şi asigure protecţia propriilor investiţii. 
Charles Whitehall era prima lui linie de apărare, iar dacă acesta 
eşua, îşi pierdea orice şansă de supravieţuire. Pur şi simplu. 
Chatellerault era perfect conştient de lucrul acesta. Stătuse în 
faţa lui şi schiţase acel zâmbet galic subţire, apoi repetase 
faptele - şi numele celor din reţeaua acoperită pe care o 
organizase Whitehall pe insulă în ultimul deceniu. 

Işi încheiase relatarea cu o informaţie surprinzătoare cu privire 
la: programul şi metodele prin care Charles Whitehall şi partidul 
său intenționau să acceadă la putere în Kingston. 

Urma să fie instaurată o dictatură militară, cu un conducător 
civil căruia i se vor supune toţi - Pretorul Jamaicăi era titlul, iar 
Charles Whitehall - omul. 

Dacă Kingston ar fi ştiut aceste lucruri... ei bine, Kingstonul ar 
fi luat măsuri. 

Dar Chatellerault  subliniase faptul că obiectivele lor 
individuale nu se aflau neapărat în conflict. Existau domenii - 
filosofic, politic, financiar - în care interesele lor ar fi putut 
coincide. Dar pe primul plan se situa activitatea de pe coasta de 
nord. Aceea reprezenta punctul de plecare pentru orice alte 
iniţiative. 

Marchizul nu-i numise pe partenerii săi - Whitehall avusese 
senzaţia că Chatellerault nici nu-i cunoştea pe toţi - dar era 
limpede că nu avea încredere în ei. Pe de o parte, părea să caute 
motivații, pe de alta, evalua posibilităţile. Vorbise pe scurt 
despre intervenţii anterioare şi/sau lucruri făcute de mântuială, 
dar nu insistase asupra faptelor. 

Acestea aveau legătură, în mod evident, cu prima 
prospecţiune. 

Ce se întâmplase atunci? 

Era Halidonul răspunzător? 

Ar fi fost oare Halidonul capabil să intervină? 

Exista cu adevărat Halidonul? 

Halidonul. 

Trebuia să cerceteze cu atenţie hârtiile antropologului Piersall; 
să separe fanteziile exotice ale unui străin de realităţile insulei. 
Intr-o vreme, cu mulţi ani în urmă, rastaforienii simbolizau 
teroarea africană, înainte de a se afla că erau nişte copii ameţiţi 

de marijuana, cu părul năclăit de nămol şi o dorinţă colectivă de 
a nu munci. Urmaseră apoi pocomanii, cu marii lor preoţi 
bărboşi, care introduseseră orgiile sexuale printre virtuțile 
abstracte ale eticii creştine - un pretext socio-religios pentru 
promiscuitate; sau sectele anansi - moştenitorii credinţei 
străvechi a asanţilor în inteligenţa păianjenului, care a influenţat 
întreaga evoluţie a vieţii. 

Existau în număr atât de mare! Adesea atinse de o paranoia 
metafizică; atât de fragmentate, atât de obscure. 

Era oare Halidonul - Hollydawn - diferit? 

In situaţia dată, pentru Charles Whitehall, lucrul acesta nu 
avea prea mare importanţă. Ceea ce conta era propria 
supravieţuire şi aceea a planurilor sale. Ţelurile sale aveau să se 
împlinească dacă îl ţinea în şah pe Chatellerault şi se infiltra în 
structura ierarhiei financiare impuse de acesta. 

Şi lucrând cu duşmanul său numărul unu - Barak Moore. 

Colaborând cu ambii duşmani. 

Duşmanii Jamaicăi. 


James Ferguson bâjbâi după întrerupătorul veiozei de pe 
noptieră. Din cauza întunericului răsturnă o scrumieră şi un 
pahar, care se sparseră pe podea. Lumina zilei pătrundea prin 
draperiile trase; îşi dădea seama de lucrul acesta, în ciuda durerii 
teribile de ochi şi de cap, de la o tâmplă la cealaltă. O durere 
care părea să aştearnă pete întunecate asupra ochiului lăuntric. 
Se uită la ceas, întorcându-şi faţa din lumina slabă a veiozei. Era 
ora 6.15. R 

O, Doamne! Il durea rău capul, iar din colțul ochilor i se 
prelingeau lacrimi. Săgeți de durere - ascuțite, imobilizându-l - îl 
loveau în ceafă, părând să-i înțepenească, uneori, chiar şi 
brațele. Muşchii stomacului îi erau încordaţi; dacă le-ar fi dat 
atenţie, ştia că i s-ar fi făcut rău şi ar fi vomitat. 

Nu se prefăcea în legătură cu cantitatea de alcool pe care o 
consumase cu o seară în urmă. McAuliff nu-l mai putea acuza că 
joacă teatru. Se îmbătase. Foarte tare. Şi pe bună dreptate. 

Fusese în culmea fericirii. 

Arthur Craft îi telefonase, alarmat. A/armat! 

Craft cel Tânăr fusese prins cu mâţa-n sac. McAuliff găsise 
camera unde se făceau înregistrările şi bătuse pe cineva, í 
bătuse la propriu! Craft ţipase la telefon, întrebând de unde 

aflase McAuliff numele lui. 

Nu de la el! Ferguson nu suflase un cuvânt. 

Craft răcnise, îl înjurase pe „blestematul de negrotei de la 
magnetofon”, adăugând că nemernicul n-avea să-l citeze în 
instanţă. Dacă s-ar fi ajuns până acolo. 

Dacă s-ar fi ajuns până acolo. 

— Nu m-ai văzut niciodată! ţipase Craft cel Tânăr. N-am 
discutat niciodată! Nu ne-am întâlnit! Să-ţi fie foarte clar, ticălos 
nenorocit! 

— Sigur... sigur, domnule Craft, răspunsese el. Dar totuşi, 
domnule... noi am vorbit, nu-i aşa? Asta nu trebuie să schimbe 
cu nimic lucrurile. 

Încremenise, dar apucase să rostească acele cuvinte. Calm, 
fără a le accentua. Insă mesaj ul fusese clar. 

Arthur Craft junior se afla într-o poziţie delicată. Craft cel 
Tânăr nu trebuia să ţipe; s-ar fi cuvenit să fie politicos. Poate 
chiar binevoitor. 

La urma urmei, ei vorbiseră... 

Craft înţelesese. Primul indiciu în acest sens fusese tăcerea 
lui, confirmată de replica următoare. 

— Păstrăm legătura. 

Fusese atât de simplu! lar dacă Craft cel Tânăr voia altceva, în 
fond, el controla o fundaţie de o bogăţie fabuloasă. Ar fi găsit cu 
siguranţă ceva pentru un botanist foarte, foarte talentat. 

Când închisese telefonul, seara trecută, James avusese o 
senzaţie de calm copleşitor. Genul de încredere în sine pe care o 
simţea în laborator, unde ochii şi mintea lui controlau situaţia. 

Trebuia să fie prudent; putea s-o facă. 

Când înţelesese lucrul acesta, se îmbătase. 

lar acum îl dureau capul şi stomacul. Dar avea să reziste; 
durerea devenise suportabilă. In curând, o să-şi revină. 

Se uită la ceas. La afurisitul lui de Timex. Era 6.25. Un ceas 
ieftin, însă exact. 

În loc de Timex, pe viitor s-ar putea să aibă un cronometru 
Breitling. Şi un echipament fotografic nou şi foarte scump. Şi un 
cont în bancă. 

Şi o viaţă nouă. 

Dacă era prudent. 


Telefonul aflat pe noptiera de lângă Peter Jensen sună, dar 

soţia lui îl auzi prima. 

— Peter... Peter! Doamne Sfinte, te/efonul. 

— Ce e, fetiţo? 

Peter Jensen clipi des; camera era în întuneric, însă lumina 
zilei pătrundea prin draperiile trase. 

Telefonul sună din nou. Ţârâituri scurte; genul de apeluri 
rapide ale centralistelor de hotel. Degete agere, clienţi iritaţi. 

Peter Jensen întinse mâna şi aprinse veioza. Ceasul de voiaj 
arăta opt fără zece. Telefonul ţârâi din nou, de astă dată mai 
lung. 

— Da, da. Alo! 

— Domnul Peter Jensen? întrebă o voce necunoscută de 
bărbat. 

— Da. Ce este? Eu sunt Jensen. 

— Telegraful internaţional vă deranjează, domnule Jensen. 
Acum câteva minute a sosit o telegramă pentru dumneavoastră. 
De la Londra. Să v-o citesc? E urgentă, domnule. 

— Nu! zise repede Peter. Nu, să nu faci asta. O aşteptam; cred 
că e mai lungă. 

— Aşa e, domnule. 

— Vă rog s-o trimiteţi aici imediat. Se poate? La Courtleigh 
Manor. Camera patru-zero-unu. Nu e nevoie să treceţi pe la 
recepţie. 

— Inţeleg, domnule Jensen. Imediat. O să percepem o taxă 
suplimentară... 

— Sigur, sigur, îl întrerupse Peter. Trimiteţi telegrama, vă rog. 

— Da, domnule. 

După douăzeci şi cinci de minute, sosi curierul de la telegraful 
internaţional. Cu câteva clipe înainte, un chelner de la serviciul 
de cameră adusese micul dejun, format din pepene, ceai şi 
biscuiţi. Cu pixul în mână, Peter Jensen deschise telegrama de 
două pagini, pe care le aşeză pe faţa de masă. 

In faţa lui, Ruth ţinea în mână o coală de hârtie, pe care o 
privea peste marginea ceştii de ceai. Şi ea avea un pix, pe care-l 
pusese lângă farfurie. 

— Numele companiei e Parkhurst, zise Peter. 

— Verific imediat, spuse Ruth, punând jos ceaşca. Trase hârtia 
mai aproape, luă pixul şi făcu un semn pe pagină. 

— Adresa e Sheffield, lângă Glen. Peter ridică privirea spre ea. 

— Continuă, zise Ruth, făcând încă un semn. 

— Instrumentele de inspectat sunt microscoape. 

— Foarte bine. 

Ruth făcu al treilea semn în stânga paginii, reveni la notaţiile 
anterioare, apoi îşi îndreptă privirea spre capătul din dreapta. 

— Eşti pregătit? 

— Da. 

Ruth Wells Jensen, paleontolog, dictă o serie de numere. 

Soţul ei parcurse de la început textul telegramei şi încercui 
cuvinte cu pixul. De câteva ori, îi ceru soţiei sale să repete un 
număr. Apoi se apuca să numere de la semnul anterior şi 
încercuia alt cuvânt. 

Trei minute mai târziu, terminaseră exerciţiul. Peter Jensen 
sorbi o gură de ceai şi reciti telegrama pentru sine. Soţia lui unse 
cu gem doi biscuiţi şi acoperi ceainicul cu capacul. 

— Warfield o să vină aici săptămână viitoare. E de acord. 
McAuliff a fost contactat. 

PARIEA A TREIA 


Coasta de nord 

Cuvintele lui Hammond îi reveneau în minte lui McAuliff: O să 
constati că nu e nici o problemă să actionezi pe planuri diferite. 
De fapt, asta va deveni ceva aproape firesc, chiar instinctiv. O să 
descoperi că îţi poți concentra separat atenția. 

Agentul britanic avusese dreptate. Erau într-a noua zi de 
prospectare, iar Alex constată că timp de patru ore în şir, nu se 
gândea decât la munca pe care o efectua. 

Echipamentul fusese încărcat în camioane la Aeroportul 
Boscobel şi trimis la Puerto Seco, în Golful Discovery. Alex, Sam 
Tucker şi Alison Booth zburaseră la Ocho Rios înaintea celorlalţi, 
permiţându-şi trei zile de relaxare la Sans Souci; în acest 
răstimp, McAuliff angajase o echipă de cărăuşi - doi dintre ei 
fiind cei cu care se înţelesese la ferma izolată de lângă Blue 
Mountains. Alex observă - aşa cum se aşteptase - că Sam şi 
Alison se înțelegeau de minune. Amândoi aveau simţul umorului 
şi erau adevăraţi profesionişti. Recunoscu faţă de Sam faptul că 
deveniseră amanți. Tucker îi spuse: „M-ar fi surprins să nu fiţi, 
Alexander”. 

Acordul lui Sam era important pentru McAuliff. Fiindcă Alison 
nu trebuia să rămână nici o clipă singură în absenţa lui. Sub nici 
o formă. Niciodată. 

Sam Tucker reprezenta protectorul ideal. Mult mai bun decât 
el însuşi, recunoscuse Alex. Tucker era cel mai descurcăreţ om 
pe care-l cunoscuse vreodată şi tot pe atât de puternic. Avea o 
agresivitate care, atunci când se manifesta, devenea 

distrugătoare. În grija lui, Alison era în deplină siguranţă. 

Cea de-a patra zi fusese prima de activitate propriu-zisă. 
Echipa se cazase la un motel drăguţ de pe plajă, Bengal Court, 
aflat la jumătatea drumului dintre Puerto Seco şi portul Rio 
Bueno. Obiectul iniţial al prospecţiunii îl constituia cartografierea 
completă a liniei țărmului. Alex şi Sam Tucker lucrau cu 
echipamentul. Azimuturile erau trasate de-a lungul țărmului şi 
înregistrate de aparatura de pe teren. Demarcaţiile unghiulare se 
confruntau cu hărţile coastei puse la dispoziţie de către Institutul 
jamaican. |n general, aceste hărţi erau fragmentare şi 
imperfecte, inutilizabile în cazul unei cercetări geofizice. Pentru a 
stabili parametrii exacţi, McAuliff folosea dispozitive sonice, care 
trimiteau şi recepţionau unde sonore, ce ofereau date exacte 
privind accidentele de teren. Orice contur, orice ridicătură erau 
înregistrate atât pe diagrame sonice, cât şi de instrumentele 
intermediare. 

Această muncă laborioasă, dar foarte monotonă, îi făcea să 
transpire din greu în arşiţa zilei. Singura alinare era prezenţa 
constantă a lui Alison, deşi ea protestase vehement. Alex fusese 
însă de neclintit. li instruise pe cei doi oameni ai lui Barak Moore 
să nu se depărteze de ea la mai mult de treizeci de metri, apoi îi 
ordonase lui Alison să nu dispară din ochii lui. 

Era o pretenţie absurdă şi McAuliff era perfect conştient de 
lucrul acesta. Alison avea o mulţime de treburi de făcut; 
mărunte, în zona țărmului, dar importante de îndată ce intrau în 
inima ținutului. Dar orice început era dificil în stare de tensiune. 

Foarte curând, propriile dumitale antene se vor activa în mod 
automat. Funcționarea lor va deveni o a doua natură, cum se 
zice. De fapt, vei intra într-un anume ritm. E legătura dintre 
obiectivele dumitale separate. Vei descoperi acest lucru pe 
parcurs şi vei deveni stăpân pe dumneata. 

Hammond. 

Dar nu în timpul primelor câteva zile; atunci nu se putea vorbi 
despre încredere în sine. Observase, totuşi, că teama i se 
atenuase... parţial, imperceptibil. Puse acest lucru pe seama 
activităţii fizice constante şi a faptului că le putea cere unor 
oameni ca Sam şi „forţelor speciale” ale lui Barak Moore să aibă 
grijă de Alison. Şi, în orice moment şi-ar fi întors capul, o vedea - 
pe plajă ori într-o barcă mică - spărgând pietre sau arătându-i 
unuia dintre localnicii angajaţi cum să lucreze cu o maşină de 

perforat. 

Dar oare nu acestea erau antenele lui? Şi atenuarea fricii nu 
însemna oare începutul instalării încrederii în sine? R C. 
Hammond. Un încrezut afurisit. Un manipulator. Purtătorul de 
cuvânt al adevărului. 

Dar nu al întregului adevăr. 

Zona de lângă Braco Beach era periculoasă. Stratul de coral se 
întindea cu câteva sute de metri în larg. McAuliff şi Sam Tucker 
mergeau cu prudenţă pe excrescenţele de polipi oceanici tăioşi 
ca lama, pentru a-şi instala instrumentele de măsură. Amândoi 
se plângeau de dureri musculare şi de spate. 

Cea de-a treia zi de activitate fu marcată de iniţiativa lui 
Alison, care rechiziţionase cumva o barcă pescărească cu fundul 
plat şi le aducea, însoţită de cei doi „gardieni”, nişte pui rece 
pentru prânz, dincolo de recif. Era un moment plăcut al zilei 
pentru cel mai incomod picnic imaginabil. 

Revoluţionarul jamaican Floyd, care condusese barca printre 
stâncile primejdioase de coral şi o ancorase, observă că plaja era 
mai netedă şi mai uscată. 

— Asta înseamnă că vor trebui să facă din nou tot drumul 
până aici, răspunse Alison, ţinându-şi cu mâna pălăria cu boruri 
largi. 

— Domnule, ce femeie deşteaptă! 

Remarca o făcuse colegul lui Floyd, jamaicanul masiv şi calm, 
pe nume Lawrence. 

Cei cinci se cocoţară - nu se putea spune altfel - pe creasta 
cea mai înaltă a digului de coral, stropii înălțându-se de la baza 
recifului şi creând un curcubeu palid în pelicula fină de apă. In 
depărtare, două cargouri treceau unul pe lângă altul, primul 
îndreptându-se spre larg, iar celălalt către docurile de bauxită de 
la estul Golfului Runaway. O navă de croazieră luxoasă, echipată 
pentru pescuit marin, îşi croia drum printre valuri la câteva sute 
de metri în faţa lor, iar pasagerii uimiţi le făceau cu mâna celor 
cinci aflaţi la un picnic pe recif. 

McAuliff privea cum ceilalţi le răspundeau pasagerilor de pe 
vas. Sam Tucker se ridică în picioare, arătă spre corali şi strigă: 

— Diamante! 

Floyd şi Lawrence, cu trupurile musculoase dezgolite până la 
brâu, râdeau în hohote de bufoneriile lui Sam. Lawrence 
desprinse o bucată de coral şi o ridică în sus, apoi i-o aruncă lui 

Tucker, care o prinse şi strigă din nou: 

— Douăzeci de karate! 

Alison, îmbrăcată cu blugi şi o bluză subţire, udată de apă, 
intră în joc. Acceptă ceremonios piatra de coral oferită de Sam şi 
o puse pe dosul palmei întinse, de parcă ar fi fost un inel de 
mare valoare. O rafală scurtă de vânt se năpusti asupra recifului; 
Alison scăpă piatra încercând să-şi ţină pălăria ale cărei boruri 
fuseseră întoarse de briză. Nu reuşi; pălăria îi zbură de pe cap şi 
dispăru în spatele unei moviliţe de coral. Inainte ca Alex să se 
ridice şi să se ducă după ea, Lawrence sări în picioare şi începu 
să alerge sprinten peste stânci şi către apă. In câteva secunde, 
luă pălăria udă, se ridică fără efort din apă şi i-o întinse lui Alison. 

Toată isprava nu durase mai mult de zece secunde. 

— Ţine pălăria pe cap, donşoară Aleesawn. Soarele foarte 
fierbinte; arde pielea ca puiu’ prăjit, domnu’. 

— Mulţumesc, Lawrence, zise Alison  recunoscătoare, 
îndesându-şi pălăria udă pe cap. Alergi pe reciful ăsta de parcă 
ar fi un teren de golf. 

— Lawrence e un băiat de mingi grozav, donşoară Alison, 
spuse Floyd zâmbind. El e mascota Clubului de Golf Negrii, nu-i 
aşa, Lawrence? 

Lawrence rânji, privindu-l cu subînţeles pe McAuliff. 

— Ei, domnu'. La Negrii, tot timpu' întreabă de mine. Mă 
descurc bine, domnu’. Le-aduc mereu mingile de golf de unde 
cad pe teren. Toţi ştiu asta. Mereu întreabă de Lawrence. 

Sam Tucker se aşeză din nou, chicotind. 

— Şi mereu primeşti ciubucuri al naibii de grase, bănuiesc. 

— O mulţime de ciubucuri bune, domnu', admise Lawrence. 

— Şi, probabil, încă ceva, adăugă McAuliff, privindu-l pe Floyd 
şi amintindu-şi de reputaţia exclusivistă a Clubului de Golf Negrii. 
Tot timpu', o mulţime de informaţii. 

— Da, domnu’. 

Floyd zâmbi conspirativ. 

— Cum s-ar spune, bogaţii locuitori din Westmoreland vorbesc 
în timpul jocurilor de golf. 

Alex tăcu. Intreaga scenă părea ciudată. Stăteau acolo, toţi 
cinci, mâncând pui rece pe un recif de coral aflat la trei sute de 
metri de țărm, distrându-se pe seama pasagerilor de pe navele 
de croazieră şi glumind într-o doară despre culegerea de 
informaţii pe un teren de golf. 

Doi revoluționari negri - recrutaţi dintr-o ceată de luptători de 
gherilă din ţinutul deluros. Un „mercenar” între două vârste. 
(Sam Tucker ar fi obiectat la auzul acestei etichetări, dar i se 
potrivea de minune.) O adorabilă englezoaică divorțată... de o 
frumuseţe izbitoare, printre activităţile căreia se numărase 
cândva şi munca sub acoperire pentru o organizaţie de poliţie 
internaţională. Şi un fost infanterist de patruzeci şi patru de ani, 
care venise la Londra cu şase săptămâni în urmă să negocieze 
un contract pentru o prospecţiune geologică. 

Aceştia erau cei cinci. Fiecare ştiind că aparențele n-aveau nici 
o legătură cu realitatea; fiecare făcând ce făcea şi el... şi ea... 
deoarece nu exista alternativă. Nu prea. 

Era o nebunie. Şi McaAuliff fu încă o dată surprins de faptul că 
el părea cel mai puţin priceput dintre ei, în situaţia dată. Totuşi, 
prin forţa împrejurărilor - care nu aveau legătură cu priceperea - 
el era şeful lor. 

O nebunie. 

In cea de-a şaptea zi, muncind mult şi cu pauze puţine, Alex şi 
Sam cartografiaseră linia țărmului până la Burwood, la opt 
kilometri de gura râului Martha Brae, limita vestică a zonei. În 
acest răstimp, soţii Jensen şi James Ferguson menţinură un ritm 
mai lent, instalând din loc în loc mese cu microscoape, arzătoare, 
flacoane şi chimicale necesare muncii lor. Nimeni nu descoperi 
ceva deosebit, dar nici nu ar fi fost de aşteptat în zona țărmului. 
Regiunea aceea fusese studiată aproape în întregime, în scopuri 
industriale sau pentru construcţii; nu era nimic important care să 
nu fie deja cunoscut. Şi, deoarece analizele botanice ale lui 
Ferguson trebuiau corelate cu evaluările solului pe care le 
efectua Sam Tucker, tânărul botanist se oferi să facă şi testele 
de sol, lăsându-l pe Tucker să termine expertiza topografică 
împreună cu Alex. N 

Acestea erau preocupările geofizice. Insă mai survenise un 
fenomen pe care nimeni nu şi-l putea explica. Soții Jensen îl 
remarcaseră primii. 

Un sunet. Doar un sunet. Un geamăt grav, sau strigăt, care 
părea să-i urmărească o după-amiază întreagă. 

Când îl auziră prima oară, venea de sub tufişurile aflate 
dincolo de dune. Crezură că era vorba despre un animal rănit. 
Sau despre un copil aflat într-o agonie pe care n-o puteau atenua 
lacrimile unui copil. Era pur şi simplu ceva înspăimântător. 

Aşa că soţii Jensen alergaseră spre tufişurile de dincolo de 
dune şi smulseseră frunzişul încâlcit ca să găsească sursa acelui 
țipăt îngrozitor. 

Nu găsiseră nimic. 

Animalul, copilul sau ce-o fi fost nu se mai vedea. 

Puțin mai târziu - în aceeaşi după-amiază - James Ferguson 
venise alergând spre plajă, cu o expresie de consternare 
înfricoşată pe chip. Urmărise rădăcinile unei ferigi uriaşe, pentru 
a descoperi plante; drumul îl dusese pe marginea unei râpe 
stâncoase de deasupra țărmului. Ajunsese chiar în mijlocul 
rădăcinilor grase ce atârnau deasupra, când o vibraţie - mai întâi 
o vibraţie - îl făcu să tremure din tot corpul. Apoi urmă un țipăt 
sălbatic, pătrunzător, ascuţit şi intens care îi provocă o durere 
insuportabilă - zicea el - în urechi. 

Inşfăcase imediat rădăcinile ferigii, pentru a nu se prăbuşi în 
prăpastie. 

Ingrozit, se târâse până jos şi se întorsese în fugă la ceilalţi. 
James nu se aflase la o distanţă mai mare de câteva sute de 
metri. Totuşi, nimeni în afară de el nu auzise teribilul zgomot. 

Whitehall avea o altă versiune a acestei ciudăţenii. Savantul 
negru se dusese pe linia țărmului - jumătate nisip, jumătate 
pădure - Golfului Bengal. Era o plimbare de dimineaţă fără o 
destinaţie anume. 

La circa un kilometru şi jumătate de plaja din faţa motelului, 
se oprise pe o stâncă mare ce se înălța deasupra apei. Atunci 
auzise un zgomot în spatele lui şi se întorsese, crezând că era 
vreo pasăre bătând din aripi sau o mangustă alergând prin 
pădure. Nu se vedea nimic. 

Se întoarse cu faţa spre apa ce clipocea dedesubt, când, 
deodată, auzi o explozie - un zgomot sec, prelungit, ca o rafală 
violentă de vânt. Apoi se opri. 

Whitehall se ţinuse strâns de stâncă şi privise cu atenţie 
pădurea. Nu zări nimic, dar fu cuprins de o teribilă durere de cap. 

Dar Charles era un savant, iar un savant e un om sceptic. 
Ajunsese la concluzia că, undeva în pădure, un nevăzut copac 
uriaş se prăbuşise sub propria-i greutate acumulată de-a lungul 
anilor. In cădere, tonele de lemn, lovindu-se de alţi copaci, 
provocaseră fenomenul la care fusese martor. 

Dar nimeni nu era convins de justeţea acestei explicaţii, în 
timp ce Whitehall povestea, McAuliff îl urmărea cu atenţie. Nu-şi 

imagina că Charles credea ce spunea. Se petrecuseră lucruri 
inexplicabile, iar ei erau cu toţii oameni de ştiinţă. Poate că 
găseau cu toţii o consolare în ipoteza lui Whitehall. Alexander 
aşa credea; nu putea zăbovi asupra acelui fenomen. Aveau alte 
treburi de făcut. 

Obiective diferite. 

Alison credea că găsise ceva şi, cu ajutorul lui Floyd şi 
Lawrence, făcu o serie de foraje adânci pe plajă şi pe digurile de 
coral. Mostrele extrase demonstrau existenţa unor straturi de 
lignit printre păturile de calcar, pe fundul oceanului. Din punct de 
vedere geologic, explicaţia era simplă: cu sute de ani în urmă, 
lava vulcanică acoperise cantităţi uriaşe de masă lemnoasă, 
lotuşi, dincolo de aceste explicaţii, dacă urmăreau realizarea 
unor diguri pe piloni sau extinderea docurilor existente, firmele 
de construcţii trebuiau să consolideze fundaţiile acestora. 

Preocupările lui Alison îl încântau pe McAuliff. Munca o 
absorbea, astfel că se plângea mai puţin de restricţiile ce-i 
fuseseră impuse şi, lucru mai important, putea să-i observe pe 
Floyd şi Lawrence, care se ocupau de supravegherea ei. Cei doi 
luptători erau extrem de atenţi. Şi de o subtilitate discretă. Ori de 
câte ori Alison hoinărea pe plajă sau prin iarba de pe țărm, unul 
dintre ei sau amândoi o flancau, precedând-o sau urmând-o. 
Erau ca nişte pantere stând la pândă, pregătite să sară, dar fără 
să atragă atenţia asupra lor. Păreau să fie nişte însoțitori fireşti, 
cărând întotdeauna ceva - binocluri, cutii cu mostre, planşete de 
scris, orice era la îndemână - pentru a distrage atenţia de la 
adevărata lor misiune. 

lar în timpul nopţilor, McAuliff descoperi o protecţie 
suplimentară, pe care n-o ceruse şi la care nu se aşteptase: 
Floyd şi Lawrence patrulau cu rândul pe pajiştile de afară şi pe 
coridoarele motelului Bengal Court. Alex descoperi acest lucru în 
noaptea celei de-a opta zile, când se sculase la ora patru 
dimineaţa să-şi ia o cană de gheaţă din frigiderul de pe hol. 
Simţise nevoia să bea apă rece. 

Când dădu colţul spre nişa exterioară unde se afla frigiderul. 

Observă deodată o siluetă în spatele grilajului din faţa pajiştii. 
Umbra se mişcase repede; nu se auzise zgomot de paşi. 

McAuliff puse cuburile de gheaţă în cană, închise uşa metalică 
şi se întoarse pe hol. Acolo, aşeză încet gheaţa pe podea şi se lipi 
cu spatele de capătul zidului. 

Se simţi o mişcare. 

McAuliff ţâşni de după colţ, hotărât să se arunce asupra oricui 
i-ar fi ieşit în faţă. Cu pumnii strânşi, sări cu precizie, drept peste 
Lawrence. Era prea târziu ca să mai dea înapoi. 

— Ei, domnu’! spuse jamaicanul încet, căzând pe spate sub 
greutatea lui Alex. 

Amândoi se rostogoliră pe pajişte. 

— lisuse! şopti McAuliff, întins pe pământ lângă Lawrence. Ce 
dracu' faci aici? 

Lawrence zâmbi în întuneric; îşi scutură mâna care fusese 
răsucită la spate de Alex. 

— Eşti un tip mare, domnu'! Şi foarte iute. 

— Eram foarte iritat. Ce cauţi pe-aici? 

Lawrence îi explică pe scurt, scuzându-se. El şi cu Floyd 
făcuseră o înţelegere cu paznicul de noapte, un pescar bătrân 
care patrula nopţile pe-acolo cu o puşcă pe care cei doi erau 
convinşi că nu ştia s-o folosească. Barak Moore le ordonase să 
stea de pază în fiecare seară; ar fi făcut la fel şi dacă nu li s-ar fi 
spus, zicea Lawrence. 

— Şi când dormiţi? 

— Dormim bine, domnu', răspunse Lawrence. Stăm de pază cu 
schimbu'. 

Alex se întoarse în cameră. Alison se ridică de pe pernă când 
ei închise uşa. 

— Totul e în regulă? întrebă ea îngrijorată. 

— Mai bine decât mă aşteptam. Avem propria noastră armată 
în miniatură. Stăm bine. 

În după-amiaza celei de-a noua zile, McAuliff şi Tucker 
ajunseră la râul Martha Brae. Hărțile geodezice şi fotografiile 
terenului fură închise ermetic şi depozitate în remorca răcoroasă 
a camionului cu echipament. Peter Jensen îşi întocmi raportul 
privind depozitele minerale din zona de coastă; soţia lui, Ruth, 
găsise urme de plante fosile îngropate în recifele de corali, dar 
rezultatele ei erau nesemnificative, iar James Ferguson, făcând 
analiza solului şi a florei, îşi prezentă analizele la fel de puţin 
surprinzătoare. Doar descoperirea stratului de lignit de către 
Alison fusese neaşteptată. 

Toate rapoartele urmau să fie trimise la Ocho Rios, pentru 
multiplicare. McAuliff spuse că o să se ocupe el de treaba asta; 
fuseseră nouă zile dificile, iar într-a zecea urmau să facă o pauză. 

Cei care voiau, puteau să meargă cu el la Ocho; ceilalţi puteau 
să se ducă la Montego sau să trândăvească pe plaja de la Bengal 
Court, după cum dorea fiecare. Prospecţiunea urma să fie reluată 
în dimineaţa celei de-a unsprezecea zile. 

Işi expuseră planurile pe malul râului, în faţa prânzului adus de 
la motel. Numai Charles Whitehall, care hoinărise tot timpul pe 
plajă, ştia exact ce voia să facă, însă nu-şi putea exprima public 
intenţiile. li spuse numai lui Alex. 

— Chiar trebuie să văd hârtiile lui Piersall. Sincer vorbind, 
McAuliff, gândul la ele mă înnebuneşte. 

— İl aşteptăm pe Moore. Aşa ne-am înţeles. 

— Până când? Pentru numele Domnului, când o să apară? 
Mâine se vor împlini zece zile; el a spus că vine în răstimp de 
zece zile. 

— Nu avem nici o garanţie. Şi eu sunt la fel de neliniştit. E 
vorba despre un pachet învelit în muşama şi îngropat undeva pe 
proprietatea lui, îţi aminteşti? 

— N-am uitat nici o clipă. 

Concentrează-te asupra unor planuri separate; obiective 
diferite. 

Hammond. 

Charles Whitehall manifesta tot atâta interes pentru domeniul 
ştiinţific, ca şi McAuliff în plan conspirativ. Poate chiar mai mult, 
îşi zise Alex. Curiozitatea savantului negru îşi avea rădăcinile 
într-o viaţă închinată cercetării. 

Soții Jensen rămaseră la Bengal Court. Ferguson ceru un avans 
de la McAuliff şi închirie un taxi care să-l ducă la Montego Bay, 
McAuliff, Sam Tucker şi Alison Booth plecară cu camionul la Ocho 
Rios. Charles Whitehall îi urma într-o veche furgonetă, împreună 
cu Floyd şi Lawrence; cei doi luptători ceruseră insistent o 
asemenea împărţire pe echipe. 


Barak Moore stătea întins în iarba înaltă cu binoclul la ochi. 
Soarele apunea; raze portocalii şi galbene de lumină pătrundeau 
prin frunzişul copacilor de deasupra lui şi se reflectau în zidurile 
de piatră ale casei lui Walter Piersall, aflată la vreo patru sute de 
metri în faţă. Văzu printre firele de iarbă siluetele poliţiştilor din 
districtul Trelawny înconjurând casa, verificând uşile şi ferestrele; 
aveau să lase cel puţin un om de pază. Ca de obicei. 

Poliţia îşi încheiase investigația, cea mai lungă din istoria 

districtului, îşi zise Barak. Durase aproape două săptămâni. De la 
Kingston veniseră mai multe echipe de civili: bărbaţi în costume 
călcate cu grijă, ceea ce însemna că erau mai mult decât 
poliţişti. 

Nu găsiseră nimic, Barak Moore era sigur de asta. 

Numai dacă Walter Piersall descrisese exact ascunzătoarea. 

lar Barak nu mai putea aştepta. Părea o treabă simplă să ia 
pachetul învelit în muşama - care se afla în acel moment la o 
sută cincizeci de metri de el - dar nu era aşa uşor. Avea nevoie 
de ajutorul lui Charles Whitehall - mai mult decât credea 
Whitehall - iar asta însemna că trebuia să intre în casa lui Piersall 
şi să scoată ce mai rămăsese de pe urma lui. Hârtiile 
antropologului. 

Hârtiile. Erau încastrate în zidul unui rezervor nefolosit, aflat în 
pivniţa casei lui Piersall. 

Walter Piersall îndepărtase cu grijă câteva cărămizi din 
rezervor, săpase nişte gropi în pământul de afară, apoi pusese 
cărămizile la loc. Într-una dintre aceste ascunzători îngropase 
studiile sale despre Halidon. 

Charles Whitehall nu l-ar fi ajutat înainte de a vedea acele 
hârtii. lar Barak avea nevoie de ajutorul domnului Charlie. 

Poliţiştii din Trelawny se suiră în maşini; un singur paznic în 
uniformă le făcu semn cu mâna în timp ce patrulele se 
îndepărtau. 

El, Barak, revoluţionarul poporului, trebuia să colaboreze cu 
Whitehall, criminalul politic. Războiul lor - poate unul civil - avea 
să vină mai târziu, aşa cum se întâmplase în atâtea ţări în curs 
de dezvoltare. 

Mai întâi, era vorba despre omul cel alb. Cu banii lui, 
companiile lui şi setea lui de sudoarea omului negru. Asta era în 
primul şi-n primul rând, domnu'. 

Adâncit în gânduri, Barak privea absent prin binoclu. Paznicul 
nu se mai vedea acum nicăieri. Moore mătură cu privirea zona, 
reglând obiectivele Zeiss Ikon în timp ce le îndrepta spre zidurile 
laterale ale casei lui Piersall şi către pajiştea povârnită din spate. 
Era o locuinţă confortabilă de om alb, îşi spuse el. 

Drumul de intrare urma o pantă lungă spre vârful unui deal, 
dinspre George's Valley spre vest şi dinspre Martha Brae către 
est. Arbori de mango, palmieri, hibiscus şi orhidee străjuiau 
intrarea şi înconjurau construcţia din piatră cu două niveluri. 

Clădirea era lungă, cele mai multe dintre camerele spaţioase 
aflându-se la primul etaj. 

Grilaje din fier forjat fuseseră montate peste tot, la ferestre şi 
în faţa uşilor de la intrare. Singurele geamuri puteau fi văzute la 
etajul doi; toate ferestrele aveau obloane din lemn de tek. 

Partea din spate a lui High Hill, cum fusese numită casa, era 
cea mai frapantă. La est de păşunea cu iarbă înaltă, unde se 
lungise Barak, pajiştea din spate, coborând într-o pantă lină, 
fusese creată prin defrişarea pădurii şi a tufişurilor de pe câmp şi 
însămânţată cu păiuş caraibian, la fel de moale ca şi gazonul 
terenurilor de golf; stâncile, vopsite într-un alb strălucitor, păreau 
nişte valuri înspumate pe o mare verde. 

În centrul peluzei, Piersall amenajase o piscină de mărime 
medie, căptuşită cu dale albastre şi albe ce reflectau soarele la 
fel de intens ca şi apa albastră-verzuie din bazin. In jurul piscinei, 
dar şi pe pajişte se aflau mese şi scaune - din fier forjat alb - 
aparent delicate, însă de o construcţie solidă. 

Paznicul îşi făcu din nou apariţia, iar Moore rămase cu 
răsuflarea tăiată, surprins şi totodată înfuriat. Gardianul se juca 
cu un câine, un doberman cu înfăţişare fioroasă. Nu mai văzuse 
nici un câine până atunci. Era o treabă urâtă, îşi zise Barak... 
totuşi, poate că nu atât de urâtă. Prezenţa câinelui însemna, 
probabil, că polițistul avea să rămână singur la post mai mult 
decât o tură normală. Poliţia obişnuia să trimită şi câini împreună 
cu oamenii săi, din două motive: fiindcă districtul în care patrulau 
era periculos, ori pentru că oamenii lor rămâneau de pază o 
perioadă relativ lungă de timp. Câinii erau de folos din mai multe 
puncte de vedere: dădeau alarma, apărau şi făceau să treacă 
timpul mai repede. 

Paznicul azvârli un băț; dobermanul alergă dincolo de piscină, 
aproape lovindu-se de o masă de fier, apoi îl luă de jos şi se 
întoarse cu el în gură. Inainte să ajungă la stăpânul lui, polițistul 
aruncă alt băț, zăpăcindu-l pe câine, care-l lăsă pe primul şi se 
duse după al doilea. 

E un prost, îşi spuse Barak, privindu-l pe paznicul ce râdea. Nu 
se pricepea la animale, iar un asemenea om putea fi păcălit. 

Lucrul acesta avea să se întâmple la noapte. 

Era o noapte senină. Luna jamaicană - în al treilea pătrar - 
strălucea între malurile înalte ale râului Martha Brae. Coborâseră 
pe apele lui repezi, pe o plută din bambus furată, până 
ajunseseră la cea mai mică distanţă de Carrick Foyle. Duseseră 
pluta într-o scobitură întunecată a țărmului, apoi o scoseseră din 
apă, ascunzând-o într-un desiş de mangrove şi palmieri tineri. 

Detaşamentul de asalt era format din Barak, Alex, Floyd şi 
Whitehall. Sam Tucker şi Lawrence rămăseseră la Bengal Court, 
s-o păzească pe Alison. 

Urcară încet panta, prin frunzişul des, copleşitor. Povârnişul 
era abrupt, iar urcuşul se făcea chinuitor de greu. Distanţa până 
la High Hill nu depăşea un kilometru şi jumătate - poate doi - 
însă celor patru le trebui aproape o oră până să ajungă acolo. 
Charles Whitehall credea că făcuseră o prostie optând pentru 
acel traseu. 

Dacă în casă nu se aflau decât un om şi un câine, de ce n-ar fi 
mers cu maşina pe drumul care cobora sub aleea şerpuită ce 
ducea spre intrare, urcând apoi pe jos până la poarta exterioară. 

Raționamentul lui Barak lua în considerare faptul că poliţia din 
Trelawny era mai experimentată decât ar fi admis Whitehall. 
Moore nu excludea posibilitatea ca autorităţile districtuale să fi 
instalat dispozitive electronice de declanşare a alarmei de-a 
lungul aleii de intrare. Barak ştia că asemenea instalaţii erau în 
funcţiune de luni de zile la hotelurile din Montego Bay, Kingston 
şi Port Antonio, aşa că nu-şi puteau asuma un astfel de risc. 

Abia trăgându-şi sufletul, se opriră la limita sudică a pajiştii lui 
Piersall şi priviră în sus, spre casa numită High Hill. Lumina lunii 
reflectată de ziduri dădea casei aparenţa unui monument din 
alabastru, nemişcat, paşnic, delicat şi solid în acelaşi timp. În 
două zone ale casei, lumina se strecura printre obloanele din 
lemn de tek: la camera de la parter aflată în spate, care dădea 
spre pajişte şi la dormitorul central de la al doilea etaj. Restul 
clădirii era în întuneric. 

Cu excepţia luminii subacvatice din piscină. O briză uşoară 
unduia suprafaţa apei, făcând să tremure lumina albăstruie de 
pe fundul bazinului. 

— Trebuie să-l scoatem afară din casă, spuse Barak. Şi pe el şi 
pe câine, domnu'. 

— De ce? Ce rost are? întrebă McAuliff, căruia transpiraţia 
provocată de urcuş i se prelingea în ochi. 

— Moore are dreptate, răspunse Charles Whitehall. Dacă 
există dispozitive electronice afară, cu siguranţă că trebuie să fie 
şi înăuntru. 

— S-ar putea să aibă o staţie radio, domnu’, interveni Floyd. 
Cunosc uşile astea; până spargem noi una, el ar avea timp să ia 
legătura cu ceilalţi. 

— Până la Falmouth e o jumătate de oră de mers; sediul 
poliţiei e în Falmouth, insistă Alex. Am avea timp să intrăm şi să 
ieşim. 

— Nu prea, domnu’, obiectă Barak. O să ne ia ceva timp să 
găsim şi să desprindem cărămizile din rezervor. O să dezgropăm 
mai întâi pachetul în muşama. Haideţi. 

Barak Moore îi conduse pe lângă marginea împădurită a 
proprietăţii, la capătul opus, spre fosta păşune. Protejă geamul 
lanternei cu degetele şi alergă spre un pâlc de arbori de pâine, la 
hotarul nordic al peluzei presărate cu stânci. Se ghemui lângă 
trunchiul celui mai îndepărtat copac; ceilalţi făcură la fel. 

— Vorbiţi încet, şopti Barak. Vânturile de pe-aici duc departe 
zgomotul de glasuri. Pachetul e îngropat în pământ, la patruzeci 
şi patru de paşi spre dreapta, pornind de la cea de-a patra stâncă 
mare, pe o diagonală către nord-vest de la copacul ăsta. 

— Era un om care cunoştea Jamaica, zise Whitehall încet. 

— Ce vrei să spui? 

In lumina lunii, McAuliff observă zâmbetul sinistru de pe chipul 
savantului. 

— Simbolurile arawak pentru marşul funebru al unui războinic 
erau grupate câte patru, întotdeauna spre dreapta apusului de 
soare. 

— Nu sună prea încurajator, remarcă Alex. 

— Ca şi indienii americani din ţara dumitale, răspunse 
Whitehall, populaţia arawak n-a fost încurajată de omul alb. 

— Nici africanii n-au fost, domnu’ Charley. In lumina lunii, 
Barak îl privi în ochi pe Whitehall. Uneori am impresia că uiţi 
lucrul ăsta. Apoi li se adresă lui McAuliff şi lui Floyd: Urmaţi-mă. 
Unul după altul. 

Alergară aplecaţi prin iarba înaltă, în spatele revoluționarului 

negru; fiecare din ei lovea cu palma stâncile mari pe lângă care 
trecea. Una, două, trei, patru. 

La a patra stâncă, situată la aproximativ o sută cincizeci de 
metri de arborele de pâine, îngenuncheară în jurul pietrei. Barak 
îi lumină vârful cu lanterna protejată între palme. Acolo era un 
marcaj dăltuit, abia vizibil. Whitehall se aplecă asupra lui. 

— Doctorul Piersall al dumitale are o imaginaţie progresivă, în 
sens istoric. A sărit de la arawak până la kromanti. Vezi? 
Whitehall îşi trecu arătătorul peste marcajul luminat de lanternă 
şi continuă în şoaptă: Semiluna răsucită e o lună ashanti, pe care 
kromantii o foloseau pentru a lăsa un semn membrilor tribului 
care se aflau la două sau trei zile de mers în spatele vânătorilor. 
Liniile de pe partea convexă a semilunii stabilesc direcţia: una - 
la stânga, două - la dreapta. Felul cum sunt amplasate pe 
margine indică unghiul. Aici sunt două linii, drept în centru; prin 
urmare, trebuie mers direct spre dreapta stâncii, stând cu faţa la 
baza semilunii. 

Whitehall arătă cu mâna dreaptă spre nord-est. 

— Aşa cum a indicat şi Piersall. 

Barak dădu din cap: nu încerca să-şi ascundă iritarea faţă de 
explicaţiile domnului Charlie. Totuşi, exista şi un anume respect 
în acea iritare, îşi zise McAuliff, privindu-l pe Moore cum începea 
să numere cei patruzeci şi patru de paşi. A 

Piersall camuflase locul ales drept ascunziş. In interiorul zonei 
de pajişte măsurate se afla un hăţiş de ferigi uriaşe, crescute la 
întâmplare. Fuseseră replantate acolo cu îndemânare; ar fi fost 
absurd să-ţi închipui că acolo se făcuseră săpături în ultimii ani. 

Floyd scoase o lopată mică de la centură, îi fixă coada şi 
începu să sape. Charles Whitehall se alătură revoluționarului, 
lăsându-se în genunchi şi se apucă să îndepărteze pământul cu 
mâinile goale. 

Cutia dreptunghiulară era îngropată adânc în pământ. Dacă 
instrucţiunile n-ar fi fost atât de exacte, săpăturile ar fi putut 
înceta înainte de a ajunge la ea. La nouăzeci de centimetri 
adâncime, încă n-o găsiseră. Whitehall bănuia că fusese 
depozitată la exact un metru şi douăzeci. Multiplu de patru, 
conform practicilor tribului arawak. 

In clipa în care lopata lui Floyd lovi cutia metalică, Whitehall 
întinse mâna dreaptă în groapă, scoase cutia din pământ şi îşi 
trecu degetele peste marginile ei, încercând s-o deschidă, îşi 

dădu seama imediat că nu era posibil. Folosise poate de mii de 
ori tipul ăsta de recipient; era o cutie pentru documente ermetic 
închisă, ale cărei margini cauciucate creau vid în interior. Avea 
două încuietori, câte una la fiecare capăt, cu chei separate; după 
ce se introduceau cheile în broască şi se răsuceau, aerul intra 
înăuntru, iar cutia putea fi deschisă după câteva minute. Era 
genul de casete folosite în cele mai înzestrate biblioteci pentru 
păstrarea vechilor manuscrise, care erau studiate de savanţi 
doar o dată la cinci ani şi, de aceea, se conservau cu mare grijă. 
Numele „cutii pentru arhivă” se potrivea, de vreme ce 
adăposteau documente vechi de o mie de ani. 

— Dă-mi cheile! îi şopti Charles grăbit lui Barak. 

— Nu am chei, domnu’. Piersall n-a spus nimic despre chei. 

— La naiba! 

— Vorbeşte încet! îi ordonă McAuliff. 

— Pune pământul la loc, îi spuse Moore lui Floyd. Să nu se 
cunoască, domnu'. Pune ferigile la loc. 

Floyd făcu ce i se spusese; McAuliff îl ajută. Whitehall privea 
furios cutia dreptunghiulară din mâinile lui. 

— Era paranoic! şopti savantul, întorcându-se spre Barak. 
Spuneai că e un pachet. invelit în muşama! Nu asta. Pe asta o s- 
o deschidem cu un aparat de sudură. 

— Charlie are dreptate, zise Alex, aruncând pământul în 
groapă cu mâinile şi dându-şi seama că tocmai îl numise pe 
Whitehall „Charlie”. De ce a trebuit să se complice? De ce n-a 
pus cutia lângă celelalte documente din rezervor? 

— Imi pui întrebări la care nu pot răspunde, domnu”. Era foarte 
îngrijorat, asta-i tot ce ştiu. 

Pământul umpluse groapa. Floyd netezi suprafaţa şi plantă din 
nou rădăcinile de ferigă în solul moale. 

— Cred că-i bine, domnu’, zise el strângând coada lopeţii pe 
care o prinse la loc sub centură. 

— Cum intrăm înăuntru? întrebă McAuliff. Sau cum scoatem 
paznicii afară? 

— Mă gândesc la asta de câteva ceasuri, răspunse Barak. Cu 
porci sălbatici, cred. 

— Foarte bine, domnu’! îl întrerupse Floyd. 

— În piscină? întrebă Whitehall, ştiind despre ce era vorba. 

— Da. 

— Ce dracu’ tot spuneţi? 

Alex privea cu atenţie chipurile celor trei negri, luminate de 
lună. Barak răspunse: 

— In regiunea Cock Pit sunt mulţi porci sălbatici. Sunt răi şi 
produc pagube. Noi ne aflăm la vreo cincisprezece kilometri de 
hotarul regiunii. Nu e ceva neobişnuit să se abată până aici. 
Floyd şi cu mine o să le imităm guiţatul. Dumneata şi domnul 
Charlie aruncaţi pietre în piscină. 

— Şi câinele? întrebă Whitehall. Mai bine l-ai împuşca. 

— Fără împuşcături, domnu’! Focurile de armă se aud de la 
kilometri distanţă. O să am eu grijă de câine. 

Moore scoase din buzunar o mică armă, prevăzută cu un ac 
muiat în anestezic. 

— In arsenalul nostru avem multe din astea. Să mergem. 

Cinci minute mai târziu, McAuliff avu impresia că lua parte la 
un joc diabolic de copii. Barak şi Floyd se furişaseră prin iarbă 
grasă, până la marginea pajiştii elegante. Aşteptându-se ca 
dobermanul să se ducă direct la cea mai apropiată sursă de 
miros uman, Alex şi Whitehall se aşezaseră în paralel, la vreo trei 
metri spre dreapta revoluţionarilor, cu o grămadă de pietre între 
ei. Trebuiau să arunce pietrele chiar în piscina luminată, aflată la 
douăzeci de metri în faţă, de îndată ce auzeau primele zgomote 
scoase de Moore şi tovarăşul lui. 

Jocul începu. 

Ţipetele sfâşiară liniştea nopţii extrem de convingător. Erau 
răcnetele unor fiare speriate, stridente, oribile. 

liiuahiiii... groohaa... ggrooohaaa... iiauu, iiauu... iilauahiii... 

McAuliff şi Whitehall aruncau pietre în piscină; printre urletele 
monstruoase se auzea plescăitul apei. Aerul vibra într-o stranie 
cacofonie. 

Obloanele de la primul etaj se deschiseră. In spatele grilajului 
se vedea paznicul cu o armă în mână. A 

Deodată, o piatră atinse uşor obrazul lui Alex. işi întoarse 
capul spre direcţia din care venise lovitura. Floyd îi flutura mâna 
din iarba înaltă, indicându-i lui McAuliff să nu mai azvârle cu 
pietre. Alex îl prinse pe Whitehall de mână. Se opriră. 

Apoi ţipetele deveniră mai puternice, însoţite de bufnituri 
înfundate în pământ. Alex îi vedea pe Barak şi Floyd în lumina 
lunii. Tropăiau pe loc, ca nişte animale înnebunite; zgomotele 
oribile ce le ieşeau din gâtlej se amplificară. 

Porci sălbatici luptându-se în iarba înaltă. 

Uşa casei lui Piersall fu izbită de perete. Paznicul, cu arma în 
mână, îi dădu drumul câinelui de lângă el. Animalul porni spre 
pajişte, apoi începu să alerge către zgomotele şi mirosurile atât 
de omeneşti. 

McAuliff îngenunche, fascinat de ceea ce vedea în lumina lunii 
jamaicane. Barak şi Floyd se retraseră ghemuiţi, fără să se ridice 
deasupra ierburilor şi continuând să scoată ţipete animalice. 
Dobermanul străbătu în goană pajiştea şi sări cu capul înainte în 
iarba înaltă. 

Ţipetele continue şi răcnetele guturale erau acum însoţite de 
lătratul sălbatic al fiorosului câine. Şi, printre zgomotele teribile, 
Alex putu distinge o serie de pocnete înfundate; arma cu ac 
trăsese de mai multe ori. 

Brusc, un scheunat ascuţit acoperi urletele scoase de om; 
paznicul alergă la marginea pajiştii, cu puşca pregătită să tragă. 
Şi, înainte ca McAuliff să observe sau să priceapă acţiunea, 
Charles Whitehall înşfăcă o mână de pietre şi le aruncă spre 
piscina luminată. Apoi mai azvârli nişte bolovani. 

Paznicul se întoarse către bazin; Whitehall îl împinse pe 
McAuliff din calea lui, alergă pe marginea pajiştii, apoi sări brusc 
asupra gardianului. 

McAuliff îl privea uluit. 

Whitehall, elegantul om de ştiinţă - domnu' Charley, cel cu 
oase delicate - îl lovi puternic pe paznic la baza gâtului, îl izbi 
violent cu piciorul în şale, îi prinse încheietura şi i-o răsuci, astfel 
încât puşca zbură din mâinile gardianului; omul fu smucit în sus, 
se învârti în aer şi se prăbuşi la pământ. In timp ce iarba se 
legăna încă sub şocul căderii, Whitehall se redresă rapid şi-l 
pocni pe paznic cu genunchiul în plină figură. 

Corpul se zvârcoli, apoi rămase nemişcat. 

Ţipetele încetară; tăcerea se aşternu din nou. 

Jocul se încheiase. 

Barak şi Floyd veniră în fugă din iarba înaltă pe pajişte. Barak 
vorbi: 

— Mulţumesc, domnu' Charley. Focurile de armă trase la 
întâmplare ne-ar fi dat de gol. 

— Trebuia s-o fac, răspunse Whitehall cu simplitate. Vreau să 
văd hârtiile alea. 

— Atunci să mergem, spuse Barak Moore. Floyd, ia porcul asta 
adevărat, du-l undeva şi leagă-l bine. 

— Nu-ţi mai pierde vremea, interveni Whitehall, pornind spre 
casă cu cutia sub braţ. Aruncă-l în iarbă. E mort. 


Ajunşi înăuntru, Floyd îi conduse la scările ce duceau spre 
subsolul casei lui Piersall. Rezervorul, adânc de vreo doi metri şi 
larg de un metru şi jumătate se afla în partea de vest. Pereţii 
erau uscați; păianjenii îşi ţesuseră pânze pe părţile laterale şi 
deasupra recipientului. Barak le dădu la o parte şi cobori în 
cavitate. 

— De unde ştii care sunt cărămizile? întrebă Whitehall imediat, 
ţinând strâns cutia dreptunghiulară. 

— O să-mi dau seama; mi-a explicat doctorul, răspunse Moore 
şi scoase o cutie de chibrituri. 

Scăpără un băț şi privi cu atenţie fâşia centrală dinspre nord, 
apoi se răsuci încet în sensul acelor de ceasornic, ţinând chibritul 
aprins lângă crăpăturile dintre cărămizi, în partea de jos a 
cavităţii. i 

— Fosfor, zise încet Whitehall. Incastrat în marginile de beton. 

— Da, domnu’. Nu mult; cât să facă o mică flacără sau nişte 
scântei. 

— Pierzi vremea! se stropşi Whitehall. Verifică spre stânga ta, 
către nord-vest! Nu spre dreapta. 

Cei trei bărbați se uitară în acelaşi timp la savant. 

— Cum, domnu’ Charley? 

Barak era stupefiat. 

— Fă cum îţi spun!... Te rog. 

— Simbolurile arawak? întrebă McAuliff. Călătoria spre moarte 
sau cum i-ai zis? Spre dreapta apusului de soare? 

— Mă bucur că ţi se pare amuzant. 

— Nu mi se pare, Charley. Câtuşi de puţin, răspunse încet 
Alex. 

— Pfiuu... 

Barak fluieră încet, în timp ce nişte flăcări mici izbucniră dintre 
crăpăturile rezervorului. 

— Charley, ai minte nu glumă! Aici sunt. Floyd, dă-mi uneltele. 

Floyd vâri mâna în buzunarul hainei şi scoase o daltă de 
doisprezece centimetri şi un ciocan pliant cu coadă metalică. | le 
întinse superiorului său. 

— Vrei să te ajut? îl întrebă el. 

— Nu e loc pentru doi, răspunse Barak şi începu să 

ciocănească de-a lungul crăpăturilor. 

După trei minute, Moore reuşise să disloce prima cărămidă din 
zid; o apucă şi o trase încet din zidul rezervorului. Whitehall 
lumina locul cu lanterna, urmărind manevrele lui Moore. 
Cărămida ieşi; Floyd se aplecă şi o luă din mâinile lui Barak. 

— Ce e înăuntru? 

Whitehall îndreptă fasciculul de lumină spre gaura din zid. 

— Un loc gol, domnu’. Şi pământ roşu, spuse Moore. Şi cred că 
se vede capătul altei cutii. Una mai mare. 

— Pentru numele Domnului, grăbeşte-te! 

— in regulă, domnu’ Charley. Oricum, nu avem mese 
rezervate la restaurantul Hilton din Mo' Bay, domnu'. 

Barak chicoti. 

— Nu poţi schimba ceea ce nu cunoşti. 

— Las-o mai moale. 

McAuliff nu se uită la Whitehall când vorbi. Nu voia. 

— Avem toată noaptea la dispoziţie, nu? Ai omorât un om 
afară. El era singurul care ne putea deranja. Şi ai hotărât că 
trebuie să moară din cauza asta. 

Whitehall întoarse capul şi-l fixă pe McAuliff. 

— L-am omorât fiindcă era necesar, zise el. 

Apoi îşi îndreptă din nou atenţia asupra lui Barak Moore. A 
doua cărămidă se desprinse mult mai uşor decât prima. Barak 
vâri mâna în spaţiul gol şi zgâlţâi piatra, până când crăpăturile se 
lărgiră şi reuşi s-o tragă afară. Floyd luă cărămida şi o puse 
deoparte cu grijă. 

Whitehall se ghemui în faţa găurii create în zid, luminând-o cu 
lanterna. 

— E o cutie de arhivă. Dă-mi-o mie. 

li dădu lanterna lui Floyd şi se aplecă în interiorul rezervorului, 
iar Barak scoase cutia din pământ şi i-o dădu. 

— Extraordinar! spuse Charley, trecându-şi degetele peste 
cutia alungită, cu genunchiul pe capacul primului recipient, aflat 
pe podea lângă el. 

— Te referi la cutie, domnu”? întrebă Moore. 

— Da. Whitehall întoarse cutia, apoi o ţinu sus, iar Floyd o 
lumină cu lanterna. Nu cred că înţelege vreunul dintre voi. Fără 
chei sau ustensile adecvate, durează ore întregi până să deschizi 
cutiile astea. Etanşe la apă şi aer, vidate şi antişoc. Nici măcar o 
maşină de perforat nu poate penetra metalul... Uite! Priviţi. 

Savantul arătă o inscripţie de pe fundul cutiei. Hitchcock Vault 
Company, Indianapolis. Cei mai buni din lume. Muzee, 
biblioteci... arhivele guvernamentale din toată lumea folosesc 
marca asta. E pur şi simplu extraordinară. 

Când se auzi prima dată, zgomotul avu impactul unei explozii 
asurzitoare. Deşi era îndepărtat - realizară că era geamătul unui 
motor ambalat de automobil, ce urca spre aleea de la intrare 
dinspre drumul aflat mai jos. 

Apoi se mai auzi o dată. 

Cei patru bărbaţi se uitară unul la altul. Erau înmărmuriţi. 
Afară se petrecea ceva ce n-ar fi trebuit să se întâmple. Nu putea 
să se întâmple. 

— lisuse Hristoase, domnu’. 

Barak sări din rezervor. 

— la uneltele alea, tâmpitule! strigă Whitehall. Amprentele 
tale! 

Floyd, mai iute decât Barak, sări în rezervor, înhăţă dalta şi 
ciocanul şi le puse în buzunarele hainei. 

— N-avem decât scările, domnu’! Nu e alt drum! 

Barak alergă spre scări. McAuliff se aplecă să ia prima cutie de 
lângă Whitehall; imediat Charley puse mâna pe ea. 

— Nu le poţi căra pe amândouă, Charley, spuse Alex, ca 
răspuns la reacţia paranoică a lui Whitehall. Pe asta o iau eu. 

Inhăţă cutia, o smulse din strânsoarea lui Whitehall şi-l urmă 
pe Moore către scări. Automobilele, într-un contrapunct chinuitor, 
se apropiau. 

Cei patru urcară sărind treptele, unul după altul şi trecură în 
goană prin coridorul scurt către camera de zi întunecată şi cu 
podelele goale. Luminile farurilor se puteau vedea printre 
crăpăturile obloanelor. Prima maşină ajunsese în parcare; se 
auzea zgomotul uşilor deschise. Al doilea vehicul apăru huruind 
după câteva secunde. |n colţul camerei se putea vedea, în 
lumina filtrată de obloane, cauza sosirii neaşteptate: o staţie de 
radio portabilă. Barak alergă spre ea şi, cu un singur pumn, 
zdrobi carcasa metalică, apoi îi smulse antena. 

Oamenii de afară începură să strige. 

— Raymond! 

— Raymond! 

— Raymond! Unde eşti, dom'le? 

Floyd luă situaţia sub control şi alergă spre uşa centrală din 

spatele casei. 

— Pe aici! Repede, domnu'! şopti el. 

Trase de uşă şi o ţinu deschisă, în timp ce toţi ceilalţi se 
îmbulziră să iasă. McAuliff observă în lumina reflectată de piscină 
că Floyd ţinea un pistol în mâna liberă. 

Floyd îi spuse lui Barak: 

— Eu o să le distrag atenţia, domnu'. Spre vest. Cunosc bine 
proprietatea. 

— Fii atent! Voi doi, le zise Barak lui Whitehall şi McAuliff. 
Mergeţi direct în pădure; ne întâlnim la plută. Peste jumătate de 
oră. Nu mai mult. Oricine-ar fi acolo, plecaţi. Lăsaţi pluta la apă! 
Fără plută nu poţi merge pe râu, domnu’. P/ecați! 

McAuliff traversă pajiştea ciudat de liniştită, având în spate 
lumina verde-albăstruie a piscinei. Noii veniţi urcaseră în goană 
de pe aleea de la intrare către părţile laterale ale casei. Alex se 
întreba dacă-l văzuseră; alerga cât putea de repede spre zidul 
aparent impenetrabil al pădurii de dincolo de pajiştea povârnită. 
Ţinea strâns cutia metalică sub braţul drept. 

Primi răspunsul imediat. 

Nebunia începuse. 

Focuri de armă! 

Detunături bruşte se auzeau la intervale neregulate în spatele 
lui. 

Intruşii trăgeau la întâmplare cu pistoalele. 

Ah, Doamne; se întorcea din nou în trecut! N 

Instrucţiuni demult uitate îi reveneau iarăşi în minte. In 
diagonală; mergi în diagonală. Sprinturi scurte şi iuți; dar nu prea 
scurte. Cât să-i acorzi duşmanului jumătate de secundă, pentru a 
tinti. 

Dăduse aceste instrucțiuni multor oameni aflați pe dealurile 
din Che San. 

Impuşcăturile deveniră un cor isteric de zgomote suprapuse; 
apoi, un singur țipăt destrămă cadența sonoră. McAuliff se 
aruncă înainte, în frunzişul des ce apăruse brusc la marginea 
pajiştii. Căzu într-un hăţiş şi se rostogoli spre stânga. 

La pământ, în afara câmpului vizual al duşmanului, 
rostogoleşte-te! Cât de tare poţi, spre altă poziţie! 

Chestiuni elementare. 

Fundamentale. 

Era sigur că avea să vadă bărbaţi venind către el dinspre deal. 

Nu veniră. 

Insă ceea ce văzu îl fascină, aşa cum fusese fascinat 
urmărindu-i pe cei doi revoluționari negri imitând porcii sălbatici 
în iarba înaltă. 

Sus, lângă casă - la vest de ea, mai exact - Floyd alerga în 
cercuri largi, lumina piscinei făcându-i vizibilă haina militară de 
un verde întunecat. Se oferea drept ţintă în câmp deschis, 
trăgând cu un pistol şi ţinându-i astfel pe poliţişti ţintuiţi de 
zidurile casei. Rămase fără muniţie, vâri mâna în buzunar şi 
scoase altă armă, apoi începu să tragă din nou - acum alergând 
spre marginea piscinei, cu intenţii de-a dreptul sinucigaşe. 

Fusese rănit de mai multe ori. Sângele îi pătase țesătura 
hainei şi pantalonii. Omul avea cel puţin şase gloanţe în el care 
nu-i mai lăsaseră decât câteva clipe de trăit. 

— McAuliff! 

Chemarea şoptită venise din dreapta lui. Barak Moore, cu 
grotesca lui ţeastă rasă lucind de sudoare în lumina filtrată a 
lunii, se aruncă la pământ lângă Alex. 

— Plecăm de aici, domnu'! Hai! 

Şi-l trase pe McAuliff de cămaşa îmbibată de transpiraţie. 

— Pentru numele Domnului! Nu vezi ce se întâmplă acolo? 
Omule pe moarte! 

Barak privi prin hăţişul încâlcit. Apoi vorbi calm: 

— Suntem devotați cauzei până la moarte. Intr-un fel, asta e o 
onoare. Floyd ştie lucrul acesta. 

— Pentru ce, fir-ar să fie? Sunteţi nişte nebuni nenorociţi! 

— Să mergem! comandă Moore. Or să vină după noi în câteva 
clipe. Floyd ne-a dat şansa asta, alb împuţit! 

Alex înşfacă mâna lui Barak, care-i ţinea strâns cămaşa şi i-o 
dădu deoparte. 

— Asta era, nu? Eu sunt un alb împuţit. lar Floyd trebuie să 
moară fiindcă aşa crezi tu de cuviinţă. Şi paznicul ăla a murit 
fiindcă aşa a decis Whitehall!... Sunteţi nebuni. 

Barak Moore tăcu, apoi zise: 

— Voi sunteţi ce sunteţi, domnu’. Şi n-o să puneţi mâna pe 
insula asta. Mulţi, mulţi or să moară, dar insula asta n-o să fie a 
voastră... şi dumneata o să mori, dacă nu fugi cu mine. 

Moore se ridică brusc în picioare şi începu să alerge în 
întunericul pădurii. 

McAuliff se uită după el, ţinând la piept cutia dreptunghiulară. 

Apoi se ridică de la pământ şi-l urmă pe revoluţionarul negru. 

Aşteptau lângă malul râului, lângă pluta ce sălta în sus şi-n jos 
pe valurile repezi. Stăteau în apă până la brâu, Barak uitându-se 
la ceas, iar Alex mutându-şi greutatea de pe un picior pe altul în 
mâlul moale, pentru a ţine mai strâns marginea de bambus a 
plutei. : 

— Nu putem să mai aşteptăm, domnu’, zise Barak. li aud 
venind pe dealuri. Se apropie! 

McAuliff nu auzea decât curgerea râului şi plescăitul apei în 
jurul plutei. Şi pe Barak. 

— Nu-l putem lăsa aici! 

— N-avem de ales. Vrei să-ţi găurească ţeasta, domnu’? 

— Nu. Și n-or s-o facă. Am furat nişte hârtii de la un om mort. 
La indicaţiile lui. Asta nu-i un motiv să fii împuşcat. E prea de tot, 
ce naiba! 

Barak râse. 

— Ai o memorie scurtă, domnu'! Sus, în iarba înaltă, e un 
poliţist mort. In mod sigur, Floyd a mai luat o viaţă cu el; era un 
trăgător expert. Or să-ţi găurească ţeasta; poliţia din Falmouth n- 
o să stea o clipă pe gânduri. 

Barak Moore avea dreptate. Unde dracu' era Whitehall? 

— A fost împuşcat? Ştii cumva dacă a fost rănit? 

— Nu cred, domnu'. Nu sunt sigur... Domnu' Charley n-a făcut 
aşa cum i-am zis. A fugit spre sud-vest, pe câmp. 

O singură scânteiere de lumină se zări la o sută de metri în 
susul râului, coborând în viteză printre malurile înalte. 

— Priveşte! strigă Alex. 

Moore se întoarse. Se văzu al doilea, apoi al treilea fascicul. 
Trei coloane de lumină, pâlpâind de pe malul râului. 

— Nu mai avem timp, domnu'! Suie-te şi împinge repede! 

Cei doi împinseră pluta spre centrul curentului şi săriră pe 
suprafaţa ei. 

— Eu trec în faţă, domnu’! ţipă Moore, căţărându-se pe 
bancheta cu spătar înalt, unde stăteau de obicei turiştii pentru a 
admira frumuseţile râului. Stai în spate, domnu'! Foloseşte 
prăjina şi, când îţi spun eu, opreşte şi puneţi picioarele peste 
partea din spate! 

McAuliff privi cu atenţie în lumina lunii, încercând să distingă 
prăjina liberă printre cilindrii de bambus legaţi între ei. Era fixată 
între balustrada joasă şi punte; o luă şi o înfipse în mâlul de la 

fund. 

Pluta pătrunse în vâltoare şi începu să se încline în josul apei 
Moore stătea în picioare la prova şi îşi folosea prăjina ca pe o 
cârmă, evitând o serie de stânci ascuţite ce sfâşiau suprafaţa 
apei. Se apropiau de un cot al râului. Barak strigă: 

— Treci în spate, domnu’! Coboară-ţi picioarele în apă. 
Repede, domnu'! 

Alex se conformă; înţelese curând raţiunea acelui ordin. 

Stavila creată de greutatea şi picioarele lui încetinea puţin 
viteza, permițându-i lui Moore să navigheze printr-un mic 
arhipelag de stânci ascuţite. McAuliff crezu că pluta avea să 
eşueze pe uscat. 

Zgomotul aspru al izbiturilor plutei de stânci îl împiedică pe 
Alex să audă împuşcăturile. Apoi, înţelegerea acestui fapt fu 
însoţită de o durere ascuţită în braţul stâng. Un glonţ îi zdrelise 
carnea; în lumina lunii se vedea sângele prelingându-i-se pe 
mânecă. 

Urmă o rafală de focuri de armă. 

— Lasă-te jos, domnu’! ţipă Barak. Stai întins! Nu ne pot 
urmări; trecem prin cotitură şi acolo e o grotă. Multe peşteri. 
Urcă până la Brae Road, domnu’... Auuu! 

Moore se încovoie; lăsă prăjina, se luă cu mâinile de burtă şi 
căzu pe puntea de bambus. Alex se aplecă după cutia de arhivă, 
o îndesă sub centură şi se duse repede la prova plutei. Barak 
Moore se zvârcolea de durere. 

— Cât de rău eşti rănit? 

— Foarte rău, domnu'!... Stai jos! Dacă scăpăm, sari în apă şi 
împinge pluta... la cotitură, domnu’. 

Barak îşi pierdea cunoştinţa. Pluta de bambus se avântă peste 
o porţiune puţin adâncă, cu pietriş pe fund, apoi intră în ultima 
curbă a cotiturii, unde apa era adâncă, iar curentul foarte rapid. 
Zgomotele împuşcăturilor încetaseră; ieşiseră din câmpul vizual 
al poliţiei din Trelawny. 

McAuliff îşi înălţă umerii; cutia de arhivă îi tăia pielea sub 
centură. În braţul stâng simţea o durere ascuţită. Râul devenise 
acum un uriaş bazin cu apă lină, curentul râului trecând pe 
dedesubt. În diagonală, se zărea o pantă cu stânci ascuţite, 
înălțându-se pe ţărmul râului. 

Deodată, Alex văzu fasciculul unei singure lanterne şi o frică 
teribilă îi răscoli stomacul. Duşmanul nu era în spate - îi aştepta. 

involuntar, vâri mâna în buzunar după pistol. Revolverul Smith 
Wesson pe care i-l dăduse Westmore Talion. Îl ridică, în vreme ce 
pluta se îndrepta neghidată spre panta stâncoasă şi spre 
lanternă. 

Se aplecă peste trupul lui Barak Moore şi aşteptă, cu braţul 
întins, cu pistolul aţintit asupra individului aflat în spatele 
lanternei. 

Era la mai puţin de patruzeci de metri de silueta tăcută. Se 
pregătea să apese pe trăgaci şi să curme o viaţă. 

— Barak, domnu’! se auzi. 

Omul de pe țărm era Lawrence. 


Charles Whitehall aştepta în iarba înaltă, lângă pâlcul de 
arbori de pâine. Cutia de arhivă se afla în siguranţă sub braţul 
său; stătea în genunchi şi cerceta cu atenţie casa lui Piersall şi 
împrejurimile, pe o distanţă de două sute de metri. Poliţiştii nu 
descoperiseră trupul paznicului mort. Duseseră însă în casă 
cadavrul lui Floyd pentru a-l examina la lumină. 

Un singur om rămăsese afară. Ceilalţi plecaseră în grabă spre 
pădurea de la est şi către râul Martha Brae, în urmărirea lui 
Moore şi McAuliff. 

Era exact ceea ce Whitehall prevăzuse că se va întâmpla şi din 
acest motiv nu ascultase ordinul lui Barak Moore. 

Exista o soluţie mai bună. Pentru cineva care acţiona de unul 
singur. 

Polițistul de la Trelawny era gras. Mergea legănat pe lângă 
marginea împădurită a pajiştii; păşea nervos, ca şi cum 
singurătatea l-ar fi înfricoşat. Ţinea o puşcă în mână, pe care o 
ridica la fiecare sunet, real sau imaginar. 

Deodată, se auziră focuri de armă, departe, spre râu. Se 
repetau cu repeziciune. Fie că era o risipă de muniţie, fie că 
Moore şi McAuliff aveau probleme serioase. 

Era momentul să acţioneze. Polițistul aţintise puşca spre 
marginea pădurii, uitându-se atent în jos. Impuşcăturile îl 
protejau, dar îl şi speriau. Lăsă arma la pământ şi îşi aprinse 
nervos o ţigară. 

Charles se ridică şi, ţinând strâns cutia de arhivă, alergă prin 
iarba înaltă din spatele flancului vestic al câmpului. Se întoarse 
apoi spre dreapta şi fugi spre casa lui Piersall, printre arborii 
scunzi ce străjuiau aleea de intrare. 

Cele două maşini ale poliţiei, aparent inofensive în lumina 
lunii, erau parcate în faţa treptelor largi de piatră ce duceau spre 
High Hill. Whitehall ieşi dintre copaci şi se îndreptă către primul 
vehicul. O uşă era deschisă - cea de lângă locul şoferului. Lumina 
de afară se reflecta slab pe tapiţeria din piele neagră. 

Cheile erau în contact. Le scoase, apoi vâri mâna sub staţia 
radio de la bord şi smulse toate firele. Inchise uşa încet, alergă la 
a doua maşină şi văzu că şi acolo cheile se aflau în contact. Se 
întoarse fără zgomot la primul automobil şi ridică uşor capota. 
Smulse capacul distribuitorului şi trase de capul de cauciuc până 
când rupse firele de care era legat. 

Reveni la a doua maşină, se sui în ea şi aşeză cutia de arhivă 
lângă el. Apăsă pedala accelerației de câteva ori. Verifică 
schimbătorul de viteze şi se declară mulţumit. 

intoarse cheia în contact. Motorul porni imediat. 

Charles Whitehall scoase maşina din parcare în marşarier, 
răsuci volanul şi se îndepărtă în viteză pe alee. 

Doctorul închise uşa curţii interioare şi se îndreptă spre terasa 
de la Bengal Court, care făcea legătura dintre camera lui McAuliff 
şi cea a lui Alison. Barak Moore se afla în patul lui Alison. Ea 
insistase; hotărârea ei fusese acceptată fără comentarii. 

Alex avea antebraţul stâng bandajat; rana era superficială, 
dureroasă, însă nu gravă. Stătea cu Alison pe zidul până la brâu 
al terasei cu vedere spre mare. El nu-i dăduse amănunte despre 
raidul nocturn; avea timp s-o facă mai târziu. Sam Tucker şi 
Lawrence se instalaseră la ambele capete ale curţii interioare, 
pentru a-i împiedica pe eventualii drumeţi să pătrundă în zonă. 

Doctorul de la Falmouth, cu care Lawrence luase legătura la 
miezul nopţii, se apropie de McAuliff. 

— Am făcut tot ce-am putut. Aş dori să pot fi mai optimist. 

— N-ar trebui internat în spital? 

Cuvintele lui Alison erau atât un reproş, cât şi o întrebare. 

— Ar trebui, zise obosit doctorul. Am discutat asta cu el; am 
ajuns la concluzia că nu se poate. In Falmouth există doar o 
clinică de stat. Cred că aici e mai sigur. 

— Barak e căutat de poliţie, explică în şoaptă Alex. L-ar aresta 
înainte de a-i scoate glonţul din corp. 

— Mă îndoiesc că şi-ar mai da osteneala să-l scoată, domnule 
McAuliff. 

— Dumneata ce părere ai? întrebă Alex, aprinzându-şi o 
ţigară. 

— Are o şansă dacă rămâne absolut nemişcat. Dar numai o 
şansă. Am cauterizat peretele abdominal; s-ar putea rupe din 
nou în orice moment. l-am făcut o transfuzie... da, am la birou un 
dosar secret cu grupele sanguine ale anumitor persoane. Este 
extrem de slăbit. Dacă supravieţuieşte două sau trei zile, există 
speranţe. 

— Dar dumneata nu crezi că va supravieţui, afirmă McAuliff. 

— Nu. Hemoragia internă a fost prea puternică. Trusa... mea 
chirurgicală e nesatisfăcătoare. A, încă ceva: asistentul meu o să 
facă curăţenie. Va îndepărta bandajele, hainele, tot ce-a fost 
pătat de sânge. Din nefericire, mirosurile de eter şi dezinfectant 
vor stărui. Ţineţi uşile de afară deschise, când puteţi. Lawrence 

va avea grijă să nu intre nimeni. 

Alex se dădu jos de pe zid şi se sprijini de el. 

— Doctore. Presupun că faci parte din organizaţia lui Barak, 
dacă asta este formularea potrivită. 

— E prea exactă în acest context. 

— Dar ştii ce se petrece? 

— Nu cu precizie. Nici nu mi-aş dori. Treaba mea e să acord 
asistenţă medicală. De altfel, cu cât eşti mai puţin implicat, cu 
atât mai bine pentru toată lumea. 

— Totuşi, poţi să le trimiţi vorbă oamenilor, nu-i aşa? 

Doctorul zâmbi. 

— Bănuiesc că prin „oameni” îi înţelegi pe adepţii lui Barak. 

— Da. 

— Există nişte numere de telefon... telefoane publice şi 
anumite ore. Răspunsul este afirmativ. 

— O să avem nevoie de cel puţin încă un om. Floyd a fost ucis. 

Alison Booth rămase cu gura căscată. Intoarse privirea spre 
Alex; întinse mâna şi-i prinse braţul. El i-o acoperi blând cu 
palma. 

— O, Doamne! exclamă ea. 

Doctorul se uită la Alison, dar nu-i comentă reacţia. Se 
întoarse către McAuliff. 

— Mi-a spus Barak. S-ar putea să fie o problemă; nu ştim încă. 
Prospecţiunea e supravegheată. Floyd făcea parte din echipă, iar 
poliţia va afla. Vei fi, cu siguranţă, interogat. Fireşte, nu ştii 
absolut nimic; poartă o vreme cămăşi cu mânecă lungă câteva 
zile, până când rana va putea fi acoperită cu un plasture mai 
mare. Şi dacă l-ai înlocui acum pe Floyd cu unul dintre oamenii 
noştri ai cădea în propria capcană. 

Cu părere de rău, Alex dădu aprobator din cap. 

— Înţeleg, zise el încet. Dar mai am nevoie de un om. 
Lawrence nu poate să facă treabă pentru trei oameni. 

— Pot să dau o sugestie? întrebă doctorul, cu un zâmbet fin şi 
o privire semnificativă. 

— Sigur că da. 

— Foloseşte Serviciul Britanic de Informaţii. Zău că n-ar trebui 
să-i ignori. 


— Du-te să te culci, Sam şi tu Lawrence, le spuse Alex celor 
doi bărbaţi de pe terasă. 

Doctorul plecase; asistentul lui rămăsese cu Barak Moore. 
Alison se dusese în camera lui McAuliff şi încuiase uşa. 

— Nu va interveni nimic nou în seara asta, poate cu excepţia 
poliţiei... o să mă întrebe despre un om din echipă, pe care nu l- 
am văzut de la începutul după-amiezei. 

— Ştii ce să spui, domnu'? 

Lawrence rostise întrebarea pe un ton autoritar, de parcă ar fi 
putut oferi răspunsul. 

— Doctorul mi-a explicat; i-a spus Barak. 

— Trebuie să te arăţi furios, domnu’! Floyd, un hoţ bun de 
nimic din Ochee. Acuma ştii: provizii furate. Tu foarte furios, 
domnu’! 

— Nu e prea corect, nu? zise Alex cu tristețe. 

— Fă cum îţi spune, amice, îl contrazise Sam Tucker. Ştie 
despre ce e vorba... O să trag un pui de somn aici. Oricum, 
detest patul ăla blestemat. 

— Nu e nevoie, Sam. 

— Ţi-a trecut prin minte, băiete, că poliţia ar putea să apară 
aici pe nepusă masă. Mi-ar părea tare rău pentru ei să încurce 
camerele. 

— O, Doamne... McAuliff vorbise pe un ton obosit. Situaţia e 
complicată şi necesitatea de-a o evalua în permanenţă îl 
epuizase. Nu m-am gândit la asta. 

— Nici afurisitului de doctor nu i-a trecut prin minte aşa ceva, 
răspunse Sam. Eu şi cu Lawrence o să facem de pază pe rând. 

— Atunci stau şi eu cu voi. 

— Ai făcut destul în noaptea asta, domnu’, zise hotărât 
Lawrence. Ai fost rănit. Poate că poliţiştii nu vin aşa repede. 
Floyd n-are acte. Mâine dimineaţă, Sam Tuck şi cu mine o să-l 
luăm pe Barak de aici. 

— Doctorul spunea că trebuie să rămână pe loc. 

— Doctorul e cam nebun, domnu'! Două, trei ore, Barak o să 
doarmă. Dacă nu moare, îl luăm la Braco Beach. Oceanul e 
liniştit înainte de răsărit; un fund de barcă neted e foarte bun, 
domnu’. Il luăm de aici. 

— Şi de astă dată are dreptate, Alex. Tucker îşi dădu imediat 
acordul... 

— Făcând abstracţie de sugestia prietenului nostru, doctorul, e 
o chestiune de alternativă. Şi amândoi ştim că oamenii răniţi pot 
călători fără probleme dacă se odihnesc înainte câteva ceasuri. 

— Ce facem dacă poliţia vine în noaptea asta şi face 
percheziţie? 

Lawrence răspunse din nou pe un ton autoritar: 

— l-am spus lui Tuck, domnu’. Persoana din camera aia are 
febră indiană. 

— Ca şi toţi ceilalţi, adăugă Sam, chicotind. 

— Eşti ingenios, spuse McAuliff cu convingere. 

„Febra indiană” era termenul eufemistic pentru o formă 
deosebit de gravă de elefantiazis, puţin răspândită, însă reală, 
care apărea de obicei în ţinutul deluros. Boala putea să 
mărească de câteva ori testiculele unui bărbat, lăsându-l 
impotent şi să-i deformeze corpul în mod grotesc. 

— Du-te la culcare acum, domnu’ McAuliff... te rog. 

— Da. Da, o să mă duc. Ne vedem peste câteva ore. 

Alex îl privi o clipă pe Lawrence înainte de-a se îndrepta spre 
camera lui. Era ceva uimitor. Floyd murise, Barak agoniza, iar 
tânărul zâmbitor şi fără griji de dinainte, care păruse atât de naiv 
şi neastâmpărat în comparaţie cu şefii lui, îşi pierduse brusc 
inocenţa. Devenise, în decurs de câteva ceasuri, şeful grupării 
sale. Işi arogase o mare autoritate, deşi simţea încă nevoia să și- 
o limiteze. 

Du-te la culcare acum... te rog. 

Intr-o zi sau două, avea să renunţe la expresia „te rog”. O să 
dea numai ordine. 

Ca întotdeauna, funcţia îl crea pe om. 

Sam Tucker îi zâmbi lui McAuliff în lumina intensă a lunii 
jamaicane. De parcă-i citise gândurile. Ori poate că Sam îşi 
amintea de prima prospecţiune independentă a lui McAuliff? 

Tucker fusese acolo. Expediția avusese loc în insulele Aleutine, 
primăvara, iar un om murise fiindcă Alex nu-şi instruise cu 
destulă fermitate echipa în legătură cu cercetarea faliilor de 
gheaţă. Alexander Torquin McAuliff se maturizase rapid în acea 
primăvară din Aleutine. 

— Pe curând, Sam. 

In cameră, Alison stătea în pat cu veioza aprinsă. Lângă ea se 
afla cutia de arhivă pe care el o cărase de la Carrick Foyle. 
Dincolo de calmul ei aparent i se ghicea încordarea lăuntrică. 
McAuliff îşi scoase cămaşa, o aruncă pe un scaun şi traversă 
camera spre comutatorul ventilatorului. Îl răsuci, cele patru elice 
suspendate de tavan îşi accelerară rotația, huruitul lor 

armonizându-se cu zgomotul îndepărtat al valurilor. Se duse la 
birou, pe care se afla cana cu gheaţă topită pe jumătate. 
Cuburile se lipiseră în apă, dar erau suficiente pentru a prepara 
nişte băuturi. 

— Vrei să bei un scotch? o întrebă el fără s-o privească. 

— Nu, mulţumesc, răspunse ea cu un uşor accent britanic. 

Uşor, însă împletit - ca vorbirea oricărui britanic - cu o anume 
înţelepciune subînţeleasă. 

— Eu aş bea. 

— Mi-am închipuit. Turnă whisky într-un pahar, aruncă în el 
două cuburi de gheaţă şi se întoarse. Ca să-ţi răspund înainte de 
a mă întreba, habar n-aveam că noaptea avea să se încheie în 
felul ăsta. 

— Dacă ai fi ştiut, te-ai fi dus? 

— Sigur că nu... Dar s-a terminat. Am obţinut ceea ce ne 
trebuia. 

— Asta? 

Alison atinse cutia de arhivă. 

— Da. 

— Din câte mi-ai spus... pe baza indicaţiilor unui băştinaş în 
agonie. Transmise lui de către un fanatic decedat. 

— Cred că descrierile astea sunt puţin cam dure. McAuliff se 
duse spre fotoliul de lângă pat şi se aşeză cu faţa la ea. Dar 
deocamdată n-o să iau apărarea nici unuia dintre ei. O să aştept. 
O să aflu ce e înăuntru, o să fac ce spun ei şi o să văd ce se 
întâmplă. 

— Pari teribil de încrezător şi nu-mi dau seama de ce. Ai fost 
împuşcat. Un glonţ putea să te omoare dacă nimerea la zece 
centimetri distanţă de rană. lar acum stai aici calm şi-mi spui că 
o să aştepţi să vezi ce se întâmplă? Alex, pentru numele 
Domnului, ce faci? 

McAuliff zâmbi şi luă o înghiţitură zdravănă de whisky. 

— Ceea ce n-am crezut niciodată că o să fie posibil, zise el 
încet, devenind brusc serios. Chiar aşa... şi tocmai am văzut un 
puşti transformându-se într-un bărbat. Intr-o oră. Cu un preţ 
teribil, dar s-a întâmplat... şi nu sunt sigur că înţeleg asta, însă 
am văzut cu ochii mei. Transformarea asta are legătură cu 
credinţa. Noi n-o avem. Noi acţionăm din teamă, lăcomie sau din 
ambele cauze... noi toţi. El, nu. El face ceea ce face, devine ceea 
ce devine fiindcă e mânat de credinţă... şi, destul de ciudat, la fel 

e şi Charles Whitehall. 

— Despre ce Dumnezeu vorbeşti? 

McAuliff lăsă paharul jos şi o privi. 

— Am impresia că ar trebui să lăsăm acest război în seama 
celor care sunt îndreptăţiţi să-l poarte. 


Charles Whitehall expiră încet, stinse flacăra lămpii cu 
acetilenă şi îşi scoase ochelarii de protecţie. Puse lampa pe masa 
lungă şi îngustă, apoi îşi dădu jos mănuşile de azbest. Remarcă 
satisfăcut că îşi controla fiecare mişcare; era asemenea unui 
chirurg sigur pe sine, care nu făcea nici un gest inutil. 

Se ridică de pe scăunel şi se întinse. Se întoarse să vadă dacă 
uşa cămăruţei mai era zăvorită. Ce prostie! îşi zise; el încuiase 
uşa şi în încăpere nu se mai afla nimeni. 

Condusese pe drumuri lăturalnice aproape şaizeci şi cinci de 
kilometri de la Carrick Foyle, până la hotarul cu şi. Anne. Lăsase 
maşina poliţiei pe un câmp şi străbătuse pe jos ultimul kilometru 
până în oraş. 

in urmă cu zece ani St. Anne era un loc de întâlnire, între 
Falmouth şi Ocho Rios, pentru cei din Mişcare. „Negrii bogaţi”, 
cum îşi ziceau între ei, cu moşii destul de întinse în Drax Hali, 
Chalky Hill şi Davis Town. Proprietari de averi agonisite din 
cultivarea pământul ui pe care nu aveau de gând să le cedeze 
lingăilor Commonwealth-ului de la Kingston. La cincisprezece 
minute după ce ajunsese la St. Anne, fusese luat de un bărbat 
într-un Pontiac nou, care strigase la el când îl văzuse. 

După ce-i spusese ce dorea, omul îl condusese la casa unui alt 
bărbat din Drax Hill, al cărui hobby era mecanica. Prezentările 
fuseseră scurte; al doilea bărbat îl îmbrăţişase, ţinându-l strâns 
atât de mult timp - în tăcere - încât Charles considerase necesar 
să-l îndepărteze. 

II duseseră apoi la o magazie de scule, situată într-o parte a 
casei, unde tot ce ceruse era pregătit pe masa lungă şi îngustă 
de lângă perete, cu o chiuvetă la mijloc. In afara lămpi i din 
tavan, se mai află acolo o veioză cu gâtul curbat, al cărei bec 
puternic putea fi direcționat spre o suprafaţă restrânsă. Charles 
se amuzase văzând ca, pe lângă cele solicitate, i se mai aduseră 
un coş cu fructe proaspete şi o imensă cană cositorită, plină cu 
gheaţă. 

Se întorsese un mântuitor. 

lar acum, cutia de arhivă era deschisă. Privi capacul tăiat, ale 
cărui margini metalice luceau încă, de un oranj stins, apoi de un 
galben slab ce avea să devină curând negru. lnăuntru văzu 
învelitoarea cafenie a unui sul de documente - un mod de 
împachetare obişnuită a hărtiilor împăturite, fiecare coală fiind 
ferită de suprafaţa de umezeală imperceptibilă a ambalajului 
protector. 

Un tezaur viu îngropat în pământ. Pentru exact o mie de ani. 

Asemenea unui mamoş asistând la o naştere dificilă, Charles 
vâri mâna în cutie şi scoase nepreţuitul copil din pântecele de 
metal. Despături documentul şi început să citească. 

Acquaba. 
Tribul Acquaba. 
Walter Piersall revenise la arhivele jamaicane şi găsise o 
scurtă aluzie în documentele referitoare la războaiele martinilor. 
La 21 ianuarie 1739, un descendent al căpeteniilor tribului 
kromanti, un anume Acquaba şi-a condus discipolii în munti. 
Tribul lui Acquaba nu voia să fie implicat în tratatul de la Cudjoe 
cu britanicii, deoarece numitul tratat le cerea africanilor să-i 
prindă pe sclavii fugari şi să-i predea garnizoanelor albilor... 

Urma numele unui obscur ofiţer, care furnizase informaţia 

Secretarului Majestății sale din Spanish Town, capitala coloniei. 
Middlejohn Robt. Maj. |. V. Reg. 641. 

Ceea ce făcea nesemnificativ numele „Middlejohn Robt.” era 
descoperirea lui Piersall, expusă în continuare. 

Secretarul Majestății sale, Spanish Town. 9 februarie 1739. 
(Docum. menţionate. Middlejohn. I. V. Reg. 641.) 

şi... 

Secretarul Majestății sale, Spanish Town. 20 aprilie 1739. 
(Docum. Menţionate. R M.I. V. Reg. 641.). 

Robert Middlejohn, maior. Regimentul 641 al Indiilor de Vest, 
în Anul Domnului 1739, reprezenta un nume semnificativ pentru 
cineva. 

Pentru cine? 

De ce? 

Lui Walter Piersall îi trebuiseră multe săptămâni de studiu la 
Institut pentru a găsi următorul punct de reper. Al doilea nume. 

Dar nu în secolul optsprezece, ci 144 de ani mai târziu, în anul 
1883. 

Fowler, Jeremy. Funcţionar. Serviciul de Externe. 

Un anume Jeremy Fowler mutase o parte din documentele 

arhivei în noua capitală Kingston, urmând instrucțiunile 

Ministerului de Externe al Majestății sale, Regina Victoria, 7 iunie 
1883. 

Documentele coloniale respective erau inscripţionate simplu 
„hârtiile lui Middlejohn”, 1739. 

Walter Piersall făcea speculaţii. Era oare posibil ca hârtiile lui 
Middlejohn să cuprindă referiri la tribul lui Acquaba, aşa cum se 
întâmplase cu primul document? Lăsarea acelui prim document 
în arhive să fi fost o neglijenţă? O omisiune comisă de un 
oarecare Jeremy Fowler pe data de 7 iunie 1883? 

Piersall zburase la Londra şi se folosise de reputaţia lui 
ştiinţifică pentru a obţine accesul la documentele Ministerului de 
Externe privitoare la Indiile de Vest. Deoarece cercetarea Lui 
avea ca obiect evenimente petrecute cu o sută de ani în urmă, 
ministerul nu se opusese. Arhivarii îi acordară chiar un ajutor 
Substanţial. 

Şi nu erau documente transferate de la Kingston în anul 1883. 

Jeremy Fowler, funcţionar al Serviciului de Externe, furase 
hârtiile lui Middlejohn! 

Dacă de aici se putea obţine un răspuns, Walter Piersall avea 
acum două elemente pentru a continua: numele Fowler şi anul 
1883 în colonia Jamaica. 

Deoarece se afla în Londra, îi căută pe descendenţii lui Jeremy 
Fowler. Nu fusese o treabă grea. 

Familia Fowler - fii şi unchi - avea propria sa firmă la Bursa din 
Londra. Proprietarul era Gordon Fowler, stră-strănepotul lui 
Jeremy Fowler, funcţionar la Serviciul de Externe din colonia 
Jamaica. 

Walter Piersall discutase cu bătrânul Fowler, pretextând că 
făcea cercetări asupra ultimelor două decenii de domnie ale 
reginei Victoria în Jamaica, iar numele Fowler aparținuse unui om 
de vază. Flatat, bătrânul domn îi permisese accesul la toate 
hârtiile, albumele şi documentele referitoare la Jeremy Fowler. 

Acele materiale relatau o poveste deloc neobişnuită pentru 
acele vremuri, despre un tânăr din „clasa de mijloc” ce intrase în 
Serviciul Colonial şi petrecuse un număr de ani într-un post 
departe de ţară, întorcându-se apoi în Anglia mult mai bogat 
decât plecase. 

Suficient de bogat, încât să poată cumpăra numeroase acţiuni 
la bursă în ultimul deceniu al secolului trecut. O perioadă 
propice; sursa actualei averi a lui Fowler. 

O parte a răspunsului. 

Jeremy Fowler avea legătură cu Serviciul Colonial. 

Walter Piersall se întorsese în Jamaica, să caute a doua parte. 

Studiase zi cu zi, săptămână cu săptămână, istoria 
consemnată a Jamaicăi în anul 1883. Fusese o treabă dificilă. 

Până la urmă găsise răspunsul. 25 mai 1883. 

O dispoziţie căreia nu i se acordase mare atenţie, de vreme ce 
mici grupuri de englezi - plecaţi la vânătoare - se rătăceau 
frecvent în Blue Mountains şi în jungla tropicală, fiind găsiţi de 
obicei de detaşamente de cercetaşi formate din negri conduşi de 
alţi englezi. 

Aşa cum îl descoperiseră şi pe acest bărbat singur. 

Secretarul Majestății sale, Jeremy Fowler. 

Nu un funcţionar, ci Secretarul oficial al Coroanei. Ceea ce 
justifica spaţiul amplu acordat în ziare absenței sale. Secretarul 
Coroanei nu era un om oarecare. Nu se compara cu un mare 
moşier, desigur, dar reprezenta o persoană importantă. 

Relatările din ziarele vremii erau scurte, imprecise şi ciudate. 

Un domn Fowler fusese văzut ultima dată în biroul său de la 
sediul guvernului într-o sâmbătă, în seara zilei de 25 mai. In 
lunea următoare nu se întorsese şi nici în restul săptămânii. Nu 
dormise la domiciliul său. 

Şase zile mai târziu, domnul Fowler apăruse pe neaşteptate la 
garnizoana Fleetcourse, la sud de impenetrabila Cock Pit, 
escortat de câţiva maruni „negri”. Susţinea că plecase călare... 
singur... într-o plimbare duminicală. Calul îl trântise la pământ şi 
o luase la fugă; el se pierduse şi rătăcise zile în şir, până când 
fusese găsit de maruni. 

Povestea n-avea nici o noimă. Walter Piersall ştia că, în acea 
vreme, oamenii nu călăreau singuri în asemenea regiuni. Şi dacă 
totuşi cineva o făcea, un om care era suficient de inteligent 
pentru a fi Secretarul Majestății sale ar fi ştiut cu siguranţă că 
trebuia s-o ia la stânga faţă de traiectoria soarelui ca să ajungă 
pe ţărmul de sud în câteva ceasuri, cel mult o zi. 

Dar o săptămână mai târziu, Jeremy Fowler furase hârtiile lui 
Middlejohn din arhivă. Documente în legătură cu o sectă condusă 
de o căpetenie kromanti, pe nume Acquaba... care dispăruse în 
munţi cu 144 de ani în urmă. 

lar după şase luni, părăsise Serviciul Colonial de Externe, 
întorcându-se în Anglia foarte, foarte bogat. 

Descoperise tribul lui Acquaba. 

Era singurul răspuns logic. Acesta atrăgea după sine o a doua 
supoziţie logică: tribul lui Acquaba era oare... Halidonul? 

Piersall era convins de lucrul acesta. li trebuia însă o dovadă 
concretă. 

Dovada menită să confirme zvonurile despre secta incredibil 
de bogată din munţii regiunii Cock Pit. O comunitate izolată, care 
îşi trimitea membrii în lume, la Kingston, pentru a-şi exercita 
influenţa. 

Piersall testă cinci oameni din guvernul de la Kingston, toţi 
aflaţi în posturi importante, toţi cu un trecut obscur. Făcea 
vreunul dintre ei parte din Halidon? 

Se dusese la fiecare şi-i spusese că doar el era deţinătorul 
unei informaţii senzaţionale: tribul lui Acquaba. 

Halidonul. 

Trei dintre ei fuseseră fascinaţi, dar şi stupefiaţi. Nu 
înțelegeau. 

Ceilalţi doi dispăruseră. 

Dispăruseră în sensul că fuseseră mutaţi de la Kingston. Lui 
Piersall i se spusese că unul din oameni se retrăsese pe 
neaşteptate într-o insulă din Martinica. Celălalt se transferase din 
Jamaica într-un post îndepărtat. 

Piersall avea dovada concretă. 

Halidonul era tribul lui Acquaba. 

Exista. 

Dacă mai simţea nevoia unei confirmări, a unei dovezi finale, 
aceasta era hăituiala tot mai insistentă la care începuse să fie 
supus. Ea includea acum jefuirea şi furtul selectiv al dosarelor lui, 
precum şi misterioase anchete la universitate, privind cercetările 
sale curente. Cineva aflat deasupra guvernului de la Kingston îl 
luase în vizor. Acele acte nu erau înfăptuite de nişte birocraţi 
sârguincioşi. 

Tribul lui Acquaba... Halidonul. 

Ceea ce rămânea de făcut era să ajungă la şefi. Un lucru 
uluitor de greu. Deoarece peste tot în Cock Pit existau zeci de 
secte izolate, care nu divulgau secretul: cele mai multe se 
zbăteau în sărăcie, încercând să câştige o pâine în afara regiunii. 
Halidonul nu şi-ar fi trădat îndestularea; care dintre ele era? 

Antropologul se reîntorsese la volumele cuprinzând detalii ale 
istoriei africane, îndeosebi la cele referitoare la kromanti din 


213 


secolele şaptesprezece şi optsprezece. Acolo trebuia să se afle 
cheia. 

Piersall găsise cheia, dar nu menţionase sursa într-o notă de 
subsol. 

Fiecare trib, fiecare ramură a unui trib avea o singură 
caracteristică. Un fluierat, un sunet, un cuvânt. Acest simbol era 
cunoscut doar de cei mai importanți membri ai tribului, fiind 
înțeles doar de câțiva, care îl comunicau celor egali în rang cu ei 
din alte triburi. 

Simbolul, sunetul, cuvântul... era „Halidon”. 

Inţelesul lui. 

II căută vreme de aproape o lună de zile şi nopţi nedormite, 
aplicând tabele logaritmice de sunete, hieroglife şi simboluri 
africane folosite în lupta zilnică pentru supravieţuire. 

Când terminase, se declarase mulţumit. Spărsese codul 
străvechi. 

Ar fi fost prea periculos să-l includă în acea expunere. 
Deoarece în cazul morţii - sau uciderii - sale, ea ar fi putut cădea 
în mâinile cui nu trebuia. De aceea exista o a doua cutie de 
arhivă care conţinea secretul. 

Fără prima cutie, a doua n-avea nici un înţeles. 

Instrucţiunile fuseseră lăsate unui singur om. Pentru a le urma, 
în eventualitatea că el n-ar mai fi fost capabil s-o facă singur. 

Charles Whitehall întoarse ultima pagină. Faţa şi gâtul îi erau 
scăldate de sudoare. Deşi în magazie se făcuse răcoare. Două 
ferestre întredeschise pe peretele de sud lăsau să intre briza 
dinspre dealurile de la Drax Hali, dar aceasta nu-i putea alunga 
tensiunea şi neliniştea. Aflase multe adevăruri. Alt adevăr, mai 
mare şi mai copleşitor, urma să fie descoperit. Avea să fie acum, 
de asta era sigur. 

Savantul şi patriotul deveniseră din nou un singur om. 

Pretorul Jamaicăi trebuia să înroleze Halidonul. 

La barul elegant din Montego Bay, James Ferguson era într-o 
dispoziţie de zile mari. Şi asta pentru că sesizase fenomene 
importante petrecându-se sub lentilele microscopului său şi ştia 
că era primul lor observator - sau, cel puţin, primul martor care 
recunoscuse consecinţele reale ale acestora. 

Cum se întâmplase şi cu fibrele de baracoa. 

Se lăsa purtat de o imaginaţie înaripată atunci când studia 
formele şi  densităţile particulelor microscopice. Un uriaş 
manipulând o sută de milioane de supuşi. Era o formă de control. 

Acum deţinea controlul. Asupra unui om care nu ştia ce 
înseamnă să fii nevoit să ţipi în gura mare, fiindcă nimeni nu te 
bagă în seamă; să n-ai niciodată în bancă mai mult de câteva 
lire, pentru că munca ta nu era apreciată la adevărata ei valoare. 

Totul avea să se schimbe de-acum. Se putea gândi la multe 
lucruri care până mai ieri păreau nişte fantezii absurde: propriul 
său laborator, cu echipament de ultimă oră, computerizat, cu 
bancă de date; carneţelele de cheltuieli, care îi aminteau de la 
cine împrumutase bani ultima dată. 

Şi un Maserati. Avea să-şi cumpere Maserati. Arthur Craft avea 
unul, el de ce nu şi-ar cumpăra? 

Arthur Craft urma să-i dea banii. 

Ferguson îşi privi ceasul său ieftin şi-i făcu semn barmanului 
să-i completeze nota. Fiindcă barmanul nu apăru în treizeci de 
secunde, Ferguson luă nota din faţa lui şi o întoarse. Socoteala 
era simplă: un dolar şi cincizeci de cenți, de două ori. 

James Ferguson făcu apoi un gest neobişnuit pentru el. Scoase 
o bancnotă de cinci dolari, o mototoli în mână, se ridică de pe 
scaunul de la bar şi aruncă ghemotocul pe maşina de marcat, 
aflată la câţiva metri în faţa lui. Bancnota ricoşă în sticlele de pe 
raftul luminat şi căzu pe podea. 

Apoi se îndreptă spre ieşire. 

Gestul lui fusese agresiv; ăsta era cuvântul. 

Peste douăzeci de minute, urma să se întâlnească cu emisarul 
lui Craft cel Tânăr. Dincolo de Harbour Street, lângă Parish 
Wharf, pe strada Pier Six. Omul o să se poarte slugarnic n-avea 
încotro - şi o să-i dea un plic conţinând trei mii de dolari. 

Trei mii de dolari. 

Intr-un singur plic; nu daţi cu ţârâita în mai multe luni, nici 
depistaţi de tentaculele fiscului local sau ale creditorilor mai 
vechi, care n-ar fi pierdut ocazia să-i înjumătăţească. Erau toţi ai 
lui şi putea face orice voia cu ei. Să-i risipească, să-i arunce pe 
prostii, să plătească o fată să facă striptease sau să-l dezbrace, 
să-şi satisfacă cele mai fanteziste dorinţe. 

Imprumutase bani de fapt, luase un avans din salariu de la 
McAuliff. Două sute de dolari. N-avea rost să i-i restituie. Nu 
acum. Putea să-i zică lui McAuliff... lui Alex; de-acum înainte 
avea să-i spună Alex, sau poate Lex, foarte familiar, foarte 
convins... să-i scadă banii ăia nenorociţi din salariu. Pe toţi odată 
dacă voia. N-avea importanţă; chiar că nu conta. 

Şi cu siguranţă nu conta, îşi zise Ferguson. 

In fiecare lună, Arthur Craft urma să-i dea un plic. Suma 
asupra căreia conveniseră era de trei mii de dolari în fiecare plic, 
dar ea putea fi modificată. In funcţie de costul vieţii, cum s-ar 
spune. Mărindu-se pe măsură ce-i creştea nivelul de trai. Era 
doar începutul. 

Ferguson traversă şi. James Square şi se îndreptă spre faleză. 
Era o noapte caldă şi umedă, fără vânt. Nori grei, aflaţi la joasă 
înălţime şi amenințând cu ploaia, ascundeau luna; felinarele 
vechi aruncau o lumină palidă în comparaţie cu reclamele de 
neon stridente, albe şi oranj, ce anunțau distracţiile vieţii de 
noapte din Montego Bay. 

Ferguson ajunse la Harbour Street şi o luă la stânga. Se opri 
sub un felinar şi se uită din nou la ceas. Trecuseră zece minute 
după miezul nopţii; Craft stabilise întâlnirea la 12.15. Peste cinci 
minute, urma să aibă trei mii de dolari. 

Pier Six era exact în faţa sa, la dreapta, pe partea opusă a 
străzii. In doc nu se afla nici o navă, iar pe imensa platformă de 
încărcare, dincolo de parapetul înalt, orice activitate încetase; se 
vedea doar un bec mare într-un glob de sârmă, care lumina 
indicatorul: PIER SIX, CHEIUL MONTEGO. 

Trebuia să stea sub felinar, în faţa semnului şi să aştepte un 
bărbat care avea să vină cu o maşină Triumph. Omul îi va cere 
să se legitimeze, el o să-i arate paşaportul, după care bărbatul 
urma să-i dea plicul. 

Simplu. Toată povestea nu putea să dureze mai mult de 
treizeci de secunde şi i-ar fi schimbat cursul vieţii. 

Craft fusese uluit; rămăsese, de fapt, fără grai, apoi îşi 
recăpătase glasul şi dăduse drumul la un torent de înjurături... în 
final, înţelesese că se afla într-o situaţie precară. Craft cel Tânăr 
mersese prea departe. Incălcase legile şi risca să dea de bucluc. 
James Ferguson putea povesti despre întâlnirile de la aeroport, 
bagaje, telefoane, spionaj industrial şi... promisiuni. 

Multe promisiuni. j 

Dar tăcerea era negociabilă. li putea plăti păstrarea secretului 
cu o primă sumă de trei mii de dolari. Dacă Craft nu ar fi 
procedat aşa, autoritățile din Kingston ar fi manifestat un interes 
deosebit pentru detaliile poveştii sale. 

Nu, încă nu vorbise cu nimeni. Dar aşternuse totul pe hârtie. 
(Minciună pe care Craft n-avea cum s-o descopere, desigur.) 
Ceea ce nu însemna că nu putea să găsească vorbele potrivite; 
în treaba asta se pricepea foarte bine... după cum achitarea 
primei sume de bani era treaba lui Craft. Una o anula pe cealaltă; 
dar care pe care? 

Şi aflase. 

Ferguson traversă Harbour Street şi se apropie de becul cu 
glob de sârmă şi de indicator. La câteva blocuri în faţă, se vedea 
o mulţime de turişti îndreptându-se către uriaşul terminal pentru 
pasageri şi spre pasarela unei navete de croazieră. Taxiurile 
apărute de pe străzile laterale şi dinspre aleile din centrul 
oraşului” claxonau în neştire, croindu-şi drum cu greu spre doc. 
Trei şuierături grave făcură să vibreze aerul nopţii, vestindu-i pe 
călători că trebuiau să urce la bordul vasului. 

Auzi Triumph-ul înainte de a-l vedea. Era duduitul unui motor 
venind din întunericul unei străzi laterale, aflată în diagonală faţă 
de Pier Six. Maşina sport joasă, de un roşu strălucitor, ieşi din 
umbrele nopţii şi opri lângă Ferguson. Şoferul, un alt angajat al 
lui Craft, avea o figură vag cunoscută. Nu-şi amintea numele lui, 
numai faptul că era o persoană sprintenă, atletică, destul de 
arogantă. Acum n-o să mai fie arogant. 

Nici nu era. Zâmbi din maşina decapotabilă şi-i făcu semn lui 
Ferguson să se apropie. 

— Salut, Fergy! Nu ne-am văzut de mult. 

Ferguson detesta porecla „Fergy”. Îl urmărise toată viaţa. 

Şi exact când ajungea să creadă că era doar o amintire din 
copilărie, se găsea cineva - întotdeauna cineva antipatic, îşi zise 
el - care s-o folosească. Simţi nevoia să-i amintească individului 

de statutul lui de mesager, dar n-o făcu. Pur şi simplu ignoră 
salutul. 

— Dacă tot m-ai recunoscut, presupun că nu mai e nevoie să- 
ţi arăt vreo legitimaţie, spuse James, apropiindu-se de Triumph. 

— lisuse, nu! Ce mai faci? 

— Bine, mulţumesc. Ai plicul? Sunt grăbit. 

— Sigur. Sigur că-l am, Fergy... Hei, dar eşti teribil, amice! 
Prietenul nostru îşi dă cu pumnii-n boaşe! Aproape că şi-a ieşit 
din minţi, mă-nţelegi? 

— Te înţeleg. Era şi cazul. Dă-mi plicul, te rog. 

— Sigur. 

Şoferul vâri mâna sub haină şi scoase un plic. Se aplecă şi i-l 
întinse lui Ferguson. 

— Ar trebui să-i numeri. Dacă sunt toţi, dă-mi doar plicul 
înapoi... după ce notezi pe el ce vrei. A, uite un pix. 

Bărbatul deschise cutia de la bord, scoase un pix şi i-l arătă lui 
Ferguson. 

— Nu-i nevoie. Nu mă înşală el pe mine. 

— Haide, Fergy! Vrei să intru în belea? Numără banii şi scrie 
ceva pe plic; ce mai contează? 

Ferguson deschise plicul umflat. Erau numai bancnote de 
cinci, zece şi douăzeci. El nu ceruse bancnote cu valoare mică; 
totuşi, se vedea nevoit să recunoască faptul că acestea nu 
băteau la ochi ca bancnotele de cincizeci şi o sută. 

Incepu să numere banii. 

De două ori, omul lui Craft îl întrerupse cu întrebări fără 
importanţă, făcându-l pe James să piardă şirul. De fiecare dată, 
Ferguson o luă de la început. 

După ce termină, şoferul îi întinse un pachet ambalat. 

— Era să uit. Ca să-ţi demonstreze că n-are gânduri rele, 
prietenul nostru e un om de treabă, mă-nţelegi? - îţi trimite un 
Yashica nou de treizeci şi cinci de milimetri. Şi-a amintit că eşti 
pasionat de arta fotografică. 

Ferguson văzu eticheta Yashica pe pachet. Un aparat de şapte 
sute de dolari! Unul dintre cele mai bune! Craft cel Tânăr era 
într-adevăr un om speriat. 

— Mulţumeşte.-i... lui Arthur din partea mea. Dar să-i spui să 
mi-l scadă din plăţile viitoare. 

— A, o să-i transmit... Dar acum o să-ţi spun ceva, Fergy, 
băiatule. Eşti la o afurisită de Cameră Ascunsă. 

Şoferul vorbise încet. 

— Ce vrei să spui? 

— Chiar în spatele tău, Fergy, băiatule. 

Ferguson se întoarse brusc spre parapetul înalt şi zona pustie 
din spatele lui. In umbra unei intrări se aflau doi bărbaţi. Făcură 
câţiva paşi înainte şi se opriră la treizeci de metri în faţa lui. Unul 
dintre ei avea o cameră video portabilă. 

— Ce-ai făcut? 

— O mică măsură de precauţie, Fergy, băiatule. Prietenul 
nostru vrea ca învoiala să fie respectată, mă-nţelegi? E un aparat 
cu infraroşii, puiule. Cred că ştii ce-i aia. lar tu ai jucat un rol 
grozav numărând nişte bani şi luând cine ştie ce de la un tip care 
n-a mai fost văzut în public de mai bine de şase luni. Vezi tu, 
prietenul nostru m-a adus tocmai de la Rio ca să-mi facă o 
poză... cu tine. 

— Ce rost ar avea? Nimeni n-o să te creadă! 

— De ce nu, puiule? Tu eşti un puţoi înfometat, mă-nţelegi? 
Puţoii înfometați ca tine dau uşor de bucluc. Acum, ascultă-mă 
bine, idiotule. Între tine şi Arthur, scorul e unu la unu. Numai că 
punctul lui atârnă ceva mai greu. Caseta asta video ar putea isca 
o mulţime de întrebări la care n-o să găseşti răspuns. Eu sunt un 
om foarte nepopular, Fergy. Ai fi expulzat din insulă, dar probabil 
că mai întâi ai face închisoare. N-ai rezista nici un sfert de oră 
printre lepădăturile de-acolo, mă-nţelegi? Ţi-ar jupui pielea aia 
albă a ta, puiule, centimetru cu centimetru... Aşa că fii băiat 
cuminte, Fergy. Arthur zice să păstrezi alea trei mii de dolari. 
Probabil că o să le meriţi. 

Bărbatul ridică plicul gol. 

— Aici sunt două tipuri de amprente. Ale tale şi ale mele. Ciao, 
puiule. Trebuie să plec de-aici şi să mă întorc în ţara care nu mă 
extrădează. 

Şoferul ambală motorul şi trase uşor de schimbătorul de viteze 
fără efort. Descrise cu măiestrie un semicerc şi se pierdu în 
întunericul străzii. 


Julian Warfield se afla deja la Kingston. Ajunsese acolo cu trei 
zile în urmă şi folosise toate resursele lui Dunstone pentru a 
arunca o lumină asupra ciudatelor activităţi ale lui Alexander 
McAuliff. Peter Jensen urmase instrucţiunile lui din scrisoare; îl 
ţinuse pe McAuliff sub cea mai strictă observaţie, plătindu-i pe 

funcţionarii de la recepţie, pe portari şi pe taximetrişti pentru a-l 
informa despre toate mişcările americanului. 

Dar niciodată soţii Jensen nu acționau pe faţă şi nu dădeau de 
bănuit asupra acestei supravegheri. 

Era cel mai mic serviciu pe care Peter i-l putea face lui Julian 
Warfield. Şi-ar fi dat şi sufletul pentru omul şi organizaţia care-i 
scoseseră, pe el şi pe soţia lui, din valea plângerii şi le oferiseră o 
lume în care puteau să trăiască liniștiți. 

Şi activitatea care îi pasiona şi bani şi siguranţa zilei de mâine 
mai presus de posibilităţile oricărui cuplu de universitari. Era 
suficient pentru a putea uita. 

Julian îi descoperise cu ani în urmă, sărăciţi, lipsiţi de orice 
speranţă. El şi cu Ruth fuseseră prinşi; se descoperise că al 
patrulea om din MI 5 şi două cârtiţe de la Ministerul de Externe 
lucrau pentru sovietici, mânaţi de convingeri născute dintr-un zel 
greşit orientat. El şi cu soţia lui îşi suplimentau salariile de 
universitari colaborând cu guvernul la operaţiuni geologice sub 
acoperire - petrol, aur, minereuri preţioase. Şi furnizaseră în 
deplină cunoştinţă de cauză toate datele aflate în dosare secrete 
unei legături de la Ambasada sovietică. 

Incă o acţiune pentru cauza egalităţii şi dreptăţii. Şi fuseseră 
prinşi. 

Dar Julian Warfield venise să-i vadă. El le trezise încrederea în 
viaţă... în schimbul anumitor însărcinări pe care le-ar fi putut găsi 
pentru ei. In cadrul unor activităţi guvernamentale sau private; în 
echipe provizorii ale companiilor... din Anglia sau din afara ţării; 
totdeauna la cel mai înalt nivel profesional, continuându-şi 
munca de cercetare. 

Coroana britanică renunţase la toate acuzaţiile. Se comisese o 
gravă eroare faţă de nişte membri foarte respectaţi ai 
comunităţii ştiinţifice. Scotland Yard îşi ceruse scuze. Chiar își 
ceruse scuze. 

Peter şi Ruth îi rămăseseră adânc recunoscători lui Julian; 
loialitatea lor era mai presus de îndoială. De aceea stătea Peter. 
Acum lungit pe nisipul rece şi umed, în vreme ce lumina 
răsăritului caraibian alunga umbrele nopţii la orizont. Se găsea în 
spatele unei movile de coral, având o vizibilitate perfectă asupra 
terasei dinspre ocean a locuinţei lui McAuliff. Ultimele instrucţiuni 
ale lui Julian fuseseră clare. 

Află cine vine să-l vadă. Cine prezintă importanţă pentru el. 

Află şi numele, dacă poţi. Dar, pentru numele lui Dumnezeu, 
rămâi în umbră. O să avem nevoie de voi doi în interiorul 
regiunii. 

Julian ajunsese la concluzia că dispariţiile lui McAuliff la 
Kingston, în taxiuri, într-o maşină necunoscută de la poarta lui 
Courtleigh Manor - confirmau bănuiala că el avea în Jamaica alte 
interese decât cele ale lui Dunstone Limited. 

Era de presupus că încălcase prima condiţie a încrederii. 
Secretul. 

In cazul acesta, McAuliff putea fi transferat... uitat fără 
probleme. Dar, în prealabil, era absolut necesar să se descopere 
identitatea  duşmanului lui Dunstone din insulă. Sau a 
duşmanilor. 

intr-un sens foarte concret, prospecţiunea însăşi trecea pe 
planul doi faţă de acest obiectiv. In mod cert. La nevoie, 
prospecţiunea putea fi sacrificată, dacă prin acest sacrificiu 
aveau să fie dezvăluite anumite identități. 

lar Peter Jensen ştia că se afla acum mai aproape de 
identitățile respective... la acea oră matinală, pe plaja de la 
Bengal Court. Totul începuse cu trei ceasuri în urmă. 

Peter şi Ruth se retrăseseră puţin după miezul nopţii. Camera 
lor se afla în aripa de est a motelului, ca şi cele ocupate de 
Ferguson şi Charles Whitehall. McAuliff, Alison şi Sam Tucker 
locuiau în aripa de vest, ceea ce însemna că într-o parte se aflau 
prietenii vechi şi amanţii noi, iar în cealaltă chefliii care se culcau 
târziu. 

Auziseră ceva pe la ora unu noaptea: un automobil intrând pe 
aleea din faţă cu roţile scrâşnind, apoi se aşternuse tăcerea, ca şi 
cum şoferul ar fi sesizat şi el zgomotul şi s-ar fi alarmat. 

Părea foarte ciudat. Bengal Court nu se înscria în categoria 
restaurantelor cu muzică pe placul amatorilor de dans şi al 
turiştilor mai tineri. Era un loc liniştit, foarte puţin atractiv pentru 
nişte oameni cu mania vitezei. De fapt, Peter Jensen nu-şi 
amintea să fi auzit, de când se aflau acolo, vreun automobil care 
să vină la Bengal Court după ora nouă seara. 

Se sculase din pat şi ieşise pe terasă, dar nu văzuse nimic. O 
ocolise capătul estic al motelului, mergând spre parcarea din faţă 
şi acolo zărise ceva; ceva extrem de alarmant, însă care se 
distingea cu greu prin întuneric. 

În zona depărtată a parcării, un negru masiv - el credea că era 


221 


negru - scotea de pe bancheta din spate a unui automobil un alt 
om, ce părea inconştient. Ceva mai târziu, un bărbat alb traversa 
în fugă pajiştea, venind de după colţul aripii de vest. Era Sam 
Tucker. El se apropiase de negrul ce căra omul în stare de 
inconştienţă, îi dăduse nişte indicaţii - arătând spre direcţia din 
care venise - apoi se dusese la automobil şi închisese portiera 
din spate. 

Sam Tucker trebuia să fie la Ocho Rios cu McAuliff. Părea puţin 
probabil să se fi întors singur la Bengal Court. 

Şi, în timp ce Jensen medita la acea situaţie, în partea de vest 
a pajiştii apăruse conturul altei siluete. Era Alison Booth, îi făcea 
semne negrului; părea foarte tulburată, deşi încerca să se 
stăpânească. Îl conduse pe negrul masiv după colţul îndepărtat. 

Peter Jensen avusese deodată o senzaţie de leşin. Nu cumva 
silueta în stare de inconştienţă era McAuliff? Apoi refăcuse în 
minte imaginea grupului. Nu putea fi sigur - de-abia vedea şi 
totul se întâmplase foarte repede - însă, atunci când negrul 
trecuse pe sub lumina unui stâlp din parcare, capul celui pe care 
îl transporta îi căzuse peste braţe. Peter fusese şocat. Ţeasta 
părea să fie complet cheală... de parcă ar fi fost rasă. 

Sam Tucker se uitase în automobil, cu un aer mulţumit, apoi 
traversase din nou în fugă pajiştea, după ceilalţi. 

După ce silueta lui dispăruse, Peter rămăsese ghemuit în locul 
unde se ascunsese. Era ceva extraordinar. Tucker şi Alison Booth 
nu se aflau la Ocho Rios; un bărbat fusese rănit, aparent foarte 
grav şi, în loc să-l aducă direct prin intrarea din faţă a motelului, 
îl vârâseră pe furiş înăuntru. Şi era probabil ca Sam Tucker să se 
întoarcă la Bengal Court fără McAuliff, dar părea de neconceput 
ca şi Alison Booth să procedeze la fel. 

Ce naiba se întâmplase... ce se întâmplă? 

Cea mai simplă cale de a afla, îşi zise Peter, era să se îmbrace, 
să se întoarcă la bar şi, din motive la care nu se gândise încă, să- 
| invite pe McAuliff la un pahar. 

Era absolut necesar să facă lucrul ăsta. Ruth ar fi rămas în 
cameră. Dar mai întâi trebuia să coboare pe plajă, la malul apei, 
de unde ar fi avut o vizibilitate perfectă asupra motelului şi a 
teraselor. 

Ajuns în barul miniatural, Peter inventase un motiv pentru a-l 
suna pe McAuliff. Era atât de naiv, încât friza absurdul. Nu 
reuşise să adoarmă, făcuse o plimbare pe plajă, văzuse lumină în 

spatele draperiilor din camera lui Alexander şi bănuise că se 
întorsese de la Ocho Rios. Ar accepta, el şi cu Alison, să fie 
invitaţii lui la un pahar înainte de culcare? 

Jensen se dusese la cabina telefonică de la capătul barului. 
Când îi răspunsese, vocea lui McAuliff exprima dezamăgirea unui 
om obligat să se poarte civilizat într-una dintre cele mai 
neplăcute situaţii. lar minciuna lui era cusută cu aţă albă. 

— Of, Doamne... Peter, îţi mulţumesc, dar suntem frânţi. 
Tocmai ne instalasem la Sans Souci, când a sunat Latham de la 
minister. O afurisită de chestiune birocratică legată de permisele 
noastre pentru regiunea interioară; a trebuit să batem tot drumul 
înapoi pentru o blestemată de... verificare la prima oră a 
dimineţii... rezultatele vaccinării, treburi medicale. Ale echipei, 
mai ales. 

— Câtă nepăsare, bătrâne. Nişte ticăloşi. 

— Aşa... Totuşi, o să luăm un tichet de control. Poate mâine. 

Peter ar fi vrut să-l ţină mai mult la telefon pe McAuliff, pe care 
îl auzea respirând greu. Fiecare secundă în plus îi oferea lui 
Jensen posibilitatea de a afla ceva. 

— Ruth şi cu mine ne-am gândit să închiriem o maşină ca 
mergem la Dunn's Falls, mâine pe la prânz. Cu siguranţă o 
termini treaba până atunci. N-ai vrea să vii cu noi? 

— Sincer vorbind, Peter, zise McAuliff anevoie, noi speram să 
ne întoarcem la Ocho. Dacă putem. 

— Atunci cade excursia la Dunn's Falls. Dar tu ai fost acolo, 
nu? E aşa cum se spune? 

— Da... da, sigur. Simţiţi-vă bine... 

— Atunci, o să te întorci mâine seară? îl întrerupse Jensen. 

— Sigur... De ce? 

— Pentru tichetul de control, bătrâne. 

— Da, spuse McAuliff încet, cu precauţie. Ne întoarcem mâine 
seară. Sigur ne întoarcem mâine seară... Noapte bună, Peter. 

— Noapte bună, prietene. Somn uşor. 

Jensen închisese telefonul. Pornise încet, cu paharul în mână, 
spre o masă din colţ, salutându-i bine dispus pe ceilalţi clienţi, 
lăsând impresia că aşteaptă pe cineva. Nu avea chef să 
întâlnească pe nimeni; trebuia să se gândească la mişcările 
următoare. 

De aceea stătea acum întins pe nisip în spatele micii ridicături 
de coral, urmărind conversaţia dintre Lawrence şi Sam Tucker. 


să 
să 


223 


Se afla acolo de aproape trei ceasuri. Văzuse lucruri care ştia că 
trebuiau ţinute în secret: doi bărbaţi sosind - unul, evident un 
doctor, cu inevitabila trusă, celălalt, un fel de asistent, care 
ducea o cutie mare şi nişte accesorii de o formă ciudată. 

Urmaseră nişte discuţii cu voce joasă între McAuliff, Alison şi 
doctor, cărora li se alăturaseră mai târziu Sam Tucker şi cărăuşul 
negru, Lawrence. 

In cele din urmă părăsiseră terasa, cu excepţia lui Tucker şi a 
cărăuşului. Ei rămăseseră afară. 

De pază. 

Păzindu-i nu numai pe Alexander şi pe fată, ci şi pe cel care se 
afla în camera alăturată. Bărbatul rănit, cu un cap de formă 
stranie, care fusese scos din automobil. Cine era? 

Cei doi se aflau la posturile lor de trei ceasuri. Nici unul nu 
plecase de-acolo. Dar Peter ştia că nu putea să-şi părăsească 
locul de observaţie. Nu încă. 

Deodată, Jensen îl văzu pe negru, pe Lawrence, coborând 
treptele terasei şi traversând dunele către plajă. Tucker porni 
prin iarbă spre colţul clădirii. Rămase nemişcat pe pajişte; 
aştepta pe cineva. Sau urmărea ceva. 

Lawrence ajunse la apă, iar Jensen încremeni când îl văzu pe 
negru făcând ceva ieşit din comun. Se uită la ceas, apoi aprinse 
două chibrituri, unul după altul, ridicându-le pe fiecare în sus, în 
aerul nemişcat al dimineţii, timp de câteva secunde, după care le 
aruncă în apă. 

Câteva clipe mai târziu, gestul lui căpătă înţeles. Lawrence îşi 
duse mâna la ochi, ferindu-se de soarele orbitor care se ridica la 
orizont, iar Peter îi urmări privirea. 

Pe suprafaţa calmă a oceanului, într-un punct aflat încă în 
umbră, se văzură două scânteieri de lumină. O ambarcaţiune de 
dimensiuni reduse înconjurase apele de la intrarea în micul golf, 
carcasa ei gri închis apărând încet în lumina razelor de 
dimineaţă. 

Se îndrepta spre porţiunea de plajă unde stătea Lawrence. 

Câteva minute mai târziu, Lawrence scăpără alt băț de chibrit 
şi-l ţinu în sus până când primi un semn de răspuns de la vasul 
ce se apropia; în acel moment ambele bețe fură stinse, iar 
cărăuşul negru se întoarse în fugă spre Bengal Court. 

Pe pajişte, lângă colţul clădirii, Sam Tucker se întoarse şi-l 
văzu alergând pe Lawrence. Se duse către treptele terasei şi-l 

aşteptă. În momentul în care negrul ajunse lângă el, schimbară 
câteva cuvinte, apoi se îndreptară împreună spre uşa dinspre 
terasă a camerei lui Alison Booth. Tucker o deschise şi cei doi 
intrară înăuntru, lăsând uşa întredeschisă. 

Peter îşi mută privirea de la motel spre plajă. Pe terasă nu se 
vedea nici o mişcare; mica ambarcaţiune înainta încet pe apele 
liniştite către plajă, aflându-se acum la doar trei sau patru sute 
de metri de țărm. Era o barcă lungă de pescuit, cu fundul plat, 
propulsată de un motor silențios. La pupa se afla un negru, în 
nişte haine ce păreau zdrenţuite şi cu o pălărie largă de paie pe 
cap. Nişte undiţe încovoiate se ridicau din puntea îngustă, iar pe 
marginile bărcii erau atârnate năvoade; părea un pescar 
jamaican oarecare, plecat de cu zori să prindă peşte. 

Când ambarcaţiunea se apropie la câteva zeci de metri de 
țărm, barcagiul aprinse un chibrit, apoi îl stinse imediat. În 
câteva secunde, silueta lui Sam Tucker apăru din întunericul 
camerei. Ţinea de capătul unei tărgi, pe care zăcea un om învelit 
în pături; Lawrence îl urma la celălalt capăt. 

Cu mişcări grăbite, cei doi traversară terasa, coborâră treptele 
şi merseră pe nisip spre plajă. Ritmul era calculat, nu pierdeau 
nici un moment. Jensen avu impresia că, în clipa când barca 
ajunse aproape de țărm, Tucker şi Lawrence îşi făcură drum prin 
apă cu targa, apoi o ridicară peste marginea bărcii şi o aşezară 
încet pe fundul ei. Năvoadele fură întinse peste omul învelit în 
pături, iar barca fu imediat împinsă înapoi în apă de Sam Tucker, 
în vreme ce Lawrence se strecura la prova. După câteva 
secunde, cărăuşul negru îşi dăduse jos cămaşa şi scosese dintr- 
un ungher al bărcii o pălărie de paie ruptă şi murdară, o îndesase 
pe cap şi smulsese o undiţă din suport. Transformarea era 
completă. Lawrence conspiratorul era acum un pescar localnic 
amorţit. 

Micul vas cu fundul plat se întoarse, încreţind suprafaţa ca de 
sticlă a apei şi porni spre larg. Motorul pufăia ceva mai tare 
decât înainte; barcagiul voia să dispară cât mai repede din zona 
plajei, cu încărcătura lui ascunsă. 

Sam Tucker le făcu semn cu mâna; Lawrence dădu din cap şi 
aruncă undiţa în apă. Tucker ieşi din apă şi se întoarse grăbit ia 
Bengal Court. 

Peter Jensen privi barca de pescuit ce cotea în larg spre 
promontoriu. De câteva ori, Lawrence se aplecă şi îşi trecu mâna 

peste năvoade, dar era evident că verifica starea în care se afla 
omul de pe targă. Din când în când, părea să-i dea comenzi 
calme omului de la cârmă. Soarele lumina acum întreg orizontul 
jamaican. Avea să fie o zi călduroasă. 

Pe terasa motelului, Peter observă că uşa camerei lui Alison 
Booth rămăsese deschisă. In lumina puternică a razelor de soare, 
văzu că şi înăuntru se desfăşura o nouă activitate. Sam Tucker 
ieşi de două ori, cărând sacoşe de plastic burduşite, pe care le 
lăsă în curtea interioară. Apoi ieşi alt bărbat - Peter presupuse că 
era asistentul doctorului - ducând un cilindru mare pe umăr şi o 
uriaşă servietă neagră în cealaltă mână. Le aşeză pe dalele 
terasei, se aplecă, apoi se ridică după câteva clipe cu două tuburi 
alungite în mâini - sprayuri, îşi zise Jensen - dându-i unul lui 
Tucker, apoi îndreptându-se către uşă. Cei doi bărbaţi schimbară 
câteva replici şi intrară în cameră. 

După doar trei minute, Tucker şi asistentul doctorului apărură 
din nou, de data asta într-o postură oarecum comică, deoarece 
se iviră amândoi în acelaşi timp în cadrul uşii, mergând cu 
spatele. Fiecare ţinea braţul întins; în mâini avea câte un spray 
ce împrăştia nori de ceaţă. 

Tucker şi asistentul negru al doctorului stropiseră meticulos 
interiorul camerei. 

După ce terminară, se îndreptară spre sacoşele de plastic, 
servietă şi cilindru. Le luară, discutară ceva, apoi porniră către 
pajişte. 

In larg, barca de pescuit era la jumătatea drumului spre 
promontoriul golfului. Dar se întâmplase ceva. Se oprise: se 
legăna uşor pe suprafaţa calmă, fără să mai înainteze. Peter 
putea vedea silueta micşorată a lui Lawrence stând la prova, 
ghemuindu-se, apoi ridicându-se din nou. Barcagiul gesticula 


agitat. 
Barca porni iarăşi, dar se întoarse încet şi îşi schimbă direcţia 
Nu-şi continuă cursul - dacă promontoriul era, într-adevăr, 


destinaţia sa - ci se îndreptă spre larg. 

Jensen rămase pe nisipul umed încă cincisprezece minute, 
urmărind barca micşorându-se până la dimensiunea unui punct 
pierdut în oceanul cenuşiu, scăldat în lumina portocalie a 
soarelui. Nu putea citi gândurile celor doi jamaicani; n-avea cum 
să vadă ce se petrecea în barca aia aflată atât de absurd de 
departe în larg. Dar cunoştinţele lui despre valuri şi curenţi 

marini, ca şi observaţiile sale din ultimele trei ore îl conduseră la 
o singură concluzie. 

Omul de pe targă murise. Cadavrul său avea să fie în curând 
lipsit de identitate, îngreuiat de plumbul năvodului şi aruncat în 
apă, pentru a fi purtat, în cele din urmă, de către curenţii 
subacvatici departe de insula Jamaica. Şi să fie, probabil, aruncat 
la țărm, după câteva săptămâni sau luni, pe vreun recif de corali 
din Insulele Cayman sau mai curând sfâşiat şi devorat de 
prădătorii adâncurilor. 

Peter înţelese că era momentul să-l sune pe Warfield, ca să se 
întâlnească cu el. 


McAuliff se răsuci în pat şi o durere ascuţită din umăr îi săgetă 
deodată pieptul. Se ridică în capul oaselor, zăpăcit. Işi adună 
gândurile. Era dimineaţă; în noaptea trecută se aflase într-o serie 
de încurcături teribile. Fragmentele trebuiau puse în ordine 
înainte de a-şi face planuri de acţiune. 

Privi în jos, spre Alison, care stătea întinsă lângă el. Respira 
adânc, regulat, cufundată într-un somn profund. Dacă seara 
trecută fusese pentru el un coşmar, avusese şi ea partea ei de 
suferinţă. Poate chiar mai greu de suportat. Măcar el acţionase, 
fusese în permanentă mişcare. Ea aşteptase, îşi făcuse tot felul 
de gânduri; el nu avusese timp pentru aşa ceva. Era mai rău să 
aştepţi. Intr-un anume sens. 

Incet, încercând să nu facă zgomot, se dădu jos din pat. Tot 
corpul îi era înţepenit, îl dureau articulațiile, mai ales rotulele 
genunchilor. 

Părea firesc. Muşchii pe care-i solicitase noaptea trecută erau 
nişte coarde relaxate ale unui instrument nefolosit, pus să cânte 
de către un dirijor alarmat. O comparaţie sugestivă, îşi zise Alex 
- referitor la gândurile lui. Aproape că zâmbi, când formulă 
ideea: melodia era atât de falsă. Totul era fals. 

Dar notele formau acorduri pe care le recunoştea... de 
undeva. Din depărtare. Era un fel de melodie care se distingea 
vag. 

Un miros îi invadă nările. Nu era nălucirea de condimente şi 
vanilie, dar avea aceeaşi dulceaţă. Dacă exista vreo asemănare, 
trebuia să fie sudul oriental... Java, Sunda Trench, o aromă 
înţepătoare, uşor greţoasă. Traversă în linişte camera către uşa 
de la terasă şi fu pe punctul s-o deschidă, când îşi dădu seama 

că era gol. Se duse în tăcere spre un scaun de lângă fereastră, 
unde aruncase o pereche de chiloţi de baie, cu câteva zile în 
urmă. li luă de pe spătarul de lemn şi-i puse pe el. 

— Sper că nu sunt uzi, zise Alison din pat. Camerista de aici nu 
se prea omoară cu firea, iar eu am uitat să-i atârn la uscat. 

— Culcă-te la loc, răspunse Alex. Acum câteva clipe dormeai. 
Foarte adânc. 

— In clipa de faţă sunt foarte trează. Doamne, e opt şi-un 
sfert. 

— Ei şi? 

— Nu-i nimic, zău... Numai că nu credeam că o să dormim atât 
de mult. 

— Nu e mult. Azi-noapte ne-am culcat după ora trei. Având în 
vedere cele întâmplate, chiar dacă ne-am fi sculat, la prânz ar fi 
fost devreme. 

— Ce-ţi face braţul? Umărul? 

— E puţin inflamat... ca şi tot corpul. Nu e paralizat. 

— Ce-i cu mirosul ăsta teribil? 

Alison se ridică în capul oaselor; cearşaful se dădu la o parte, 
scoțând la iveală o cămaşă de noapte neobişnuit de dichisită, din 
bumbac opac şi cu nasturi. Ea observă privirea ui Alex şi o urmă 
de zâmbet pe buzele lui. Se uită în jos şi râse. 

— Cămaşa mea de bunicuţă. Mi-am pus-o după ce ai adormit. 
Era răcoare, iar pe tine nu te interesau decât discursurile 
filosofice. 

El veni spre pat şi se aşeză lângă ea. 

— Am fost plictisitor, nu-i aşa? 

— Nu te puteam face să taci; pur şi simplu n-aveam cum. Ai 
băut mult whisky - apropo, nu te doare capul? 

— Nu. De parcă aş fi băut Ovaltine. 

— Nici alcoolul sec nu e bun pentru tine. Am mai văzut genul 
ăsta de reacţie... Scuze, am uitat de rezervele tale în privinţa 
consideraţiilor mele prea britanice. 

— Am făcut şi eu câteva aseară. Nu mai am nici o obiecţie. 

— Mai crezi în ele? In consideraţii? Cum s-ar spune, în logica 
rece a dimineţii? 

— Cred că da; forţa argumentului meu rezidă în faptul că 
nimeni nu luptă mai bine pentru peticul său de pământ decât 
acela care trăieşte pe el şi depinde de el... Da, aşa cred. Aş fi şi 
mai încrezător, dacă Barak n-ar fi fost rănit. 

— Ciudat nume, Barak. 

— Ciudat om. Şi foarte puternic. E nevoie de el, Alison. Băieţii 
pot deveni repede bărbaţi, dar nu sunt suficient de maturi. E 
nevoie de experienţa lui. 

— Cine are nevoie? 

McAuliff se uită la ea, la felul nostim în care îşi ridica 
întrebător sprâncenele deasupra ochilor albaştri, limpezi şi 
luminoşi. 

— Cei care sunt de partea lui, răspunse el simplu. 

— Nu însă şi Charles Whitehall. 

— Nu. Sunt foarte deosebiți. Şi cred că e necesar... în acest 
moment, în aceste împrejurări... ca gruparea lui Barak să fie la 
fel de viabilă ca şi aceea a domnului Charley. 

— Această îngrijorare mă surprinde aproape la fel de mult ca 
şi o imixtiune, iubitule. 

— Ştiu. Numai că totul mi se pare atât de complicat. Nu însă şi 
lui Whitehall. Nici lui Barak Moore. Ei văd o simplă împărţire, 
periclitată de părţi secunde sau terţe... Nu înţelegi? Ei nu sunt 
tulburaţi. Urmăresc mai întâi un obiectiv, apoi altul şi altul, ştiind 
că în cele din urmă vor trebui să trateze între ei. Nici unul nu 
pierde din vedere lucrul ăsta. Fiecare îşi pune deoparte merele 
lui în vreme ce continuă să meargă mai departe. 

— Cum? 

Alison se lăsă pe pernă, uitându-se la McAuliff, care privea 
absent peretele. 

— Nu ştiu dacă explicaţia mea e suficient de clară. O haită de 
lupi îşi încercuieşte victimele, care se înghesuie în centru. Câinii 
au un ritm neregulat de atac, se întorc sărind înainte şi înapoi în 
jurul cercului, până când vânatul e zăpăcit, epuizat. Atunci se 
apropie lupii. 

Alex se opri; era şovăielnic. 

— Presupun că Charles şi acest Barak sunt victimele, zise 
Alison, încercând să-l ajute. 

— Jamaica e victima, iar ei sunt Jamaica. Lupii - duşmanii - 
sunt Dunstone şi tot ce reprezintă această companie: Warfield şi 
gaşca lui de... manipulatori globali - toţi aceşti Chatellerault ai 
lumii; Serviciul Britanic de Informaţii, cu elitiştii săi gen Talion şi 
societatea /ui de oportunişti; toţi aceşti Craft ai insulei... un fel de 
paraziți interni. In fine, poate că şi acest Halidon, fiindcă n-ai cum 
să controlezi ceea ce nu găseşti; şi chiar dacă descoperi acest 

lucru, există riscul să nu poţi controla... Există mulţi lupi. 

— Şi multă confuzie, adăugă Alison. 

McaAuliff se întoarse şi o privi cu luare aminte. 

— Pentru noi. Nu pentru ei. Asta-i lucrul remarcabil. Victimele 
au elaborat o strategie: înhaţă-l pe lup în timp ce atacă. 
Distruge.-l. 

— Şi ce legătură are asta cu merele? 

— Am ieşit din cerc şi am intrat în linie dreaptă. 

— Şi nu suntem abstracţi, afirmă Alison Booth. 

— Aşa e. Pe măsură ce o armată - şi să ştii că Charles 
Whitehall şi Barak au armatele lor - deci, pe măsură ce o armată 
înaintează, îşi păstrează căile de aprovizionare. După ce toţi lupii 
vor fi ucişi, ei se vor întâlni faţă-n faţă. Atât Whitehall, cât şi 
Moore adună mere... sprijin. 

McAuliff se opri din nou şi se ridică de pe pat. Se duse către 
fereastra din dreapta uşii de la terasă, trase draperiile şi privi 
spre plajă. 

— Ai înţeles ceva? întrebă el încet. 

— Cred că e multă politică aici, iar eu nu mă prea pricep la aşa 
ceva. Dar îmi descrii un model destul de cunoscut. Aş zice... 

— Poţi să fii sigură că aşa e, o întrerupse Alex, vorbind încet şi 
întorcându-se de la fereastră. Există nenumărate precedente 
istorice... şi eu nu sunt istoric. Ce dracu', de unde să începem? 
De la Galia lui Caesar? Ferrara Romei? China în anii treizeci? 
Coreea, Vietnam, Cambodgia? Vreo şase ţări africane? Istoria e 
acolo şi se repetă mereu. Exploatare din afară, revolte din 
interior, insurgenți şi contrainsurgenţi. Haos, băi de sânge, 
expulzări. În final, reconstrucţia, după un aşa-zis compromis. 
Asta-i modelul. La asta se aşteaptă Barak şi Charley. Şi fiecare 
ştie că, în vreme ce se alătură celuilalt pentru a ucide un lup, 
trebuie, în acelaşi timp, să-şi întărească teritoriul. Deoarece, 
atunci când va veni momentul compromisului... fiecare vrea să 
se încheie mai mult în sensul dorit de el. 

— Vrei să spui - renunțând la cercuri şi linii drepte - că nu eşti 
de acord cu slăbirea „armatei” lui Barak. Aşa e? 

— Da. Nu acum. Nu în clipa asta. 

— Atunci înseamnă că te implici. Eşti un străin care ia poziţie 
din interior. Dar nu e... teritoriul tău, iubitule. 

— Dar l-am adus pe Charley aici. l-am oferit respectabilitate, 
acoperire. Charley e un ticălos... 

— Barak Moore e un sfânt? 

— Nici vorbă. Şi el e un ticălos. Şi e important să fie aşa. 

McAuliff se întoarse la fereastră. Soarele lovea în geamuri, 
creând o peliculă fină de abur condensat. Avea să fie o zi 
călduroasă. 

— Ce ai de gând să faci? 

Alison stătea aplecată, pregătindu-se să se ridice din pat în 
timp ce-l privea pe Alex. 

— Să fac? întrebă el încet, uitându-se concentrat la ceva de 
afară. Ceea ce mi s-a cerut; o treabă pentru care mi se plătesc 
două milioane de dolari. Să termin prospecţiunea sau să găsesc 
acest Halidon. Orice aş rezolva mai întâi. Apoi să plecăm de- 
aici... în condiţiile impuse de noi. 

— Sună rezonabil, spuse Alison, ridicându-se din pat. De unde 
vine mirosul ăsta greţos? 

— A, am uitat să-ţi spun. Ţi-au parfumat camera, ca să dispară 
mirosul de medicamente. 

McAuliff se apropie de fereastră şi îşi miji ochii în razele 
dimineţii. 

— Eterul, sau dezinfectantul ori ce-o fi fost era mult mai 
acceptabil. Costumul meu de baie e acolo. Pot să-l iau? 

— Cum? 

Alex nu o asculta, atenţia fiindu-i atrasă de ceea ce se 
întâmplă afară. 

— Costumul meu de baie, iubitule. E în camera mea. 

McAuliff se întoarse de la fereastră, fără să-i recepţioneze 
cuvintele. 

— Aşteaptă aici. Mă întorc imediat. 

Se duse repede la uşa dinspre terasă, o deschise şi ieşi în 
fugă. Alison se uită după el stupefiată. Se duse la fereastră să 
vadă despre ce e vorba. li trebuiră câteva secunde până să 
înţeleagă. In depărtare, în josul plajei, se zărea silueta unui negru 
solid ce se uita în largul oceanului. Era Lawrence. 

Alex se apropie de jamaicanul înalt, întrebându-se dacă 
trebuie să-l strige. Instinctiv, n-o făcu. Dar îşi drese glasul când 
se află la zece metri de el, destul de tare ca să acopere plescăitul 
valurilor. 

Lawrence se întoarse. Avea lacrimi în ochi, dar nu i se clintea 
nici un muşchi pe faţa împietrită. Era un copil-bărbat, care trăia 
agonia unei mari suferinţe personale. 

— Ce s-a întâmplat? întrebă cu blândeţe McAuliff, îndreptându- 
se spre uriaşul băiat cu bustul gol. 

— Trebuia să te ascult, domnu’. Nu pe el. El a greşit, domnu’. 

— Spune-mi ce s-a întâmplat, repetă Alex. 

— Barak e mort. Am făcut ce mi-a ordonat să fac şi acum e 
mort. L-am ascultat pe el şi e mort, domnu’. 

— Cunoştea riscul; trebuia să şi-l asume. Cred că a avut 
dreptate. 

— Nu. A greşit fiindcă e mort. De aia a greşit, domnu’. 

— Floyd a murit... acum Barak. Cine urmează? 

Lawrence îl sfredeli cu privirea pe McAuliff; avea ochii roşii de 
plâns tăcut şi, dincolo de mândria şi forţa pe care le arăta, se 
ghicea durerea unui copil. Şi rugămintea unui băiat. 

— Dumneata şi cu mine, domnu’. Nu mai e altcineva... O să 
mă ajuţi, domnu'? 

Alex îi susţinu privirea; nu zise nimic. 

„Bun venit printre revoluționari”, îşi ură McAuliff sieşi. 

Poliția din Trelawny stabili identitatea lui Floyd la ora 7.02 
dimineaţa. Întârzierea se datora imposibilității de a analiza 
amprentele la Falmouth, ca şi lipsei de cooperare a câtorva zeci 
de localnici care fuseseră ridicați din pat în timpul nopţii şi aduşi 
să vadă cadavrul. Căpitanul era convins că unii dintre ei 
recunoscuseră corpul străpuns de gloanțe, însă abia la două 
minute după ora şapte, când un bătrân - un grădinar din Carrick 
Foyle - reacţionase suficient de puternic văzând chipul 
însângerat de pe masă, abia atunci hotărî căpitanul să aplice 
metode mai dure. Aduse o ţigară aprinsă la câţiva milimetri de 
ochiul stâng al bătrânului, pe care-l ţinea deschis cu mâna liberă, 
îi zise apoi grădinarului ce tremura ca varga că avea să-i ardă 
globul ocular dacă nu spunea adevărul. 

Terorizat, bătrânul mărturisi că omul al cărui cadavru se afla 
pe masă lucrase pentru Walter Piersall. Numele lui era Floyd 
Cotter. 

Căpitanul telegrafiase apoi la câteva secţii de poliţie, pentru a 
obţine informaţii despre un anume Cotter Floyd. Nu află nimic: 
nu auziseră niciodată de el. Dar căpitanul insistase; atenţia 
acordată lui Walter Piersall înainte şi după moarte era foarte 
mare. Se ajunsese chiar la amplasarea unor patrule permanente 
la casa de pe dealul din Carrick Foyle. Căpitanul nu ştia de ce; nu 
era treaba lui să pună întrebări şi cu atât mai puţin să discute 
ordinele venite de la Kingston. Era suficient că existau. Motivele 
care determinaseră hărţuirea savantului alb înainte de moarte şi 
interesul faţă de locuinţa sa după aceea reprezentau chestiuni 
care-i priveau pe oficialii de la Kingston, nu pe el. El doar executa 
ordinele. Şi făcea treaba asta bine, chiar cu entuziasm. Asta era 
şi motivul pentru care ajunsese şeful poliţiei districtuale din 
Falmouth. 

Şi tot din această cauză continua să dea telefoane, întrebând 
de un anume Floyd Cotter, decedat, al cărui cadavru zăcea pe o 
masă şi al cărui sânge nu înceta să curgă din găurile de pe faţă, 
din piept, burtă şi picioare; sânge care se usca pe marginile 
gazetei The Gleamer, întinse în grabă pe podea. 

La ora opt şi cinci, în timp ce căpitanul se pregătea să ridice 

233 


receptorul ca să vorbească cu secţia de poliţie din Sherwood 
Content, telefonul sună. Era omologul său din Puerto Seco, de 
lângă Discovery Bay, pe care-l contactase cu douăzeci de minute 
în urmă. Omul îi spuse că, după conversaţia lor, vorbise cu 
subordonații săi din schimbul de dimineaţă. Unul dintre oameni îi 
spusese că există un Floyd, lucrător într-o echipă de 
prospecţiune condusă de un american pe nume McAuliff, care-şi 
începuse activitatea cu vreo zece zile în urmă, pe linia țărmului. 
Echipa de prospectare angajase nişte cărăuşi în Ocho Rios. 
Fusese implicat şi Biroul guvernamental al forţelor de muncă. 

Căpitanul sună după directorul Biroului din Ocho. Omul se 
trezise de-a binelea când ajunsese la aparat, fiindcă nu avea 
telefon şi trebuia să meargă până la un magazin alăturat, unde el 
- şi majoritatea membrilor - primeau apelurile. Şeful Biroului îşi 
aminti că, printre oamenii angajaţi de americanul McAuliff, 
fusese şi un Floyd, însă nu-i cunoştea numele de familie. Acest 
Floyd apăruse împreună cu alţi solicitanţi care auziseră că se 
caută cărăuşi la Ocho Rios. Nu era înregistrat de biroul de şomaj 
şi în aceeaşi situaţie se aflau unul sau doi dintre cei care 
fuseseră angajaţi. 

Căpitanul îl ascultă pe director şi îi mulţumi fără să-i dea 
explicaţii suplimentare. După ce închise telefonul, sună la 
Gordon House, în Kingston şi-l căută pe inspectorul care 
condusese echipele de cercetare ce verificaseră minuţios casa lui 
Piersall din Carrick Foyle. 

Concluzia inspectorului era aceeaşi cu a căpitanului: decedatul 
Floyd Cotter - fost angajat al lui Walter Piersall - se întorsese cu 
prietenii săi ca să jefuiască casa şi fusese întrerupt de apariţia 
poliţiştilor. 

Lipsea ceva? j 

Se săpase în pivniţă? Intr-un vechi rezervor nefolosit de ani de 
zile? 

Inspectorul avea să vină la Falmouth pe la prânz. Până atunci, 
căpitanul putea să-l interogheze discret pe domnul McAuliff. 
Dacă nu pentru altceva, măcar să ştie unde locuia. 

La ora nouă şi douăzeci, căpitanul şi primul său adjunct intrară 
cu maşina pe poarta de la Bengal Court. 

Alexander se agită în mod convingător. Era îngrozit - şi, 
fireşte, regreta - că Floyd Cotter îşi pierduse viaţa, dar, fir-ar să 
fie, întâmplarea asta spulbera nişte îndoieli. Nişte echipament 

foarte scump dispăruse dintr-un camion, echipament care putea 
fi vândut la un preţ bun pe piaţa neagră. De bună seamă că 
acest Floyd Cotter îl luase. Era un hoţ - fusese un hoţ. 

Dorea căpitanul o listă cu obiectele care lipseau? Era vorba 
despre un instrument geodezic de măsură, un hidroscop, trei 
filtre de obiectiv Polaroid, cinci truse medicale noi, în cutiile 
Societăţii Regale, un aparat fotografic Rolleiflex şi încă vreo 
câteva lucruri de mai mică valoare - însă nu ieftine. Adjunctul 
căpitanului scria cât putea de repede pe un carnet, în timp ce 
Alex enumera în viteză obiectele „dispărute”. De două ori, îi ceru 
să i se silabisească cuvintele; odată, vârful creionului i se rupse. 
Fură câteva minute chinuitoare pentru el. 

După încheierea interogatoriului, căpitanul şi adjunctul său îi 
strânseră mâna geologului american şi-i mulţumiră pentru 
cooperare. McAuliff îi urmări intrând în maşina poliţiei şi le făcu 
amical cu mâna, iar vehiculul ieşi în viteză din parcare şi se 
îndreptă spre poarta motelului. i 

După patru sute de metri, căpitanul opri maşina. li spuse încet 
adjunctului său: 

— Intoarce-te prin pădure pe plajă. Află cu cine stă acolo, cine 
vine să-l vadă. 

Adjunctul îşi scoase cascheta şi cămaşa kaki boţită, pe care 
avea insigna galbenă a gradului său, întinse mâna spre bancheta 
din spate şi luă un tricou verde. Il trase pe el şi ieşi din maşină. 
Îşi desprinse apoi centura, desfăcu tocul pistolului şi îl întinse 
prin geam căpitanului. 

Căpitanul vâri mâna sub bordul maşinii şi scoase o şapcă 
neagră de base-ball, decolorată de vreme şi sudoare. l-o dădu 
adjunctului său şi râse. 

— Toţi suntem la fel, amice. Nu eşti tu ăla de vinde cocoruru? 

— Tot timpu’, negroteiule. Şi mangusta nu mă muşcă. 

Adjunctul rânji şi porni spre pădurea aflată dincolo de şosea, în 
faţa căreia se întindea un gard din sârmă ruginit şi rupt. Era linia 
de demarcaţie a proprietăţii Bengal Court. 

Maşina poliţiei demară în trombă pe şosea. Şeful poliţiei din 
Falmouth era grăbit. Trebuia să ajungă la Halfmoon Bay şi să 
aştepte un hidroavion care venea de la Kingston. 

Charles Whitehall stătea în iarba înaltă, pe o culme ce se 
înălța deasupra drumului dinspre Priory-on-the-Sea. Ţinea sub 
braţ cutia neagră de arhivă, cu capacul închis şi legat cu fâşii de 


235 


bandă adezivă. Era puţin după prânz, iar McAuliff avea să apară 
în curând. 
Singur. 


Charles insistase asupra acestui lucru. Şi asta înainte de a auzi 
cuvintele lui McAuliff rostite pe un ton tăios, defensiv - despre 
moartea lui Barak Moore. 

Bramwell Moore, prieten de şcoală cu mulţi ani în urmă, la 
Savanna-la-Mar, ucis de gloanţe jamaicane. 

Gloanţe jamaicane. 

Gloanţe ale poliției jamaicane. Era mai bine. Pe lângă aspectul 
instituţional, exista în treaba asta şi o anume logică - o 
contradicţie în termeni, îşi zise Whitehall; logica nu era bună sau 
rea, era doar logică. Totuşi, ea se exprima prin cuvinte, iar 
cuvintele puteau fi interpretate - de unde falsitatea tuturor 
statisticilor oficiale: era o logică servindu-se pe sine. 

Gândurile îl purtau spre trecut. Barak ştiuse, după cum ştiuse 
şi el, că nu se mai jucau de-a hoţii şi vardiştii. Nu mai era vorba 
de mama cu basma pe cap agitând o mătură de paie, alergând 
după copii prin curte, certându-i şi râzând în acelaşi timp. Acum 
duceau un alt fel de luptă. Mamele cu basma pe cap fuseseră 
înlocuite de reprezentanţi ai statului cu caschete militare; 
măturile de paie se transformaseră în arme de mare putere. 
Găinile din curte erau idei... mult mai periculoase pentru slujbaşii 
statului decât fuseseră penele păsărilor din curte pentru 
servitorii familiei. 

Barak murise. 

Părea incredibil. Totuşi, în ciuda efortului său, Barak nu 
înţelesese problemele insulei lor; de aceea, nu intuise rezolvările 
adecvate. Soluţiile lui Barak erau la distanţă de decenii de 
situaţia actuală. 

Mai întâi trebuia să existe forţă. Cei mulţi conduşi de câţiva 
militanţi, foarte puternici. 

Poate chiar unul. 

La poalele dealului se zări un nor de praf; o furgonetă mergea 
în mare viteză pe vechiul drum de ţară. 

Şi McAuliff era neliniştit. 

Charles se întoarse şi privi peste câmp, spre aleea ce ducea 
către casă. li ceruse gazdei sale de la Drax Hill să plece de-acasă 
între doisprezece şi trei. Nu dăduse nici o explicaţie, dar nici nu 

fusese întrebat. 

Se întorsese un mântuitor. Lucrul acesta era de-ajuns. 

— Asta e, spuse McAuliff, stând în faţa lui Whitehall în magazia 
răcoroasă şi ţinând cutia mai mică de arhivă în mâna stângă. Dar 
înainte de-a începe s-o studiezi, aş vrea să lămurim câteva 
lucruri. 

Charles Whitehall îl privi ţintă pe american. 

— E inutil să impui condiții. Ştim amândoi ce trebuie făcut. 

— Nu mi se pare inutil ca dumneata să înţelegi că nu se vor 
lua... decizii unilaterale, îl contrazise Alex. Asta nu e doar 
războiul dumitale, domnu’ Charley. 

— Incerci să te plasezi în locul lui Barak? 

— Să zicem că-i apăr interesele. Şi pe ale mele. 

— Pe ale dumitale le înţeleg. Dar de ce pe-ale lui? Ştii că nu 
sunt compatibile. 

— Nici măcar n-au vreo legătură. 

— Atunci de ce te preocupă? N 

Whitehall îşi îndreptă privirea spre cutia de arhivă. Işi dădu 
seama că i se auzea respiraţia; îşi dovedea tulburarea, iar lucrul 
acesta ÎI irită. 

— Dă-mi, te rog, cutia. 

— Mi-ai pus o întrebare. Mai întâi să-ți răspund, replică 
McAuliff. N-am încredere în dumneata, Charley. Dumneata îi 
foloseşti pe toţi. Şi orice. Inchei pacte şi înțelegeri cu tot ce 
mişcă şi o faci foarte bine. Eşti atât de maleabil încât te poţi 
întâlni cu dumneata după colţ. Dar tot timpul e vorba despre o 
mişcare socială radicală, iar asta nu înseamnă mare lucru pentru 
mine. 

— A, înţeleg. Eşti de acord cu paraşutiştii lui Barak de pe 
plantațiile de trestie de zahăr. Cu haosul creat de oamenii lui 
Castro, ai cărui caporali scuipă, mestecă trabucuri şi le violează 
pe fiicele generalilor, pentru ca societatea să-şi recapete 
echilibrul. Bătăuşi vulgari, ce conduc treburile statului. Spre 
dezastru, aş adăuga. Nu fi stupid, McAuliff. Dumneata eşti un om 
capabil. 

— Incetează, Charley. Nu eşti pe o estradă, adresându-te 
statului dumitale major, zise Alex plictisit. Nu cred în această 
simplificare exagerată, după cum nu cred în soluţiile dumitale 
gen „doi şi cu doi”. Micşorează-ţi tirul artileriei. Eu sunt încă şeful 
acestei prospecţiuni. Te pot concedia imediat. Şi în mod public. 

Chiar dacă n-ai fi expulzat de pe insulă, statutul dumitale n-ar 
mai fi acelaşi. 

— Ce garanţii am că n-o să mă dai afară? 

— Aproape nici una. Va trebui doar să mă crezi pe cuvânt că 
vreau să scap de ticăloşii ăia la fel de mult ca şi dumneata. Din 
motive total diferite. 

— Am totuşi impresia că minţi. 

— Sunt lucruri cu care nu mă joc. 

Whitehall îl privi pe McAuliff în ochi. 

— Nici eu. Am spus că această conversaţie e inutilă şi aşa e. 
Accept condiţiile dumitale, gândindu-mă la ceea ce trebuie 
făcut... acum, te rog să-mi dai cutia aia. 


Sam Tucker stătea pe terasă, citind ziarul şi uitându-se din 
când în când peste zid, către plajă, unde Alison şi James 
Ferguson şedeau în şezlonguri lângă apă. Uneori, când orbitorul 
soare caraibian le încălzea prea mult pielea, intrau în apă. Nu se 
bălăceau, nu săreau, nici nu plonjau; pur şi simplu cădeau pe 
suprafaţa calmă, de parcă ar fi fost extenuaţi. Părea să fie, 
pentru amândoi, un exerciţiu pentru alungarea plictiselii. 

Nu era veselie sur /a plage, îşi zise Sam, care punea mâna pe 
binoclu de fiecare dată când Alison intra în apă şi cerceta 
împrejurimile zonei în care înota ea. Se uita la fiecare înotător 
care se apropia de ea; nu erau mulţi şi-i recunoscuse pe toţi ca 
fiind oaspeţi ai hotelului. 

Nici unul nu constituia o ameninţare, iar Sam Tucker asta 
căuta. 

Ferguson se întorsese de la Montego Bay puţin înainte de 
prânz, imediat după plecarea lui Alex la Drax Hali. Rătăcise pe 
terasele alăturate şi-i surprinsese pe Sam şi pe vremelnic 
dezorientatul Lawrence, care stăteau pe zid vorbind încet despre 
Barak Moore. Ferguson îi uimise prin faptul că se declarase 
entuziasmat de felul cum îşi petrecuse ziua liberă la Montego 
Bay. 

La sosire, tânărul botanist arăta tras la faţă şi extrem de 
nervos. Lumea bănuia că făcuse excese şi zăbovise cam mult cu 
fetişcanele; se făcuseră chiar glume în acest sens, iar el le 
primise cu o remarcabilă lipsă de umor. Dar lui Sam Tucker nu i 
se păruse plauzibilă o asemenea explicaţie. James Ferguson nu 
se resimțea de pe urma băuturii ingurgitate cu o noapte în urmă; 

avea aerul unui tânăr înspăimântat, care nu putuse să doarmă. 
Teama lui, îşi spuse Sam, nu era un subiect de discuţie; n-ar fi 
vorbit nici măcar despre noaptea petrecută la Montego, pe care 
o considera un stupid şi neplăcut interludiu. Părea dornic de 
companie, de parcă şi-ar fi regăsit siguranţa în atmosfera 
familiară a echipei. Se agăţase de prezenţa lui Alison Booth, 
oferindu-se să o însoţească... Să fi fost dragostea aprinsă a unui 
mucos, ori devoţiunea unui homosexual? Nici una, nici alta. 

El era înfricoşat. 

Avea un comportament instabil, conchise Sam Tucker Auzi 
deodată paşi moi şi iuți în spatele său şi se întoarse. Lawrence, 
acum îmbrăcat, traversa terasa dinspre partea de est a pajiştii. 
Revoluţionarul negru se duse către Sam şi îngenunche - nu în 
semn de loialitate, ci pentru a-şi ascunde silueta masivă în 
spatele zidului. Vorbi agitat. 

— Nu-mi place ce văd şi aud, domnu”. 

— Ce anume? 

— Negroteiu' se ascunde ca un tâmpit! 

— Suntem supravegheați? 

Tucker puse ziarul jos şi se aplecă spre el. 

— Da, domnu”. De trei-patru ore. 

— De cine? 

— Un pungaş se plimbă pe plajă de azi-dimineaţă. Tot 
înconjoară plaja spre vestul golfului, prea departe pentru un 
turist rătăcit. L-am privit cu atenţie. Pantalonii lui suflecaţi arătau 
prea noi, domnu'. M-am dus în pădure şi i-am găsit pantofii. Apoi 
i-am recunoscut pantalonii, domnu’. E poliţist. 

Işi încruntă chipul aspru. 

_ — Alex a vorbit cu poliţia din Falmouth pe la nouă şi jumătate. 
In hol. Spunea că erau doi: un şef şi un indian. 

— Cum, domnu'? 

— Nimic... Asta ai văzut. Ce-ai auzit? 

— Nu-i tot ce-am văzut. 

Lawrence privi spre zid, către centrul plajei satisfăcut, îşi 
îndreptă atenţia asupra lui Sam. 

— L-am urmărit pe pungaş pe aleea dinspre bucătărie, unde a 
aşteptat un om să iasă şi să vorbească cu el. Pe funcţionarul de 
la recepţie. A scuturat din cap de mai multe ori. Polițistul era 
furios, domnu'. 

— Dar ce-ai auzit, băiete? 

— Un portar era foarte aproape şi îşi lustruia pistolul de turul 
pantalonilor. După ce a plecat polițistul pungaş, l-am luat la 
întrebări, domnu'. Mi-a zis că pungaşul ăsta tot întreba unde s-a 
dus americanul şi cine i-a telefonat. 

— Şi recepţionerul nu ştia. 

— Aşa e, domnu”. Polițistul era furios. 

— Unde-i acum? 

— Aşteaptă în partea de est a țărmului. Lawrence arătă peste 
zid, dincolo de dune, spre un punct de pe partea cealaltă a plajei. 
Vezi? In faţa bărcilor de pescuit, domnu’. 

Tucker luă binoclul şi-l îndreptă către silueta de lângă bărcile 
cu fundul adânc din apă. Omul şi bărcile se aflau la vreo patru 
sute de metri distanţă. Bărbatul purta un tricou verde ponosit şi 
o şapcă de base-ball uzată; pantalonii făceau excepţie. Şi-i 
suflecase până la genunchi, aşa cum umblau măturătorii de pe 
plajă, dar Lawrence avea dreptate, erau călcaţi şi prea curaţi. 
Omul stătea de vorbă cu un vânzător ambulant de cocoruru, un 
jamaican slab şi foarte negru, care se plimba în sus şi-n jos pe 
plajă cu o roabă plină cu nuci de cocos pe care le vindea 
turiştilor, spărgându-le cu un cuţit înfricoşător. Din când în când, 
omul privea spre terasele din aripa de vest, exact către binoclu, 
îşi zise Sam. De bună seamă, individul nu-şi dădea seama că era 
observat; dacă ar fi priceput, i s-ar fi văzut reacţia pe chip. Dar 
faţa lui exprima doar iritare. 

— Ar fi bine să-i dăm o informaţie potrivită, fiule, spuse Sam, 
punând jos binoclul. 

— Cum, domnu'? 

— Să-i transmitem ceva care să-i aline mânia... ca să nu se 
mai gândească prea mult la asta. 

Lawrence rânji. 

— Să inventăm o poveste, nu-i aşa, domnu'? 

— De pildă, că McAuliff s-a dus să facă cumpărături la Ocho. E 
la vreo zece kilometri de Drax Hill, domnu’. Pe acelaşi drum. 

— De ce doamna Booth... Alison n-a plecat cu el? Sam se uită 
la Lawrence, apoi spre plajă, unde Alison se ridicase în picioare, 
pregătindu-se să intre în apă. Tucker se sculă de pe scaun şi se 
duse la zid. 

— Cred că Alison trebuie să-şi sărbătorească ziua. Telefonul 
sună în camera lui McAuliff. Uşa era închisă, dar ţârâitul strident 
se auzi dincolo de pereţii tapetaţi cu gresie. Tucker şi Lawrence 

se priviră, ghicindu-şi gândurile. Deşi McAuliff nu discutase 
despre plecarea motivată de la Bengal Court, nici n-o tăinuise. 
De fapt, ceruse de la recepţie o hartă rutieră, explicând doar că 
voia să facă o plimbare. Prin urmare, recepţionerul ştia că nu era 
în camera lui. 

Tucker se îndreptă în grabă spre uşă, o deschise şi se duse la 
telefon. 

— Domnul McAuliff? 

Vocea jamaicană, blândă şi limpede, era a operatoarei de la 
centrală. 

— Nu, domnul McAuliff e plecat. Pot să-i transmit vreun mesaj? 

— Vă rog, domnule, am un apel de la Kingston. De la un domn 
Latham. Vreţi să rămâneţi la aparat, vă rog? 

— Sigur. Spune-i domnului Latham că la telefon e Sam Tucker. 
Poate că vrea să vorbească cu mine. 

Sam puse receptorul sub bărbie şi scăpără un chibrit, cu care 
îşi aprinse un trabuc subţire. De-abia trăsese primul fum, când 
auzi declicul dublu al legăturii. Auzi vocea lui Latham. Birocratul 
corect de la minister, care era şi un adept al cauzei lui Barak. In 
timp ce Latham vorbea, Tucker hotărî să nu-i spună nimic despre 
moartea lui Barak. 

— Domnul Tucker? 

— Da, domnule Latham. Alex a plecat cu maşina la Ocho Rios. 

— Foarte bine. Sunt sigur că poţi primi şi dumneata mesajul. 
Am reuşit să rezolvăm cererea lui McAuliff. O să aibă călăuzele 
pentru regiunea din interior cu câteva zile mai devreme. Se află 
la Duanvale şi vor merge pe Şoseaua Unsprezece, către 
Queenhythe, ceva mai târziu, în cursul după-amiezei. 

— Queenhythe e prin apropiere, nu-i aşa? 

— Cinci sau şase kilometri de la motelul în care staţi, nu mai 
mult. Or să telefoneze după ce ajung. 

— Cum îi cheamă? 

— Sunt fraţi. Marcus şi Justice Hedrik. Sunt maruni, desigur. 
Două dintre cele mai bune călăuze din Jamaica; cunosc extrem 
de bine regiunea Cock Pit şi sunt oameni de încredere. 

— Mă bucur să aud asta. Alexander va fi încântat. 

Latham făcu o pauză, dar era limpede că nu terminase. 

— Domnule Tucker... 

— Da, domnule Latham. 

— Se pare că McAuliff a modificat programul prospecţiunii. Nu 

prea înţelegem motivul... 

— Nu e nimic de înţeles, domnule Latham. Alex a hotărât să 
înceapă treaba dintr-un punct geografic situat la mijloc. În felul 
acesta se fac mai puţine erori; e ca şi cum ai trasa o bisectoare 
într-un triunghi, pornind de la coordonate semicirculare. Eu sunt 
de acord cu el. Tucker trase din ţigara de foi. Tăcerea lui exprima 
stupoare. În plus, continuă Sam, toată lumea are mai multe de 
făcut. 

— Înţeleg... Aşadar, motivele sunt de ordin profesional? 

— Da, domnule Latham. Tucker înţelese că Latham nu vorbea 
liber la telefon. Sau simţea că nu poate. 

— Evident, avem în vedere interesele ministerului. De fapt, 
Alex v-ar putea ajuta să economisiţi sume considerabile de bani. 
Veţi primi mult mai multe date şi mult mai repede. 

Latham făcu o nouă pauză, de parcă ar fi vrut să sublinieze 
importanţa spuselor sale. 

— Fireşte, suntem întotdeauna interesaţi de conservarea 
fondurilor... şi presupun că aţi fost cu toţii de acord să pătrundeţi 
atât de curând. În regiunea Cock Pit, vreau să zic. 

Sam înţelese că afirmaţia lui Latham putea fi tradusă prin 
întrebarea: Barak Moore a fost de acora? 

— Toți am fost de acord, domnule Latham. Suntem cu toţii 
profesionişti. _ 

— Da... ei bine, asta-i grozav. Incă o chestiune, domnule 
Tucker. 

— Da, domnule Latham. 

— Noi vrem ca domnul McAuliff să folosească toate resursele 
care i-au fost puse la dispoziţie. Nu trebuie să facă economie la 
bani. Reuşita prospecţiunii e mult mai importantă. 

Tucker traduse din nou cu uşurinţă mesajul cifrat al lui 
Latham: Alex trebuie să păstreze legătura cu oamenii Serviciului 
Britanic de Informaţii. Dacă i-ar evita, ar da naştere la bănuieli. 

— O să-i comunic, domnule Latham, dar sunt sigur că ştie şi el 
lucrul ăsta. În ultimele două săptămâni am făcut doar muncă de 
rutină, foarte monotonă - doar măsurători geodezice pe linia 
țărmului. N-a prea fost nevoie de echipament. Sau de resurse. 

— E bine, atâta vreme cât ne împărtăşeşte punctul de vedere, 
zise Latham repede, dornic să încheie conversaţia. La revedere, 
domnule Tucker. 

— La revedere, domnule Latham. 


242 


Sam tinu degetul pe furca telefonului câteva clipe, apoi îl 
ridică şi aşteptă legătura cu centrala. Când îi răspunse 
operatoarea, Tucker ceru legătura cu recepţia. 

— Bengal Court, bună ziua. 

— Sunt Tucker, aripa de vest, camera şase, din echipa de 
prospecţiune a Societăţii Regale. 

— Da, domnule Tucker. 

— Domnul McAuliff mi-a cerut să fac nişte pregătiri pentru 
diseară. El n-a avut timp azi-dimineaţă; în plus, nici n-ar fi putut; 
doamna Booth era cu el. 

Sam făcu o pauză, lăsându-l pe recepţioner să-i înregistreze 
mesajul. Acesta răspunse mecanic: 

— Da, domnule Tucker. Ce putem face pentru 
dumneavoastră? 

— E ziua de naştere a doamnei Booth. Crezi că se poate 
prepara un mic tort la bucătărie? Nu ceva foarte sofisticat, 
înţelegi? 

— Desigur! Am fi încântați, domnule. Funcţionarul era 
exuberant. Cu multă plăcere, domnule Tucker. 

— Eşti foarte amabil. Trece-l în contul domnului McAuliff... 

— Nu vă costă nimic, îl întrerupse funcţionarul, cu slugărnicie 
mieroasă. 

— Foarte amabil. O să cinăm pe la opt şi jumătate, cred. La 
masa noastră obişnuită. 

— O să ne ocupăm de tot. 

— Adică, rămâne pentru opt şi jumătate dacă McAuliff se 
întoarce la timp... 

Tucker făcu o mică pauză, aşteptând reacţia funcţionarului. 

— E vreo problemă, domnule Tucker? 

— Păi, bietul om s-a dus la sud de Ocho Rios, pe lângă Fern 
Gully, mi se pare, să caute o sculptură în stalactită. Mi-a spus că 
există pe-acolo nişte localnici care fac aşa ceva. 

— E adevărat, domnule Tucker. Sunt câţiva sculptori în 
stalactite la Gully. Totuşi, există nişte restricţii oficiale... 

— O, Doamne, îl întrerupse Sam, nu vrea decât să găsească 
un cadou pentru doamna Booth, asta-i tot. 

Recepţionerul râse încet, slugarnic. 

— Vă rog să nu mă înţelegeţi greşit, domnule Tucker. 
Amestecul autorităţilor este adesea neîntemeiat. Voiam doar să- 
mi exprim speranţa că eforturile domnului McAuliff vor fi 

încununate de succes. Când mi-a cerut harta rutieră, trebuia să- 
mi spună unde se duce. L-aş fi putut ajuta. 

— Păi... făcu Sam conspirativ, poate că se simţea stingherit. 
Nu trebuia să vorbesc despre asta; s-ar înfuria dacă ar afla. 

— Desigur. 

— Mulţumesc pentru tortul de diseară. Eşti foarte amabil, fiule. 

— Cu multă plăcere, domnule. 

Ultimele replici fură schimbate rapid, recepţionerul pălind 
grăbit. Sam puse receptorul în furcă şi se întoarse pe terasă. 
Lawrence îşi schimbă poziţia din care observa plaja şi se aşeză 
pe dalele de piatră, cu spatele la zid, ascuns vederii celor de la 
malul mării. 

— Doamna Booth şi glumeţul au ieşit din apă, zise 
revoluţionarul negru. S-au aşezat în şezlonguri. 

— A sunat Latham. Călăuzele vor fi aici în după-amiaza asta... 
şi am vorbit cu recepţionerul. Să vedem dacă informaţia va fi 
transmisă la timp. 

Tucker se aşeză încet pe scaun şi luă binoclul de pe masă. 
Ridică ziarul şi-l ţinu lângă binoclu, prin care privi bazinul de înot 
din faţa plajei centrale de la Bengal Court. 

După zece secunde, văzu silueta unui bărbat îmbrăcat în 
sacou şi cu cravată ce ieşi pe uşa din spate a clădirii, trecu pe 
lângă un grup de şezlonguri din lemn şi-i salută pe clienţi, 
oprindu-se să vorbească cu câţiva dintre ei. Ajunse la treptele de 
piatră ce duceau spre nisipul de la țărm şi rămase acolo câteva 
clipe, cercetând plaja... Apoi cobori spre nisipul alb şi fierbinte. O 
luă în diagonală spre dreapta, către bărcile pescăreşti. 

Sam îl urmări pe funcţionarul care se apropia de polițistul 
pungaş cu şapcă de base-ball jerpelită şi de vânzătorul de 
cocoruru. Cel din urmă îl văzu venind, apucă mânerele roabei şi 
o împinse către nisipul aspru de lângă apă, îndepărtându-se. 
Polițistul rămase pe loc şi-l salută pe recepţioner. 

Imaginea mărită de binoclu confirmă presupunerile lui Sam 
Tucker. Trăsăturile poliţistului se crispară de iritare. Omul părea 
să deplângă cheltuiala de timp şi energie într-o zi atât de 
călduroasă. 

Funcţionarul se întoarse şi porni înapoi pe nisip către clădirea 
motelului. Polițistul o luă spre vest, pe lângă marginea apei. 
luţise pasul şi renunţase la postura de măturător indigen, adus 
de spate ce curăţă plaja. 

Nu prea mai arăta a om ce lucrează sub acoperire, îşi spuse 
Sam Tucker, urmărind înaintarea  poliţistului către zona 
împădurită a proprietăţii motelului. In drum spre pantofii lui şi 
spre ieşirea la şosea, nu aruncă nici o privire înapoi către turiştii 
de pe plajă. 


McAuliff privea peste umărul stâng al lui Charles Whitehall, în 
timp ce savantul negru trecea flacăra lămpii cu acetilenă peste 
marginea lipită a cutiei de arhivă. Punctul fierbinte al flăcării se 
deplasa la trei milimetri sub linia sudată a capacului cutiei. 

Capătul de deasupra se desprinsese. Charles stinse imediat 
flacăra şi vâri marginea cutiei sub robinetul de la chiuvetă. Firul 
de apă sfârâi şi se transformă în vapori în contact cu oţelul 
fierbinte. Whitehall îşi dădu jos ochelarii de protecţie, luă un 
ciocănel şi lovi uşor marginea fumegândă. 

Capacul se desfăcu şi căzu sfârâind în chiuveta metalică. În 
cutie se afla un pachet învelit în muşama. Cu mâinile 
tremurându-i uşor, Whitehall îl scoase. Se ridică de pe scaun, 
puse pachetul pe masă şi dezlegă firele de nailon. Despachetă 
muşamaua şi o netezi, desprinse căptuşeala interioară şi scoase 
două pagini bătute la maşină. Se întinse după veioză şi-l privi pe 
McAuliff. 

Alex era fascinat de ceea ce vedea. Ochii lui Whitehall 
străluceau cu o intensitate ciudată. Omul părea cuprins de febră. 
O febră mesianică. Un fel de victorie cu rădăcini în absolut. 

Victoria unui fanatic, îşi spuse McAuliff. 

Fără să scoată o vorbă, Whitehall începu să citească. După ce 
termină prima pagină, i-o împinse pe masă lui Alex. 

Cuvântul „Halidon” era în realitate format din trei vorbe - sau 
sunete - provenind din dialectul african ashanti, atât de alterate 
fonetic, încât fuseseră greu de reconstituit. (In acest loc, Piersall 
înserase nişte hieroglife care nu aveau nici un înţeles pentru 
Alex.) Cuvântul de bază, altă hieroglifa, era redat de sunetul 
lidou, transcris prin imaginea unei bucăţi de lemn scobite, ce 
putea fi ţinută în mână. Lidou-ul reprezenta un instrument sonor 
primitiv, un mijloc de comunicare la distanţă, în junglă şi pe 
dealuri.  lnălţimea sunetului era controlată de respirația 
suflătorului şi de aşezarea degetelor pe fantele scobite pe 
suprafaţa de lemn principiul de bază al instrumentelor de suflat. 

Paralela istorică îi devenise limpede lui Walter Piersall. În 


245 


vreme ce triburile de maruni, sedentare, foloseau un abeng - un 
fel de goarnă făcută din coarne de vită - pentru a-şi avertiza 
războinicii sau pentru a anunţa apropierea duşmanului alb, 
adepţii lui Acquaba, fiind nomazi, nu se puteau bizui pe produse 
obţinute de la animale domestice. Aşa că recurseră la obiceiul 
african de a utiliza cel mai la îndemână material: lemnul. 

După ce stabilise că simbolul originar era o goarnă primitivă, 
Piersall mai avea de precizat modificarea sunetelor care îl 
transcriau fonetic. Reluase studiul dialectelor ashanti-kromanti, 
pentru a descoperi cuvinte originare compatibile. Găsi mai întâi 
silaba finală, sau sunetul. Se afla în hieroglifa ce reprezenta 
curentul unui râu sau submarin, ce punea în pericol viaţa unui 
om sau animal aflat în apă. Echivalentul sonor era un geamăt 
sau strigăt pe un ton grav. Se pronunţa nua. 

Piesele acelui puzzle primitiv păreau îmbinate. 

Sunetul iniţial se pronunţata haii, cuvântul kromati ce însemna 
sfatul zeităților tribului. 

Haii-lidou-nua. 

Sunetul grav al unei goarne primitive, semnificând o 
primejdie, o invocare a sfatului suprem al zeilor. 

Codul lui Acquaba. Cheia ascunsă care permitea unui străin să 
pătrundă în secta primitivă. 

Primitivă, dar, de fapt, deloc primitivă. 

Halidon. Hollydawn. (Răsăritul Sfânt) Un instrument de suflat 
al cărui geamăt era dus de vânt până la zei. 

In plus, reprezenta ultimul dar pe care Piersall îl făcuse insulei 
sale de refugiu. Mijlocul prin care se putea atinge, înregistra şi 
elibera o puternică forţă pentru binele Jamaicăi. Prin care putea 
„fi convinsă” să-şi asume responsabilitatea. 

Rămânea doar de stabilit care dintre comunităţile izolate din 
munţii regiunii Cock Pit era Halidonul. Care dintre ele răspundea 
la codul lui Acquaba? 

Până la urmă, scepticismul fundamental al savantului se 
manifesta şi în documentul lui Piersall. El nu punea la îndoială 
existenţa Halidonului; avea nedumeriri doar în privinţa zvonurilor 
legate de bogăţia sa şi de transmiterea acesteia. Era vorba mai 
curând despre mituri decât despre fapte reale? Fusese oare 
exagerată această legendă mult dincolo de resursele diminuate 
ale tribului? 

Răspunsul se afla în regiunea Cock Pit. 

McAuliff termină de citit şi a doua pagină, apoi ridică ochii spre 
Charles Whitehall. Fascistul negru plecase de lângă bancul de 
lucru şi se oprise lângă singura fereastră ce dădea spre câmpiile 
din Drax Hali. Fără să se întoarcă, vorbi calm, de parcă ar fi intuit 
că Alex îl privea şi-i aştepta cuvintele: 

— Acum ştim care e pasul următor. Dar trebuie să acţionăm 
cu prudenţă. Dacă facem o singură mişcare greşită, strigătul 
Halidonului va pieri dus de vânt. 

Avionul particular Caravel începu să coboare, apropiindu-se 
dinspre vest de micul aerodrom Boscobel, din Oracabessa. 
Motoarele fură ambalate în rafale scurte, pentru a face faţă 
vântului puternic şi ploii torențiale iscate brusc, care obligară 
aeronava să aterizeze direct pe pistă. Rulă la sol până la capătul 
ei, se întoarse cu dificultate şi opri în faţa micului terminal pentru 
pasageri. 

Doi hamali jamaicani înarmaţi cu umbrele, trecură în goană 
prin spaţiile joase. Cu forţe unite, împinseră scara sub uşa 
avionului; cel din stânga bătu repede în fuzelaj. 

Uşa fu deschisă de un alb solid care ieşi imediat afară, 
refuzând umbrelele oferite. Sări din capul scării direct pe pământ 
şi privi în jur prin ploaia deasă. 

Işi ţinea mâna dreaptă în buzunarul hainei. Se întoarse către 
uşa avionului şi dădu din cap. Al doilea alb solid cobori şi alergă 
prin ploaie spre terminalul din beton. Şi el îşi ţinea mâna dreaptă 
în buzunar. Pătrunse în clădire, se uită în toate părţile, apoi se 
îndreptă spre parcare. 

După şaizeci de secunde, poarta magaziei de bagaje fu 
deschisă de către al doilea bărbat, iar o limuzină Mercedes 660 
ieşi de acolo şi porni spre Caravel, derapând de mai multe ori pe 
pământul ud. 

Cei doi jamaicani rămaseră lângă scară, aşteptând cu 
umbrelele în mână. 

Limuzina opri lângă avion şi trupul sfrijit şi îmbătrânit ai lui 
Julian Warfield fu ajutat să coboare scările, cu capul şi corpul 
protejate de cei doi negri. Al doilea bărbat alb ţinea deschisă 
portiera  Mercedesului; colegul lui se afla în faţa maşinii, 
cercetând împrejurimile şi pe cei câţiva pasageri ce ieşiseră din 
terminal. 

După ce Warfield fu instalat pe bancheta din spate, şoferul 
jamaican se dădu jos şi cedă locul la volan celui de-al doilea alb. 
Acesta claxonă o dată; colegul lui se întoarse şi alergă spre 
portiera din faţă, o deschise şi se sui în maşină. 

Cu motorul ambalat, maşina trecu în marşarier dincolo de 
coada avionului, apoi ţâşni înainte şi ieşi în viteză pe poartă. 

Alături de Julian Warfield, pe bancheta din spate, se aflau 
Jensen şi soţia lui, Ruth. 

— O să mergem la Peale Court, nu-i departe de aici, zise 
uscăţivul bancher, cu ochii vioi, autoritari. Cât timp aveţi la 
dispoziţie? In limite rezonabile. 

— Am închiriat o maşină pentru o excursie la Dunn's Falls, 
răspunse Peter. Am lăsat-o în parcare şi ne-am suit în Mercedes. 
Avem cel puţin câteva ore. 

— Aţi spus limpede că mergeţi la Falls? 

— Da, l-am invitat şi pe McAuliff. 

Warfield zâmbi. 

— Bine lucrat, Peter. 

Maşina merse câţiva kilometri pe şoseaua din Oracabessa, 
apoi coti pe o alee pietruită, flancată de doi stâlpi din piatră albă 
pe care se putea vedea plăcuţe identice cu inscripţia PEALE 
COURT. Erau lustruite impecabil, cu litere negre pe fond auriu. 

La capătul aleii se zărea o parcare lungă, aflată în faţa unei 
case şi mai lungi, din stuc alb, cu un etaj, uşi din lemn preţios şi 
numeroase ferestre. Era amplasată în vârful unei pante abrupte, 
deasupra plajei. 

Warfield şi soţii Jensen fură întâmpinați de o negresă bătrână 
şi blândă, într-o uniformă albă, iar Julian îşi conduse oaspeţii spre 
o verandă cu vedere către golful Golden Head. 

Se instalară tustrei în fotolii, iar Warfield îi ceru politicos 
servitoarei jamaicane să le aducă răcoritoare. Eventual şi un 
punci slab cu rom. 

Ploaia se potolise; fâşii de lumină galbenă şi oranj se zăreau 
dincolo de norii cenușii. 

— Intotdeauna mi-a plăcut Peale Court, spuse Warfield. E un 
loc atât de paşnic. 

— lar priveliştea îţi taie răsuflarea, adăugă Ruth. E 
proprietatea dumitale, Julian? 

— Nu, draga mea. Dar nu cred că mi-ar fi greu s-o obţin. Poţi 
să arunci o privire, dacă vrei. Poate că v-ar interesa, pe tine şi pe 
Peter. 

Ruth zâmbi şi, ca la un semn, se ridică din fotoliu. 

— Euo să mă duc. 

Se întoarse în spaţioasa cameră de zi, cu podeaua din 
marmură cafenie. Peter o urmări cu privirea, apoi se uită la 
Julian. 

— Situaţia e chiar atât de gravă? 

— Nu vreau s-o indispun, replică Warfield. 

— Ceea ce, desigur, e un răspuns la întrebarea mea. 

— Posibil. Nu neapărat. Intâmplător am aflat nişte veşti 
tulburătoare. In legătură cu MI 5 şi cu fratele său de-aici, MI 6. 

Peter părea foarte surprins. 

— Credeam că zona asta e acoperită. Complet. Era inertă. 

— Pe insulă, poate. Suficient pentru scopurile noastre. Nu însă 
şi la Londra. Asta-i limpede. Warfield făcu o pauză şi respiră 
adânc, încreţindu-şi buzele subţiri şi zbârcite. Fireşte, o să luăm 
imediat măsuri de intervenţie, dar s-ar putea să se fi ajuns prea 
departe. La urma urmei, putem controla chiar şi Serviciul... dacă 
trebuie... prin Ministerul de Externe. Ceea ce mă îngrijorează 
acum e activitatea prezentă. 

Peter Jensen privi peste balustrada verandei. Soarele după 
amiezei îşi făcea loc printre nori. Ploaia încetase. 

— Atunci avem doi adversari. Acest Halidon - ce naiba o mai fi 
şi ăsta - şi Serviciul Britanic de Informaţii. 

— Exact. Totuşi, esenţial e să tratăm cele două probleme 
separat. Inţelegi? 

Jensen îşi întoarse privirea spre bătrân. 

— Desigur. Numai dacă nu şi-au unit deja forţele. 

— N-au făcut-o. 

— Eşti sigur de asta, Julian? 

— Da. Nu uita că am aflat pentru prima dată de acest Halidon 
de la oamenii din MI 5 - specialişti. Statele de plată ale lui 
Dunstone cuprind multe nume. Dacă s-ar fi făcut vreo legătură, 
am fi ştiut. 

Jensen privi din nou apele golfului, cu o expresie gânditoare, 
nedumerită. 

— De ce? De ce? | s-au oferit două milioane de dolari... Nu 
există nimic, absolut nimic în dosarul lui care să îndreptăţească 
vreo bănuială. McAuliff devine foarte suspicios când e vorba de 
amestecul oricărui guvern... de fapt, de-a dreptul înverşunat. 
Asta a şi fost unul dintre motivele pentru care l-am propus. 

— Da, zise Warfield pe un ton neutru. McAuliff a fost ideea ta, 
Peter... Nu mă înţelege greşit; nu te fac răspunzător şi eu am fost 
de acord cu alegerea ta... Povesteşte-mi ce s-a întâmplat azi- 
noapte. Azi-dimineaţă. 

Jensen îi relată ce ştia, încheind cu descrierea bărcii de pescuit 

ce virase în larg şi cu scoaterea echipamentului medical din 
camera de motel. 

— Dacă MI 6 a coordonat operaţiunea, a optat pentru o 
variantă rudimentară, Julian. Serviciul ăsta dispune de suficiente 
facilităţi pentru a mai fi nevoit să recurgă la moteluri şi bărci de 
pescuit. Dacă am şti ce s-a întâmplat... 

— Ştim. Cel puţin aşa cred, răspunse Warfield. Aseară, târziu, 
a fost spartă casa unui om alb decedat, un antropolog pe nume 
Piersall. Se află la vreo cincisprezece-douăzeci de kilometri de 
coastă. A fost o ambuscadă. Ştim că au murit doi bărbaţi; alţii ar 
putea să fie răniţi. Au considerat oficial că a fost vorba de un 
furt, ceea ce, desigur, nu e adevărat. Nu în sensul propriu al 
cuvântului. 

— Cunosc numele Piersall... 

— E normal. A fost universitarul radical care a depus cererea 
aia nebunească în Departamentul Teritoriilor. 

— Sigur! Urma să cumpere jumătate din regiunea Cock Pit! 
Asta se întâmplă cu mai multe luni în urmă. Era nebun. 

Jensen îşi aprinse pipa, pe care o ţinea strâns în mână. 

— Aşadar, există al treilea intrus, zise el încet. 

— Sau unul din primii doi, Peter. 

— Cum? Ce vrei să spui? 

— Ai exclus MI 6. Ar putea fi Halidonul. 

Jensen îl privi ţintă pe Warfield. 

— Dacă-i aşa, înseamnă că McAuliff lucrează cu ambele 
tabere. lar Serviciul de Informaţii n-a putut stabili contactul, fără 
acordul lui McAuliff. 

— Un tânăr foarte complicat. 

Bătrânul bancher puse cu grijă paharul pe o măsuţă din 
ceramică de lângă fotoliul său. Se întoarse să privească pe uşile 
verandei; puteau auzi vocea lui Ruth Jensen, sporovăind cu 
menajera jamaicană în casă. Warfield se uită din nou la Peter, îşi 
îndreptă degetul subţire, osos, spre o servietă din piele cafenie 
aşezată pe o masă de nuiele de pe verandă. 

— Aia e pentru tine, Peter. Te rog s-o iei. 

Jensen se ridică din fotoliu, se duse spre masă şi se opri lângă 
servietă. Era mai mică decât genul diplomat. Şi mai groasă. 
Ambele încuietori aveau cifru. 

— Care sunt codurile? 

— Broasca din stânga are trei zerouri. Cea din dreapta trei de 


251 


cinci. Poţi schimba combinaţiile cum vrei. 

Peter se aplecă şi începu să rotească micile cercuri verticale. 
Warfield continuă: 

— Mâine o să începeţi treaba în interiorul insulei. Află tot ce 
poţi. Verifică cine vine să-l vadă, fiindcă va avea cu siguranţă 
vizitatori. Şi în clipa când ştii precis despre cine e vorba, trimite-o 
pe Ruth cu informaţia, sub un pretext medical oarecare... Apoi, 
Peter, trebuie să-l ucizi. McAuliff e cheia de boltă. Moartea lui va 
alarma ambele tabere, iar noi vom afla ceea ce vrem să ştim. 

Jensen dădu la o parte clapeta servietei. lnăuntru, pe un 
suport de postav verde, era un pistol Luger nou-nouţ. Oţelul lui 
strălucea, cu excepţia unei porţiuni mate de sub trăgaci, unde 
fusese şters numărul de înregistrare. Sub armă se afla un cilindru 
de doisprezece centimetri lungime, cu un capăt filetat. 

Un amortizor. 

— Nu mi-ai cerut niciodată asta, Julian. Niciodată. N-ar trebui 
s-o faci. 

Jensen se întorsese şi-l privea fix pe Warfield. 

— Eu nu cer, Peter. Eu comand. Dunstone Limited ţi-a dat 
totul. lar acum are nevoie de tine să duci la bun sfârşit o treabă 
specială. N-ai încotro. 

PARIEA A PAIRA 


Cock Pit 


23 


Începură lucrările de la mijlocul perimetrului vestic, situat la 
patru kilometri sud de Weston Favel, în marginea regiunii Cock 
Pit. Işi instalară tabăra pe ţărmul unui afluent îngust al râului 
Martha Brae. Cu excepţia călăuzelor, Marcus şi Justice Hedrik, 
toţi erau impresionați de zidurile de verdeață aparent 
impenetrabile ale junglei care-i înconjura. 

În pădurile invadate de o vegetaţie luxuriantă se puteau 
vedea masivi arbori negri şi verzi ce se întâlnesc de obicei în 
climatul nordic. Palmieri stufoşi creşteau alături de arbori de 
bumbac, avântându-se către cer, cu vârfurile ascunse de 
frunzişul des. Palmieri de munte şi stufăriş, orhidee şi licheni, 
ciuperci şi eucalipţi îşi disputau dreptul la existenţă în jungla 
primitivă. 

Pământul era acoperit de straturi de ferigă şi pteridofite, moi, 
umede şi înşelătoare. Băltoace mocirloase se ascundeau sub 
ramurile groase şi încâlcite ale arbuştilor. O sumedenie de 
movile apăreau brusc în cale - vestigii ale mişcărilor scoarţei 
terestre din oligocen, niciodată reaşezate în pământul originar. 

Ţipetele stridente ale liliecilor, papagalilor şi cintezelor 
răsunau printre şoaptele pădurii; se puteau auzi şobolani de 
junglă şi manguste, prinşi în jocurile lor nevăzute pe viaţă şi pe 
moarte. Din când în când, pădurea era străbătută de ţipătul câte 
unui porc sălbatic, alergând alarmat. 

lar în depărtare, din luminişul de pe malul râului, se vedeau 
munţii, precedaţi de pajişti întinse pe care iarba creştea în voie. 
Un cenuşiu ciudat, cu fâşii în nuanţe de verde închis, albastru şi 

galben - ploaie şi soare fierbinte, într-o neîncetată alternanță. 

Şi toate acestea la doar cincisprezece minute de zbor de 
vulgaritatea străzilor din Montega. 

De necrezut. 


McAuliff luase legătura cu oamenii Serviciului Britanic de 
Informaţii de pe coasta nordică a insulei. Erau cinci, iar el se 
întâlnise cu fiecare în parte. 

Cu toţii îi dăduseră un motiv în plus pentru a-l situa pe R.C. 
Hammond în categoria demnă de dispreţ a manipulatorilor. 
Oamenii de legătură îi ofereau o slabă consolare. Işi exprimaseră 
formal susţinerea faţă de rapoartele sale, îi acceptaseră 
explicaţiile privind munca de rutină care îi răpea tot timpul şi îl 
asiguraseră - mai mult verbal decât prin fapte - că erau oricând 
gata să-l ajute. 

Un bărbat - legătura Serviciului MI 6 de la Port Maria venise cu 
maşina la Bengal Court, să se întâlnească cu Alex. Era un 
negustor negru corpolent, care se prezentase doar sub numele 
de Garney. Insistase să se întâlnească spre seară în micul bar al 
motelului, unde era cunoscut drept distribuitor de băuturi 
alcoolice. 

Lui McAuliff nu-i trebui mult până să înţeleagă că Garney, 
venit aparent pentru a-i oferi protecţie, în realitate îl interoga în 
vederea întocmirii unui raport ce avea să fie trimis la Londra. 
Garney avea mirosul şi aspectul unui informator experimentat. 
Mirosul era autentic: omul duhnea îngrozitor şi asta nu numai din 
cauza consumului excesiv de rom. Aspectul de informator îi era 
conferit de privirea bănuitoare a ochilor, uşor injectaţi. Garney 
făcea parte din categoria amatorilor de ocazii favorabile de pe 
urma cărora ştiau să tragă foloase. Intrebările lui erau la obiect, 
iar răspunsurile lui McAuliff păreau să nu-l satisfacă. Şi tot acest 
interogatoriu conducea la o întrebare, singura care conta: 
descoperise ceva în legătură cu Halidonul? 

Nimic? 

Observatori necunoscuţi, străini zăriţi în depărtare... Un 
semnal, un semn - oricât de vag sau de subtil? 

Nimic? 

„Absolut nimic” era un răspuns greu de acceptat pentru 
Garney. 

Dar bărbaţii din Chevroletul verde care îl urmăriseră în 


254 


Kingston? Talion făcuse legătura dintre ei şi antropologul Walter 
Piersall. Acesta din urmă fusese un agitator alb... era un lucru 
bine ştiut. Piersall îi telefonase lui McAuliff... centrala de la 
Courtleigh coopera cu MI 6. Ce voia Piersall? 

Alex pretinse că nu ştia - n-avea de unde, de vreme ce Piersall 
nu se întâlnise niciodată cu el. Un agitator, fie el alb sau negru, 
era purtătorul imprevizibil al unor veşti imprevizibile. Şi, conform 
aşteptărilor, acest agitator avusese un accident. Se putea 
presupune - din puţinul pe care McAuliff îl aflase de la Talion şi 
de la alţii - că Piersall se apropiase foarte mult de Dunstone 
Limited; dar bineînţeles nu dădu nici un nume. Dacă aşa stăteau 
lucrurile, era logic ca el, McAuliff, să fie persoana la care voia să 
ajungă. Dar asta era o presupunere; nu exista nici o cale de-a o 
confirma. 

Ce se întâmplase cu Sam Tucker, omul care se alăturase mai 
târziu echipei? Unde fusese? 

Băuse şi se distrase cu târfe în Montego Bay. Lui Alex îi părea 
rău că făcuse atâta caz de absenţa lui Sam. Sam Tucker era un 
hoinar incorigibil, cu toate că, în branşa lui îşi câştigase reputaţia 
de cel mai bun analist al solului. 

Transpiratul Garvey era surprins de caracterul confuz al 
situaţiei. McAuliff avea, totuşi, prea multă treabă ca să rămână 
atât de izolat. 

Pe un ton răspicat, Alex îi reaminti omului de legătură că 
activitatea de prospectare îl acapara în asemenea măsură - 
logistică, angajări, nemaivorbind despre hârţogăria oficială - 
încât n-avea cum să nu fie izolat. Cu ce dracu' îşi închipuia 
Garvey că se ocupa el? i 

Discuţia se prelungise până la ora 1,30 noaptea. Inainte de a 
pleca, omul de legătură al lui MI 6 vârâse mâna în servieta uzată 
şi scosese un obiect metalic de dimensiunile unei truse de scris 
şi cam de aceeaşi grosime. Era un transmiţător de semnal radio 
miniaturizat, potrivit pe o anume frecvenţă. Pe capacul cutiei se 
aflau trei beculeţe. Primul, îi explică Garvey, emitea o lumină 
albă care indica existenţa unei energii suficiente pentru a 
transmite atunci când aparatul era deschis - asemănătoare cu 
filamentul unei lămpi stroboscopice. Al doilea avea o lumină 
roşie, care îl informa pe operator în privinţa transmiterii 
mesajului său. Al treilea, o lumină verde, confirma recepţia 
semnalului de către un dispozitiv asemănător, aflat pe o distanţă 

de patruzeci de kilometri. Se foloseau două coduri simple, unul 
pentru condiţii normale, altul pentru urgenţă. Codul întâi trebuia 
transmis de două ori pe zi, o dată la douăsprezece ore. Codul al 
doilea atunci când era nevoie de ajutor. 

Din spusele lui Garvey reieşea că dispozitivul de recepţie 
putea să localizeze semnalul pe o suprafaţă de o mie de metri, 
cu ajutorul unui radar ataşat care dădea coordonatele din teren. 
Nimic nu fusese lăsat la voia întâmplării. Părea ceva de necrezut. 

Ipoteza incredibilă era că oamenii serviciului de informaţii nu 
s-ar fi aflat niciodată la o distanţă mai mare de patruzeci de 
kilometri; în ceea ce priveşte faimoasa protecţie „garantată” de 
Hammond, aceasta se bizuia pe presupunerea şi mai ridicolă că 
distanţele din junglă puteau fi traversate, localizarea exactă fiind 
stabilită într-un interval de timp care ar fi înlăturat pericolul. 

R C. Hammond era un învingător, îşi zise McAuliff. 

— Asta-i tot? îl întrebă el pe asudatul Garvey. Afurisita asta de 
cutie metalică e protecţia noastră? 

— S-au mai luat şi alte măsuri, răspunse enigmatic Garvey. Ţi- 
am spus, nimic n-a fost lăsat la voia întâmplării... 

— Ce dracu' înseamnă asta? 

— Inseamnă că sunteţi protejaţi. Nu sunt autorizat să-ţi spun 
mai mult. De fapt, domnu', nici nu ştiu mai mult. Eu sunt ca şi 
dumneata, doar un angajat. Spun şi fac ce mi se cere... Cred că 
am fost suficient de explicit. Am de parcurs un drum obositor 
până la Port Maria. 

Individul numit Garvey se ridică de la masă, îşi luă servieta 
ponosită şi se îndreptă cu mers legănat spre uşa încăperii slab 
luminate. Totuşi, înainte de a ieşi, nu putu rezista unui impuls. Se 
opri la bar, unde se afla unul dintre directorii motelului şi 
comandă o listă de băuturi alcoolice. 


Auzind vocile lui Ruth şi Peter Jensen în spatele său, McAuliff 
îşi alungă gândurile. Stătea pe un petic uscat de pământ 
deasupra malului râului; soţii Jensen discutau în timp ce 
traversau luminişul, venind dinspre cortul lor. Asta îl uimi pe 
Alex. Păşeau atât de nepăsători, atât de normal pe frunzele 
căzute în pădurea din Cock Pit de ai fi crezut că ieşiseră la 
plimbare în Regent's Park. 

— In felul său, e un peisaj maiestuos, spuse Peter, scoțând 
dintre dinţi nelipsita-i pipă. 

— E o combinaţie stranie de forme şi culori, nu crezi, Alex? 

Ruth îşi ţinea soţul de braţ, ca la o plimbare pe Strand la 
amiază. 

— Primele sunt masive şi complexe, celelalte foarte senzuale. 

— Sună contradictoriu, dragă. 

Peter chicoti, văzând mina exasperată a soţiei sale. 

— Gândeşti în termeni pornografici, Alex. Nu-i da atenţie. 
Totuşi, are dreptate. E un loc maiestuos. Şi foarte dens. Unde e 
Alison? 

— Cu Ferguson şi Sam. lau probe de apă. 

— Cred că glumeţul o să-şi termine tot filmul, mormăi Peter, în 
timp ce-şi ajuta nevasta să se aşeze lângă McAuliff. Noul aparat 
fotografic pe care l-a adus de ta Montego Bay l-a acaparat cu 
totul. 

— Probabil că e îngrozitor de scump. 

Ruth netezi pânza aspră a salopetei de lucru ca o femeie 
obişnuită să poarte numai rochii. Sau ca o femeie nervoasă. 

— E chiar o extravaganţă din partea unui băiat care susţine că 
ar fi lefter. 

— Nu l-a cumpărat; l-a împrumutat, zise Alex. De la un prieten 
pe care l-a cunoscut anul trecut la Port Antonio. 

— Ai dreptate, am uitat. 

In timp ce vorbea, Peter îşi aprinse din nou pipa. 

— Aţi fost cu toţii aici anul trecut, nu-i aşa? 

— Nu toţi, Peter. Doar Sam şi cu mine; am lucrat pentru 
Kaiser. Şi Ferguson. El a fost angajat de Fundaţia Craft. Nimeni 
altcineva. 

— Mă rog, Charles e jamaican, interveni agitată Ruth. Cu 
siguranţă că vine mereu pe-aici. Dumnezeu ştie, dar cred că e 
destul de bogat. 

— Te lansezi în speculaţii fără acoperire, iubito. 

— Ah, slăbeşte-mă, Peter Alex ştie ce vreau să spun. 

McAuliff râse. E 

— Nu cred că-şi face griji în privinţa banilor. Işi poate permite 
să-şi plătească echipamentul necesar prospecţiunii. Am impresia 
că e cel mai scump de la magazinul Harrod's. 

— Poate că se simte stânjenit, spuse Peter zâmbind. Arată de 
parcă ar fi sărit dintr-un ecran de cinema. Vânătorul negru; o 
imagine foarte impresionantă, deşi oarecum fictivă. 

— Acum tu exagerezi, iubitule. Charles este impresionant. 

Ruth se întoarse către Alex. Soţul meu vârstnic e negru de 
invidie. 

— Aparatul ăla fotografic e al naibii de nou... nu pare să fi fost 
împrumutat. 

In vreme ce-şi rostea concluzia, Peter se uita la McAuliff. 

— Depinde de prieten, răspunse Alex, conştient că Peter 
insinua altceva dincolo de cuvinte. Ferguson poate fi un tip 
agreabil. 

— Foarte, adăugă Ruth. Şi oarecum neajutorat. Exceptând 
situaţiile în care lucrează cu echipamentul lui. Atunci e un 
adevărat maestru. 

— Şi asta-i tot ce mă interesează. McAuliff i se adresă în mod 
special lui Peter. Sunteţi însă cu toţii nişte maeştri, indiferent de 
aparate, haine elegante sau pipe cu tutun aromat, râse Alex. 

— 1-0 pentru tine, amice. Peter îşi scoase pipa din gură şi 
dădu din cap. Urât obicei. i 

— Nicidecum, protestă McAuliff. Imi place mirosul, serios. Aş 
fuma şi eu una, dar mă arde pe limbă. Apoi mă înțeapă. 

— Există nişte măsuri preventive, dar ăsta-i un subiect stupid. 
Mi se pare fascinant şantierul acesta din junglă. Le-ai dat 
însărcinări cărăuşilor? 

— Nu foarte precise. Nu par să existe deosebiri între ei. Pe 
cine preferaţi? 

— Eu aş opta pentru unul din cei doi fraţi, zise Ruth. Par să 
cunoască foarte bine zona. In ce mă priveşte, m-aş rătăci în 
câteva clipe!... Sigur, sunt egoistă; munca mea e mai puţin 
importantă. 

— Totuşi, nu vreau să te pierdem. Nu-i aşa, Peter? 

McAuliff se aplecă în faţă. 

— Nu, dacă se poartă frumos. 

— Alege, spuse Alex. Marcus ori Justice? j 

— Ce nume absurde! exclamă Ruth. Il iau pe Justice. Işi privi 
soțul. Dreptatea mai presus de orice. 

— Da, sigur, draga mea. 

— Foarte bine, aprobă McAuliff. Atunci Marcus o să rămână cu 
mine. Am nevoie de unul din ei. lar Alison l-a cerut pe Lawrence, 
dacă nu te deranjează, Peter. 

— Deloc, prietene. Imi pare rău că tovarăşul lui... cum îl 
chema? Floyd? Da. Floyd. Păcat că a sărit din corabie, cum s-ar 
spune. Ai aflat ce-a păţit? 

— Nu, răspunse Alex. A dispărut pur şi simplu. Un tip neserios. 
Şi cam hoţ din câte spune Lawrence. 

— Păcat... Părea inteligent. 

— Ai un ton condescendent, dragul meu. Ruth Jensen luă o 
pietricică şi o aruncă în apa râului în cazul acesta alege-mi un tip 
mai solid, care să mă conducă la tabără pentru masă şi somn. 

— In regulă. Aşa o să fac. O să lucrăm câte patru ore pe zi pe 
teren, urmând să ţinem legătura prin radio. Nu vreau să vă 
îndepărtați la mai mult de un kilometru şi jumătate în primele 
zile. 

— Mai mult? Ruth ridicase vocea cu o octavă, privind către 
McAuliff. Dragă Alex, nici moartă n-o să înaintez mai mult de 
şase metri în labirintul ăsta vegetal! 

— Astea-s prostii, o contrazise soţul ei. Când începi să spargi 
pietre, nu mai ţii seama de timp, distanţă... Apropo, Alex, 
presupun că o să avem mereu vizitatori. Care să constate 
progresele noastre, sau cam aşa ceva. 

— De ce? 

McAuliff nu-şi dădea seama că cei doi soţi trimiteau semnale 
abstracte, poate inconştient. Peter mai puţin decât Ruth. El era 
mai subtil, mai sigur pe sine decât ea. Dar nu pe deplin sigur. 

— O să trimitem rapoarte de pe teren din zece în zece zile. În 
felul ăsta facem şi rotația zilelor libere. O să fie suficient. 

— Mă rog. Nu suntem chiar la capătul lumii, deşi te asigur că 
aşa arată locul ăsta. Mă gândeam că oamenii cu bani ar vrea să 
ştie pentru ce plătesc. 

Peter Jensen tocmai făcuse o greşeală. McAuliff se alarmă 
brusc: 

— Ce oameni cu bani? 

Ruth Jensen luase altă piatră şi se pregătea s-o arunce în apa 
sălcie a râului. Incremeni preţ de o clipă cu braţul în aer înainte 
de-a o azvârli. Toţi trei erau conştienţi de importanţa 
momentului. Peter încercă s-o minimalizeze. 

— A... ceva ştabi de la Societatea Regală sau poate câţiva 
ticăloşi de la minister. Eu îi ştiu pe băieţii de la Societate, iar 
jamaicanii nu au fost prea cordiali. Mă gândeam doar... Ei, în 
fine, poate că sunt deplasat. 

— Poate ştii mai multe decât mine, zise calm Alex. Vizitele pe 
teren ale inspectorilor nu sunt ceva neobişnuit. Mă gândeam 
doar la posibilităţi. Sau la lipsa lor. Nouă ne-a trebuit aproape o zi 

să ajungem aici. Sigur, aveam camionul şi echipamentele... 
Totuşi, mi se pare că locul acesta e greu accesibil. 

— Nu-i chiar aşa. Peter Jensen îşi lovi pipa de bocanci. Am 
verificat hărţile, privind dinspre luminiş. Păşunile de la poalele 
munţilor sunt mai aproape decât credeam noi. Aş zice că la mai 
puţin de trei kilometri. Avioanele mici sau elicopterele pot ateriza 
cu uşurinţă. 

— Asta-i o observaţie bună. Nu m-am gândit la ea. McAuliff se 
aplecă iarăşi în faţă ca să-i atragă atenţia lui Peter, dar acesta 
nu-l mai privea. Adică, dacă am avea nevoie... de echipament 
sau provizii, am putea să le obţinem mult mai repede decât 
prevăzusem eu. Mulţumesc, Peter. 

— A, nu-i mulțumi lui. Ruth vorbea şi chicotea nervos. Nu-l /ua 
în seamă. li aruncă rapid o privire soţului ei; McAuliff ar fi dat 
orice să-i vadă ochii. Peter vrea doar să se convingă pe sine că 
se află la doi paşi de cârciumă. 

— Prostii. O conversaţie stupidă, fetiţo! 

— Cred că s-a plictisit de noi, Ruth, zise Alex cu un zâmbet 
complice. Probabil că vrea să vadă chipuri noi. 

— Câtă vreme nu e vorba şi despre trupuri noi, mai treacă- 
meargă, replică Ruth Jensen, îngroşându-şi caricatural vocea. 

Toţi trei râseră zgomotos. 

Dar McAuliff ştia că hazul lor era forţat. Soții Jensen îşi 
dăduseră seama înspăimântați de eroarea pe care o comiseseră. 

Peter căuta feţe noi... sau o faţă nouă. A cuiva despre care 
credea că era aşteptat de Alex. 

Despre cine o fi vorba? 

Era oare posibil... ca soţii Jensen să nu fie ceea ce păreau? 

Se auzi un fluierat dinspre o cărare ce străbătea tufişurile din 
nord. Charles Whitehall apăru în luminiş în uniforma de safari 
curată şi călcată, contrastând cu hainele uzate ale lui Marcus 
Hedrik, cel mai mare dintre cei doi fraţi angajaţi pe post de 
călăuze în Cock Pit. Marcus mergea la o distanţă respectuoasă în 
spatele lui Whitehall, cu chipul lui negru impenetrabil. 

McAuliff se ridică de jos şi le zise soţilor Jansen. 

— E Charley. Există o comunitate pe deal, la câţiva kilometri în 
vestul râului; s-a dus să vadă dacă poate angaja nişte oameni. 

Ruth şi Peter pricepură imediat aluzia, mai ales că şi ei doreau 
să plece. 

— Păi, noi mai avem de sortat nişte echipament, spuse soţul, 

ridicându-se imediat în picioare. 

— Sigur că da! Dă-mi mâna, iubitule. 

Soții Jensen îi făcură semn de „la revedere” lui Charles 
Whitehall şi se îndreptară în grabă spre cortul lor. 

McAuliff se întâlni cu Whitehall în mijlocul poienii. Savantul 
negru îl expedie pe Marcus Hedrik, instruindu-l să pregătească 
restul echipei pentru a asigura patrula de noapte. Alex îl asculta 
fascinat pe domnu' Charley vorbind cu călăuza. Se exprima cu 
uşurinţă în dialectul din ţinutul deluros - aproape indescifrabil 
pentru McAuliff şi îşi folosea intens mâinile şi ochii, gestica sa 
fiind perfect compatibilă cu limbajul dificil. 

— Te descurci foarte bine, spuse Alex, după ce călăuza se făcu 
nevăzută. 

— Aşa şi trebuie. Pentru asta m-ai angajat. lar eu sunt cel mai 
bun. 

— Ăsta-i unul din lucrurile care-mi plac la dumneata, Charley. 
Primeşti complimentele cu multă eleganţă. 

— Nu m-ai angajat pentru eleganța mea. E un supliment pe 
care nu-l meriţi. 

Whitehall îşi permise un zâmbet vag. 

— ţi place să-mi spui „Charley”, McAuliff? adăugă el. 

— Ai ceva împotrivă? 

— Nu neapărat. Fiindcă înţeleg. E un mecanism de apărare; 
voi, americanii, sunteţi plini de aşa ceva. „Charley” e un 
nivelator idiomatic folosit faţă de băştinaşi, mai ales în anii '60 şi 
‘70. 

Vietcongul a devenit „Charley”, la fel şi cambodgienii şi 
laoţienii; chiar şi poliţiştii de pe străzile americane. Te face să te 
simţi superior. E ciudat că aţi ales tocmai numele ăsta, nu-i aşa? 

— Intâmplător, e numele dumitale. 

— Da, sigur, dar cred că asta n-are nici o legătură cu 
chestiunea în discuţie. 

Savantul negru scrută depărtările, apoi se uită din nou la Alex. 

— Numele Charles e de origine germanică, de fapt. Inţelesul 
lui iniţial era „crescut complet” sau, posibil - aici părerile diferă - 
„de mari dimensiuni”. Nu ţi se pare interesant faptul că voi, 
americanii, luaţi tocmai un astfel de nume şi inversaţi 
semnificaţia? 

McAuliff răsuflă cu zgomot şi zise plictisit: 

— Accept lecţia acestei zile şi tot anticolonialismul ei subtil. 

Probabil că preferi să-ţi spun Charles ori Whitehall sau, poate, 
„Marele Lider Negru”. 

— Nicidecum. „Charley” e perfect. Chiar amuzant. La urma 
urmei, e preferabil lui Rufus. 

— Asta ce dracu' mai înseamnă? 

Whitehall zâmbi - din nou abia schiţat - şi coborî glasul. 

— Până acum zece secunde, fratele lui Marcus Hedrik a stat în 
spatele acoperişului înclinat din stânga noastră. Incerca să audă 
ce vorbim. Acum a plecat. 

Alex întoarse capul. Dincolo de acoperişul din pânză de cort, 
ridicat pentru a proteja de ploi echipamentul, Justice Hedrik 
traversa agale poiana, îndreptându-se către alţi doi oameni din 
echipa de cărăuşi. Justice era mai tânăr decât fratele său, 
Marcus, de vreo treizeci de ani şi foarte musculos. 

— Eşti sigur? Că trăgea cu urechea la ce vorbeam noi? 

— Cioplea o bucată de lemn de palmier. Sunt prea multe 
lucruri de făcut pentru a-ţi pierde vremea cioplind statuete. La un 
moment dat, l-am fixat cu privirea. 

— N-o să uit asta. 

— Aşa să faci. Dar să nu-i dai prea mare importanţă. Călăuzele 
sunt nişte tipi grozavi atunci când conduc grupuri de turişti; 
primesc bacşişuri generoase. Bănuiesc că nici unul dintre fraţi nu 
e prea încântat să ne fie călăuză. Expediția noastră are scopuri 
profesionale - mai rău, ştiinţifice. Ei nu au prea mult de câştigat. 
Aşa că vor manifesta o anume ostilitate. 

McAuliff vru să vorbească, apoi ezită. Era derutat. 

— Mie... poate că-mi scapă ceva. Ce legătură au toate astea 
cu spionarea noastră? 

Whitehall clipi rar, de parcă i-ar fi dat răbdător explicaţii unui 
şcolar stupid - iar el simţea, evident, că asta era situaţia. 

— În cazul inteligenţei primitive, ostilitatea e precedată de 
obicei de o curiozitate ce se manifestă direct. 

— Mulţumesc, doctore Strangelove. Alex nu-şi ascunse 
iritarea. Să lăsăm asta. Ce-ai făcut la comunitatea de pe deal? 

— Am trimis un mesager în Oraşul Marunilor. Am solicitat o 
întrevedere confidențială cu Colonelul Marunilor. El o să asculte 
şi o să fie de acord. 

— Nu ştiam că e aşa de greu de obţinut o întâlnire. Dacă-mi 
amintesc bine spusele lui Barak, noi le oferim bani. 

— Nu solicităm o audienţă turistică, McAuliff. Nu ne trebuie 

obiecte de artă tribală sau mărgele afrocaraibiene ca să realizăm 
un câştig de doi dolari jamaicani. Noi avem o treabă mai serioasă 
decât comerţul turistic. Vreau să-l pregătesc psihologic pe 
Colonel; să-l fac să gândească. 

Alex tăcu; Whitehall avea probabil dreptate. Dacă afirmaţiile 
lui Barak Moore erau valabile. In cazul în care Colonelul Marunilor 
reprezenta singura legătură cu Halidonul, decizia de a stabili 
contactul nu era uşor de luat; ar fi fost preferabilă o anume 
pregătire psihologică. Dar nu atât de insistentă, încât să-l pună 
pe fugă, să-l facă să evite adoptarea unei hotărâri. 

— Cum te-ai gândit să rezolvi treaba asta? întrebă McAuliff. 

— L-am angajat pe şeful comunităţii pe post de curier. l-am 
dat o sută de dolari, ceea ce ar echivala cu un sfert de milion 
oferit oricăruia dintre noi. In mesaj se solicită o întâlnire peste 
patru zile, la patru ore după ce soarele dispare dincolo de 
munţi... 

— Simbolurile arawak? îl întrerupse Alex. 

— Exact. Completate cu precizarea că întâlnirea trebuie să 
aibă loc în dreapta semilunii kromanti, unde presupun că se află 
reşedinţa Colonelului. Colonelul urmează să ne comunice prin 
intermediul curierului nostru coordonatele exacte ale locului... 
Nu uita, funcţia de Colonel al triburilor Maruni este străveche; cel 
care o îndeplineşte acum e un descendent şi, ca prinţul oricărui 
regat, a fost educat în spiritul tradiţiei. Vom afla destul de curând 
dacă ne consideră ieşiţi din comun. 

— Cum? 

— Dacă locul de întâlnire pe care-l alege are legătură cu cifra 
patru. Evident. 

— Evident... O să mai aşteptăm încă vreo câteva zile. 

— Nu ne vom limita numai la asta, McAuliff. Vom fi 
supravegheați, observați foarte atent. Trebuie să avem mare 
grijă să nu apărem drept o ameninţare. E foarte important să ne 
vedem foarte serios de treburile noastre. 

— Mă bucur să aud asta. Suntem plătiţi ca să facem o 
prospecţiune geologică. 


263 


24 


De îndată ce pătrunseră în regiunea Cock Pit, membrii echipei 
îşi consacraseră toate eforturile muncii de prospectare. Oricare 
le-ar fi fost temerile personale sau obiectivele ascunse, erau 
nişte profesionişti, iar incredibilul laborator reprezentat de Cock 
Pit le solicita priceperea de specialişti. 

Mese portabile, microscoape sofisticate, geoscoape, maşini de 
găurit cu platină, prisme pentru sedimentare şi flacoane pentru 
probe, toate acestea erau transportate de către cercetători şi 
cărăuşi prin jungla greu de parcurs şi pe pajişti. Programul de 
patru ore de muncă pe teren era cel mai adesea nerespectat; 
nimeni nu dorea să-şi întrerupă experimentele sau analizele 
pentru nişte fleacuri cum ar fi ora mesei ori comunicațiile de 
rutină. Respectarea unor precauţii elementare fu repede 
considerată o adevărată pacoste. Dură mai puţin de o zi de lucru 
până când să anihileze puterea micilor staţii de emisie-recepţie, 
enervante prin murmurul lor neîntrerupt. Furios, McAuliff se văzu 
nevoit să le reamintească lui Peter Jensen şi James Ferguson că 
era obligatoriu să lase deschise staţiile, fără să ia în seamă 
discuţiile ocazionale din diverse puncte. 

In primele seri avură prilejul să constate cât de inspirate 
fuseseră cumpărăturile făcute de Charles Whitehall de la 
Harrod's. Echipa şedea în jurul focului pe scaune din pânză 
groasă, de parcă voia să-şi refacă forţele după o zi de vânătoare. 
Dar în loc să vorbească despre feline, coarne, spori şi păsări, ei 
foloseau alte cuvinte, rostite cu un entuziasm la fel de mare: 
zinc, mangan şi bauxită; limonit, ipsos şi fosfati... Cretacic, 
eocen, şisturi şi roci vulcanice; tamarind, eucalipt, guano, solarid 
şi acid; pânze freatice, pungi de gaze şi straturi de lavă 
veziculară - faguri de calcar. 

Toată lumea convenise că regiunea Cock Pit era un teritoriu 
extraordinar de bogat, cu rezerve abundente ale solului, apă la 
discreţie şi depozite considerabile de gaze şi minereuri. 

Aceasta reprezenta convingerea fermă a membrilor echipei 
înainte de începerea celei de-a treia zile de lucru. McAuliff îl 
asculta pe Peter Jensen, care rezuma faptele cu o teribilă 
claritate. 

— E de necrezut că nimeni nu s-a gândit să vină aici ca să 
dezvolte regiunea! Indrăznesc să spun că Brasilia ar fi o copie a 
ceea ce ar putea ieşi de aici! Trei sferturi din energia necesară 
vieţii se află în zona asta, aşteptând să fie folosită! 

Referinţa la oraşul construit în jungla braziliană îl făcu pe Alex 
să înghită în sec şi să-l privească atent pe geologul entuziast, de 
vârstă medie şi fumător de pipă. 

O să construim un oraş... Erau vorbele lui Julian Warfield. 

De necrezut. Insă plauzibil. 

Nu trebuia să facă un efort de imaginaţie ca să înţeleagă 
planurile lui Dunstone Limited. Proiectul era logic, solicitând doar 
un capital uriaş pentru a-l pune în aplicare; bani de care 
Dunstone dispunea din belşug. Şi odată iniţiat, întreaga insulă ar 
fi fost angrenată într-o dezvoltare fără precedent. Armate de 
muncitori, comunităţi întregi - graţie unei singure surse. 

Şi, în cele din urmă, guvernul. 

Kingston nu putea, nu trebuia să rateze această şansă. Odată 
demarat proiectul - de către o singură sursă - beneficiile ar fi 
uriaşe. Numai afluxul enorm de lichidităţi ar fi suficient pentru a 
corupe parlamentul. Cu felii dintr-o plăcintă gigantică. 

Din punct de vedere economic şi psihologic, Kingston trebuia 
să devină dependent de Dunstone Limited. 

Atât de complicat şi totuşi ingenios de simplu. 

De îndată ce vor cuceri Kingstonul, vor pune mâna pe legile 
ţării. Pentru a le da forma pe care-o doresc. Dunstone va lua în 
stăpânire o naţiune... Cuvintele lui R C. Hammond. 

Era aproape miezul nopţii; cărăuşii strângeau în grămezi 
cărbunii aprinşi, supravegheați de cele două călăuze, Marcus şi 
Justice Hedrik. Revoluţionarul negru, Lawrence, îşi juca rolul de 
membru al echipei, supus şi amabil, dar scrutând în permanenţă 
pădurea din jur, fără să se îndepărteze niciodată prea mult de 
Alison Booth. 

Soții Jensen şi James Ferguson se duseseră la corturile lor. 
McAuliff, Sam Tucker şi Alison stăteau în jurul mesei mici de 
voiaj, lumina cărbunilor aproape stinşi licărindu-le pe chipuri în 
timp ce discutau. 

— Jensen are dreptate, Alexander, zise Tucker, aprinzându-şi 
un trabuc subţire. Cei aflaţi în spatele acestei prospecţiuni ştiu 
exact ce fac. Eu nu sunt expert, dar descoperirea vreunui 
zăcământ sau o vagă aluzie la el i-ar atrage imediat pe oamenii 

de afaceri. 

— Există o companie numită Dunstone. 

— Ce-i asta? 

— Cei din spate... compania se numeşte Dunstone; numele 
şefului e Warfield. Julian Warfield. Alison ştie. 

Sam luă trabucul între degete şi se uită ţintă la McAuliff. 

— Ei te-au angajat. 

Afirmația lui Tucker fusese rostită încet, cu o oarecare 
asprime. 

— EI, răspunse Alex. Warfield. 

— Atunci subvenţia Societăţii Regale... ministerul, Institutul 
sunt acoperiri. 

— Da. 

— Şi ai ştiut de asta de la început. 

— Şi eu şi Serviciul Britanic de Informaţii. N-am acţionat doar 
ca un informator, Sam. Ei m-au antrenat... atât cât au putut în 
decurs de două săptămâni. 

— Ai avut vreun motiv special ca să păstrezi secretul, 
Alexander? Vocea lui Tucker - mai ales când rostise numele lui 
McAuliff nu suna prea încurajator. Cred că ar fi trebuit să-mi spui. 
Mai ales după întâlnirea aia de pe deal. Am lucrat împreună mulţi 
ani, băiete... Nu, nu cred că ai procedat corect. 

— A fost extrem de corect, Sam, spuse Alison, cu un amestec 
de fermitate şi căldură în glas. Pentru binele tău. Vorbesc din 
experienţă. Cu cât ştii mai puţin, cu atât ai şanse mai mari. 
Crede-mă pe cuvânt. 

— De ce-aş face-o? întrebă Tucker. 

— Pentru că eu am trecut prin asta. Şi de aceea mă aflu acum 
aici. 

— S-au folosit de ea împotriva lui Chatellerault. De asta nu-ţi 
puteam spune. A lucrat pentru Interpol. O bancă de date i-a scos 
la iveală numele; totul părea perfect logic. Voia să plece din 
Anglia... 

— Trebuia să plec, dragul meu... înţelegi, Sam? Banca de date 
aparţinea Interpolului; toate serviciile de informaţii sunt înrudite 
între ele şi te rog să mă crezi că oricine susţine contrariul minte 
cu neruşinare. MI 5 a solicitat nişte referinţe şi iată-mă aici. O 
momeală prețioasă, o altă complicaţie... Nu fi nerăbdător să afli 
prea multe. Alex avea dreptate. 

Tăcerea ce urmă era nefirească. Tucker trase din trabucul 

subţire. Întrebările nerostite pluteau în aer. Alison îşi răsucea 
şuviţele de păr, despletit înainte de culcare. McAuliff îşi turnă 
puţin whisky. In cele din urmă, Sam Tucker vorbi: 

— Noroc că am încredere în tine, Alexander. 

— Ştiu. Am mizat pe asta. 

— Dar de ce? continuă calm Sam. De ce dracu' ai făcut-o? Nu 
eşti aşa de flămând. De ce ai acceptat să lucrezi pentru e/ 

— Pentru cine? Sau care? Dunstone ori Serviciul Britanic de 
Informaţii? 

Tucker făcu o pauză, privindu-l pe Alex înainte de a răspunde. 

— Iisuse, nu ştiu. Cred că pentru amândoi, băiete. L-am 
acceptat pe primul înainte să apară al doilea. Era un contract 
bun, cel mai bun care mi se oferise vreodată. Inainte de a 
înţelege în ce mă băgăm, mă simţeam deja implicat. Nutream 
convingerea că nu pot să scap... de nici unul din ei. Intr-un 
anume sens, era viaţa mea în joc. Apoi au urmat garanţii şi 
promisiuni... pe urmă alte garanţii şi alte promisiuni... înainte 
chiar de a-ţi da seama, te trezeşti într-un fel de celulă ca de 
închisoare, zbătându-te în spaţiul strâmt, izbindu-te de pereţi... 

— Măsuri şi contramăsuri, Sam, îl întrerupse Alison. Se pricep 
la aşa ceva. 

— Cine? Care? 

Tucker se aplecă pe scaun, privind-o pe Alison cu ochii săi 
îmbătrâniţi. 

— Şi unii şi alţii, răspunse hotărât fata. Am văzut ce i-a făcut 
Chatellerault soţului meu. Ştiu ce-am pătimit eu de pe urma 
Interpolului. 

Tăcerea se aşternu din nou, însă mai puţin încordată. Şi tot 
Sam Tucker fu cel care o întrerupse cu blândeţe: 

— Trebuie să stabileşti cine-ţi sunt duşmanii, Alexander. Am 
impresia că n-ai făcut asta... sper din toată inima că pe cei 
prezenţi îi consideri aliaţi. 

— Am încercat din răsputeri. Nu sunt sigur că-mi voi menţine 
hotărârile. Situaţia e complicată, cel puţin pentru mine. 

— Atunci simplific-o, băiete. După ce o să termini treaba, cine 
te vrea spânzurat cât mai curând? 

McAuliff se uită la Alison. 

— Păi, amândoi. Dunstone, la propriu; MI 5 şi 6, la figurat. Unul 
mă vrea mort, celălalt, dependent - pentru viitoare colaborări. 
Un nume într-o bancă de date. Asta-i foarte sigur. 

— De acord, zise Tucker, aprinzându-şi din nou trabucul. Acum 
să inversăm lucrurile. Pe cine poţi tu să spânzuri cel mai curând? 
Cu cele mai mari şanse de reuşită? 

Alex râse încet, iar Alison făcu la fel. 

— Doamne, voi gândiţi la fel, remarcă fata. 

— Asta nu-i un răspuns. Cine-i primul? 

— Cred că Dunstone. In momentul de faţă e mai vulnerabil. 
Warfield a comis o greşeală; crede că sunt cu adevărat flămând. 
Işi închipuie că m-a cumpărat fiindcă am devenit unul de-ai lor. 
Dacă se prăbuşesc ei, cad şi eu. 

— Foarte bine, spuse Sam, asumându-şi rolul unui avocat plin 
de elocinţă. Am stabilit că inamicul numărul unu e Dunstone. Poţi 
scăpa de el printr-un simplu şantaj: există o a treia persoană 
care ştie totul şi nişte documente puse la păstrare în birourile 
unui avocat. De acord? 

— Da. 

— Rămâne inamicul numărul doi: ofiţerii de informaţii ai 
Majestății Sale. Hai să-i definim. Cu ce te-au agăţat? 

— Cu protecţia. E de presupus că ne asigură protecţia. 

— Fără un succes notabil, nu-i aşa, fiule? 

— Fără un succes notabil, admise Alex. Dar încă nu ne-am 
terminat treaba. 

— O să ajungem şi acolo; nu te grăbi. Cu ce îi ai tu la mână? 

McAuliff căzu pe gânduri. 

— Cu metodele... şi legăturile lor. Care le demască 
operaţiunile acoperite. 

— Ca şi în cazul lui Dunstone, nu-i aşa? 

Tucker îşi concentra atenţia asupra țintei sale. 

— Din nou, da. 

— Să ne întoarcem puţin la Dunstone. Ce-ţi oferă ei? 

— Bani. Foarte mulţi bani. Au nevoie de prospecţiunea asta. 

— Eşti pregătit să-i pierzi? 

— Da, ce dracu'! Dar s-ar putea să nu se pună problema. 

— Asta-i irelevant. Bănuiesc că face parte din „garanţii şi 
promisiuni”. 

— Aşa este. 

— Dar nu e un factor important. Tu n-ai furat de la hoţi. Poţi fi 
acuzat în vreun fel că eşti unul dintre ei? 

— lisuse, nu! Poate că ei aşa cred, dar se înşală. 

— Bun! Deci astea sunt răspunsurile tale. Definiţiile tale. 

Elimină capcanele şi ofertele. Ale lor. Banii şi protecţia. Pierzi 
ceva - banii; faci inutil altceva - protecţia. Tratezi de pe poziţii de 
forţă cu propriile tale atuuri. Tu impui condiţiile pe care le 
doreşti. 

— Ai omis ceva, zise încet McAuliff. Noi nu ne-am terminat 
treaba; s-ar putea să avem nevoie de protecţie. Dacă o obţinem, 
n-o putem respinge. Ne-am face de râs. Sindromul Iran-Contra. 
Viermi târându-se inul peste altul. 

Sam Tucker îşi puse trabucul în scrumiera de pe masă şi se 
întinse după sticla de whisky. Se pregătea să spună ceva, dar se 
opri văzându-l pe Charles Whitehall care venea pe o cărare din 
junglă către poiană. Acesta se uită înjur, apoi se îndreptă în 
grabă spre Lawrence, care continua să stea ghemuit peste 
cărbunii ce-i dădeau chipului său negru o nuanţă arămie. Cei doi 
bărbaţi schimbară câteva cuvinte. Apoi Lawrence se ridică în 
picioare, dădu din cap şi porni către cărarea din junglă. Whitehall 
îl urmări cu privirea câteva clipe, pe urmă se întoarse şi se uită la 
McAuliff, Sam şi Alison. 

Traversă cu iuţeală poiana, îndreptându-se către ei. 

— Asta-i protecţia ta, Alexander, zise încet Sam, în timp ce 
Whitehall se apropia. Ei doi. S-ar putea să se dispreţuiască între 
ei, dar sunt animați de o ură comună, care lucrează în favoarea 
ta. A noastră, a tuturor, fir-ar să fie... Binecuvântează minunatele 
lor camuflaje. 


— Curierul s-a întors. 

Charles Whitehall potrivi lumina lanternei din cortul său. 
McAuliff stătea în picioare, în faţa uşii de pânză - Whitehall 
insistase ca Alex să vină cu el; nu voia să vorbească de faţă cu 
Alison şi Sam Tucker. 

— Puteai să le spui asta şi celorlalţi. 

— Asta ar fi însemnat... o hotărâre comună. Personal, n-aş 
subscrie la aşa ceva. 

— De ce nu? 

— Trebuie să fim extrem de precauţi. Cu cât vor şti mai puţin, 
cu atât mai bine pentru ei. 

McAuliff scoase un pachet de ţigări şi se îndreptă către 
singurul scaun aflat în mijlocul cortului. Se aşeză, ştiind că 
domnu' Charley avea să rămână în picioare; era prea agitat, deşi 
încerca într-un mod aproape comic să-şi păstreze calmul. 

— Ciudat. Şi Alison a folosit aceleaşi cuvinte cu puţin timp în 
urmă. Din altă cauză... Ce mesaj a venit din Oraşul Marunilor? 

— Afirmativ! Colonelul se va întâlni cu noi. Şi, ceea ce mi se 
pare mai important - mult mai important - e faptul că răspunsul 
lui se bazează pe cifra patru! Whitehall se apropie de scaun, cu 
ochii plini de acea nelinişte mesianică pe care Alex o remarcase 
la Drax Hali. A făcut o contrapropunere pentru întâlnirea noastră. 
Dacă nu intervine altceva, el o consideră acceptabilă. Cere un 
răgaz de opt zile. Şi, în loc ca întâlnirea să aibă loc la patru ore 
după apus, el solicită aceleaşi patru ore, însă după ora două 
dimineaţa. Ora două dimineaţa! Reprezentat grafic, exact la 
dreapta apusului de soare. lţi dai seama? El înțelege, McAuliff. 
înţelege! Primul pas făcut de Piersall e confirmat! 

— Mi-am închipuit că aşa o să fie, răspunse Alex stânjenit, 
neştiind cum să domolească agitația lui Whitehall. 

— Pentru dumneata nu contează, nu-i aşa? Jamaicanul îl fixa 
pe McAuliff neîncrezător. Un savant a făcut o descoperire 
extraordinară. A urmărit în arhive nişte piste vagi, care-l duceau 
în urmă cu două sute de ani. Munca lui n-a fost în zadar; ar putea 
avea un uriaş impact ştiinţific. N-ar fi exclus ca istoria Jamaicăi să 
fie rescrisă... Nu întelegi! 

— Văd că eşti entuziasmat şi mi se pare normal. Insă acum mă 
preocupă o problemă mai puţin savantă. Nu-mi place răgazul 
ăsta. 

Whitehall  pufni exasperat. Ridică privirea spre tavanul 
cortului, respiră adânc şi se linişti. Chipul lui exprima un gând 
limpede: nu se putea discuta cu omul greu de cap din faţa lui. 
Vorbi cu o resemnare plină de condescendenţă: 

— E un lucru bun. Indică un progres. 

— De ce? 

— Nu ţi-am spus, dar, pe lângă solicitarea unei întâlniri, am 
mai adăugat şi un mesaj. Era un risc, însă simţeam - unilateral - 
că merita să fie asumat. Putea grăbi atingerea obiectivului 
nostru. l-am zis curierului să-i transmită că cererea venea din 
partea... noilor adepţi ai lui Acquaba. 

McAuliff se încordă; se înfurie brusc pe Whitehall, dar avu 
prezenţa de spirit să-şi stăpânească mânia. Oribila soartă a 
primei echipe de prospectare trimise de Dunstone îi reveni în 
minte. 

— Pentru un tip atât de inteligent, cred că a fost o prostie, 

domnu' Charley. 

— Nu o prostie. Un risc calculat. Dacă Halidonul hotărăşte să 
stabilească legătura pe baza codului lui Piersall, o s-o facă doar 
după ce va culege mai multe date despre noi. Vor fi trimişi 
oameni să obţină informaţii; vor vedea că eu fac parte din 
echipă. Bătrânii Halidonului vor afla despre reputaţia mea, 
studiile mele, contribuţiile mele la istoria Jamaicăi. Toate acestea 
vor acţiona în favoarea noastră. 

Alex sări de pe scaun şi vorbi calm, răutăcios: 

— Nemernicule egoist! Ţi-a trecut prin minte că... o altă 
reputaţie de-a ta riscă să-ţi fie nefavorabilă? Că ai putea fi exact 
mărul putred! 

— Imposibil! 

— Javră arogantă! N-o să pun în pericol vieţile oamenilor din 
echipă fiindcă ai o părere exagerat de bună despre tine! Eu am 
nevoie de protecţie şi o s-o obţin! 

Afară se auzi agitaţie. Cei doi bărbaţi se întoarseră brusc spre 
intrarea în cort. Prelata se dădu la o parte şi înăuntru păşi încet 
revoluţionarul negru, Lawrence, cu mâinile în faţă, legate cu 
sfoară. În spatele lui se afla un alt bărbat. În întunericul de afară 
părea să fie călăuza Marcus Hedrik. In mână avea o armă cu 
ţeava îndreptată asupra prizonierului. 

Banditul vorbi calm. 

— Nu vă căutaţi armele. Nu faceţi zgomot. Rămâneţi exact 
unde vă aflaţi. 

— Cine eşti? întrebă McAuliff, surprins că vocea lui Hedrik îşi 
pierduse tonul ezitant, greoi, pe care îl auzise aproape toată 
săptămână. Nu eşti Marcus! 

— Pentru moment nu are importanţă. 

— Garvey! şopti Alex. Garvey spunea asta! Zicea că există 
alţii... nu ştia cine. Lucrezi pentru Serviciul Britanic de Informaţii? 

— Nu, răspunse încet, chiar politicos bărbatul masiv. Doi 
dintre cărăuşii voştri erau agenţi englezi. Sunt morţi. lar obezul 
Garvey a avut un accident pe drumul spre Port Maria. Şi el e 
mort. 

— Atunci... 

— Nu dumneata pui întrebările, domnule McAuliff, ci eu. Voi o 
să-mi spuneţi... voi, noii adepţi... ce ştiţi despre Acquaba. 

Discutară câteva ceasuri, iar McAuliff înţelese că, deocamdată, 
el le salvase vieţile. La un moment dat, Sam Tucker îi 
întrerupsese, dar sesiză imediat rugămintea din ochii lui 
Alexander: Sam trebuia să-i lase singuri. Tucker plecase, dând de 
înţeles că va rămâne cu Alison. Il aştepta pe Alex să vorbească 
cu ei înainte de a pleca. Sam nu remarcase frânghiile de la 
mâinile lui Lawrence, aflat într-un colţ întunecat, iar McAuliff 
răsuflase uşurat. 

Marcus Hedrik nu era numele călăuzei. Marcus şi Justice 
Hedrik fuseseră înlocuiţi: nu avea importanţă unde se aflau 
acum, insistase acel membru fără nume al Halidonului. Esenţial 
era locul unde se aflau documentele lui Piersall. 

Păstrează totdeauna ceva de negociat... în cazuri extreme. 
Cuvintele lui R C. Hammond. 

Documentele. 

Trucul lui McAuliff. 

Omul Halidonului întoarse pe toate feţele fiecare aspect al 
concluziilor lui Piersall, relatate de Charles Whitehall. Savantul 
negru descrise istoria sectei Acquaba, dar nu dezvălui nagarro, 
semnificaţia Halidonului. „Călăuza” nici nu aproba, nici nu 
dezaproba; punea doar întrebări. De asemenea, părea un om 
receptiv şi prudent. 

După ce îşi dădu seama că Charles Whitehall n-avea ce să-i 
mai spună, îi ordonă acestuia să rămână în cortul său împreună 
cu Lawrence. Le era interzis să plece; dacă ar încerca, ar fi 
împuşcaţi. Cealaltă „călăuză” stătea de pază. 

Omul Halidonului intui intransigenţa poziţiei lui McAuliff. Alex 
nu i-ar fi mărturisit nimic. Pus în faţa acestei situaţii, îi porunci lui 
Alex, sub ameninţarea armei, să părăsească tabăra, în timp ce 
urcau pe cărare spre pajişte, McAuliff începu să înţeleagă cât de 
precaut era Halidonul - atât cât putea vedea el. 

De două ori, în timp ce străbăteau frunzişul des, bărbatul 
înarmat îi ordonă să se oprească. De fiecare dată urmă o serie de 
ţipete guturale ca de papagal, la care primi un răspuns similar. 
Alex auzi cuvintele rostite în şoaptă de bărbatul înarmat: 

— Tabăra e înconjurată, domnule McAuliff. Sunt sigur că 


272 


Whitehall şi Tucker, ca şi cărăuşii dumitale, au aflat lucrul ăsta. 
Păsările pe care le imităm nu cântă noaptea. 

— Unde ne ducem? 

— Să ne întâlnim cu cineva. Cu superiorul meu, de fapt. Mergi 
mai departe, te rog. 

Urcară preţ de încă douăzeci de minute; jungla întinsă până pe 
deal se transformă deodată într-un teren deschis, un câmp ce 
părea să aparţină altui teritoriu şi care fusese plasat într-o zonă 
străină, înconjurată de păduri pline de umezeală şi munţi abrupți. 

Câmpia era scăldată de lumina de un galben mohorât a lunii. 
lar în mijlocul păşunii se zăreau doi oameni. Când se apropiară, 
McAuliff văzu că unul din ei se afla cam la trei metri înapoia 
primului, cu spatele la ei. Celălalt stătea cu faţa spre ei. 

Acesta din urmă părea să fie îmbrăcat în zdrenţe, dar purta o 
tunică militară descheiată şi cizme. Combinația îi dădea omului 
înfăţişarea neîngrijită de membru al unei formaţiuni paramilitare. 
In talie avea o centură de care atârna tocul unui pistol. Bărbatul 
din spate, ce privea în direcţie opusă, era îmbrăcat într-un caftan 
legat la mijloc cu o sfoară groasă. 

Ca un călugăr. 

— Culcat, doctore McAuliff, îi ordonă paramilitarul ciudat de 
zdrenţăros, prescurtând cuvintele ca un om obişnuit să comande. 

Alex se supuse. Folosirea titlului de „doctor” îi dădu de înţeles 
că lipsa de familiaritate îi era mai curând proprie lui decât lor. 

Subordonatul care venise cu el din tabără se apropie de 
presupusul călugăr. Cei doi purtară o conversaţie în şoaptă, 
mergând încet prin iarbă. Se depărtară la peste o sută de metri, 
în lumina galbenă a lunii. 

Apoi se opriră. 

— Intoarce-te, doctore McAuliff. 

Ordinul era tăios; negrul de deasupra lui ţinea mâna pe tocul 
pistolului. Alex se răsuci, întorcându-se cu faţa spre pădurea în 
pantă din care ieşise cu călăuza. 

Aşteptarea fu lungă şi încordată. Totuşi, McAuliff înţelese că 
cea mai puternică armă a lui - poate singura lui forţă reală - o 
constituia amestecul de fermitate şi calm. 

În realitate era speriat, aşa cum i se mai întâmplase cu mult 
timp în urmă. In jungla din Vietnam; singur, oricât de mulţi 
soldaţi ar fi fost în jurul lui. Aşteptând să-şi vadă moartea cu 
ochii. 


273 


Spaţii ale fricii. 

— E o poveste extraordinară, nu-i aşa, doctore McAuliff? 

Vocea. Doamne! Cunoştea acea voce. 

Îşi înfipse mâinile în pământ şi începu să se întoarcă. Oţelul 
greu al unui pistol îl izbi în tâmplă; o durere cumplită îi străbătu 
faţa şi pieptul. Văzu scântei în faţa ochilor, în timp ce chinul 
creştea în intensitate. Apoi durerea amorţi, iar sângele i se 
prelingea pe gât. 

— O să rămâi în poziţia asta cât timp stăm de vorbă, spuse 
vocea familiară. 

Unde o mai auzise? 

— Te cunosc. 

— Nu mă cunoşti, doctore McAuliff. 

— Ţi-am mai auzit vocea... undeva... 

— Inseamnă că ai o memorie remarcabilă. S-au întâmplat atât 
de multe... Dar n-am timp de pierdut. Unde sunt documentele lui 
Piersall? Cred că nu mai e necesar să-ţi spun că viaţa dumitale şi 
a membrilor echipei dumitale depinde de intrarea hârtiilor lui 
Piersall în posesia noastră. 

— De unde ştiţi că v-ar ajuta la ceva? Dacă ţi-aş spune că am 
făcut copii după ele? 

— Ţi-aş răspunde că minţi. Cunoaştem amplasamentul fiecărui 
copiator de la magazine, hoteluri şi persoane fizice aflate de-a 
lungul țărmului. Inclusiv Bueno, oraşele din Golf şi Ocho Rios. N- 
ai făcut nici o copie. 

— Nu eşti prea inteligent, domnule Halidon... Aşa te cheamă, 
nu? 

Neprimind nici un răspuns, Alex continuă: 

— Le-am fotografiat. 

— Atunci filmele nu sunt developate. lar singurul membru al 
echipei dumitale care are un aparat fotografic e băiatul, 
Ferguson. El nu prea prezintă încredere... Dar asta n-are 
importanţă, doctore McAuliff. Când spunem documente, ne 
referim şi la reproducerile făcute după ele. Dacă unul dintre ele 


ar apărea... vreodată... ar urma, ca să vorbesc fără 
menajamente, un masacru al inocenților. Echipa dumitale de 
prospecţiuni, familiile lor, copiii... toţi cei apropiaţi fiecăruia 


dintre ei. Un sacrificiu inutil. 
„„„În cazuri extreme. R C. Hammond. 
— Ar fi ultima acţiune a Halidonului, nu-i aşa? McAuliff vorbi 

încet, dar tăios, uimit de calmul său. Un fel de... beau geste final, 
înainte de dispariţie. Dacă preferi calea asta, nu-mi pasă nici cât 
negru sub unghie. 

— Incetează, McAuliff! 

Ţipătul ascuţit se înălţă peste pajişte, ecoul său răsunând 
până peste jungla din jur. 

Cuvintele alea... erau cuvinte pe care le mai auzise! 

Incetează. Incetează... încetează... 

Dar unde? Pentru numele lui Dumnezeu, unde le mai auzise? 

Gândurile îi zburau în trecut; îi apăreau imagini neclare, cu 
lumini colorate, orbitoare, dar nu le putea localiza. 

Un bărbat. Un negru - înalt, suplu şi musculos... un bărbat 
executând nişte ordine. Un bărbat ce comanda, însă ordinele nu-i 
aparţineau. Vocea care tocmai strigase o mai auzise cândva... 
executa ordine. Era la fel de alarmată... ca şi atunci. 

Ceva... 

— Spuneai că o să stăm de vorbă. Ameninţările sunt 
conversații unilaterale; dumneata mergi pe ocolite, nu discuţi. Eu 
nu ţin partea nimănui. Vreau ca... superiorii dumitale să ştie 
lucrul ăsta. 

Alex îşi ţinu răsuflarea în tăcerea care urmă. Răspunsul calm 
veni cu autoritate moderată... şi cu o slabă, dar evidentă urmă 
de teamă: 

— Nu există superiori în ceea ce te priveşte. Răbdarea mea e 
limitată. Am avut nişte zile încărcate. Ar trebui să înţelegi că eşti 
pe cale să-ţi pierzi viaţa. 

Omul cu pistolul se mişcă uşor; Alex putea să-l vadă cu coada 
ochiului. Şi ceea ce observă îl convinse că se îndrepta spre 
aflarea adevărului. Capul omului se întorsese brusc spre silueta 
călugărului; omul cu arma atârnându-i la şold îl privea întrebător 
pe cel înveşmântat în rasă monahală. 

— Dacă mă ucizi pe mine... sau pe oricare membru al echipei, 
Halidonul va fi descoperit în câteva ceasuri. 

Din nou tăcere. Din nou tonul de autoritate măsurată; din nou 
tonul de inconfundabilă teamă: 

— Şi cum se va ajunge la această descoperire remarcabilă, 
doctore McAuliff? N 

Alex oftă adânc, fără zgomot. lşi strângea cu dreapta 
încheietura mâinii stângi; îşi înfipse degetele în carne în timp ce 
răspunse. 

— În echipamentul meu se află un instrument de semnalizare 
prin unde radio. E un model standard şi operează pe o frecvenţă 
ce împiedică interferenţele. Semnalul ajunge până la o distanţă 
de patruzeci de kilometri. La fiecare douăsprezece ore transmit 
unul din cele două coduri; un beculeţ de pe cutia miniaturizată 
confirmă recepţia şi permite identificarea locului în care mă aflu. 
Primul cod transmite că totul e în regulă, fără probleme. Al doilea 
înseamnă altceva. li comunică omului de la celălalt capăt două 
ordine precise: să scoată documentele din ţară şi să trimită 
ajutoare. Absența transmisiilor echivalează cu al doilea cod, doar 
că e mai gravă. Alertează toate instituţiile din Kingston, inclusiv 
Serviciul Britanic de Informaţii. Vor pătrunde în regiune; vor 
începe de la locul ultimei tabere şi vor răspândi trupe în toate 
direcţiile. Regiunea Cock Pit va fi împânzită de avioane şi 
soldaţi... Ar fi mai bine să transmit codul, domnule Halidon. lar 
când o s-o fac, n-o să ştii pe care îl expediez, nu-i aşa? 

McAuliff tăcu exact trei secunde. Apoi zise calm: 

— Şah-mat, domnule doctor. 

Ţipătul unui papagal arakanga străpunse tăcerea. De undeva 
dinspre pădurile umede se auzea agitația unei turme de porci 
sălbatici. O briză caldă apleca uşor ierburile înalte ca nişte lănci; 
greierii erau pretutindeni. Toate acestea fură înregistrate de 
simţurile lui Alex. Auzi şi respiraţia tremurătoare, venind dinspre 
întunericul din spatele lui. Simţea furia crescândă, incontrolabilă. 

— Nu, domnu”! 

Omul cu pistol strigă şi se năpusti înainte. Imediat, McAuliff 
simţi curentul de aer şi auzi foşnetul ţesăturii care precedă 
impactul din spatele lui. Era prea târziu să se întoarcă; se putea 
apăra doar ghemuindu-se, lipindu-se de pământ. 

Un om încerca să-l oprească pe călugăr; greutatea celor două 
trupuri încleştate se prăbuşi pe umerii şi pe spatele lui Alex. 
Braţele erau răsucite, iar degetele se agăţau spasmodic; oţel 
greu, ţesături moi şi carne fierbinte îl acoperiră. Se întinse în faţă 
şi înhăţă primele obiecte care-i căzură în mână; le smulse cu 
toată puterea şi se rostogoli înainte. 

Călugărul făcu un salt peste spatele său; Alex îşi lăsă umerii în 
jos, se ridică într-un genunchi ca să aibă mai multă forţă şi se 
aruncă spre țesătura aspră a rasei monahale. In timp ce-l ţintuia 
la pământ pe călugăr, se simţi brusc împins în spate cu 
asemenea forţă, încât arcui spinarea de durere. 

Cei doi oameni ai Halidonului îi întindeau braţele, mai să le 
rupă; bărbatul cu pistolul îi puse ţeava la tâmplă, înfigându-i-o în 
carne. 

— Ajunge, domnu'. 

Sub el, pe pământ, faţa luminată de lună, schimonosită de 
furie, era a călugărului. 

McAuliff înţelese imediat semnificaţia năucitoarelor imagini cu 
lumini orbitoare, colorate pe care le asociase în minte cu 
cuvintele alarmate încetează, încetează. 

II văzuse ultima dată pe acest „călugăr” al Halidonului în 
cartierul londonez Soho. In timpul nebuniei psihedelice de la 
„Bufnița Sfântului Gheorghe”. Omul în rasă monahală ce zăcea 
pe pământ fusese îmbrăcat atunci într-un costum negru şi se 
învârtea pe ringul de dans aglomerat. Ţipase la McAuliff, 
încetează... încetează! li trăsese lui Alex un pumn năucitor în 
abdomen; dispăruse în mulţime, apoi reapăruse într-o maşină 
oficială pe stradă, lângă un telefon public. 

Acest „călugăr” al Halidonului era un agent al Serviciului 
Britanic de Informaţii. 

— Spuneai că te cheamă Talion. McAuliff făcea eforturi să 
vorbească, chinuit de durere, întrerupându-se din lipsă de aer. În 
maşină, în noaptea aia, spuneai că te cheamă Talion. Şi... când 
ţi-am cerut explicaţii, ai zis că... voiai să mă testezi. 

Călugărul se rostogoli şi începu să se ridice încet. Le făcu 
semn celorlalţi doi să slăbească strânsoarea şi le vorbi: 

— Nu l-aş fi ucis. Ştiaţi asta. 

— Erai înfuriat, domnu', spuse bărbatul care-l luase pe Alex 
din tabără. 

— lartă-ne, adăugă cel ce strigase şi se aruncase spre călugăr. 
Era necesar. 

„Călugărul” îşi desfăcu sutana şi trase cu putere de funia 
groasă din jurul taliei. Privi în jos, spre McAuliff. 

— Ai o memorie remarcabilă, doctore. Sper din toată inima ca 
şi mintea să-ţi meargă la fel de bine. 

— Asta înseamnă că putem discuta? 

— Da. 

— Mă dor braţele foarte tare. Vrei să le spui subordonaţilor 
dumitale să-mi dea drumul? 

„Călugărul” dădu iarăşi din cap şi îşi mişcă mâna în semn de 
aprobare. Braţele lui Alex fură eliberate, iar el le scutură. 

— Subordonaţii mei, cum le spui, sunt mai stăpâniţi decât 
mine. Ar trebui să le fii recunoscător. 

Omul cu pistol la centură protestă cu o voce respectuoasă: 

— Nu-i chiar aşa, domnu’. Când ai dormit ultima oară? 

— Asta nu contează. Trebuia să fiu mai calm... Prietenul meu 
se referă la câteva săptămâni foarte agitate. Nu numai că am 
fost nevoit să plec din Anglia, evitând autorităţile Maiestăţii Sale, 
dar a trebuit să dau şi de urma unui coleg care dispăruse într-un 
Bentley, la o intersecţie din Soho. Un locuitor al Indiilor de Vest 
are o mie de ascunzişuri în Londra. 

Alex îşi amintea bine. 

— Bentley-ul ăla a încercat să mă calce. Şoferul voia să mă 
omoare. Numai că altcineva a fost ucis... din cauza unui bec cu 
neon. 

„Călugărul” îl privi cu atenţie pe McAuliff. Şi el părea să-şi 
amintească bine acea seară. 

— A fost o tragedie provocată de un concurs nefericit de 
împrejurări. Noi credeam că ni se întinsese o capcană, a cărei 
sursă am înţeles-o în ultimul moment. 

— Trei vieţi au fost curmate în noaptea aia. Două cu cianură... 

— Suntem devotați cauzei, îl întrerupse omul Halidonului, care 
îşi privi colegii şi le vorbi blând. Lăsaţi-ne singuri, vă rog. 

In chip de avertisment, cei doi bărbaţi îşi scoaseră armele de 
la centură şi îl ridicară pe Alex în picioare. Apoi se retraseră, aşa 
cum li se ordonase. McAuliff îi urmări cu privirea. O pereche de 
zdrenţăroşi, cu tunici neverosimile şi pistoale la centură. 

— Nu numai că fac ce le spui, dar te şi protejează de propriile 
dumitale izbucniri de mânie. 

Şi „călugărul” se uita la subordonații ce se retrăgeau. 

— Când ne aflăm în perioada de ucenicie, suntem cu toţii 
supuşi unor serii de teste. In funcţie de rezultate, fiecare 
urmează un anume tip de instruire şi primeşte responsabilităţi 
pentru viitor. Mă gândesc deseori că, în felul ăsta, se comit erori 
grave. 

Bărbatul trase de sutană şi se întoarse către McAuliff. 

— Acum trebuie să discutăm între noi, nu-i aşa? După cum 
cred că ai ghicit, am lucrat temporar pentru MI 5. 

— Un „infiltrat” e cuvântul care îmi vine în minte. 

— Unul de mare succes, doctore. Insuşi Hammond m-a 
recomandat de două ori pentru a fi premiat. Am fost unul dintre 

cei mai buni specialişti în Indiile de Vest. Nu prea aveau chef să 
se dispenseze de mine. Dumneata şi cei care te manevrau aţi 
impus această necesitate. 

— Cum aşa? 

— Prospecţiunea dumitale cuprindea prea multe componente 
periculoase. Câteva dintre ele puteau fi admise, dar când am 
aflat că cel mai apropiat colaborator al dumitale din echipă - 
domnul Tucker - părea să fie un prieten al lui Walter Piersall, am 
înţeles că trebuie să vă supraveghem cu maximă atenţie... 
Evident, am ajuns prea târziu. 

— Care au fost celelalte componente? 

„Călugărul” ezită. Işi atinse fruntea, unde avea un cucui 
provocat de căzătura în iarbă. 

— Ai o ţigară? Veşmântul ăsta foarte confortabil are un 
dezavantaj: nu e prevăzut cu buzunare. 

— De ce-l porţi? 

— E un simbol al autorităţii, nimic mai mult. 

McaAuliff vâri mâna în buzunar, scoase un pachet de ţigări şi-i 
întinse una omului Halidonului. În timp ce i-o aprindea, văzu 
cearcănele negre de sub ochii umflaţi de epuizare. 

— Care erau acele componente periculoase? 

— Haide, doctore, le cunoşti la fel de bine ca şi mine. 

— Poate că nu; lămureşte-mă. Sau şi asta ţi se pare periculos? 

— Nu acum. Nu în acest moment. Realitatea e primejdia. 
Documentele lui Piersall sunt realitatea... Componentele n-au 
importanţă. 

— Atunci spune-mi. 

„Călugărul” trase adânc din ţigară, apoi suflă fumul în briza 
blândă ce bătea în lumina de un galben mohorât. 

— Femeia pe care o cunoşti. Sunt mulţi care se tem de ea pe 
continent. Printre ei, cineva aflat în conducerea companiei 
Dunstone... marchizul de Chatellerault. Unde se află ea, acolo e 
şi un braţ al serviciilor de informaţii. Băiatul, Ferguson, e prins în 
reţeaua intereselor lui Craft; de fapt, ei se tem de el. Sau se 
temeau. Şi pe bună dreptate. El n-a înţeles niciodată potenţialul 
economic dezastruos al descoperirii fibrelor naturale. 

— Cred că a înţeles, îl întrerupse Alex. Speră să facă bani cu 
Craft. 

Omul Halidonul ui râse încet. 

— N-or să permită asta niciodată. Dar el e o componentă. 

Unde se situează Craft? Face parte din Dunstone? Tot ce se 
întâmplă în Jamaica are o legătură cu afacerile murdare ale lui 
Craft... Despre Samuel Tucker ţi-am vorbit: m-am referit la 
asocierea lui cu Walter Piersall, devenit brusc periculos. Căror 
ordine li s-a supus? Se află pe insulă adus de vechiul lui prieten 
McAuliff? Sau de noul lui prieten, Piersall? Sau e o coincidenţă? 

— E o coincidenţă, spuse Alex. Ar trebui să-l cunoşti pe Sam 
ca să înţelegi asta. 

— Dar noi nu-l cunoaştem. Ştim doar că unul din primele lui 
apeluri telefonice a fost adresat unui om care ne deranja teribil. 
Care se plimba prin Kingston având în minte secrete vechi de 
două sute de ani... şi undeva pe hârtie. „Călugărul” se uită la 
McAuliff - de fapt, îl fixă cu privirea. In lumina lunii, ochii lui 
exprimau rugămintea de a înţelege, adresată lui Alex. Apoi privi 
în zare şi continuă: Pe urmă, mai e şi Charles Whitehall. O 
componentă foarte... foarte periculoasă şi imprevizibilă. Cred că-i 
cunoşti trecutul; Hammond i-l ştia cu siguranţă. Whitehall simte 
că a sosit vremea lui pe această insulă. Are misticismul unui 
fanatic. Cezarul negru intrând călare în Victoria Park, pe calul 
tuciuriu al lui Pompei. Are adepţi în toată Jamaica. Dacă există 
vreun om capabil să demaşte trustul Dunstone intenţionat sau 
altfel - acela ar putea fi Whitehall împreună cu fasciştii lui. 

— Hammond nu ştia asta, protestă McAuliff. A afirmat limpede 
că voi... Halidonul... aţi fi singurii care-l pot opri pe Dunstone. 

— Hammond e un profesionist. Creează haos intern, ştiind că 
poate obţine foloase de pe urma panicii. Te-ar surprinde să afli 
că Hammond se află acum în Kingston? 

Alex se gândi câteva clipe. 

— Nu... doar mă surprinde că nu mi-a spus şi mie. 

— Există o explicaţie. Nu vrea să apelezi la el. A venit încoace 
după ce a auzit că şi Chatellerault e în Savanna-la-Mar. Cred că 
ştiai asta. 

— El ştie fiindcă eu i-am spus lui Westmore Talion. 

— Şi mai sunt soţii Jensen. Fermecătorul, devotatul cuplu. Atât 
de deschişi, atât de simpatici... care îi trimit vorbă lui Julian 
Warfield despre fiecare mişcare pe care o faci şi despre toate 
persoanele pe care le întâlneşti; care mituiesc jamaicani pentru a 
te spiona... Soții Jensen au făcut o imensă greşeală cândva, cu 
mulţi ani în urmă. Dunstone Limited a intervenit şi i-a recrutat, în 
schimb, a fost ştearsă cu buretele acea greşeală. 

McAuliff ridică ochii spre cerul senin al nopţii. Un singur nor 
prelung era purtat de vânt dinspre un munte îndepărtat către 
luna galbenă. Se întrebă dacă avea să se destrame înainte de a 
ajunge la satelitul strălucitor sau o să-l acopere pe dedesubt... 
să-l înnegureze. 

Aşa cum şi el era întunecat. 

— Deci astea sunt componentele, zise Alex într-o doară. Se 
pare că Halidonul ştie mai multe decât oricine. lar eu nu prea 
înţeleg ce înseamnă asta. 

— Asta înseamnă, doctore, că noi suntem responsabilii tăcuţi 
ai insulei noastre. 

— Nu-mi amintesc să fi avut loc alegeri! Cine v-a dat 
însărcinarea asta? 

— Ca să citez un scriitor american, „asta face parte din 
teritoriu”. E moştenirea noastră. Totuşi, nu ne amestecăm în 
activitatea politică. O lăsăm în seama celor îndrituiţi s-o facă. 
Insă ne străduim să menţinem corupţia la un nivel minim. 

„Călugărul” termină de fumat ţigara şi o strivi sub talpa 
sandalei. 

— Sunteţi ucigaşi, zise simplu McAuliff. Ştiu asta. Cred că e 
cea mai urâtă formă de corupţie a omului. 

— Te referi la prospecţiunea anterioară a lui Dunstone? 

— Da. 

— Nu cunoşti împrejurările. Şi n-o să ţi le descriu eu. Am venit 
aici doar ca să te conving să-mi dai documentele lui Piersall. 

— N-o să fac asta. 

— De ce? 

Vocea omului Halidonului era din nou mânioasă, ca mai 
înainte. Deasupra  cearcănelor vineţii, ochii săi negri îl 
străpungeau pe McAuliff. 

— Domnu? se auzi întrebarea strigată de pe câmp. 

„Călugărul” făcu semn cu mâna că nu are probleme. 

— Nu e treaba dumitale, McAuliff. Inţelege lucrul ăsta şi 
pleacă. Dă-mi documentele şi ia-ţi echipa de pe insulă până nu e 
prea târziu. 

— Dacă ar fi fost atât de simplu, n-aş fi stat o clipă pe gânduri. 
Nu vreau să mă lupt cu voi, fir-ar să fie. Nu mă atrage deloc 
ideea... Pe de altă parte, nici nu-mi convine să fiu vânat pe tot 
globul de oamenii lui Julian Warfield. Nu poți; înţelege asta! 

„Călugărul” rămase nemişcat. Privirea lui se îmblânzi; îl fixa pe 


281 


Alexander cu gura întredeschisă. Vorbi încet, de-abia auzit: 

— l-am avertizat că s-ar putea să ajungem la asta. Dă-mi 
nagarro, doctore. Care e semnificaţia Halidonului? 

McAuliff se conformă. 

Se întoarseră la tabăra de pe malul râului, McAuliff şi călăuza 
care luase numele şi funcţia lui Marcus Hedrik - acum nu se mai 
dădea drept altcineva. In apropierea corturilor se vedeau negri în 
haine zdrenţăroase, în lumina dimineţii ce scânteia prin frunzişul 
des, reflectându-se ici-colo pe ţevile armelor. 

Tabăra de prospecţiune era înconjurată, iar locuitorii ei - 
prizonieri ai Halidonului. 

La o sută de metri de poiană, călăuza - mergând acum în faţa 
lui Alex pe cărarea îngustă din junglă, cu pistolul în tocul de la 
centură - se opri şi chemă o patrulă a Halidonului. Pocni de 
câteva ori din degete până când un negru solid apăru dintre 
copaci. 

Cei doi schimbară câteva cuvinte în şoaptă, apoi santinela se 
întoarse la postul său din pădurea tropicală. Călăuza se apropie 
de McAuliff. 

— Totul e în regulă. A avut loc o încăierare cu Charles 
Whitehall, dar era de aşteptat. L-a rănit grav pe paznic, însă 
ceilalţi se aflau în apropiere. Acum e legat, în cortul lui. 

— Dar doamna Booth? 

— Femeia? E cu Samuel Tucker. A adormit acum o jumătate 
de oră... Tucker ăsta n-a dormit deloc. Stă pe un scaun în faţa 
cortului, cu o puşcă în mână. Ceilalţi sunt liniştiţi. Or să se scoale 
curând. 

— Spune-mi, zise Alex, în timp ce călăuza stătea în faţa lui, ce- 
a fost cu simbolurile arawak? Cu Colonelul Marunilor, grupurile 
de câte patru, cele opt zile? 

— Ai uitat, doctore. Eu l-am condus pe domnu’ Whitehall la 
curier. Colonelul Marunilor n-a primit mesajul. Noi v-am trimis 
răspunsul. 

Călăuza surâse. Apoi se întoarse, făcându-i semn lui Alex să-l 
urmeze în poiană. 


Sub ochii călăuzei, McAuliff aşteptă ca lumina albă de pe 
capacul micului dispozitiv să ajungă la intensitate maximă. Apoi 
apăsă pe butonul de transmitere a semnalului, acoperind 
instrumentul cu mâna stângă. N-avea rost să se ascundă; n-ar fi 

solicitat ajutor. N-o să folosească frecvenţa pentru situaţii de 
urgenţă. | se spusese clar că, la primul semn al apariţiei unor 
forţe ostile, fiecare membru al echipei în frunte cu Alison şi 
domnul Tucker ar fi fost împuşcat în cap. 

Restul înțelegerii era la fel de limpede. La fiecare 
douăsprezece ore, Sam Tucker urma să transmită în continuare 
semnale. Alexander trebuia să se întoarcă cu călăuza pe câmp. 

De acolo, împreună cu „călugărul”, urma să fie dus la 
comunitatea ascunsă a Halidonului. Până la întoarcerea sa, 
echipa avea statut de ostatic colectiv. 

Alison, Sam, Charles Whitehall şi Lawrence erau singurii cărora 
trebuia să li se spună adevărul. Celorlalţi, nu. Soții Jensen, James 
Ferguson şi cărăuşii urmau să primească altă explicaţie, una 
birocratică, plauzibilă pentru conducătorul unei prospecţiuni: în 
timpul nopţii, un mesaj radio fusese retransmis de la Falmouth; 
Ministerul de Interne solicita prezenţa lui McAuliff la Ocho Rios; 
existau nişte probleme la Institut. Reprezentau genul de necazuri 
cu care se confruntau întotdeauna şefii expedițiilor. Activitatea 
de teren era frecvent întreruptă din cauza complicaţiilor de ordin 
administrativ. 

Când „călugărul” dădu de înţeles că durata absenței nu va fi 
mai mică de trei zile, Alex vru să ştie de ce era necesară o 
perioadă atât de lungă. 

— Nu pot să-ţi răspund, McAuliff. 

— Atunci de ce-aş fi de acord? 

— E vorba doar de timp. Şi pe urmă, suntem în poziţie de şah- 
mat... domnule doctor. Noi ne temem să nu fim deconspiraţi 
poate mai mult decât vă faceţi voi probleme pentru vieţile 
voastre. 

— N-o să admit asta. 

— Nu ne cunoşti. Acordă-ţi un răgaz ca să afli. N-o să fii 
dezamăgit. 

— Deci ţi s-a spus că e vorba despre trei zile? 

— Da. 

— Asta înseamnă că oricine ţi-a spus acest lucru se aştepta să 
mă duci acolo. 

— Era aproape o certitudine. 

Alexander căzu de acord cu intervalul de trei zile. 


Lawrence fricţiona spatele gol al lui Charles Whitehall cu o 

alifie cu penicilină. Rosăturile de la frânghie erau adânci; omul 
care-l legase pe domnul Charley o făcuse cu mare înverşunare. 
Cei doi fuseseră dezlegaţi după ce McAuliff vorbise cu ei. 
Alexander le spusese clar că nu le mai permitea să se amestece. 

— Aroganţa dumitale depăşeşte puterea mea de înţelegere, 
McAuliff! zise Charles Whitehall, icnind de durere atunci când 
Lawrence atinse o rană. 

— Accept reproşul. Te pricepi foarte bine la asta. 

— Dumneata nu eşti pregătit să tratezi cu oamenii ăştia. Eu 
mi-am petrecut viaţa, toată viața, îndepărtând praful de pe 
istoria Jamaicăi şi a Caraibelor! 

— Nu toată viaţa, Charley, răspunse Alex calm, dar incisiv. Ţi- 
am spus şi azi-noapte. Mai există mica problemă a activităţii 
dumitale extraprofesionale. „Cezarul negru intrând călare în 
Victoria Park pe calul tuciuriu al lui Pompei”. 

— Cum? 

— Nu sunt cuvintele mele, Charley. 

Brusc, Lawrence îşi apăsă pumnul pe o rană adâncă de pe 
umărul lui Whitehall. Savantul dădu capul pe spate de durere. 
Cealaltă mână a revoluționarului era aproape de gâtul lui. Nimeni 
nu se mişcă; Lawrence vorbi: 

— Nu călăreşti nici un cal tuciuriu, domnu'. Mergi ca toată 
lumea. 

Charles Whitehall privi peste umăr umbra mâinii mari, 
pregătite de atac. 

— Faci pe nebunul, să ştii. Crezi că vreo entitate politică având 
o structură a puterii bazată pe bogăţie o să vă tolereze pe vo; 
Nici măcar o clipă, şacal egalitarist! O să fiţi striviţi. 

— Vrei să ne striveşti pe noi, domnu'? 

— Vreau doar ce e mai bine pentru Jamaica. Energia fiecăruia 
va fi folosită în acest scop. 

— Eşti de un optimism incorigibil, interveni Alex, îndreptându- 
se către cei doi. 

Lawrence ridică privirea spre McAuliff, cu un aer supus, întinse 
mâna după tubul de unguent. 

— Pune-ţi cămaşa, domnu’. Ti-am dat cu alifie peste tot, zise 
el, înşurubând capacul tubului. 

— Plec peste câteva minute, zise McAuliff, proptit în faţa lui 
Whitehall. Sam o să preia conducerea; o să faceţi ce spune el. Pe 
cât posibil, activitatea trebuie să continue normal. Oamenii 

Halidonului vor sta ascunşi... cel puţin faţă de soţii Jensen şi 
James Ferguson. 

— Cum aşa? întrebă Lawrence. 

— N-o să fie greu, răspunse Alex. Peter forează pungile de gaz 
la doi kilometri şi jumătate spre sud-vest. Ruth lucrează la est, 
într-o carieră de piatră; călăuza care îşi zice Justice o să fie cu ea. 
Ferguson se duce dincolo de râu, să studieze nişte ferigi într-o 
pădurice. Fiecare lucrează separat, fiecare va fi supravegheat. 

— Şi eu? Whitehall îşi încheie cămaşa scumpă din bumbac de 
parcă s-ar fi îmbrăcat pentru un concert la Covent Garden. Cu 
mine ce ai de gând? 

— Dumneata o să rămâi în poiană, domnu' Charley. Spre 
binele dumitale, te-aş sfătui să n-o părăseşti. Nu-mi asum nici o 
răspundere dacă pleci. 

— Crezi că acum ai vreun cuvânt de spus în orice problemă, 
McAuliff? 

— Da, aşa cred. Ei sunt la fel de speriaţi de mine pe cât sunt 
eu de ei. Nu încercaţi să stricaţi echilibrul, nici unul din voi. Am 
îngropat un om în Alaska, cu mai mulţi ani în urmă. Samo să vă 
povestească, cunosc rugăciunile care se spun în astfel de ocazii. 


Alison stătea pe malul râului, privind spre apă. Căldura 
soarelui matinal îi trezea pe somnoroşii pădurii. Zgomotele erau 
cele obişnuite ale luptei pentru hrană, diferenţiate în funcţie de 
tipurile de vietăţi. Lianele verzi ce atârnau din palmierii înalţi 
străluceau de umezeala care se ridica din pământ; ferigi, licheni 
şi varză sălbatică mărgineau apele domoale ale afluentului râului 
Martha Brae. Apa era limpede, albastră-verzuie. 

— Am fost la cortul tău, spuse McAuliff, urcând spre ea. Sam 
mi-a spus că eşti aici. 

Ea se întoarse şi-i zâmbi. 

— N-am fost neascultătoare, dragul meu. N-o să fug nicăieri. 

— Nici n-ai unde. N-o să ai probleme... Călăuza mă aşteaptă. 

Alison făcu doi paşi şi veni în faţa lui. Vorbi încet, aproape în 
şoaptă: 

— Vreau să-ţi spun ceva, Alexander T. McAuliff. Şi n-o să fiu 
dramatică,  lacrimogenă sau teatrală, fiindcă astea sunt 
subterfugii de care ne putem dispensa amândoi. Cu şase 
săptămâni în urmă mă pregăteam de fugă. Imi dădeam toată 
silinţa să mă conving că, fugind, scăpăm - ceea ce în 

subconştient înţelegeam că era absurd. Ei te pot găsi. Oriunde. 
Computerele, băncile de date, oribilele, complicatele instrumente 
de detecție pe care le au în beciurile şi camerele lor secrete sunt 
acum foarte reale. Foarte minuţioase. Şi nu există viaţă, sub 
pământ sau în locuri foarte îndepărtate, despre care să nu ştie 
ceva. Nu mă aştept să înţelegi asta şi, într-un fel, acesta este şi 
motivul pentru care ceea ce faci e bine... „Atacă-i pe ceilalţi 
înainte să te atace ei.” Aşa spuneai. Cred că este un mod teribil 
de a gândi. Dar este singura cale prin care putem avea viaţa 
noastră. 

McAuliff îi atinse faţa cu degetele. Ochii ei erau mai albaştri ca 
niciodată. 

— Asta sună primejdios de asemănător cu o ofertă. 

— Nevoile mele sunt simple, termenii nu sunt complicaţi. 

Şi, cum spuneai cândva, sunt un profesionist al naibii de bun. 

— McAuliff şi Booth. Prospectori. Birouri: Londra şi New York. 
Ar arăta bine pe un antet. 

— N-ai vrea să te gândeşti la „Booth şi McAuliff'? Adică în 
ordine alfabetică... 

— Nu, n-aş vrea, o întrerupse el cu blândeţe şi îşi petrecu 
braţul pe după talia ei. 

— Intotdeauna spun oamenii tâmpenii când le e frică? întrebă 
ea, cu faţa la pieptul lui. 

— Aşa cred, răspunse Alex. 


Peter Jensen vâri adânc mâna în raniţa plină şi bâjbâi printre 
articolele de îmbrăcăminte. Sacul din pânză era burduşit. Jensen 
se înfioră când scoase dintre rufe obiectul căutării sale. 

Era Lugerul învelit în plastic, cu amortizorul detaşat, legat de 
țeava pistolului. 

Soţia lui stătea lângă intrarea în cort, cu prelata ridicată doar 
atât cât să vadă afară. Peter dezveli ambele componente ale 
armei şi puse amortizorul în buzunarul tunicii. Apăsă piedica 
armei, scoase încărcătorul şi vâri mâna în celălalt buzunar, după 
o cutie de cartuşe. Încărcă meticulos magazia pistolului, până 
când resortul se întinse complet, cu glonţul de deasupra pregătit 
pentru încărcare. Introduse încărcătorul, apoi îl închise etanş. 

Ruth auzi declicul metalic şi se întoarse. 

— Chiar trebuie să faci asta? 

— Da. Julian a spus-o foarte clar. McAuliff a fost selectat de 

mine, iar acordul lui a pecetluit această alegere. McAuliff a luat 
legătura. Cu cine? Cu ce? Trebuie să aflu... Peter îşi deschise 
haina şi vâri Lugerul într-un toc din piele cusut pe căptuşeală. 
Apoi îşi încheie tunica şi îşi îndreptă ţinuta. Vreo umflătură, 
fetiţo? Se vede? 

— Nu. 

— Bine. Nu prea arată ca uniforma lui Whitehall, dar aş zice că 
e mai confortabilă. 

— O să fii atent? Jungla e atât de înfricoşătoare. 

— Toată excursia asta în care m-ai târât avea un scop. Abia 
acum înţeleg, draga mea. 

Peter zâmbi şi se aplecă asupra raniţei, îndesându-i conţinutul 
şi vârând curelele în catarame. Fixă acele, mai trase o dată de 
curele şi lovi cu palma umflăturile sacului. Ridică apoi sacul până 
la umăr şi-l lăsă să cadă la pământ. 

— Aşa! Sunt pregătit pentru două săptămâni, dacă va fi 
nevoie. 

— Eu cum o să aflu? 

— După ce o să vezi că nu mă întorc cu cărăuşul meu. Dacă 
treaba merge bine, s-ar putea să fie prea ţeapăn ca să se mai 
întoarcă. 

Peter văzu tremurul buzelor soţiei lui şi frica teribilă din ochii 
ei. li făcu semn să se apropie, iar ea i se aruncă în braţe. 

— O, Doamne, Peter... 

— Te rog, Ruth. $șșt. Nu trebuie, zise el, mângâindu-i părul. 
Julian a însemnat totul pentru noi. Amândoi ştim asta. Şi Julian 
crede că o să fim foarte fericiţi în Peale Court. Zicea că Dunstone 
o să aibă nevoie de mulţi oameni în Jamaica. De ce n-am fi şi noi 
printre ei? 


Când cărăuşul necunoscut intră în tabără, James Ferguson 
văzu că ghidul pe care-l cunoştea sub numele de Marcus Hedrik 
era înfuriat, dar şi curios. Toţi manifestau aceeaşi curiozitate. 
McAuliff plecase pe coastă de dimineaţă, devreme; era ciudat că 
nu se întâlnise cu cărăuşul pe râu. Acesta din urmă susţinea sus 
şi tare că nu-i văzuse decât pe locuitorii de pe dealuri, unii 
vânând, alţii pescuind - dar nici un om alb. 

Cărăuşul fusese trimis de Biroul Forţelor de Muncă, de la o 
filială din Falmouth care ştia că echipa căuta mână de lucru 
suplimentară. Omul cunoştea afluentul râului, deoarece crescuse 

în Weston Favel şi dorea să muncească. Desigur, cărăuşul avea 
documentele necesare, semnate de un funcţionar obscur de la 
Falmouth. 

La ora 2.30 după-amiază se odihnea după masa de prânz, 
stând pe marginea patului de campanie, pregătit să-şi strângă 
echipamentul şi să se întoarcă pe teren. Afară se auzi un zgomot. 
Ridică privirea, iar noul cărăuş dădu la o parte prelata cortului şi 
pătrunse înăuntru. Avea în mână un coş de plastic. 

— Eu zic... 

— Strânge  farfuriile, domnu’, spuse repede cărăuşul. Tot 
timpu' să fie foarte curat. 

— N-am farfurii aici. Doar vreo două pahare ar trebui spălate... 

Cărăuşul cobori glasul. 

— Am mesaj pentru domnu’ Fergo. Ţi-l dau. Citeşti repede. 

Omul vâri mâna în buzunar, scoase un plic sigilat şi i-l întinse 
lui Ferguson. 

James îl rupse şi extrase o singură pagină cu antet. Era de la 
Fundaţia Craft, iar ochii lui Ferguson se opriră imediat la 
semnătură. O cunoştea întreaga Jamaică - mâzgălitura lui Arthur 
Craft Senior, semipensionatul, dar atotputernicul şef al 
întreprinderilor Craft. 


Dragă James Ferguson, 

Scuzele de la distanţă sunt cele mai stânjenitoare şi adesea 
cele mai sincere. Aşa e şi în cazul de față. 

Fiul meu s-a purtat urât, motiv pentru care şi el, îţi transmite 
regretele lui. Tocmai din sudul Franței, unde va locui pentru o 
perioadă nedeterminată - dar lungă - de timp. 

Să trec la subiect: contribuțiile dumitale la experimentele cu 
fibre de baracoa, făcute în laboratoarele noastre, sunt de o 
valoare inestimabilă. Ele au deschis drumul spre ceea ce noi 
credem a fi un progres important, cu un impact industrial major. 
După părerea noastră, acest progres poate fi accelerat prin 
întoarcerea dumitale imediată la noi. Viitorul dumitale e asigurat, 
tinere, aşa cum merită să fie răsplătite toate geniile. Vei fi un om 
foarte bogat. 

Totuşi, factorul timp este esenţial De aceea, îți recomand să 
părăseşti de îndată echipa - mesagerul îţi va explica modalitatea 
oarecum ciudată de plecare, dar te asigur că am înştiințat 
autoritățile de la Kingston despre acest proiect, iar ei au fost întru 
totul de acord. (Baracoa este pentru toată Jamaica.) De 
asemenea, am convenit că nu e necesar să-l implici pe directorul 

prospecțiunii, McAuliff, de vreme ce interesele sale imediate sunt 
în conflict direct cu ale noastre. În locul dumitale va fi trimis alt 
botanist, în câteva zile. 
Aştept cu nerăbdare să reînnoim cunoştinţa. 
Al dumitale sincer, 
Arthur Craft Senior. 


Uluit, James Ferguson recitea scrisoarea cu răsuflarea tăiată. 

Reuşise. 

Reuşise cu adevărat. 

Ridică privirea spre cărăuş, care zâmbi şi vorbi încet. 

— Plecăm după-amiază târziu, domnu’. Inainte de lăsarea 
întunericului. Să te întorci repede de la lucru. Ne întâlnim pe 
malul râului şi o pornim la drum. 

Călugărul se recomandă numai cu numele Malcolm. 

Călătoriră spre sud, pe drumuri tăinuite ce treceau printre 
pante stâncoase şi abrupte, prin peşteri întortocheate şi prin 
jungla deasă. Omul Halidonului în zdrenţe şi cu tunică militară 
mergea în faţă, găsind fără efort cărări ascunse în pădure şi 
deschizături astupate ce duceau spre lungi tuneluri întunecate, 
săpate în piatra străveche - mirosul jilav al grotelor cu ape 
adânci fiind mereu prezent, ca şi reflexele strălucitoare ale 
stalactitelor, suspendate într-o solitudine magnifică. 

Uneori, lui McAuliff i se părea că se afundau în măruntaiele 
pământului, apoi ieşeau din bezna unei grote la o altitudine mai 
mare. Peşteri ramificate urcau inexorabil, ca dovadă a mişcărilor 
scoarţei terestre evocatoare ale unei epoci de incredibile 
transformări geofizice; piscurile munţilor se înălţau dintre falii şi 
depresiuni, într-un efort suprem de a ajunge la căldura soarelui. 

De două ori trecură pe lângă comunităţi ce trăiau pe dealuri, 
ocolindu-le pe la marginea pădurilor de pe creste. De fiecare 
dată, Malcolm identifică sectele şi vorbi despre credinţele lor, ca 
şi despre motivaţia religioasă a retragerii lor din lume. Menţionă 
că existau aproximativ douăzeci şi trei de comunităţi în Cock Pit, 
care trăiau izolate. Cifra era relativă, fiindcă peste tot se 
întâlneau tineri rebeli care găseau, în călătoriile lor ocazionale la 
oraş, tentaţii ce cântăreau mai greu decât amenințările lui 
Obeah. Ciudat era că, de îndată ce una, două, trei comunităţi se 
destrămau, apăreau întotdeauna altele care le luau locul... şi 
deseori şi cătunele. 

— „Opiul popoarelor” e adesea o fugă de dificultăţile şi lipsa 
de perspectivă din oraşele de pe coastă. 

— Atunci eliminaţi lipsa de perspectivă. 

Alex văzu parcă aievea imaginea vechiului Kingston - 
cocioabele din tablă ondulată şi bărcile abandonate şi mizere, 
locuite de proscrişii societăţii; câinii costelivi, pisicile sfrijite, ochii 
în care se citea lipsa de speranţă ai tinerelor mame îmbătrânite 
prematur; bărbatul ştirb care cerşea bani pentru un pahar de vin 
şi îşi făcea nevoile pe aleile întunecoase. 

Şi, la câţiva metri mai încolo, băncile imaculate, strălucitoare, 


291 


cu ferestre fumurii lucind în soare. Strălucitoare, imaculate şi 
obscene prin prisma acelei vecinătăţi. 

— Da, ai dreptate, răspunse Malcolm. Lipsa de perspectivă îi 
macină cel mai tare pe oameni. E aşa uşor de spus „dă un sens 
vieţii tale”. Şi atât de greu de aflat cum. Apar o mulţime de 
complicaţii. 

Işi continuară călătoria timp de opt ceasuri, odihnindu-se după 
ce străbăteau porţiuni mai dificile de junglă, cu pante abrupte şi 
peşteri nesfârşite. McAuliff aprecie că nu pătrunseseră mai mult 
de douăzeci şi cinci-treizeci de kilometri în interiorul Cock Pitului, 
dar fiecare kilometru părea mai amăgitor şi mai iritant decât 
precedentul. 

Puțin după ora cinci după-amiază ajunseră la capătul unei 
trecători din lanţul muntos Flagstaff. Deodată, în faţa lor apăru 
un platou cu păşuni, lung de vreo opt sute de metri şi nu mai lat 
de cinci sute de metri. Platoul se afla la marginea unei pante 
stâncoase, la o mie două sute de metri altitudine. Malcolm îl 
conduse la dreapta, către marginea vestică. Platoul cobora în 
pantă spre jungla care lui McAuliff nu i se mai păruse niciodată 
atât de deasă şi impenetrabilă. 

— Se numeşte Labirintul lui Acquaba, zise Malcolm, văzând 
expresia de uimire zugrăvită pe chipul lui Alex. Am preluat un 
obicei de la vechii spartani. Fiecare băiat, când împlineşte 
unsprezece ani, e dus în inima pădurii şi trebuie să rămână acolo 
timp de patru zile şi patru nopţi. 

— Serii de câte patru... 

McAuliff vorbi atât pentru sine, cât şi pentru Malcolm, uitându- 
se în jos la desimea sălbatică a junglei. 

— Odiseea morţii. 

— Noi nu suntem nici spartani, nici arawak, spuse Malcolm, 
râzând încet. Copiii nu ştiu, dar mai există şi alţii asemenea lor... 
Vino. 

Cei doi însoțitori se întoarseră şi porniră către marginea opusă 
a platoului. Alex mai aruncă o privire spre Labirintul lui Acquaba, 
apoi li se alătură. 

La capătul estic, o privelişte diferită li se aşternu în faţa 
ochilor. 

Dedesubt se afla o vale, nu mai lungă de opt sute de metri şi 
poate de o mie cinci sute de metri lăţime, în mijlocul căreia se 
zărea un loc liniştit. Valea era înconjurată de dealuri ce 

constituiau primele coborâşuri dinspre munţii din spate. La nord, 
torentele montane se uneau formând o cascadă înaltă, ce se 
prăvălea într-un curs de apă destul de lat. 

In capătul îndepărtat al lacului se întindeau câmpii - păşuni, 
de fapt - pe care păşteau alene vite. Vaci, capre, câţiva măgari şi 
mai mulţi cai. Zona aceea fusese defrişată şi însămânţată cu măi 
multe generaţii în urmă, îşi zise Alex. 

In partea apropiată a lacului, sub ei, se zăreau colibele 
acoperite cu paie, protejate de palmieri înalţi. La prima vedere, 
păreau să fie şaptezeci sau optzeci de asemenea sălaşuri. De 
abia se vedeau din cauza copacilor, a lianelor şi a desei vegetaţii 
tropicale ce umplea orice spaţiu gol cu culorile vii ale Caraibelor. 
O comunitate adăpostită de natură, îşi spuse Alex. 

Apoi îşi imagină o vedere aeriană asupra acelui loc. Satul - 
pentru că era un sat - ar fi arătat ca oricare dintre comunităţile 
izolate, cu acoperişuri din paie pe colibe şi păşuni în apropiere. 
Deosebirea faţă de priveliştea de la nivelul solului consta în 
prezenţa munţilor din jur. Platoul era un spaţiu format la mare 
altitudine. Pe această parte a lanţului Flagstaff curenţii 
ascendenți erau puternici, iar vântul sufla cu variații 
imprevizibile; aeronavele masive ar fi rămas la cel puţin trei mii 
şase sute de metri altitudine, iar avioanele uşoare ar fi evitat să 
treacă direct pe deasupra. Primele n-ar fi avut unde să aterizeze, 
iar celelalte s-ar fi prăbuşit cu siguranţă dacă ar fi încercat să 
survoleze platoul. 

Comunitatea era protejată de fenomene naturale în aer şi de 
un drum terestru întortocheat, care ar fi imposibil de trasat pe o 
hartă. 

— Nu prea e un loc care să poată fi luat în stăpânire, nu-i aşa? 

Malcolm stătea lângă McAuliff. O ceată de copii alerga pe 
cărarea spre lac, iar strigătele lor erau duse de vânt. Câţiva 
băştinaşi umblau printre colibe, iar alţii, mai numeroşi, se 
plimbau pe lângă cursul de apă ce curgea dinspre cascadă. 

— Totul e... foarte îngrijit. 

Fură singurele cuvinte pe care le putu spune McAuliff în acel 
moment. 

— Da, răspunse omul Halidonului. Hai să coborâm. Te 
aşteaptă un om. 

Călăuza îi conduse în jos, pe panta stâncoasă. Cinci minute 
mai târziu, toţi trei se aflau în partea stângă a comunităţii. De 

sus, Alex nu-şi dăduse prea bine seama de înălţimea copacilor ce 
înconjurau din toate părţile sălaşurile primitive. Liane groase 
coborau răsucite până la pământ şi ferigi imense îşi înălţau 
ramurile din tufişurile întunecate. 

Dacă platoul ar fi fost cu cincisprezece metri mai înalt, îşi zise 
McAuliff, nimic din ce observase n-ar mai fi fost vizibil. 

Adăpostiţi de natură. 

Ghidul porni pe o cărare ce părea să treacă printr-un grup de 
colibe din zona acoperită de vegetaţie. 

Locuitorii erau îmbrăcaţi, ca majoritatea oamenilor ce trăiau 
pe dealurile jamaicane, cu haine uşoare şi largi, dar aici McAuliff 
remarcă ceva deosebit, insesizabil din primul moment. Era o 
diversitate de pantaloni kaki suflecaţi, rochii în culori închise, 
cămăşi albe din bumbac şi bluze cu imprimeuri - toate obişnuite, 
cum puteau fi văzute în toată insula. De fapt, în toate ţările 
îndepărtate - în Africa, Australia, Noua Zeelandă - unde 
băştinaşii luaseră ce putuseră - mai bine zis furaseră - din 
echipamentul de protecție al invadatorilor albi. Nimic 
neobişnuit... dar ceva cu totul deosebit, iar Alex nu reuşea cu nici 
un chip să stabilească diferenţa. 

Apoi înţelese. In aceeaşi clipă în care constată că mai 
observase ceva. Cărţi. 

Câţiva - trei sau patru sau cinci, poate - dintre zecile de 
băştinaşi ai acestei comunităţi duceau cărți sub braţ sau în 
mână. 

lar hainele erau curate. Se vedeau pete de umezeală, de 
transpiraţie, evident şi praf pe cei veniţi de la munca câmpului 
sau noroi de la lac, însă exista o curăţenie nemaiîntâlnită în 
comunităţile de pe dealuri sau din regiuni îndepărtate: Africa, 
Australia, Noua Guinee sau Jacksonville, Florida. 

Era firesc să vezi băştinaşi purtând haine în diverse stadii de 
uzură - rupte, găurite, chiar peticite. Dar veşmintele acestor 
oameni erau întregi, nerupte, negăurite. 

Nu vechituri, nu haine furate care nu se potriveau. 

Tribul lui Acquaba trăia în adâncul unei jungle primitive, dar 
nu era - asemenea altor comunităţi izolate - o rasă extenuată de 
primitivi striviţi de sărăcie, care trăiau de azi pe mâine din 
roadele pământului. 

In jurul colibelor şi pe cărări, Alex văzu trupuri viguroase şi 
ochi negri şi limpezi, semne ale unei alimentaţii echilibrate şi ale 

unei inteligenţe ascuţite. 

— O să mergem direct la Daniel, îi spuse Malcolm ghidului. 
Acum eşti liber. Şi îţi mulţumesc. 

Ghidul o luă spre dreapta, pe o cărare prăfuită ce părea să 
treacă pe sub un păienjeniş de liane groase. Işi scoase centura şi 
pistolul şi îşi descheie haina. Comandoul ajunsese acasă, 
constată McAuliff. Işi putea da jos costumul - zdrenţuit cu 
premeditare. 

Malcolm făcu un gest, întrerupând gândurile lui Alex. Cărarea 
pe care merseseră pe sub frunzele palmierilor coti la stânga, 
conducându-i într-un luminiş acoperit cu iarbă stufoasă. Această 
porţiune deschisă se întindea până dincolo de cursul de apă ce 
pornea de la baza cascadei. De cealaltă parte a torentului cu 
maluri late, terenul se înclina către o baricadă de piatră; dincolo 
de ea se aflau păşunile netede ce mărgineau malul de est al 
lacului. 

Pe pajiştea imensă se vedeau bărbaţi care se îndreptau spre 
vite cu toiege în mâini. Era sfârşitul după-amiezei, iar căldura 
soarelui se mai domolise. Trebuiau adăpostite vitele pentru 
noapte, îşi spuse McAuliff. 

Mergea distrat în urma lui Malcolm, mai preocupat să observe 
tot ce putea din ciudatul sat izolat, când, deodată, înţelese 
încotro se îndreptau. 

Spre poalele muntelui şi spre cascadă. 

Ajunseră la marginea canalului ce alimenta lacul cu apă şi o 
luară la stânga. Alex constată că râul era mai adânc decât părea 
de la distanţă. lnălţimea malurilor atingea vreo doi metri şi 
jumătate; impresia pe care o avusese privind de pe platou se 
datora pietrelor fixate cu grijă în pământul de pe cele două 
ţărmuri. Acest fenomen natural fusese controlat de om, ca şi 
câmpurile cultivate, cu multe generaţii în urmă. 

Se vedeau trei pasarele din scândură, cu balustrade la 
înălţimea taliei şi stâlpi de susţinere pe fiecare mal, la care se 
ajungea pe nişte trepte de piatră... puse acolo de multă vreme. 
Podeţele se aflau la cincizeci de metri unul de altul. 

Apoi McAuliff o văzu; de-abia se zărea, ascunsă cum era în 
spatele unui pâlc de arbori înalţi, ferigi uriaşe şi sute de liane 
înflorite, la poalele muntelui. 

Era o construcţie din lemn. O casă mare cât o cabană, cu 
temelia suspendată deasupra canalului, apele repezi curgând 

printre pilonii imenşi ce susțineau edificiul ascuns. De fiecare 
parte a pilonilor se găseau trepte - tot din piatră şi tot de mult 
construite - care duceau la o verandă spațioasă, situată în faţa 
clădirii. La mijloc se afla o uşă. 

De la orice distanţă - cu siguranţă şi din aer - clădirea era 
complet ascunsă privirii. Avea o lungime de vreo nouă metri, dar 
lăţimea ei nu putea fi apreciată, deoarece părea să se piardă în 
junglă şi sub cascadă. 

Apropiindu-se de treptele de piatră, McAuliff văzu altceva, 
ceva ce îl surprinse atât de mult, încât trebui să se oprească şi să 
privească cu atenţie. In partea de vest a clădirii, ieşind din 
interior şi urcând spre hăţişul vegetal, se vedeau cabluri groase 
de culoare neagră. Malcolm se întoarse şi zâmbi văzând uimirea 
zugrăvită pe chipul lui Alex. 

— Legătura noastră cu exteriorul, McAuliff. Semnale radio care 
sunt orientate spre reţelele telefonice din insulă. Seamănă cu 
telefoanele celulare, dar recepţia e în general mai clară decât la 
telefoanele obişnuite. Imposibil de depistat, desigur. Acum hai 
să-l vedem pe Daniel. 

— Cine e Daniel? 

— E ministrul sfatului nostru. Această funcţie se dobândeşte în 
urma alegerii. Numai că mandatul lui nu depinde de calendar. 

— Cine îl alege? 

Zâmbetul păli pe chipul omului din Halidon. 

— Sfatul. 

— Şi pe el cine-l alege? 

— Tribul. 

— Pare un sistem politic în toată regula. 

— Nu tocmai, zise enigmatic Malcolm. Vino. Daniel ne 
aşteaptă. 

Omul Halidonului deschise uşa, iar McAuliff păşi într-o încăpere 
cu tavan înalt şi cu ferestre în partea superioară a pereţilor. Se 
auzea vuietul cascadei, amestecat cu freamătul junglei de afară. 
În cameră erau câteva scaune de lemn - lucrate manual, nu de 
serie. În mijlocul peretelui din spate şi în faţa unei a doua uşi 
masive se afla o masă la care şedea o tânără negresă, de vreo 
treizeci de ani. Avea pe „biroul” ei câteva hârtii, iar în stânga 
fetei se afla un calculator alb. Nepotrivirea dintre un astfel de 
echipament şi locul în care se găsea îl surprinse pe Alex. 

Apoi îşi stăpâni mirarea când văzu un telefon - consolă 

sofisticată, cu multe butoane - pe un raft din dreapta fetei. 

— Ea e Jeanine, doctore McAuliff. Lucrează pentru Daniel. 

Fata se ridică şi zâmbi scurt. Îl salută pe Alex dând din cap, cu 
un aer şovăitor; îi aruncă apoi o privire îngrijorată lui Malcolm şi 
întrebă: 

— Călătoria a decurs bine? 

— De vreme ce l-am adus pe oaspetele nostru, se poate vorbi 
de un oarecare succes. 

— Da, răspunse Jeanine, iar îngrijorarea ei se transformă în 
teamă. Daniel vrea să vă vadă imediat. Pe aici... doctore 
McAuliff. 

Fata se duse spre uşă şi bătu de două ori. Fără să aştepte 
răspuns apăsă pe clanţă şi deschise. Malcolm veni lângă Alex şi-i 
făcu semn să intre. McAuliff pătrunse cu un pas şovăitor în biroul 
Ministrului Sfatului Halidonului. 

Camera mare avea o singură fereastră uriaşă, din sticlă cu 
plumb, care ocupa cea mai mare parte a peretelui din fund. 
Priveliştea era stranie şi copleşitoare. La şase metri de geam se 
alia mijlocul cascadei, care ocupa întreaga zonă; nu se vedea 
altceva decât nesfârşite tone de apă, revărsându-se cu un 
zgomot înăbuşit, dar distinct. In încăpere, în faţa ferestrei era o 
masă lungă cu pupitru din lemn negru ce strălucea. În spatele ei 
stătea în picioare omul numit Daniel, Ministrul Sfatului. 

Era un jamaican cu trăsături ascuţite, afro-europene, de o 
înălţime uşor peste medie şi foarte zvelt. Trupul lui avea supleţea 
unui alergător de cursă lungă. Alex îi dădu înjur de patruzeci (to 
uni. Faţa lui avea aspect tineresc, dar ochii erau ai unui adult. 

Zâmbi - scurt, cordial, însă fără entuziasm - spre McAuliff şi 
ocoli masa cu mâna întinsă. 

Atunci Alex văzu că Daniel purta pantaloni albi de sport şi o 
cămaşă de un albastru închis, descheiată la gât. In jurul gâtului 
avea un batic alb de mătase, cu capetele trecute printr-un inel 
de aur. Era un fel de uniformă, se gândi Alex. La fel ca sutana lui 
Malcolm. 

— Bun venit, doctore. N-o să te întreb cum a fost călătoria. Am 
făcut-o şi eu de multe ori. E un calvar. 

Daniel strânse mâna lui McAuliff. 

— Intr-adevăr, spuse Alex cu prudenţă. 

Ministrul se întoarse brusc spre Malcolm. 

— Prezintă raportul! Nu trebuie să faci un secret din asta. Sau 

e acolo? 

— Nu... Documentele lui Piersall sunt autentice. Sunt sigilate, 
iar McAuliff le are pregătite pentru a le trimite dintr-un loc aflat 
cam la patruzeci de kilometri de tabăra de pe Martha Brae. Nici 
el nu ştie unde. Avem trei zile la dispoziţie, Daniel. 

Ministrul îl privea cu atenţie pe călugăr. Apoi se întoarse încet 
la scaunul său din spatele mesei, fără să scoată un cuvânt. 
Rămase nemişcat, cu mâinile pe suprafaţa tăbliei. Ridică privirea 
spre Alex. 

— Aşadar, prin stăruința îndârjită a unui expatriat fanatic, noi 
riscăm să fim... castraţi. Dezvăluirea adevărului ne va face 
impotenţi, ştii asta, doctore McAuliff. O să fim jefuiţi. Deposedaţi 
de ceea ce ne aparţine. lar responsabilitatea îţi aparţine... 
dumitale. Un geolog în serviciul lui Dunstone Limited. Şi un foarte 
puţin probabil informator al Serviciului Britanic de Informaţii. 

Daniel se uită la Malcolm. 

— Lasă-ne singuri, te rog. Şi pregăteşte-te să pleci la Montego. 

— Când? 

— Asta depinde de vizitatorul nostru. El o să te însoţească. 

— Eu? 

— Da, doctore McAuliff. Dacă o să mai fi în viaţă. 

— Nu există decât o singură ameninţare pe care o fiinţă 
umană o poate profera la adresa alteia şi care trebuie luată în 
seamă. Evident, e vorba despre ameninţarea cu moartea. 

Daniel se dusese la fereastra enormă prin care se vedeau 
nesfârşitele coloane de apă. 

— Aşa e, abstracţie făcând de oprimantele dispute ideologice, 
asociate, de obicei, cu cauze religioase ori naţionale. 

— Şi, fiindcă pe mine nu mă interesează considerentele de 
ordin religios ori naţional, te aştepţi ca ameninţarea să aibă 
efect. 

McAuliff stătea în picioare în faţa mesei lungi, lucioase. Nu i se 
oferise un scaun. 

— Da, răspunse ministrul Sfatului Halidonului, întorcându-se 
de la fereastră. De bună seamă ţi s-a spus deja că problemele 
Jamaicăi nu sunt şi ale dumitale. 

— „Nu e războiul meu”, asta a fost formularea. 

— Cine ţi-a spus asta? Charles Whitehall sau Barak Moore? 

— Barak Moore e mort, zise Alex. 

Ministrul era sincer surprins. După un scurt moment de tăcere 
meditativă, vorbi calm: 

— Imi pare rău. Era o piedică necesară în calea ofensivei lui 
Whitehall. Gruparea lui nu mai are cu cine să-l înlocuiască. Va 
trebui să fie numit altcineva... 

Daniel se duse la masă, luă un creion şi notă ceva pe un 
carneţel. Rupse apoi pagina şi o puse alături. McAuliff văzu cu 
uşurinţă cuvintele pe care le scrisese ministrul - „De înlocuit 
Barak Moore”. In acea zi a surprizelor, consecinţa mesajului nu 
era lipsită de interes. 

— Doar atât? întrebă Alex, făcând semn cu capul în direcţia 
paginii. 

— N-o să fie simplu, dacă la asta te referi, răspunse Daniel, la 
loc, doctore McaAuliff. Cred că a venit timpul să înţelegi cum stau 
lucrurile. Inainte de a merge mai departe. 

Alexander Torquin McAuliff, geolog, având o companie pe 
strada 38 din New York, Statele Unite ale Americii, se aşeză pe 
un scaun lucrat de băştinaşi, într-un birou aflat în munţii 

inaccesibili ai lanţului Flagstaff, în inima impenetrabilei regiuni 
Cock Pit de pe insula Jamaica, ascultându-l pe un om numit 
Daniel, Ministrul Sfatului dintr-o sectă misterioasă cunoscută sub 
denumirea de Halidon. 

Nu mai era în stare să gândească. Putea doar să asculte. 
Daniel trecu în grabă peste etapele de început. Il întrebă pe Alex 
dacă citise hârtiile lui Walter Piersall. McAuliff încuviinţă. 

Ministrul îi confirmă apoi acurateţea studiilor lui Piersall, care 
descoperise apariţia tribului lui Acquaba în urma războaielor 
marunilor de la începutul secolului al optsprezecelea. 

— Acquaba era un fel de mistic, dar în fond un om simplu. O 
figură cristică, însă lipsită de compasiunea extremă asociată 
credinţei creştine. La urma urmei, strămoşii lui se născuseră în 
plină violenţă a junglei locuite de kromanti. Dar avea principii 
morale sănătoase. 

— Care e sursa bogăției voastre? întrebă Alex, venindu-şi în 
fire. Dac exist bogăţie. Şi o sursă. 

— Aurul, răspunse Daniel simplu. 

— De unde? 

— Din pământul ţării noastre. 

— Nu există aur în Jamaica. 

— Eşti geolog. Ar trebui să ştii. Există urme de depuneri 
cristaline în zeci de minereuri de pe insulă... 

— Infime, interveni McAuliff. De mică importanţă şi atât de 
amestecate cu minerale fără valoare, încât fac imposibilă orice 
încercare de separare. Ar costa mai mult decât produsul rezultat. 

— Şi totuşi... aur. 

— Fără valoare. 

Daniel zâmbi. 

— Cum crezi că au ajuns să se amestece depunerile cristaline? 
Te-aş putea întreba - teoretic, dacă vrei - cum s-a născut insula 
Jamaica. 

— Ca o masă de pământ izolată în ocean. Transformări 
geologice... 

Alex se opri. Ideea era copleşitoare prin simplitatea ei. Cu 
multe milioane de ani în urmă, o porţiune dintr-un filon de aur 
explodase din straturile de pământ de sub apă, iar depunerile 
presau în masa de pământ ce ieşea din apă. 

— Doamne... există un filon... 

— N-are rost să continuăm, spuse Daniel. Timp de secole, 

legea colonială din Jamaica afirma categoric: toate metalele 
preţioase descoperite pe insulă erau proprietatea Coroanei. Asta 
a fost motivul esenţial pentru care nimeni nu le-a căutat. 

— Fowler, zise McAuliff încet. Jeremy Fowler... 

— Poftim? 

— Secretarul Coroanei de la Kingston. Cu mai bine de o sută 
de ani în urmă... 

Daniel făcu o pauză. 

— Da. Mai exact, în 1883. Deci ăsta era fragmentul lui Piersall. 

Ministrul Halidonului făcu altă însemnare pe carneţel: „Va fi 
înlăturat”. 

— Acel Fowler, spuse Alex încet. Ştia? 

Daniel rupse pagina din carnet şi ridică privirea. 

— Nu. El credea că îndeplineşte dorinţele unei grupări 
disidente a marunilor, care conspira cu un grup de proprietari de 
pământ de pe coasta de nord. Obiectivul era distrugerea 
dosarelor ce consemnau existenţa unui tratat tribal, pentru ca 
mii de hectare de teren să poată fi defrişate şi cultivate. Pentru 
asta fusese plătit. 

— Familia lui din Anglia crede şi acum lucrul acesta. 

— De ce nu? Era vorba despre - ministrul zâmbi - Serviciul 
Colonial. Putem să ne întoarcem la chestiuni mai actuale? Vezi 
dumneata, doctore McAuliff, noi am vrea să înţelegi. /n amănunt. 

— Dă-i drumul. 

Din spusele lui Daniel reieşea că Halidonul nu era interesat de 
puterea politică. Nu avusese niciodată astfel de ambiţii; 
rămăsese în afara statului, acceptând punctul de vedere istoric 
conform căruia ordinea apare din haosul ideologiilor diferite, 
chiar opuse. Ideile reprezentau monumente mai importante 
decât catedralele, iar un popor trebuie să aibă acces neîngrădit 
la ele. In aceasta consta lecţia lui Acquaba. Libertate de mişcare, 
libertate de gândire... libertate de a purta bătălii la nevoie. 
Religia Halidonului era umanistă în esenţă, iar zeii junglei - 
simboluri ale forţelor ce se luptau în permanenţă pentru 
libertatea muritorilor. Libertate de a supravieţui în lume într-un 
fel specific tribului, fără a impune această modalitate şi altor 
triburi. 

— Nu eo premisă rea, nu-i aşa? întrebă Daniel încrezător. 

— Nu, răspunse McAuliff. Şi nici prea originală. 

— N-ai dreptate, zise ministrul. Ideile pot avea sute de 

precedente, însă practica e aproape nouă... Triburile tind să se 
transforme pe măsură ce-şi dezvoltă independenţa economică, 
până când devin nerăbdătoare să se impună în faţa cât mai 
multor triburi. Asta e valabil de la faraoni până la Caesar; de la 
imperiu - vezi Sfântul imperiu Roman, cel britanic etc. 

— Până la Adolf Hitler; de la Stalin până la propriul vostru 
guvern alcătuit din făţarnici în căutare de prozeliţi. Fereşte-te de 
bigoţi, McAuliff. Cu toţii au fost bigoţi în felul lor. Mulţi sunt şi 
acum. 

— Dar dumneata, nu. 

Alex se uită prin fereastra uriaşă la torentul de apă ce se 
prăbuşea de la înălţime. 

— Dumneata doar decizi cine e... şi acţionezi în consecinţă. 
Liber „să porţi o bătălie”, cum spuneai. 

— Crezi că e o contradicţie de scopuri? 

— Cred al naibii de tare. Mai ales când „a purta o bătălie” 
înseamnă să omori oameni... fiindcă nu sunt de acord cu ideea 
voastră în legătură cu ceea ce e acceptabil. 

— Pe cine am omorât noi? 

Alex îşi mută privirea de la cascadă spre Daniel. 

— Hai să începem cu noaptea trecută. Doi cărăuşi din echipa 
de prospectare, care câştigau probabil câţiva dolari de la 
Serviciul Britanic de Informaţii. Pentru ce? Ca să stea cu ochii pe 
noi? Să raporteze ce-am mâncat la cină? Cine venea să ne vadă? 
Călăuza voastră, cel pe care îl numeau Marcus, spunea că sunt 
agenţi; i-a ucis. Şi pe un grăsan, pe nume Garvey, un om de 
legătură scund, în uniformă şi care, te asigur, mirosea urât. Insă 
cred că un accident fatal pe drumul spre Port Antonio e o 
pedeapsă prea radicală. McAuliff făcu o pauză şi se aplecă în 
scaun. Aţi masacrat o întreagă echipă de prospectare şi nu ştiaţi 
decât că fuseseră angajaţi de Dunstone, din acelaşi motiv ca şi 
mine: căutau de lucru. Aţi putea justifica toate crimele astea, 
însă nici voi, nici altcineva nu e în stare să explice moartea lui 
Walter Piersall... Da, domnule Ministru Atotputernic, cred că voi 
înşivă daţi dovadă de un bigotism extrem. 

Izbucnirea de furie a lui Alex fu urmărită cu luare-aminte de 
Daniel, care se aşezase pe scaunul din spatele mesei. Işi propti 
piciorul în podea, împingând uşor scaunul spre dreapta lui, către 
fereastra uriaşă. 

— Cu peste o sută de ani în urmă, întreaga clădire se 

compunea doar din biroul acesta! Unul dintre predecesorii mei 
de atunci insistase ca încăperea ministrului - pe atunci i se 
spunea „cameră” - să aibă vedere spre cealaltă parte a 
cascadei. Pretindea că mişcarea constantă şi zgomotul înăbuşit 
te ajutau să te concentrezi, alungând gândurile lipsite de 
însemnătate... S-a dovedit că acest rebel de mult uitat avea 
dreptate. Nu încetez să mă minunez de explozia de forme şi 
modele. Şi în timp ce mă minunez, mintea chiar se concentrează. 

— Asta-i modul dumitale de a-mi spune că toţi cei care au fost 
ucişi erau... gânduri neînsemnate? 

Daniel trase scaunul la loc şi se întoarse cu faţa spre McAuliff. 

— Nu, doctore. Incercam să găsesc o cale de a te convinge. O 
să-ţi spun adevărul, însă nu sunt sigur că o să-l crezi. Călăuzele, 
ghizii noştri - oamenii noştri infiltraţi, dacă vrei - sunt antrenați 
să-şi folosească influența oriunde e posibil. Frica, McAuliff, e o 
armă extraordinară. O armă nonviolentă; nu că noi am fi în mod 
obligatoriu nonviolenţi... Cărăuşii dumitale n-au murit. Au fost 
luaţi prizonieri, legaţi la ochi, duşi la periferia lui Weston Favel şi 
eliberaţi. Nu li s-a clintit un fir de păr din cap, dar au tras o 
sperietură zdravănă. Nu vor mai lucra pentru MI 5sau MI 6. 
Garvey este mort, dar nu l-am ucis noi. Domnul Garvey al 
dumitale vindea orice, inclusiv femei, mai ales tinere fete. A fost 
împuşcat pe drumul spre Port Maria de un tată înnebunit de 
durere, din motive lesne de înţeles. Noi doar ne-am asumat 
fapta... Susţii că am masacrat echipa de prospectare a lui 
Dunstone. Ar trebui să inversezi situaţia, doctore. Trei dintre cei 
patru oameni albi au încercat să masacreze echipa noastră de 
cercetare. Au omorât şase dintre tinerii noştri, după ce i-au 
chemat în tabără la discuţii. 

— Unul dintre... aceşti oameni albi era agent britanic. 

— Aşa ne-a spus şi Malcolm. 

— Nu cred că un om antrenat de serviciile de informaţii ar 
putea ucide orbeşte. 

— Malcolm îţi împărtăşeşte punctul de vedere. Un agent de 
informaţii e om şi el. lar un om aflat în toiul luptei are de luat 
nişte decizii. Acest individ, oricine o fi fost, s-a pripit în adoptarea 
hotărârilor. 

— Al patrulea om? înțeleg că el era deosebit. 

— Da. 

Brusc, privirea lui Daniel deveni meditativă. 

— Era un om bun. Un olandez. Când a înţeles ce făceau 
camarazii lui, a protestat vehement. A alergat să-i avertizeze pe 
ceilalţi membri ai echipei noastre. Oamenii lui l-au împuşcat. 

Câteva clipe, nici unul dintre ei nu vorbi. În cele din urmă, 
McAuliff întrebă: 

— Dar Walter Piersall? Poţi să-mi relatezi o poveste şi despre 
el? 

— Nu, spuse Daniel. Nu ştim ce s-a întâmplat. Sau cine l-a 
ucis. Avem câteva presupuneri, dar nimic mai mult. Walter 
Piersall era ultimul om de pe pământ căruia i-am fi dorit moartea. 
Mai ales în acele împrejurări. Şi dacă nu înţelegi asta, eşti stupid. 

McAuliff se ridică de pe scaun şi merse către fereastra uriaşă. 
Simţea ochii lui Daniel aţintiţi asupra sa. Incercă să se 
concentreze asupra şuvoaielor de apă ce se prăbuşeau în faţa 
sa. 

— De ce m-ai adus aici? De ce mi-ai spus atât de multe? 
Despre voi... şi despre celelalte. 

— N-aveam de ales. Pare puţin probabil ca dumneata să fi 
minţit, iar Malcom să se fi înşelat... îţi înţelegem atât poziţia, cât 
şi formaţia. Când Malcolm a venit din Anglia, a adus cu sine 
dosarul dumitale complet de la MI 5. Suntem dispuşi să-ţi facem 
o ofertă. 

Alex se întoarse şi-l privi pe ministru. 

— Sunt sigur că e una pe care n-o pot refuza. 

— Nu cu dragă inimă. E vorba despre viaţa dumitale. Şi, deloc 
întâmplător, vieţile colegilor dumitale din echipă. 

— Pentru documentele lui Piersall? 

— Pentru ceva mai mult, dar, desigur şi pentru acelea, 
răspunse Daniel. 

— Continuă. 

McAuliff rămase lângă fereastră. Sunetul înăbuşit al cascadei 
reprezenta, într-un fel, legătura lui cu exteriorul. Era o alinare. 

— Ştim ce vor serviciile de informaţii britanice: lista cu numele 
celor din ierarhia lui Dunstone. Ale bancherilor internaţionali care 
îşi doresc din tot sufletul să transforme insula într-un sanctuar 
economic, într-o altă Elveţie. In urmă cu vreo câteva săptămâni, 
s-au adunat cu toţii pe insulă, venind din toată lumea. La Port 
Antonio. Câţiva şi-au dat numele reale, cei mai mulţi însă, nu. 
Perioada e favorabilă. Instituţiile bancare elveţiene renunţă pe 
rând la regulile tradiţionale de păstrare a secretului. Desigur, 

sunt supuse unor presiuni extraordinare... Avem lista oamenilor 
de la Dunstone. Vom face un schimb. 

— Lista pentru vieţile noastre? Şi pentru documente... 

Daniel râse, nu cu cruzime, dar nici cu blândeţe. Era o 
expresie sinceră de amuzament. 

— Doctore, am impresia că dumneata eşti obsedat de gânduri 
neînsemnate. E adevărat că acordăm o mare importanţă 
documentelor lui Piersall, nu însă şi britanicii. Trebuie să gândim 
asemenea adversarilor noştri. Englezii îşi doresc cu tot dinadinsul 
lista lui Dunstone. lar noi vrem mai presus de orice ca serviciile 
de informaţii britanice şi tot ce reprezintă ele să plece din 
Jamaica. Asta e schimbul pe care-l propunem. 

McAuliff stătea nemişcat lângă fereastră. 

— Nu înţeleg. 

Ministrul se aplecă în faţă. 

— Cerem să înceteze influenţa engleză... şi a tuturor celorlalte 
naţiuni - triburi, dacă doreşti, doctore - asupra acestei insule. Pe 
scurt, Jamaica trebuie să fie lăsată jamaicanilor. 

— Dunstone o să se opună, zise Alex şovăielnic. Aş îndrăzni să 
afirm că influenţa lui e cu mult mai periculoasă decât a oricui 
altcuiva. 

— Dunstone e problema noastră; am elaborat planuri proprii în 
legătură cu compania asta. Dunstone a fost organizată de genii 
financiare. Dar, după ce va pătrunde pe teritoriul nostru, avem la 
dispoziţie mai multe posibilităţi. Printre altele, exproprierea... 
însă punerea lor în practică cere timp şi ştim amândoi că 
serviciile britanice nu au timp. Anglia nu-şi poate permite să 
piardă Dunstone Limited. 

Gândurile lui McAuliff se întoarseră la camera din Hotelul 
Savoy... şi la recunoaşterea calmă, de către R C. Hammond, a 
faptului că /atura economică a reprezentat un factor. Unul mai 
degrabă semnificativ. 

Hammond manipulatorul. N 

Alex se întoarse la scaun şi se aşeză. Inţelese că Daniel îi lăsa 
timp să se gândească, să rumege consecinţele noii informaţii 
primite. Erau atât de multe întrebări; majoritatea, ştia asta, nu 
aveau răspuns, dar câteva îl afectau în mod special. Trebuia să 
încerce. 

— Cu câteva zile în urmă, începu el stânjenit, când a murit 
Barak Moore, mi-a trecut prin minte faptul că Charles Whitehall 

nu mai avea contracandidat. La fel şi dumneata, acum. Am văzut 
ce-ai scris... 

— Care-i întrebarea dumitale? se interesă politicos Daniel. 

— Am avut dreptate, nu-i aşa? Există cele două extreme. 
Amândouă au adepţi. Nu sunt doar fanatici fără importanţă. 

— Whitehall şi Moore? 

— Da. 

— Nu prea. Ei sunt lideri charismatici. Moore a fost. Whitehall 
este. La toate naţiunile în curs de dezvoltare există în general 
trei grupări: stânga, dreapta şi  confortabilul centru - 
tradiţionaliştii care au învăţat cum se desfăşoară lucrurile. 
Centrul este extrem de coruptibil, deoarece continuă aceleaşi 
activităţi birocratice stupide, dar cu o nouă, neaşteptată 
autoritate. Oamenii de centru sunt primii care trebuie înlocuiţi. 
Soluţia ideală o constituie antrenarea celor mai mature elemente 
din ambele extreme. Realizarea unui echilibru paşnic. 

— Şi asta aşteptaţi voi? Un fel de arbitru? 

— Da. E foarte bine, doctore. Lupta are meritele ei, ştii bine 
lucrul acesta; în ambele tabere există elemente pozitive... Din 
nefericire, Dunstone ne îngreuiază sarcina. Trebuie să-i 
observăm pe combatanți cu atenţie. 

Ochii ministrului priviră în gol; din nou se văzu în ei un licăr 
aproape imperceptibil. 

— De ce? întrebă Alex. 

La început, Daniel ezită să răspundă. Apoi oftă. 

— Foarte bine... Reacţia lui Barak Moore faţă de Dunstone ar fi 
fost violentă. O baie de sânge... haos. Whitehall ar fi la fel de 
primejdios. Ar încerca să încheie o înţelegere secretă temporară, 
la baza puterii aflându-se exclusiv considerente de ordin 
financiar. Ar putea fi manipulat la fel ca mulţi industriaşi 
germani, care credeau sincer că ei îl manevrau pe Hitler. Numai 
că această asociere întreţine puterea absolută... în mod absolut. 

McAuliff se lăsă pe spate în scaun. Incepea să înţeleagă. 

— Deci, dacă Dunstone pleacă, o să vă întoarceţi la - cum 
spuneai? - lupta cea sănătoasă? 

— Da, spuse calm Daniel. 

— Asta înseamnă că voi vreţi acelaşi lucru ca şi serviciul 
britanic de informaţii. Cum de poţi pune condiţii? 

— Pentru că soluţiile noastre sunt diferite. Avem şi timpul şi 
convingerea că până la urmă vom obţine controlul. Englezii... şi 

francezii şi americanii şi germanii... nu le au. Dezastrele 
economice pe care le-ar suferi ar putea fi în avantajul nostru. Şi 
cu asta am încheiat subiectul. Noi avem lista cu oamenii lui 
Dunstone. Dumneata o să transmiţi oferta Serviciului Britanic de 
Informaţii. 

— Mă duc cu Malcolm la Montego... 

— Vei fi însoţit şi păzit, îl întrerupse cu asprime Daniel. 
Membrii echipei de prospecţiune sunt ostatici. Fiecare dintre ei 
va fi imediat executat dacă se va constata cea mai mică abatere 
de la instrucţiunile noastre. 

— Şi dacă Serviciul Britanic de Informaţii nu vă dă crezare? Ce 
dracu' ar trebui să fac atunci? 

Daniel se ridică în picioare. 

— Te vor crede pe dumneata, McAuliff. Fiindcă excursia 
dumitale la Montego May va face parte din seria noutăţilor ce vor 
fi în curând răspândite în întreaga lume. Se vor resimţi şocuri 
profunde în capitalele mai multor ţări. lar dumneata o să le spui 
agenţilor britanici că asta este dovada noastră... E doar vârful 
aisbergului Dunstone. A, or să te creadă, McAuliff. Exact la ora 
douăsprezece, timpul Londrei. Mâine. 

— Asta-i tot ce ai de spus? 

— Nu. Incă ceva. Când o să-nceapă piesa, gigantul alarmat - 
Dunstone - o să-şi trimită încoace ucigaşii. Pe lângă alţii şi 
dumneata vei fi o ţintă. 

McAuliff se ridică înfuriat. 

— Mulţumesc pentru avertisment, spuse el. 

— N-ai pentru ce, răspunse Daniel. Acum, te rog să vii cu 
mine. 

Afară, Malcolm, călugărul, discuta calm cu Jeanine. Văzânau-l 
pe Daniel, amândoi tăcură. Jeanine se întoarse spre el şi-i spuse: 

— Avem veşti de la Martha Brae. 

Alex se uită la ministru, apoi din nou la fată. „Martha Brae” 
însemna tabăra de prospecţiune. Vru să vorbească, dar Daniel îl 
opri. 

— Orice-ar fi, spune-ne amândurora. 

— E vorba despre doi bărbaţi. Tânărul, Ferguson şi specialistul 
în minereuri, Peter Jensen. 

Alex răsuflă uşurat. A 

— Ce s-a întâmplat? întrebă Daniel. Incepuse cu tânărul. 

— O călăuză a venit în tabără şi i-a adus o scrisoare de la 

Arthur Craft Senior. În ea, Craft îi făcea promisiuni şi-l îndemna 
pe Ferguson să părăsească echipa şi să vină la Port Antonio, la 
Fundaţie. Cercetaşii noştri i-au urmărit şi i-au interceptat la 
câţiva kilometri în josul râului. Au fost reţinuţi acolo, la sud de 
Weston Favel. g 

— Craft a aflat de fiul său. Incearcă să-l cumpere pe Ferguson. 

— Târgul s-ar putea să fie în avantajul Jamaicăi, iar Ferguson 
nu se află prea sus pe scara dumitale de valori. 

— Eu l-am adus pe insulă. Pentru mine e valoros, răspunse 
Alex cu răceală. 

— O să vedem. 

Daniel se întoarse spre fată. 

— Transmite cercetaşilor să rămână pe loc. Să-i rețină pe 
Ferguson şi pe călăuză; vor primi instrucţiuni. Ce e cu Jensen? 

— E în regulă. Cercetaşii sunt pe urmele lui. 

— A părăsit tabăra? 

— Pretinde că s-a rătăcit, aşa cred oamenii noştri. Azi- 
dimineaţă devreme, curând după plecarea doctorului McAuliff, i-a 
cerut cărăuşului său să întindă ceea ce se cheamă... o linie la 
orizont. L-a pus pe om să meargă o distanţă apreciabilă, până 
când a desfăşurat tot firul de nailon. Se pare că ţineau legătura 
trăgând de fir... 

— lar Jensen a tăiat firul şi a legat capătul din mâna lui de un 
arbust, o întrerupse Alex, vorbind repede. Şi făcând un nod în 
jurul unei crengi din apropiere. 

— De unde ştii? 

Daniel părea fascinat. 

— E un truc foarte vechi şi deloc amuzant la care recurg 
oamenii pe teren. O glumă nesărată. Se face cu începătorii. 

Daniel se întoarse din nou spre fată. 

— Deci cărăuşul lui nu l-a găsit. Unde e Jensen acum? 

— A încercat să-i ia urma lui Malcolm, replică secretara. 

Cercetaşii spun că a fost foarte aproape. A renunţat şi a tot 
dat târcoale dealului de la vest. De acolo poate supraveghea 
întreaga tabără. Toate căile de intrare. 

— O să aştepte vreme de trei zile, înfometat şi încolţit de 
feline. Nu îndrăzneşte să se întoarcă la Warfield cu mâna goală. 

Daniel se uită la Alex. 

— Ştiai că e/te-a ales să conduci prospecţiunea? 

— Elm-a... 

McAuliff amuţi. 

— Spune oamenilor noştri să rămână lângă el, ordonă 
ministrul. Să stea pe-aproape, dar să nu-l reţină... decât dacă 
foloseşte o staţie radio care poate transmite până pe coastă. 
Numai în cazul acesta să-l ucidă. 

— Ce dracu' tot spui? întrebă McAuliff mânios. N-ai nici un 
drept! 

— Avem tot dreptul, doctore. Voi, aventurierii, aţi venit în ţara 
asta. S-o murdăriţi cu tică/oşiile voastre. Nu-mi vorbi mie de 
drepturi,  McAuliff! Apoi cobori vocea, adresându-se fetei: 
Convoacă sfatul. 

Daniel îl conduse pe McAuliff pe scări, spre iarba deasă de pe 
malul stâng al minusculului canal cu ape repezi. Nici unul din ei 
nu vorbea. McAuliff îşi privi ceasul; era aproape opt. Soarele ce 
asfinţea îşi trimitea razele din spatele munţilor de la vest, 
împrăştiind o lumină spectrală, portocalie; dealurile mai 
apropiate se profilau în nuanţe de negru cafeniu, accentuând 
impresia de înălţime a acestor imense fortărețe naturale. Lacul 
era o întinsă suprafaţă de sticlă întunecată, lucind supranatural 
şi reflectând umbrele masive ale munţilor şi fulgerările luminii 
solare. 

Coborâră panta defrişată spre gardul de piatră ce mărginea 
păşunile. În capătul din stânga se afla o poartă; Daniel se apropie 
de ea, trase zăvorul mare şi o deschise. li făcu semn lui McAuliff 
să intre. 

— Imi cer scuze pentru izbucnirea de adineauri, zise ministrul 
în vreme ce mergeau pe câmp. N-a fost corect. Din punctul meu 
de vedere, dumneata eşti o victimă, nu un agresor. Noi 
înţelegem asta. 

— Dar dumneata ce eşti? O victimă? Sau un agresor? 

— Eu sunt Ministrul Sfatului. lar no; nu suntem nici una, nici 
alta. Ţi-am explicat asta. 

— Mi-ai explicat o mulţime de lucruri, dar tot nu ştiu nimic 
despre dumneata, spuse McAuliff, privind un animal ce se 
apropia de ei pe câmpul întunecat. 

Era un mânz care necheză şi se cabră şovăitor când ajunse în 
dreptul lor. 

— Mânzul ăsta e mereu pregătit să evadeze, râse Daniel, 
lovind uşor grumazul animalului. O să fie greu de dresat Hiii! Hiii! 
strigă ministrul şi plesni mânzul peste crupă, făcându-l să 
tropăie, să se cabreze şi să alerge fornăind spre mijlocul păşunii. 

— Poate că asta voiam să spun, zise Alex. Cum antrenezi... 
oamenii? Impiedicându-i să evadeze? 

Daniel se opri şi-l privi pe McAuliff. Erau singuri pe păşunea 
întinsă, scăldată în culorile vii ale apusului de soare jamaican. 
Lumina contura silueta ministrului, dar îl împiedica pe McAuliff 
să-i vadă faţa. Nu vedea ochii lui Daniel, însă le simţea privirea. 

— În multe privinţe, noi suntem un popor simplu, spuse omul 
Halidonului. Tehnologia de care avem nevoie este adusă aici, 
împreună cu medicamente, unelte agricole şi altele. Oamenii 
noştri le transportă folosind drumuri de munte imposibil de 
depistat. In afară de asta, suntem independenţi pe pământurile 
noastre. Antrenamentul de care vorbeai derivă din faptul că 
suntem conştienţi de imensele noastre bogății. Izolarea noastră 
nu prea e totală. După cum vei vedea. Incă din copilărie, explică 
Daniel, unui membru al Halidonului i se spune că e privilegiat şi 
că trebuie să-şi justifice existenţa prin acţiunile din timpul vieţii 
sale. | se insuflă ideea contribuţiei personale încă din fragedă 
vârstă, ca şi necesitatea de a-şi valorifica la maximum 
potenţialul propriu. | se descrie detaliat lumea exterioară - 
simplitatea şi complicațiile ei; pacea şi violenţa ei; binele şi răul. 
Nu i se ascunde nimic; imaginaţia tinerilor nu e lăsată s-o ia 
razna. Tentaţiile reale sunt echilibrate - puţin cam aspru, admise 
Daniel - de pedepse reale. Inainte de a împlini doisprezece ani, 
adolescentul este examinat serios de către profesori, de bătrânii 
Sfatului şi, în final, chiar de către ministru. |n funcţie de 
rezultate, tinerii sunt selectaţi pentru instruire în lumea 
exterioară. Urmează trei ani de pregătire, axaţi pe dezvoltarea 
talentelor personale sau deprinderea unor meserii. La vârsta de 
şaisprezece ani, tânărul e luat din sânul comunităţii şi trimis la 
reşedinţa unei familii din lumea exterioară care face parte din 
trib. Cu excepţia rarelor întoarceri în comunitate şi a întâlnirilor 
cu părinții naturali, familia din exterior urmează să-l 
supravegheze pe tânăr un anumit număr de ani. 

— Nu aveţi şi eşecuri? întrebă Alex. 

— Rareori, răspunse Daniel. Procesul de selectare e foarte 
minuţios. 

— Ce se întâmplă când nu e suficient de minuţios? Dacă 
există... 

— N-o să-ţi răspund la întrebarea asta, îl întrerupse ministrul, 
îţi voi spune doar că Labirintul lui Acquaba e o ameninţare cu 
care nu se poate compara nici o închisoare. Asta menţine 
numărul contravenţiilor la un nivel minim. Eşecurile sunt extrem 
de rare. 

Tonul vocii lui Daniel îi tăie lui Alex cheful de a dezvolta 
subiectul. 

— Pe urmă sunt aduşi înapoi? 

Daniel încuviinţă. 

Natalitatea în cadrul Halidonului era controlată cu acordul 
membrilor săi. Daniel pretindea că există o contrapondere între 
numărul cuplurilor care voiau mai mulţi copii şi acela al cuplurilor 
ce îşi doreau mai puţini, uneori chiar deloc. Şi, spre surprinderea 
lui McAuliff, ministrul adăugă: 

— Căsătoriile se fac între noi şi cei de afară. E, desigur, 
inevitabil şi, prin forţa lucrurilor, de dorit. Insă este o procedură 
complicată care se desfăşoară după reguli stricte. 

— Un proces de selectare invers? 

— Cel mai sever cu putinţă. Controlat de supraveghetori. 

— Ce se întâmplă dacă o căsnicie... 

— Nici răspunsul ăsta nu ţi-l pot da, doctore. 

— Bănuiesc că pedepsele sunt aspre, zise McAuliff încet. 

— N-ai decât să bănuieşti ce vrei, spuse Daniel şi porni din nou 
la drum. Dar cel mai important e să înţelegi că avem zeci... sute 
de supraveghetori - şi şcoli - în multe ţări ale lumii. In orice 
profesiune, în toate guvernele, în zeci de universităţi şi institute 
de pretutindeni. N-o să ştii niciodată cine e membru al 
Halidonului. Şi asta e ameninţarea noastră, suprema noastră 
protecţie. 

— Vrei să spui că, dacă eu voi dezvălui ceea ce ştiu, voi o să 
mă omorâţi? 

— Pe dumneata şi pe toţi membrii familiei dumitale. Soţie, 
copii, părinţi... iar dacă nu ai, pe amante, asociaţi, apropiaţi, 
orice persoană care a avut sau are vreo importanţă în viaţa 
dumitale. Identitatea dumitale şi orice amintire despre dumneata 
vor dispărea. 

— N-ai cum să cunoşti fiecare persoană cu care vorbesc, 
telefoanele pe care le dau, locul unde mă aflu în orice moment. 
Aşa ceva e imposibil. Aş putea ridica o întreagă armată; ţi-aş 
veni de hac. 

— Dar n-o s-o faci, spuse Daniel cu un calm ce contrasta cu 
izbucnirea de mânie a lui McAuliff. Din acelaşi motiv pentru care 
nici alţii n-au făcut-o... Vino. Am ajuns. 

Se aflau la capătul câmpiei. Mai departe începea vegetaţia 
tentaculară a pădurii din Cock Pit, aruncând umbre întunecate. 

Brusc, aerul se umplu de un sunet cu o rezonanţă teribilă. Era 
un geamăt, o lamentaţie inumană. Tonalitatea era gravă, îţi tăia 
respiraţia, învăluia totul şi reverbera de pretutindeni. Era sunetul 

unui instrument gigantic de suflat, înălțându-se încet, coborând 
într-un motiv muzical necunoscut, intensificându-se din nou până 
la strigătul de jale al unei melodii cu volum ridicat. 

Se auzea mai tare, tot mai tare, ecourile luând acum tonuri de 
bas şi făcând să vuiască jungla şi munţii înconjurători, până când 
însuşi pământul păru că vibrează. 

Apoi se opri, iar McAuliff rămase țintuit locului şi văzu în 
depărtare contururile unor siluete ce mergeau încet, spre o ţintă 
precisă, în cadență, peste câmpul acoperit de întunericul ce se 
lăsase. Câţiva dintre ei purtau torţe, cu flăcări mici. 

La început erau doar patru sau cinci, venind dinspre direcţia 
porţii. Apoi apărură câţiva de pe malul sudic al lacului lucitor; alţii 
ieşeau din întuneric dinspre partea de nord. Bărci cu fundul plat 
traversau suprafaţa apei, fiecare cu câte o singură torţă. 

In câteva minute se strânseră zece, apoi douăzeci, treizeci... 
până când McAuliff încetă să mai numere. Veneau din toate 
părţile. Zeci de trupuri ce mergeau legănându-se încet pe 
câmpiile cuprinse de umbrele nopţii. 

Toţi se îndreptau spre locul unde Alex stătea alături de Daniel. 

Geamătul inuman se auzi din nou. Mai tare - dacă era posibil 
aşa ceva - decât înainte, iar McAuliff se trezi ducându-şi mâinile 
la urechi; vibraţiile pe care le simţea în cap îi provocau durere- 
adevărata durere. 

Daniel îl atinse pe umăr; Alex se întoarse brusc, de parcă ar fi 
fost lovit cu violenţă. Preţ de o clipă chiar aşa crezuse, într-atât 
de cumplite erau senzațiile provocate de zgomotul asurzitor al 
oribilei tânguiri. 

— Vino, zise blând Daniel. Ho//ydawn! te poate vătăma. 

McAuliff auzise bine. Daniel pronunţase „hollydawn” nu 
„halidon”. De parcă  reverberaţia zgomotului asurzitor îl 
determinase să recurgă la un limbaj mai primitiv. 

Daniel porni repede înaintea lui McAuliff spre ceea ce lui Alex i 
se păru a fi un zid de arbuşti. Apoi omul Halidonului începu să 
coboare într-un fel de tranşee săpată în junglă. Alex alergă să-l 
ajungă din urmă şi aproape căzu într-un coridor lung şi abrupt de 
trepte cioplite în piatră. 

Scările se lărgeau pe măsură ce cobora, până când McaAuliff 
descoperi că dădeau într-un amfiteatru primitiv, ai cărui pereţi se 


1 Hollydawn - răsărit sfânt; are o pronunție foarte apropiată de cea a 
cuvântului Halidon (n. tr.). 
313 


înălţau cu zece-doisprezece metri deasupra pământului. 

Scările se transformară într-un culoar ce trecea printre rânduri 
de bănci săpate în piatra curbată. Şi, dintr-odată, sunetul 
asurzitor de afară nu se mai auzi. Incetase. Se aşternuse tăcerea. 
Amfiteatrul, scobit într-un fel de carieră de piatră, bloca orice 
alte zgomote. 

McAuliff rămase pe loc şi se uită la mica sursă de lumină: o 
flacără joasă ce lumina peretele de stâncă din fundul 
amfiteatrului. În acel perete era încastrată o tăblie din metal 
galben şi mai. lar pe tăblie se afla o mumie. In faţa ei se vedeau 
nişte zăbrele subţiri, confecţionate din acelaşi material galben. 

McAuliff nu trebui să se apropie ca să-şi dea seama despre ce 
metal era vorba: aur. 

lar mumia străveche - cândva un om uriaş - aparţinea 
descendentului mistic al căpeteniilor kromanti. 

Acquaba. 

Rămăşiţele păstrate ale strămoşului... înfruntând secolele. 
Adevărata cruce a tribului lui Acquaba. Păstrată pentru ca adepţii 
s-o vadă. Şi să priceapă. 

— Pe aici. 

Daniel vorbise în şoaptă, însă Alex îl auzise clar. 

— O să stai lângă mine. Te rog să te grăbeşti. 

McAuliff cobori restul scărilor către podeaua spaţiului scobit în 
stâncă şi spre omul Halidonului, în partea dreaptă a scenei 
primitive. leşind din perete, se vedeau două blocuri de piatră; 
Daniel arătă spre unul din ele: era locul cel mai apropiat de 
mumia lui Acquaba, la mai puţin de trei metri distanţă. 

McAuliff se lăsă pe piatra dură, cu ochii la catafalcul deschis 
din aur masiv. Cadavrul smochinit era înveşmântat într-o robă de 
un negru roşcat; mâinile şi picioarele dezgolite păreau imense, 
ca şi capul. Ţinând seama de micşorarea provocată de trecerea a 
două secole, omul trebuie să fi fost uriaş - de peste doi metri 
înălţime. 

Singura torţă de sub sicriul de aur arunca umbre tremurate pe 
perete; zăbrelele subţiri din faţa raclei scobite în piatră scânteiau 
în lumină. Cu cât te uitai mai bine, îşi zise Alex, îţi dădeai seama 
că era vorba despre lăcaşul unui zeu expus la loc de cinste. Un 
zeu care străbătuse pământul şi-l lucrase - două sute de ani nu 
putuseră şterge urmele de pe mâinile şi picioarele enorme. Dar 
acest zeu, acest bărbat nu trudise ca alţii... 

Auzi zgomotul unor paşi înăbuşiţi şi ridică privirea spre micul 
amfiteatru. Prin intrarea ascunsă de întuneric cobora scările o 
procesiune de bărbaţi şi femei care se răspândi printre băncile 
de piatră şi se aşeză. 

In tăcere. 

Cei care purtau torţe stăteau la distanţă egală unul de altul, la 
diferite niveluri, lângă pereţii opuşi. 

Cu toţii priveau la mumia aflată în spatele zăbrelelor de aur. 
Concentrarea lor era totală, de parcă zeul le-ar fi transmis-o. 

In tăcere. 

Deodată, ca din senin, zgomotul făcut de hollydawn sfâşie 
liniştea cu impactul unei explozii. Lamentaţia furtunoasă părea 
să izbucnească din măruntaiele pământului acoperit de stânci, 
zdrobindu-se de piatră, ieşind din imensul abis ce era mormântul 
lui Acquaba. 

McAuliff simţi că i se taie respiraţia şi că sângele i se urcă la 
cap. Işi îngropă faţa între genunchi, îşi puse palmele la urechi, 
tremurând din tot corpul. 

Strigătul se auzea tot mai tare, un teribil curent de aer 
şuierător ce se intensifica demenţial. Urechile omului nu pot 
suporta aşa ceva! îşi spuse McAuliff tremurând... aşa cum nu mai 
tremurase niciodată în viaţa lui. 

Apoi totul se sfârşi, iar liniştea se instală din nou. 

McAuliff se ridică încet, lăsând mâinile în jos şi înşfăcând 
piatra de sub el, într-un efort de a-şi stăpâni spasmele violente 
ce-i zguduiau trupul. Ochii îi erau înceţoşaţi, sângele îi zvâcnea în 
tâmple; se linişti treptat şi ridică privirea către rândurile de 
membri ai Halidonului, acei oameni aleşi ai tribului lui Acquaba. 

Fiecare dintre ei privea fix, cu ochii la străvechea mumie din 
spatele gratiilor de fier. 

Alex îşi dădu seama că nu-şi schimbaseră poziţia în timpul 
delirului asurzitor care pe el aproape că-l scosese din minţi. 

Se întoarse către Daniel; fără să vrea rămase cu gura căscată. 
Şi Ministrul Sfatului era încremenit, cu ochii negri larg deschişi, 
cu maxilarele încleştate şi chipul imobil. Dar se deosebea prin 
ceva faţă de ceilalţi: pe obrajii lui Daniel curgeau lacrimi. 

— Sunteţi nebuni... cu toţii, zise Alex încet. 

Daniel nu-i răspunse. Daniel nu-l putea auzi. Era hipnotizat. 

Toţi se aflau în aceeaşi stare. Aproape o sută de bărbaţi şi 
femei, stăpâniţi fără putinţă de scăpare de o forţă ce depăşea 

puterea lui de înţelegere. 

Autosugestie. Somnolenţă autoindusă. Hipnoză în grup. 

Oricare ar fi fost explicaţia, fiecare individ aflat în acel 
amfiteatru primitiv era fermecat de ceva inaccesibil. 

Alexander se simţea ca un intrus; asista la un ritual prea intim 
pentru ochii lui. Totuşi, nu el ceruse să vină acolo. Il obligaseră 
să fie martor. 

Insă acest lucru îl umplea de mâhnire. Şi nu putea înţelege. 
Aşa că se uită la cadavrul ce fusese cândva uriaşul Acquaba. 

Privi cu atenţie pielea zbârcită a feţei, ochii închişi, odihnindu- 
se în moarte, mâinile imense împreunate strâns peste roba de un 
negru roşcat. 

Apoi din nou faţa... ochii... ochii... 

O, Doamne! O; Hristoase! 

Umbrele îi jucau feste... teribile, cumplite feste. 

Trupul lui Acquaba se mişca. 

Ochii se deschiseră; degetele mâinilor imense se desfăcură, 
palmele se răsuciră, brațele se înălțară... la câţiva centimetri 
deasupra robei străvechi. 

In semn de rugăciune. 

Apoi nu se mai văzu nimic. 

Doar un cadavru mumificat în spatele unui grilaj de aur. 

McAuliff îşi lipi spatele de zidul din stâncă, încercând cu 
disperare să-şi vină în fire. Inchise ochii şi respiră adânc, cu 
mâinile încleştate pe piatra de sub el. Wu putea să se fi 
întâmplat. Era un fel de halucinație în masă, realizată prin vreun 
trucaj, însoţită de aşteptările grupului şi de acel afurisit sunet 
nepământean ce-ţi spărgea timpanele! Totuşi, el văzuse! Şi asta 
avusese un efect îngrozitor. Nu ştia cât durase - un minut, o oră, 
un deceniu de teroare - până când auzi cuvintele lui Daniel: 

— Ai văzut. O afirmaţie făcută cu blândeţe. Nu te teme. N-o să 
mai vorbim niciodată despre asta. Nu e nimic rău. Numai bine. 

— Eu... eu... 

Alexander nu putea vorbi. Transpiraţia îi şiroia pe faţă, deşi în 
amfiteatru era răcoare. 

Daniel se ridică şi se duse către centrul platformei de piatră, în 
loc să se adreseze tribului lui Acquaba, el se întoarse către 
McAuliff. Vorbea în şoaptă, dar, ca şi mai devreme, cuvintele se 
auzeau clar, reverberând în pereţi. 

— Învățăturile lui Acquaba îi vizează pe toţi oamenii, după 

cum învăţăturile tuturor profeților se adresează tuturor. Dar 
puţini ascultă. Totuşi, lucrarea trebuie să continue. Pentru cei 
care o pot îndeplini. E foarte simplu. Acquaba a fost înzestrat cu 
haruri... mai presus de imaginaţia celor care nu ascultă 
niciodată; care doar fură şi corup. De aceea noi ieşim în lume 
fără să fim observați. Şi facem tot ce putem. Aşa trebuie să fie 
întotdeauna, fiindcă dacă lumea ar şti, ne-ar impune legile ei, iar 
Halidonul, tribul lui Acquaba şi învăţăturile lui ar fi distruse... Noi 
nu suntem nebuni, doctore McAuliff. Noi ştim cu cine vorbim, cui 
împărtăşim secretele noastre. Şi dragostea noastră. Dar nu ne 
înţelege greşit. Putem şi să ucidem; vom ucide pentru a proteja 
tezaurul lui Acquaba. In această privinţă suntem periculoşi. Aici 
nu încape târguială. Ne vom distruge pe noi înşine şi tezaurul 
nostru dacă lumea de afară se va amesteca în treburile noastre. 
Eu, în calitate de Ministru al Sfatului, îţi cer să te ridici, doctore 
McAuliff. Şi să te întorci cu spatele la tribul lui Acquaba, la acest 
Sfat al Halidonului şi să stai cu faţa la perete. Ceea ce vei auzi, 
uitându-te numai la zid, sunt voci ce vor dezvălui locuri şi cifre. 
Dar nu vei vedea chipuri, nu vei şti niciodată cine sunt cei care 
vorbesc. O să afli doar că aceia vor porni la drum purtând 
bogăţia Acquabei. Cheltuim mari sume de bani, pretutindeni în 
lume, concentrându-ne, pe cât ne stă în putinţă, asupra zonelor 
unde e multă suferinţă umană. Regiuni bântuite de foamete, 
dezastre de tot felul. Multe mii de oameni sunt ajutaţi zilnic de 
Halidon. Zilnic. În mod concret. Te rog să te ridici în picioare şi să 
stai cu faţa la perete, doctore McAuliff. 

Alexander se conformă. Preţ de o clipă, ochii îi căzură pe 
trupul lui Acquaba. Apoi îşi aţinti privirea la zidul înalt de piatră. 
Daniel continuă: 

— Contribuțiile noastre nu au drept scop obţinerea de capital 
politic sau influenţă. Procedăm aşa deoarece deţinem bogății 
ascunse şi avem obligaţia de a urma învăţăturile lui Acquaba. 
Insă lumea nu e pregătită să accepte metodele noastre, cele ale 
lui Acquaba. Ipocrizia mondială ne-ar afecta, ne-ar determina 
poate să ne distrugem. lar asta e inadmisibil. Aşa că trebuie să 
înţelegi un lucru, doctore McAuliff. Dincolo de certitudinea că vei 
muri dacă vei dezvălui ceea ce ştii despre tribul lui Acquaba, 
există o altă certitudine, cu mult mai importantă decât viaţa 
dumitale: activitatea Halidonului va înceta. Aceasta e suprema 
noastră ameninţare. 

Una câte una, vocile prezentară raportul: 

— Axa africană, Ghana. Patru sute nouăzeci de tone de grâne. 
Executant: Smythe Brothers, Capetown. Berclay's Bank. 

— Sierra Leone. Trei tone de medicamente. Executant: Baldazi 
Pharmaceuticals, Algeria. Bank of Constantine. 

— Axa Indochina. Vietnam, provinciile Mekong şi Quan Tho. 
Personal specializat şi echipament radiologie. Executant: Crucea 
Roşie elveţiană. Bank of America. 

— Axa emisferei de sud-vest. Brazilia. Rio de Janeiro. Ser 
antitifoidic. Executant: Surgical Salizar. Banca Terceiro, Rio de 
Janeiro. 

— Axa emisferei nord-vestice. Virginia de Vest. Apalasia. 
Douăzeci şi patru de tone de alimente. Executant: Atlantic 
Warehousing. Chase Manhattan. New York. 

— Axa indiană: Dacca. Tabere de refugiați. Seruri, 
medicamente.  Executant: Organizaţia Internaţională pentru 
Refugiaţi. World Bank. Birmania... 

Vocile bărbaţilor şi ale femeilor rosteau monoton frazele 
scurte. Totul dură aproape o oră, iar McAuliff îşi dădu seama că 
mulţi vorbeau de două ori, dar oferind informaţii diferite. Nimic 
nu se repeta. 

In sfârşit, se aşternu tăcerea... 

Un lung interval de tăcere. Apoi Alexander simţi o mână pe 
umăr. Se întoarse. Daniel îl privi în ochi. 

— Înţelegi? 

— Da, înţeleg, zise McAuliff. 

Traversară câmpia îndreptându-se spre lac. Zgomotele pădurii 
se amestecau cu murmurul munţilor şi cu vuietul cascadei aflate 
la aproape doi kilometri către nord. 

Se opriră la malul apei, iar Alex se aplecă, luă o pietricică şi o 
aruncă în lacul care lucea întunecat, reflectând lumina lunii. Se 
uită la Daniel. 

— Intr-un fel, dumneata eşti la fel de periculos ca şi ceilalţi. Un 
singur om... având atât de mult... acţionând în secret. Fără 
verificări, fără bilanţuri. Ar fi atât de simplu ca binele să devină 
rău, iar răul - bine. Malcolm spunea că... mandatul dumitale nu e 
legat de calendar. 

— Aşa e. Sunt ales pe viaţă. Numai să-mi pot sfârşi treaba. 

— Şi să numeşti un succesor? 

— Pot exercita o anume influenţă. Sfatul, desigur, are ultimul 

cuvânt. 
— Atunci cred că eşti şi mai periculos. 
— N-o să neg asta. 

Călătoria spre Montego a fost mult mai uşoară decât marşul 
de la tabăra de pe malul râului Martha Brae. In primul rând, 
fiindcă o bună parte din drum au mers cu mijloace de locomoţie 
motorizate. 

Malcolm, a cărui sutană fusese înlocuită cu haine marca Savile 
Row, o luase către partea sud-estică a lacului, unde îi întâmpină 
o călăuză care îi conduse la poalele unui povârniş ascuns de 
vegetaţia tropicală. O cabină de oţel cu cablurile groase mascate 
de stânci îi transportă peste prăpastia enormă către a doua 
călăuză, care-i instală într-un vagonet ce mergea pe cablu sub 
linia de vizibilitate a pădurii. 

La capăt, o a treia călăuză îi duse printr-o serie de caverne, 
cunoscute sub denumirea de Grota Paşilor Repezi. Malcolm îi 
spuse lui Alex că fusese botezată astfel de către piraţii din 
secolul al şaptesprezecelea, care fugeau de pe ţărmul lui 
Bluefield's Bay ca să-şi ascundă comorile pe fundul bălților 
adânci din peşteri. Mai exista şi o altă explicaţie a numelui - 
considerată de unii mai plauzibilă - potrivit căreia, dacă un 
călător nu păşea cu atenţie, risca să alunece şi să se 
prăbuşească într-o groapă. De cele mai multe ori, el se rănea, 
dar nici să moară nu era imposibil. 

McAuliff mergea aproape de călăuză, cu fascicolul lanternei 
îndreptat spre întunericul din faţa lui. 

După ce ieşiră din peşteră, trecură printr-o scurtă porţiune de 
junglă şi ajunseră la primul drum pe care-l întâlniseră până 
atunci. Călăuza puse în funcţiune o mică staţie radio; zece 
minute mai târziu, un Land Rover apăru dintr-o văgăună 
întunecată de la vest. 

Vehiculul  părăginit traversă un păienjeniş de drumuri 
lăturalnice de ţară, şoferul având grijă să facă cât mai puţin 
zgomot; cobora pantele dealurilor cu motorul oprit şi stingea 
farurile când se apropiau de vreo regiune populată. Drumul dură 
o jumătate de oră. Trecură printr-un sat al marunilor, Accompong 
şi merseră spre sud câţiva kilometri, până la o câmpie întinsă. 

In întuneric, la capătul pajiştii, un mic avion era scos dintr-un 
ascunziş de ferigi şi salcâmi. Se suiră în aparatul cu două locuri, 


320 


iar Malcolm trecu la cârmă. 

— Asta e singura parte dificilă a călătoriei, zise acesta din 
urmă în timp ce rulau pe sol pentru decolare. Trebuie să zburăm 
aproape de pământ ca să evităm radarul. Din nefericire, la fel 
procedează şi avioanele traficanţilor de droguri. lar noi ne 
temem mai puţin de autorităţi decât de vreo ciocnire. 

Fără incidente, deşi se intersectară cu câteva avioane ale 
contrabandiştilor, aterizară pe terenul unei ferme îndepărtate, la 
sud-vest de Unity Hall. De acolo mai aveau de mers 
cincisprezece minute până la Montego. 

— Am trezi bănuieli dacă am rămâne în zona rezervată 
negrilor din oraş. Dumneata - din cauza culorii pielii, iar eu 
datorită hainelor mele şi felului cum vorbesc. lar mâine trebuie 
să ne deplasăm în zona albilor. 

Se duseră la Cornwall Beach Hotel, unde se înregistrară la 
zece minute unul după altul. Işi luară camere alăturate, dar fără 
legătură între ele. 

Era ora două dimineaţa, iar McAuliff se prăvăli în pat, epuizat. 
Nu dormise de patruzeci şi opt de ore. Şi totuşi, somnul se lăsă 
aşteptat o bună bucată de vreme. 

Se gândea la multe. La strălucitul, singuraticul, stingherul 
James Ferguson şi la plecarea lui bruscă la Fundaţia Craft. O 
adevărată dezertare. Fără explicaţii. Alex spera ca, pentru 
glumeţ, Craft să fie soluţia. Fiindcă el n-ar mai fi avut niciodată 
încredere în tânărul botanist. 

Şi la fermecătorii soţi Jensen... hipercorecţi în relaţia cu 
manipulatorii de la Dunstone Limited. 

La „liderul charismatic” Charles Whitehall, aşteptând să 
călărească pe „calul negru al lui Pompei” prin Victoria Park. 
Whitehall nu era pe potriva Halidonului. Tribul lui Acquaba nu l-ar 
fi tolerat. 

lar învăţăturile lui Acquaba respingeau violenţa lui Lawrence, 
uriaşul băiat-bărbat... succesorul lui Barak Moore. „Revoluţia” lui 
Lawrence n-avea să aibă loc. Nu în felul cum o concepea el. 

Alex se gândi la Sam Tucker. Ciolănosul şi statornicul prieten, 
cu o forţă herculeană. Avea să găsească Sam ceea ce căuta în 
Jamaica? Pentru că, în mod sigur, căuta ceva. 

Dar cel mai mult se gândea la Alison. La adorabilul ei râs abia 
schiţat, la ochii albaştri, limpezi, la aprobarea ei calmă, care 
exprima o mare putere de înţelegere. Cât de mult o iubea! 

Se întrebă, în timp ce conştiinţa îi aluneca în spaţiul cenuşiu, 
indeterminat al somnului, dacă putea rămâne împreună. 

După sfârşitul acelei nebunii. 

Dacă mai rămâneau în viaţă. 


Lăsase instrucţiuni la recepţie să fie trezit la ora 6.45. 
Douăsprezece fără un sfert, ora Londrei. Miezul nopţii pentru 
Halidon. 

Cafeaua sosi în şapte minute, la douăsprezece fără opt 
minute. Telefonul sună trei minute mai târziu. La cinci minute 
înainte de prânz - ora Londrei. Era Malcolm, dar nu se afla în 
camera de hotel, ci la biroul din Montego Bay al agenţiei 
Associated Press, pe şi. James Street. Voia să se asigure că Alex 
se trezise şi avea radioul deschis. Poate că şi televizorul. 

McAuliff le deschise pe amândouă. 

Malcolm îi promise să-l sune mai târziu. 

La şapte - douăsprezece, ora Londrei - fără trei minute, se 
auzi o bătaie rapidă în uşa camerei de hotel. Alexander era uimit. 
Malcolm nu-i spusese nimic despre vreun vizitator; nimeni nu ştia 
că se afla în Montego Bay. Se apropie de uşă. 

— Da! 

Omul aflat de cealaltă parte a uşii rosti cuvintele ezitant, cu o 
voce profundă, familiară: 

— Dumneata eşti, McAuliff? 

Şi deodată, Alexander înţelese. Simetria, sincronizarea erau 
nemaipomenite; numai nişte minţi extraordinare puteau concepe 
şi executa o asemenea lovitură simbolică. 

Deschise uşa. 

R C. Hammond, de la Serviciul Britanic de Informaţii, stătea pe 
coridor, încremenit, cu o expresie de surprindere stăpânită. 

— Doamne Sfinte, dumneata eşti! Nu l-am crezut. Semnalele 
de pe malul râului... Nu ni s-a părut nimic neobişnuit, absolut 
nimic! 

— Asta, spuse Alex, e una din cele mai lamentabile opinii pe 
care le-am auzit vreodată. 

— M-au târât din camera mea de la Kingston înainte să se 
lumineze de ziuă. M-au dus pe dealuri... 

— Şi te-au adus cu avionul la Montego, completă McAuliff, 
privindu-şi ceasul. Intră, Hammond. Mai avem un minut şi 
cincisprezece secunde. 

— Pentru ce? 
— O să aflăm amândoi. 


Vocea caraibiană ritmată şi ascuţită de la radio anunţă că era 
ora şapte în „paradisul însorit din Montego Bay”. La televizor se 
vedea imaginea unei lungi plaje albe... o fotografie. Crainicul, cu 
un pronunţat accent englezesc, preamărea virtuțile „vieţii de pe 
insula noastră” şi ura bun venit „tuturor vizitatorilor din zonele 
cu climat rece”, menţionând imediat că la New York era viscol. 

Douăsprezece, ora Londrei. 

Nimic neobişnuit. 

Nimic. 

Hammond stătea lângă fereastră, uitându-se în jos la apele 
verzi-albastre ale golfului. Tăcea; furia lui era aceea a unui om 
care pierduse controlul situaţiei, fiindcă nu cunoştea mişcările 
adversarilor săi. Şi, mai ales, de ce le făceau. 

Manipulatorul era manipulat. 

McAuliff şedea pe pat, cu ochii la televizor, unde rula un 
documentar de călătorie plin de minciuni despre „minunatul oraş 
Kingston”. In acelaşi timp, radioul de pe noptieră emitea 
zgomotos muzică stridentă şi reclame pentru toate mărcile, de la 
Coppertone la Hertz. Din când în când se auzea vocea mieroasă, 
efeminată a Ministrului Sănătăţii, spunându-le femeilor de pe 
insulă că „nu trebuie să rămâneţi însărcinate”, apoi repetarea 
buletinului meteo... prognozele neanunţând niciodată cer „parţial 
noros”, ci numai „parţial însorit”. 

Nimic neobişnuit. 

Nimic. 

Trecuseră unsprezece minute după douăsprezece, ora 
Londrei. 

Încă nimic. 

Apoi se întâmplă. 


— Întrerupem această transmisie... 

Şi, asemenea unui val neînsemnat ieşit din adâncurile 
oceanului - neluat în seamă la început, ţâşnind deodată din apă 
şi înălțându-se înfuriat - forma terorii prinse contur... 

Primul anunţ era doar preludiul - un singur flaut schiţând 
notele dominante ale temei ce avea să fie dezvoltată curând. 

Explozie şi moarte la Port Antonio. 

Aripa estică a proprietăţii lui Arthur Craft fusese aruncată în 
aer, incendiul ce urmase devastând restul clădirii. Exista temerea 
că printre morţi se afla şi patriarhul fundaţiei. 

Se zvonea că seria de explozii fusese precedată de focuri de 
armă. Populaţia din Port Antonio era în panică. 

Focuri de armă. Explozii. 

Rar, e adevărat. Insă nu nemaiîntâlnit pe această insulă nu 
tocmai violentă. De o mânie stăpânită. 

Următoarea „întrerupere” se produse în mai puţin de zece 
minute. Era - în mod nimerit, îşi zise McAuliff - un reportaj de la 
Londra. În partea de jos a ecranului fusese înserat textul: CRIME 
LA LONDRA. REPORTAJUL INTEGRAL LA ORA EXACTĂ. Urmă un 
lung şir de reclame muzicale pentru a şterge cumva impresia 
neplăcută, apoi vocea reveni, de astă dată în cunoştinţă de 
cauză. 

Detaliile erau încă sumare, dar nu şi concluziile. Patru 
persoane de rang înalt din guvern şi industrie fuseseră ucise. Un 
director de la Lloyds, un şef contabil de la Fisc şi doi membri în 
Camera Comunelor, amândoi conducând departamente 
comerciale importante. 

Metodele: două, deja familiare, două noi - frapante prin 
dramatismul lor. 

O puşcă de mare calibru trăsese de la o fereastră spre intrarea 
cu copertină de la Belgrave Square. Un automobil dinamitat 
explodase într-o parcare din Westminster. Apoi noutățile: otravă 
- identificată drept stricnină - administrată într-un cocteil, 
provocând moartea în două minute; o moarte oribilă, 
spasmodică, violentă... lama unui cuțit înfiptă într-un corp de pe 
stradă, la o intersecție aglomerată de pe Strand. 

Nici un criminal nu fusese prins. 

R C. Hammond stătea lângă fereastră, ascultând vocea 
tulburată a crainicului jamaican. Când vorbi, se vedea limpede că 
e în stare de şoc: 

— Doamne... Fiecare dintre oamenii ăştia a fost, într-un 
moment sau altul, sub lupă... 

— Sub ce? 

— Suspectat de mari infracţiuni. Abuzuri, extorcare de fonduri, 
fraude... Nimic nu s-a dovedit vreodată. 

— S-a dovedit ceva acum... 

Parisul fu următorul oraş. Reuters furniză primele ştiri, 

obţinute de la toate agenţiile de presă, după câteva minute. Din 
nou, numărul victimelor era patru. Patru francezi - de fapt, trei 
bărbaţi şi o femeie. Dar tot patru. 

Şi în acest caz fuseseră vizate figuri proeminente din industrie 
şi guvern. lar metodele erau identice: puşcă, explozibil, stricnină, 
cuţit. 

Franţuzoaica patrona o casă de modă pariziană. O femeie 
extrem de crudă, considerată de mult timp o asociată a 
corsicanilor. Fusese împuşcată de la distanţă, în timp ce ieşea pe 
uşa unui imobil din St. Germain-des-Pres. Dintre cei trei bărbaţi, 
unul era membru al Departamentului financiar de la Elysee; 
Citroenul său explodase când întorsese cheia în contact, pe Rue 
du Bac. Ceilalţi doi francezi ocupaseră posturile de directori 
importanţi ai unor companii navale - cu sediul la Marsilia şi vase 
sub drapel Paraguayan... proprietatea marchizului de 
Chatellerault. Primul se zbătuse spasmodic şi murise pe masa 
unei cafenele din Montmartre - având stricnină în cafeaua de 
dimineaţă. Celuilalt îi fusese sfâşiat pieptul cu un cuţit de 
măcelar, pe un trotuar aglomerat de lângă Hotelul George V. 

La câteva minute după Paris urmă Berlinul. 

Pe  Kurfurstendam Strasse, Unter Schriftfuhrer de la 
Aussenpolitik al Bundestagului fusese împuşcat de pe acoperişul 
unei clădiri apropiate, în timp ce se pregătea să plece la un dineu 
oficial. Un Direktor de la Mercedes-Benz oprise la un semafor de 
pe autostradă, când două grenade fuseseră aruncate pe scaunul 
din faţă al maşinii, distrugând automobilul şi pe şofer în câteva 
secunde. Unui cunoscut traficant de droguri i se găsise otravă în 
paharul cu bere, în barul de la Grand Hotel, iar un funcţionar de 
la Einkunfte Finanzamt fusese înjunghiat cu precizie - moarte 
instantanee - în inimă, în holul aglomerat al clădirii guvernului. 

Apoi veni la rând Roma. Un expert financiar al Vaticanului, un 
cardinal disprețuit, devotat militanţilor religioşi ce-i jecmăneau în 
permanenţă pe săracii ignoranţi, fusese doborât de gloanţele 
unui asasin ce trăsese din spatele unei statui a lui Bernini, în 
Piaţa San Pietro. Un funzionario de la Mondadori intrase într-o 
fundătură de pe Via Condotti, unde automobilul său explodase. O 
doză letală de stricnină îi fusese administrată, într-un cappucino, 
unui direttore de vamă, la Aeroportul Fiumicino. Unui important 
broker de la Borsa Valori i se înfipsese un cuţit în coaste în vreme 
ce cobora Scara Spaniolă spre Via Due Marcelii. 

Londra, Paris, Berlin, Roma. 

Şi întotdeauna cifra patru... iar metodele, identice: armă, 
explozibil, stricnină, cuţit. Patru moduri de operare, diferite şi 
ingenioase. Fiecare executant era surprinzător de conştient de 
senzaţionalul ştirii menite să şocheze. Toate crimele fuseseră 
comise de profesionişti; poliţia nu pusese mâna pe nici unul. 

Posturile de radio şi televiziune renunţară la programele 
obişnuite. Pe măsură ce se anunțau numele victimelor, erau 
prezentate şi biografiile edificatoare. Şi se contură un alt model, 
ce confirma aprecierea lui Hammond în legătură cu cei patru 
englezi omorâţi: victimele nu aveau funcţii mărunte în industrie 
sau guvern. Exista un stigmat comun multora dintre ele, ce 
genera suspiciuni în legătură cu ceilalţi. Erau indivizi ce nu 
fuseseră ocoliţi de anchetele oficiale. După ce se formulară 
aceste prime aluzii, jurnalişti furioşi începură să caute febril şi 
dădură publicităţii zeci de zvonuri - şi mai mult decât zvonuri - 
fapte, învinuiri (reduse, în general, la aspecte nesemnificative), 
acuzaţii ale concurenței  păgubite, ale superiorilor şi 
subordonaţilor (înlăturate,  retractate... nefondate), litigii 
(achitate de instanță sau clasate din lipsă de probe). 

Era o elegantă secțiune transversală a persoanelor 
suspectate. Defăimătoare, murdară - o aură a corupţiei. 

Toate acestea se petrecură Înainte ca ceasul de la mâna lui 
McAuliff să arate ora nouă. Două ceasuri după-amiază, ora 
Londrei. Două după-amiază în Myfair. 

Respectiv ora de la Washington şi Londra. 

Nimeni nu-şi ascundea neliniştea pe măsură ce soarele 
traversa Atlanticul, venind dinspre est. Se făceau tot soiul de 
speculaţii sub imperiul isteriei; se sugera existența unei 
conspirații internaţionale, a unei cabale a fanaticilor ipocriți care 
începuseră o violentă campanie de răzbunare în întreaga lume. 

Aveau să ajungă şi pe țărmurile Statelor Unite? 

Dar, desigur, ajunseseră deja. 

Cu două ore în urmă. 

Primejdiosul gigant tocmai începuse să se agite, să 
recunoască semnele plăgii ce se întindea. 

Prima veste ajunse în Jamaica din Miami. Radio Montego 
prinse posturi ce se  întretăiau, analizând, selectând... 
retransmiţând în cele din urmă cuvintele diverşilor crainici, care 
se grăbeau să relateze evenimentele apărute pe telexurile 

agenţiilor de presă. 

Washington. Dimineaţa, devreme. Subsecretarul de stat al 
bugetului - o funcţie evident politică, apărută în urma întrebărilor 
deschis formulate în legătură cu contribuţiile la campania 
electorală - fusese împuşcat pe când făcea jogging pe un drum 
lăturalnic de ţară; un motociclist descoperise cadavrul la ora 
8.20; se estima că moartea survenise în ultimele două ore. 

La amiază. Ora Londrei. 

New York. Pe la ora şapte dimineaţa, când un anume Gianni 
Dellacroce - figură celebră a Mafiei - urca în limuzina sa Lincoln 
Continental, din garajul casei sale din Searsdale, s-a produs o 
explozie care a aruncat în aer întreaga anexă, omorându-l 
imediat pe Dellacroce şi provocând daune considerabile restului 
casei. Se zvonea că Dellacroce era... 

La amiază. Ora Londrei. 

Phoenix, Arizona. In jurul orei 5.15 dimineaţa, un anume 
Harrison Renfield, bancher internaţional şi magnat al afacerilor 
imobiliare, cu întinse proprietăţi în Caraibe, murise la reşedinţa 
sa de la Thunderbird Club, după o petrecere prelungită cu 
asociaţii. Comandase un mic dejun şi se bănuia că fusese otrăvii, 
deoarece se descoperise un chelner zăcând inconştient pe holul 
ce ducea la apartamentul lui Renfield. Se solicitase o autopsie... 
Ora cinci dimineaţa în Arizona. 

Douăsprezece, la amiază. Ora Londrei. 

Los Angeles, California. Exact la ora 4 dimineaţa, fiul 
senatorului de Nevada - implicat recent (dar nu învinuit) într-o 
fraudă fiscală la Las Vegas - cobora dintr-o şalupă la 
debarcaderul din Marina del Ray. Şalupa era plină de oaspeţi ce 
se întorceau de pe iahtul unui producător de film. Undeva între 
şalupă şi baza cheiului, fiului senatorului de Nevada îi fusese 
sfâşiat abdomenul cu o lamă atât de lungă şi o tăietură atât de 
adâncă, încât cartilajul şirei spinării îi ieşise prin rana din spate. 
Căzuse printre cheflii, iar mulţimea gălăgioasă începuse să-l 
îmbărbăteze, până când fluidul cald ce-i împroşcă pe cei din jur 
fu identificat drept sânge. Se iscase panică, oamenii fiind 
îngroziţi, în ciuda stării avansate de ebrietate. Ora patru 
dimineaţa. Timpul Pacificului. 

Douăsprezece la amiază. La Londra. 

Tăcutul Hammond avea un aer năuc. 

— Ultima moarte raportată a survenit la ora patru dimineaţa, 

ora douăsprezece la Londra. În fiecare ţară au murit patru inşi, 
ucişi prin patru metode identice... Grupul de patru al triburilor 
arawak - odiseea morţii... aşa îi spun ei. 

— Ce tot spui acolo? 

— Negociază cu Halidonul, Hammond. N-ai de ales; asta e 
dovada lor. Spuneau că ăsta-i doar vârful. 

— Vârful? 

— Vârful aisbergului Dunstone. 


— Astea-s nişte cereri imposibile! răcni furios R C. Hammond, 
cu vinişoarele de pe faţă umflate. Wu ne vor dicta nouă nişte 
negrotei afurisiţi! 

— Atunci nu vei obţine lista. 

— O vom lua cu forța de la ei. Acum nu e momentul să 
încheiem tratate cu să/baticii! 

Alexander se gândi la Daniel, la Malcolm, la incredibila 
comunitate de lângă lac, la mormântul lui Acquaba, la tezaurul 
lui Acquaba. Lucruri despre care nu putea, nu trebuia să 
vorbească. N-ar avea rost, aprecie el. 

— ţi dai seama cum s-au petrecut faptele sălbaticilor? Nu mă 
refer la crime, n-o să susţin ideea asta. Dar metodele, victimele... 
Nu te amăgi singur. 

— Nu dau doi bani pe opiniile dumitale. 

Hammond se îndreptă grăbit spre telefonul de pe noptieră. 
Alex rămase într-un fotoliu, lângă televizor. Era a şasea oară 
când Hammond încerca să dea un telefon. Britanicul avea doar 
un număr la care putea să sune în Kingston; telefoanele 
ambasadei erau interzise în operaţiunile clandestine. De câte ori 
reuşea să obţină o linie liberă cu Kingston - lucru nu tocmai uşor 
la Montego - numărul căutat era ocupat. 

— La naiba! Fir-ar să fie! explodă agentul. 

— Sună la ambasadă înainte de a face un atac de cord, spuse 
McAuliff. Tratează cu ei. 

— Nu fi tâmpit, răspunse Hammond. Ei nu ştiu cine sunt eu. 
Nu folosim personalul ambasadei. 

— Vorbeşte cu ambasadorul. 

— Dumnezeule, la ce bun? Ce-ar trebui să-i spun? „Scuzaţi- 
mă, domnule ambasador, numele meu e aşa şi pe dincolo. Se 
întâmplă să fiu...” Blestemata asta de explicaţie - dacă m-ar 
asculta fără să mă întrerupă - ar dura aproape o oră. 

După care nebunul ar începe să trimită telegrame la Downing 
Street! 

Hammond se întoarse la fereastră. 

— Ce ai de gând să faci? 

— M-au izolat, înţelegi asta, nu? 

Hammond rămase la fereastră, cu spatele la McAuliff. 

— Aşa cred. 

— Scopul e să mă separe, să mă oblige să diger 
consecinţele... ultimelor trei ore... 

Vocea englezului se pierdu, lăsând loc gândurilor. McAuliff se 
mira. 

— Asta ar însemna că ei cunosc numărul de la Kingston, că l- 
au deconectat cumva. 

— Nu cred, zise Hammond, cu ochii aţintiţi spre apele golfului. 
De-acum Kingston ştie că eu am fost reţinut. Oamenii noştri şi-au 
activat fiecare contact de pe insulă, încercând să repereze locul 
unde mă aflu. E normal ca telefonul să fie în permanenţă ocupat. 

— Nu eşti prizonier; uşa nu e încuiată. 

Alex se întrebă deodată dacă avea dreptate. Se ridică din 
fotoliu, traversă încăperea şi deschise uşa. Pe coridor se aflau doi 
jamaicani, lângă ascensoare. Se uitară la McAuliff şi, deşi acesta 
nu-i cunoştea, recunoscu calmul stăpânit, pătrunzător al 
expresiilor de pe chipurile lor. Văzuse asemenea ochi, astfel de 
expresii în Munţii Flagstaff. Erau membri ai Halidonului. 

Alex închise uşa şi se întoarse către Hammond, însă, înainte 
de a spune ceva, britanicul vorbi, tot cu spatele la el: 

— Acum ai răspunsul? întrebă el calm. 

— Sunt doi bărbaţi pe coridor, spuse McAuliff. Ştiai asta. 

— Nu ştiam, dar am presupus. Sunt nişte reguli de bază. 

— Şi tot mai crezi că sunt sălbatici? 

— Totul e relativ. Hammond părăsi fereastra şi veni în faţa lui 
Alex. Acum dumneata eşti executantul. Sunt sigur că ţi-au spus 
asta. 

— Dacă „executant” înseamnă să le duc înapoi răspunsul 
dumitale, atunci aşa e. 

— Doar răspunsul? Nu ţi-au cerut şi garanţii concrete? 

Englezul părea uluit. 

— Cred că asta se va întâmplă în faza a doua. Probabil că e 
vorba de un contract gradual. Nu-mi închipui că-l vor credita pe 
servitorul supus al Maiestăţii Sale. Foloseşte cu prea mare 

uşurinţă termenul „negrotei”. 

— Eşti un tâmpit, zise Hammond. 

— Dumneata eşti o nulitate despotică, replică McAuliff cu 
acelaşi dispreţ. Te-au înfundat, domnu' agent. Au şi lista lui 
Dunstone. Joci pe terenul /or... cu „regulile lor de bază”. 

Hammond ezită, reprimându-şi furia. 

— Poate că nu. Există o cale pe care n-am luat-o în calcul. Te 
vor lua înapoi... mi-ar plăcea să merg şi eu cu dumneata. 

— N-or să accepte asta. 

— S-ar putea să n-aibă de ales... 

— Inţelege limpede un lucru, îl întrerupse Alex. Există o echipă 
de prospectori în Cock Pit - formată din albi şi negri - şi nimeni n- 
o să pună vreo viaţă în pericol. 

— Uiţi un lucru, spuse Hammond încet, cu un aer distant. 
Cunoaştem localizarea taberei cu o aproximaţie de o mie de 
metri. 

— N-o să te pui cu cei care-i păzesc. Să nu-ţi închipui nici o 
clipă. Un singur pas greşit, o abatere şi urmează o execuţie în 
masă. 

— Da, zise britanicul. Cred că tocmai un astfel de masacru a 
avut loc şi data trecută. Autorii fiind cei ale căror metode le 
admiri atât de mult. 

— Imprejurările au fost diferite. Nu cunoşti adevărul... 

— Ah, încetează McAuliff! O să-mi dau toată silinţa să protejez 
vieţile celor din echipa dumitale, dar mă văd obligat să fiu sincer 
cu dumneata. Ei nu mai sunt prioritatea mea absolută, după cum 
nu sunt nici pentru Halidon! Există chestiuni mai importante. 
Englezul se opri brusc, ca pentru a-şi sublinia spusele. Şi te 
asigur că resursele noastre sunt considerabil mai mari decât 
acelea ale unei secte de fanatici... de culoare. Te-aş sfătui să-ţi 
păstrezi până la capăt loialitatea. 

Crainicul de pe ecranul televizorului vorbea monoton, citind 
nişte pagini pe care i le întindea cineva din studio. Alex nu era 
sigur - nu ascultase - dar crezu că auzise numele, pronunţat 
altfel... de parcă ar fi fost asociat cu informaţii noi sau diferite. Se 
uită la televizor, făcându-i semn cu mâna lui Hammond să tacă. 

Auzise numele. 

Şi dacă primul anunţ, făcut cu trei ore în urmă, reprezentase 
preludiul - un singur instrument marcând debutul unei teme 
muzicale - McAuliff recunoscu acum coda. Teroarea fusese 

orchestrată până la concluzie. 

Crainicul privi serios spre camera de luat vederi, apoi se uită 
la hârtiile din mâna lui. 

— Repetăm ştirile. Savanna-la-Mar. Ploaie de împuşcături la 
aerodromul privat Negrii. O bandă de bărbaţi identificaţi a atacat 
prin surprindere un grup de europeni ce se îmbarcau într-un mic 
avion cu destinaţia Weston Favel. 

Industriaşul francez Henri Salanne, marchiz de Chatellerault, a 
fost ucis împreună cu alţi trei bărbaţi aflaţi în serviciul său. Nu se 
cunosc motivele. Marchizul era gazda familiei Wakefield. Pilotul, 
angajat al lui Wakefield, a declarat că potrivit ultimelor 
instrucţiuni ale marchizului trebuia să zboare la sud de Weston 
Favel, la joasă altitudine, spre câmpiile din zona interioară. 
Poliţia districtuală anchetează... 

Alex se îndreptă spre televizor şi-l închise. Se întoarse către 
Hammond; erau puţine lucruri de spus, iar el se întreba dacă 
agentul va înţelege. 

— Asta-i prioritatea de care ai uitat, nu-i aşa, Hammond? 
Alison Booth. Mârşava dumitale legătură cu Chatellerault. 
Disponibila doamnă Booth, momeala de la Interpol... Ei bine, eşti 
aici, domnu' agent, iar Chatellerault e mort. Te afli într-o cameră 
de hotel din Montego Bay. Nu în Cock Pit. Nu-mi vorbi mie despre 
resurse, ticălosule. Ai doar una şi aceea sunt eu. 

Telefonul sună. McAuliff ajunse primul la el. 

— Da. 

— Nu mă întrerupe. Nu e timp, se auzi vocea agitată a lui 
Malcolm. Să faci ce îţi spun. Am fost observat. De MI 6... un 
jamaican. L-am cunoscut la Londra. Am aflat că s-au răspândit 
peste tot; nu ne aşteptam să ajungă la Montego aşa repede... 

— Nu mai fugi, interveni Alex, privindu-l pe Hammond. MI 6 va 
coopera. N-au de ales... 

— Nebun afurisit, am zis să nu asculti. Pe coridor sunt doi 
bărbaţi. Du-te şi spune-le că am sunat eu. Spune cuvântul 
„Ashanti”. Ai înţeles, domnu'? Ashantee. 

Alex nu-l mai auzise pe anglicizatul Malcolm folosind apelativul 
„domnu'”. Malcolm era în panică. 

— Am înţeles. 

— Spune-le că am zis să plece! Acum! Hotelurile vor fi 
supravegheate. Trebuie să vă mişcaţi repede cu toţii... 

— Fir-ar să fie! îl întrerupse din nou Alex. Acum ascultă-mă tu 

pe mine. Hammond este chiar aici şi... 

— McAuliff. 

Vocea lui Malcolm era gravă, tăioasă, solicitând atenţie. 

— La Informaţiile Britanice, Serviciul de Operaţiuni în Caraibe 
are un total de cincisprezece specialişti în Indiile de Vest. Asta-i 
bugetul alocat. Din cei cincisprezece, şapte au fost cumpăraţi de 
Dunstone Limited. 

Se lăsă imediat tăcerea, cu o semnificaţie clară. 

— Unde eşti? 

— La un telefon public de lângă MeNab's. E o stradă 
aglomerată; o să-mi dau silinţa să mă pierd în mulţime. 

— Fii atent pe străzile aglomerate. Am ascultat ştirile. 

— Ascultă-mă bine, prietene. Despre asta e vorba. 

— Spuneai că te-au observat. Acum sunt acolo? 

— E greu de spus. In clipa de faţă tratăm cu Dunstone. Deşi 
nu-i cunoaştem pe toţi cei plătiţi de ei. Dar ei n-or să vrea să mă 
ucidă. Nu mai mult decât vreau eu să fiu prins de viu... Baftă, 
McAuliff. Noi facem ceea ce trebuie. 

După aceste cuvinte, Malcolm închise telefonul. Alexander îşi 
aminti imediat un câmp întunecat, într-o noapte, la periferia 
Londrei, lângă malul Tamisei. Şi imaginea celor doi negri din 
Indiile de Vest, morţi într-un automobil oficial. 

Nu mai mult decât vreau eu să fiu prins viu... 

Cianură. 

Noi facem ceea ce trebuie... 

Moarte. 

De necrezut. Totuşi, foarte, foarte reală. 

McAuliff puse încet receptorul în furcă. Brusc, i se păru că 
gestul lui avea o conotaţie funebră. 

Dar n-avea vreme să se gândească la funeralii. 

— Cine a fost? întrebă Hammond. 

— Un fanatic care, după părerea mea, valorează cât zece 
oameni ca dumneata. Inţelegi, el nu minte. 

— M-am săturat de pălăvrăgeala dumitale ipocrită, McAuliff! 
izbucni Hammond indignat. lar fanaticul dumitale nu plăteşte 
două milioane de dolari. Şi probabil nici nu-şi periclitează 
interesele pentru binele dumitale, aşa cum am făcut no; tot 
timpul. Mai mult... 

— Tocmai a făcut-o, îl întrerupse Alex, traversând camera. ŞI 
dacă eu sunt o ţintă şi dumneata eşti în egală măsură. 

McAuliff ajunse la uşă, o deschise repede şi alergă pe coridor 
spre ascensoare. Apoi se opri. 
Acolo nu era nimeni. 

Avea loc o cursă în lumina orbitoare a soarelui, oarecum 
macabră, din cauza reflectării luminii supărătoare în geamurile, 
cromul şi metalele strident colorate de pe străzile din Montego. 
Şi din cauza mulţimii de oameni, înghesuindu-se, înghiontindu- 
se, albi şi negri; bărbaţi slabi şi femei grase - primii cu afurisitele 
lor camere video, celelalte purtând ochelari de soare cu strasuri 
ce le dădeau o înfăţişare stupidă. De ce observa aceste lucruri? 
De ce îl iritau? Existau şi bărbaţi graşi. Mereu cu feţe înfuriate; 
reacţionând în tăcere, cu stoicism, la remarcile femeilor slabe, cu 
un aer distant, de lângă ei. 

Şi ochii negri, ostili, privind din valuri de oameni cu piele 
neagră. Feţe slabe, negre - întotdeauna slabe - în vârful unor 
trupuri negre, ciolănoase - deşelate, obosite. 

Apoi urmau imaginile estompate, imprimate pe paginile ce se 
întorceau cu iuţeală în mintea lui. 

Totul... fiecare era catalogat instantaneu, în căutarea 
frenetică, nemijlocită a unui duşman. 

Duşmanul se afla cu siguranţă acolo. 

Fusese acolo... cu câteva minute în urmă. 

McAuliff se întorsese alergând în cameră. Nu avea timp să-i 
dea explicaţii înfuriatului Hammond; trebuia doar să-l facă să se 
supună. Alex reuşi întrebându-l dacă avea o armă, apoi o scoase 
pe a sa - cea pe care i-o dăduse Malcolm cu o seară în urmă. 

La vederea armei lui McAuliff, agentul scoase un mic Rycee 
automat, greu de remarcat, dintr-un toc aflat sub haină. 

Alexander îşi înhăţase sacoul de bumbac - şi acesta oferit de 
Malcolm cu o seară în urmă - şi-l aruncase peste braţ, ascunzând 
revolverul. 

Se strecurară împreună afară din cameră şi alergară pe 
coridor până la scara aflată dincolo de ascensoare. Pe palierul 
din beton îl găsiră pe primul dintre oamenii Halidonului. 

Era mort. Un fir subţire de sânge formase un cerc perfect în 
jurul gâtului, sub pielea umflată a feţei şi ochii ieşiţi din orbite, 
privind în gol. Fusese strangulat rapid, de un profesionist. 

Hammond se aplecase; Alexander era prea dezgustat de 
privelişte pentru a se apropia. Englezul expusese pe scurt 

situaţia. Profesional. 

— Ei au aflat că suntem la etajul ăsta. Nu ştiu în ce cameră. 
Celălalt nefericit e probabil cu ei. 

— Imposibil. Nu era timp Nimeni nu ştia unde suntem. 

Hammond se uitase atent la negrul fără viaţă, iar când 
vorbise, McAuliff înţelese şocul profund resimţit de agentul 
înfuriat. 

— O, Doamne, cât am fost de orb! 

In acea clipă şi Alexander pricepuse. 

Serviciul de Informaţii Britanic - Departamentul Operaţiuni în 
Caraibe are un total de cincisprezece specialişti în Indiile de Vest 
Asta-i bugetul alocat. Din cei cincisprezece, şapte au fost 
cumpăraţi de Dunstone Limited. 

Cuvintele lui Malcolm, omul Halidonului. 

lar Hammond manipulatorul tocmai îşi dăduse seama de asta. 

Cei doi coborâră în fugă scara. Când ajunseră la parter, 
englezul se opri şi făcu un lucru ciudat. Işi scoase centura, 
îndepărtă tocul armei şi-l puse în buzunar. Apoi înfăşură strâns 
centura, se aplecă şi-o aşeză într-un colţ. Se ridică în picioare, 
privi înjur, se duse spre o cutie de gunoi şi o mută în faţa 
centurii. 

— E un dispozitiv de semnalizare, nu-i aşa? întrebase McAuliff. 

— Da. La mare distanţă. E receptat numai în exterior; 
acţionează prin spirale verticale. Nu-i bun de nimic într-o clădire. 
E prea mare interferența... slavă Domnului. 

— Voiai să fii reținut? 

— Nu, de fapt, nu. Dar exista această posibilitate. Ştiam asta... 
Ai vreo idee, amice? Pe moment, mingea e în terenul tău. 

— Doar una, însă nu ştiu cât e de bună. Un aerodrom; e lângă 
o fermă, cred. La vest, pe autostradă. Lângă un loc numit Drax 
Hali... Să mergem. 

— Nu pe-acolo, zisese Hammond. Supraveghează holul. 
Probabil şi strada. Pe scări în jos. La uşa pentru aprovizionare... 
sau întreţinere. Trebuie să fie una prin pivniţă. 

— Stai o clipă. 

McAuliff înhăţase braţul englezului, obligându-l să-l asculte. 

— Să lămurim un lucru, noi doi. Chiar acum. Dumneata ai fost 
trădat. Dus de nas. Oamenii dumitale te-au vândut. Aşa că nu 
care cumva să dai vreun telefon sau să faci semne cuiva de pe 
stradă. Alergăm fără să ne oprim. Pentru nimic în lume. Dacă faci 

asta, rămâi singur. Eu dispar şi nu cred că o să te poţi descurca. 

— Cu cine dracu' crezi că vreau să iau legătura? Cu primul 
ministru? 

— Nu ştiu. N-am însă nici un dram de încredere în dumneata. 
Nu-i creditez pe mincinoşi. Sau pe manipulatori. lar dumneata 
eşti şi una şi alta, Hammond. 

— Face fiecare ce poate, răspunse cu răceală agentul. Ai 
învăţat repede, Alexander. Eşti un discipol capabil. 

— De nevoie. Nu mă gândesc prea mult la lecţii. 

Şi cursa în soarele orbitor începu. 

Alergară pe drumul de acces cotit al garajului de la subsol, 
direct spre o berlină Mercedes care, din întâmplare, nu era 
parcată la intrarea aceea. Hammond şi Alex văzură privirea 
uluită de pe chipul şoferului alb; apoi omul se întinse peste 
spătarul scaunului după un aparat de radio cu tranzistori. 

În următoarele secunde, Alex fu martorul unui act de violenţă 
pe care n-avea să-l uite toată viaţa. Un act comis cu precizie şi 
sânge rece. 

R C. Hammond îşi vâri mâinile în amândouă buzunarele şi 
scoase automatul Rycee cu mâna dreaptă şi un cilindru de oţel 
cu stânga. Vâri cilindrul în ţeava armei, îl fixă cu o clemă şi se 
duse direct spre uşa Mercedesului cafeniu. O deschise, îşi lăsă 
mâna mai jos şi trase două focuri în şofer, ucigându-l pe loc. 

Impuşcăturile se auziră slab. Şoferul căzu pe bordul maşinii; 
Hammond se întinse şi luă aparatul de radio cu mâna stângă. 

Soarele strălucea; mulţimea de plimbăreţi era în continuă 
mişcare. Dacă aflase careva că tocmai avusese loc o execuţie, 
nimeni nu lăsa să se vadă aşa ceva. 

Agentul britanic închise uşa nepăsător. 

— Doamne!... exclamă Alex. 

— Era ultimul lucru la care se aştepta, spuse iute Hammond. 
Hai să găsim un taxi. 

Părea mai uşor de zis decât de făcut. Taxiurile nu patrulau prin 
Montego Bay. Şoferii îşi parcau maşinile, asemeni unor porumbei 
uriaşi, la colţuri de stradă dinainte stabilite, unde le aliniau în 
manieră europeană, atât pentru a discuta întâmplările zilei, cât şi 
ca să câştige clienţi în plus. O practică înnebunitoare, chiar 
înspăimântătoare pentru cei doi fugari în acele momente. Nici 
unul dintre ei nu ştia unde se aflau staţiile de taxi, cu excepţia 
uneia - în faţa hotelului - care ieşea din discuţie. 

Ocoliră colţul clădirii şi ieşiră pe o alee din portul liber. Din 
trotuare se ridicau aburi fierbinţi; mulţimea de cumpărători 
îmbrăcaţi ţipător se împingeau, se târau, îşi lipeau feţele de 
vitrine, mânjind geamurile cu degete şi frunţi, jinduind după ce 
nu merita nici o atenţie... strălucirea. 

Maşini erau imobilizate pe străzile înguste, zgomotul 
claxoanelor se auzea printre înjurături şi ameninţări, în vreme ce 
şoferii jamaicani încercau să-i depăşească pe alţi jamaicani 
pentru un bacşiş în plus... şi pentru a-şi dovedi bărbăţia. 

Alexander îl văzu primul sub un indicator verde cu alb, cu o 
săgeată îndreptată spre sud pe care scria MIRANDA HILL. Era un 
alb solid, cu părul negru, îmbrăcat într-un costum cafeniu de 
gabardină, cu haina încheiată şi stofa întinsă peste umerii 
musculoşi. Ochii omului cercetau valurile de oameni, iar capul îi 
zvâcnea în toate părţile ca al unui copoi bine dresat. Şi strângea 
în mâna stângă, îngropată în carnea imensei palme, o staţie de 
emisie-recepţie, identică celei pe care Hammond o luase din 
Mercedes. 

Alex ştia că în câteva secunde bărbatul i-ar fi observat, înhăţă 
braţul lui Hammond şi îşi dori ca amândoi să fi fost mai scunzi 
decât erau. 

— La colţ! Sub indicator... Miranda Hill. Costumul cafeniu. 

— Da, văd. 

Erau lângă copertina aflată la joasă înălţime a unui magazin 
de băuturi. Hammond se răsuci spre intrare, făcându-şi loc prin 
furnicarul de turişti ale căror cămăşi din Barbados şi pălării din 
Insulele Virgine aminteau de alte excursii făcute cu vaporul. 
McAuliff îl urmă fără voie; englezul prinsese braţul lui Alex într-o 
strânsoare ca de menghină, făcându-l să descrie un semicerc şi 
vârându-l cu forţa pe uşa aglomerată. 

Se postară într-un colţ îndepărtat de vitrină, de unde puteau 
privi direct afară; îl vedeau clar pe omul de sub indicator 
cercetând din ochi mulţimea. 

— E aceeaşi staţie radio, spuse Alex. 

— Dacă avem noroc, o s-o folosească. Sunt sigur că au stabilit 
legătura. Ştiu că e el. E din Unio Corso. 

— Un fel de Mafia, nu-i aşa? 

— Asemănătoare. Şi mult mai eficientă. Individul e un ucigaş 
corsican. De mare preţ. Warfield trebuie să-l fi angajat. 

Hammond rostea cuvintele monoton; se gândea la un plan. 

— El ar putea fi scăparea noastră. 

— Fii, te rog, mai explicit. 

— Da, desigur. 

Englezul era de o politeţe glacială. Şi exasperant. 

— Cred că până acum au încercuit zona. Au acoperit toate 
străzile. In câteva minute vor vedea că am părăsit hotelul. 
Semnalul n-o să-i prostească mult timp. 

Hammond ridică, pe cât de discret putea, staţia de radio la 
nivelul capului şi învârti butonul circular. Se auzi o scurtă 
izbucnire de paraziți; agentul reduse volumul. Câţiva turişti din 
apropiere îi priviră curioşi; Alexander zâmbi prosteşte. Afară, sub 
semnul de la colţ, corsicanul îşi duse brusc aparatul la ureche. 

Hammond se uită la McAuliff. 

— Tocmai au ajuns în camera dumitale. 

— De unde ştii? 

— Raportează că au găsit o ţigară arzând în scrumieră. Urât 
obicei... Radioul deschis... trebuia să mă gândesc la asta. 
Englezul îşi încreţi dintr-odată buzele; ochii lui indicau o 
recunoaştere. Un vehicul patrulează în jurul hotelului... S 1. V. 
Pretinde că semnalul e încă înăuntru. 

— S 1.V? 

— Specialistul în Indiile de Vest, gemu Hammond. Unul dintre 
oamenii mei. 

— La timpul trecut, îl corectă Alex. 

— Nu pot lua legătura cu Mercedesul, spuse Hammond 
repede. Asta e. 

Inchise iute stația, o băgă în buzunar şi privi afară. Se vedea 
corsicanul, ascultând atent la aparatul lui. Hammond vorbi din 
nou: 

— Trebuie să acționăm rapid. Ascultă şi execută. După ce 
italianul o să-şi termine raportul, o să pună staţia lângă el. În 
clipa aia, noi o să ne croim drum până la el. Pune mâna pe stație. 
la-o, nu contează cum. 

— Pur şi simplu? întrebă McAuliff neliniştit. Şi dacă scoate o 
armă? 

— O să fiu lângă dumneata. N-o să aibă timp. 

Aşa cum prevăzuse Hammond, corsicanul comunica prin staţia 
radio. Agentul şi Alex se aflau sub copertina din stradă, ascunşi 
de mulţime. |n clipa în care braţul corsicanului începu să 
coboare, Hammond îl împunse pe McAuliff în coaste. Cei doi îşi 

croiră drum prin fluxul de oameni către ucigaşul profesionist. 

Alexander ajunse primul la el; omul tresări. Duse mâna 
dreaptă la centură, iar cu stânga ridică staţia. McAuliff înşfacă 
încheietura corsicanului şi îşi repezi umărul în pieptul lui, izbindu- 
| de stâlpul ce susţinea indicatorul. 

Apoi faţa corsicanului se contorsionă spasmodic; un răcnet 
oribil îi ieşi din gura schimonosită de durere. lar McAuliff simţi un 
şuvoi de sânge cald ţâşnind dedesubt. 

Privi în jos. Hammond ţinea în mână un cuţit cu lamă lungă. 
Agentul despicase burta corsicanului, de la pelvis până la coaste, 
rupându-i cureaua şi tăind stofa costumului de gabardină. 

— la staţia! ordonă agentul. Fugi spre sud, pe partea estică a 
străzii. Ne întâlnim la colţul următor. Repede! 

Alex era atât de şocat, încât se supuse fără să mai stea o clipă 
pe gânduri. Inşfăcă staţia din mâna mortului şi se aruncă în 
mulţimea ce traversa intersecţia. Abia când fu la jumătatea 
străzii înţelese ce făcea Hammond: îl sprijinea pe corsicanul mort 
de stâlp. li dădea /uí timp să dispară! 

Deodată auzi primele ţipete în spatele lui. Apoi un vacarm tot 
mai intens de strigăte, ţipete şi răcnete de groază. Şi în acel 
infern se auzi sunetul pătrunzător al unui fluier... apoi mai multe, 
pe urmă trupuri alergând pe strada înfierbântată. 

McAuliff gonea... alerga oare spre sud? Era pe partea estică? 
Nu-şi putea aduna gândurile. Se simţea cuprins de panică. ŞI 
sângele. Sângele! Afurisitul de sânge îl pătase peste tot! Oamenii 
trebuie să-l fi văzut! 

Trecu de uşa unui restaurant, de o cafenea pe trotuar. 
Oamenii se ridicaseră de pe scaune, privind spre nord, către 
mulţimea intrată în panică, auzind ţipetele, fluierele... iar acum şi 
sirenele. Era o masă liberă lângă o grămadă de cutii cu plante. 
Pe tăblia mesei se afla tradiționala pânză cu carouri roşii, un 
borcan cu zahăr şi solniţe cu sare şi piper. 

Intinse mâna peste flori şi smulse faţa de masă, făcând să 
cadă borcanele cu condimente pe ciment, unde se sparseră, unul 
sau toate. Nu ştia, nu putea să spună. Singurul lui gând era să 
acopere blestematul de sânge care i se impregnase deja în 
cămaşă şi pantaloni. 

Colţul era la vreo zece metri în faţă. Ce dracu' trebuia să facă? 
Dacă Hammond nu reuşise să fugă? Trebuia să rămână acolo, 
acoperit cu afurisita de faţă de masă şi arătând ca un imbecil, în 

vreme ce strada clocotea? 

— Hai repede, auzi el o şoaptă. 

McAuliff se întoarse, copleşit de recunoştinţă. Hammond era 
exact în spatele lui, iar Alex nu se putu abţine să nu-i privească 
mâinile. Erau de un roşu închis şi străluceau: sângele corsican 
lăsase urme. 

Strada din intersecţie era mai largă; pe indicator scria 
QUEEN'S DRIVE. Cotea în sus, către vest, iar Alex crezu că 
recunoaşte zona. La colţul aflat în diagonală, un automobil opri la 
semafor; şoferul se uită pe fereastră spre nord, la oamenii care 
alergau strigând revoltați. 

Alex trebui să vorbească tare ca să se facă auzit: 

— Acolo! îi spuse lui Hammond. Maşina aia! 

Englezul dădu aprobator din cap. 

Se repeziră spre partea cealaltă a străzii. McAuliff avea deja 
portmoneul în mână, scoțând din el bancnote. Se apropie de 
şofer - un jamaican negru de vârstă medie - şi vorbi cu iuţeală. 

— Trebuie să facem un drum. lţi plătesc cât vrei! 

Dar jamaicanul îl fixa pe Alexander cu o teamă neaşteptată în 
ochi. Şi atunci McAuliff văzu: faţa de masă era sub braţul lui - 
cum ajunsese acolo? — iar pata imensă de sânge i se lăţise pe 
haine. 

Şoferul se întinse după schimbătorul de viteze; Alex vâri mâna 
dreaptă prin fereastră şi înşfacă umărul omului, trăgându-i braţul 
de lângă bord. li aruncă portmoneul lui Hammond, deschise 
portiera şi-l smulse pe individ de pe scaun. Jamaicanul ţipă şi 
strigă după ajutor. McAuliff aruncă bancnotele din mână pe 
trotuar şi-l trase pe şofer la bordură. 

Mai mulţi pietoni urmăreau scena, dar cei mai mulţi fugiră, 
preferind să nu se amestece; alţii se uitau, fascinaţi de ceea ce 
vedeau. Doi adolescenţi albi alergară spre bani şi se aplecară să-i 
ia. 

Fără să ştie de ce, pe McAuliff îl irită lucrul ăsta. Făcu trei paşi 
şi ridică piciorul, izbindu-l pe unul dintre tineri în cap. 

— Plecaţi dracului de-aici! răcni el, iar adolescentul căzu pe 
spate, cu părul blond năclăit de sânge. 

— McAuliff, ţipă Hammond, alergând în jurul maşinii spre 
cealaltă portieră. Urcă şi dă-i drumul, pentru numele lui 
Dumnezeu! 

În timp ce urca în maşină, Alex văzu ceva despre care înţelese 

imediat că era cea mai nedorită privelişte în acel moment. La 
câteva blocuri distanţă, ieşind din mulţimea ce mişuna pe stradă, 
un Mercedes cafeniu accelerase brusc, iar uruitul motorului 
ambalat însemna că sporea viteza. 

McAuliff manevră schimbătorul de viteze şi apăsă pedala 
accelerației până la refuz. Maşina reacţionă, iar Alex răsuflă 
uşurat când porniră în trombă. Se îndreptă spre mijlocul lui 
Queen's Drive, unde trebuia să fie Miranda Hill şi depăşi imediat 
două automobile... periculos de aproape, gata să se ciocnească. 

— Mercedesul coboară pe stradă, îi spuse el lui Hammond. Nu 
ştiu dacă ne-au zărit. 

Britanicul se răsuci în scaun, scoțând în acelaşi timp pistolul 
automat şi staţia de radio din ambele buzunare. Deschise staţia; 
paraziţii se interpuneau peste voci agitate transmițând comenzi 
şi răspunzând unor întrebări formulate pe un ton gâtuit. 

Totuşi, limba în care se vorbea nu era engleza. Hammond 
furniză explicaţia. 

— Dunstone a adus jumătate din Unio Corso în Jamaica. 

— Inţelegi ceva? A 

— Destul... Sunt la colţul dintre Queen's Drive şi Essex. In 
sectorul Miranda Hill. S-au convins că a doua crimă ne aparţine. 

— Tradus: ne-au observat. 

— Maşina asta poate să ia o viteză mai mare? 

— Nu-i rea; totuşi nu se compară cu un Mercedes. 

Hammond dădu la maximum volumul staţiei, cu ochii pe 
geamul din spate. Se auziră nişte voci în micul difuzor şi, în 
aceeaşi clipă, McAuliff văzu un Pontiac negru venind în viteză de 
pe panta din faţa lui, pe dreapta. Frânele automobilului scrâşniră 
în clipa în care şoferul răsuci volanul. 

— lisuse! ţipă Alex. 

— Ei sunt! strigă Hammond. Patrula din vest tocmai a raportat 
că ne-a văzut. Intoarce! Cât poţi de repede! 

Alex urcă în viteză spre vârful dealului. 

— Ce faci? 

Ţipase din nou, concentrat asupra drumului din faţă, atent la 
orice maşină care putea fi parcată dincolo de creastă. 

— Intoarce... a alunecat în spate. Acum s-a întors. 

In vârful pantei, McAuliff răsuci volanul spre dreapta, apăsă 
acceleraţia până la refuz şi trecu în goană pe lângă trei 
automobile de pe strada ce cobora abrupt, obligând o maşină 

care venea din faţă să se suie pe trotuar. 

— E un fel de parc la vreo opt sute de metri mai la vale. 

Nu era sigur de distanţă; în lumina soarelui orbitor, mii de 
obiecte metalice păreau că se înclină în faţa lui. Alungă orice 
gând din minte; nu făcea decât să privească cu ochii mijiţi. Prin 
faţa ochilor i se perindau imagini din trecutul apropiat. Imagini lin 
alt parc... în Kingston. Şi. George. Şi un alt şofer... un jamaican 
mlădios pe nume Rodney. 

— Ei şi? 

Hammond îşi aduna toate puterile, ţinând strâns pistolul în 
mâna dreaptă, lângă bord şi staţia dată la maximum lângă 
scaun. 

— Acolo nu e un trafic prea aglomerat. Nici prea multă ume... 

Alex răsuci din nou volanul, pentru a depăşi alt automobil. li în 
oglinda retrovizoare. Pontiacul negru era în vârful dealului, nu 
spatele lor; îi mai despărţeau doar patru maşini. 

— Mercedesul se îndreaptă către vest, spre Gloucester, zise 
Hammond, întrerupând şirul gândurilor lui Alex. Au spus 
Gloucester... altă maşină urmează să plece... la Sewell... 

Hammond traducea pe măsură ce vocile se auzeau, 
întretăindu-se una cu alta. 

— Sewell e în cealaltă parte a districtului, spuse McAuliff, atât 
sieşi, cât şi agentului. Gloucester e drumul de pe țărm. 

— Au alertat două vehicule. Unul la nord şi Fort Street, celălalt 
la Union. N 

— Asta-i Montego propriu-zis. Zona comercială. Incearcă a ne 
taie orice retragere. Doamne, n-a mai rămas nimic! 

— Ce tot spui? 

Hammond trebuia să strige; scrâşnetul roților, vântul, motorul 
ambalat nu-i permiteau să comunice altfel. 

Explicaţiile ar fi luat timp, fie şi secunde - nu mai aveau nici o 
clipă de pierdut. N-o să dea explicaţii, numai comenzi... şa cum 
făcuse cu mulţi ani în urmă, pe dealurile îngheţate. 

Atunci, ca şi acum, McAuliff le rostea cu aceeaşi convingere. 

— Treci pe bancheta din spate, ordonă el hotărât, dar nu 
încordat. Când o să intru în parc, el o să vină după noi. Imediat 
ce ajungem în parc, o să virez la dreapta şi o să opresc. Brusc! 
Incepi să tragi din clipa în care vezi Pontiacul în spatele nostru. 
Mai ai cartuşe? 

— Da. 

— Pune un încărcător plin. Ai folosit două gloanţe. Lasă 
dracului amortizorul, o să te-ncurce. Încearcă să nimereşti ţinta. 
Prin geamul din spate şi ferestrele laterale. Fereşte rezervorul şi 
roţile. 

Poarta de piatră a parcului era la mai puţin de o sută de metri 
în faţă, la câteva secunde de mers. Hammond îl fixă pe Alex - 
preţ de o clipă - apoi începu să se caţăre pe scaun, trecând în 
spatele automobilului. 

— Crezi că putem schimba maşina... 

Poate era o întrebare; McAuliff îl întrerupse: 

— Nu ştiu. Cert este că pe asta n-o mai putem folosi, iar noi 
trebuie să ajungem în cealaltă parte a oraşului. 

— Or să observe cu siguranţă propria lor maşină. 

— N-or s-o caute. Nu în următoarele zece minute... dacă 
ţinteşti bine. 

Poarta era acum în stânga, Alex răsuci volanul; maşina derapă 
violent, în timp ce Hammond începu să spargă geamul ferestrei 
din spate. Automobilul ce venea după ei coti la dreapta pentru a 
evita o ciocnire, iar şoferul claxonă şi ţipă înfuriat. McAuliff trecu 
în viteză pe poartă, cu claxonul apăsat în chip de avertisment. 

După ce intră, frână brusc, răsuci volanul spre dreapta, apăsă 
pe accelerator şi sări peste bordură în iarbă. Izbi din nou cu 
piciorul pedala frânei; maşina se opri cu o smucitură pe gazonul 
moale. În depărtare, pietonii din parc se întoarseră; un cuplu ieşit 
la iarbă verde se ridică în picioare. 

Alex nu-şi făcea griji. In câteva secunde aveau să înceapă 
împuşcăturile; pietonii trebuiau să fugă în căutarea unui adăpost, 
dincolo de zona periculoasă. Departe de linia de foc. 

Zonă periculoasă. Linie de foc. Adăpost. Termeni folosiţi cu 
sute de ani în urmă. 

Se întâmplă însă că plimbăreţii nu erau pietoni. Nu erau deloc 
pietoni. 

Erau civili. 

Izbucnise războiul. 

Fie că civilii ştiau asta ori nu. 

Se auzi scrâşnetul brusc, asurzitor al roţilor. 

Hammond începu să tragă prin fereastra spartă din spate. 
Pontiacul se abătu de pe alee, se năpusti peste trotuarul opus, se 
înclină lângă un pâlc de arbuşti tropicali şi se izbi de o movilă de 
pământ săpat pentru unul dintre sutele de proiecte neterminate 

din parc. Motorul continua să meargă, însă cutia de viteze se 
blocase, roţile înţepeniseră, iar claxonul răsuna în contrapunct cu 
huruitul motorului. 

In depărtare se auzeau strigăte. 

Dinspre civili. 

McAuliff şi Hammond săriră din maşină şi alergară pe iarbă, 
apoi pe ciment şi din nou pe iarbă. Amândoi aveau armele în 
mână; nu era nevoie. R C. Hammond lucrase impecabil. Trăsese 
cu maximum de precizie prin fereastra deschisă a portierei 
Pontiacului. Automobilul era neatins, dar şoferul murise, 
răsturnându-se peste volan. Greutatea morţii apăsa claxonul. 

Când ajunseră la maşină, cei doi fugari se despărţiră mergând 
fiecare la câte o uşă din faţă, Alexander trecu pe locul şoferului. 
Scoaseră împreună trupul inert de la volan; claxonul se opri, 
motorul continua să huruie. McAuliff întinse mâna şi întoarse 
cheia în contact. 

Urmă o tăcere imposibilă. 

Numai în depărtare se auzeau strigăte. 

Civilii. 

Traseră cadavrul şi-l aruncară peste banchetă, pe podeaua din 
spate a maşinii. Hammond luă staţia radio. Era în poziţia 
„deschis”. O închise. Alexander trecu la volan şi trase înfrigurat 
de maneta schimbătorului de viteze. 

Nu se mişcă, iar muşchii abdominali ai lui McAuliff se 
încordară. Îşi simţea mâinile tremurând. 

Din îndepărtata copilărie, de mult uitată, se ivi o amintire. Era 
o maşină veche într-un garaj vechi; ambreiajul se înţepenea 
întotdeauna. 

Porneşte motorul doar o clipă. 

Inchis-deschis. Inchis-deschis. 

Până când se debloca roata dinţată. 

Aşa făcu. De câte ori, nu o să-şi mai amintească niciodată. N-o 
să uite însă privirea calmă, rece a lui R C. Hammond, care îl 
urmărea cu atenţie. 

Pontiacul se clătină. Mai întâi în movila de pământ; apoi, când 
Alex trase maneta de viteze în marşarier, înapoi - cu roţile 
învârtindu-se demenţial - în iarbă. 

Se puteau mişca. 

McAuliff răsuci complet volanul, îndreptând maşina spre aleea 
de ciment. Apăsă acceleratorul, iar Pontiacul luă viteză pe iarba 

moale, pregătindu-se să iasă peste bordură. 

Patru secunde mai târziu treceau în viteză prin poarta de 
piatră. lar Alexander coti la dreapta. La est. Inapoi, spre Miranda 
Hill. 

Ştia că Hammond era surprins; asta nu conta. N-avea timp de 
explicaţii, iar englezul părea să înţeleagă. Nu zise nimic. 

Câteva minute mai târziu, la prima intersecţie, McAuliff trecu 
pe roşu şi făcu la stânga. Pe indicator scria CORNICHE ANNEX. 

Hammond vorbi: 

— Mergi spre drumul de pe țărm? 

— Da. li zice Gloucester. Trece prin Montego şi devine 
Autostrada Unu. 

— Deci eşti în spatele maşinii lui Dunstone... Mercedesul. 

— Da. 

— Şi pot să presupun că, deşi ultima informaţie - Hammond 
ridică în acel moment staţia radio - pe care au primit-o cu toţii 
era din parcul ăla, există o cale mai directă până acolo? Mai 
rapidă? 

— Da. Două. Queen's Drive şi Corniche Road. Se bifurcă din 
Gloucester. 

— Care, desigur, ar trebui să fie drumurile pe care ar urma să 
meargă ei. 

— Aşa cred. 

— Şi, fireşte, or să cerceteze parcul. 

— Sper. 

R C. Hammond se lăsă pe spate în scaun. Era un gest de 
relaxare temporară. Nu fără o urmă de admiraţie. 

— Eşti un elev foarte capabil, domnule McAuliff. 

— Cu riscul de a mă repeta, o să-ţi spun că şcoala e 
mizerabilă, zise Alexander. 

Aşteptau în întuneric, la marginea năpădită de buruieni a 
câmpului. Greierii punctau secundele ce treceau. Părăsiseră 
Pontiacul cu mulţi kilometri în urmă, pe un drum lăturalnic din 
Catherine Mount şi merseseră pe jos până la ferma de la 
periferia lui Drax Hill. Acolo găsiseră un pârâu în care îşi spălară 
sângele de pe mâini şi îşi curăţară hainele. Aşteptaseră până la 
căderea nopţii înainte de a străbate ultimii kilometri ai călătoriei. 
Cu prudenţă, din adăpost în adăpost; pe drum, cât mai nevăzuţi 
cu putinţă. In cele din urmă, folosind şinele de tren pentru 
orientare. 

Găsiseră o hartă rutieră în bordul automobilului, pe care o 
studiară. Era o nebunie. Cele mai multe străzi aflate la vest de 
centrul oraşului n-aveau nume; la tot pasul întâlneau alei 
netrecute pe hartă. Trecură prin câteva ghetouri, conştienţi de 
faptul că locuitorii lor trebuie să-i fi cântărit din priviri - doi albi 
fără vreo treabă în zonă. Păreau o pradă uşoară. 

Hammond insistase să-şi poarte hainele pe braţ, cu armele 
vizibile la centură. Ofiţeri traversând un teritoriu colonial ostil, 
lăsându-i pe băştinaşii negri să vadă că aveau la ei beţele de foc 
magice care scuipau moarte. 

Ridicol. 

Dar nu îi atacă nimeni. 

Traversară râul Montego la Westgate; la opt sute de metri mai 
departe se aflau şinele de cale ferată. Dădură peste o enclavă de 
nomazi - o tabără de muncitori ambulanți tipic jamaicană - iar 
Hammond stătu de vorbă cu ei. 

Englezul spuse că erau inspectori de asigurări ai companiei de 
căi ferate; că nu aveau obiecţii în privinţa taberei mizere atâta 
vreme cât nu deranjau mersul trenurilor. În caz contrar, amenzile 
ar fi cu adevărat usturătoare. 

Ridicol. 

Totuşi, nici unul nu le dădu bătăi de cap, deşi ochii negri care-i 
priveau erau încărcaţi de ură. 

Apoi dădură peste un refugiu la Drax Hali. O platformă cu 
două becuri în globuri de sârmă, ce luminau locul pustiu. 
lnăuntrul adăpostului pentru ploaie era un bătrân care se îmbăta 
cu rom ieftin. Cu multă greutate reuşiră să-i smulgă suficiente 
informaţii pentru ca McAuliff să-şi dea seama unde se aflau. Alex 
stabili cu aproximaţie distanţa până la autostradă, care cotea 
spre interiorul regiunii La Parish Wharf, în zona de ferme din 
sectorul sud-vestic. 

Pe la ora 9.30 ajunseră la câmp. 

Acum, Alex se uită la ceas. Era 10.30. 

Nu era sigur că luase decizia corectă. Ştia doar că nu se putea 
gândi la asta. Işi amintise de ferma solitară în care mai înainte 
văzuse lumini. Acum domnea întunericul. Locul era pustiu. 

N-aveau altceva de făcut decât să aştepte. 

Trecu o oră, iar singurele zgomote erau cele ale nopţii 
jamaicane: animale de pradă căutând hrană, victime ţipând, 
lupte  necontenite - imateriale pentru toţi, cu excepția 

combatanţilor. 

Se apropia sfârşitul celei de-a doua ore când auziră. 

Alt zgomot. 

Un automobil. Mergea încet, cu viteză mică, torsul lent al 
motorului sugerând teama celui de la volan. Un intrus foarte 
conştient de infracţiunea sa. 

Câteva minute mai târziu, în lumina slabă a unei luni acoperite 
de nori, urmăriră o siluetă înaltă alergând peste câmp, mai întâi 
spre capătul nordic, unde aprinse o singură torţă, apoi la sud - la 
vreo patru sute de metri - unde repetă operaţiunea. După aceea 
omul fugi din nou spre nord. 

Alt sunet. Alt intrus. Tot pe muteşte - venind din întunericul 
cerului. 

Un avion cu motorul oprit cobora în viteză. Ateriză şi, imediat, 
torţa de la capătul nordic fu stinsă. Câteva secunde mai târziu, 
aparatul se opri lângă flacăra de la sud. Un bărbat sări din cabina 
mică; focul fu stins imediat. 

— Să mergem! îi spuse McAuliff agentului britanic. 

Cei doi porniră peste câmp. Se aflau la vreo cincizeci de metri 
când se întâmplă ceva. 

Impactul fu atât de surprinzător, şocul atât de intens, încât 
Alex ţipă fără să vrea şi se aruncă la pământ, cu pistolul ridicat, 
pregătit să tragă. 

Hammond rămase în picioare. 

Două reflectoare de mare putere îi luminau cu fascicolele lor 
năucitoare. 

— Lasă arma jos, McAuliff, se auzi o voce în spatele luminii 
orbitoare. 

Şi Daniel, Ministrul Sfatului din tribul lui Acquaba, păşi în 
lumină. 

— Când aţi intrat pe câmp, aţi declanşat alarmele 
fotoelectrice. Nimic extraordinar. 

Erau în automobil, Daniel în faţă, cu şoferul, Hammond şi 
Alexander pe bancheta din spate. Se depărtară de câmp, ieşiră 
din Drax Hali şi o luară de-a lungul coastei până la Lucea 
Harbour. Parcară într-o porţiune pustie a unui drum prăfuit, de 
unde se vedea marea. Era una dintre vechile ramificații ale 
autostrăzii de pe țărm, nefolosită de turişti. Luna era mai 
strălucitoare pe ţărmul mării, reflectată de suprafaţa vălurită, 
scăldându-le feţele într-o blândă lumină galbenă. 

In timpul călătoriei, McAuliff avusese ocazia să studieze 
maşina în care se aflau. De afară părea un automobil obişnuit, nu 
prea elegant, de o formă şi marcă nedeterminate - asemenea 
sutelor de vehicule din insulă făcute din părţi dezmembrate ale 
altor maşini. Privit din interior, era o fortăreață mobilă asamblată 
cu precizie şi un centru de comunicaţii. Avea geamuri din sticlă 
groasă, încasabilă; pe părţile laterale şi în spate se vedeau fante 
din cauciuc - făcute pentru puştile cu ţeavă scurtă, de mare 
putere, prinse de spatele scaunului din faţă. Sub bord se afla un 
tablou lung, cu cadrane şi butoane; într-o nişă fusese fixat un 
telefon între două microfoane. După zgomotul pe care-l făcea, 
motorul era unul dintre cele mai puternice pe care le auzise Alex. 

Halidonul mergea cu clasa întâi în lumea exterioară. 

Daniel era pe cale să risipească uimirea lui McAuliff provocată 
de evenimentele ultimelor două ore. Pentru ministru, părea 
important ţinea să-i comunice ultimele noutăţi. Criza era 
suficient de gravă pentru ca Daniel să părăsească comunitatea; 
să-şi rişte viaţa ca să preia comanda. 

De parcă ar fi ţinut cu tot dinadinsul ca R C. Hammond să 
înţeleagă că era pe cale să trateze cu un adversar extrem de 
sensibil şi neînduplecat. 

— A trebuit să ne asigurăm că eraţi singuri... voi doi, desigur. 
Că nu eraţi urmăriţi în vreun fel. Au fost momente încordate în 
după-amiaza asta. Se pare că v-aţi descurcat excelent. Noi nu vă 
puteam ajuta. Felicitări. 

— Ce s-a întâmplat cu Malcolm? întrebă Alex. 

Daniel făcu o pauză, apoi vorbi încet, trist. 

— Nu ştim încă. Il căutăm... E în siguranţă - sau mort. Nu 
există soluţie de mijloc. 

Daniel se uită la Hammond. 

— Malcolm e omul pe care dumneata îl cunoşti drept Joseph 
Myers, comandant Hammond. 

McAuliff întoarse privirea spre agent. Aşadar, Hammond 
manipulatorul era un comandant. Comandantul Hammond, 
mincinos, manipulator... şi care îşi risca viaţa pentru a salva un 
seamăn de-al său. 

Hammond reacţionă la cuvintele lui Daniel închizând ochii 
exact două secunde. Nu-i păsa de povara profesională 
reprezentată de această informaţie; manipulatorul era din nou 
încercuit. 

— Există vreun singur negru care lucrează pentru mine? 
Pentru Serviciu? 

Ministrul zâmbi cu blândeţe. 

— După socoteala dumitale, şapte. Totuşi, trei sunt complet 
ineficienţi. 

— Mulţumesc că m-ai luminat. Sunt sigur că poţi să-mi spui şi 
numele lor... Seamănă aşa de mult între ei... 

Daniel primi insulta stereotipă cu calm, fără să mai 
zâmbească. N 

— Da. Ințeleg problema. In aparență ne deosebesc puţine 
lucruri... dintr-un asemenea punct de vedere. Din fericire, există 
alte criterii. N-o să ai nevoie de numele lor. 

Hammond îl privi pe Daniel, deloc intimidat. 

— McAuliff mi-a transmis cererile dumitale. O să-ţi repet ce i- 
am spus şi lui. Sunt imposibil de îndeplinit... 

— Te rog, comandant Hammond, îl întrerupse Daniel, există 
atâtea complicaţii, încât n-are rost să le sporim cu minciuni. 
Indicaţiile dumitale au fost clare încă de la început. Ai prefera să 
tratăm cu americanii? Sau cu francezii? Poate cu germanii? 

Se lăsă brusc tăcerea. Cu o anume cruzime în ea, ca expresie 
a unei suferinţe primare. Alexander îi urmărea pe cei doi inamici 
schimbând priviri. Văzu recunoaşterea dureroasă din ochii lui 
Hammond. 

— Prin urmare, ştii, spuse englezul încet. 

— Ştim, răspunse Daniel simplu. 

Hammond tăcu şi privi pe fereastră. Ministrul Halidonului se 

întoarse către McAuliff. 

— Falsitatea mondială, doctore. Comandantul Hammond e cel 
mai bun ofiţer de informaţii al serviciului britanic. Unitatea pe 
care o conduce coordonează eforturile guvernelor menţionate 
adineauri. Totuşi, e vorba de o coordonare formală. Fiindcă MI 5 - 
ca principală agenţie de investigaţii - trebuie să-i informeze pe 
semnatarii acordului despre evoluţia situaţiei. 

— Sunt motive suficient de întemeiate pentru acţiunile 
noastre, zise Hammond, tot cu ochii pe fereastră. 

— Reduse la unul, aşa e, comandant Hammond?... 
Securitatea. Nu poţi avea încredere în aliaţii dumitale. 

— Scurgerile de informaţii sunt frecvente în rândul colegilor 
noştri. Practica a dovedit lucrul ăsta. 

Agentul nu-şi lua ochii de la apa mării. 

— Prin urmare, îi îndrumi greşit, spuse Daniel. Le dai informaţii 
false, le spui că eşti ocupat în Mediterana, apoi în America de 
Sud - Argentina, Nicaragua. Chiar în Haiti... dar niciodată în 
Jamaica. Ministrul se opri, ca pentru a-şi sublinia spusele. Nu, 
niciodată în Jamaica. 

— E un procedeu tipic, răspunse Hammond, aruncându-i lui 
Daniel o privire prudentă. 

— Atunci n-o să te surprindă ştirea că această neîncredere e 
împărtăşită şi de aliaţii dumitale. Au trimis echipe, cei mai buni 
oameni ai lor. In prezent urmăresc orice fărâmă de informaţie pe 
care le-a pus-o la dispoziţie MI 6. Lucrează zi şi noapte. 

Hammond întoarse brusc capul spre Daniel. 

— Asta contravine înţelegerii noastre, zise el cu furie 
stăpânită. 

— Nu cred că-ţi poţi permite să fii ipocrit, comandant 
Hammond. 

Daniel îşi mută din nou privirea asupra lui Alexander. 

— Inţelegi, McAuliff, deoarece Dunstone Limited e un concern 
cu sediul la Londra, s-a convenit să se acorde funcţia de 
coordonator principal Serviciului Britanic de Informaţii. Era logic; 
MI 5 şi 6 sunt cele mai performante din Occident, iar 
comandantul e omul lor cel mai bun. Pornind de la ideea că 
reducerea  operativităţii serviciilor secrete va avea drept 
consecinţă diminuarea scurgerilor de informaţii, englezii au fost 
de acord să lucreze singuri şi să-i ţină la curent pe ceilalţi. In 
schimb, ei au furnizat în permanenţă date eronate. In acest 

moment, Daniel schiţă un mic zâmbet. 

— Intr-un sens, erau îndreptăţiţi s-o facă. Americanii, francezii 
şi germanii încălcau cu toți; înţelegerea, nimeni neavând de gând 
s-o respecte. Fiecare dintre ei era pe urmele lui Dunstone, deşi 
toţi pretindeau că lasă câmp liber englezilor... Dunstone trebuia 
să fie demolat. Demontat cărămidă economică cu cărămidă 
economică. Pieţele lumii erau ferme pe poziţie. Dar sunt atât de 
multe cărămizi! Fiecare guvern crede că numai el poate ajunge 
primul acolo - să obţină lista lui Dunstone înaintea celorlalţi - mă 
rog, se pot face nişte aranjamente, se pot transfera nişte valori. 

Hammond nu mai putea să tacă. 

— Indrăznesc să afirm - oricine ai fi - că noi suntem... 
executorii logici. 

— Termenul „logici” poate fi schimbat cu „merituoşi”. Spun 
asta în sprijinul cauzei dumitale. Dumnezeu, regina şi imperiul au 
plătit din greu în ultimele decenii. Oarecum disproporționat faţă 
de păcatele lor, dar nu asta e grija noastră, comandante. Cum 
spuneam, indicaţiile dumitale au fost clare la început: obţineţi 
lista lui Dunstone cu orice preţ. Acum, preţul e limpede. O să vă 
dăm lista. lar voi o să plecaţi din Jamaica. Asta-i preţul. 

Din nou tăcere; încă o dată, un schimb de priviri scrutătoare. 
Un nor trecu prin faţa lunii din Montego, aruncând o umbră 
întunecată peste chipuri. Hammond vorbi: 

— Cum putem fi sigur de autenticitatea ei? 

— Încă te mai îndoieşti de noi după evenimentele de azi? 
Amândoi suntem interesaţi ca Dunstone să fie eliminat. 

— Ce garanţii aşteptaţi de la noi? 

Daniel zâmbi amuzat. 

— Noi nu avem nevoie de garanții, comandant Hammond. Noi 
vom şti. Ce e atât de greu de înţeles? Insula noastră nu e un 
continent; cunoaştem fiecare legătură, canal sau contact prin 
care funcţionaţi. 

Zâmbetul dispăru. 

— Aceste operaţiuni vor înceta. Aplică orice soluţii crezi că 
sunt necesare, dar până la un punct. Lasă, pur şi simplu, lasă 
Jamaica stăpânilor ei de drept. Cu luptele, haosul şi tot ce mai 
cuprinde ea. 

— Şi - englezul vorbea încet - dacă aceste decizii depăşesc 
puterea mea... 

— Să-ţi fie clar, comandant Hammond! Daniel ridică vocea, 

întrerupându-l pe agent. Execuţiile care au avut loc astăzi au 
început la amiază, ora Londrei. Şi în fiecare zi, clopotele ceasului 
din turnul Parlamentului anunţă o nouă amiază. Când o să le 
auzi, să-ţi aminteşti. Ceea ce am putut face azi vom reuşi să 
facem şi mâine. Şi vom dezvălui motivaţia noastră. Anglia ar 
deveni proscrisă printre naţiunile lumii. Nu-ţi poţi permite aşa 
ceva. 

— Amenințarea dumitale e ridicolă! îl contrazise Hammond, la 
fel de pătimaş. Cum spuneai, insula asta nu e un continent. Am 
veni aici şi v-am distruge. 

Daniel dădu din cap şi răspunse calm. 

— Foarte posibil. Şi află că suntem pregătiţi pentru o 
asemenea eventualitate. De mai bine de două sute de ani. 
Remarcabil, nu-i aşa?... Pe tot ce ai mai sfânt, plăteşte preţul, 
Hammond; ia lista şi smulge ce mai poţi din ghearele lui 
Dunstone. Dumneata meriți asta. Nu fiindcă ai salva prea mult; 
vulturii vor veni în zbor din diverse zone ale globului şi se vor 
arunca asupra hoitului. iți dăm un răgaz, poate câteva zile. 
Acceptă situaţia! 

O lumină roşie se aprinse pe tabloul de sub bord. Se auziră 
sunetele repetate, ascuţite ale unei sonerii. Şoferul întinse mâna 
după telefon, îl duse la ureche, recepţionă mesajul, apoi îi trecu 
receptorul lui Daniel. 

Ministrul Halidonului ascultă. Alexander îi vedea faţa în oglinda 
retrovizoare. Daniel nu-şi putea ascunde panica. 

Apoi mânia. 

— Fă ce poţi, dar nu risca vieți. Oamenii noştri se vor retrage. 
Nimeni nu părăseşte comunitatea. 

Puse receptorul la loc în nişă, pe urmă întoarse privirea spre 
englez, vorbind sarcastic: 

— Experienţă britanică, domnule comandat Abilitatea lui John 
Bull. Specialiştii în Indiile de Vest de la MI 6, Departamentul 
Caraibelor, tocmai au primit ordine de la Dunstone. Trebuie să 
intre în Cock Pit, să ia legătura cu echipa de prospectare şi să se 
asigure că va rămâne pe loc. 

— O, Doamne! 

McAuliff sări în sus de pe scaun. 

— Pot ajunge la ei? 

— Intreab-o pe eminenţa sa, zise Daniel sarcastic, privindu-l 
cu ochi mari pe Hammond. Sunt oamenii lui. 

Agentul înţepenise, de parcă n-ar mai fi avut aer. Dar era 
limpede că mintea lui lucra febril. 

— Sunt în legătură cu receptoarele radio... cu semnalele 
transmite din tabără. Localizarea poate fi stabilită... 

— Pe o rază de o mie de metri, interveni Alex, completând 
afirmaţia lui Hammond. 

— Da. 

— Trebuie să-i opreşti! 

— Nu ştiu dacă e vreo cale... 

— Găseşte una. Pentru numele lui Dumnezeu, Hammond, or 
să fie ucişi! 

McAuliff înşfacă reverele hainei lui Hammond şi-l zgâlţâi cu 
violenţă. 

— Mişcă-te, domnule. Sau te omor! 

— la mâinile... 

Înainte ca agentul să-şi termine fraza, Alexander îşi repezi 
pumnul în faţa lui Hammond, spărgându-i buza. 

— N-a mai rămas nimic, comandant Hammond! Vreau 
garanţiile alea! Acum! 

Agentul vorbi anevoie: 

— O să fac tot ce pot. Mereu am făcut pentru dumneata... cele 
mai mari eforturi. 

— Ticălosule! 

McAuliff se pregăti să lovească din nou. Şoferul şi Daniel îi 
prinseră braţul. 

— McAuliff! N-o să rezolvi nimic! răcni ministrul. 

— Spune-i /ui să rezolve! apoi Alexander se opri şi se întoarse 
spre Daniel, lăsându-l în pace pe englez. Dumneata ai oameni 
acolo. 

Pe urmă, McAuliff îşi aminti cuvintele teribile pe care Daniel le 
rostise la telefon. 

Nu risca vieţi. Oamenii noştri... se vor retrage. Nimeni nu 
părăseşte comunitatea. 

— Trebuie să vorbeşti la telefon. Să-ţi retragi ordinele. S-i 
aperi! 

Ministrul vorbi calm: 

— Încearcă să înţelegi. Există tradiţii, revelații... un mod de 
viaţă ce dăinuie de mai bine de două sute de ani. Nu putem pune 
în pericol toate astea. 

Alexander îl privi ţintă pe negru. 

— Aţi asista liniştit la uciderea lor? Doamne, nu puteți face 
asta? 

— Ba da. După aceea ar urma asasinarea dumitale. S-ar 
petrece tot atât de repede... 

Daniel îşi întoarse gulerul cămăşii, scoțând la iveală o mică 
umflătură din țesătură. Tablete cusute în guler... 

„„„Pe cât aş înghiţi eu asta, dacă m-aş afla în situaţia de a o 
folosi. Nu m-aş gândi de două ori. 

— Pentru numele Domnului, ăsta eşti dumneata! Ei nu-ţi 
aparţin dumitale. Nu te cunosc. De ce să plătească cu vieţile lor? 

Din vocea lui Hammond răzbăteau accente de o incisivitate 
uimitoare. 

— Priorităţi, McAuliff. Ţi-am spus. Pentru ei... pentru noi. 

— Accidente de război, doctore. Masacrul inocenților. 

— In luptă, poate. 

Daniel vorbise cu simplitate, în contrast cu implicaţiile 
cuvintelor lui. 

— Legi scrise şi nescrise... 

— Prostii! ţipă McAuliff. 

Şoferul scoase un pistol de la centură; semnificaţia gestului 
era evidentă. McAuliff îşi mută rapid privirea de la ministrul 
Halidonului la agentul de informaţii şi înapoi. 

— Ascultă-mă. Le-ai spus la telefon să facă ce pot. Dumneata, 
Hammond, te-ai oferit să faci... acelaşi lucru. Foarte bine. Daţi-m; 
o şansă. 

— Cum? întrebă Daniel. Nu poate fi vorba despre poliţa 
jamaicană, nici despre trupele din Kingston. 

Cuvintele îi veniră în minte lui Alexander. Cuvinte rostite de 
Sam Tucker, la lumina unui foc de tabără. O afirmaţie calmă, 
făcută în timp ce Sam îi urmărea pe Charles Whitehall şi pe 
uriaşul negru, Lawrence, discutând în contradictoriu. Ei sunt 
protecția noastră. S-ar putea să ne urască... 

Ei sunt protecţia noastră. 

McAuliff se răsuci spre Hammond. 

— Câţi trădători ai adus aici? 

— Am adus şase specialişti de la Londra... 

— In afară de unul, toţi sunt cumpăraţi de Dunstone, îl 
întrerupse Daniel. 

— Asta înseamnă cinci. Câţi mai pot să adune? McAuliff i se 
adresase ministrului. 

— Într-un răstimp atât de scurt, poate că trei sau patru; 
mercenari, probabil. E doar o presupunere... Ei sunt interesaţi 
mai mult de viteza de reacţie decât de numărul oamenilor. O 
armă automată în mâna unui singur soldat... 

— Când au primit ordinele de la Dunstone? întrebă grăbit Alex, 
punând capăt divagaţiilor lui Daniel. 

— Apreciem că în urmă cu aproape o oră. 

— Au posibilitatea să ia un avion? 

— Da. Avioanele traficanţilor pot fi oricând închiriate. Ar dura 
puţin; piloţii sunt nişte tipi bănuitori, dar n-o să fie o problemă. 

Alex se întoarse către Hammond. Agentul îşi ştergea buzele cu 
degetele... afurisitele lui de degete, de parcă şi-ar fi îndepărtat 
firimiturile de la gură în timpul unui ceai luat la Savoy! 

— Poţi să intri în legătură cu oamenii care supraveghează 
semnalele venite din tabără? Cu radioul ăsta? 

McAuliff arătă spre tabloul de sub bord. 

— Am frecvenţa... 

— Asta înseamnă da? 

— Da. 

— Care-i rostul? întrebă Daniel. 

— Să vedem dacă blestemaţii lui de specialişti au ajuns la ei. 
Să-i localizeze... 

— Vrei avionul nostru? întrebă ministrul Halidonului, ştiind 
dinainte răspunsul. 

— Da! 

Daniel făcu semn şoferului să pornească maşina. 

— Nu e nevoie să cunoşti poziţia. Există un singur loc de 
aterizare: câmpia aflată la trei kilometri spre sud-vest faţă de 
tabără. Avem coordonatele. 


Automobilul ieşi legănându-se din parcare, cobori înclinându- 
se de pe bordura primitivă şi porni cu viteză în întuneric, spre 
autostradă. 

Hammond îi dădu lui Daniel cifrele bandei de frecvenţă; 
ministrul le găsi şi-i întinse microfonul agentului britanic. 

Legătura nu se stabilea. 

Din eter nu venea nici un răspuns. 

— O să dureze până ajungem la avion. 

Daniel vorbea calm, în timp ce maşina huruia pe drumul întins. 
Alex puse deodată mâna pe umărul ministrului. 

— Călăuza dumitale, cel care-şi zicea Marcus. Spune-i să-i 
trimită vorbă lui Sam Tucker. 

— Le-am ordonat oamenilor mei să se retragă, răspunse 
Daniel cu răceală. Ţi-am spus mai devreme. 

— Pentru numele lui Dumnezeu, trimite-l înapoi. Dă-le o şansă 
oamenilor mei! 

— Cu alte cuvinte să-i dau e/o şansă? 

McAuliff nu-şi mai dorise niciodată cu o asemenea ardoare să 
omoare pe cineva. 

— Era nevoie să spui lucrul ăsta? 

— Da, replică Daniel, întorcându-se în scaun ca să-l privească 
pe Alexander în ochi. Fiindcă are legătură cu condiţia pe care ţi-o 
pun pentru a folosi avionul. Dacă eşuezi, dacă femeia e ucisă şi 
dumneata îţi vei pierde viaţa. Vei fi lichidat. Pur şi simplu, după 
moartea ei, nu vei mai fi niciodată crezut. 

Alexander recunoscu privirea pătrunzătoare a lui Daniel din 
Halidon. 

— Răspunsul meu e uşor de dat. O să emit eu însumi ordinul 
de execuţie. 

R C. Hammond se aplecă în faţă. Vorbea măsurat, mai limpede 
ca niciodată: 

— Merg cu dumneata, McAuliff. N 

Atât Daniel, cât şi Alex se uitară surprinşi la englez. In câteva 
cuvinte, Hammond se situase calm pe o ciudată poziţie lipsită de 
apărare. 

— Mulţumesc. 

Era tot ce putea spune McAuliff, dar o făcu din totul sufletul. 

— Mă tem că nu e posibil, comandant Hammond, zise Daniel. 
Dumneata şi cu mine... avem probleme de rezolvat. McAuliff o să 
plece singur. 

— Eşti un barbar. 

Hammond vorbea pe un ton tăios. 

— Eu sunt Halidonul. lar noi avem priorităţi. Amândoi. 

McAuliff îndreptă botul micului avion deasupra plafonului de 
nori. Îşi descheie tunica pe care i-o dăduse şoferul maşinii. În 
cabina strâmtă era cald. Aeronava Halidonului se deosebea de 
avionul cu care el şi Malcolm decolaseră de pe câmpul aflat la 
vest de Accompong. Semăna la dimensiuni şi aspect cu acel 
Comanche, dar era mai greu şi mult mai dificil de manevrat. 

McAuliff nu excela în materie de pilotaj. Invăţase să zboare 
mai mult de nevoie decât din pasiune. Cu zece ani în urmă, când 
se hotărâse să-şi înfiinţeze propria companie, se gândise că 
aptitudinea de a pilota un avion i-ar prinde bine, aşa că luase 
lecţiile necesare, în urma cărora obținuse un permis de pilot de 
categorie inferioară. i 

Ulterior se dovedise că meritase efortul. In zeci de expediții pe 
aproape toate continentele. Cu avioane mici, cu număr limitat de 
locuri. 

Spera din tot sufletul să-şi poată folosi şi acum această 
aptitudine. Dacă nu, nimic nu mai conta. 

Pe scaunul de lângă el se afla o tăbliță neagră, de genul celor 
folosite în şcolile primare, cu ramă de lemn. Pe ea era scris cu 
creta planul său simplu de zbor, cu cifre şi litere albe, ce se 
distingeau clar în lumina slabă a instrumentelor de la bord. 

Viteza optimă a vântului, puncte cardinale, condiții de 
altitudine şi privelişti care cu puţin noroc se puteau distinge în 
lumina clară a lunii. 

De pe fâşia de pământ de lângă Drax Hill trebuia să se ridice 
la o înălțime de trei sute de metri, descriind cercuri deasupra 
câmpului. După ce părăsea acel perimetru, trebuia să se 
îndrepte către sud-vest la 115 grade, cu viteză de 90. In câteva 
minute ar fi fost deasupra muntelui Carey - două focuri de 
mărăciniş aveau să ardă pe un câmp; erau uşor de văzut. 

Şi le zări. 

De la muntele Carey, menţinând viteza şi coborând la 200 de 
metri, trebuia să întoarcă spre est-nord-est la 84 de grade şi să-şi 
continue drumul către Kepmshot Hill. Un automobil cu un 
proiector avea să fie parcat pe un drum; proiectorul urma să 
transmită semnale luminoase spre cer. 

ÎI văzu şi continuă etapa următoare din plan. Schimbarea de 
curs era minoră - 8 grade şi 92 în condiţiile menţinerii vitezei şi 
altitudinii. Trei minute şi treizeci de secunde mai târziu, se afla 
deasupra lui Amity Hall. Din nou un foc de mărăcini, o nouă 
indicație; şi aceasta, minimă. 

Spre est la 87 de grade, spre Watson Favel. 

Trebuia să coboare la 150 de metri, să menţină viteza, să 
caute două automobile aflate unul în faţa celuilalt, clipind din 
faruri, în partea de sud a oraşului să corecteze cursul cu exact 90 
de grade şi să reducă viteza la 75. 

In momentul când ajungea la râul Martha Brae, urma să 
modifice cursul cu 35 de grade sud-est, la gradaţia 122 pe 
busolă. 

După aceea era nevoit să se descurce singur. N-o să mai 
primească semnale de pe pământ şi, desigur, nu va avea nici o 
legătură radio. 

Coordonarea vitezei, direcţia şi sincronizarea erau... singurele 
sale date. Altitudinea trebuia să fie stabilită de pilot - cât mai 
joasă cu putinţă, în funcţie de creşterea gradată a înălţimii 
dealurilor. Era posibil să observe focuri de tabără, dar nu trebuia 
să creadă neapărat că fuseseră aprinse de cei din tabăra de 
prospecţiune. Localnicii nomazi de pe dealuri vânau adesea toată 
noaptea. Trebuia să-şi continue cursa exact patru minute şi 
cincisprezece secunde. 

Dacă urma cu precizie toate indicaţiile şi nu interveneau 
variaţii, cum ar fi curenţii de aer neaşteptaţi sau rafalele de 
ploaie, avea să ajungă în apropierea pajiştii. Dacă noaptea era 
senină şi lumina lunii suficient de puternică, ar fi trebuit s-o vadă. 

Şi - lucrul cel mai important - dacă observa alt avion, urma să 
încline aripa dreaptă de două ori. Asta-i dădea de înţeles celuilalt 
pilot că el era o călăuză a traficanţilor. Reprezenta forma uzuală 
de salut între astfel de cavaleri ai aerului. 

lnălţimea dealurilor crescu brusc, mult mai repede decât se 
aşteptase McAuliff. Trase manşa spre sine şi simţi curenţii 
ascendenți ridicându-l într-o planare verticală. Reduse viteza şi 
corectă virajul, apăsând pe pedala din stânga; turbulenţa 
continua, iar vântul creştea în intensitate. 

Apoi înţelese cauza apariţiei contracurenţilor. Intrase într-un 
culoar de puternice averse tropicale. Ploaia împroşca geamul 
cabinei şi răpăia în fuzelaj; ştergătoarele de parbriz deveniseră 

inutile. În faţa lui se afla o masă compactă de apă, de un gri 
opac. Închise cu zgomot hubloul ferestrei din stânga, trase de 
maneta accelerației, făcu un viraj strâns şi privi în jos. Acul 
altimetrului indica 650 de metri; ţinutul de sub el era compact şi 
negru... numai junglă, nici o breşă în întuneric. Refăcu mental 
traseul afluentului şi cursul. Se produsese o deviere; nu mare, 
însă evidentă. Nu era un pilot prea bun - până atunci mai 
zburase doar de două ori noaptea; categoria sa îi interzicea acest 
lucru - iar devierile, sau derivele se datorau unor defecţiuni ale 
instrumentelor sau unei erori de pilotaj, corectate de busole, 
imaginile din teren ori prin radio. 

lar acum era într-o uşoară derivă. lisuse, mai bine s-ar fi aflat 
într-o barcă cu pânze! inălţă avionul şi viră uşor dreapta, înapoi 
spre culoarul cu ploaia torențială. Apărătoarea de vânt devenise 
inutilă; întinse mâna şi trase hubloul ferestrei din dreapta. 
Zgomotul curenților de aer intraţi prin spaţiul liber se lovi 
deodată de pereţii micii cabine. Vântul bătea cu putere, 
şuierând; ploaia pătrundea în rafale, acoperind scaunele, 
podeaua şi instrumentele. 

Apoi văzu... îi văzu. Platoul cu pajişti. La tribord - fir-ar să fie, 
prin fereastra din dreapta. O fâşie mai deschisă la culoare în 
mijlocul întunericului deplin. O zonă de un gri monoton în centrul 
pădurii întunecate. 

Se abătuse spre stânga nu mai mult de doi, poate trei 
kilometri. 

Dar ajunsese la ei. Nimic nu mai conta acum. Cobori rapid, 
făcând un viraj la stânga, deasupra copacilor - o buclă pentru a 
putea ateriza. 

Era la cincisprezece metri înălţime când, în spatele lui, la vest, 
se văzu un fulger. Se bucură; era o lumină în plus în întunericul 
nopţii. Avea încredere în aparatele de la bord şi putea distinge, în 
lumina farurilor avionului, pământul care se apropia, dar scurta 
izbucnire de lumină îl făcuse şi mai încrezător. 

Şi-i dăduse posibilitatea să observe silueta altui avion. Era pe 
pământ, nemişcat, amplasat în capătul de nord al câmpiei. 

In zona povârnişului care ducea spre tabăra situată la trei 
kilometri distanţă. 

O, Doamne! Nu reuşise. Ajunsese prea târziu! 

Ateriză, mări turaţia motorului şi rulă către aeronava 
nemişcată, scoţându-şi pistolul de la centură în vreme ce 

manevra instrumentele de la bord. 

Un bărbat făcea semn cu mâna în fasciculul luminilor 
aparatului. Nu era înarmat; nu încerca să fugă, nici nu încerca să 
se ascundă. Alex nu ştia ce să mai creadă. Situaţia n-avea nici o 
logică; oamenii lui Dunstone erau ucigaşi, ştia asta. Totuşi, 
bărbatul din lumină nu dădea semne de ostilitate. In schimb, 
făcea un lucru ciudat. Intinsese braţele lateral, coborându-l pe 
dreptul şi ridicându-l pe stângul în acelaşi timp. Repetă gestul de 
câteva ori, în timp ce avionul lui McAuliff se apropia. 

Alex îşi aminti instrucţiunile primite pe câmpul de la Drax Hali. 
Dacă întâlneşti alte avioane, înclină aripa dreaptă. Coboară aripa 
dreaptă... sau braţul. 

Bărbatul din lumină era un pilot al traficanţilor! 

McAuliff opri şi închise contactul, cu mâna strânsă pe mânerul 
armei şi cu degetul pe trăgaci. 

Omul veni sub aripa avionului şi strigă în ploaie la Alex, care 
avea fereastra deschisă. Era alb, cu faţa încadrată de gluga unui 
poncho. Vorbea ca un american... Din extremitatea sudică. Din 
regiunea deltei. 

— La naiba! Mă bucur să-ţi văd pielea albă, şefu'! Zbor cu ei 
şi-i trag în piept, da’ nu-i înghiti 

Vocea stridentă a pilotului acoperea cu uşurinţă zgomotul 
ploii. Omul avea o înălţime medie şi, judecând după faţa lui, era 
o fire slabă, incapabilă să se acomodeze cu neajunsurile vârstei 
de mijloc. 

— Când ai ajuns? întrebă Alex cu voce tare, încercând să-şi 
manifeste neliniştea. 

— l-am adus pă negrii ăia şase acu’ vreo zece minute. Eşti cu 
ei, nu-i aşa? 

— Da. 

— Nu mai sunt aşa dă aroganti la necaz, ai? Numa’ necazuri 
pă câmpurile astea din munţi. Zic că au nevoie dă o faţă palidă, 
p-ormă îţi trag la boaşe! 

McAuliff puse pistolul la loc în tocul de sub tabloul de bord. 
Trebuia să se mişte repede. Trebuia să treacă de pilotul 
traficanţilor. 

— Ziceau că au necazuri? 

Alex pusese întrebarea într-o doară, în vreme ce deschidea 
uşa cabinei. leşi pe aripă, în ploaie, apoi sări pe pământul ud. 

— La naiba! Am înţeles din spusele lor că au fost lăsaţi în 

pielea goală de o gaşcă de puştani d-acolo. Au revândut o 
grămadă de droguri după ce-au rămas lefteri. [i-o zic io, 
negroteii ăştia sunt plini dă arme! 

— E o greşeală, zise McAuliff convins. lisuse... /dioți 
blestemaţi! 

— Caută sânge dă negru, şefu'! Negrii ăia or să doboare o 
grămadă dă alţi negri. /uhuuu! 

— Dacă fac asta, New Orleans o să sară-n aer!... Hristoase! 

Alexander ştia că oraşul din Louisiana era cel mai important 
port de intrare a narcoticelor destinate statelor din sud şi sud- 
vest. 

— Au coborât pe povârniş? 

McAuliff arătă intenţionat la o sută de metri spre dreapta, 
departe de cărarea pe care şi-o amintea. 

— Al naibii să fiu dacă ştiau prea bine, şefu'! Aveau un radar 
din ăla ca un contor Geiger, da' nu prea bun. Au luat-o mai 
degrabă p-acolo. 

Pilotul arătă spre stânga cărării ascunse din junglă. 

Alex făcu un calcul rapid. Instrumentul folosit de oamenii lui 
Dunstone era eficient doar până la o distanţă de o mie de metri 
de emiţător. Semnalele ar fi fost înregistrate, dar nu şi 
intensitatea lor, care să permită o localizare mai exactă. Acesta 
era impedimentul dispozitivelor radio miniaturizate care emiteau 
unde verticale. 

O mie de metri însemna trei mii de picioare, peste o jumătate 
de milă de mers prin jungla deasă, aproape de nepătruns a 
regiunii Cock Pit. Dacă echipa lui Dunstone avea un avantaj de 
zece minute, nu era în mod obligatoriu un pericol. Ei nu 
cunoşteau cărarea - nici el n-o cunoştea, dar mersese pe ea. De 
două ori. Avantajul lor trebuia micşorat. lar dacă unghiul lor de 
intrare în junglă era indirect - şi, din spusele pilotului 
traficanţilor, aşa reieşea - şi presupunând că mergeau pe o linie 
relativ dreaptă, anticipând şi o cotitură... s-ar fi putut ca 
avantajul să fie înlăturat. 

Dacă... dacă găsea cărarea şi o urma îndeaproape. 

işi ridică gulerul tunicii, să se apere de ploaie şi se întoarse la 
uşa cabinei de deasupra aripii avionului. O deschise, ridică 
genunchiul în dreapta lonjeronului şi întinse mâna spre micul 
compartiment pentru bagaje din spatele scaunului. Scoase o 
puşcă automată cu ţeavă scurtă şi de mare putere - una din cele 

două care fuseseră luate de sub scaunul maşinii Halidonului. 

Incărcătorul era pus şi piedica trasă. In buzunar mai avea 
patru încărcătoare, fiecare cu câte douăzeci de cartuşe. 

O sută de gloanţe. 

Arsenalul lui. 

— Trebuie să-i ajung din urmă, îi strigă el prin ploaie pilotului. 
N-aş vrea sub nici o formă să fi tras la răspundere în New 
Orleans! 

— Băieţii din New Orleans sunt o gaşcă tare. Dacă au altceva 
dă lucru, nu zbor cu ei. Nu le place dă nimeni! 

Fără să răspundă, McAuliff alergă spre marginea povârnişului. 
Cărarea era la dreapta unui pâlc uriaş de ferigi ţepoase - îşi 
amintea asta; se zgâriase pe faţă, fiindcă nu se ferise destul de 
repede atunci când pătrunsese acolo cu călăuza Halidonului. 

La naiba! Unde se află? 

Incepu să pipăie frunzişul ud, fiecare frunză, fiecare ramură, 
sperând să-şi simtă mâna zgâriată, înţepată. Trebuia să intre în 
pădure exact prin acel punct. O plecare greşită ar fi fost fatală. 
Avantajul oamenilor lui Dunstone ar fi devenit prea mare; n-ar fi 
reuşit să-l anihileze. 

— Ce cauţi? 

— Cum? 

Alex se răsuci în mijlocul fasciculului de lumină. Era atât de 
concentrat, încât se trezi că ridică piedica armei. 

Pilotul traficanţilor venise după el. 

— La naiba! N-ai o lanternă, şefu'? Crezi că te descurci în 
porcăria asta fără lanternă? 

lisuse! Lăsase lanterna în avionul Halidonului. Daniel îi 
spusese să fie atent... cu lanterna. Aşa că o lăsase în avion! 

— Am uitat. Am una în avion. 

— Sunt al naibii de sigur că ai, zise pilotul. 

— la-o pe-a mea şi dă-mi-o pe-a dumitale, bine? 

— Dacă mă loveşti cu doi dolari, ţi-o dau, şefu'. 

Pilotul îi întinse lanterna. 

— Ploaia asta-i a naibii dă rece. Mă duc în cabină. Noroc la 
vânat, şefu'! 

McAuliff îl privi pe pilot alergând spre avion, apoi se întoarse 
repede spre capătul pădurii. Era la numai doi metri de pilcul de 
ferigă; vedea iarba încâlcită de la intrarea pe cărarea ascunsă. 

Se avântă înainte. 

Alerga cât putea de repede, împiedicându-se de bălării, cu 
faţa şi trupul şfichiuite de tentaculele nevăzute ale arbuştilor. 
Cărarea şerpuia - dreapta, stânga, dreapta, dreapta, dreapta, 
lisuse! In cercuri - apoi deveni din nou dreaptă pe o porţiune 
scurtă de la capătul pantei. 

Dar era acolo. Incă mergea pe ea. Numai asta conta. 

Apoi schimbă direcţia. Cărarea dispăruse! 

Se auzi un țipăt asurzitor în întuneric, amplificat de ploaia 
torențială. La lumina lanternei, într-o groapă acoperită cu frunze 
de palmier, văzu o scroafă sălbatică ce-şi alăpta puiul orb. 
Animalul păros, monstruos, grohăi şi ţipă din nou, apoi începu să 
se ridice, alungând de la ţâţă progenitura ce guiţa. McAuliff 
alergă spre stânga, în desişul junglei. Se împiedică de o piatră. 
Două, trei pietre. Căzu pe pământul umed, iar lanterna îi zbură 
din mână. Terenul era neted, neaccidentat. 

Găsise iarăşi cărarea! 

Se ridică în picioare, luă lanterna, îşi potrivi arma sub braţ şi 
începu să alerge pe culoarul relativ liber din junglă. 

Liber nu mai mult de o sută de metri, după care fu intersectat 
de un curent de apă, cu noroi moale pe margini. Işi amintea de 
curentul ăla. Călăuza care-şi zicea Marcus o luase la stânga. La 
stânga? Sau în direcţie opusă?... Nu, era /a stânga. Trunchiuri de 
palmieri şi pietre ieşeau la suprafaţa apei, traversând pârâul 
îngust. Alergă spre stânga, cu lanterna îndreptată spre mijlocul 
apei. 

Se vedeau buştenii! Şi pietrele. Un pod construit în grabă, 
pentru evitarea noroiului ce ajungea până la glezne. 

lar pe trunchiul palmierului din dreapta se vedeau doi şerpi ce 
se mişcau lateral încet, croindu-şi drum spre el. Nici măcar 
mangusta jamaicană nu făcea faţă în Cock Pit. 

Alexander cunoştea specia. li văzuse şi în Brazilia. Erau înrudiţi 
cu anaconda. Orbi, atacând rapid, răi. Nu aveau o muşcătură 
fatală, dar puteau să paralizeze victima - timp de mai multe zile. 
Dacă treceai la un metru de capetele plate, atacul era inevitabil. 

Se întoarse în tufişuri, măturând cu lumina lanternei zona din 
imediata apropiere. Văzu o ramură atârnată de palmier, de vreo 
doi metri lungime. Alergă într-acolo şi trase de ea până o rupse. 
Trupurile hidoase, unsuroase erau îngemănate, cu capetele plate 
aşezate unul lângă altul, cu ochii orbi, cât nişte gămălii, 
îndreptaţi în direcţia mirosului străin. Către el. 

Alex împinse ramura de palmier spre buştean cu mâna stângă, 
ţinând cu greutate arma şi lanterna în dreapta. 

Cei doi şerpi se aruncară simultan, sărind de pe coaja 
buşteanului, răsucindu-se violent în jurul crengii, cu capetele 
îndreptate spre mâna lui McAuliff, luându-şi avânt printre 
frunzele moi. 

Alex aruncă - lăsă să cadă? Nu mai ştia - creanga în apă. 
Şerpii se zvârcoliră; ramura se învârti cu putere în cerc, apoi se 
scufundă în pârâu. 

McAuliff alergă peste buşteni; apoi intră pe cărare. 

Mersese cam o mie două sute de metri, cu siguranţă nu mai 
mult. După ceasul lui, trecuseră douăsprezece minute. Din câte 
îşi amintea el, cărarea cotea brusc la dreapta, printr-o porţiune 
foarte deasă de ferigi şi buruieni, către un mic luminiş, unde 
poposise nu de mult o ceată de vânători de pe dealuri. Marcus - 
omul care îşi spunea Marcus - remarcase lucrul ăsta. 

De la acel luminiş mai erau cam o mie cinci sute de metri 
până la țărmurile lui Martha Brae şi până la tabără. 

Avantajul oamenilor lui Dunstone trebuia să se fi redus. 

Ajunse la porţiunea de lăstăriş aproape de nepătruns, cu 
lanterna luminând pământul în căutarea unor semne de trecere. 
Dacă se îndepărta acum de cărare - dacă intra în tufişurile pe 
unde nu călcase picior de om - ar avea nevoie de ceasuri întregi 
ca s-o regăsească. 

Mergea chinuitor de încet, făcând eforturi disperate pentru a 
se concentra. Buruieni culcate la pământ, crenguţe rupte, 
margini umflate de pământ umed pe care le lăsase cândva 
greutatea paşilor de om; toate astea erau semne, codurile lui. 
Nu-şi putea permite nici cea mai mică eroare. 

— Hei, domnu'! se auzi o voce înăbuşită. A 

McAuliff se aruncă la pământ şi îşi tinu respiraţia. In spatele 
lui, la stânga, vedea lumina altei lanterne. 

— Hei, domnu', unde eşti? la legătura, te rog. Ai ieşit de pe 
traseu. Sau eu. 

la legătura, te rog... leşit de pe traseu. Cuvintele unui agent, 
nu limbajul unui cărăuş. Omul era de la MI 6. 

La trecut. Fusese. 

Acum lucra pentru Dunstone Limited. 

Echipa lui Dunstone se despărţise, fiecare luând-o în altă 
direcţie... pe alt traseu. Asta nu putea însemna decât că ţineau 

legătura prin radio. 

Şase oameni ţinând legătura prin radio. 

O, lisuse! 

Fasciculul lanternei se apropia dansând, licărind prin frunzişul 
de nepătruns. 

— Aici, domnu'! şopti gutural Alex, sperând, împotriva oricărei 
logici, că ploaia şi vocea şoptită n-aveau să-l alarmeze pe omul 
lui Dunstone. 

— Aprinde lanterna, te rog, domnu'. 

— Incerc, domnu'. 

Nimic mai mult, îşi zise McAuliff. Nimic. 

Fasciculul tremurător se reflecta într-o mie de minuscule 
oglinzi strălucitoare în întuneric, dezintegrând lumina în 
scânteieri hipnotice. 

Mai aproape. 

Alex se rostogoli în tăcere de pe cărare, în masa de pământ 
umed şi iarbă moale, simțind cum arma de sub el îi intra dureros 
în coapse. : 

Fascicolul lanternei era aproape deasupra lui. In scânteierea 
lui, îl putea vedea pe om de la brâu în sus. Peste piept avea două 
curele late; una de la carcasa unui radio, cealaltă legată de patul 
unei arme. Ţinea lanterna în mâna stângă; în dreapta avea un 
pistol mare, cu aspect ameninţător. 

Trădătorul de la MI 6 era un agent prudent. 

McAuliff înţelese că trebuia cu orice preţ să-l dezarmeze. Nu 
ştia cât de aproape erau ceilalţi, la ce distanţă se aflau celelalte 
trasee. 

Acum! 

Repezi mâna dreaptă direct pe ţeava pistolului, vârându-şi 
degetul mare în gaura trăgaciului, apoi îl izbi pe om cu umărul în 
cap şi cu genunchiul stâng în testicule. In urma impactului, 
bărbatul se încovoie şi scoase un icnet slab; mâna îi căzu fără 
vlagă, iar Alex îi smulse pistolul din ea şi-l aruncă în întunericul 
pădurii. 

Chircit de durere, jamaicanul privi în sus, ţinând încă lanterna 
în mâna stângă, cu lumina spre pământ, cu chipul schimonosit... 
încercând să tragă aer în piept ca să tipe. McAuliff îşi vâri 
degetele în gura omului, împingându-le pe gât cu toată puterea. 
Omul se aplecă în faţă şi-l lovi pe Alex în cap cu metalul greu al 
lanternei, sfâşiindu-i pielea. McAuliff îi zdrelea gura, simţindu-şi 

degetele în carnea individului, percepându-i ţipetele. 

Căzură amândoi, răsucindu-se în aer, în buruieni. Jamaicanul 
continua să izbească tâmpla lui McAuliff cu lanterna; Alex trăgea 
cu răutate de gura care putea da o alarmă nedorită. 

Se rostogoliră pe un petic de pământ noroios, în pantă. 
McAuliff simţi o piatră, îşi eliberă mâna stângă, luă piatra şi izbi 
cu ea gura negrului, peste propriile-i degete. Dinţii omului se 
sfărâmară, iar el se înecă în propria-i salivă. Alex îşi retrase mâna 
însângerată şi înhăţă brusc părul încâlcit al negrului, întorcându-i 
capul cu faţa în jos, în noroiul moale. În licărul lanternei căzute, 
se văzură mici băşici transparente ieşind în tăcere la suprafaţa 
pământului îmbibat cu apă. 

Apoi totul încetă. 

Omul era mort. 

Şi nu fusese transmisă nici o alarmă. 

Alexander se întinse, luă lanterna şi îşi privi degetele mâinii 
drepte. Avea pielea sfâşiată, se vedeau urme de dinţi, dar rănile 
nu păreau adânci; putea să-şi mişte mâna, iar ăsta era singurul 
lucru care conta. 

Tâmpla stângă îi sângera şi-l durea teribil, dar nu într-atât 
încât să-l imobilizeze. Durerea avea să înceteze... întrucâtva. 

Se uită la jamaicanul mort şi simţi că i se face rău. Nu avea 
timp. Se întoarse la cărare şi îşi continuă misiunea migăloasă de- 
a o urma. Şi încercă să scruteze jungla cu privirea. 

De două ori, prin vegetaţia deasă din apropiere, văzu 
fasciculele subţiri ale unor lanterne. 

Echipa lui Dunstone îşi continua drumul. Se concentra asupra 
lui. 

Nu mai avea nici o clipă de pierdut. : 

Opt minute mai târziu, ajunse în poiană. Işi simți pulsul 
accelerându-i-se; avea mai puțin de o mie cinci sute de metri de 
mers. Cea mai uşoară etapă a cumplitei călătorii. Se uită la ceas. 
Trecuseră exact patru minute după miezul nopţii. 

Doisprezece era şi casa lunii. 

Patru era cifra rituală a populaţiei arawak. 

Odiseea morţii. 

Regăsi cărarea la capătul opus al micului luminiş şi începu să 
alerge, câştigând viteză în timp ce se îndrepta spre malul lui 
Martha Brae. Nu mai avea aer în plămâni, nici nu mai respira 
normal; îşi simţea sângele şi transpiraţia coborându-i din cap, pe 

ceafa, spre umeri şi piept. 

Se văzu râul. Ajunsese la râu! 

Abia atunci îşi dădu seama că ploaia torențială încetase; 
furtuna din junglă se oprise. Indreptă lanterna spre stânga; se 
vedeau pietrele ce mărgineau cărarea pe ultimele câteva sute de 
metri până la tabără. N 

Nu auzi nici un foc de armă. In întunericul din spatele lui erau 
cinci ucigaşi experimentați, iar teribila noapte nu se încheiase... 
dar avea o şansă. 

Asta se mai afla între el şi o comandă pe care ar fi urmat s-o 
dea unui pluton de execuţie, pentru a-i pune capăt zilelor. 

Din voia lui, dacă eşua. Dispus să renunţe la viaţă dacă n-o 
avea pe Alison. 

Alergă pe ultimii cincisprezece metri cât de repede îi 
permiteau muşchii lui epuizați. Indreptase lanterna direct în faţa 
lui; primul obiect pe care îl lumină fu acoperişul înclinat de la 
intrarea în zona taberei. Pătrunse în goană în poiană. 

Nu se vedeau focuri, nici vreun semn de viaţă. Doar miile de 
picături amintind de furtuna din junglă şi corturile ca nişte 
monumente tăcute ale unor vieţi apărute acolo de curând. 

| se tăie respiraţia. O spaimă rece puse stăpânire pe el. 

Tăcerea era o prevestire copleşitoare a ororii. 

— Alison, A/ison! tipa el şi alergă orbeşte spre cort Sam! 

Sam! 

Când auzi cuvintele în întuneric, ştiu cum era să mori şi să 
reînvii. 

— Alexander... Era cât pe ce să te ucid, băiete, spuse Sam 
Tucker din adăpostul întunecat de la marginea junglei. 

Sam Tucker şi călăuza ce-şi zicea Marcus ieşiră din tufişuri. 
McAuliff se uită uluit la omul Halidonului. Călăuza remarcă 
uimirea lui Alex şi-i spuse: 

— N-avem timp de explicaţii lungi. Am făcut o alegere, atâta 
tot. 

Călăuza arătă spre gulerul hainei lui. Alex n-avu nevoie de 
clarificări.  Cusute în țesătură, se aflau nişte tablete 
asemănătoare celor văzute la lumina galbenă a lunii, pe drumul 
lăturalnic de deasupra portului Lucea. 

Nu m-aş gândi de două ori la asta, spusese Daniel. 

— Unde-i Alison? 

— Cu Lawrence şi Whitehall. S-au îndepărtat în josul râului. 

— Şi soţii Jensen? Tucker făcu o pauză. 

— Nu ştiu, Alexander. 

— Cum? 

— Au dispărut. Asta-i tot ce-ţi pot spune. leri s-a rătăcit Peter; 
cărăuşul lui s-a întors în tabără spunând că n-a reuşit să-i dea de 
urmă. Ruth a rezistat bine, biata fată... are mult curaj. Am trimis 
nişte oameni să-l caute. Nimic. lar azi-dimineaţă, nu-ţi pot spune 
de ce - nu ştiu - m-am dus la cortul lor. Ruth plecase. De-atunci 
n-a mai fost văzută. 

McAuliff se mira. Văzuse ceva Peter Jensen? Avusese vreo 
presimţire? Şi fugise cu soţia lui? Scăpase de oamenii tribului lui 
Acquaba? 

Intrebări pentru altădată. 

— Dar cărăuşii? întrebă Alex cu prudenţă. 

— Verific împreună cu prietenul meu, răspunse Tucker, 
arătând cu capul spre omul Halidonului. 

— Au fost escortaţi spre nord, pe râu, zise omul cu numele de 
împrumut Marcus. Jamaicanii n-or să moară în noaptea asta, 
dacă nu ştiu de ce se sacrifică. Nu în lupta asta. 

— Şi tu? De ce tu? E asta lupta ta? 

— li cunosc pe oamenii care ţi-au pus gând rău. Am ales să 
lupt. 

— Libertăţile limitate ale lui Acquaba? întrebă Alex încet. 
Marcus dădu din umeri; în ochi nu i se citea nimic. 

— Libertatea unui om de a alege, doctore. 

Se auzi strigătul abia perceptibil al unei păsări ori ţipătul 
înăbuşit al unui liliac, din deasa junglă tropicală. Acesta fu urmat 
de alte câteva. McAuliff n-ar fi sesizat... erau atâtea sunete, în 
permanenţă. O nesfârşită rezonanţă nocturnă, plăcută la auz, dar 
neplăcut să te gândeşti la ea. 

Acum însă era obligat să observe. 

Marcus îşi înălţă imediat capul, reacţionând la sunete, întinse 
iute mâna şi înhăţă lanterna lui Alexander, smulgându-i-o din 
mână în timp ce-l împingea pe Tucker cu umărul. 

— La pământ! strigă el şi-l împinse cu violenţă pe McAuliff, 
răsturnându-l pe spate, departe de locul unde stătuse. 

Şapte împuşcături se auziră în întuneric, unele lovind copacii, 
altele trosnind departe, în junglă, două explodând în noroiul din 
poiană. 

Alex se rostogoli pe pământ, puse arma în poziţie de tragere şi 
tinti în direcţia din care se trăsese. Ţinu degetul apăsat pe 
trăgaci; o rafală asurzitoare de douăzeci de gloanţe mătură zona. 
După câteva secunde, se aşternu din nou tăcerea. 

Simţi o mână apucându-l de picior. Era Marcus. 

— Retrage-te. În josul râului, domnu’, şopti el cu asprime. 

McAuliff se târî pe spate în întuneric. Mai multe cartuşe fură 
trase din tufişuri; gloanţele şuierau deasupra lui, spre dreapta. 

Deodată izbucniră focuri de armă la câţiva paşi în faţă. Marcus 
sărise în stânga şi trimisese transversal o rafală care-i 
îndepărtase pe inamici. 

Alex înţelese că prin acţiunea sa Marcus încerca să-l acopere 
pe el. Porni aplecat spre dreapta, către marginea poienii. Auzi 
vocea lui Sam Tucker. 

— McAuliff! Aici! 

Alergând prin tufişuri, văzu silueta lui Sam pe pământ. Tucker 
stătea ghemuit pe un genunchi, cu arma ridicată. 

— Unde? Pentru Dumnezeu, unde-i Alison? Ceilalţi? 

— Coboară în josul râului, băiete! La sud, la vreo trei sute de 
metri. Spune-le şi celorlalţi. Noi o să-i ţinem aici. 

— Nu, Sam! Vino cu mine... Arată-mi unde. 

— O să vin şi eu, fiule... 

O altă ploaie de gloanţe se revărsă dinspre junglă. Marcus 
răspunse din partea opusă a luminişului. Tucker continua să 
vorbească în timp ce-l trăgea pe Alex de tunică, îndepărtându-l. 

— Negrul ăla teribil vrea să-şi umple fundul de gloanţe pentru 
noi! Poate că-mi acordă un răgaz pe care nu-l merit. E 
compatriotul meu, băiete. Noul meu pământean. /isuse! Ştiam eu 
c-o să-mi placă insula asta blestemată. Acum du-te dracului 
acolo şi ai grijă de fată. O să venim şi noi, nu-ţi face griji! Fata, 
Alexander! 

— Sunt cinci oameni acolo, Sam. L-am ucis pe unul dintre ei la 
vreo doi kilometri în spate. Trebuie să-mi fi văzut lanterna când 
alergam. Imi pare rău... 

Cu aceste cuvinte, McAuliff se avântă în pădurea îmbibată de 
apă, croindu-şi drum spre malul râului. Se prăvăli pe povârnişul 
scurt, nasturii metalici ai tunicii zăngănind pe pietre şi căzu în 
apă. 

La sud. La stânga. 

Trei sute de metri. Nouă sute de picioare... un continent. 

Se ţinea aproape de malul râului, pe unde era drumul mai 
scurt. Pe când aluneca prin noroi, iarbă şi pietre căzute, îşi dădu 
seama că avea încărcătorul gol. Fără să se oprească, vâri mâna 
în buzunar şi scoase unul plin, îl desprinse pe cel vechi şi-l 
introduse pe celălalt. Trase înapoi piedica de inserţie; cartuşul 
intră pe ţeavă. 

Focuri de armă îi întrerupseră vidul de gânduri. 

In spatele lui, nişte oameni încercau să ucidă alţi oameni. 

Pe râul îngust apăru o cotitură. Străbătuse peste o sută de 
metri; aproape două sute, îşi zise. 

Noul meu pământean... Hristoase! Sam Tucker, rătăcitor pe 
planetă, dascăl al primitivilor, amant al tuturor ţărilor - în 
căutarea uneia pe care s-o numească a sa, în această perioadă 
avansată a vieţii sale. Şi o găsise în cea mai crudă sălbăticie a 
Jamaicăi - în Cock Pit. Intr-un moment de sacrificiu. 

Brusc, într-o clipă de teroare, din întunericul de deasupra 
cobori o uriaşă formă neagră. Un braţ gigantic părea înşurubat în 
jurul gâtului; degete ca nişte gheare îi sfâşiau faţa; rinichii îi erau 
izbiţi de un pumn puternic, dat cu răutate. Lovi cu patul puştii în 
trupul de sub el, îşi înfipse dinţii în carnea de sub gura lui şi 
plonjă în apă. 

— Domnu'! lisuse, domnu'! 

Lawrence strigă în timp ce căra pumni în umărul lui McAuliff. 
Uluiţi, îşi dădură amândoi drumul din încleştare; ridicară fiecare 
braţele sus, Alex ţinând arma cu stângăcie, Lawrence cu un cuţit 

lung în mână. 

— Doamne! spuse McAuliff. Puteam să te împuşc! 

Se auziră alte focuri de armă spre nord. 

— Puteam să vâr cuțitul în... nu mânerul, zise uriaşul negru 
care se afundase în apă până la brâu. Aveam de gând să luăm 
un ostatic. 

Amândoi înţeleseră că nu era timp de explicaţii. 

— Unde sunteți? Unde-s Alison şi Whitehall? 

— In josul râului, domnu’. Nu departe. 

— Ea n-a păţit nimic? 

— E speriată... Dar e o femeie curajoasă. Pentru o englezoaică 
albă. Inţelegi, domnu’? 

— Am înţeles, domnu’, răspunse Alexander. Să mergem. 

Lawrence mergea în faţă, sărind din apă la vreo treizeci de 
metri de locul acelei întâlniri aproape fatale. McAuliff văzu că 
revoluţionarul îşi legase o cârpă în jurul braţului; în timp ce 
observa asta, Alex scuipă sângele din gură şi îşi frecă spatele în 
dreptul rinichilor, în chip de justificare mută. 

Jamaicanul arătă spre panta din faţa lor cu mâna stângă, 
punându-şi în acelaşi timp mâna dreaptă la gură. Un fluierat 
ascuţit ieşi de pe buzele sale. O pasăre, un liliac, o bufniţă... n- 
avea nici o importanţă. Se auzi un sunet asemănător de pe mal, 
departe, în junglă. 

— Urcă, domnu’, eu o să aştept aici, spuse Lawrence. 

McAuliff n-avea să ştie niciodată dacă acţionase sub imperiul 
momentului sau dacă vorbele lui rostiseră adevărul aşa cum îl 
vedea el, dar înşfacă umărul revoluționarului negru şi-l împinse 
în faţă. 

— Să nu mai dai nici un fel de ordine. Tu habar n-ai ce se 
întâmplă în spate. Eu ştiu! Mişcă-ţi fundul sus! 

Un baraj de foc prelungit se auzi dinspre râu. 

Lawrence clipi. Clipi în lumina lunii, care inunda malurile 
acestui afluent al lui Martha Brae. 

— Foarte bine, domnu'! Nu împinge. 

Se căţărară spre vârful povârnişului şi porniră prin iarbă. 

Silueta veni alergând din întunericul vegetal. Era Alison. 
Lawrence se întoarse către McAuliff şi-i luă lanterna din mână. Un 
gest de nesfârşită înţelegere. 

Ea i se aruncă în braţe. Lumea... universul îşi întrerupse delirul 
preţ de o clipă şi se instală liniştea. Şi pacea şi alinarea. Dar 

numai preţ de o clipă. 

Nu era timp de gândit. Sau de meditat. 

Nici unul nu vorbi. 

Se îmbrăţişară, apoi se priviră în lumina palidă a lunii noi, în 
spaţiul izolat ce era doar al lor, de pe malul râului Martha Brae. 

Intr-un moment teribil, de mare violenţă. Şi sacrificiu. 

Atunci apăru Charles Whitehall. Se apropie, cu costumul de 
călătorie tot călcat, cu chipul ca o mască imobilă, cu privire 
pătrunzătoare. 

— Lawrence şi cu mine ne-am înţeles ca el să rămână lângă 
râu. De ce-ai contramandat decizia noastră? 

— Mă uimeşti, Charley... 

— Dumneata mă enervezi, McAuliff! răspunse Whitehall. S-au 
auzit împuşcături în susul râului! 

— Eu am fost în mijlocul lor, ticălos negru ce eşti! 

lisuse, de ce trebuise să spună asta? 

Whitehall zâmbi. 

— Nu mai spune... Față palidă. 

Alison îşi trase braţele din jurul lui McAuliff şi-i privi pe 
amândoi. 

— Incetaţi! 

— Îmi pare rău, zise repede Alex. 

— Mie nu, replică Whitehall. Asta-i momentul adevărului. Nu 
înţelegi asta, domnişoară Alison? 

Lawrence interveni atingându-i pe cei doi bărbaţi cu mâinile 
lui mari. Vocea lui era tunătoare ca a unui copil-bărbat: 

— Ajunge, domnu’! Domnu’ McAuliff, spune ce ştii! Acum! 

Alexander se conformă. Vorbi despre pajiştea de pe platou, 
despre avion - un alt avion decât acela al Halidonului - despre 
pilotul sudist al traficanţilor care adusese şase oameni în Cock Pit 
ca să masacreze echipa de prospectare, despre cursa către 
tabără şi întâlnirea violentă din junglă ce se soldase cu moartea 
unuia dintre ei într-o băltoacă de noroi. Şi la urmă, despre 
ultimele minute, când călăuza pe nume Marcus le salvase vieţile 
auzind un țipăt din tufişurile tropicale. 

— Cinci oameni, domnu', spuse Lawrence, întrerupt de o nouă 
rafală de gloanţe, ceva mai aproape acum, dar tot dinspre nord. 

Se întoarse către Charles Whitehall. 

— Câţi vrei, fascistule? 

— Zi o cifră, ţăranule. 

— La naiba! ţipă McAuliff. Încetaţi. Jocurile voastre nu mai 
contează. 

— Nu înţelegi, zise Whitehall. E singurul lucru care contează. 
Noi suntem cei doi adversari valabili. Nu aşa se spune în poveşti? 
Unu la unu, iar învingătorul stabileşte cursul? 

Liderii charismatici nu sunt infanterişti... Ei se schimbă sau 
sunt înlocuiți... cuvintele lui Daniel, ministrul tribului lui Acquaba. 

— Sunteţi amândoi nebuni, zise Alex, cu mai multă logică 
decât credea că era în stare. Să vă ia naiba... 

— Alexander! Alexander 

Strigătul venea dinspre malul râului, la mai puţin de douăzeci 
de metri depărtare. Vocea era a lui Sam Tucker. 

McAuliff începu să alerge la marginea pădurii. Lawrence se 
năpusti înainte, prin hăţişul pădurii, pulverizând cu mâinile tot ce 
întâlnea în cale. 

Uriaşul negru sări la marginea apei; Alex începu să coboare 
panta scurtă, dar se opri după câţiva paşi. 

Sam Tucker ducea pe braţe trupul călăuzei Marcus. Capul ce 
ieşea din apă era o masă însângerată, cu porţiuni din craniu 
lipsă. 

Totuşi, Sam Tucker nu l-ar fi lăsat din braţe. 

— Unul dintre ei ne-a ocolit şi ne-a surprins pe mal. Mai bine 
zis pe mine m-a luat prin surprindere... Marcus a sărit între noi şi 
a încasat el gloanţele. L-a omorât pe ticălos în vreme ce urca 
spre el. In bătaia puștii. 

Tucker lăsă trupul în noroiul de pe marginea apei. McAuliff 
socotea. Rămăseseră patru oameni, patru ucigaşi din echipa lui 
Dunstone. 

Ei erau cinci. Dar pe Alison nu se putea conta acum. 

Şi ei erau patru. 

Ucigaşi. 

Patru. Cifra tribului arawak. 

Odiseea morţii. 

Alex simţi mâinile femeii pe umerii lui şi faţa apăsată pe 
spatele lui, în lumina lunii. 

Păşunea. 

Salvarea era acolo, în cele două avioane care-i puteau scoate 
din Cock Pit. 

Totuşi, Marcus lăsase să se înţeleagă că nu exista alt drum 
vizibil în afară de cărarea îngustă, şerpuită din junglă, care era 

un pericol potenţial. 

Cărarea începea la cotul râului, la capătul din dreapta al 
poienii în care se afla tabăra. Trebuie să fie fost supravegheată; 
trădătorii din MI 6 erau agenţi cu experienţă. Scăparea 
reprezenta o prioritate. 

In plus, ucigaşii lui Dunstone ştiau că prada lor se afla în josul 
apei. Chiar dacă ar fi explorat zona, n-ar fi lăsat cărarea ascunsă 
nepăzită. 

Dar cei patru trebuiau să se despartă. Nu puteau să rişte ca 
echipa de prospectare să se strecoare printre ei, să încerce să 
străpungă încercuirea. 

Această presupunere îi determină pe McAuliff şi Sam Tucker 
să accepte strategia. O variantă a jocului mortal propus de 
Lawrence şi Charles Whitehall. Alexander avea să rămână cu 
Alison. Ceilalţi urmau să plece. Separaţi. Şi să găsească 
duşmanul. 

Foarte simplu: să ucidă ori să fie ucişi. 


Lawrence îşi afundă picioarele în apele întunecate. Se ţinea 
aproape de mal şi îşi croia drum fără zgomot în susul apei, cu 
pistolul deasupra, cu cuțitul lung ieşit puţin din teaca de piele de 
la centură - uşor de scos la iuţeală. 

Luna strălucea mai tare acum. Norii de ploaie dispăruseră; 
arbuştii din junglă o acopereau, dar lumina ei se revărsa 
nestingherită.  Curenţii râului aveau viteză constantă; în 
bulboanele mici se învârteau zeci de crengi căzute printre 
pietrele ce ieşeau la suprafaţă, acestea din urmă fiind acoperite 
de licheni lucitori şi alge încâlcite. 

Lawrence se opri; se lăsă mai mult în apă, ţinându-şi 
respiraţia, cu ochii aţintiţi deasupra râului. Lângă malul celălalt al 
afluentului îngust, un om făcea exact acelaşi lucru ca şi el, dar 
fără să-i fi remarcat prezenţa. 

Cufundat în apă până la brâu, omul ţinea în faţă, deasupra 
capului, o armă amenințătoare. Făcea paşi mari şi îşi menținea 
echilibrul prinzându-se de crengile ce atârnau de pe mal, cu ochii 
drept înainte. În câteva secunde, omul avea să se afle exact în 
faţa lui. 

Lawrence îşi aşeză pistolul pe un pat de ferigi. Vâri mâna la 
centură şi scoase cuțitul lung din teacă. Se cufundă şi începu să 
înoate pe sub apă. 

Sam Tucker se târî peste marginea malului şi se rostogoli spre 
baza trunchiului unui palmier. Sub greutatea trupului, o liană 
căzu încolăcindu-se peste piept, ca un şarpe. 

Acum se afla în partea de nord a taberei, după ce mersese 
într-un semicerc larg spre vest, pe partea stângă a râului. 
Raționamentul era simplu, deşi el spera să nu li se pară la fel şi 
adversarilor. Patrula lui Dunstone trebuia să-şi concentreze 
întreaga atenţie în josul apei; cărarea era la estul poienii. Ei ar fi 
păzit-o, aşteptându-se ca oricine ar fi căutat-o să se apropie 
dinspre vale, nu de deasupra punctului cunoscut de intrare. 

Tucker se ridică în capul oaselor, sprijinindu-se cu umerii de 
trunchiul palmierului. Lărgi cureaua puştii, ridică arma şi o trecu 
peste cap, în diagonală pe spate. Apoi strânse cureaua. Era 
exclus să tragă cu arma; trebuia folosită doar într-o situaţie 
extremă, fiindcă altfel ar fi însemnat - mai mult decât probabil - 
propria sa moarte. 

Se rostogoli din nou cu faţa în jos şi îşi continuă drumul ca de 
reptilă prin labirintul încâlcit al buruienilor din junglă. 

ÎI auzi pe om înainte să-l vadă. Distinse un zgomot tipic uman, 
un sunet întâmplător care-i întări convingerea că duşmanul lui 
era nepăsător, nu în stare de alertă. Omul îşi închipuia că postul 
lui nu se afla în pericol de atac imediat, fiind situat cel mai 
departe de zona de conflict. 

Individul îşi trăsese nasul de două ori. O nară înfundată, sau 
amândouă, îi provocase un blocaj temporar, care împiedica 
trecerea aerului. 

Era suficient. 

Sam se concentră în direcţia sunetului. Ochii lui de om în 
vârstă de cincizeci de ani erau încordaţi, obosiţi de nesomn şi de 
cercetarea întunericului tropical nopţi la rând. Dar aveau să-l 
ajute, ştia asta. 

Individul stătea ghemuit lângă o ferigă uriaşă, cu puşca între 
picioare, cu patul armei sprijinit de pământ. Dincolo de el, Tucker 
vedea în lumina lunii conturul acoperişului înclinat din stânga 
poienii. Oricine traversa tabăra era în bătaia puştii paznicului. 

Feriga elimina ipoteza folosirii cuţitului. O lamă care nu intra 
exact în locul vizat putea determina victima să sară, să strige. 
Feriga ascundea prea bine spatele omului. Ar fi fost posibil, însă 
dificil. 

Exista o soluţie mai bună. Sam îşi aminti de liana care căzuse 


375 


din palmier. 

Vâri mâna în buzunar şi scoase un ghem de sfoară cu care 
trasă linia azimutului. Fir subţire de oţel, încastrat în nailon, atât 
de util pentru multe lucruri... 

Se furişă în tăcere spre ramurile uriaşe, cu frunze mici. 
Duşmarnul lui îşi trase iarăşi nasul. 

Sam se ridică, centimetru cu centimetru, în spatele ferigii. În 
faţa lui, la vedere acum, erau gâtul şi capul omului. 

Sam Tucker îşi depărtă încet mâinile puternice, noduroase, 
între ele se afla firul subţire din oţel încastrat în nailon. 

Charles Whitehall spumega de furie. El dorise să meargă pe 
râu; era calea cea mai rapidă, mult mai directă decât drumul 
lent, şerpuit, care trebuia străbătut prin tufişurile de nepătruns. 
Dar se convenise că, de vreme ce Lawrence stătuse de pază la 
râu, el îl cunoştea mai bine. Aşa că râul îi aparţinea lui. 

Whitehall se uită la cadranul ceasului; mai erau douăsprezece 
minute până la primul semnal. Dacă avea să fie vreunul. 

Semnale triple. 

Tăcerea înseamnă exact asta. Nimic. 

Imitarea scurtă a strigătului gutural scos de un porc sălbatic 
însemna succes. Un om ucis. 

Dacă erau două, doi morţi. 

Simplu. 

Dacă i s-ar fi repartizat lui râul, Charles era convins că ar fi 
scos primul strigăt. Cel puţin unul. 

In schimb, lui i se repartizase direcţia sud-vest, unde avea cele 
mai mici şanse, din toate trei rutele, să întâlnească inamicul. Era 
o pierdere teribilă. Un om vârstnic, autoritar, inventiv, dar teribil 
de obosit şi un băiat greoi, neîndemânatic de pe dealuri, poate 
că nu lipsit de resurse, însă un uriaş greşit îndrumat şi stângaci. 

O pierdere teribilă! Să te scoată din minţi, nu alta. 

Totuşi nu atât de enervant ca oţelul ascuţit, dur, care luase 
brusc contact cu baza craniului său. Şi nici pe departe la fel de 
iritant ca vorbele şoptite pe un ton poruncitor, aspru: 

— Dacă deschizi gura, ţi-am zburat creierii, domnu”! 

Fusese prins! Mânia îi slăbise vigilenţa. 

Stupid. 

Dar cel care-l capturase nu trăsese. Omul dorea la fel de puţin 
ca şi el să dea alarma cu un foc de armă. Bărbatul ţinea înfiptă 
dureros ţeava în capul lui Charles, întorcându-l spre dreapta, 

departe de linia imaginară a marşului lui Whitehall. Fără îndoială 
că omul voia să-l interogheze, să afle unde erau ceilalţi. 

Stupid. 

Retragere-atac era o manevră simplă, având nevoie doar de o 
suprafaţă tare în spatele victimei pentru execuţia ei. 

Şi fu, într-adevăr, o execuţie. 

Trebuia ca victima să ricoşeze în urma impactului, nu să fie 
aspirată în spaţiu sau înghițită de zidurile vegetale. Impactul 
conta cel mai mult; altfel, trăgaciul armei putea fi apăsat. Era o 
clipă de risc calculat, dar apăsarea armei în corpul victimei 
permitea, în acea fracțiune de secundă, o lovitură diagonală care 
smulgea invariabil puşca din mâna agresorului. 

Ideal ar fi fost ca lovitura să coincidă cu impactul. 

Totul era prezentat clar în manualele orientale de 
antrenament. 

În faţa lor, spre stânga, Whitehall distingea în întunericul 
junglei conturul unui deal. Una din acele movile abrupte atât de 
des întâlnite în Cock Pit. La poalele dealului se afla un bolovan 
masiv, ce reflecta lumina lunii strecurate printre copaci. 

Era suficient... de fapt, mai mult decât suficient; chiar foarte 
practic. 

Se poticni, doar puţin, ca şi cum piciorul i-ar fi fost prins într-o 
rădăcina ieşită din pământ. Simţi împunsătura ţevii puştii. Acum 
era momentul. 

Îşi împinse corpul în oţelul ţevii şi se răsuci spre dreapta, 
prinzând ţeava cu amândouă mâinile şi împingând-o în faţă, 
Când victima căzu pe bolovan, răsuci cu violenţă arma, 
smulgând-o din strânsoarea omului. 

În timp ce omul clipea în lumina lunii, Charles Whitehall întinse 
şi încordă câte trei degete de la fiecare mână, completându-şi 
asaltul cu o enormă viteză şi stăpânire de sine. Mâinile indicau 
traiectoriile - una spre ochiul drept, cealaltă în carnea moale de 
sub beregată. 

McAuliff îi dăduse lui Alison pistolul lui. Fusese surprins când o 
văzuse verificând încărcătorul cu dexteritate, scoţându-l din 
lăcaşul lui, apăsând resortul şi punându-l la loc cu o lovitură de 
palmă demnă de toată admiraţia. Ea îi zâmbise şi făcuse 
precizarea că arma stătuse în apă. 

Mai aveau opt minute până să plece. Două grupuri de patru; 
gândul nu era reconfortant. 

Se întreba dacă aveau să se audă strigăte scurte în noapte. 
Sau dacă tăcerea neîntreruptă însemna o amplificare a 
coşmarului. 

Era vreunul dintre ei suficient de priceput? Suficient de rapid? 
Suficient de atent? 

— Alex! A 

Alison îl prinse de braţ, vorbind în şoaptă. Il trase apoi în jos şi 
arătă spre pădure, către vest. 

Un fascicul de lumină se aprindea şi se stingea. 

De două ori. 

Cineva fusese surprins în lăstăriş; poate ceva. Urmă un fâlfâit 
teribil şi nişte ţipete scurte, repetate, care încetară la fel de 
repede pe cât începuseră. 

Lumina se mai aprinse o dată, nu mai mult de o secundă, apoi 
se făcu întuneric. 

Agresorul se afla la vreo treizeci de metri în faţă. Vegetaţia 

abundentă făcea imposibilă o apreciere mai exactă: Dar se 
întrevedea o posibilitate. lar dacă Alexander Tarquin McAuliff 
învățase ceva în timpul ultimelor săptămâni de nebunie 
chinuitoare, aceasta consta în acceptarea ocaziilor ce i se 
ofereau fără prea multă analiză. 
_ O trase pe Alison spre el şi-i murmură la ureche nişte indicaţii. 
li dădu drumul şi căută pe pământ ceea ce ştia că era acolo. 
Cincisprezece secunde mai târziu se sui, ţinându-se cu mâinile, 
pe trunchiul unui palmier, cu arma la spate, căutând fără zgomot 
cu mâinile ramurile joase, incomodat de greutatea obiectului pus 
în tunică, lângă centură. 

Instalat pe poziţie, zgârie de două ori coaja copacului. Alison 
fluieră - un fluierat omenesc, cu notele înalte ale unui 
avertisment cântat. Apoi aprinse lanterna exact o secundă, o 
stinse şi se îndepărtă de locul unde stătuse. 

In mai puţin de un minut, silueta apăru sub el - ghemuită, cu 
arma ridicată, pregătită să ucidă. 

McAuliff aruncă din palmier piatra grea, colţuroasă, pe o 
traiectorie rapidă spre creştetul invadatorului. 

Minutarul ceasului său ajunse la cifra doisprezece; secundarul 
se apropia de unu. Era timpul. 

Primul semnal veni dinspre râu. Un strigăt de expert, ca al 
unui porc sălbatic. 

Al doilea se auzi dinspre sud-vest, destul de departe, la fel de 

expert, reverberând prin junglă. 

Al treilea veni dinspre nord, puţin cam gutural, deloc expert, 
dar suficient pentru moment. Mesajul era clar. 

McAuliff se uită la Alison, la ochii ei strălucitori, de un albastru 
parcă mai intens în lumina lunii Caraibelor. 

El ridică arma în aer şi sparse tăcerea nopţii cu o rafală de 
gloanţe. Poate că pilotul de pe platou râdea încet, satisfăcut. 


Poate, cu puţin noroc, unul dintre gloanţele rătăcite o să-l 
nimerească în cap. 


Nu conta. 

Conta doar că reuşiseră. Erau destul de pricepuţi, la urma 
urmei. 

O strânse pe Alison în braţe şi strigă de bucurie către 
întunericul de deasupra. Nu prea semăna cu strigătul unui porc 
sălbatic, dar nici asta nu mai conta. 

Stăteau la o masă, pe terasa cu piscină uriaşă, de unde se 
vedeau straturile de coral şi apele albastre din zare. Valurile ce 
se izbeau de stânci formau cascade arcuite de stropi albi care 
ţâşneau în sus şi în faţă, acoperind fisurile colţuroase. 

De pe platou, zburaseră direct la Port Antonio. Procedasem 
astfel deoarece Sam Tucker luase legătura cu Robert Hanley prin 
staţia radio a avionului, iar Hanley le dăduse instrucţiuni precise 
de zbor. Aterizaseră pe micul aerodrom Sam Jones, la ora 2,3 5 
dimineaţa. O limuzină trimisă de Trident Villas îi aştepta. 

Şi Robert Hanley. lar în clipa când Sam Tucker coborâse din 
avion, Hanley îi strânsese mâna şi-i trăsese un pumn în faţă. Apoi 
se aplecase şi-l ridicase de la pământ, salutându-l ceva mai 
cordial, dar explicându-i că în ultimele săptămâni îşi făcuse griji 
în mod inutil, evident, din cauza lui Sam Tucker. 

Cei doi desfrânaţi bătrâni băuseră apoi toată noaptea la barul 
de la Trident Villas. Tânărul director, Timothy Durell, se retrăsese 
la ora 5,10 dimineaţa; trimisese barmanul acasă şi predase 
cheile lui Hanley şi Sam. Durell nu era conştient de faptul că, 
într-un sens foarte concret, ultimele manevre ale lui Dunstone 
Limited fuseseră concepute la Trident în acea săptămână, când 
apăruseră acolo străini din toate colţurile lumii. Străini, dar deloc 
necunoscuţi între ei... deveniți acum doar amintiri supărătoare. 

Charles Whitehall plecase cu Lawrence, revoluţionarul. 
Amândoi îşi luaseră rămas bun pe aerodrom; fiecare trebuia să 
se ducă undeva, avea treburi de dus la sfârşit, întâlniri ce nu 
sufereau amânare. Nu-şi adresau nici un fel de întrebări, fiindcă 
nu existau răspunsuri. 

Urmau să se despartă repede. 

Dar comunicaseră; poate că doar asta se aştepta de la ei. 

Alison şi McAuliff fuseseră duşi la cea mai îndepărtată vilă de 
pe țărm. Ea îi bandajase mâna, îi spălase zgârieturile de pe faţă 
şi-l pusese să stea aproape o oră într-o cadă plină cu apă 
fierbinte. 

Se aflau în vila 20. 

Dormiseră unul în braţele celuilalt până la prânz. 

Acum trecuse de ora unu. Erau singuri la masă. Sam Tucker îi 

lăsase un bilet lui Alexander în care-i spunea că plecase cu 
Robert Hanley la Montego Bay, să consulte un avocat. 
Intenţionau să devină asociaţi. 

Dumnezeu să ajute insula, îşi zise McAuliff. 

La ora 2,30, Alison îi atinse braţul şi-i făcu semn cu capul spre 
porticul de alabastru de dincolo de peluză. Pe scările de 
marmură veneau doi bărbaţi, unul negru, altul alb, îmbrăcaţi ca 
nişte oameni de afaceri. 

R C. Hammond şi Daniel, Ministrul Sfatului în tribul lui Acquaba 
din lanţul muntos Flagstaff. 

— Vom fi concişi, spuse Hammond, luând scaunul oferit de 
Alexander. Doamnă Booth, eu sunt comandantul Hammond. 

— Eram sigură că dumneata eşti, zise Alison, cu o voce caldă 
şi un zâmbet rece. 

— Pot să-ţi prezint... un asociat? Domnul Daniel, om de afaceri 
jamaican. Cred că voi doi v-aţi cunoscut, McAuliff. 

— Da. 

Daniel înclină respectuos capul şi se aşeză. Se uită la Alex şi 
vorbi cu sinceritate: 

— Îți sunt recunoscător pentru multe lucruri. Mă simt foarte 
uşurat. 

— Ce face Malcolm? 

Tristeţea licări preţ de o secundă în ochii lui Daniel. 

— Imi pare rău. 

— Şi mie, spuse McAuliff. Ne-a salvat vieţile. 

— Asta era treaba lui, răspunse ministrul Halidonului. 

— Să înţeleg, îl întrerupse Hammond cu blândeţe, că doamna 
Booth e în cunoştinţă de cauză... până la un punct? 

— Poţi să fii sigur, comandant Hammond. Chiar Alison dăduse 
răspunsul. 

— Foarte bine. 

Agentul britanic vâri mâna în buzunar, scoase o telegramă pe 
hârtie galbenă şi i-o întinse lui Alexander. Era confirmarea unui 
depozit bancar de la Barclay's Bank, Londra. Suma de două 
milioane de dolari fusese vărsată în contul lui A. T. McAuliff, de la 
Chase Manhattan, New York. In plus, mai exista o scrisoare de 
credit, prin care i se aducea la cunoştinţă lui McAuliff că suma 
era scutită de toate taxele după primirea documentelor 
corespunzătoare, aprobate de Departamentul Trezoreriei 
Statelor Unite, Biroul Fiscal Intern. 


381 


Alex citi de două ori telegrama şi se miră de propria lui 
indiferenţă. l-o dădu lui Alison. Aceasta începu să citească, dar 
nu termină; luă cana şi farfuria lui McAuliff şi le puse sub masă. 

Nu zise nimic. 

— Afacerea noastră e încheiată, McAuliff. 

— Nu tocmai, Hammond... Vorbind pe şleau, nu vreau să mai 
aud niciodată de dumneata. Ca să fiu mai exact, nu vrem să mai 
auzim de dumneata. Altfel, cea mai lungă depoziţie consemnată 
vreodată va fi făcută publică... 

— Dragul meu prieten, interveni englezul plictisit, dă-mi voie 
să fiu concis. Gratitudinea şi respectul mă vor obliga la o 
conduită decentă ori de câte ori vei veni la Londra. Şi aş adăuga 
că te consider un tip foarte rezonabil. Dar te asigur că, 
profesional, vom rămâne la cea mai mare distanţă unul de altul. 
Serviciul  Maiestăţii Sale nu doreşte să fie implicat în 
nerespectarea legilor internaţionale. Sunt al naibii de sigur de 
asta. 

— Şi doamna Booth? 

— Aceeaşi situaţie, evident. 

Hammond se uită direct, chiar îndurerat la Alison. 

— Suntem conştienţi de faptul că ea a trecut prin multe 
necazuri. S-a descurcat excelent, spre marea noastră admiraţie. 
Ai lăsat în urmă un trecut teribil, draga mea. Elogiile publice nu 
sunt potrivite, înţelegem asta. Dar cele mai bune aprecieri vor fi 
înserate în dosarul dumitale. Care va fi închis. Definitiv. 

— Mi-ar plăcea să cred lucrul ăsta, spuse Alison. 

— ţi dau toate asigurările, doamnă Booth. 

— Dar Dunstone? întrebă McAuliff. Ce-o să se întâmple? Când? 

— A început deja, răspunse Hammond. Toate guvernele 
cooperează... e în avantajul tuturor. 

McAuliff ridică privirea spre Daniel. 

— Cum influenţează asta falsitatea globală? 

Daniel zâmbi. 

— Poate că li s-a oferit o mică lecţie. Vom şti peste câţiva ani, 
nu-i aşa? 

— Şi Piersall? Cine l-a ucis? 

Hammond răspunse: 

— A lezat interesele proprietarilor de pământ de pe coasta de 
nord, care aveau de câştigat în urma achiziţiilor lui Dunstone. 
Munca lui era importantă, nu cei care i-au provocat moartea. Ei 

sunt jalnic de neînsemnaţi. 

— Şi cu asta, basta, zise Daniel, trăgându-şi scaunul. Cei ca 
Westmore Talion se vor întoarce la negoţul cu peşte, discipolii lui 
Barack Moore vor relua lupta împotriva lui Charles Whitehall, iar 
procesul haotic de înaintare continuă. Mergem, comandant 
Hammond? 

— Desigur, domnule Daniel. 

Hammond se ridică de pe scaun, ca şi Ministrul Sfatului din 
tribul lui Acquaba. 

— Ce s-a întâmplat cu soţii Jensen? 

Alexander se uită la Daniel, fiindcă el era singurul care putea 
să-i răspundă. 

— l-am lăsat să scape. Să părăsească Cock Pit. Aflasem că 
Julian Warfield era pe insulă, dar nu ştiam unde. Numai Peter 
Jensen ne putea conduce la el. Aşa a făcut. La Oracabessa. Viaţa 
lui Julian Warfield s-a încheiat pe balconul unei vile numite Peale 
Court. 

— Ce se va întâmpla cu ei? Cu soţii Jensen. 

McAuliff întoarse privirea spre Hammond. Comandantul îi 
aruncă o privire lui Daniel. 

— Există o înțelegere. Un bărbat şi o femeie cu 
semnalmentele soţilor Jensen s-au îmbarcat azi-dimineaţă, la 
Palisados, într-un avion cu destinaţia Mediterana. Noi credem că 
el s-a retras din afaceri. Il vom lăsa în pace. Inţelegi, el l-a 
împuşcat pe Julian Warfield... fiindcă Warfield îi ordonase să 
ucidă pe cineva. lar el n-a putut face asta. 

— E timpul, comandant Hammond, spuse Daniel. 

— Da, desigur. La Londra există o femeie minunată, pe care 
am cam neglijat-o. l-ai plăcut foarte mult în noaptea aia, în Soho. 
Zicea că eşti curtenitor. 

— Transmite-i salutările mele. 

— Aşa o să fac. 

Englezul ridică privirea spre cerul senin şi soarele fierbinte. 

— Retragere în Mediterana. Interesant. 

R. C. Hammond schiţă un zâmbet fugar, apoi aşeză corect 
scaunul sub masă. 


Se plimbau pe peluza verde din faţa cabanei căreia i se 
spunea vilă şi priveau marea. O perdea albă de stropi se înălţă 
din stâncă de coral şi păru că rămâne suspendată, având drept 

fundal apele de un albastru intens ale Caraibelor. Perdeaua de. 
Apă înaintă şi se retrase, apoi se prelinse peste crăpăturile 
stratului de coral. După câteva clipe se întoarse în ocean, 
contopindu-se cu originea ei; o altă formă de frumuseţe. 

Alison luă mâna lui McAuliff. 

Erau liberi. 

Atunci cînd Compania Dunstone îl 
angajează pe Alex McAuliff să conducă, în 
schimbul a două milioane de dolari, 
prospecţiunile geologice dintr-un exotic 
teritoriu jamaican, cerîndu-i totodată să 
păstreze secretul absolut asupra acestei 
acţiuni, viața sa, pînă atunci liniştită, este 
complet bulversată de pericolele ce îl 
pîndesc la totpasul. 

Ameninţările pot veni de oriunde: din 
partea celor de la Dunstone, care îl consideră 
un simplu instrument ce trebuie eliminat la 
timp, din partea unei companii concurente 
sau a serviciilor secrete britanice care nu 
rămîn indiferente în fața operaţiunii 
respective. Singura speranţă de salvare a lui 
McAuliff rămîne, paradoxal, magia 
Halidonului. Este vorba de un cod de acces 
către misterele divine, apanaj al unei 
restrinse comunităţi de iniţiaţi. Fabuloasele 
bogății ale acestei comunităţi stirnesc pofte 
care sînt însă aspru reprimate. 

Intriga, suspansul şi culoarea locală, 
împletite cu surprinzătoare elemente magice, 
fac ca acest ultim roman al lui Robert Ludlum 
să se citească cu un interes extraordinar. 

